text:
The Old Testament of the Holy Bible
Genesis 1
1 A tira Pathienin hnuoi le vàn a'n umtir lai chun, 2 khawvel chu ruongâm mumal la nei loa ruok el a ni a, tui inthûk tak chu inthimin a bawm a, tui chunga chun Pathien Thlaraua a'n lèng vel a. 3 Pathienin, "Var hung um raw se" a ta, chuongchun var a hung um a. 4 Pathienin var chu a en a, tha a ti hle a, var le inthim chu a the hrang a. 5 Pathienin var chu 'sùn' a'n bùk a, thim chu 'zàn' a'n bùk a. Chuongchun, zàn tieng a um a, zîng tieng a um bok a, chu chu a ni khatna a nih. 6 Chun Pathienin, "Tui le tui inkârah boruok zâu tak, vàn inkûm kul um sien la, tui le tui chu thè raw se" a ta. 7 Chuongchun, Pathienin boruok zâu tak a'n umtir a, vànkhup hnuoia tui le vànkhup chunga tui chu a thè a, chuong ang chun a hung um a. 8 Pathienin vànkhup zâu tak chu 'vàn' a'n bùk a. Chuongchun, zàn tieng a um a, zing tieng a um bok a, chu chu a ni hnina a nih. 9 Chun Pathienin, "Vànkhup hnuoia tui po po chu hmun khatah intling khawm sien, khawmuol hung inlang raw se" a ta. Chuong ang chun a hung um a. 10 Pathienin khawmuol chu 'hnuoi' a'n bùk a, tui intling khawm chu 'tuifinriet' a'n bûk bok a. Pathienin a en a, tha a ti hle a. 11 Chun, Pathienin, "Hnuoiin thlai hring insuo sien la, anni ding ang senga mal neia ra chi hlo le thlai dâm, anni ding ang senga mu neia rà chi thei kung dâm, insuo raw hai se" a ta. Chuong ang chun a hung um a. 12 Chuongchun hnuoiin thlai hring insuoin, anni ding ang senga mal neia rà chi thlai dâm, anni ding ang senga mu neia rà chi thei kung hai dâm chu hnuoiin a hung insuo a. Pathienin a en a, tha a ti hle a. 13 Chuongchun, zàn tieng a um a, zîng tieng a um bok a, chu chu a ni thumna a nih. 14 Chun Pathienin, "Sùn le zàn thètu dingin vànkhup zâu takah elvartu um hai sien la, chuonghai chu hun bi hai, ni hai le kum hai inchikna ni hai sien la, 15 vàn zâuah hnuoi elvartu dingin um raw hai se" a ta, chuong ang chun a hung um a. 16 Pathienin var ropui pahnih, a var lem chu sùn roreltu ding le a var naw lem chu zàn roreltu dingin, a siem a, arasi dâm a siem bok a. 17 Chuonghai chu hnuoi elvartu ding dâm, 18 sùn le zàn chunga roreltu ding dâm le var le thim thètu ding dàmin Pathienin vànah a sie a. Pathienin a en a, tha a ti hle a. 19 Chuongchun, zàn tieng a um a, zing tieng a um bok a, chu chu a ni lina a nih. 20 Chun Pathienin, "Tuiin thilhring insuo teu sien la, hnuoi chung boruok incham duoiah vate ruol vuong nuk nuk raw hai se" a ta. 21 Chuongchun, Pathienin tuipuia chêng thilhring lien tak tak le tuia chêng thilhring chi tin inzi mur mur elhai chu an ni um dàn ding ang sengin a'n umtir a, thla neia vuong vate chi tinrêng khom an ni um dàn ding ang sengin a'n umtir bok a. Pathienin a en a, tha a ti hle a. 22 Pathienin, "Chi tam tak thlain hung pung unla, tuifinriet hi hung hluo sip unla, vate khom hnuoiah hung pung raw hai se" tiin mal a sawm a. 23 Chuongchun, zàn tieng a um a, zîng tieng a um bok a, chu chu a ni ngana a nih. 24 Chun, Pathienin, "Anni chi um dàn ding ang senga siem thilhringhai, hnuoia tla chi ran hai, bokvâka invâk thilhring chi tinrêng hai le ramsa hai chu hnuoiin hung insuo raw se" a ta. Chuong ang chun a hung um a. 25 Chuongchun, Pathienin ram sahai chu anni chi um dàn ding ang sengin, ranhai chu anni chi um dàn ding ang sengin, hnuoia bokvâka invâk chihai po po chu anni chi um dàn ding ang sengin a siem a. Pathienin a en a, tha a ti hle a. 26 Chun, Pathienin, "Eini angin, eini angpuiin mihriem siem ei tiu, anni chu tuifinrieta ngáhai chunga dâm, chungleng vatehai chunga dâm, hnuoi chung po poa ranhai le ram sahai chunga dâm le hnuoi chunga bokvâka invâk po pohai chunga dâm thu inneitir ei tiu" a ta. 27 Chuongchun Pathienin ama angpuiin mihriem a siem a, Pathien angpuiin a nih pasal le nuhmei a siem. 28 Pathienin anni chu mal a sawm a: "Chi tam tak thlaa pungin, hnuoi hi hung hluo sip unla, in thu hnuoiah sie ro. Tuifinrieta ngáhai chunga dâm, chungleng vatehai chunga dâm le hnuoi chunga invâk thilhring po po chunga dâm thu nei bok ro" a ta. 29 Chun, Pathienin, "Ngai ta u, in fâk dingin hnuoia thlaihai, mal neia ra chihai le thing, mu neia ra chi taphothai chu ka pêk cheu. 30 Chun, hnuoia sa tinrêng, chunglêng va tinrêng, hnuoia bokvâka invâk thilhring tinrêng le hringna nei tinrêng kuomah an bu dingin hna hring tinrêng ka pêk a nih" a ta. Chuong ang tak chun a hung ni a. 31 Pathienin a thilsiem tinrênghai chu a en a, ngai ta, tha a ti takzet a. Chuongchun, zàn tieng a um a, zîng tieng a um bok a, chu chu a ni rukna a nih.
Genesis 2
1 Chuongchun, hnuoi le vàn le thil iengkim chu siem zo a ni ta a. 2 Pathienin a thilsiem sin a zo fel tah leiin a ni sarina ni chun a chawl a. 3 A thil inumtir le siem sin po po a chawlsan tàk leiin Pathien chun ni sarina chu mal a sawm a, a'n ser thienghlim a. 4 Chu chu hnuoi le vàn hung um dàn tobul chanchin chu a nih. 5 Hnuoi le vàn siem a ni lai chun, hnuoia hin hna hring hrim hrim a la um naw a, thlai hrim hrim a la to bok nawh. LALPA Pathienin hnuoi chungah ruo a la'n sùrtir naw a, hnuoi inlettu ding mihriem an la um bok nawh. 6 Amiruokchu, hnuoia inthokin tui hù a hung suok a, chu chun hnuoi chu a sukhnawng a. 7 Chun, LALPA Pathien chun hnuoia pilvutin mihriem a siem a, a hnârah hringna thuok a'n thuok khum a, mihriem chu mihring a hung ni ta a. 8 LALPA Pathienin sak tieng Edena chun huon a siem a, chu taka chun a mihriem siem chu a sie a. 9 Chu huona chun LALPA Pathienin thing mawi tak tak le rà inhnik tak tak a'n totir a, huon lailung taka chun hringna thing le a sie le a tha hriet theina thing a sie bok a. 10 Huon sukhnawngtu dingin Edena chun vadung a luong a, chu taka inthok chun vadung paliin a pêng dar a. 11 Vadung pakhatna chu Pison a na, rangkachak tamna Havila ramah a luong kuol a. 12 Chu rama rangkachak chu rangkachak tha chi a na, lunghlu bedolak le berul khom a um a. 13 Vadung pahnina chu Gihon a na, chu chun Kus ram a luong tlang a. 14 Vadung pathumna chu Tigris a na, chu chu Asuria suo tieng a luong a. Vadung palina chu Eufratis a nih. 15 LALPA Pathien chun mihriem chu a thuoi a, Eden Huona sinthawtu ding le huon enkoltu dingin a sie a. 16 LALPA Pathien chun mihriem kuomah, "Hi huona thei rahai hi a ieng khom i fâk thei a, 17 sie le tha hrietna thei ra ruok hi chu i fâk ding a ni nawh, i fâk chun thi ngei ngei i tih" tiin thu a pèk a. 18 LALPA Pathien chun, "Ama chaua pasal a um hi a tha nawh, a thangpuitu ding koppui ditum siempêk ka tih" a ta. 19 LALPA Pathien chun pilin ram sa tinrêng le chunglêng vatehai chu a siem a, an hming lo sakpêk dingin Adam kuomah a thuoi a, thilhring tinrênghai chun hming a lo sakpêk ang peiin an hung put song tah a. 20 Chuongchun, Adam chun ran po po hai, chunglêng vate tinrêng le ram sa tinrênghai hming chu a sakpêk ta vong a nih. Amiruokchu, Adam ta dingin koppui ding awm hrim an um si nawh. 21 Chuongchun, LALPA Pathienin Adam chu imu indên takin a'n intir a, a in lai chun a nâkru laia pakhat chu a lâk suok a, chu hmun chu a taksain a sukbit nawk a. 22 Adam nâkru a lâka inthok chun LALPA Pathienin nuhmei a siem a, Adam kuomah a thuoi a. 23 Adam chun, "Hi zet hi chu ka ru ang ru nei, ka taksa ang taksa put a nih. Pasala inthoka lâk suok a ni leiin 'Nuhmei' ti nîng a tih" a ta. 24 Hi lei hin pasalin a nu le pa màksanin a nuhmei chel a ta, b taksa pum khat hung ni tàng an tih. 25 Chun, Adam le a nuhmei chu saruokin an um a, sienkhom an inzak nawh.
Genesis 3
1 LALPA Pathienin ramsa a siem po pohai lai rûl chu a var vervêk tak a. Rûl chun nuhmei kuomah, "Pathienin, 'Huona thing rahai hi in fâk a thieng nawh' a ti chie maw?" a ta. 2 Nuhmei chun rûl kuomah, "Ti lo e. Huona thing rahai hi kan fâk thei annawm; 3 huon lailunga thing ra ruok hi chu Pathienin, 'In fâk ding a ni naw a, tawk khom in tawk ding a ni bok nawh, chuong naw chun thing in tih' a ti a nih" a ta. 4 Rûl chun nuhmei kuomah, "Thi teu hlak inti'm ie! 5 In fâk pha in mit hung inhong a ta, a sie a tha hrein Pathien ang in hung ni ding ti Pathienin a hriet lei a ni chu" a ta. 6 Nuhmei chun thing ra chu thei tuihnai, inhnik tak, var theina dinga fâk châkum hlie hliea a hmu leiin a then a lo a, a fâk a, a kuoma um a pasal khom chu a pêk a, a fâk ve a. 7 An pahni chun an mit a hung inhong a, saruok an nih ti an hung inhriet a, theichang hna an thui khawm a, anni silfèn dingin an siem a. 8 Zàn tieng ni nèma huona LALPA Pathien leng ri Adam le a nuhmeiin an hriet chun huona thing bukah LALPA Pathien chu an inbìkrûksan a. 9 LALPA Pathien ruok chun, "Khaw la'm i um tah a?" tiin Adam chu a ko a. 10 Ama chun, "Huonah i ri ka hriet a, saruok ka ni leiin ka ti a, chuleiin ka'n bi a nih" a ta. 11 Pathien chun, "Saruok i nih ti tuin am a hril che a? Fa dêr lo dinga thu ka pêk che thing ra kha i fâk am a ni?" a ta. 12 Adam chun, "Ka umpui dinga i mi pèk nuhmei khan thing ra chu a mi pèk a, ka fâk annawm" a ta. 13 LALPA Pathien chun nuhmei kuomah, "Ieng top am a na i thaw ta hi?" a ta. Nuhmei chun, "Rûlin a mi dawha a, ka fâk el a nih" a ta. 14 Chun, LALPA Pathien chun rûl kuomah, "Hieng thil hi i thaw leiin, ran po po le ram sa tinrênghai lai tongsie phur chungchuong i tih. Bokkhupin intawl i ta, i dam sûngin pilvut hap i tih. 15 Nuhmei leh inhmèlmâktir ka ti che a, i thla le a thlahai chen khom indotir ka ta; ama pa chun i lu la vaw hawp a ta, a kekhongah chuk ve thung i tih" a ta. 16 Nuhmei kuoma chun, "I nau nei nasa takin sukharsâng ka ta, inrim taka na tuorin nau nei i tih. Chuong sa khom chun i thlâkhla chu i pasal nîng i ta, i chungah thu nei a tih" a ta. 17 Adam kuoma chun, "I nuhmei thu i ngàithlàk a, fâk lo dinga ka ti che thei ra chu i fâk leiin, nangma leiin hnuoi hi tongsephurin a um tah a nih; i dam sûngin i sin inrim ra chu fa tang i ta; 18 hnuoiin hling le buor insuong a ta, i huon thlai chu fa tang i tih. 19 I hung suokna pila bok i kîr nawk hma khat chun hmaia thlan tui luong zoi zoiin fâk zong i ta; pila inthoka siem i ni leiin pila bok kîr nawk i tih" a ta. 20 Adam chun a nuhmei chu mihring po po nu la ni ding a ni leiin a hmingah Evi a sak a. 21 Pathien chun Adam le a nuhmei chu savun korfuol a siempèk a, a'n hàktir a. 22 Chun, LALPA Pathienin, "Ngai ta u, mihriem chu eini ang boka sie le tha hrie a hung ni ta leiin, hringna thing ra chu a kuta loa fain, chatuonin hring pal hlauh rawi a tih" a ta. 23 Chuongchun, LALPA Pathien chun ama a lâk suokna hnuoi chu inlet dingin Eden huona inthok chun a hnot suok a. 24 Mihriem a hnot suok hnung chun hringna thing panna lampui vêngtu dingin Eden huon sak tieng chun cherubhai le mei kawlhnâm inhlap ton zor zor chu a sie a.
Genesis 4
1 Adam chun a nuhmei Evi chu a pawl a, nau a pâi a, "LALPA zàrin nau pasal ka nei tah" a ta, a hmingah Kaina a sak a. 2 A hnungah Abel a hung nei nawk a. Abel chu beram vèngtu a na, Kaina chu lo neitu a nih. 3 Iemani chen hnungah Kaina chun LALPA kuoma inhlàn dingin a lo tharsuok thenkhat a hung chawi a. 4 Abel khomin a beram ruol laia pieng hmasa tak le thau tak chu a hung chawi bok a. LALPA chun Abel le a thil inhlàn chu a lawm a, 5 Kaina le a thil inhlàn ruok chu a lawm nawh. Chuongchun, Kaina lung chu a sen hle a, a hmel a'n tûr ngul el a. 6 LALPA chun Kaina kuomah, "Ieng dinga i lung a sen am a na? Ieng dinga i hmel a'n tûr am? 7 Thil indik i thaw chun, lawm i hlaw naw ding am a ni? Thil indik lo i thaw ruok chun suolin i kot bulah a'n chân zing che a nih; a dit tak chu nangma hi i ni a, sienkhom i thuhnè ding a nih, " a ta. 8 Chun, Kaina chun a sang Abel kuomah, "Loah fèng ei tih" a ta. Loa an um lai chun Kaina chu a sang chungah a tuong a, a that el ta a. 9 LALPA chun Kaina kuomah, "Khaw la'm i sang Abel a um tah a?" a ta. Ama chun, "Ka hriet lê! Ka unaupa vèngtu am ka nih?" a ta. 10 LALPA chun, "Ieng thil top am i thaw an ta le? Ngai ta, i sang thisen chun hnuoia inthokin a mi hung ko a nih. 11 Tu hin i kuta inthoka far thla i sang thisen lo dongtu leihnuoia inthokin tongsephur i ni tah. 12 Hnuoi inlet la khom, i ta dingin a hàngna insuopêk ta naw ni che. Hnuoia hin chanhai takin vâkvài tâng i tih" a ta. 13 Kaina chun LALPA kuomah, "I mi hremna hi a na êm a, tuor zo naw ning. 14 Ngai ta, voisun hin hi rama inthok hin nangin i mi hnot suok a, i hmu phâk loah umin, hnuoia hin chanhai takin ka'n vâkvài ta ding a na, chuleiin a mi hmutu chun mi that el an tih" a ta. 15 LALPA chun a kuomah, "That lo e! Kaina thattu taphot chu a lêt saria thungrul nîng a tih" a ta. Tu khomin an hmua an that nawna dingin Kainaa chun LALPAN inchikna a siepèk a. 16 Chuongchun, Kaina chu Pathien ângsûnga inthok chun a suok a, Eden suo tieng Nod ramah umhmun a khuor ta a. 17 Kaina chun a nuhmei a pawl a, nau a pai a, Enok a nei a. Chuong lai chun Kaina'n khuo a'n din a, a naupa hming chawiin Enok a'n bûk a. 18 Enok chun Irad a thla a; Irad chun Mehujael, Mehujael chun Methusael, Methusael chun Lamek. 19 Lamek chun nuhmei pahni a nei a, pakhat hming chu Ada a na, a dang hming chu Zila a nih. 20 Ada chun Jabal a hring a, Jabal thlahai chu puon inah khawsaa ran vai hlak mi an nih. 21 Jabal unaupa hming chu Jubal a na, ama chu tingtang le theihle tumtu pawlhai thlatu a nih. 22 Zila chun nau pasal dang, a hming Tubal-Kaina a nei a, ama chu dâr le thîr hmangruo tinrêng suttuhai thlatu a nih. Tubal-Kaina farnu chu Naama a nih. 23 Lamek chun a nuhmeihai kuomah, "Ada le Zila, mi lo ngaithla ro. Lamek nuhmeihai, ka thu lo ngaithla ro. Ami'n hliemtu tlangval chu ka that, Mi'n hliemtu tlangval ngei chu; 24 Kaina thattu a lêt saria rul a ni chun, Lamek thattu chu voi sawmsari pasarih" a ta. 25 Adam chun a nuhmei a pawl nawk a, nau pasal a hring a, "Kainan Abel a that hnungin, a aia chi thlatu ding Pathienin a mi pêk a nih" a ta, a hmingah Set a sak a. 26 Set khomin nau pasal a nei a, a hmingah Enos a sak a. Chuong lai chun mihaiin LALPA hming an hung lam tan ta a.
Genesis 5
1 Hi hi zieka Adam thlahai suina chu a nih. Pathienin mihriem a siem khan Adam thlahai chu Ama angpui ngeiin a siem a. 2 Pasal le nuhmei a siem a, anni chu mal a sawm a. Siema an um chun an hmingah 'Mihring' tiin a'n bùk a. 3 Adam chun kum za le sawmthum a niin ama ang, ama angpui ngei nau pasal a hung nei a, a hmingah Set a sak a. 4 Set a pieng hnung hin Adam chu kum zariet a la dam a, nau nuhmei le nau pasal dang khom a nei nawk a. 5 Adam chu kum zakuo le sawmthum a dam hnungin a thi a. 6 Set chun kum za le panga a niin nau pasal Enos a nei a. 7 Enos pieng hnungin Set chu kum zariet le pasarih a la dam a, nau nuhmei le nau pasal dang khom a nei nawk a. 8 Kum zakuo le sawmpahnih a dam hnungin Set chu a thi a. 9 Enos chun kum sawmkuo a niin nau pasal Kenan a nei a. 10 Kenan pieng hnungin Enos chu kum zariet le sawmpanga a la dam a, nau nuhmei le nau pasal dang khom a la nei tawl a. 11 Kum zakuo le panga a dam hnungin Enos chu a thi a. 12 Kenan chun kum sawmsari a niin nau pasal Mehalalel a nei a. 13 Mehalalel pieng hnungin Kenan chu kum zariet le sawmli a la dam a, nau nuhmei le nau pasal dang khom a nei nawk a. 14 Kum zakuo le sawm a dam hnungin Kenan chu a thi a. 15 Mahalalel chun kum sawmruk le panga mi a niin nau pasal Jared a nei a. 16 Jared pieng hnungin Mahalalel chu kum zariet le sawmthum a la dam a, nau nuhmei le nau pasal dang khom a la nei nawk a. 17 Kum zariet le sawmkuo le panga a dam hnungin Mahalalel chu a thi a. 18 Jared chun kum za le sawmruk le pahni a ni kumin nau pasal Enok a nei a. 19 Enok pieng hnungin kum zariet a la dam a, nau nuhmei le nau pasal khom a nei nawk a. 20 Kum zakuo le sawmruk le pahnih a dam hnungin Jared chu a thi a. 21 Enok chun kum sawmruk le panga a niin nau pasal Methusel a nei a. 22 Methusel pieng hnungin Enok chu kum zathum LALPA leh an intlon a, nau nuhmei le nau pasal dang khom a nei nawk a. 23 A dam kum po po chu kum zathum le sawmruk le panga a nih. 24 Enok chu Pathien leh an intlon hlak a; chun, a um ta naw a, Pathienin a lâk hmang tah a nih. 25 Methusel chun kum za le sawmriet le pasarih a niin nau pasal Lamek a nei a. 26 Lamek pieng hnungin kum zasari le sawmriet le pahnih a la dam a, nau nuhmei le nau pasal dang khom a la nei nawk a. 27 Kum zakuo le sawmruk le pakuo a dam hnungin Methusel chu a thi a. 28 Lamek chun kum za le sawmriet le pahnih a niin nau pasal a nei a. 29 LALPA tongsie inphur hnuoia ei kut sinthawna le inrimna laka inthokin ama hin mi sawk zângkhài tâng a tih a ta, a naupa hmingah Nova a sak a. 30 Nova pieng hnungin Lamek chu kum zanga le sawmkuo le panga a la dam a, nau nuhmei le nau pasal dang khom a nei nawk a. 31 Kum zasari le sawmsari le pasarih a dam hnungin Lamek chu a thi a. 32 Nova chun kum zangaa upa a niin, nau pasal Sema, Hama le Jafet a nei a.
Genesis 6
1 Hnuoiah mihriem an hung pung pei a, nau nuhmei an hung hau ta hle a. 2 Pathien naupahai chun mihriem naunuhai chu hmel tha an ti a, an dit dit nuhmeiin an nei a. 3 Chuongchun Pathienin, "Thi thei mihriem le ka Thlarau inhron kumkhuo zing thei naw nih; tuta inthok chu kum za le sawmhni bâk dam ta naw ni hai" a ta. 4 Chuong lai le chu hnunga khom, Pathien naupahaiin mihriem naunuhai chu pawla an lakah nau an nei hun lai chun milien, Nefelim an tihai chu hnuoiah an um a. Chuonghai chu tiena mi hrat khawkhèng le hmingthang hai kha an nih. 5 LALPA chun hnuoia mihriem suol nasat takzie le an ngaituonan ieng lai khom suol tieng a awnzie chu a hmu a. 6 Hnuoia mihriem a lo siem chu poi a ti a, a lungril a na hle a. 7 Chuongchun LALPA chun, "Mihriem hai, ramsa hai, hnuoia invâk le intawl thilhring hai le chunglêng vate ka siem hai hi nuoi bo el ka tih, ka lo siem tawl kha poi ka ti a nih" a ta. 8 Nova ruok chun LALPA mit a tlung a. 9 Hi hi Nova chanchin chu a nih. Nova chu mi fel tak, a dam ruolpuihai laia dem kai lo, Pathien le intlon hlak mi a nih. 10 Nova chun nau pasal pathum- Sema, Hama le Jafet- a nei a. 11 Hnuoi hi Pathien mithmuin a porche zo ta a, inpawngnêknain a sip a. 12 A hluotu mihriemhai um dàn porche leia hnuoi hang siet nasat takzie chu Pathienin a hmu zing a. 13 Chuongchun Pathienin Nova kuomah, "Mihriem po po hi ka sukchimit ding a nih, anni leiin hnuoi hi inpawngnêknain a sip zo ta si a. Anni ruolin a hnuoi chopin a nih ka suksiet ding chu. 14 Chuleiin, i ta dingin fâr thingin long siem la, chu taka chun pindan dâm siem la, a sûng tieng le puo tieng chu alkatarain zût phui vong rawh. 15 I bawl dàn ding chu hieng ang hin nîng a tih: long dung seizie chu meter za le sawmthum le pathum, a khang meter sawmhni le pahnih, a'n sàngzie meter sawm le pathum a ni ding a nih. 16 A chung khum siem i ta, a sîp tak chu centimeter sawmli le pali vela lien a ni ding a nih. Long sûng tienga inthoka hong theiin tukver siem i ta; chun a sawng hnuoihnung, a sawng lailung le a sawng chung i siem bok ding a nih. 17 Vànkhup hnuoia thuoka hring po po sukbohmang dingin hnuoia hin tui ka'n lêttir ding a nih; hnuoia thil um tinrêng hi se vong a tih. 18 Nang le ka thuthlung ruok chu suknghet zuol ka ta, nang le i nuhmei, i kuoma um i nauhai le i mohai khom longah lût vèng an tih. 19 Thilhring tinrêng laia mi an him theina dingin, a pui le a chal, a kop kim peiin longa chun i thuoi lût ding a nih. 20 Vate chi tinrêng, sa chi tinrêng, hnuoia invak thilhring chi tinrêng hai chu an him theina dingin a pui le a chal inkop peiin longa chun i thuoi lût ding a nih. 21 Nang le anni tlàk khop fâk ding chi tinrêng longah i sêk khawm bok ding a nih" a ta. 22 Pathien thupêk ang takin Nova chun iengkim a thaw a.
Genesis 7
1 LALPA chun Nova kuomah, "Nang le i sûnghai leh longah lût ta ro; nang chauh hi tuta thang le suonhai lai hin ka mithmuah mi fel um sun i ni si a. 2 Sa thieng tinrêng laia mi, a pui a chal inkop tuok sari peiin, sa thieng naw laia mi, a pui le a chal inkop tuok khat peiin, 3 chunglêng vate chi tinrêng laia mi, a pui le a chal inkop tuok sari peiin, hnuoiah chi thlaa an pung theina dingin, thuoi lût rawh. 4 Tuta inthoka ni sari zoah ni sawmli le zân sawmli sûng hnuoiah ruo insûrtir ka ta, ka thilhring siem tinrênghai hi hnuoia inthokin ka sukbo ding a nih" a ta. 5 Nova chun Pathienin thu a pêk ang charin a thaw a. 6 Hnuoia tui a lèt lai hin Nova chu kum zaruka upa a nih. 7 Tui a lèt ding leiin Nova le a nuhmei chu an naupahai le an nuhmeihai leh longa chun an lût a. 8 Sa thieng le thieng naw, chunglêng vate le hnuoia bokvâka invâk chi tinrênghai chu, a pui le a chal inkop peiin, 9 Pathien thupêk angin Nova ruolin longa chun an lût a. 10 Ni sari hnunga chun hnuoiah tui a hung lèt ta a. 11 Nova kum zaruk a ni kum, a thla hnina, ni sawm le ni sari ni ngei el chun, lipui inthûk kuonghai chu an hung tè ta hum hum a, vân tukverhai khom a hung inhong bok a. 12 Ni sawmli le zân sawmli zet hnuoiah ruopui vânawn a sûr a. 13 Chu ni ngei el chu a nih Nova le a nuhmei le an naupa pathum Sema, Hama le Jafet hai le an nuhmeihai po longa an lût ni chu. 14 Ram sa chi tinrêng, ran sa chi tinrêng, hnuoia bokvâka invâk chi tinrêng, chunglêng vate chi tinrêng le thla neia vuong hlak chi tinrêng hai chu an lût bok a. 15 Thuok laa hring po po chu nupa tuok peiin Nova kuomah longa chun an lùt a nih. 16 Nova kuoma Pathienin thu a pèk angin, longa lût taksa put hringna nei tinrênghai chu nupa tuok vong an nih. Chun, LALPA chun long chu a khârpêk ta a. 17 Ni sawmli sûng chu hnuoiah tui a lèt a, tui chu a hung lien tuol tuol a, long chu a tawm kâng a. 18 Tui chu a lien insâng pei a, hnuoi chungah a'n cham puou a, long chu tui chunga chun a'n làng a. 19 Tui chu a lien insâng êm leiin vànkhup hnuoia tlâng po po a chîm pil vong a; 20 meter sari nèka inthûkin tlâng insânghai khom a chîm pil a nih. 21 Hnuoi chunga khawsa thilhring po po- vate hai, ran ruol hai, ram sa hai, bokvâka invâk chi po po le mihriem po po chu an chimit vong a. 22 Hnàra thuok laa hring, khawmuola chêng po po khom an thi fai vong bok a. 23 Chuongchun, hnuoi chunga thilhring tinrêng um hai, mihriem hai, rannung hai, bokvâka invâk chi po po le chunglêng vate hai po po chu sukbohmangin an um a, Nova le longa a kuoma umhai chauh chu hlain an um tah a nih. 24 Tui chun ni za le sawmnga sûng hnuoi a chîm a.
Genesis 8
1 Pathien ruok chun Nova le longa um ram sa tinrêng le ran po po hai chu a hriet zing a. Pathien chun hnuoi chungah thli a'n hràngtir a, tui chu a hung kang tan a; 2 lipui kuonghai le vân tukverhai chu a hung inkhàr a, raw sùr khom a hung chàt ta a. 3 Tui chu damten a hung kang tiel tiel a, ni za le sawmnga hnunga chun tui chu a hung tlawm ta hle a, 4 a thla sarina ni sawm le ni sari chun long chu Ararat tlângah a'n nghat a. 5 Thla sawmnaa chun tui chu a hung kang pei a, thla sawmna ni khat ni chun tlâng sîphai khom a hung inlang ta a. 6 Ni sawmli hnungah Nova chun long tukver a siem kha a hong a, 7 vaak pakhat a'n vuong suoktir a, tui lèt a kang zo hmakhat chu a vuong kuol a vuong kuol a. 8 Chun, tuiin khawmuol a kangsan ta le ta naw enna dingin vathu a'n vuong suoktir a. 9 Khawmuol chu tuiin a la chîm vong leiin vathu chun fûkna ding a hriet naw a, long tieng a hung vuong kîr a, Nova chun a kut a lo daw a, a fu a, longa chun a làk lût nawk a. 10 Ni sari a nghâk a, vathu chu longa inthokin a'n vuong suoktir nawk a. 11 Vathu chu zàn tieng a hung vuong kîr a, ngai ta, oliv hna thlam thar hlol chu a hmûrah a hung put a! Chu phing leh hnuoi chungah tui a tlawm tah ti Nova chun a hriet ta a. 12 Ni sari dang a nghâk nawk a, vathu chu a'n vuong suoktir nawk a, hi tum hin chu a hung kîr nawk ta nawh. 13 Nova chu kum zaruk le kum khat a ni kum, a thla khatna ni khatnaa chun tui chu hnuoi chunga inthokin a kang ta a, chuongchun long inkhumna chu a hawk a, a hang ngha vel a, hnuoi chu a lo inhil ta huou a. 14 A thla hnina ni sawmhni le ni saria chun hnuoi chu a hul chieng ta a. 15 LALPA chun Nova kuomah, 16 Longa inthokin i nuhmei le i naupahai le an nuhmeihai leh suok ta ro. 17 I kuoma um, taksa put thilhring tinrêng- vate hai, rannung hai, hnuoia bokvâka invâk chi po po hai khom hung thuoi suok rawh, hnuoia hin tê hung nei a, chi tam taka an inthla pung theina dingin a ta. 18 Chuongchun, Nova chu a suok a, a naupahai, a nuhmei le a mohai khom an hung suok a; 19 sa tinrêng hai, rannung tinrêng hai, vate chi tinrêng hai, hnuoi chunga invâk thei taphot hai chu a chí chìin longa inthok chun an hung suok bok a. 20 Chu zoah Nova chun LALPA ta dingin maichàm a siem a, sa thieng le vate thieng laia mi a lâk seng a, maichàmah pumraw thilhlânah a'n hlàn a. 21 LALPA chun pumraw rimtui chu a lo hriet a, a lungrilin, "Hnuoi hi mihriem leiin tongsie inphur nawk ta ngai naw ning, mihriem lungril ngaituona chu a chîntea inthokin a suol si a; tuta ka hrem ang hin thilhring danghai khom hrem nawk ta bok naw ning. 22 Hnuoi hi a um sûng chun, Thlai chi thlak hun le sîk hun, Sik le sa, nipui le thlasik, Sùn le zan bo ngai naw nih, " a ta.
Genesis 9
1 Pathienin Nova le a nauhai chu mal a sawm a, "Chi tam tak thlaa hung pungin, hnuoi hi hluo sip ro. 2 Hnuoia sa tinrêng hai, chunglêng vate chi tinreng hai, hnuoia bokvâka invâk chi tinrêng hai le tuifinrieta nga chi tinrêng hai chun nangni tiin inzàng an ti cheu; anni chu in kutah ka pêk vong tah. 3 In fâk dingin thlai hring ka pêk cheu a, thil hring tinrêng le hringna nei po pohai khom fa thei in tih. 4 Amiruokchu, sa hring chu a thisen pumin in fâk ding a ni nawh. 5 Chun, in hringna thisen insuotu chu ramsa an ni amanih mihriem an ni amanih an chungah phuba la ngei ngei ka tih. 6 Tu khom mihriem thisen insuotu chu mihriem vêkin a thisen insuo vèng a tih; mihriem chu Pathien angpuia siem a ni si a. 7 Chi tam tak thlain hung pung unla, nau tam tak neiin hnuoi hung dâp suok ro" tiin. 8 Chun, Pathienin Nova le a umpui a nauhai kuoma chun, 9 Tu hin ngai ro, nangni le in thla pei hai kuoma khom keima ngeiin thu ka thlung nghet a nih. 10 Chu chu in kuoma um le longa inthoka in hung suokpui thilhring tinrêng hai, vate hai, ran hai, ram sa tinrêng le hi hnuoia thilhring chi tinrênghai laka khom ka thlung a nih. 11 In kuoma ka thuthlung ka vong zing ding chu hi hi a nih: Hring tinrêng nuoi bo dingin tui lêt nawk ta ngai naw ni a; hnuoi hi sukse dingin tui lêt nawk ta bok naw nih. 12 Chun, kei le nangni le thilhring tinrêng inkâra ka kumkhaw thuthlung inchikna chu hi hi a nih: 13 Sûma sumrisâng ka'n zàmtir hi kei le hnuoi inkâra ka thuthlung inchikna chu a nih. 14 Hnuoi chungah sûm ka hung tir chânga sumrisâng a hung inzâm zàtin, 15 kei le nangni le hring tinrêng kuoma ka thuthlung chu hre zing ka ta, hring tinrêng sukbohmang dingin tui lêt nawk ta ngai naw nih. 16 Sûmah sumrisâng a hung inzâm zàtin thlîr hlak ka ta, nang le hnuoia hring tinrêng inkâra ka kumkhaw thuthlung chu hre zing ka tih. 17 Chu chu nang le hnuoia hring tinrêng inkâra ka thuthlung inchikna chu a nih" a ti nawk a. 18 Longa inthoka hung suok Nova naupahai chu Sema, Hama le Jafet hai an nih. Hama chu Kanan mihai thlatu a nih. 19 Hieng Nova naupa pathum le an thlahai chun hnuoi pumpui hi an hung dàp suok tah a nih. 20 Lo nei mi Nova chun grep huon a siem a. 21 A uoiin siem chu iemani zàt a dawn a, a'n rui a, a puon ina chun saruokin a zâl a. 22 Kanan mihai thlatu Hama chun saruoka zâl a pa chu a phawk a, tuola um a unau pahnihai chu a hril a. 23 Sema le Jafet ruok chun puon an lâk a, liengkoa inzawnin hnungtolin an lût a, an pa zâl suol chu an inkhum a, hnungsona kîr nawk an ni leiin a zàl suol chu an hmu nawh. 24 A uoiin inrui a hung har chun a nau pasal tlum takin a thaw dàn chu Nova'n a hung hriet ta a. 25 Chuongchun, "Kanan chu tongsephurin um sien, A unauhai bawi hung ni raw se"a ta. 26 Chun, hieng ang khom hin a hril bok a:"LALPA, Sema Pathien chu inpâkin um sien, Kanan chu a bawiah um raw se. 27 Pathienin Jafet biel chu suklien sien, Sema puon inah chèng sien la, Kanan chu a bawi ni raw se, "tiin. 28 Nova chu tui lêt hnungin kum zathum le sawmnga a la dam a. 29 Chuongchun, Nova dam sûng po po chu kum zakuo le sawmnga a nih; chun, a thi ta a.
Genesis 10
1 Hienghai hi Nova naupa Semahai, Hama hai le Jafet hai, tui lêt hnunga an inthla sawng pei dàn chanchin chu a nih. 2 Jafet nauhai chu Gomer hai, Magog hai, Madai hai, Javan hai, Tubal hai, Mesek hai le Tiras hai an nih. 3 Gomer nauhai chu Askenaz hai, Rifat hai le Togarma hai an nih. 4 Javan nauhai chu Elisa hai, Tarsis hai, Kitim hai le Rodanimc hai an nih. 5 Hienghai hih tuipuia fâk zong mi, chi bing binga tong bing seng neia hmun hrang hranga khawsahai chu an nih. 6 Hama thlahai chu Kusa hai, Mizraim hai, Putad hai le Kanan hai an nih. 7 Kusa thlahai chu Seba hai, Havila hai, Sabta hai, Raama hai le Sapteka hai an nih. Raama thlahai chu Seba le Dedan an nih. 8 Kusa naupa chu Nimrod a na, ama chu khawvela râl hrât khawkhêng a hung ni a. 9 LALPA mit tlung, ramvàk hrât tak a ni leiin, "Nimrod anga ramvachalin LALPAN siem raw se che" an lo ti hlak a nih. 10 A'n lal tanna khawpuihai chu Sinar phaia um Babel khuo dâm, Erek khuo dâm, Akad khuo dâm le Kalne khuo dâm a nih. 11 Chu rama inthok chun a suok a, Asuria ramah a lût a, Ninevi khuo dâm, Rehobot-Ir khuo dâm, Kala khuo dâm, 12 Ninevi le Kala khaw inkâra um Resen khuo dâm a'n din a, Resen chu khaw ropui tak a nih. 13 Chun, Mizraim thlahai chu Lud hai, Anam hai, Lehad hai, Naftu hai, 14 Pathru hai, Kaslu hai (Filistinhai hung suokna) le Kaftor hai an nih. 15 Kanan chun nau lutirah Sidon a nei a, chun Hit hai, 16 Jebu hai, Amor hai, Girgas hai 17 Hiv hai, Arki hai, Sin hai, 18 Arvad hai, Zemar hai le Hamat hai a thla bok a. Chu hnung chun Kanan hnamhai chu an indar zau pei a. 19 Kananhai ramri huop sùng chu Zidon khuoa inthoka Gerar pan zawngin Gaza khuo chenin; Sodom le Gomora le Adma le Zeboiim pan zawngin Lasa khuo chen a nih. 20 Chuonghai chu Hama thlahai an na, anni chi le tong ang peia hnama insiemin ram an del a. 21 Eberhai thlatu Jafet u Sema khomin nau a nei teu a. 22 Sema nauhai chu Elam hai, Asur hai, Arpaksad hai, Lud hai le Aram hai an nih. 23 Aram naupahai chu Uz hai, Hul hai, Gether hai le Mesek (Masa) hai an nih. 24 Arpaksad chun naupa Sela a nei a, Sela chun Eber a thla a. 25 Eberin naupa pahnih a nei a. Pakhat chu a dam laiin khawvel mi an inthe leiin a hmingah Peleg an sak a, a unaupa hming chu Joktan a nih. 26 Joktan chu Almodad hai, Selep hai, Hazarmavet hai, Jera hai, 27 Hadoram hai, Uzal hai, Dikla hai, 28 Obal hai, Abimael hai, Seba hai, 29 Ofir hai, Havila hai le Jobab hai thlatu a na, chuonghai po po chu a nauhai an nih. 30 An chêngna chu sak tieng tlângram, Mesaa inthoka Sefar chen a nih. 31 Chuonghai chu Sema thlahai an nih; mani chi chi, mani ram ramah a hnam hnamin an um a, mani tong seng an hmang. 32 Chuonghai chu an chihnam ang peia Nova thlahai chu an nih; hnam danghai khom tui lêt hnunga an laka pienga hung indar an nih.
Genesis 11
1 Hnuoia mi po poin tong pakhat chauh an nei a, chu chu an hmang seng a. 2 Sak tieng an intawl pei lai chun Sinar ramah phaizawl an hmu a, chu taka chun umhmun an khuor a. 3 Chun, "Thaw ro, têklei siem ei ta, chang takin rawng ei tiu" an inti tawl a. Chuongchun, lung aiah têklei an hmang a, a châr nghetna dingin pil inhnàk an hmang a. 4 Chu zoa chun, "Thaw ro, ei khawpui ding indin ei ta, vàn tonga insângin bawl ei ta, ei hming sukthang ei tiu; chuong naw chun hnuoi hmun tinah indar zo rawi ei tih" an ta. 5 LALPA chu mihriemhai khawpui rel le an in insâng bawl chu en dingin a zu tum a. 6 LALPA chun, "Ngai ta u, mihai hi hnam khat, tong khat hmang an ni si a, tu hman hin an thaw tanna chauh a la ni hih; hieng hi a ni chun an tum rêng rèng thaw thei naw nei naw ni hai. 7 Thaw ro, zu fêng ei ta, tong an inhriet paw nawna dingin an tong zu sukhranpêk ei tiu" a ta. 8 Chuongchun, LALPAN anni chu chu taka inthok chun hnuoi hmun tinah a sukdar a, an khawpui rel chu an tawpsan ta a. 9 Chuleiin chu hmun chu 'Babel' an ti a nih, chu hmuna chun khawvela tong po po inhre thei lo dinga LALPAN an tong a sukhranpêk leiin. Chu taka inthok chun LALPAN hnuoi hmun tinah a sukdar a. 10 Hieng hi Sema thla peihai chanchin chu an nih. Tui lèt hnung kum hninaa Sema chun kum za a tlingin naupa Arpaksad a nei a. 11 Arpaksad pieng hnungin Sema chu kum zanga a la dam a, naupa le naunu dang khom a la nei a. 12 Kum sawmthum le kum nga a niin Arpaksad chun naupa Sela a nei a. 13 Sela pieng hnungin Arpaksad chu kum zali le kum thum a la dam a, naupa le naunu dang khom a la nei a. 14 Kum sawmthum a niin Sela chun naupa Eber a nei a. 15 Eber pieng hnungin kum zali le kum thum a la dam a, naupa le naunu dang khom a la nei a. 16 Kum sawmthum le kum li a niin Eber chun naupa Peleg a nei a. 17 Peleg pieng hnungin kum zali le kum sawmthum a la dam a, naupa le naunu dang khom a la nei a. 18 Kum sawmthum a niin Peleg chun naupa Reua a nei a. 19 Reua a pieng hnungin Peleg chu kum zahni le kum kuo a la dam a, naupa le naunu dang khom a la nei a. 20 Kum sawmthum le kum hni a niin Reua chun naupa Serug a nei a. 21 Serug pieng hnungin Reua chu kum zahni le kum sari a la dam a, naupa le naunu dang khom a la nei a. 22 Kum sawmthum a niin Serug chun naupa Nahor a nei a. 23 Nahor pieng hnungin Serug chu kum zahni a la dam a, naupa le naunu dang khom a la nei a. 24 Kum sawmhni le kum kuo a niin Nahor chun naupa Tera a nei a. 25 Tera pieng hnungin Nahor chu kum za le sawm le pakuo a la dam a, naupa le naunu dang khom a la nei a. 26 Chun, kum sawmsari a niin Tera chun naupa Abram hai, Nahor hai, Haran hai a nei a. 27 Hienghai hi Tera thlahai chu an nih. Tera chun naupa Abram hai, Nahor hai, Haran hai a nei a; chun, Haranin naupa Lota a nei a. 28 Haran chu a piengna Kaldai ram Ur khuoah a pa Tera thi hmain a thi a. 29 Abram le Nahor chun nuhmei an nei a, Abram nuhmei hming chu Sarai a na, Nahor nuhmei chu Haran naunu Milka a nih. Haran chu Milka le Iska thlatu a nih. 30 Sarai chu a ching a, nau hrim a nei nawh. 31 Tera chun a naupa Abram hai, a tupa Lota hai, a mo, a naupa Abram nuhmei Sarai hai chu a thuoi a, Kanan rama fe dingin Kaldai ram Ur khuo chu a suoksan a, Haran khuo an hung tlung a, chu taka chun umhmun an khuor a. 32 Tera chu kum zahni le panga a dam a, Haran khuoa chun a thi tah a nih.
Genesis 12
1 Chun, LALPAN Abram kuomah, "I ram le i laichinhai le i pa in suoksan la, ram ka la kawkhmu ding che tieng chu pan rawh. 2 Hnam ropui takin siem ka ti che a, malsawm ka ti che a, i hming sukropui ka ta, malsawmna nîng i tih. 3 Malsawmtu che chu malsawm ka ta, tongsie inphurtu che chu tongsie inphur ka ta; nangma zârin hnam tin malsawmin um an tih" a ta. 4 LALPAN a kuoma a hril angin Abram chu a'n thok suok a, Lota khomin a zui ve a. Haran a suoksan chun Abram chu kum sawmsari le kum nga mi a nih. 5 Abram chun a nuhmei Sarai le a sang naupa Lota hai, a sum le pai khawl khawm po po le Haran khuoa a mi sorhai chu a thuoi a, Kanan ram panin an suok a. 6 Kanan ram an tlung chun, Abram chu Sekem hmuna Morea saisaw thing bul chen a fe pei a. Chuong hun lai chun chu hmuna chun Kanan mihai an um a. 7 Chun, LALPA chu Abram kuomah a hung inlàr a "Hi ram hi i thlahai kuomah la pêng ka tih" tiin a hril a. Chu taka a kuoma inlâr LALPA ta dingin Abram chun maichàm a siem a. 8 Chu hmuna inthok chun Bethel sak tieng tlângah an inson a, chu taka chun puon in a kei a. Thlang tieng chun Bethel a um a, a sak tieng chun Ai khuo. Hi hmuna hin maichàm a siem nawk a, LALPA hming a lam a. 9 Chun, Abram chu Negeve tieng panin a fe ta pei a. 10 Chun, chu rama chun tàm a tla a. Tàm chu a nasa êm leiin Aigupta rama um hri dingin Abram chu a fe thla a. 11 Aigupta an lût tawm chun a nuhmei Sarai kuomah, "Ngai ta, nu hmel tha tak i nih ti ka hriet a. 12 Aigupta mihaiin an hmu pha che chu, 'Hi hi a nuhmei a nih' tîng an ta, kei chu mi that an ta, nang chu hlàng an ti che. 13 I zâra him taka ka um theina ding le ka hringna ka chàn nawna dingin, 'A farnu ka nih' ti pei rawh" a ta. 14 Abramin Aigupta ram a tlung chun Aigupta mihaiin a nuhmei chu hmel tha an ti hle a. 15 Faraw hnuoia thoktuhaiin an hmu chun Faraw chu an hrilhmu a. Chuongchun, nuhmei chu Faraw inah an thuoi a. 16 Ama lei chun Abram chu an duot hle a, beram hai, bawngchal hai, sabengtung chal le a pui hai, bawipa le bawinu hai le sanghawngsei hai a nei pha ta a. 17 Nisienlakhom, Abram nuhmei Sarai lei chun LALPAN Faraw le a sûngkuohai chu hripuiin a soisak a. 18 Chuongchun, Faraw chun Abram chu a ko a, "Ka chunga i thilthaw hi ieng am an ta le? I nuhmei a nih ti ieng dinga i mi hril naw am a na? 19 Ieng dinga 'Ka farnu a nih' i ti? Chu lei chun annawm nuhmei dinga ka thuoi chu. Tu hin i nuhmei hi thuoi la, fe dai rawh" a ta. 20 Faraw chun a mihai chu Abram chunga an thaw dàn ding thu a pêk a, a nuhmei le a thil neihai po po le chun an inthla liem ta a.
Genesis 13
1 Abram chun a nuhmei le a thil nei po po leh Aigupta ram a suoksan a, Negev tieng a pan a, Lota chun a zui pei a. 2 Abram chun ranruol le sum le pai tangkaruo le rangkachakhai a hau hman ta hle a. 3 Negev-a inthok chun hmun hrang hrangah bûk khuorin, Bethel chen a fe a, chu chu Bethel le Ai khaw inkâra kha hmaa puon in a keina hmun le maichàm a siemna hmun kha a nih. 4 Chu taka chun Abram chun LALPA hming a lam a. 5 Abram le inzui Lota khomin beram ruol le bawng ruol neiin, puon in a kei ve a. 6 Amiruokchu, an pahnia khawsakna dingin ramin a keng ta naw a, an burip ta êm leiin an khawsa hmunkhat thei ta hlol naw a. 7 Chu lai ram chu Kanan mihai le Periz mihai chêngna hmun a nih. Abram ran puhai le Lota ran puhai inkârah inhalna a hung suok a. 8 Chuongchun, Abramin Lota kuomah, "Lunginsiettakin, nangma le keima inkàr le i ran chingtuhai le ka ran chingtuhai inkârah insel inhal um naw raw se, unau ei ni si a. 9 Ram a um dei duoi an naw am a ni? Lunginsiettakin ka kuoma inthok hin inmuolvom el ta rawh. Nang voi tieng i fe leh kei chang tieng fèng ka ta, chang tieng i fe leh kei voi tieng fe el lem ka tih" a ta. 10 Lota chu Zoar khuo tieng thlîrin a ngha vel a, Jordan phaizawl chu LALPA huon ang le Aigupta ram ang ela ram hnawng tha a nih ti a hriet a, LALPAN Sodom le Gomora a suksiet hma kha a ni si a. 11 Chuongchun, Lota chun Jordan phaizawl chu a thlang a, sak tieng panga chun a'n son a, an um hran ta a. 12 Abram chu Kananhai rama chun a um ta zing a, Lota chu Jordan phaizawla khuoa hai chun a chêng a, inson peiin Sodom khaw bulah umhmun a khuor a. 13 Sodom khaw mihai chu an rilo hle a, Pathien lakah nasa takin an suol a. 14 Lota fe hnungin LALPA chun Abram kuomah, "I umnaa inthok khan sak le thlang le sim le hmar tieng mit inlèn rawh. 15 Ram i hmu po po hi nangma le i thlahai kutah kumkhuoa dingin ka pêk ding che a nih. 16 I thlahai chu hnuoia pilvut anga tamin ka siem ding a nih. Tu khomin pilvut a tiem sèng chun i thlahai chu tiem sèng chau a tih. 17 Tho la, ram hi a dung a khangin fang suok rawh, ka pêk ding che a ni si a" a ta. 18 Chuongchun, Abram chu insonin, Hebron khuoa Mamre saisaw thing lien tak bula chun umhmun a khuor a, chu taka chun LALPA ta dingin maichàm a siem a.
Genesis 14
1 Chuong hun laia mi Sinar lal Amrafel hai, Elasar lal Ariok hai, Elam lal Kedorlaomer hai le Goiim lal Tidal hai thang khawm le 2 Sodom lal Bera hai, Gomora lal Birsa hai, Adma lal Sinab hai, Zeboiim lal Semeber hai le Bela (chu chu Zoar) lal hai thang khawm chu an indo a. 3 A nuhnung lem pawlhai chun Sidim ruom, Tuifinriet Al ruomah thang hmun an khaw a; 4 anni rawi hi kum sawm le kum hni zet Kedorlaomer lal hnuoiah an lo um ta hlak a, a kum sawm le kum thumnaa chun an hel tah a nih. 5 Kum sawm le kum linaa chun Kedorlaomer le a'n thloppui lalhai chun Asterot Karnaim khuoa Refai mihai, Ham khuoa Zuzim-hai, Save Kiriathaim khuoa Emim-hai, 6 Seir tlânga inthoka thlaler bula khaw um Elo Parana chena inzâr Hor mihai chu an hung rûn a. 7 Chu taka inthok chun En Mispat (Kades an ti bok) tieng an kîr a, Amalekhai ram po po le Hazazor Tamara um Amor mihai chu an hne vong a. 8 Chuongchun, Sodom lal, Gomora lal, Admah lal, Zeboiim lal, Bela (Zoar) lal hai chu an inthok suok a, Sidim ruoma chun anni chu bei dingin thang an lo khaw a; 9 Elam lal Kedorlaomer hai, Goiim lal Tidal hai, Sinar lal Amrafel hai le Elasar lal Ariok hai, lal palihai chu lal panga le chun an inbei ta a. 10 Sidim ruom chu alkatara khura sip a na; Sodom le Gomora khaw lalhai chu an tlânsie a, chu taka chun an tla a, a tla mahlahai chu tlânga chun an tlân hmang a. 11 Chuongchun, lal palihai chun Sodom le Gomora mihai sum nei po po le an bu le bal nei po po chu an lâk a, an kîr ta a. 12 Abram sangpa naupa Lota chu Sodom khuoa um a ni leiin a thil nei po po leh an man sa a, an thuoi a. 13 Mi pakhat tlân suok chun Hebrai mi Abram chu a hril a; ama chu Amor mi, Mamre saisaw thing bula um a nih. Mamre chu Eskol le Anera hai unau a na, anni chu Abram le thang tlàng an nih. 14 Abramin a naupa sala an thuoi ti a hriet charin ama mi ngot, a ina seilien, indo inchûk thiem ta sa zathum le sawm pariet chu a thuoi a, Dan khuo chenin an hnot zui a. 15 Zàna chun Abramin anni chu bei dingin a mihai chu a sem dar a, an hne a, Damaska hmar tienga um Hoba khuo chenin an hnot thlûr a. 16 An ràllàk sumhai po po chu a làk kîr nawk vong a, a naupa Lota le a thil neihai bàkah, nuhmei ruol le mi dang an manhai khom an thuoi kîr nawk a. 17 Kedorlaomer le a tienga thang lalhai tukdol zoa Abram a hung kîr tieng chun Sodom lalin Save ruomah a lo hmuok a (Save ruom chu 'Lal ruom' tina a nih. ) 18 Chun, Salem khaw lal Melkisedek khomin bei le uoiin chawiin a lo hmuok bok a; ama chu Pathien Chunghnungtak thiempu a nih. 19 Ama chun Abram chu mal a sawm a, "Hnuoi le vân siemtu Pathien Chunghnungtak chun Abram chu malsawm sien, 20 I hmêlmahai inhnetirtu che Chunghnungtak Pathien chu inpâkin um raw se" a ta. Abram chun a râllâk iengkima sawma pakhat chu a pêk a. 21 Chun, Sodom lal chun Abram kuomah, "Ka mihai po hi mi pe suok la, râllâk sum hi chu nangin chang vong el rawh" a ta. 22 Abram ruok chun Sodom khaw lal kuomah, "I thil nei ieng khom, pat zâi khat khom, pheikhok hrui hlek khom la lo dingin hnuoi le vân siemtu LALPA Pathien Chunghnungtak kuomah thu ka lo tiem tah a nih. 23 Chuong naw chun, 'Abram chu ka sukhausak annawm' ti hlauh rawi i tih. 24 Ka fepui ka mihai fâk ral tah chu a ral tah ni sien, a dang chu ieng khom la naw ning; ka thu inkoppui Anera mi hai, Eskol mi hai le Mamre mi hai ruok chun an chan seng la raw hai se" a ta.
Genesis 15
1 Chu hnung chun Abram chu zèlin a um a, LALPAN a kuomah, "Abram, ti naw, kei hi i phaw ka nih; lukhawng i dong ding khom a ropui a nih" a hung ti a. 2 Abram ruok chun, "Aw LALPA Chunghnungtak, nau bo ka na, ka ro khawmtu ding hlak chu Damaska khuoa mi Eliezar a ni dai si a, iem a na i mi pêk thei chu?" a ta. 3 Abram vèkin, "Ngai ta, chi i mi'n thlatir si naw a, ka ina inthoka pieng bawi hi ka ro hluotu ding a ni el tah si hi!" a ti nawk a. 4 Chuongchun, LALPA thu chu a hung tlung a, "Kha mi kha i ro hluotu ding a ni nawh. I rîla ra chauh naw chun i ro hluo naw ni hai"tiin. 5 Chun, Abram chu tuolah a thuoi suok a, "Van tieng khi en la, arasi khi i tiem sèng hrim am hang tiem ta leh" a ta. Ama vêkin, "I thlahai chu khieng zât khi la nîng an tih" a ta. 6 Abram chun LALPA chu a ring a, chu chu a felnaah a pompèk a. 7 Chun, "Kei hi LALPA, hi ram hi pe ding che le inhluotir ding chea Kaldaihai khuo Ur-a inthoka ko suoktu che kha ka nih" a ti bok a. 8 Abram chun, "Aw LALPA Chunghnungtak, ka hluo ding ti iengtin am ka hriet ding?" a ta. 9 LALPA chun a kuomah, "Bawng la, kèl le beram chal, kum thum mi seng le vàthu le pàrva tuoi hung chawi rawh" a ta. 10 Chuonghai chu a hung lâk a, ran po chu a laiah a khoi seng a, phel tin chu inhmatuokin a sie vong a, vatehai ruok chu a khoi ve nawh. 11 Mulukolhai chun fâk tumin saruong chu an zuk baw a, Abram chun a lo hawl zâm pei a. 12 Ni a tlàk dier dier lai chun Abram chu indên takin a lo in ta dêr a, thim sà tak le tibaium takin ama chu a hung zàr khum a. 13 Chuongchun, LALPAN Abram kuomah, "I thlahai chu mi ramah la mikhuol an ta, mi bawia umin kum zali sûng suknomnat tuor an tih ti hre rawh. 14 Amiruokchu, rong an bawlpêk hnamhai chungthu chu la rêl ka ta, chu zoah an rosum nei tam tak leh la hung suok dok an tih. 15 Nang ruok chu i thlatuhai kuomah thlamuong takin fèng i ta, ngal fîma damin vui liem an ti che. 16 Suon linaah hi hmuna hin i thlahai chu hung kîr nawk chauh an tih; Amorhai suolna chu a la kin hri si nawh, " a ta. 17 Ni tlâk hnunga khuo a hung inthim chun meiphu khu lui lui le meiser chok puot puot chu saruong khoi phel inkâra chun an inlon zut zut a. 18 Chu ni chun LALPAN Abram kuomah thu a thlung a: "Aigupta vadunga inthoka vadungpui Eufretis inkâr ram hi i thlahai ka pèk, 19 Ken mi hai, Keniz mi hai, Kadmon mi hai, 20 Hit mi hai, Periz mi hai, Refaim mi hai, 21 Amor mi hai, Kanan mi hai le Girgas mi hai ram po po khom" tiin.
Genesis 16
1 Abram nuhmei Sarai chun nau hrim a neipèk nawh. Sarai chun Aigupta mi bawinu a nei a, a hming chu Hagar a nih. 2 Sarai chun Abram kuomah, "LALPAN nau a mi'n neitir phal si naw a, ka bawinu hi pawl el la, ama laka inthokin nau ka nei miel thei rawi mawh" a ta. Sarai thu chu Abramin a remtipui a. 3 Chuongchun, Kanan ramah kum sawm an um hnungin Sarai chun a bawinu, Aigupta mi chu a thuoi a, a pasal Abram kuomah chun nuhmeia nei dingin a pêk a. 4 Hagar chu a lo pawl a, a hung inrai a, sienkhom a'n rai ti a hriet charin Hagar chun a pi chu a hmusit tan el ta a. 5 Sarai chun Abram kuomah, "Ka thil tuor hi a maw i phur a nih. Ka bawinu ka pêk che a, a'n rai ti a hriet charin a mi hmusit tan el ta si hi. LALPA chun nang le keia chungthu hung rêl raw se" a ta. 6 Abram ruok chun Sarai kuomah, "Ngai ta, i bawinu chu i kuta um annawm, tha i ti dàn ang angin a chungah thaw ta la" a ta. Sarai chun nasa taka a sukrimsik leiin Hagar chu a tlàn hmang a. 7 LALPA vàntirko chun thlalera Sur khuo panna lampuia tuikhur kawla chun a lo hmu a. 8 Vantirko chun a kuomah, "Hagar, Sarai bawinu, khaw laia inthoka hung suok a, khaw laia fe ding am i na? a ta. Ama chun, "Ka pi Sarai kuoma inthokin ka tlàn hmang a nih" a ta. 9 LALPA vàntirko chun a kuomah, "I pi kuomah kîr nawk la, a thu thuin um rawh, " a ta. 10 Vàntirko vêk chun, "I thlahai chu tiem sèng lo khop hiela tamin sukpung ka tih. 11 Ngai ta, nau i pai ta a, nau pasal nei i ta, LALPAN i rinum tuorzie hi a hriet tah leiin a hmingah Ismael i sak ding a nih. 12 Ama chu ram sabengtung ang el nîng a ta, mi tin do a ta, mi tinin ama chu do bok an ta, a unauhai po po leh intai zingin khawsàng a tih" a ti bok a. 13 Hagar chun "Pathien ka hmu si a, damin a mi la hlà zing el chu a na maw!" a ta, a betu LALPA chu "El-roi"f tiin a'n bûk a. 14 Chu lei chun tuikul hminga khom 'Beer-lahai-roi'g ti inbûk a na, chu chu Kades le Bered khaw inkârah a um. 15 Hagar chun Abram chu nau pasal a neipèk a, Abram chun a naupa hmingah 'Ismael' a sak a. 16 Hagarin Ismael a neipèk lai hin Abram chu kum sawmriet le kum ruka upa a ni tah.
Genesis 17
1 Abram chu kum sawmkuo le pakuo mi a niin a kuomah LALPA a hung inlàr a, "Kei hi Iengkim Pathien chu ka nih; ka ditzawng angin kalchawi la, soisel boin um rawh. 2 Nangma le keima inkâra ka thlung chu suknghet ka ta, nasa takin sukpung ka ti che, " a ta. 3 Abram chu hmaia hnuoi sikin a bokkhup a, Pathienin a biek pei a, 4 "Hi hi i kuoma ka thuthlung chu a nih: Hnam tam tak thlatu hung nîng i tih. 5 I hming khom Abram ni ta naw ni a, 'Abraham' ni lem tàng a tih, hnam tam tak paah ka siem ta che leiin. 6 I thlahai nasa takin sukpung ka ta, nangmaa inthokin hnam tam tak indin ka ta, nangmaa inthokin lalhai hung suok an tih. 7 Nang le i thlahai ta dinga in Pathien ni dinga thu ka thlung hi, nang le i thlahai le an thlahai, suon la hung um pei ding hai ta ding khoma ka kumkhaw thuthlung dingin ka suknghet. 8 Tuta mikhuol anga i chàmna Kanan ram po po hi nang le i thla peihai kumkhaw ro dingin pêng ka ta, an Pathien ni pei ka tih" a ta. 9 Pathien chun Abraham kuomah thu a hril pei a, "Nang khomin ka thuthlung i zawm ding a nih; nang le i thlahai le an thla peihai khomin an zawm ding a nih. 10 Nang le i thla peihaiin ka thuthlung in zawm ding chu hi hi a nih: nangni laia pasal taphot chun ser in intantir ding a nih. 11 Ser in tan chu nangma le keima inkàra thuthlung inchikna nîng a tih. 12 I thlahai taphotin, an pienga inthoka ni rietnaah ser an intantir ding a nih; 13 i thlahai kher naw khom, i ina pieng amanih, hmun danga inthoka suma i'n chawk amanih pasal taphot chun ser in intantir ding a nih; chuong ang chun, ka thuthlung chu kumkhaw thuthlung dingin in taksaah put tang in tih. 14 Chun, nangni lai ser tan lo an um hrim hrim chun ka thuthlung an bawsiet leiin nangni laia inthokin hnawl hmang ro" a ta. 15 Pathien chun Abraham kuomah hieng hin a hril bok a, "I nuhmei Sarai khom Sarai tia ko ni ta loin, Sari ti hming put lem tàng a tih. 16 Malsawm ka ta, amaa inthokin nau pasal pe ngei ka ti che. Malsawm ka ta, hnamhai thlatu nîng a ta, amaa inthokin lal tam tak hung suok an tih" tiin. 17 Abraham chu hnuoi sikin a bokkhup a, a'n nui a, "Kum za miin maw nau pasal a hang a nei el ding chu! Kum sawmkuo mi Sari'n maw nau a nei el ding chu!" a ti lungril a. 18 Abraham chun Pathien kuomah, "Ismael hin i ditsakna changin dam pei phot sien la" a ta. 19 Pathien chun, "Chang e, amiruokchu i nuhmei Sari'n nau pasal neipèk a ti che, a hmingah Isak i sak ding a nih. Ka thuthlung chu kumkhaw thuthlung dingin ama le a thlahai kuomah suknghet ka tih. 20 Ismael chungthua i thil hni khom ka ngàithlâkpèk che. Ama chu malsawm ka ta, chi thla hauin nasa takin a thlahai hung pung an ta, lal sawmpahni thlatu nîng a ta, hnam ropui takin siem ka tih. 21 Ka thuthlung ruok chu kum nawk tu ang hun vêla Sari naupa hung pieng ding Isak kuoma chun thlung ka tih" a ta. 22 Abraham a biek zo chun Pathien chun a kai tungsan a. 23 Abraham chun a naupa Ismael le a ina pieng po po le suma inchawk, an sûngkuoa mi pasal po po chu a thuoi a, Pathienin a kuoma a hril angin chu ni lâ là chun an ser vun hmor a tanpèk a. 24 Ser a tan hin Abraham chu kum sawmkuo le pakuo mi a ni ta a, 25 a naupa Ismael chu kum sawm le pathum mi a nih. 26 Chu ni ngei chun a nih Abraham le a naupa Ismael chu sertan an hung ni chu. 27 Abraham insûnga chêng pasal po po, a ina pieng le hmun danga inthoka suma a'n chawk pasal po po khom ama ruolin sertan an hung ni ta vong a nih.
Genesis 18
1 Sùn lum lai tak Mamre saisaw thing bula a puon in kotkhara Abraham a thung lai chun a kuomah Pathien a hung inlàr a. 2 A hang dàk chun a bul ela mi pathum ngîr a hmu a. A hmu charin a puon in kotkhâra inthok chun anni chu lawm lût dingin a tho a, hnuoi sikin chibai a lo bûk a. 3 "Puhai, ditsakna dong tlâka in mi hmu chun in siehlaw hi fe pèl lul naw ro. 4 Tui tlawmte bèk hung la hai sien, in kehai sawpin thing buk hnuoia hin chawl hadam ro. 5 In siehlaw kuom in hung tlung ta rau rau si hin chu, fâk ding iemani bèk va lang ka ta, insukhar unla, chu zoah in inzin nawk pei ding annawm" a ta. Anni chun, "A tha ie, i ti ang chun ni raw se" an ta. 6 Chuongchun, Abraham chu a puon inah a lùt nghal a, Sari kuoma chun, "Inhmaw takin beiphit indip tak tekhawng thum la suok la, hmet la, beipèr siem rawh" a ta. 7 Chu zoah a ran ruol umnaah a va tlân a, bawng tuoi tha tak el a va kei a, a siehlaw kuomah a pêk a, ama chun inrang takin a hung buotsai a. 8 Chun, bawngnene khal, bawngnene le bawng tuoi sa an buotsai chu chawiin an hmaa chun a va sie a. An fâk lai chun thing buk hnuoia chun anni bulah ngirin a nghâk zing a. 9 Chun, anni chun a kuomah, "I nuhmei Sari khaw lai am a um a?" tiin an indon a. Ama chun, "Puon ina son" a ta. 10 LALPA chun a kuomah, "Kum nawk hi hun hi a tlung pha i kuomah hung nawk ngei ngei ka ta, i nuhmei Sarin nau pasal nei a tih" a ta. A hnunga puon in kotkhâr bula chun Sari'n a lo ngàithlâk zing a. 11 Abraham le Sari chu upa tak an ni ta a, Sarin nau a von thei hun khom a pel dai tah. 12 "Ka chuoi hnung dai le ka lalpa hlak a upat ta hle hnungin, hi lawmna hi tu hin ka chang thei ding maw?" tiin lungrilin a ngaituo a, arûkin a'n nui a. 13 Chu phing leh LALPAN Abraham kuomah, "Iengti dàna Sarin, 'Kei ka tar tâk vei leh nau ka nei tak tak ding maw?' tia a'n nui am a na? 14 LALPA ta dingin thaw harsa a um am a ni? A hun takah kum nawk leh hung nawk ka ta, Sarin nau pasal lo nei tàng a tih" a ta. 15 Sari chun ti takin, "Ka'n nui nawh" tiin a thang a. Ama chun, "I'n nui ngei kha teh" a ta. 16 Mihai chu chu taka inthok chun an suok a, Sodom khuo tieng an zuk thlîr a, Abraham khomin anni chu inthla dingin a zui a. 17 Chun, LALPA chun, "Ka thil thaw tum hi Abraham laka hin ka ip ding am a ni aw? 18 Abraham hi hnam ropui tak le thil thaw thei tak a la hung ni ngei ding a na, ama leiin hnuoia hnam tin malsawmin an la um ding a ni si a. 19 Ip naw ning. A kuoma LALPA thuthlung chu hlena a um theina dinga ama sûngkuo le a suon la hung pei dinghaiin thil fel tak le indik taka thawa LALPA lampui an hraw theina dinga thu petu dingin ama hi ka thlang a nih, " a ta. 20 Chuongchun, LALPA chun "Sodom le Gomora suolzie thu le an thilthaw râpthlâkzie ka naah a hung tlung a, 21 a'n dik tak tak am ti en fie dingin fe thlàng ka tih" a ta. 22 Chuongchun, mihai chu Sodom khuo panin an inher liem a, Abraham ruok chu LALPA hmaah a la ngîr zing a. 23 Abraham chun a va hnai a, "Mi felhai chu mi suolhai lai i sukbohmang ve el ding am a ni? 24 Khaw sûnga chun mi fel sawmnga bèk an um el thei a, chuong mi fel sawmngahai lei chun khuo chu hla loin i sukbohmang el ding maw? 25 Mi felhai chu mi rilohai leh sukbohmang a, mi felhai le mi rilohai thuhmun ronga en chu nang êm chun iIthaw awm si nawh. Hnuoi chung po poa Rorêltu chun fel takin a thaw lem naw ding maw?" a ta. 26 LALPA chun, "Sodom khaw sûngah mi fel sawmnga khom ka hmu chun anni leiin a khaw pumpui chu hlà el ka tih" a ta. 27 Abraham chun, "Ngai ta, kei pilvut le meivâp el hin ka biek pop ta laklaw che a; 28 mi fel chu pangain sawmnga an tling naw khom a ni el thei a, pangaa an tling naw leiin a khaw pumpui chu i sukbohmang el ding maw?" a ta. 29 Ama chun "Sawmli an um khomin sukbohmang naw nîng" a ta. 30 Abraham chun, "Aw LALPA, lungsen naw la, hang hril nawk ka tih. Chu taka chun mi fel sawmthum chauh i hmu khom a ni el thei a" a ta. Ama chun, "Sawmthum khom ka hmu chun sukbohmang naw ning" a ta. 31 Abraham chun, "Ngai ta, LALPA, ka biek pop ta si che hin chu, chu taka chun mi fel sawmhni chauh i hmu khom a ni el thei a" a ta. Ama chun, "Mi fel sawmhni lei khomin sukbohmang naw ning" a ta. 32 Abraham chun, "Aw LALPA, i lung sen naw hràm sien, voi khat chauh hang hril nawk ka tih: chu taka chun mi fel sawm chauh i hmu el thei a" a ta. Ama chun, "Sawm lei khomin sukbohmang naw ning" a ta. 33 Chuongchun, Abraham le an inbiek zo chun LALPA chu a fe a, Abraham khom a umna tieng a kîr nawk a.
Genesis 19
1 Vântirko pahnihai chun zàn tieng Sodom khuo an tlung a, Lota chu Sodom kotsuoa chun a lo inthung a. An hung a hmuin lo lawm lùt dingin Lota chu a tho a, bawka hnuoi sikin chibai a lo bùk a. 2 "Puhai, lunginsiet takin in siehlaw ina hin lût phot unla, riek unla, in kehai sawp unla, zing inhma taka thoin in fe nawk ding annawm" a ta. Anni ruok chun, "Ni lo e, khawlaiah riek lem kan tih" an ta. 3 Ama chun nasa taka a ngèn leiin a ina chun an lùt a, ruoi a buotsai a, chawl thang lo beiphèk a siem bok a, an fâk ta a. 4 Nisienlakhom, an zàl hmain a khaw mi, Sodom mihai chu a chin a lien vêng tina mi inhawr khawmin in chu an hung inhuol a. 5 Lota chu an ko khêk a, "Voizàna i ina tlung pasalhai kha khaw la'm an um a? Hung thuoi suok tawl rawh, kan lo pawl theina dingin" an ta. 6 Lota chun kot a hong a, a va suok a, kot chu a khâr nawk a. 7 "Ka unauhai, lunginsiet takin chuong khopa rilo chun um naw hràm ro. 8 Ngai ta u, tu la pawl ngai lo nau nuhmei pahni ka nei a, hung thuoi suok ka ta, tha in ti angin an chungah thaw lem ro; ka mikhuolhai ruok hi chu mi tawkpêk naw ro, ka in luma ka huol himna hnuoia um an ni si a" a ta. 9 Anni rawi chun, "Intawl hmang rawh. Nanga pa hrep hi, pêm mei meiin kan chungah thu nei i tum vei a ni? I mikhuolhai nèkin i tuor sà lem a tih" an ta. Lota chu an hung nor hlèng a, kotkhâr chu sut siet an tum a. 10 Nisienlakhom ina mihai chun an hei ban a, Lota chu in sùngah an hnûk lût a, kot chu an kal tlat a. 11 Kotkhâr bula umhai chu a chin a lienin an mit an sukdelpêk vong a, kotkhâr chu an hmu thei ta naw a. 12 Chun, mihai chun Lota kuomah, "Hieng i ina mihai ti lo, hi khuoa hin sûngkuo dang i nei am? I mâkpa hai, i naunu le naupa hai le khaw sûnga mi laichin hnai i nei taphot chu hi khuoa inthok hin thuoi suok tawl rawh. 13 LALPA hmaah an riva a se ta êm leiin hi khuo hi kan sukbohmang ding a na, chu ding chun LALPAN a mi tir a nih" an ta. 14 Chuongchun, Lota chu a fe suok a, a naunuhai nei dinga a mâkpa huolhai kuoma chun, "Tho unla, hi khuoa inthok hin suok ro, LALPAN hi khuo hi a sukbohmang ding a nih" tiin a va hril a. A mâkpa huolhai hlak chun a fiemthu an sawn lem si. 15 Khawfîngchat vela chun vàntirkohaiin Lota kuomah, "Tho la, i nuhmei le hi taka i naunu pahni umhai hi inrang takin thuoi suok rawh, chuong naw chun hi khaw hremnaah hin bohmang ve hlauh rawi in tih" tiin an hmaw a. 16 A la muongchang êm leiin vàntirkohai chun ama le a nuhmei le naunuhai chu an kuta chelin khaw puo tieng chun an kei suok a, LALPAN anni chu a lunginsiet si a. 17 Khaw puo an tlung charin, vàntirko pakhat chun, "Tu hin in hringna dingin tlân ro. Hnung tieng ngha naw unla, phaizawlah chawl hrim hrim naw unla, tlânga son tlân tung ro. Chuong naw chun bohmang pal in tih" a ta. 18 Nisienlakhom Lota chun, " Pu, chuong ang chu tlung naw hràm raw se. 19 Ngai ta, i siehlaw hin i mit a tlung a, ka hringna hla dingin i zangaina lien tak chu ka chungah i'n langtir a. Sienkhom, tlâng chu tlân tlung zo naw ning, lampuiah sietnan mi nang a ta, thi tho ka tih. 20 Saw va saw tlànna phâk chauh khuo a um a, khaw chikte a nih. Chu khaw chiktea chun mi'n tlàntir lem la, him ka tih" a ta. 21 Vantirko chun, "Ni e, chu i hni khom chu phalpêk ka ti che. Chu khuo i hril chu sukbohmang sa ve naw el ka tih. 22 Sienkhom, inhmaw takin tlân rawh, chu khuo i tlung hma po chun kut ka kei a ngai si a" a ta. Chu lei chun chu khaw hminga chun Zoarh ti an inbûk a nih. 23 Lota'n Zoar khuo a tlung chun nisa a suok ta a. 24 LALPA chun Sodom le Gomora khaw chunga chun vâna LALPA kuoma inthokin mei le kât a'n sûrtir chur chur a, 25 chu khuohai le phaizawl po poa mi chênghai le hnuoia thil to taphot chu a kang hmang ta vong a. 26 Lota nuhmei ruok chu a nghakîr leiin chi lungah a'n chang tah a nih. 27 Abraham chu zîngkar inhma takin LALPA hmaa a ngìrna hmuna khan a hang fe a, 28 Sodom le Gomora khuo tieng le phaizawl chu a zuk thlîr a, meikhu intûr ngul el, rawtuina meikhu ang ela khu tung ngùt ngùt chu a zuk hmu a. 29 Pathienin phaizawla khuohai a suksiet khan Abraham chu a hriet zing a. Lota chêngna khuo a sukram lai khom khan Lota chu bohmangnaa inthokin a san suokpêk a nih. 30 Lota chu Zoar khuoah a um ngam naw leiin a naunu pahnihai leh Zoar màksanin tlângah an kai a, chu taka chun pûkah an um a. 31 Ni khat chu a naunu upa lem chun a sang kuomah, "Ei pa hi a upa ta a, hnuoi hmun tina an thaw dàn anga mi pawltu ding hlak ei kawl le kiengah pasal dang an um dèr bok si naw a. 32 Ei pa hi uoiin hrâi rui ei ta, ei sûngkuo a mang nawna dingin ei pa hi inpawlpui ei tih" a ta. 33 Chu zân chun an pa chu uoiin an hrài rui a, a upa lem chu a lût a, a zàlpui a; ama chun a hung zàl lai a hriet naw a, a tho nawk lai khom a hriet bok nawh. 34 A zînga chun a upa lemin a sang kuomah, "Voizàn khan ei pa kuomah ka zâl a; voizàn khom hin uoiin indawntir nawk ei ta; chun nang lût la, ei pa chi thla mang loa ei siem theina dingin a kuomah va zâl ve rawh" a ta. 35 Chu zân khom chun an pa chu uoiin an hrài rui a, a naupang lem chun a pa chu a va zàlpui a. Ama chun a hung zàl lai le a tho nawk lai a hriet chuong bok nawh. 36 Chuongchun, Lota naunu pahnihai chun an pa lakah nau an hung pâi ve ve tah a. 37 A upa lem chun nau pasal a nei a, a hmingah Moabi an sak a, ama chu tu laia Moab-hai thlàtu a nih. 38 A naupang lem khomin nau pasal a nei a, a hmingah Ben-Amij an sak a, ama chu Amon-hai thlàtu a nih.
Genesis 20
1 Chu taka inthokin Abraham chu Negev tieng a'n son a, Kades le Sur inkârah umhmun a khuor a. 2 Gerar-ah iemani chen a um laiin Abrahamin Sari chu "Ka farnu a nih" a ti leiin Gerar lal Abimelek chun a nuhmei dingin Sari chu a va'n thuoitir a. 3 Nisienkhom, zâna chun Abimelek mangah Pathien a hung a, "Ngai ta, i nuhmei thuoi lei hin thi ngei i tih, mi nuhmei a ni si a" a ta. 4 Abimelek chun ama nu chu a la tawk hman naw a, "LALPA, poi tawk lo mihai i sukhlum ding maw? 5 Ama ngei khomin ka kuomah, 'Ka farnu a nih' a ti naw am a ni? Chun, amanu ngei khomin, 'Ka tapa a nih' a ti bok si a. Sie le tha hrietna inthieng tak le kut fài takin hi thil hi ka thaw a nih" a ta. 6 A manga bok chun Pathienin, "A nih, lungril inthieng tak puta i thaw a nih ti ka hriet leiin, kei khomin ka chunga thil suol i thaw ding chu ka khap che a, chu leiin i tawk ka phal naw a nih. 7 Tu hin mi nuhmei kha pe kîr la, ama chu zawlnei a na, tongtaipêk a ti che a, hung dam i tih; i pêk kîr naw ruok chun nang le i thil nei po po leh thi ngei i tih" a ta. 8 Zîngkar chun Abimelekin a khawnbawlhai po po a ko khawm a, a chunga thil hung tlung chu a hril a, an ti tawl hle a. 9 Chu zoah Abimelek chun Abraham chu a'n ko lùttir a, a kuomah, "Ka chungah ieng thil top am a na i thaw hi? 10 I poi ieng am ka tawk a, hienga kei le ka lalram chungah thiemnawna râpthlâk tak i hung intlun ta hi? Thil thaw lo ding tawp ka chungah i thaw a nih. Iem a na hienga i thawna san?" a ta. 11 Abraham chun, "Hi hmuna hin Pathien tina nei mi an um ka ring naw leiin, ka nuhmei lei hin mi that an tih ti ka tithawng lei a nih. 12 Chu bâkah, ka farnu a ni hrim a, pa hmun khat, sienkhom nu tum kan na, ka nuhmei a hung ni ta pei a. 13 Ka pa ina inthoka Pathienin a mi'n vâkvàitir lai khan a kuomah, 'I mi hmangaizie i'n langtir dàn ding chu hieng ang hin a nih: ei tlungna hmun taphotah 'Ka tapa a nih, ti pei rawh' ka ti ta sa hrim a nih" a ta. 14 Abimelek chun beram hai, bawng hai, bawinu le bawipa hai a hung thuoi a, Abraham a pêk a, a nuhmei Sari khom a pêk kîr bok a. 15 Abimelek chun, "En ta, ka ram chu a um dei duoi annawm, i ditna hmun hmunah um rawh" a ta. 16 Chun, Sari kuoma chun, "I tapa hi tangka sângkhatk ka pêk tah a, i kuoma um po po hai hrieta i chunga thawsuolna laka thupha chawina a na, i chungthu a fel nawk vong tah" a ta. 17 Chuongchun, Abraham chu Pathien kuomah a tongtai a, Pathienin Abimelek le a nuhmei le an bawinuhai po po chu a sukdam a, nau nei thei dingin a hung siem nawk ta vong a. 18 A san chu, Abraham nuhmei Sari leiin LALPA chun Abimelek sûngkuo sul po po a lo khârpèk vong hman lei a nih.
Genesis 21
1 A hril tah angin LALPA chun Sari chungah zangaina insuoin, a thu tiem tah angin a chungah a thaw a. 2 Sari chun nau a pai a, Pathienin a kuoma a hril hun taka chun tar hnungin Abraham chu nau pasal a neipèk a. 3 Sarin a neipèk a nau pasal hmingah chun Abraham chun 'Isak' a sak a. 4 A naupa Isak chu ni riet a tling charin, Pathienin thu a pêk angin a ser a tanpêk a. 5 A naupa Isak a pieng chun Abraham chu kum zaa upa a ni tah. 6 Sari chun, "Pathienin a mi suknui a, hi thu hre taphot chun mi'n nuipui vêng an tih" a ta. 7 A hril pei a, " 'Sari'n naute la pom a tih' ti tuin am Abraham kuomah an hril telul ding? Sienkhom a tar hnungin nau pasal ka neipêk ta hi!" a ta. 8 Naute chu a hung inthang lien a, nene nèk an inbàntir ni chun Abrahamin ruoi ropui tak a the a. 9 Aigupta mi Hagar naupa, Abraham ta dinga a neipêk chun a nuisaw lai chu Sari'n a hmu a, 10 Abraham kuomah, "Hi bawinu le a naupa hi hnot suok rawh; hi bawinu naupa hin ka naupa ro hluopui thei naw nih" a ta. 11 A naupa chungchàng thu chun Abraham chu nasa takin a sukbeidong a. 12 Sienkhom, Pathienin, "Naupang chungchàng thu le iI bawinu chungthu hin i lung sukrim naw raw se. Sari ti ang ang chu zawm rawh, a san chu Isaka inthokin i thlahai chu an sui ding a ni si a. 13 Bawinu naupa khom hi hnam ropui takah siem ka tih, i thlaa mi a ni tlat leiin" a ta. 14 A tûk zîngkar chun inhma takin Abraham chu a tho a, beipèr le savun tuiûm, tui thun sip chu Hagar a pêk a, a liengkoa chun a'n chuonpêk a, naupang le chun a tir suok tah a. Chuongchun an fe a, Beersheba thlalera chun an invâk an invâk a. 15 Tuiûma tui an dawn zo chun, naupang chu hlo buk hnuoiah a sie a. 16 Iemani chena hla, thal kâp phàk vela chun a thung chot a, lungrilin, "Ka naupa thi ding chu ka en ngam lul nawh" a ta, inhniek hlop hlopin a tap a. 17 Pathienin naupang tap ri chu a hriet a. Pathien vàntirko chun vâna inthokin Hagar chu a zuk biek a, "Hagar, iem i chang an ta le? Ti naw, saw taka naupang zâl tap ri chu Pathienin a hriet. 18 Tho la, naupang saw kei tho la, i kutin chel rawh, hnam ropui takin ka la siem ding a nih" a ta. 19 Chu phing leh Pathienin a mit a hongpêk a, tuikul a hmu a, a va pan a, tuiûma chun tui chu a thun sip a, naupang chu a'n dawntir a. 20 Pathienin naupang chu a umpui a, a hung seilien pei a, thlalerah a um hlak a, thal kâp thiem mi a hung ni ta a. 21 Paran thlalera an um lai chun a nuin Aigupta mi nuhmeiah a'n neitir a. 22 Chuong lai chun Abimelek le a sipai hotu Fikol chun Abraham kuomah, " I thilthaw iengkimah Pathienin a umpui che a. 23 Kei le ka nauhai le ka thlahai chu thukhêla indawrpui dêr lo dingin tu hin Pathien hmaah inkhàm meuin thu mi tiem rawh. I chunga lunginsietna ka'n langtir ang bokin, mikhuol anga i chêngna ram hi lunginsiet ve dingin thu intiemkam bok rawh" an ta. 24 Abraham chun, "Awleh, ka'n khàm" a ta. 25 Chun, Abimelek siehlawhaiin tuikul an pawnglâk leia a lungni nawna thu chu Abrahamin Abimelek kuomah a hril a. 26 Abimelek chun, " Chu chu tû thaw amanih ti ka hriet dêr nawh. Hi thil hi a hmain i mi hril ngai si naw a, tu hi ka hriet voi khatna a nih" a ta. 27 Chuongchun, Abraham chun beram le bawng ruol a hung thuoi a, Abimelek kuomah a pêk a, an pahni chun thu an thlung ta a. 28 Abraham chun a beram ruol laia beramte, a la ngot pasari a sie hrang a. 29 Abimelek chun Abraham kuomah, "Beram te, a la ngot pasari a hrana i sie hi ieng lei am a na?" a ta. 30 Abraham chun, "Hi tuikul hi keima cho ngei a nih ti i mi hrietpuina dingin hieng beram te, a la ngot pasarihai hi ka kuta inthokin i lâk ding a nih" a ta. 31 Chu thil lei chun chu hmun chu Beer-sheba an inbûk a nih, an pahniin chu hmuna chun inkhâma thu an thlung leiin. 32 Beer-shebaa thu an thlung zo chun, Abimelek le sipai hotu Fikol chu Filistinhai ramah an kîr nawk a. 33 Beer-shebaa chun Abrahamin tamaril thing a phun a, LALPA, Chatuon Pathien hming chu a lam a. 34 Abraham chu Filistinhai ramah sawt tak a um a.
Genesis 22
1 Chuong thil hnunga chun Pathienin Abraham a fie a. A kuomah, "Abraham" a ta, ama chun, "Hi taka hin ka um" a ta. 2 Chuongchun, Pathienin, "I naupa, i naupa nei sun Isak, i hmangai kha thuoi la, Moria bielah fepui la, chu taka tlâng pakhat ka kawkhmu chea chun pumraw inthawinaah inhlàn rawh" a ta. 3 Abraham chu zîng inhma takin a tho a, a sabengtung a siem fel a, a siehlaw pahni le a naupa Isak chu a thuoi a. Pumraw inthawinaa hmang ding thing an ngà hnung chun Pathienin a hril tlâng tieng chu an pan a. 4 Ni thumnaa chun Abraham chu a hang dâk a, an fena hmun ding chu ràlah a hei hmu a. 5 A siehlawhai kuoma chun, "Kei le naupang chauh saw tlânga son va fèng kan ta, nangnin sabengtung leh hi taka hin mi lo nghàk ro. Pathien chawibiek kan ta, chu zoah hung kîr nawk kan tih" a ta. 6 Abraham chun pumraw inthawinaa hmang ding thing têl chu a lâk a, a naupa Isak chu a'n puttir a, ama chun mei le chemte a chawi a, an pahni chun an fe ta a. 7 Isak chun a pa Abraham chu a biek a, "Pa" a ta. Ama chun, "Iem, ka naupa?" a ta. Isak chun, "Hi, mei le thing chu a um a, sienkhom pumraw thilhlân ding beram te chu khaw lai am a um?" a ta. 8 Abraham chun, "Ka naupa, Ama kuoma pumraw thilhlân ding chu Pathienin mi hung pe el a tih" a ta. An pahni chun an fe ta pei a. 9 Pathienin a hrilna hmun an tlung chun Abrahamin maichàm a siem a, a chungah thing a sep khawm a. A naupa Isak chu a khuop a, maichàma thing chunga chun a'n zàltir a. 10 Abraham chun a chemte a ban a, a naupa sun hlum dingin kut a hlàng a. 11 Sienkhom, LALPA vàntirko chun vâna inthokin "Abraham, Abraham" tiin a zuk ko a. Ama chun, "Hi taka hin ka um" a ta. 12 Vântirko chun "Naupang chungah khan kut thlâk naw la, a chungah ieng khom thaw naw rawh. I naupa, i naupa nei sun ngei ngei khom mi pêk i'n ro naw leiin Pathien i ti takzet ti tu hin ka hriet tah" a ta. 13 Abraham chu a hang dàk a, ngai ta, beram chal, chîmbuka a kia intâng chu a hmu a. A va pan a, beram chal chu a man a, a naupa aiin pumraw thilhlânah a hmang a. 14 Chuleiin, hi hmun hi Abraham chun 'Jehova-jire' (LALPA Phuhrûkna Tlâng) tiin a'n bûk a. Tu lai chen khom hin, "LALPA tlânga chun aman phuhrûk a tih" an ti hlak a nih. 15 LALPA vàntirko chun vâna inthokin Abraham chu a hung ko nawk a, 16 "I naupa, i naupa nei sun ngei ngei khom inro loa hi thil hi i thaw leiin kei, LALPA ngei hin ka hming sâlin thu ka'n khàm a nih. 17 Mal sawm ngèi ngéi ka ti che a, vâna arasi le tuifinriet kama tieuvut anga tamin i thlahai la sukpung ka ta, i thlahai chun anni dotuhai khawpui chu la hluong an tih. 18 Ka thu i awi leiin, i thlahai hmangin hnuoia hnam tinin malsawmna la chang an tih" a ta. 19 Chuongchun, Abraham chun a rawihai chu a zuk fin nawk a, Beer-sheba panin an suok a, Beer-shebaa chun Abraham chu a um ta zing a. 20 Chu hnung iemani chena chun Abraham kuomah, "Milka khomin i sang Nahor kha nau pasal iemani zàt a neipek" tiin miin an hung hril a. 21 A upa tak chu Uza a na, a sanghai chu Buza hai, Aram pa Kemuel hai, 22 Cheseda hai, Hazo hai, Pilda hai, Jidlaf hai le Bethuel hai an nih 23 Bethuel chu Rebeka pa a nih. Milka chun chuong naupa pariet chu Abraham sangpa Nahor a neipèk a nih. 24 A hmei, a hming Reuma khomin naupa Teba hai, Gaham hai, Tahas hai le Maaka hai a neipèk bok.
Genesis 23
1 Sari chu kum za le sawmhni le pasari a dam a. 2 Kanan rama Kiriat Arba (Hebron an ti bok) a chun a thi a, Abraham chu Sari sûn ding le tà dingin a hung a. 3 Abraham chu a nuhmei ruong bula inthok chun a tho suok a, Hit mihaim chu a biek a. 4 "Kei chu nangni laia hung inpèm thar, mikhuol el ka ni a. Ka mithi ruong hi ka phûmna ding thlân hmun mi'n chawktir ro" a ta. 5 Hit mihai chun Abraham kuomah, 6 "Pu, mi ngaithla hràm rawh. Nang chu keini lai lal ropui tak i ni a, kan thlânmuola hai hin i ditna hmun hmunah i mithi chu phûm el ta la; i mithi i phumna dingin keini lai tù khomin kan thlân hmun pêk che kan inro nawh" an ta. 7 Chuongchun, Abraham chu a tho a, Hit mihai chu kûnin chibai a bûk a, an kuomah, 8 "Ka mithi ka phùm in mi phalpêk chun, ka thu hi mi ngâithlapêk unla, ka aiin Zohar naupa Efron kuomah mi ngênpèk unla, 9 a lo monga a ram Makpela pûk chu mi'n chawktir hràm raw se. Nangni laia thlân hmun man in sak zât ang anga mi'n chawktir dingin mi hnipèk ro" a ta. 10 Hit mi Efron chu a chipuihai lai chun a lo thung ve zing a. A chipuihai le khaw kul kotkhâr bula hung inkhawmhai hrieta ngei chun Abraham kuomah, 11 "Ni lo e, pu, mi ngaithla la, ka chipuihai mithmua ngei hin lo chu ka pêk che a, a sûnga pûk um khom chu ka pêk bok che; i mithi chu phûm el rawh" a ta. 12 A ram mihai hmaa chun kûnin Abraham chun chibai a bûk nawk tawl a, 13 an rênga hriet phàka inringin Efron kuoma chun, "Lunginsiet takin mi ngaithla la, a ram man chu pêng ka tih. Mi pompèk hràm raw khai, ka mithi ka phùm theina dingin" a ta. 14 Efron chun Abraham kuomah, 15 "Pu, mi ngaithla la, ram man chu tangkaruo shekel zali a nih. Amiruokchu, nangma le keima inkârah chu chu ieng khop tham am a na? I mithi chu phûm el rawh" a ta. 16 Abraham chun Efron ram man sak zât chu pêk a remti a, Hit mihai hmaa chun a man zât dinga tuk tangkaruo chu a'n bûktir a, sumdawnghaiin bùkna an hmang ang dungzuia shekel zali a na, chu chu Efron kuomah a pêk a. 17 Chuongchun, Efron ram, Mamre kawla Makpela pûk le lo le a ramri sûnga thing um po po chu, 18 kul kotkhâr bula hung inkhawm Hit mihai hmaa ngei chun dân ang takin Abraham taa sie nghet a ni ta a. 19 Chu hnung chun Abrahamin a nuhmei Sari chu hi Kanan ram, Hebron khuoa Makpela pûk, Mamre bul ela uma chun a phûm a; 20 chu lo le pûk chu Hit mihai chun thlân hmun dingin Abraham chu dân ang takin an inhlàn tah a nih.
Genesis 24
1 Abraham chu tar tak a ni ta a, kong iengkimah LALPAN mal a sawm a. 2 A insùnga a siehlaw lu tak, a thil nei po po chunga thuneitu kuoma chun, "I kut kha ka malpui hnuoia hin rol rawh. 3 LALPA, vân Pathien le hnuoi Pathien hming sàlin, ka chêngna Kanan mi nunghàkhai hi nuhmeia ka naupa inneitir lo ding le 4 kan ram tieng, ka laibunghai lai fe a, kan rama mi ngei chu nuhmeia ka naupa Isak hi inneitir dingin thu ka'n khâmtir ding che a nih, " a ta. 5 Siehlaw chun a kuomah, "Nuhmei chun hi ram tieng hin mi zui nuom ta naw sien, i naupa chu i pieng le murna ramah chun ka thuoi kîr nawk ding am a ni?" tiin a'n don a. 6 Abraham chun, "Ka naupa chu i thuoi kîr ding a ni nawh ti hre rawh. 7 LALPA, vân Pathien, ka piengna ram le ka pa ina inthoka mi thuoi suoktu, mi be a, thu mi tiemtu chun mani meu inkhâmin hi ram hi ka thlahai a la rochung ding thu a thlung ta leiin, chu taka inthoka ka naupa nuhmei ding chu i hmupèk ngei theina dingin Ama ngeiin a vàntirko i hmaah tir a tih. 8 Nuhmei chun a hung zui nuom naw che a ni chun hi inkhâmnaa inthok hin nang chu fihlim i tih. Ieng po khom ni sien, ka naupa chu chu taka chun i thuoi kîr ding a ni nawh" a ta. 9 Chuongchun, siehlaw chun a kut chu a pu Abraham malpui hnuoia chun a rol a, chu chungthua chun a kuomah a'n khâm ta a. 10 Siehlaw chun a pu sanghawngsei sawm a thuoi a, a pu thil nei tha tam tak a chawi sa bok a, Aram Naharaim (Mesopotamia hmar thlang) a Nahor khuo panin a'n thok suok a. 11 A tlung chun zàn tieng, nuhmei ruol tuichawia an fe hunah khawhnawma tuikul sîra chun a sanghawngseihai chu dingthathuonin a'n boktir a. 12 Chuongchun, a tongtai a, "Aw LALPA, ka pu Abraham Pathien, lunginsiet takin voisun hin mi'n hlawtlingtir la, ka pu Abraham chungah i lunginsietna inlangtir rawh. 13 En ta, hi tuikul bula hin ka ngîr a, a khaw nunghàkhai chu tui chawi dingin an hung suok mèk a nih. 14 Hieng ang hin thu ka rot nuom a: nunghàk tu kuoma khom, 'Lunginsiettakin i tui bèla tui kha mi'n dawntir raw khai' ka ti phaa amain, 'Dawn rawh, i sanghawngseihai dawn ding khom pêng ka tih' titu taphot chu, chu nunghàk ngei chu i siehlaw Isak ta dinga i ruot chu ni raw se. Chu chun ka pu chungah lunginsietna i'n langtir a nih ti hrieng ka tih" a ta. 15 A tongtai khom a zo hmain, a liengkoah tui bèl inchuonin Rebek chu tuikhur panin a hung a. Ama chu Abraham sangpa Nahor le a nuhmei Milka naupa Bethuel naunu a nih. 16 Nunghàk hmèl tha tak el, nunghàk thienglâm, pasal tu khomin an la pawl lo a nih. Tuikhura chun a tum a, a tui bel chu a thàl sip a, a hung suok nawk a. 17 Siehlaw chun inrang takin a zu pan a, "Lunginsiet takin i tui bela tui kha tlawmte mi'n dawntir raw khai" a ta. 18 Ama chun, "Pu, dawn rawh" a ti ruol chun a tui bel chu a chawi thlâk a, a'n dawntir a. 19 A'n dawntir hnung chun, "I sanghawngseihai ta ding khom an dawn khop hma khat chu chawi pei ka tih" a ta. 20 Taikuonga chun tui chu a sung thlâk vat a, tuikhur tieng a tlân thla a, sanghawngsei po po dawn khop a chawipêk a. 21 A'n zinna san chu LALPAN a'n hlawtlingtir le tir naw hriet tumin siehlaw chun tong loin ama chu chîk takin a enthlâk zing a. 22 A sanghawngseihaiin tui an dawn khop charin, siehlaw chun rangkachak hnarkuol, gram nga le a chenve bûk le rangkachak bânbun pahnih, gram za le sawm vela rik chu a phor suok a. 23 Ama chun, "Tu naunu am i na? I pa inah riekna ding a um thei di'm ti mi hril thei i tim?" tiin a'n don a. 24 Nunghâk chun, "Milka le Nahor hai naupa Bethuel naunu ka nih. 25 Kan inah bupawl le ran bu kan hau a, zâna i riekna ding hmun khom kan nei" a ta. 26 Chuongchun, siehlaw chun kûnin LALPA a chawibiek a, 27 "LALPA, ka pu Abraham Pathien chu inpâkin um raw se, ka pu chunga a lunginsietna le ringumna chu a bânsan ngai si nawh. Kei ngei khom hi LALPAN ka'n zinnaah mi thuoiin, ka pu unauhai inah a mi thuoi tlung a ni hi" a ta. 28 Chun, nunghàk chu a tlân a, chuong thil chu a nu sûngkuohai chu a va hril a. 29 Rebek chun tapa a nei a, a hming chu Laban a nih. Chuongchun, Laban chu tuikhura umpa chu hmu ding chun a tlân suok a. 30 A farnu Rebek hnârkuol le bânbun bun chu hmu a, a thil hrilhai chu a hriet phing leh a petu chu hmu dingin a fe a, tuikhur bulah a sanghawngseihai lai a lo ngîr a. 31 Laban chun, "Nang, LALPA malsawmna dongtu, hung rawh. Ieng dinga hi taka hin i ngîr zing am? I riekna ding le i sanghawngseihai umna ding hmun ka buotsai diem tah" a ta. 32 Chuongchun mi chu ina chun a lût a, sanghawngseihai thil phur chu Laban chun a lâk thlàk a. Sanghawngseihai fâk dingin bupawl le ranbu an hung lâk a, mi le a hung puihai ke sawpna dingin tui an hung lâk bok a. 33 Fâk ding an hung chawi a, sienkhom ama chun, " Ka hungna san ka hril hma chun fa thei naw ning" a ta. Laban chun, "Chuong an leh hang hril ta la" a ta. 34 Ama chun, "Kei hi Abraham siehlaw ka nih. 35 LALPA chun nasa takin ka pu mal a sawm a, mi lien tak a hung ni ta a. LALPA chun beram ruol hai, bawng ruol hai, tangka le rangkachak hai, bawinu le bawipa hai, sanghawngsei le sabengtung hai a pêk bok a. 36 Ka pu nuhmei Sari chun tar hnungin ka pu ta dingin nau pasal a neipèk a, ama kuoma chun a nei po po a pêk vong a. 37 Ka pu chun, 'Ka umna ram Kanan mi nunghàk laia mi hi nuhmeiah ka naupa i'n neitir ding a ni nawh. 38 Ka in tieng, ka laibunghai kuomah fe la, ka naupa nuhmei ding chu i va thuoipêk ding a nih' tiin thu a mi'n khâmtir a. 39 Kei chun ka pu kuomah, 'Nuhmei chun a mi zui nuom kher naw el thei a' ka ta. 40 Ama chun, 'Ka'n tlonpui hlak LALPA chun a vàntirko chu i kuomah hung tir a ta, i'n zinnaa chun inhlawtlingtir a ti che a, chuongchun ka naupa ta dingin ka laichinhai le ka sûnghai laia mi nuhmei i hawnpêk ding a nih. 41 Ka laichinhai kuom ngei i tlung pha leh ka kuoma thu i'n khâmna laka inthokin fihlim i ta; nunghàk an pêk naw che khomin ka kuoma i'n khâmna laka inthok chun fihlim tho tho i tih' tiin. 42 "Chuongchun, voisuna tuikhur ka hung tlung khan, 'Aw LALPA, ka pu Abraham Pathien, ka hungna san hi i mi'n hlawtlingtir ding chun, 43 en ta, tuikhur bulah ka ngîr hi, nunghàk tu khom tui chawia hung kuomah, 'Lunginsiet takin i tui bèla tui kha tlawmte mi'n dawntir rawh aw' ka ti pha a, 44 'Dawn rawh, i sanghawngseihai dawn ding khom zu chawi ka tih' titu taphot chu ka pu naupa nuhmei dinga Pathien ruot ni raw se" tiin ka tongtai a. 45 "Ka lungril ka hril zo hmain, ngai ta, Rebek hi liengkoa tui bèl inchuonin a hung suok a, tuikhurah a tum thla a, tui a zu chawi a. Kei chun, "Lunginsiet takin dawn ding mi pe rawh" ka ta. 46 Inrang takin a tui bèl chu a hung dom thlâk a, 'Dawn rawh, i sanghawngseihai dawn ding khom zu chawi pei ka tih' a ta. Chuongchun, ka dawn a, ka sanghawngseihai khom tui a pêk seng a. 47 "Kei chun, 'Tu nau am i na?' tiin ka'n don a. Ama chun, 'Nahor naupa, Milkain a thlapèk Bethuel naunu ka nih' a ta. Chuongchun, a hnârah hnârkuol ka'n bùktir a, bânbun kan buntir bok a. 48 Chu zoah kûnin LALPA ka chawibiek a, LALPA, ka pu Abraham Pathien, ka pu sangpa naunu hi ka pu naupain nuhmeia a nei theina dinga lampui indika mi thuoitu chu ka'n pâk bok a. 49 Tu hin ka pu chungah lunginsietna le zangaina in inentir thei ding chun mi hril unla, a thei naw ding khomin mi hril bok unla, ka nghatna tieng ding hre thei ka tih" a ta. 50 Laban le Bethuel chun, "Hi thil hi Pathiena inthoka suok a na, a khaw tieng pang pang khom keini hril thei a um nawh. 51 Hi, Rebek chu i hmaah a um annawm; thuoi la, fepui la, LALPAN rem a ruot tah angin iI pu naupa nuhmeiah um raw se" tiin an don a. 52 An thu chu a hriet charin Abraham siehlaw chu hnuoi sikin a kûn a, LALPA chu a chawibiek a. 53 Chun, ama chun tangkaruo le rangkachaka siem incheina thuomhnawhai le silfènhai chu a phor suok a, Rebek chu a pêk a; a tapa le a nu khom chu thilpêk hlu tak tak a pêk bok a. 54 Chu zoa chun ama le a hung zuituhai chun fain an dawn a, an riek ta a. 55 Zîng an tho chun siehlaw chun, "Ka pu kuom tieng mi'n fetir ta ro leh" a ta. A tapa le a nu chun, "Tawinu hi ni sawm vêl bêk kan kuomah la um sien, chu zoah i thuoi ding annawm" an ta. 56 Ama ruok chun, "LALPAN ka'n zinna a mi sukhlawtlingpêk ta rau rau si hin chu, mi sukhnu naw hràm unla, ka pu kuom tieng kîr dingin mi'n fetir el ro khai" a ta. 57 Anni chun, "Chuong a ni leh, Tawinu chu ko kan ta, indon kan tih" an ta. 58 Rebek chu an ko a, "Hi mi le hin i fe nuom am?" tiin an indon a, ama chun "Nuom e" a ta. 59 Chuongchun, an farnu Rebek le a dontu le Abraham siehlaw le a rawihai chu an infetir a. 60 Rebek chu mal an sawm a, "Kan farnu, a sâng ngota sâng tam nu hung ni la, i thlahai chu an hmèlmahai kul kotkhâr neitu hung ni raw hai se" tiin. 61 Chuongchun Rebek chu a tho a, a bawinuhai leh sanghawngsei chungah an chuong a, mi chu an zui ta a. Chuong ang chun siehlaw chun Rebek chu thuoiin a fe tah a nih. 62 Isak chu Beer-lahai-roia inthoka hung a na, chu chu sim ram Negev-a um a nih. 63 Zân tieng hin phûlah fienriel dingin Isak chu a lèng suok a. A hang ngha vel chun, ngai ta, sanghawngsei ruol hung chu a hmu a. 64 Chun, Rebek chu a hang dàk suok a, Isak chu a hmu charin sanghawngsei chunga inthokin a tum thla a. 65 "Phûla mi hmuok dinga hung saw tu am a na?" tiin siehlaw chu a'n don a. Siehlaw chun, "Ka pu a ni saw" a ta. Rebek chun hmai inkhumna puon a lâk a, a hmai a'n khum a. 66 Siehlaw chun a thilthaw dàn po po chu Isak a hril a. 67 Isak chun a nu Sari puon inah Rebek chu a thuoi lût a, a nei a, a nuhmei a hung ni ta a. Isak chun a hmangai êm êm a, a nu a sûnna chunga khom hnêmin a hung um tah a nih.
Genesis 25
1 Ahraham chun nuhmei dang a nei nawk a, a hming chu Ketura a nih. 2 Ama chun Zimran hai, Joksan hai, Medan hai, Midian hai, Isbak hai le Suah hai a thla a. 3 Joksan chun naupa Seba le Dedan a nei a. Dedan naupahai chu Asur hai, Letus hai, Leum hai an nih. 4 Midian naupahai chu Efa hai, Efer hai, Hanok hai, Abida le Elda hai an nih. Hienghai po po hi Ketura nauhai chu an nih. 5 Abraham chun a nei po po Isak a pêk a. 6 A hmei naupahai ruok chu a dam lai ngeiin thilpêk a pêk seng a, Isaka inthoka indangtirin, khawsak ram tieng a'n fetir vong a. 7 Abraham dam sùng chu kum za le sawmsari le panga a nih. 8 Tar kûna damin a thi a, a chipuihai kuomah thuoiin a um ta a. 9 Hit mi Zohar naupa Efron loa Makpela pûk, Mamre bula chun a naupa Isak le Ismael chun an phûm a, 10 chu hmun chu Abrahamin Hit mihaia inthoka a'n chawk a na, chu taka chun a nuhmei Sari leh an phum a nih. 11 Abraham thi hnung chun a naupa Isak chu Pathienin mal a sawm a; chuong lai chun Isak chu Beer Lahai Roi khaw kawla chèng a nih. 12 Hi hi Sari bawinu, Aigupta mi Hagarin Abraham ta dinga naupa a neipèk Ismael thlahai chanchin suina chu a nih. 13 An pieng huna an hminghai an inchik dàn chun Ismael thlahai chu: Ismael nau lutîr chu Nebaiot a na, a nauhai chu Kedar hai, Adbel hai, Mibsam hai, 14 Misma hai, Duma hai, Masa hai, 15 Hadad hai, Tema hai, Jetur hai, Nafis hai le Kedema hai an nih. 16 Hienghai hi Ismael nau pasal sawm le pahnihai chu an na, an chèngna le an ram del ang peiin anni chi bing sengah lalna an chang seng a nih. 17 Ismael chu kum za le sawmthum le pasari a dam hnungin a thi a, a chipuihai kuomah thuoiin a um ta a. 18 A thlahai chu Aigupta ramri bul Sura inthoka Asuria pan zawnga Havila chen an inzar a, an unauhai po po leh intai zing zingin an khawsa a. 19 Hi hi Abraham naupa Isak chanchin chu a nih. Isak chu Abraham naupa a nih. 20 Isak chun kum sawmli a niin Laban farnu Rebek chu nuhmeiah a nei a, ama chu Mesopotamia hmar thlang Padan Arama um, Aram mi a hming Bethuel naunu a nih. 21 A nuhmei chu a ching leiin Isak chun a nuhmei aiawin LALPA kuomah a hnipêk a, LALPAN a tongtaina chu a don a, Rebek chun nau a hung pai ta a. 22 A nau paihai chu a sûnga chun an insuol nasa leiin "Iem an ta a ka chunga thil tlung hi?" a ta, LALPA rawn dingin a fe a. 23 LALPA chun a kuomah, "I sulah hnam hni an insieng a, I sûngah hnam hni chu inthèng an ta, Hnam pakhat chu hrât lem a ta, A u chun a sang rong bawl a tih"tiin a hril a. 24 A nau nei a hung hun chun a sula chun nau inphîr an lo um a. 25 A hung suok hmasa lem chu sen tul el, a pang chu puon inhmul anga inhmul dum el a na, a hmingah 'Esau' an sak a. 26 Chu zoah, a upa Esaun kekhong chu a kuta chelin a sang chu a hung suok a, a hmingah 'Jakob'o an sak a. Rebekin anni pahni a nei hin Isak chu kum sawmruk mi a ni tah. 27 Naupanghai chu an hung seilien a, Esau chu thal kâp thiem le ram suok mi a na; Jakob ruok chu pa dei dap el, in tieng ngaisak mi a nih. 28 Ram sa du mi Isak chun Esau chu a ngaina a, Rebek ruok chun Jakob a ngaina thung a. 29 Voi khat chu Jakobin thil a lo suong hruoi a, Esau ramvàk chu tàmsawlin a hung tlung a. 30 Jakob kuomah, "I thil sen suong kha mi hang infâktir vat ta, ka tamsawl a ni hih" a ta. Chu lei chun a nih Edom ti hming a put phà chu. 31 Jakob ruok chun, "Nau lutîr i ninain inchaw rawh" a ta. 32 Esau chun, " En ta, ka thi têp an ta hi! Nau lutîr nina chu ka ta dingin a hmangna iem a um a?" a ta. 33 Sienkhom Jakob chun, "Inkhâmin thu mi tiem hmasa phot rawh" a ta. Chuongchun, Jakob kuoma chun inkhâmin nau lutîr a nina chu a zor ta a. 34 Chu phing leh Jakob chun bei le a be sen suong hruoi chu a pêk a. Chuongchun, a fâk a, a dawn a, a tho a, a fe ta a. Chuong ang chun Esau chun nau lutîr a nina chu a ngainèp a nih.
Genesis 26
1 Abraham dam laia tàm nasa tak a tlàk hnungin chu rama chun tàm dang a tla nawk a, Isak chu Gerar-a Filistinhai lal Abimelek kuoma chun a fe a. 2 LALPA chu Isak kuomah a hung inlàr a, "Aigupta ramah fe naw rawh; i umna hmun dinga ka tia chun um rawh. 3 Hi rama hin um hri phot la, i kuomah um ka ta, mal sawm ka ti che. Nangma le i thlahai kuomah hi ram po po hi pêng ka ta, i pa Abraham kuoma ka'n khàmna chu suknghet ka tih. 4 Vâna arasi anga tamin i thlahai chu sukpung ka ta, hi ram po po hi pêng ka ta, i thlahaia inthokin hnam tin malsawmin la um an tih; 5 a san chu, Abrahamin ka thu a awi a, ka ti ang ang ka thupêkhai, ka thu ruothai le ka dànhai a zawm leiin" a ta. 6 Chuongchun Isak chun Gerar-ah umhmun a khuor a. 7 Chu rama mihaiin a nuhmei chanchin an indon chun, "Ka nuhmei a nih" ti sien, a hmel a tha si a, a ram mihai chun Rebek leiin an that inlauna a nei a, "Ka nuhmei a nih" ti ngam loin "Ka farnu a nih" a ta. 8 Hun sawt fe chu hmuna a um hnung chun, Isakin a nuhmei Rebek a sai lai chu Filistinhai lal Abimelek chun a tukvera inthokin a zuk hmu a. 9 Abimelek chun Isak chu a'n kotir a, a kuomah, "I nuhmei a ni chieng si a, ieng dinga 'Ka farnu a nih' i ti am a na?" a ta. Isak chun, "Ama leia ka hringna chân palh ka'n lau lei a nih" a ta. 10 Abimelek chun, "Kan chunga i thilthaw hi iem an ta a? Keini laia mi tu el khom hin lo zâlpui palh ta sien, kan rênga chungah thiem nawna i hung intlungtir pha ding an son naw!" tiin a suosal a. 11 Chuongchun, Abimelek chun, "Tukhom hi mi hi amanih a nuhmei hi amanih poi tawk taphot chu sukhlum ngei ngei ding a nih" tiin mihai po po chu thu a pêk a. 12 Chu rama chun Isakin lo a siem ve a, Pathienin mal a sawm leiin a kum khatnaah a lêt zain a hlawk a. 13 A hung neinung a, a'n thang tuol tuol a, mi hausa tak a hung ni ta a. 14 Beram ruol le ran ruol le siehlaw tam tak a hung nei a, Filistinhaiin an hung thîk ta hle a. 15 A pa Abraham dam laia a siehlawhaiin tuikul an cho po po chu Filistinhai chun pil vur khumin an khàrpêk ta vong a. 16 Abimelek chun Isak kuomah, "Hi hmuna inthok hin inson ta rawh, keini nèkin i che thei lem dai ta si a" a ta. 17 Chuongchun, chu taka inthok chun Isak chu Gerar phaizawlah a'n son thla a, chu taka chun umhmun a khuor a. 18 A pa Abraham dam laia tuikul a'n chotir, a thi hnunga Filistinhaiin an khàrpêk vong tahai chu Isak chun a hong nawk a, kha hmaa a pain a kona hming seng kha a'n puttir nawk vong a. 19 Ruoma chun Isak siehlawhaiin tuikhur ding an cho a, tui hnâr inthieng an cho suok a. 20 Sienkhom, Gerar khuoa ranpuhai chun, "Tui hi kan ta a nih" tiin Isak ranpuhai chu an hung inchùpui a; chuonga an hung inchùpui lei chun a tuikul hmingah 'Esek'p ti a'n bûk a. 21 Tuikul dang an cho nawk a, chu khom chu inchùpui tuma an hung insèlpui nawk leiin a hmingah 'Sitna'q a'n bùk a. 22 Chu taka inthok chun an inson a, tuikul dang an cho nawk a, chu ruok chu an hung inchùpui ta naw a. Chuongchun, "Tu hin chu LALPAN ei ta dingin hmun a mi pêk ta a, hi hmuna hin inthla pung tâng ei tih" a ta, a hmingah 'Rehobot'r a'n bûk a. 23 Chu taka inthok chun Beersheba a zuon tung a. 24 Chu zân chun a kuomah LALPA a hung inlàr a, "Kei hi i pa Abraham Pathien chu ka nih. Ti naw, i kuomah ka um annawm. Ka siehlaw Abraham leiin malsawm ka ti che a, i thlahai sukpung ka tih" a ta. 25 Chu taka chun maichàm a siem a, LALPA hming a lam a. Chun, chu hmuna chun puon in a kei a, a siehlawhaiin tuikul thar an cho nawk a. 26 Chu lai chun Gerar-a inthokin Abimelek a hung a, a mi rawn tak Ahuzat le a sipai kawmandar Fikol hai chu a hung thuoi a. 27 Isak chun, "In mi tai a, in mi tir suok ka ni si a, ieng leia ka kuomah in hung nawk?" a ta. 28 Anni chun, "I kuomah LALPA a um ti chieng takin kan hmu a. Kan inbiek tlàng a, nang le keini inkârah intiemna thuthlung nei ngei tûlin kan hriet a. 29 LALPA malsawmna dongtu i ni ta si a, i poi tawk loa i chungah that inchu a, muong taka kan infetir ang che khan, keini chunga khom sietna ding ieng khom i thaw nawna dingin inkhâm meuin thuthlung siem ei tiu" an ta. 30 Isak chun ruoi a buotsaipêk a, fain an dawn a. 31 A tûk zîngkar inhma takin thu chu inkhâmin an thlung a. Chu zoah Isak chun muong takin an kîrtir nawk a. 32 Chu ni chun Isak siehlaw chu tuikul an cho thu hril dingin a hung a, "Tui kan cho suok ie!" a ta. 33 Isak chun tuikul hmingah 'Seba's a'n bûk a, chu khuo chun voisun ni chen hin Beersheba ti hming a la put zing a nih. 34 Esau chun kum sawmli a niin Hit mi Beri naunu Judit le Hit mi bok Elon naunu Basemot hai chu nuhmeiin a nei a. 35 Anni hi Isak le Rebek lung sukrimtu tak an nih.
Genesis 27
1 Isak chu a hung upa ta hle a, khuo hmu thei lo khopa a mit a hung inthim hnung chun a naupa Esau chu a ko a. "Ka naupa" a ta, ama chun, "Iem a na?" a ta. 2 Ama chun a kuomah, "Ngai ta, ka tar ta hle a, ka thi ni ding ka hriet si naw a. 3 Tu hin i hriemhrei, thal bawm le thal ngul chawi la, va ramsuok la, sa mi va kâppèk rawh. 4 Chu chu ka du dàn ang taka inhnikin suong la, ka fâk dingin hung chawi rawh, ka thi hmaa mal ka sawm theina ding chein" a ta. 5 Isakin a naupa Esau a biek lai chu Rebek chun a lo ngâithlàk a. 6 Ramvaka Esau a suok char chun Rebek chun a naupa Jakob kuomah, "I pain i u kuoma thu a hril ka lo hriet a. 7 'Va ramsuok la, sa mi va kâppèk la, ka hme ding inhnik deuin suong rawh, ka thi hma ngeia LALPA hmaa mal ka sawmpèk theina ding chein' a ti a nih. 8 Chuleiin, tu hin ka naupa, thu ka pêk ding che hi fimkhur takin ngaithla la, ka ti angin va thaw rawh. 9 I pain a du dàn ang taka inhnika hme ka siem theina dingin, tu hin ran ruol lai va fe la, kèl tuoi tha tak pahni mi va lapèk rawh" a ta. 10 Chu zoah i pa thi hmaa mal a sawm theina ding chein a fâk dingin a kuomah chawi rawh" a ta. 11 Jakob chun a nu Rebek kuomah, "Nu, ka u Esau chu pa hmul hau a na, kei hlak chu hmul nei lo ka na. 12 Ka pain mi tuoi hlau sien iem ni tàng a ta? Ka hlêm tum angin ngai a ta, malsawmna nèkin tongsie a mi'n phur lem thei a nih" a ta. 13 A nu chun, " Ka naupa, tongsie chu ka chungah tla raw se. Ka ti ang tak chun thaw rawh; fe la, va la rawh" a ta. 14 Chuongchun a fe a, a va lak a, a nu kuomah a hung chawi a, a pain a du dàn ang taka inhnikin a suongpèk a. 15 Chu zoah Rebek chun ina a kol, a nau upa lem Esau thuomhnaw laia a tha tak hai chu a hung lâk suok a, a naupa naupang lem Jakob chu a'n hâktir a. 16 A bân le a rînga pangti namna lai po chu kèl vunin a tuompêk a. 17 Hme inhnik tak le bei a siem chu a naupa Jakob kuoma chun a pêk a. 18 Jakob chu a pa kuomah a fe a, "Pa" a ta. Ama chun " Iem a na? Ka naupa a tu lem am i ni leh?" a ta. 19 Jakob chun a pa kuomah, "I nau lutir Esau ka nih. I mi tir ang tak khan ka thaw a; tu hin tho inkâng la, mal i mi sawm theina dingin, ka sa kâp sà hi hang fa ta, " a ta. 20 Sienkhom Isak chun a naupa kuomah, "Ka naupa, iengtizie am an ta a, i va hung thaw inrang êm êm ngei de?" a ta. Ama chun, "LALPA i Pathien chun a mi'n hlawtlingtir lei a nih" a ta. 21 Isak chun Jakob kuomah, "Ka naupa, mi hung hnai rawh, lo tuoi ka ti che, chu chun ka naupa Esau i ni ngei le ngei naw hre thei ka tih" a ta. 22 Jakob chun a pa a va hnai a, a lo them a, "A rawl chu Jakob rawl a na, a kut hlak Esau kut a ni si hi!" a ta. 23 A kut chu Esau kut anga an hmul thum si leiin a hriet thei naw a, chuongchun mal a sawm a. 24 "Ka naupa Esau chu i ni chie de maw?" a ta, Jakob chun "Ni e" a ta. 25 Ama chun, "Ka naupa, i sa kâp sa a then chu mi hung pe la, mal khom sawm nghal ka ti che" a ta. Jakob chun a hung pêk a, a fâk a; uoiin a hung pêk bok a, a dawn a. 26 A pa Isak chun, "Ka naupa, mi hung hnai la, mi fawp rawh" a ta. 27 A va hnai a, a fawp a, Isakin a silfèn rim a hang hriet chun mal a sawmpek a, Aw khai, ka naupa rim chu, LALPA malsawm ram rim ang a nih. 28 Pathienin vân daidaw le, Hnuoi thatna hmun pe sien che, Bu le uoiin vûr teu che raw se. 29 Hnamhan i rong bawl hai sien, I hmaah kun raw hai se. I unauhai chungah inlêng la, I nu nauhan chibai bûk che raw se. Tongsie inphurtu che taphot chu, Tongsie phurin um hai sien la, Malsawmtu che taphot chu, Malsawmin um raw hai se"tiin. 30 Isakin mal a sawm zoa Jakobin a pa a màksan chauh ti chun a unaupa Esau ramvàk khom chu a hung tlung a. 31 Ama khomin hme inhnik tak a buotsai a, a pa kuoma chun a hung chawi a. "Pa tho kàng la, ka sa hung kâppèk che hi hang fa ta, mal i mi sawm theina dingin" a ta. 32 A pa Isak chun, "Nang tum i na?" a ta. Ama chun, "I naupa ka nih, i nau lutîr Esau" a ta. 33 Isak chu nasa takin a'n thin a, "I hung tlung hmaa a sa kâp sa ka kuomah hung chawia ka fâk le mal ka sawmpèk ta kha tu am a na? A nih, ama chu malsawmin um ta tho tho a tih" a ta. 34 Esauin a pa thu hril a hriet chun inring tak le lung na takin a tap a, a pa kuoma chun, "Pa, kei khom hi mal mi sawm ve hrâm rawh" a ta. 35 A pa chun, "I sangpa'n a mi hung hlêm a, i malsawmna a lâkpèk vong ta che" a ta. 36 Esau chun, "Jakob hin chu a hming a va hang put fûk kher de maw! Tum hni zet a mi dawhàna a ni tah. Ka nau lutîr nina a mi làkpèk a, tu hin ka malsawmna dong ding a mi huipèk nawk vong a! Malsawmna ka ta dingin hlà hrim i nei ta naw a ni maw, pa?" a ta. 37 Isak chun, "Ama chu i lalah ka siem ta a, a unau danghai po po khom a siehlaw dingin ka pêk vong ta a; bu le uoiin tieng ka vûr ta bok a. Ka naupa, i ta dingin iem a na ka thawpêk thei ta ding che chu?" a ta. 38 Esau chun a pa kuomah, "Pa, malsawmna pakhat chau a ni maw i lo nei? Pa, kei khom mal mi sawm ve hram rawh" a ta. Esau chu inring takin a tap a. 39 A pa Isak chun a don a, " I chêngna hmun chu, Pil hâng um nawna nîng a ta, Vân daidaw tla ngai naw nih. 40 Kawlhnâmin hring i ta, I sang rong bawl i tih. I nghok pha leh a ringkol chu, I thin thlâk hun la um a tih"tiin. 41 A pain mal a lo sawmpèk leiin Jakob chungah Esau chu a lungsen êm êm a, "Ka pa ka sûn ni chun ka sangpa Jakob hi ka that ngei ngei ding a nih" a ta. 42 Esau thu hril Rebekin a lo hriet chun Jakob chu a ko a, a kuomah, "I u Esau inhnèmna chu sukhlum ché a nih. 43 Tuhin ka naupa, ka hril ang hin thaw rawh: inrang takin ka tapa Laban kuom tieng Haran-ah tlân hmang rawh. 44 I u lungsen a dam hma po chu chu taka chun hang um rawh. 45 I chunga i u lungsen a dam a, a chunga i thilthawhai a theinghil pha leh hung hril ka ti che a, chu pha chun hung kîr chauh rawh. Ieng tin am ni khat thilthuah inpafain ka chân ding cheu a na?" a ta. 46 Rebek chun Isak kuomah, "Hieng Hit nuhmeihai lei hin dam khom ka nghok tah. Jakob khomin hi rama nunghàk, Hit nunghàkhai laia mi hi nuhmeiah a nei nawk vai lem chun, ka ta dingin dam hi a sawtna ieng am um a ta?" a ta.
Genesis 28
1 Chuongchun, Isakin Jakob chu a ko a, mal a sawm a, thu a pêk bok a. "Kanan rama nunghàkhai hi nuhmeiah i nei ding a ni nawh. 2 Padan Aram-a i nu pa Bethuel in tieng fè vat rawh. Chu taka chun i nu tapa Laban naunuhai laia mi nuhmeiah hang nei rawh. 3 Hung pung a, hnam tam taka in hung insiem theina dingin Iengkim Pathien chun mal sawm che raw se. 4 Abraham kuoma Pathienin ram a pêk, mikhuol anga tuta i chêngna ram hi in hung hluo theina dingin, nang le i thlahai chu Abraham malsawmna dong kha indongtir bok cheu raw se" a ta. 5 Chuongchun, Isak chun Jakob chu an suoktir a, Padan-Arama Jakob le Esau nu Rebek tapa Laban, Aram mi Bethuel naupa kuoma chun a fe ta a. 6 Isakin Padan Aram tieng nuhmei zong dinga Jakob a tir khan mal a sawmpèk laiin, "Kanan nunghàk nuhmeiah i nei ding a ni nawh" tiin a hril a, 7 a nu le pa thu chu awiin Jakob chu Padan Aram tieng a fe tah ti Esauin a hriet chun, 8 Kanan nuhmeihai chu a pa Isakin a lo nghok hle a nih ti a hung hriet ta a. 9 Chuleiin, Esau chu Abraham naupa Ismael kuomah a fe a, naunu Malahalat, Nebaiot farnu chu nuhmeiah a va nei bel a. 10 Jakob chun Haran khuo panin Beersheba a suoksan a. 11 Hmun pakhat a tlung chun, nisa a tla ta leiin a riek a. Lung pakhat a lâk a, lukhamah a hmang a, zâl hmun a rem a. 12 Mang a nei a, vâna inthoka hnuoi chena kailawn indaw thlaa a suk a tunga Pathien vàntirko ruol inlon zut zut lai chu a hmu a. 13 Kailawn sîpa ngîr LALPA chun a kuomah, "Kei hi LALPA, i pu Abraham le i pa Isak Pathien chu ka nih. Nang le i thlahai kutah i zàlna ram hi la pèng ka ti che a, 14 i thlahai chu hnuoia pilvut anga tam la nîng an ta, sim le hmar, sak le thlangah la um dar an tih. Nang le i thlahai hmangin hnam tin malsawmin la um an tih. 15 I kuomah ka um a, i fèna taphotah vêng zing ka ti che a, hi rama hin thuoi kîr nawk ka ti che. Ka thu tiemhai hi ka hlen hma khat chun thlathlam naw ning che" a ta. 16 A hang thang har chun a lungrilin, "Hi hmuna hin LALPA a um takzet el! Ka lo hriet nawa mei mei a nih" a ta. 17 Chuongchun, ti takin, "Hi hmun hi inza a va um ngei de! Hi hmun hi Pathien tempul a na, hi hmun hi vân kotsuo a nih" a ta. 18 Jakob chun zîng hmângin a lung lukham chu a lâk a, a phun a, a sîpah hriek a buok a. 19 Chu hmun hminga chun 'Bethel' a'n bûk a, a hmaa chu khuo hming chu Luz a nih. 20 Jakob chun, "Pathien ka kuomah a um takzet a, ka'n zinna lampuiah a mi vêng a, fâk le dawn le sil le fèn a mi pêk a, 21 ka pa in tieng him taka ka kîr nawk phot chun LALPA chu ka Pathien nîng a ta, 22 hi ka lungphun hi Pathien in nîng a ta, i thil mi pêk po po laia sawma pakhat chu pe ngei ngei ka ti che" tiin thu a tiem a.
Genesis 29
1 Jakob chu a fe pei a, khawsak mihai ram chu a tlung a. 2 A hang en a, lo laia tuikul bula chun beram ruol hmun thuma bok lai a hmu a, chu tuikula tui chu beram ruol chun an tlàn hlak a nih. Tuikul sînna lung chu a lien hle a. 3 Beram ruol an inlawi kim pha leh ranpuhai chun tuikul sînna lung chu an nam son a, beramhai chu tui an pêk zo pha leh an sîn nawk hlak a. 4 Jakob chun, "Unauhai, khaw lai khaw mi am in ni a?" tiin beram vêngtuhai a'n don a. Anni chun, "Haran khaw mi kan nih" an ta. 5 Ama chun, "Nahort naupa Laban in hriet hlak am?" a ta. Anni chun, "Kan hriet" an ta. 6 Jakob chun, "A dam lai a ni maw?" a ta. Anni chun "Dam e, saw, a naunu Rachel khomin a beram a hung khal saw" an ta. 7 Ama chun, "En ta u, nisa a la'n sàng si a, tu hi ran ruol khal khawm hun khom a la ni lèm. Tui pe unla, an tlatna hmunah va'n tlattir nawk ro" a ta. 8 Anni chun, "A thei nawh. Beram ruol po po an khal khawm vong hnungah tuikul sînna lung hi dom son an ta, chu hnungah kan beramhai chu tui kan indawntir thei chauh hlak a nih" an ta. 9 An inbiek lai zing chun Rachel chu a pa beram ruol le chun a hung tlung a, ama chun beram a vèng hlak hrim a nih. 10 Jakobin a nu tapa Laban naunu Rachel le a beram ruol a hmu chun a va pan a, tuikul sînna lungkhàr chu a tawl son a, a pu Laban beramhai chu tui a'n dawntir a. 11 Chu zoah Jakob chun Rachel chu a fawp a, inring takin a tap a. 12 Rachel kuoma chun a pa farnu Rebek naupa a ni thu chu Jakob chun a hril a. A hriet charin Rachel chu a tlân a, a pa a va hril a. 13 A farnu naupa chanchin Labanin a hriet charin a hmuok dingin a suok nghal a. A kuo a, a fawp a, inah a thuoi a, Jakob chun a pu chu chanchin iengkim a hril a. 14 Laban chun, "Ka taksa le thisena mi ngei i ni chuh" a ta. 15 Jakob chu Laban kuoma thla khat a um hnungin Laban chun, "Ka tupa i ni lei elin a thlawnin ka ta dingin i thaw ding maw? I hlaw zât dinga i ti chu mi hril rawh" a ta. 16 Laban chun nau nunghàk pahni a nei a, a upa lem chu Lea a na, a naupang lem chu Rachel a nih. 17 Lea mit chu a pawl riei a, Rachel ruok chu a duongkài a tha a, a hmêl a tha bok a. 18 Jakob chun Rachel chu a ngaizawng a, chuongchun a pu kuomah, "I naunu naupang lem Rachel hi nei dingin kum sari i rong bawlpêk ka ti che" a ta. 19 Laban chun, "Mi dang kuoma ka pêk nèkin i kuoma ka pêk chu a tha lem hrim a nih, ka kuomah um zing el rawh" a ta. 20 Chuongchun, Rachel hlaw dingin Jakob chun a pu rong chu kum sari a bawl a, sienkhom Rachel chu a ngaizawng êm leiin ni sawt naw te ang chauin a hriet. 21 Jakob chun Laban kuomah, "Ka nuhmei chu ka pawl theina dingin mi pe ta raw leh, ka hun tiem chu ka hlen ta si a" a ta. 22 Laban chun ruoi thein a khaw mi po po chu a ko khawm a. 23 Sienkhom zân a hung ni chun a naunu upa lem Lea chu a thuoi a, Jakob kuomah a pêk a, a lo zâlpui a. 24 Laban chun a naunu thangpuitu dingin a siehlawnu Zilpa chu a pêk bok a. 25 Zîngkhuo a hung var hlak chun, ngai ta, Lea a lo ni lem dai el! Chuongchun, Jakob chun, "I mi soisak dàn hi iem an ta a? Rachel nei dinga inhlaw ka ni naw maw? Ieng leia i mi dawha am a na?" tiin Laban chu a suosal a. 26 Laban chun, "A upa lemin a nei hmaa a naupang lem inneitir hi kan ram dân a ni nawh. 27 Hi inneina hi kâr khat hang suo phot inla, chu zoah kum sari dang ka rong i bawl ding aiah a sang khom pêng ka ti che" a ta. 28 Chuong ang chun Jakob chun a thaw a, ni sari a tlingtla chun Laban chun a naunu Rachel khom chu a nuhmei dingin a pêk a, 29 a siehlawnu Bilha chu Rachel thangpuitu dingin a pêk sa bok a. 30 Jakob chun Rachel khom chu a pawl a, Lea nèkin Rachel chu a hmangai lem a. Chuongchun, Laban rong chu kum sari dang a bawl nawk a. 31 Lea chun hmangai a hlaw nawh ti LALPAN a hmu a, a sul chu a hongpêk a; Rachel ruok chu a ching thung a. 32 Lea chun nau a pai a, naupa a nei a, "LALPAN ka rinum tuor a hmu lei a ni hi, tu hin chu ka pasalin mi hmangai tàng a tih" a ta, a hmingah Reuben a sak a. 33 Chun, nau a pai nawk a, naupa a nei nawk a, "LALPA chun hmangai ka hlaw nawh ti a hriet a, hi khom hi a mi pêk a nih" a ta, a naupa hmingah Simeon a sak a. 34 Nau a hung pai nawk a, naupa bok a hung nei nawk chun, "Tuhin chu naupa pathum zet ka neipêk tah a, ka pasal khomin mi ngaisak tàng a tih" a ta, a hmingah Levi a sak a. 35 Nau a hung pai nawk chun, naupa bok a nei a, "Tuta tum chu LALPA inpâk ka tih" a ta, a naupa hmingah Juda a sak a. Chu hnung chun nau a nei ta nawh.
Genesis 30
1 Rachel chun nau hrim Jakob chu a neipêk ve naw leiin a unu chu a thîk a, Jakob kuoma chun, "Nau mi pe rawh, chuong naw chun thing ka tih" a ta. 2 Jakob chu Rachel chungah a lungsen a, "Nau nei loa siemtu che Pathien aiawtua i mi ngai a ni?" a ta. 3 Rachel chun, "En ta, ka bawinu Bilha hi, ama hmanga sûngkuo ka siem ve theina dinga nau mi neipêk dingin ama hi pawl rawh" a ta. 4 Chuongchun, a bawinu Bilha chu a hmei dingin a pêk a, Jakob chun a lo pawl a, 5 nau a hung pai a, nau pasal a neipêk a. 6 Rachel chun, "Pathienin ka hnina ngâithlain a mi'n thiem a, naupa a mi pêk tah a ni hi" a ta, chu lei chun a hmingah Dan a sak a. 7 Rachel bawinu Bilha chun nau a pai nawk a, Jakob chu naupa a neipêk nawk a. 8 Rachel chun, "Ka unu leh nasa takin kan inbuon a, hnèna ka chang an ta hi" a ta, a hmingah Naftali a sak a. 9 Lea chun nau dang a pai el ta naw leiin a bawinu Zilpa chu a thuoi a, a hmei dingin Jakob a pêk a. 10 Lea bawinu Zilpa chun Jakob chu naupa a neipêk a. 11 Lea chun, "A va hang vângneithlàk de aw!" a ta, a hmingah Gad a sak a. 12 Lea bawinu Zilpa chun naupa dang a neipêk nawk a. 13 Lea chun, "Ka va hang lawm ngei de aw! Nuhai chun hamtha mi tingot an tih" a ta, a hmingah Aser a sak a. 14 Busîk hun lai hin Reuben chu phùlah a fe a, zawlaidi a va hmu a, a nu Lea kuomah a hung chawi a. Rachel chun Lea kuomah, "I naupa zawlaidi kha a then mi sem ve rawh" a ta. 15 Ama chun, "Ka pasal i mi'n chù thlàkpêk hi i la dittawk naw rop maw? Ka naupa zawlaidi chenin i mi'n chù thlàkpêk nawk pei ding maw?" a ta. Rachel chun, "Chuong an leh i naupa zawlaidi aiah voizàn chu riekpui a ti che" a ta. 16 Phùla inthoka Jakob hung inlawi chu Lea chun a lo va tuok a, "I mi riekpui ding a nih, i naupa zawlaidia ka haw ta sa che i nih" a ta. Chu zân chun a zâlpui a. 17 LALPA chun Lea hnina chu a ngâithlàk a, nau a pai a, Jakob chu naupa pangana a neipêk a. 18 Lea chun, "Ka bawinu ka pasal kuoma ka'n hawtir leiin LALPA chun hlaw a mi pêk a ni hi" a ta, a hmingah Isakar a sak a. 19 Lea chun nau a pai nawk a, Jakob chu naupa parukna a neipêk a. 20 Lea chun, "Pathien chun thilpêk hlu tak a mi pèk a, tu hin chu naupa paruk zet ka neipêk ta leiin ka pasal khomin mi'n zà tàng a tih" a ta, a hmingah Zebulun a sak a. 21 Chu hnunga chun nau nuhmei a nei nawk a, a hmingah Dina a sak a. 22 Pathien chun Rachel chu a hriet zing a, a hnina chu a ngâithlàk a, a sul a hongpêk a. 23 Nau a hung pai a, nau pasal a nei a, "Ka muolphona Pathienin a mi lâk hmangpêk tah" a ta. 24 Chun, "LALPAN nau pasal dang khom mi pe sa raw se" a ta, a nau hmingah Josefa a sak a. 25 Rachelin Josefa a nei hnung chun Jakobin Laban kuomah, " Ka in le ramah ka kìr nawk theina dingin mi'n fetir ta raw khai. 26 I rong ka bawlna san ka nuhmeihai le ka nauhai mi pe suokin mi'n fetir ta rawh, I rong ka bawlpêk dàn che hlak i hriet fai vong a" a ta. 27 Laban chun, "I mit ka tlung a ni chun, mi la umpêk hrâm rawh. Ka aisâna inthokin nangma leiin LALPAN mal a mi sawm a nih ti ka hmu suok a. 28 Hlaw i tuk zât hril la, pêng ka ti che" a ta. 29 Jakob chun, "Ka sinthaw dàn le i ran ka sukpung dàn i hriet vong a. 30 Ka hung hma khan ran tlawm te chauh i nei a, tu hin chu an pung rawn ta hle a; sin ka thawna tieng photah LALPAN mal a sawm che a. Anleh, ieng tik am ka sûngkuo ta dingin ka thaw suok ve ta ding chu?" a ta. 31 Laban chun, "Ieng am ka pêk ding che?" a ta. Jakob chun, "Ieng khom mi pe naw rawh. Amiruokchu, hi thil hi i thaw chun i ranhai vêngin la enkol zui pei ka tih. 32 Voisun i ran ruol po po tiem ka ta, beram laia mi a rângin a tiel taphot, beramte laia mi a rong dum taphot, kèl laia mi a rângin a tiel taphot la suok vong ka ta, chu chu ka hlaw ni raw se. 33 Ka hlaw i mi pêk hunah ka ringumzie chu hunin hung puong el a tih. Ka kèl lai a rânga tiel ve lo amani, ka beram lai a dum ni lo i hmu taphot chu ka'n rùkah ngai rawh" a ta. 34 Laban chun, "Ka remti, i ti ang tak chun ni raw se" a ta. 35 Chu ni lâ là chun kelchal râng taphot le kelpui ràng taphot le beram dum taphot chu Labanin a lâk suok vong a, a naupahai enkolna hnuoiah a sie a, 36 ama le Jakob inkâr ni thum lam zeta hlaa chun a'n umtir a, Jakob chun Laban ran ruol chu a enkol zui pei a. 37 Jakob chun hriengzau thing, ruon thing le inse thing hring tuoi a sât a, a hawng a khok râng tuk a, a ràngna po chu a pho lang a. 38 Ranin tui an dawnna taikuong po poa chun tui an hung dawn phaa an hmu ngei dingin thing tuoi, a hawng khok rànghai chu a sie a. 39 Ran an hur huna tui dawna an hung pha leh an inpawl a, an inrài hlak a. Thing tuoi khek ràng zawna inràihai chun te râng amanih tiel amanih an nei zie a. 40 Jakob-in Laban beram a vênghai lai chun a râng iemani zât an hung um ta a. Laban ran dumhai an inpawl ding pha Jakob chun a râng umna tieng a'n nghattir a. Chuong ang chun ama ran ruol chu a sukpung a, Laban ran ruolhai leh sie kop loin a sie hrang pei a. 41 Ran ruol laia a hràt bikhai chu an inrài hunah thing tuoi hawng khok ràng hmaa an inrài theina dingin Jakob chun ranin an hmu ngei dingin taikuonga chun thing tuoihai chu a sie hlak a. 42 Ran hrisel lo hmaa ruok chu thing tuoi chu a sie ngai nawh. Chuong ang chun ran chakvak nawhai chu Laban ta an ni pei a, a hrisel po chu Jakob ta an ni pei thung a. 43 Jakob chu nasa takin a hung hausa a, ran ruol tam tak a nei a, bawinu le bawipa le sanghawngsei le sabengtung khom tam tak a hung nei ta a nih.
Genesis 31
1 Laban nauhaiin, "Jakobin ei pa nei po po a lâkpêk a, a hausakna po po hi ei pa taa inthok vong a nih" an ti ri chu Jakobin a hriet a. 2 Labanin a en dàn khom a hmaa ang kha a ni ta nawh ti a hriet bok a. 3 Chun, LALPA chun Jakob a biek a, "I thlatuhai ram le i laichinhai umna tieng kîr nawk ta rawh, i kuomah um zing ka tih" a ta. 4 Chuongchun, Jakob chun Rachel le Lea chu a ran ruol tlatna phûla chun hung dingin a'n cha a. 5 An kuomah, "In pain a mi en dan hi kha hma ang kha a ni ta naw a, sienkhom ka pa Pathien chu ka kuomah a um zing a nih. 6 In pa ta dingin ka theitawpin sin ka thaw ti in hriet a, 7 sienkhom a mi hlêm a mi hlêm a, ka hlaw khom voi sawm hiel a thlâk danglam ta a; ka poi a tawk ruok chu Pathienin a phal nawh. 8 'A ze tiel le râng tik tekhai hi i hlaw ding a nih' a ti leh ran po po chun chuong ang chi ngot chu te an nei a. 'A ze rânghai hi i hlaw ding a nih' a ti leh ran po poin chuong ang ngot chu te an nei a. 9 Chuong ang chun Pathienin in pa ranhai chu lâkpêkin kei a mi pèk a nih. 10 "Voi khat chu ran inrai tan hun hin mang ka nei a. Ka hang ngha vel a, kelpui zawltu kelchal po po chu a ze tiel amanih a râng amani vong an lo ni a. 11 Ka manga chun Pathien vàntirkoin, 'Jakob' tiin a mi ko a, kei chun, 'Iem a na?' ka ta. 12 Ama chun, 'Dak suok la, hei en ta, a chal, a pui zawltu po po saw a tiel amanih a râng vong an ni saw. Labanin a soisak dàn che hi ka hmu vong a nih. 13 Bethela lung i phun tum, sahriek nâla thu i tiemna, kha Bethel Pathien ngei kha kei hi ka nih. Tu hin hi hmun hi suoksan la, i pieng le murna ram tieng kîr nawk ta rawh' a ta" tiin. 14 Rachel le Lea chun, "Kan pa ro chungchangah ro inkhawm ding kan la nei rop am a ni? 15 Ama chun mikhuol ang chauin a mi ngai tah an naw am a ni? A mi zor chauh khom ni loin, kan man khom a fâk zo vong tah. 16 Kan paa inthoka Pathienin rosum a lâkpêk po po hi keini le kan nauhai chanvo hrim a nih. Chuleiin, Pathienin thaw dinga a hril ang che chun thaw rawh" an ta. 17 Chuongchun, a nuhmei le nauhai chu sanghawngsei chunga chun a'n chuongtir a, 18 Kanan rama a pa Isak kuom tieng pan dingin a ran ruol po po le Padan Aram-a rosum a khawl khawm po po chu somin Jakob chu a'n thok suok ta a. 19 Beram hmul vawa Laban a fe laiin Rachelin a pa ina a pathienhai chu a lo inrùk a. 20 Chu bâkah Jakobin Aram mi Laban chu hlèmin, a hriet loin a'n relsan bok a. 21 Chuongchun, a nei po po le chun tlânin, Eufretis vadung chu a kân a, Gilead tlâng tieng a pan tah vang vang a. 22 A ni thum nia chun Jakob inrel hmang thu chu Laban an hril a. 23 Chuongchun, a unauhai chu a thuoi a, ni sari a hnot hnungin Gilead tlângrama chun a hnot phâk a. 24 Chun, Aram mi Laban kuoma chun mangah Pathien a hung a, "A sie a tha ieng khom Jakob kuoma hril lo dingin fimkhur rawh" tiin a hril a. 25 Gilead tlângrama Labanin Jakob a hnot phâk chun Jakobin puon in a lo kei tah a; Laban le a unauhai khomin chu taka chun puon in an kei ve nghal a. 26 Laban chun Jakob kuomah, "Iem a na i thaw ta hi? I mi hlèm a, râllâk ang elin ka naunuhai i fen hmang a. 27 Ieng tiziea mi hlèm a, a rûk a râla i'n rel hmang rêng rêng? Khuong leh dar leh tingtang rem a, hlim taka hla saka ka'n thla theina ding chein ieng dinga i mi hril naw? 28 Ka tuhai le ka naunuhai fawpa ka'n thla liem i phal bok nawh. Thil invêtthlàk tak i thaw a nih. 29 Sukse thei che ka ni a; amiruokchu i pa Pathien chun voizan khan mangah, "A sie a tha ieng khom Jakob kuoma hril lo dingin fimkhur rawh" tiin a mi hril a. 30 I pa in tieng ngaia kîr nawk i nuom a ni khomin, ieng dinga ka pathien lemhai i mi'n rùkpêk am a na?" a ta. 31 Jakob chun Laban kuomah, "I naunuhai mi la luipêk i tih ti ka'n lau lungril lei a nih. 32 Amiruokchu, i pathien koltu chu i hmu suok phot chun ama chu dam naw nih. Ei unauhai hmu hoia ngei hin nang ngeiin i thil ka kol a um le um naw dap la, a um chun la nghal rawh" a ta. Jakob chun pathien lemhai chu Rachelin a'n rûk a nih ti a hriet si nawh. 33 Chuongchun, Laban chun Jakob puon in, Lea puon in le an siehlawnuhai puon in pahni chu a dap a, ieng khom a hmu si nawh. Lea puon ina inthoka a hung suok chun Rachel puon inah a lût a. 34 Rachel chun a thil inrûkhai chu a sanghawngsei zângdam lai a lo thup hman a, a thung de tlat a. 35 Rachel chun a pa kuomah, "Ka tho thei naw leiin ka lalpa chu lungsen naw raw se, thi ka pal lai a ni lei a nih" a ta. A tlok vonga chu a pathien lemhai chu a hmu si nawh. 36 Jakob lung chu a sen hle a, Laban chu a hal a. "Iem ka thaw suol a um a? Iem ka thaw suol hrima i mi hung hnot a na? 37 Tu khan ka thuomhnaw po po i tlok kim vong tah a, i ina thil pakhat bèk i hmu hrim hrim a ni? I hmu leh i unauhai hmaa hin hung sie la, nang le ei inkâr thu hi rel raw hai se. 38 I kuomah kum sawmhni tâl top ka um ta a. I beram le kel haiin té an insiet ngai naw a, i beram ruol laia beram chal pakhat khom ka la hmè ngai nawh. 39 Sahuoi kei chen hnung sa ka hung lâkpèk ngai naw che; a'n hmang ai chu keiin ka tuor pei hlak. Zàn amanih sùn amania ran an inrùk hrim hrim i mi'n thungtir vong hlak kha. 40 Hieng hi ka um dàn a nih: sùnah ni intêngin a mi em chàr a, zânah khaw deiin a mi sawm kon a, imu hrim ka hmu ngai nawh. 41 I ina kum sawmhni ka um sûng khan chu chu ka ngîrhmun a nih. I naunu pahni hlaw dingin i rong kum sawm le kum li ka bawl a, i ran hlaw dingin kum ruk i rong ka bawl nawk a. Chu sûng chun ka hlaw voi sawm zet i thlâk danglam a. 42 Ka pi le puhai Pathien, Abraham Pathien le Isak inza Pathien chu ka kuomah um naw lem sien chu, kut ruokin mi'n suoktir ngei ngei i tih. LALPA chun ka rinum tuorzie le ka thokrimzie a hmu a, voizàn khan a hal che a ni chu" a ta. 43 Laban chun Jakob kuomah, "Nuhmeihai hi ka nauhai an na, an nauhai hi ka nauhai an na, ran ruolhai hi ka ran ruol an na, i hmu po pohai hi keima ta vong a nih. Sienkhom voisun hin ka naunuhai le an nauhai chunga iem keiin thaw thei ka nei ta a? 44 Thaw rawh, keima le nangma hin thu thlung ei ta, chu chu eini pahni inkâra thu hrepuitu sàkhi ni raw se" a ta. 45 Chuongchun Jakob chun lung a lâk a, lungphun dingin a phun a. 46 Jakob chun a unauhai kuomah, "Lung thak khawm ro" a ta, an lung làkhai chu an intieng bùm a, a bula chun bu an fâk a. 47 Laban chun lung intieng khawm chu 'Jegar Sahadutha' tiin a'n bùk a, Jakob ruok chun 'Galeed' tiin a'n bùk ve thung a. 48 Laban chun, "Hi lung intieng khawm hi voisun hin keima le nangma inkâra thu hrepuitu sàkhi a nih" a ta, chu chu Galeed hming a putna san a nih. 49 'Mizpah' ti a ni bok. A san chu Labanin, "LALPA chun ei inthe hnung khomin mi vêng ton raw se. 50 Ka naunuhai i sukrimsi a, ka naunuhai ni lo nuhmei dang i nei chun, tu khom ei kuomah an um naw khom ni sien, nangma le keima inkâra thu hrepuitu chu Pathien a nih ti hre zing rawh" a ti leiin. 51 Laban bok chun Jakob kuomah, "Keima le nangma inkâra thu hrepuitu dinga ka lung intieng khawm le ka lungphun hai hi en rawh. 52 I poi tawk dingin hi lung intieng le lungphun hai hi hung khêl ngai nawng ka ta, ka poi tawk dingin nang khomin i hung khêl ding a ni bok nawh ti hrepuitu an nih. 53 Abraham Pathien, Nahor Pathien le an thlatuhai Pathien chu eini inkâra rorêltu ni raw se" a ta. Chuongchun, Jakob chun a pa Isak Inza hming chun thu a'n khâm a. 54 Chu tlânga chun Jakobin inthawina a'n hlàn a, a unauhai chu thlàithlèng a kîlpui a. An fâk khop chun chu hmuna chun an riek a. 55 Zîng inhma takin Laban chun a tuhai le a naunuhai chu a fawp a, mal a sawm a, chu zoah a in tieng panin a kîr nawk ta a.
Genesis 32
1 Jakob khom chu a fe pei a, Pathien vântirkohai leh an intuok a. 2 Jakobin anni a hmu chun, "Hi hmun hi Pathien chêngna hmun a nih" a ta, a hmingah Mahanaim a'n bûk a. 3 Jakob chun a u Esau umna Seir ram, Edom mihai rama chun a hmaah zuolko a'n fetir a. 4 Zuolkohai kuoma chun, "Ka lalpa Esau kuomah hieng hin in hril ding a nih: I siehlaw Jakobin hieng hin a tih: Laban kuomah mikhuolin tu chen hin ka um ta zing a. 5 Bawngchal hai, sabengtung hai, beram le kèl hai, bawinu le bawipa hai ka nei tawl a. Chuongchun, i mit tlunga ka um theina dingin ka lalpa hril dingin mi ka hung tir a nih' a tih" tiin thu a'n cha a. 6 Zuolkohai an hung kîr chun Jakob kuomah, "I u Esau kuom kan va tlung a, a hmuok ding chein mi zali leh a hung ding a nih" an ta. 7 Nasa taka ti le lungzingin Jakob chun a rawihai chu pawl hniin a thè dar a, chuong ang bokin beram ruol le bawng ruol le sanghawngsei hai khom chu a the a. 8 Esauin pawl khat a hung bei hlau chun pawl dang chu an tlân suok hmana ding ti lungril neia a thaw a nih. 9 Jakob chu a tongtai a, "Ka pu Abraham Pathien, ka pa Isak Pathien aw LALPA, 'I ram tieng le i laichinhai lai kîr nawk ta la, sukhmuingil ka ti che' mi titu, 10 ka phu ruol lo lunginsietna le ringumna chu i siehlaw chunga hin i'n langtir a. Ka hmol le chauh hi Jordan vadung hi ka kân a, tu ruok hin chu hon hnia the khop zet kan lo ni tah. 11 Lunginsiettakin ka u kuta inthok, Esau kuta inthokin mi san him rawh, nunau chopa a mi hung bei ka ti a nih. 12 Nangin, 'Siem hmuingil ka ti che a, in thlahai chu tuifinrieta tieu vut tiem seng lo khopa tamin la siem ka tih' i ti si a" tiin. 13 Chu zân chun chu hmuna chun a riek a, a u Esau kuoma a pêk ding a ran ruol laia mi chu a thlang suok a. 14 Chuonghai chu kèlpui zahni le kèlchal sawmhni, berampui zahni le beramchal sawmhni, 15 sanghawngseipui sawmthum le an te thuoi lai seng, bawngpui sawmli le bawngchal sawm, sabengtungpui sawmhni le sabengtungchal sawm an nih. 16 Chuonghai chu a hran sengin a siehlawhai kutah a'n koltir a. A siehlawhai kuoma chun, "Ka hmaah fe unla, kâr nei peiin inzui ro" a ta. 17 Chun, a hmatawng taka thang kuoma chun, "Ka u Esau leh in intuok pha, 'Tu mihai am in na? Khaw tieng pan ding am in na? In hmaa in somhai hi tu ta am an na?" tia a'n don che chun, 18 "I siehlaw Jakob ta an nih; pu Esau, i ta dinga thilpêk a thon che a ni hi; ama khom kan hnunga son a hung' ti rawh" tiin thu a pèk a. 19 Chun, a dottu le a dot nawk le ran ruol khaltu po po kuoma chun, "Esau in hmu pha chuong ang chun ti seng ro; 20 chun, 'I siehlaw Jakob khom kan hnunga son a hung' ti ngei bok ro" tiin thu a pèk seng a. Ama chun, "Ka hmaa fe thilpèk ka thon hin tlon lungawi zet ka ta, ka hmu pha leh mi lo lawm a tih" a ti lungril a nih. 21 Chuongchun, a thilpèkhai chu ama hmain a'n fetir a, ama ruok chu, chu zân chun a rawihai lai a riek a. 22 Chu zân chun a tho a, a nuhmei pahnihai le a siehlawnu pahnihai chu a nau sawm le pakhathai leh a thuoi a, Jabok vadung chu a kaipui a. 23 Anni an kaitir hnung chun an thuomhnaw nei po po khom a'n tawl kaitir vong bok a. 24 Chun, ama khât chauin a um ta a, mi pakhatin khawfingchat chen a buon ngat ngat a. 25 A hnè nawh ti a hrietin a malpui ru inchuktuona lai chu a hmetpèk a, an inbuon lai chun Jakob malpui ru inchuktuona lai chu a hung inpelsol a. 26 Ama chun, "Mi'n thla ta rawh, khawfing khom a chat ding a ni tah hi" a ta. Jakob chun, "Mal i mi sawm zet naw chun inthla naw ning che" a ta. 27 Ama chun, "I hming iem a na?" a ta, Jakob chun, "Ka hming chu Jakob a nih" a ta. 28 Ama chun, "I hming chu Jakob ni ta loin Israelu ni lem tang a tih; Pathien le mihriem i buon a, i hne ta si a" a ta. 29 Jakob chun, "Lunginsiet takin i hming mi hril thei i tim?" a ta. Ama chun, "Ieng leia ka hming i mi'n don?" a ta. Chu taka chun mal a sawm ta a. 30 Chuongchun, Jakob chun, "Hmai intuoin Pathien ka hmu a, ka hringna a hla si a" tiin chu hmun hminga chun Penielv a'n bûk a. 31 Peniel a fe pêl lai chun zîng nisa suokin a hung khaw a, a malpui lei chun a'n bài a. 32 Chuleiin, tu chen hin Israel thlahai chun malpui ru inchuktuona a êl thá lai hi an fâk ngai nawh, Jakob malpui inchuktuona laia a êl thá chu a hmetpèk leiin.
Genesis 33
1 Jakob chu a hang dâk a, ngai ta, mi zali ruol le hung Esau chu a hmu a, chuongchun a nauhai chu Lea le Rachel le a siehlawnu pahnihai kuomah a sem dar a. 2 Siehlawnuhai le an nauhai chu a hmatawng takah a sie a, a dotah Lea le a nauhai a sie a, a nuhnung takah Rachel le Josefa a sie a. 3 Ama chun hma a thuoi a, a u bul a tlung tawm chun hnuoi sikin voi sari chibai a bûk a. 4 Esau chu ama lawm dingin a tlân a, a rînga kuoin a fawp a, an pahni chun an tap a. 5 Chun, Esau chu a hang ngha a, nuhmei le naupang hai a hmu chun, "I kuoma umhai hi tu hai am an na?" a ta. Jakob chun, "Hi naupanghai hi Pathienin lunginsieta i siehlaw a pêkhai chu an ni hi" a ta. 6 Chuongchun, siehlawnu pahni le an nauhai chun an hung hnai a, kûnin chibai an bûk a. 7 A dotah Lea le a nauhai chu an hung a, kûnin chibai an bûk a. A hnuhnung takah Josefa le Rachel khom an hung a, kûnin chibai an bûk a. 8 Esau chun, "Ran ruol ka'n tuokpui zozai kha ieng i tina am an ta le?" a ta. Jakob chun, "Ka lalpa, i mit ka tlung theina dinga ka ti a nih" a ta. 9 Esau chun, "Kei khomin ka hau annawm, ka sangpa, i tahai chu nangin kol lem rawh" a ta. 10 Jakob chun, "Ni lo e. I mit ka tlung a ni chun, lunginsiet takin ka thilpêkhài che kha mi pompêk lul rawh. Lawm taka mi lo pom a, i hmèl ka hang hmu hi Pathien hmèl hmu tlukah kan ngai a nih. 11 Ka chungah Pathien a tha a, ka mamaw po po ka nei a, chuleiin ka thilpêk hi lunginsiet takin pom hrâm rawh" a ta. Jakobin a ngenngawl tlat leiin Esau chun a pom ta a. 12 Chun, Esau chun, "Thaw ro, fèng ei tiu, intlon ei tih" a ta. 13 Sienkhom Jakob chun, "Ka lalpan a hriet angin, naupanghai hi an la dawng a, berampuihai le bawngpuihai hi te thuoi lai an na, ni khat chauh fe hrâtpui khomin ran ruol hi thi vong thei an nih. 14 Chuleiin, ka lalpa hi a siehlaw hmaah lo fe sien, kei chu Seir tlânga ka lalpa kuom ka tlung hma khat chun ka ran som le naupanghai fe thei tawk ang peiin, damten hungpui tawl ka tih" a ta. 15 Esau chun, "Chuong a ni leh ka mihai a then bek hi màksanpèk ka ti che" a ta. Jakob chun, "Iem a tûl a? Ka lalpa mit ka tlung phot leh a huntawk" a ta. 16 Chu ni chun Esau chu Seir tieng a kîr nawk a. 17 Jakob ruok chu Sukot-ah a fe a, chu taka chun ama ta dingin riebûk a bawl a, a ranhai ta dingin bûk a bawl bok a. Chuleiin, chu hmun hminga chun Sukotw an ti a nih. 18 Chuongchun, Padan-Arama inthoka hung Jakob chun him takin Kanan rama Sekem khawpui chu a hung tlung a, a khaw kawla chun puon in keiin a um a. 19 Puon in a keina hmun chu Sekem pa Hamor nauhaia inthokin tangka zain a'n chawk a 20 Chu taka chun maichàm a siem a, a hminga chun El Elohe Israelx a'n bûk a.
Genesis 34
1 Lea naunu Dina, Jakob a neipek chu a rama nuhmeihai hmu dingin a lêng suok a. 2 Chu rama lal, Hiv mi Hamor naupa Sekem chun a lo hmu a, a thuoi a, a suol lui a. 3 Jakob naunu Dina chun a lungril a lâk tlat a, ama chu a hmangai a, tongkam innèm takin a biek a. 4 Sekem chun a pa Hamor kuomah, "Ka nuhmei dingin hi nunghàk hi mi bepèk ro" a ta. 5 Sekemin a naunu a sukporche ti Jakobin a hriet chun a nauhai chu ran chinga phûla an um lai a na, an hung inlawi hma khat chun Jakob chu a to zing a. 6 Chun, Sekem pa Hamor chu Jakob be dingin a hung a. 7 Jakob naupahai khomin chanchin an hriet charin phula inthok chun an hung inlawi a. Sekemin thil thaw lo top ding thaw a, Jakob naunu pawngsuol a, Israel sûngkuo lakah thil inzakum thlàk a thaw lei chun an lung nain a sen êm êm a. 8 Sienkhom Hamor chun, "Ka naupa Sekem lungril chu i naunu chungah a fu tlat si a. Lunginsiet takin a nuhmei dingin inneitir el ro khai. 9 Keini leh innei tuong ei ta, in naunuhai mi'n neitir unla, ka naunuhai khom nei bok unla. 10 Keini lai umhmun khuor unla, ram hi in ta dingin a'n hong vong a nih. Khawsa unla, sumdawng unla, in le lo indin ro" a ta. 11 Sekem khomin nunghàk pa le a tâhai kuoma chun, "Mi ditsak unla, in ti ang ang chu pêng ka ti cheu. 12 In nunghàk hi nuhmeiah in mi'n neitir phot chun man le muol le thilpèkhai chu ieng zâta tam khom ngèn unla, pèng ka tih" a ta. 13 An farnu Dina sukporchetu Sekem le a pa Hamor chu Jakob nauhai chun dawha takin an lo dawr a, 14 "Chu chu thaw thei ni naw nih. Sertan lohai kuoma kan farnu pêk chu keini ta dingin hmingsietna a nih. 15 Kan remti thei dàn um sun chu pasal po poin keini ang boka ser in tan a nih. 16 Chuonga in thaw phot chun kan farnuhai inneitir kan ti cheu a, in farnuhai nei bok kan tih. Nangni lai umhmun khuor vèng kan ta, hnam khatin um ei tih. 17 Amiruokchu, ser in intantir nuom naw chun, kan farnu hi thuoi kan ta, fe el kan tih" an ta. 18 An thu chun Hamor le a naupa Sekem chu a suklawm a. 19 Chuongchun, chu tlangvàl, a pa sûngkuoa inza phur tak chun Jakob naunu chu a dit hle leiin chu an thil ngiet chu sawt riel loin a thaw nghal a. 20 Chun, Hamor le a naupa Sekem chu an khaw kul kotkhâra chun a khaw mihai chu inbiekpui dingin an fe a. 21 "Hienghai hi eini leh inrem takin an um a. An ta ding khoma hmun a la'n dai si leiin ei ramah chêngin sumdawng hai sien, an naunuhai saw nuhmeiin nei inla, ei naunuhai hi nuhmeiin inneitir bok ei tiu. 22 Amiruokchu, chi khata ei khawsak an mi remtipui thei dàn um sun chu anni ang boka pasal poin ser ei tan ve a nih. 23 An beram ruolhai, an thil neihai le an ran danghai po po khom ei ta a ni vong thei naw am a ni? An thu hi ei remtipui chun ei kuomah an um ding a nih" an ta. 24 Chuongchun, khawpui kul kotkhâr bula fe khawmhai chun Hamor le a naupa Sekem thu chu zawmin, kul kotkhâra suok taphothai chun ser an intantir ta vong a. 25 Chun, a ni thum hnungah nat an la tuor zing lai chun Jakob naupahai pahnih, Dina tahai Simeon le Levi chun kawlhnâm chawiin arûkin khuo chu an bei a, pasal po po chu an that fai vong a. 26 Hamor le a naupa Sekem khom chu kawlhnâmin an sât hlum a, Dina chu Sekem ina inthokin an thuoi suok a. 27 Jakob naupa danghai chu an mi thathai chunga chun tuongin, an farnu an sukkhawhlo lei chun khuo chu an rok a. 28 An beram ruol hai, an bawng ruol hai, an sabengtunghai, khuo le loa an thil neihai, 29 an hausaknahai, an naupanghai le an nuhmeihai chu an man a, an thil nei po po chu an lâkpèk a. 30 Jakob chun Simeon le Levi kuomah, "Hi rama chêng Kanan mihai le Periz mihai theida in mi'n phurtir a, ei tlawm si a, inthuruola an mi hung bei chun kei le ka sûngkuo hi an hung inram dêr ding a nih" a ta. 31 Anni chun, "Kan farnu hi nawchizor angin an soisak ding maw?" an ta.
Genesis 35
1 Pathien chun Jakob kuomah, "Bethel chen hang fe la, chu taka chun umhmun khuor rawh. I u Esau kuoma inthoka i tlân siet laia i kuoma hung inlàr Pathien ta dingin maichàm siem rawh" a ta. 2 Jakob chun a sûngkuohai le a kuoma um po po hai kuoma chun, "Hnam dang pathien in kolhai po po dehawn vong unla, insukthienghlim unla, in silfènhai thlâk ro. 3 Chun, hung unla, Bethel chen hang fèng ei ta, ka lungzîng nia mi dontu le ka fèna taphota mi umpuitu Pathien ta dingin maichàm siem ka tih" a ta. 4 Chuongchun, ram dang pathien lem an kol po po le an nabehai chu Jakob kuomah an hung chawi a, ama chun Sekema thingsaisuo bula chun a phûm a. 5 Chuongchun an fe suok a, an sè vela khuo po po chunga chun Pathienin thlabàrna hri a'n lèngtir leiin tu khomin anni chu an hnot zui ngam nawh. 6 Jakob le a kuoma umhai po po chun Bethel chu an tlung a, 7 chu taka chun maichàm a siem a; a u Esau kuoma inthoka a tlàn siet laia a kuoma Pathien a hung inpuongna hmun a ni leiin chu hmun hminga chun El Bethely a'n bûk a. 8 Chu hmuna chun Rebek dontu Debora chu a thi a, Bethela saisuo thing hnuoiah an phûm a, a hmun hminga chun Alon Bakutchz a'n bûk a. 9 Padan Arama inthoka Jakob a hung kìr hin a kuomah Pathien a'n làr nawk a, mal a sawm a. 10 A kuomah, "I hming Jakob a na chu Jakob ti ta loin Israel ti lem tàng an ti che" a ta, chuongchun hmingah 'Israel' a hung put tah a nih. 11 Pathien chun a kuomah, "Kei hi Iengkimthawthei Pathien chu ka nih. Suon tieng hmuingilin i thlahai hung pung raw hai se. Hnampui le hnam chi hrang hrang nangmaa inthokin hung suok an ta, lalhai khom hung suok bok an tih. 12 Abraham le Isak kuoma ka pêk ram chu nang khom ka pêk che a, hi ram hi i thlahai kuoma khom pèng ka tih" a ta. 13 A biekna hmuna inthok chun Pathien chu a kai tung a. 14 Pathienin a biekna hmuna chun Jakobin lung a phun a, lunga chun dawn thilhlàn uoin a buok a, sahriek a'n far khum bok a. 15 Pathienin a biekna hmun chu Jakobin 'Bethel' a'n bûk a. 16 Bethela inthok chun hmun dang an zuon pei a. Efrat an tlung hma hla feah Rachel chun nau hase a'n voi a, a na inrim hle a. 17 Harsa taka san a pêk lai chun a nau domtuin, "Lungngai der naw rawh, naupa i nei nawk a ni hih" a ta. 18 A thlarau an thla hma, a hrang chat lai chun a nau hmingah Ben Onia a sak a. A pa ruok chun Benjaminb a sak ve thung a. 19 Rachel chu a thi a, Efrat panna lampuia chun an phûm a (Efrat chu Bethlehem a nih). 20 A thlàn chunga chun Jakobin lung a phun a, voisun ni chen hin chu lungphun chu Rachel thlàn inchikna a nih. 21 Israel chu a fe pei a, Migdal Eder khela chun puon in a kei a. 22 Hi hmuna Israel a um lai hin a hmei Bilha chu Reubenin a zàlpui a, chu chu Israel khomin a hriet. 23 Jakob chun naupa sawmpahni a nei a, chuonghai chu: Lea naupahai chu Jakob nau lutir Reuben le Simeon, Levi, Juda, Isakar le Zebulun hai an nih. 24 Rachel naupahai chu Josefa le Benjamin an nih. 25 Rachel siehlawnu Bilha naupahai chu Dan le Naftali an nih. 26 Lea siehlawnu Zilpa naupahai chu Gad le Aser hai an nih. Hienghai hi Jakob naupahai, Padan Arama pienghai chu an nih. 27 Jakob chun a pa umna Kiriat Arba (Hebron an ti bok) bula um Mamre hmun, a pu Abraham le a pa Isak hai umna chu a hung tlung a. 28 Isak chu kum za le sawmriet a dam a. 29 Chu zoah a thlarau a'n thla a, tar kûna dam a, upa taka a thi chun a chipuihai kuoma thuoiin a um ve ta a, a nauhai Esau le Jakob chun an vùi a.
Genesis 36
1 Esau, Edom tia ko bok thlahai chanchin chu hieng ang hi a nih. 2 Esau chun Kanan mihai nuhmeiah a nei a, chuonghai chu Hit mi Elon naunu Ada hai, Hiv mi Zibeon tunu, Ana naunu Oholibama hai, 3 Ismail naunu Basemat, Nebaiotc farnu hai an nih. 4 Ada chun Esau chu naupa Elifaz a neipèk a, Besamat chun naupa Reuel a neipèk a, 5 Oholibamah chun naupa Jeus, Jalam le Kora hai a neipèk bok a. Hieng hai hi Esau naupahai, Kanan rama pienghai chu an nih. 6 Esau chun a nuhmeihai, a naupahai le a naunuhai, a ina mihai po po le a ran ruolhai le ran dang a nei po po hai, Kanan rama rosum a khawm po po hai chu somin, a sang Jakob umnaa inthoka ram hla reia chun a'n son a. 7 An thil neihai chu a tam ta êm leiin umhmun khat zing thei an ni ta naw a, an ranhai tlatna dingin ram an indai ta bok nawh. 8 Chuongchun, Esau (Edom an ti bok) chun Seir tlângramah hmun a khuor tah a nih. 9 Seir tlângrama khawsa Esau, Edom mihai thlatu chanchin chu hieng ang hi a nih. 10 Esau naupahai chu, a nuhmei Ada lakah Alifaz a nei a, Basemat lakah Reuel a nei bok a. 11 Elifaz naupahai chu Teman, Omar, Zefo, Gatam le Kenaz an nih. 12 Esau naupa Elifaz chun hmei a nei a, a hming chu Timna a na, ama chun naupa Amalek a neipèk a. Chuonghai chu Esau le a nuhmei Ada tupahai chu an nih. 13 Reuel naupahai chu Nahat, Zera, Sama le Miza an nih. Anni chu Esau le Basemat tuhai an nih. 14 Esau nuhmei Oholibama, Ana naunu le Zibeon tunu chun Esau chu naupa pathum Jeus, Jalam le Kora a neipèk a. 15 Esau thla, lala um hai chu a nau lutîr Elifaz naupa Teman hai, Omar hai, Zefo hai, Kenaz hai, 16 Kora hai, Gatam hai le Amalek hai an nih. Hieng lalhai hi Edom rama mi Elifaz thlahai an na, Esau nuhmei Ada tuhai a nih. 17 Esau naupa Reuel naupahai lala um chu Nahat, Zera, Sama le Miza an nih. Hieng lalhai hi Edom rama mi Reuel thlahai an na, Esau nuhmei Basemat tuhai an nih. 18 Esau le a nuhmei Oholibama laka pieng, lala umhai chu Jeus, Jalam le Kora an nih. Hieng lalhai hi Esau nuhmei Oholibama, Ana naunu thlahai an nih. 19 Chuonghai po chu Esau (Edom an ti bok) naupahai le lala umhai chu an nih. 20 Chun, hienghai hi Hor mi Seir nau pasal, a rama chenghai chu an nih: Lotan, Sobal, Zibeon, Ana, 21 Dison, Ezer le Disan. Edom mi Seir nau pasalhai hi Hor lalhai chu an nih. 22 Lotan naupahai chu Hori le Homam an nih. Lotan farnu chu Timna a nih. 23 Sobal naupahai chu Alvan, Manahat, Ebal, Sefo le Onam an nih. 24 Zibeon naupahai chu Aia le Ana an nih. Ana hi a nih thlalera a pa Zebeon sabengtunghai a vèng laia tuikhur lum hmu suoktu kha. 25 Ana nauhai chu a naupa Dison le a naunu Oholibama an nih. 26 Dison naupahai chu Hemdan, Esban, Ithran le Keran an nih. 27 Ezer naupahai chu Bilhan, Zavan le Akan an nih. 28 Disan naupahai chu Uz le Aran an nih. 29 Hienghai hi Hor lalhai chu an nih: Lotan, Sobal, Zibeon, Ana, 30 Dison, Ezer le Disan. Chuong Hor lalhai chun Sier ramah an chi bing ang peiin lalna biel bìk an nei seng a nih. 31 Israelhaiin lal an nei hmaa Edom rama lalhai chu hienghai hi an nih: 32 Beor naupa Bela chu Edom ramah lalin a um a, a khawpui hming chu Dinhaba a nih. 33 Bela a thi chun Bozraa mi Zera naupa Jobab chun lalna a hung hluo a. 34 Jobab a thi chun Temani rama mi Husham chun a hung thlâk a. 35 Husam a thi chun Moab rama Midianhai hnetu Bedad naupa Hadad chun a hung thlàk nawk a. A khawpui chu Avit a nih. 36 Hadad a thi chun Masreka mi Samla chun a hung thlàk a. 37 Samla a thi chun tuipuid kama khuo Rehobot-a inthoka hung Saul chun a hung thlàk nawk a. 38 Saul a thi chun Akbor naupa Baal-Hananin a hung thlàk a. 39 Akbor naupa Baal-Hanan a thi chun Hadad-in a hung thlàk a. A khawpui hming chu Pau a nih. Hadad nuhmei hming chu Mehetabel a na, ama chu Me- Zahab naunu Matred naunu a nih. 40 Hienghai hi an pahnam, an tlâng hluo le an hming put dàn ang peia Esau thlaa mi lala thunghai chu an nih: Timna, Alva, Jethet, 41 Oholibama, Ela, Pinon, 42 Kenaz, Teman, , Mibzar, 43 Magdiel le Iram. Chuonghai chu an tlâng hluo ang dungzui peia Edom rama lalhai chu an nih. Edom mihai hnampa chu Esau a nih.
Genesis 37
1 Jakob chun a pa chêngna Kanan ramah umhmun a khuor a. 2 Hi hi Jakob thlahai chanchin chu a nih. Josefa chu tleirawl kum sawmpasari mi a ni laiin a pa hmei Bilha le Zilpa nauhai ran chingnaah a thangpui hlak a, a unauhai um dàn tha lo chu a pa kuomah a'n tlun hlak a. 3 Josefa chu a tar tieng nau a ni leiin Israel chun a unau danghai nêkin a hmangai lem a, korfuol mawi taka chei a siempèk a. 4 An pain a unau danghai nèkin a duot bìk ti an hung hriet chun an theida ta hle a, tong tha hrimin an biek thei ta naw a. 5 Josefa chun mang a nei a, a unauhai kuomah a hril leh an theida zuol sau a. 6 An kuomah hieng hin a hril a, " Ka mang hi hang ngàithla ta u. 7 Loah bu ei lo ât a, ka buphal têl chu a tho thut a, a ngîr chang a, in buphalhai chun an hung inhuol a, kûnin chibai an bûk a" a ta. 8 A unauhai chun a kuomah, "Nang telul hin kan chungah ro i rèl ding maw? Nang telul hin kan chungah thu nei i ta maw?" an ta. A mang a hril tawl lei chun nasa takin an theida zuol a. 9 Chun, Josefa chun mang a nei nawk a, a unauhai kuoma chun, "Mi ngàithla ro khai. Mang dang ka nei nawk a, tuta tuma ruok chu nisa le thla le arasi sawmpakhatin kûnin chibai an mi bûk chu tie!" a ta. 10 A pa le a unauhai kuoma a mang a hril chun a pain a zil a, "Ieng mang am a na i nei ta hi? I nu le kei le i unauhai hi hungin, hnuoiah bokkhupin chibai kan bûk telul ding che maw?" a ta. 11 A unauhai chun an thîk a, a pa ruok chun chu thil chu lungrilin a vong zing a. 12 A unauhai chu Sekem kawl tieng an pa ran ruol chu intlattir dingin an fe a. 13 Chun, Israel chun Josefa kuomah, "I unauhaiin Sekem khaw kawlah ran ruol an ching ti i hriet a. Hung rawh, chu hmuna chun ka tir ding che a nih" a ta. Ama chun, "Mi tir ta la" a ta. 14 A pa chun, "Fe la, i unauhai le ran ruol iem an chang ti va en chieng la, chanchin mi hung hril nawk rawh" a ta. Chuongchun, Hebron ruoma inthok chun a tir suok a, ama chun Sekem khuo a va tlung a. 15 Phula a'n vâk a'n vâk lai chu mi tuin amanih a hmu a, "Ieng am i zong leh?" tiin a'n don a. 16 Ama chun, "Ka unauhai ka zong a nih. Ran ruol an intlattirna hmun mi hril thei i tim?" a ta. 17 Mi chun, "Hi taka inthok hin an inson ta a, 'Dothan-ah fèng ei tiu' an ti ri ka hriet" a ta. Josefa chun a uhai chu a zong pei a, Dothan khaw kawlah a va hmu a. 18 Anni chun hla taka inthokin an lo hmu a, an kawl hnai a tlung hmaa that dingin thu an lo phan rûk a. 19 "Saw, mang neipa a hung ta saw!" an inti tuo a. 20 "Thaw ro, that ei ta, khurah pei ei ta, sahuoiin a se hlum a nih ting ei ta. Chu chun a mang kha iem a chang hrim ti hre el ei tih" an ta. 21 Reubenin an thu phier rûk a hriet chun an kuta inthoka san suok a nuom a, "That chu that êm nawng ei tiu" a ta. 22 An kuta inthoka san suok a, an pa kuoma thuoi kîr nawk thei dàn ding dapin Reuben chun, "Thisen chu insuo naw ro; thlalera khura hin thlâk unla, kut êm chu a chungah thlâk naw ro" a ta. 23 Josefan a unauhai kuom a hung tlung chun a korfuol hàk lai mawi taka chei chu an hlippêk a, 24 an thuoi a, tui um ta nawna khura chun an thlâk a. 25 Bu faa an inthung lai chun an hang ngha a, Ismael mi sumdawng ruol, sanghawngseia thuomhnaw phur, Gilead tlâng tienga inthoka hunghai chu an hmu a. An sanghawngseihai chun mawsola dâm, hriek rimtui dâm, murrah dâm an phur teu a, chuonghai chu Aiguptaa zor dinga fe mèk an nih. 26 Chun, Juda chun a unauhai kuomah, "Ei unaupa ei that a, a thisen ei insuo thu ei ip chu iem a na ei hlawkpui ding? 27 Thaw ro, a chungah kut thlâk loin, Ismael mihai kuoma hin zor lem ei tiu. Ieng po khom hril inla, ei unaupa, ei taksa le thisen put a ni tlat a" a ta. A unauhai chun an remti a. 28 Chuongchun, Midian mi sumdawnghai an hung chun Josefa chu khura inthok chun an lâk suok a, tangka shekel sawmhniin Ismael mihai kuta chun an zor a, anni chun Aigupta tieng an thuoi a. 29 Chun, Reubenin khur a hung en nawk chun Josefa chu a hmu ta naw a, chuongchun a silfènhai chu a pot thler a. 30 A sanghai kuoma chun a hung kîr a, "Ei sangpa a um ta nawh. Iem ka law ta ding a na?" a ta. 31 Chun, Josefa korfuol chu an lâk a, kêl an that a, a thisena chun an inchie a. 32 Korfuol chei chu an pa kuomah an chawi a, "Hi ringot hi kan hmu a, i naupa korfuol a ni le ni naw en chieng rawh" an ta. 33 Ama chun a hriet nghal a, "Ka naupa korfuol a ni ngei hi; sahuoiin a fâk zo an ta chu! Josefa chu sahuoiin a kei chen chieng a nih" a ta. 34 Chuongchun, Jakob chun a silfèn a pot thlêr a, saiip silin ni tam tak a sûn a. 35 A naupahai le naunuhai chu hnem dingin an hung pung khawm a, sienkhom hnèm ruol a ni nawh. "Lusun pumin thlân tieng ka naupa kuomah ka liem ding a ni hih" a ta. A pa chun a sùn takmeu a nih. 36 Chuong chu a ni laiin, Josefa chu Midianhai chun Aigupta lal Faraw vèngtu sipai hotu Potifar kuomah an zor sawng a.
Genesis 38
1 Chuong hun lai chun Juda chun a unauhai màksanin a fe thlàk a, Adulam mi Hira chu a zu bêl a. 2 Chu taka chun Kanan mi Sua naunu a hmu a, nuhmeiin a nei a, a pawl a, 3 nau a hung pai a, naupa a nei a, a hmingah Er a sak a. 4 Nau a pai nawk a, naupa bok a nei a, a hmingah Onan a sak a. 5 Nau pasal dang khom a nei nawk a, a hmingah Sela a sak a. Ama hi Kezib khuoa Juda a um laia pieng a nih. 6 Juda chun a nau lutîr Er chu nuhmeiah Tamar an ti chu a'n neitir a. 7 Sienkhom Juda nau lutîr Er chu LALPA mithmuah mi rilo tak a ni leiin LALPAN a sukhlum a. 8 Juda chun a naupa Onan kuomah, "I u nuhmei hi pawl la, pasalin mani unauhai chunga an thaw ding chu hlen la, i u ta dingin chi thlàpèk rawh" a ta. 9 Onan chun a chi thlàpèk ding chu ama thla a ni naw ding ti a hriet leiin, a u nuhmei a pawl zâtin a chi chu hnuoiah a sukthlâk hlak a. 10 A thilthaw dàn chu LALPA mitah thil rilo a ni leiin ama khom chu LALPAN a sukhlum a. 11 Juda chun a monu Tamar kuomah, "Ka naupa Sela a puitling chenin i pa in tieng pasal nei loin lo va um phot rawh" a ta. A naupa chu a unau danghai ang boka a thi ve a lungrilin a'n lau thawng lei a nih. Chuongchun, Tamar chu a pa in tieng chun a va um ta a. 12 Hun sawt fe hnungah Juda nuhmei, Sua naunu chu a thi a. A lusun a hung rè chun Juda chu a beram hmul vawtuhai kan dingin Timna khuoah a fe a, a ruolpa Adulam mi Hira chun a fepui a. 13 Chun, mihaiin Tamar kuoma chun, "I tarpu chu a beram hmul vaw dingin Timna a pan" tiin an va hril a. 14 Chuongchun ama chun a pasal a sûnna silfèn chu a hlip a, hmai inkhumna puon chun a lu a'n khum a, Timna khaw lampuia Enaim kul kotkhâr bula chun a lo inthung a; Sela chu a puitling taa chu a nuhmei dingin ama nu chu a tarpu chun a pêk si nawh ti a hriet vong si a. 15 Juda'n amanu a hmu chun a hmai an khum tlat leiin nawchizor a sawn a. 16 A monu a nih ti hre dêr loin lam sîra nuhmei chu a va pan a, "Hung rawh, zâlpui ka ti che" a ta. Ama chun, "I mi zâlpui manah iem mi pèng i ta?" a ta. 17 Juda chun, "Ka ran ruol laia mi kêl tuoi hung thon ka ti che" a ta. Ama chun, "Chu chu i hung thon hmaa hrèn ding dakham iemani bèk i mi pèk naw ding?" a ta. 18 Juda chun, "Dakham iem ka siepèk ding che?" a ta. Ama chun, "I hming namna suoi le a khaidiet le i hmol chawi kha" a ta. Chuonghai chu a pêk a, a zâlpui a, a laka chun nau a pai ta a. 19 Chun, amanu chu a tho a, a hmai inkhumna puon chu a hlîp a, a hmeithaina silfèn chu a'n bel nawk ta a. 20 A dakham sie chu nuhmei kuta inthoka la kîr dingin a ruolpa Adulam mi chu kel tuoi keiin a'n fetir a, sienkhom amanu chu a hmu zo ta nawh. 21 "Enaim-a lampui sira inthung, tempul nawchizor kha khaw lai am a um ta a?" tiin chu laia mihai chu a'n don a, anni chun, "Hieng lai hin tempul nawchizor tu khom an um nawh" an ta. 22 Chuongchun, Juda kuomah a kîr nawk a, a kuomah, "Ka va hmu zo dêr nawh. A hmuna mihaiin, 'Hieng lai hin tempul nawchizor tu khom an um nawh' an ti bok si" a ta. 23 Juda chun, "A hrên po kha kol song el raw se, chuong naw chun mi nuizatbur ei hlaw thei ding a nih, kel tuoi ka thona hlak chu ama i va hmu zo tlat si naw a" a ta. 24 Thla thum vel a liem hnung chun Juda kuomah, "I mo Tamar khan tlangvàl a ngai a, sawn a pai nghe nghe a nih" tiin an hung hril a. Juda chun, "Thuoi suok inla, raw hlum ro" a ta. 25 An thuoi suok lai chun Tamarin, "Hieng thilhai neitu laka nau hi ka pai a nih" tiin a tarpupa kuoma chun mi tirin thu a thon a. Chun ama vèkin, "Lunginsiet takin hieng suoi le a paina khaidiet le hmol hi tu ta am a na ti en chieng hrim ro khai" tiin thu a'n cha bok a. 26 Chuong thilhai chu a ta ngei a nih ti Juda chun a hriet nghal a, "Ama chu kei nèkin a fel lem a ni hi; ka naupa Sela hlak ka'n neitir ta si naw a" a ta. Juda chun ama chu a pawl nawk ta hrim hrim nawh. 27 A nau nei a hung hun chun, a sulah inphîr an um a. 28 Nau hase an voi lai chun pakhat chun a kut a hung rol suok a, nau domtu chun, "Hi hi a suok hmasa lem a ni hi" tiin a kutin a chel a, patsen a'n buntir a. 29 A kut a kei lût nawk chun a unaupa chu a hung suok a. Nau domtu chun, "Hieng hi maw i hung nèr thleng dân chu!" a ta, a hmingah Pereze a sak a. 30 Chu zoah a kut rînga patsen an inbuntir a unaupa chu a hung suok a, a hmingah Zeraf a sak a.
Genesis 39
1 Josefa chu Aigupta ramah an thuoi thlâk a, Faraw hnuoia vèngtu sipai pawl kapten Potifar chun a hung thuoitu Ismael mihai kuta inthok chun a lo inchawk a. 2 LALPA chu Josefa kuomah a um a, a hung hmuingil a, a pu Aigupta mi ina chun a um a. 3 Josefa kuomah LALPA a um a, a thilthaw taphot a'n hlawtlingtir a nih ti a pu chun a hung hriet ta a. 4 Josefa chun a pu mit a tlung a, ama thangpuituah a ruot a, a insûng enkoltu tak a hung ni a, a nei po po chu a kutah a sie vong a. 5 A insûng le a nei po po enkoltua a siema inthok chun LALPAN Aigupta mi insûng chu Josefa leiin mal a sawm a, in tieng le ram tienga Potifar thil nei po po chu malsawmin a um a. 6 Chuongchun, a nei po po chu Josefa enkolna kutah a sie ta vong a, a kuoma thil umhai rèng rèng chu a hrietpui der naw a, a bu fâk ding chauh naw chu thil dang a ngaisak a tul ta nawh. 7 Josefa chu pa sa tha tak le hmèl tha tak el a na. A pu nuhmei chun a lo hriet sek a, "Mi zâlpui rawh" a ta. 8 Ama ruok chun a nuom naw a, a pu nuhmei kuoma chun, "Keima enkolna hnuoia um a ni sûng chun hi insûnga hin thil iem a um a um nawh ti ka pu chun a lungkham naw a, a nei iengkim ka kutah a sie top a. 9 Hi ina hin keima nèka lien tu khom an um nawh. Ka pu hin a nuhmei nangma ti chauh naw chu ieng khom ka lakah inro a nei nawh. Chuong chu a ni leiin, iengtin am hieng ang thil rilo hi thawin Pathien lakah suol ka thaw ding a na?" a ta. 10 Josefa chu ni tin be hlak sienkhom a zâlpui nuom naw chauh ni loin a hnaia um khom a nuom nawh. 11 Ni khat chu in sûngah sin thaw dingin a lût a, in sûnga chun siehlaw tu khom an um naw a. 12 A pi chun a korfuolah a lo man a, "Mi zàlpui rawh" a ta, sienkhom a'n tàl suok a, a korfuol chu a pi kuta chun a màksan a, a suok ta dai a. 13 A kutah a korfuol màksana ina inthoka a tlân suok a hmu chun, 14 a siehlawhai chu a ko a, "En ro, hi Hebrai mi an hung thuoi lût hin mi sukmuolpho a tum a nih. Mi zâlpui tumin a hung a, sienkhom ka khêk a. 15 Santu ding koa ka khêk charin ka bulah a korfuol màksanin ina inthokin a tlân suok a nih" a ta. 16 A pasal a hung hma po chun korfuol chu a bulah a sie zing a. 17 A hung chun a kuomah "Hebrai mi ei siehlaw ding i hung thuoi khan mi sukmuolpho tumin ka kuomah a hung lût a. 18 Sienkhom thangpuitu koa ka khêk leiin a korfuol màksanin, ina inthokin a tlân suok a nih" tiin a lo hril a. 19 A nuhmeiin, 'Chuong ang chu i siehlaw mi soisak dàn chu a nih' a ti ri Josefa puin a hriet chun a lung an ling phut a. 20 Josefa chu lalhai an khumna hlak tàng ina chun a thuoi a, chu taka chun a khum ta a. 21 Nisienlakhom, intângna ina Josefa an tàng lai chun a kuomah Pathien a um a, a chungah ngil a nei a, tâng vêngtu ditsakna a'n changtir a. 22 Tâng vêngtu chun mi intàng po po chunga hotuah a sie a, an thilthaw iengkimah mawphurna a'n hlân a. 23 A kuomah LALPA a um a, a thaw taphotah hlawtlingna a pêk pei lei chun, a kuta dandea um hrim hrim thilah lung in vèngtu chu a'n rol ngai nawh.
Genesis 40
1 Iemani chen hnunga chun Aigupta lal ina lal dawn ding uoiin petu le a bei siemtu hai chun an pu lung an suk-awi naw a. 2 Faraw lungsen chun a sinthawtu pahni, a uoiin petu le a bei siemtu hai chu ama vèngtu sipai kapten ina chun a'n tàngtir a, 3 chu intàngna in chu a nih Josefa khom an khumna chu. 4 An pahni chun Josefa enkolna hnuoiah tàng vêngtu chun a sie a. 5 Iemani chen an intàng hnungin Faraw ina uoin semtu le bei siemtu hai chun zânah a ruolin mang, umzie hrang nei ve ve, an nei a. 6 Zîngkâr Josefan anni pahni a hmu chun an hmèl a ngui ve ve ti a hriet a. 7 Chuongchun, Faraw sinthawtuhai, a pu ina ama le an khumhai kuoma chun, "Iem a ta voisun chu in hmèl a va ngui ngei de?" a ta. 8 Anni chun, "Mang kan nei ve ve a, sienkhom a mi hrilfiepèk ding an um si nawh" an ta. Josefa chun, "Mang hrilfie theina chu Pathien ta a ni naw am a ni? In mang chu mi hang hril ta u" a ta. 9 Chuongchun, uoiin semtu hotu tak chun a mang chu Josefa kuomah a hril a. "Ka mangin ka hmaah grep hrui a lo um a, 10 chu grep chun kaupêng pathum a nei a. A kumum zo chun a hung pâr nghal a, bawr tina chun grep hmin a ra tuor el a. 11 Ka kutin Faraw no chu ka lo chawi a, grep chu ka lo a, noa chun ka sawr a, Faraw kutah ka lo pêk a" a ta. 12 Josefa chun, "I mang umzie chu hi hi a nih. Grep kaupêng pathum chu ni thum tina a nih. 13 Tuta inthokah ni thumah Faraw chun i lu chawisàng a ta, i nina ngaiah hlângkài nawk a ti che a, a hmaa a uoiin petu i ni laia i thaw hlak ang khan a kutah uoiin i pèk nawk ding a nih. 14 Amiruokchu, chan that i chang nawk pha leh mi hung hre zing la, lunginsietna ka chungah hung inlangtir la, ka chungthu hi Faraw hril la, hi tàng ina inthok hin mi hung thuoi suok rawh. 15 Hebraihai rama inthokin hi rama hin ka nuom thu ni loa thuoi thlàkin ka um a, hi rip sûnga an mi khumna khop ding poi ieng khom ka tawk nawh" a ta. 16 Bei siemtuhai hotu chun a hrilfiena chu tha a ti hle a. Josefa kuoma chun, "Kei khomin mang ka nei a. Ka lu-ah bei bawm pathum ka lo sìpsuon a. 17 A chung taka chun Faraw ta ding bei inhnik tak tak a um a, sienkhom vatehan ka sipsuon lai zing chun an hung tlàn zo ta vong a" a ta. 18 Josefa chun, "I mang umzie chu hi hi a nih. Bei bawm pathum chu ni thum tina a nih. 19 Ni thum sûngin Faraw-in i lu khai kâng a ta, thing lèrah khai hlum a ti che a, vatehaiin i ruong tlàn an tih" a ta. 20 A ni thumna chu Faraw pieng champha a na, a hnuoia thoktuhai po po ta dingin ruoi ropui tak a the a. Uoiin semtuhai hotu le bei siemtuhai hotu chungthu chu a thoktuhai hmaa a sukfel a, 21 uoiin semtu chu a nina pàngngàiah a hlângkai a, Faraw kuta uoiin petuah a hung thang nawk a; 22 bei siemtuhai hotu ruok chu Josefan a hrilfie tah ang khan a hung tlung indik a, a khai hlum tah a nih. 23 Amiruokchu, uoiin semtuhai hotu chun Josefa thu incha chu hre zui loin a theinghil el ta a!
Genesis 41
1 Kum hni zet a'n voi hnungin Faraw chun mang a nei a. Nile vadung pangah a lo ngîr a. 2 Vadunga inthokin bawngpui pasari, thau le tlor tha tak el chu an hung suok a, phairuong lai chun an tla khawm a. 3 Chu hnunga chun, Nile vadunga inthok bokin bawngpui dang pasari, ber tak tak le kor tak tak an hung suok a, vakama bawngpui tlahai bula chun an ngîr a. 4 Bawngpui ber le kor tak tak hai chun bawngpui nàm tha le thau tak tak hai chu an fàk zo ta vong a. Chuongchun, Faraw chu a thanghar ta a. 5 A hang in nawk chun mang dang a nei a. Bu kung khata hin bu vui sari, inhrol le tha tak tak, an hung suok a. 6 Chu hnunga chun bu vui chikté tè pasari, khawsak thliin a mût tawl bor bor el hai chu an hung suok nawk a. 7 Bu vui chikté tèhai chun vui sari lien tak tak hai chu an lem zo el ta a. Faraw a hang thanghar chun a mang a lo ni hlau a. 8 A tûk zîngkâr chun a lungril chu a mangang a, Aigupta ram sûnga mitvai-dawithiem hai le mi var po po chu a ko khawm a, a mang chu a hril tawl a, sienkhom a hrilfiepèk thei an um si nawh. 9 Chu phing leh uoiin semtu hotu chun Faraw kuomah, "Voisun hin ka bâksamna ka hriet suok ie. 10 A siehlawhai chunga Faraw a lungsen tum khan kei le bei siemtu hotu chu vèngtu sipai kapten inah an mi'n tàngtir a. 11 Kan pahni chun zân khat chu a ruolin mang kan nei ve ve a, kan mang chun umzie hrang a nei ve ve bok a. 12 Kan intàngnaa chun Hebrai tlangval, vêngtu sipai kapten siehlaw a'n tàng ve a. Kan mang chu kan hril a, a kawk umzie ang charin ami hrilfiepèk ve ve a. 13 A hrilfie ang char chun thil a hung tlung a, kei chu ka ngirhmun pangngaiah hlângkaiin ka um a, pakhat chu khai hlumin a um" a ta. 14 Chuongchun, Faraw chun Josefa chu a'n kotir nghal a, ripa inthok chun an hung thuoi suok a, a hmul a mèt fai a, a silfènhai a'n thlâk a, Faraw hmaah a hung a. 15 Faraw chun Josefa kuomah, "Mang ka nei a, a hrilfie thei an um si naw a. Sienkhom, nang chun mang an hril che chu i hrilfie thei pei ti thu ka lo hriet a" a ta. 16 Josefa chun, "Kei chun ka thaw thei nawh, sienkhom Pathienin Faraw beisei donna chu pêng a tih" a ta. 17 Faraw chun Josefa kuomah, "Ka mangin Nile vadung kamah ka lo ngîr a. 18 Vadunga inthok chun bawngpui tlor tha le thau tak tak pasari hi an hung suok a, phairuong lai chun an tla khawm a. 19 Anni hnunga chun bawngpui dang pasari, a rù khât ringot el, ber tak tak le kor tak tak an hung suok a, chuong ang hrima bawngpui ber chu Aigupta ramah ka la hmu ngai nawh. 20 Bawngpui korhai chun bawngpui thau, a hung suok hmasahai chu, an fâk vong a. 21 An fâk zo hnung khom chun an fâk a nih ti tu khomin hre naw ni hai, a tira ang bok khan an la ber tawl zing a nih. Chu zoa chun ka thanghar a. 22 "Ka mang nawka chun bu kung khata inthokin vui sari, inhrol le tha tak tak, an hung vui suok a. 23 Chu hnunga chun vui sari dang chikté tè, sak thliin a mut tawl bor bor, rop riep el hi, an hung suok a. 24 Bu vui pisihai chun bu vui thahai chu an dol zo vong a. Hi thu hi ka mitvai-dawithiemhai ka hril a, sienkhom tu khomin an mi hrilfiepèk thei si nawh" a ta. 25 Josefa chun Faraw kuomah, "Faraw mang hi thil thuhmun a na, Pathienin thil a thaw tep thu Faraw kuomah a puong a ni chu. 26 Bawngpui tha pasari chu kum sari, buvui tha pasari chu kum sari tina ve ve a nih; a mang umzie chu thuhmun char a nih. 27 Bawngpui kor le ber pasari hung suokhai chu kum sari tina a na, hmang tlàk lo bu vui sari, sak thliin a em tawlhai chu kum sari tina tho a nih. Tàm tlâk ding kum sari tina a nih. 28 "Faraw kuoma ka hril tah ang khan, Pathienin thil a thaw ding lai tèp chu Faraw a'n hriettir a ni hi. 29 Aigupta ram sûng po poa hin kum sari sûng a tontawin bu tam a ta, 30 chu chu tàm kum sariin zui a tih. Chu sûng chun Aigupta hausakna po po chu mihaiin theinghil vong khopin tàm chun a ram pum nuoi tlaran a tih. 31 A zuitu tàmpui mitsim chu a nasa êm leiin Aigupta ram hnienghnârna po po khom theinghil vong an tih. 32 Mang pahnia Faraw kuoma inhriettir a nina san chu Pathienin a thilthaw ding chu a sukthlùk fel diem ta a, a thaw vak ta ding a ni lei a nih. 33 "Tu hin Farawin thil chinchàng hre thiem le mivar zong suok sien, Aigupta ram chunga hin hotuah ruot raw se. 34 Bu suok tam hun kum sari sûng po poa mi hmun ngaa thea hmun khat pei khon khawmtu dingin hotu ruot raw se. 35 Kum that kuma bu suok po po chu Faraw thupèkin la khawm hai sien, chu chu khawpuia hai kudamah sie khawl raw hai se. 36 Tàmin a ram a sukram vong nawna dingin, Aigupta rama kum sari tàm a tlàk sûnga ring dingin vong tha raw hai se" a ta. 37 A thu rot chu Faraw le a sinthawtuhai po po chun tha awmin an hriet seng a. 38 Faraw chun, "Pathien thlarau kol mi, hi mipa ang hi mi ei hmu zo ding am a ni?" tiin a mihai chu a'n don a. 39 Chun, Faraw chun Josefa kuomah, "Hieng po po hi Pathienin an hriettir che a ni leiin, nangma anga chinchàng hre thei le mivar tu khom an um nawh. 40 Chuleiin, ka lal ina hin a hotu tak nîng i ta, ka khuo le tuihai hi i thu ang peiin um an ta, lalthungphaa thung ka nina chauh hi i nèka kan lal lemna sun chu a nih" a ta. 41 Faraw chun Josefa kuomah, "Tuhin Aigupta ram po po chunga hotuah ka sie che" a ta. 42 Faraw chun a hming namna suoi kutsebi chu a kuta inthokin a phawi dok a, Josefa chu a'n buntir a, puon zâi inhmia siem silfènhai chu a'n beltir a, a rînga chun rangkachak thi a'n hlìtir bok a. 43 Ama dottu a ni angin ama chuongna dottu tawlailira chun an chuongtir a, a hmaa fehai chun "Dingthathuon ro" tiin an khêk pei a. Chuong ang chun Aigupta ram po po chunga hotuah a siem ta a. 44 Faraw chun Josefa kuomah, "Kei hi Faraw ka nia chu nangma thu naw chun Aigupta ram sûng po poa hin tu khomin an kut le ke inlet thei naw ni hai" a ta. 45 Faraw chun Josefa hmingah Zafenat Panea a'n bûk a, a nuhmei dingin On khuo (Heliopolis an ti bok) a thiempu Potifar naunu Asenat chu a pêk a. Chun, Josefa chu a suok a, Aigupta ram po po a fang suok a. 46 Aigupta ram lal Faraw hnuoia sin a thaw tan hin Josefa chu kum sawmthum mi a ni ta a. Josefa chu Faraw kuoma inthok chun a suok a, Aigupta ram po po a fang a. 47 Kum that kum, kum sari sûng chun a ramin bu a thar suok rawn hle a. 48 Kum sari sûnga an tharhai po po chu Josefan a lâk khawm vong a, khawpuia hai chun a hlu lût a. Khawpui tina a siehai chu a se vela an bu tharsuokhai an nih. 49 Chuong ang chun, tuipuia tieuvut anga tam bu a sung khawm a, a tawp tieng lem chu tiem sèng a ni ta naw leiin inchik khom an inchik ta nawh. 50 Tàm a tlàk hmain a nuhmei Asenat, On khuoa thiempu Potifar naunu chun Josefa chu naupa pahni a neipek a. 51 Josefa chun, "Pathienin ka rimsik tuor po po le ka pa sûngkuo chen khom a mi'n theinghiltir ta si a" a ta, a nau lutîr hmingah Manaseg a sak a. 52 A nau pahnina hminga chun, "Pathienin rinum ka tuorna rama hin chi a mi'n thla pungtir ta si a" a ta, Efraimh a sak a. 53 Aigupta rama kum that kum, kum sari chu a hung invoi a, 54 Josefan a hril lawk angin tàm kum, kum sari chu a hung intan a. Ram dang po poa khom tàm a tla vong a, Aiguptaa ruok chu hmun tinah fâk ding a la um a. 55 Aigupta ram khom an hung tam ve ta a, Faraw kuomah fâk ding ngenin mipui chu an khêk a. Faraw chun Aigupta mi po po hai kuomah, "Josefa kuomah fe unla, a hril cheu taphot chu thaw ro" a ta. 56 A ram phêka an hung tàm phing leh Josefa chun a bu inhai chu a hong a, Aigupta mihai kuoma chun a zor a. Tàm chu Aigupta ram pumah a hrâng nasa hle a. 57 Khawvelah tàm chu a nasat êm leiin ram tina mihai chu Josefa kuoma inthoka pûr inchawi dingin Aigupta ram an hung pan a.
Genesis 42
1 Aigupta ramah bu a um ti Jakobin a hriet chun a nauhai kuomah, "Iem a ta meichok en ringota in inthung zing tawl? 2 Aiguptaah bu a um ti ka lo hriet a. Thi loa ei dam khawsuok theina dingin zu fe unla, pûr zu'n chaw ro" a ta. 3 Chuongchun, Jakob naupa sawmhai chu pûr inchaw dingin Aigupta ramah an zu fe a. 4 Josefa sang Benjamin ruok chu siet a zu tuok pal Jakob chun a ti leiin a uhai le chun a'n fetir ve naw a. 5 Kanan rama khom tàm a tla vong leiin, mi dang pûr inchawa fehai lai chun Israel nauhai khom an thang ve a. 6 Chuong lai chun Josefa chu Aigupta rama làrsap le a ram mihai po po kuoma bu zor suoktu a nih. A unauhai an hung tlung chun bokkhupa hnuoi sikin chibai an bûk a. 7 Josefan a uhai a hmu chun a hriet nghal tawl a, sienkhom hnam dang anga insiem tehlemin, "Khaw laia inthoka hung cheu" tiin vîn takin a lo biek tawl a. 8 Josefa chun a unauhai a lo hriet tawla chu anni ruok chun ama chu an hriet nawh. 9 Kha hmaa anni chungthua a mang dâm kha a hriet suok rum rum a. An kuoma chun, "Nangni hi enthlatu in nih. Kan ram kan vêng that nawna lai hmun en dinga hung in ni hi" a ta. 10 Anni chun, "Ni lo e, pu, i siehlawhai hi pûr inchaw dinga hung kan nih. 11 Mi pakhat nau vong kan nih. I siehlawhai hi mi indik tak kan na, enthlatu kan ni nawh" an ta. 12 Ama chun, "In ni kha. Kan ram hi kan vèng that le that naw enthla dinga hung in nih" a ta. 13 Anni chun, "I siehlawhai hi unau pasal sawmpahni kan na, Kanana um mi pakhat nau vong kan nih. A tlum tak chu kan pa kuomah a um a, pakhat ruok chu a um ta nawh" an ta. 14 Josefa chun, "Enthlatu in nih ka ti kha in ni ngei hi. 15 Hieng ang hin fie nîng in tih: in mi tlum tak chu hi taka hin a hung naw chun hi hmuna inthok hin suok naw ti niu ti Faraw hringna salin ka hril cheu a nih. 16 In thu an dik le indik naw fiena dingin, nangni laia pakhat tir inla, in mi tlum tak chu hung thuoi raw se; a dang po chu lung inah intâng hri phot in tih. Chuong naw chun Faraw hringna salin. 'Enthlatu in ni ngei hi' ka ti ding cheu a nih" a ta. 17 An rêng chun ni thum a'n tàngtir tawl a. 18 A ni thum ni chun Josefa'n an kuomah, "Hieng hin thaw inla, hring in tih, Pathien chu ka ti si a. 19 Mi indik in ni chun, in unaupa pakhat hi lung inah um sien, a dang po chun in sûngkuo tâmhai ta ding bu phurin kîr nawk ro. 20 Amiruokchu, in mi tlum tak chu hung thuoi unla, chuongchun in thu chu chieng a ta, in thi naw ding annawm" a ta. Chuong ang chun an thaw a. 21 Chun, anni chun, "Ei unaupa chunga ei thilthaw leia hrem ei ni chieng khop el. A hringna hla dinga a mi ngèn tawk tawk laia a lungril beidongzie kha hmu zingin ei ngàithlàk nuom si naw a. Chuleiin, hi mangangna hin a mi tlâkbuok a nih" an inti tuo a. 22 Reuben chun, " 'Naupang chungah thilsuol thaw naw ro' ka ti rêng cheu an naw maw? Sienkhom, in mi ngàithlàk nuom si nawh. Tuhin a thisen maw chu ei tuor ding a ni hrim a nih" a ta. 23 Josefa chun tong inlettu hmanga a lo biek tawl leiin an thu chu a lo hriet vong ti chu an hriet si nawh. 24 Chuongchun, anni chu naw tieng a nghatsan a, a tap a, sienkhom a hung ngha kîr nawk a, anni chu a biek a. Anni laia mi Simeon chu an thuoitir a, an hmua ngei chun a khuop a. 25 Josefa chun an iphai chu bu thun sip tal a, an tangka hung chawi seng chu an ip sunga seng thunpêk a, lampuia an fâk le dawn ding pe bok dingin thu a pêk a, chuong ang tak chun an thawpêk a. 26 Chuongchun, an ip seng chu sabengtung an inphurtir a, an suok dok ta a. 27 Chun, anni laia pakhat chun zâna an rieknaa chun a sabengtung chu bu pe dingin a ip a hong a, a tangka chu a ipa chun a hmu ta tlat el a! 28 A unauhai kuomah, "Ka tangka kha an mi pèkkir a ni hi tie, ka ip baua hin a lo um tlat el!" a ta. An lung a kak rak a, inthin dur durin, "Ei chunga Pathien thilthaw dàn hi iengtizie am a ni ta aw?" an ta, an inen tuo a. 29 Kanan rama um an pa Jakob kuom an tlung chun thil um dàn iengkim chu an hril a. 30 "Chu rama hotu chun vîn deuin a mi biek a, an ram enthlatua fe angin a mi ngai a. 31 Keini chun, 'Mi indik tak kan nih, enthlatu kan ni awzawng nawh. 32 Unau sawm le pahni kan na, mi pakhat nau vong kan na, pakhat chu a um ta naw a, kan mi tlum tak chu tu hin Kanan ramah kan pa kuomah a um a nih' kan ta. 33 An ram hotu chun, 'Mi indik tak in ni le ni naw chu hieng hin hre thei ka tih: in unau pakhat ka kuomah màksan unla, in sûngkuo tâmhai ta dingin bu phur unla, fe ta ro. 34 Chun, in tlum tak chu ka kuomah hung thuoi ro. Chu chun enthlatu ni loin mi indik tak in nizie hre thei ka ta, in unaupa chu pe kîr nawk ka ti cheu a, hi rama hin sum khom dawng thei in tih' tiin a mi ti a" an ta. 35 An ip an hang bun ruok lai chun, an ip senga chun an tangka fûn seng chu a lo um tlat el a! Chu chu an pa rawia an hmu chun an thla a phâng ta êm êm a. 36 An pa Jakob chun, "Nangni hi ka nauhai mi'n chàntirtu in ni hi. Josefa ka chân ta a, Simeon ka chân ta bok a, tu hin Benjam chen khom thuoi hmang in la tum ta deu deu a. Hieng hlol hi a ni maw ka chunga thil tlung dàn chu!" a ta. 37 Reuben chun a pa kuomah, "I kuomah ka hung thuoi kîr nawk naw chun ka naupa pahnihai hi that el rawh. Ka mawphurnaah sie la, i kuomah hung thuoi kîr nawk ngei ngei ka tih" a ta. 38 Ama chun, "Ka naupa hi nangni leh fe thla ve naw nih. A u a thi ta a, ama chauh hi a ni ta a, in fena lampuiah tuoksuol in zu tuok pal hlauh chun ka lu kelsam to ta hi lungngaiin thlânah in inliemtir ding a nih" a ta.
Genesis 43
1 Chu rama chun tàm a la tla nasa hle a. 2 Aiguptaa inthoka an bu hung phur an fâk zo chun an pa'n, "Fe nawk ta unla, bu tlawma zawng zu'n chaw nawk ro" a ta. 3 Juda chun, "Chu pa chun, 'In sangpa in hung thuoi sa ve naw chun ka hmèl hmu ta naw ti niu' tia ursun taka a mi hril sa a nih. 4 Kan sangpa hi keini leh i'n fetir chun zu fèng kan ta, bu chu zu'n chaw nawk kan tih. 5 A fe i phal si naw chun, zu fe nawng kan tih, a san chu mi khan, 'In sangpa in hung thuoi ve naw chun ka hmèl hmu ta naw ti niu' a ti ta sa a ni leiin" a ta. 6 Israel chun, "Ieng leia sang dang in la nei thu dâm chu hril kher kher a, ka chungah buoina in intlungtir am a na?" a ta. 7 Anni chun, "Aman chîk takin kan chanchin le ei insûng chanchin a mi'n don a. 'In pa teh a la dam am? Unau dang in nei am?' dam a ta. A thil indon chu mawl takin kan hril el a nih. 'In unaupa chu hung thuoi thla ro' a mi ti ding ieng tin am kan hriet kher ding?" an ta. 8 Juda chun a pa Israel kuomah, "Naupang hi kei leh mi'n fetir la, nang le keini le kan nauhai hi thi loa ei dam theina dingin inthok suok nghal kan tih. 9 A him dàn ding chungthuah kei hi maw mi'n phurtir vong rawh. Hi taka hin i hmaah ka hung thuoi kîr nawk naw vai chun, ka dam sûngin a maw iengkim chu phur vong ka tih. 10 Tu khom hin, fe intak naw inla chu voi hni zet tlung hman ding ei ni tah" a ta. 11 An pa Israel chun an kuomah, "Chuong a ni tlat si chun, hieng hin thaw ro. In ipa khan hi rama thil tha thenkhat thinghnai damdawi dâm, khuoizu dâm, mawsawla le murra dâm, makhâk mu dâm, ruon mu dâm tlawma zawng bèk a kuoma thilpêk dingin chawi ro. 12 Tangka khom in chawi lêt hni chawi ro, in ipa an lo thun kha in pêk kîr a tul ding a ni leiin, an thaw palh a ni el thei a. 13 In sangpa khom thuoi unla, a kuomah zu fe nawk vat ro. 14 In unaupa leh Benjamin leh in hung kîr nawk a phalna dingin, LALPA Iengkimthawthei chun chu mi chu in chungah lunginsietna inneitir raw se. Kei ruok chu, lu ka sùn leh ka sùn ding a ni ma el" a ta. 15 Chuongchun, anni chun thilpêk le tangka a lêt hni an chawi a, Benjamin an thuoi a, inhmaw takin Aigupta tieng an pan thlàk a, Josefa hmaa chun an inlang nawk ta a. 16 Anni leh Benjamin a hmu charin Josefa chun a in enkoltu kuomah, "Hienghai hi ka inah thuoi la, ran that la, buotsai rawh; sùnah ka kuomah bu an fâk ding a nih" a ta. 17 Ama chun Josefa thupêk angin a thaw a, a ina chun anni chu a thuoi lût a. 18 Josefa ina an thuoi lût lei chun anni chu an thlaphâng a. "Ei fe hmasaka ei ipa tangka an lo sie leia hi taka an mi thuoi lût a ni awm hi. Ama hin mi bei a, mi hne a, suokah mi man a, ei sabengtunghai lâk a tum nîng a tih" tiin an ngaituo a. 19 Chuongchun, Josefa in enkoltu chu an va hnai a, a in kotkhâr bula chun an va biek a, 20 "Pu, kan hung hmasak khan bu inchaw ding chaua hung thla kan na. 21 Sienkhom, zâna kan rieknaah kan ip kan hang hong leh kan tangka fun chawi seng kha, a rik dàn khom a ngai char seng chu, kan ip bauah a lo um a. Chuleiin, tangka chu kan hung chawi kîr nawk a nih. 22 Chun, bu kan inchawkna ding khom tangka a hranin ka hung chawi bok a. Kan ipa tangka kha tu sie am a nih ti kan hriet nawh" an ta. 23 Ama chun, "A poi nawh. Ti dêr naw ro. In Pathien, in pa Pathien chun in ipah rosum a pêk cheu a ni chu; in tangka kha ka hmu si a" a ta. Chun, Simeon chu an kuomah a hung thuoi a. 24 Chuongchun, anni chu Josefa inah a thuoi a, ke sawpna ding tui a pêk a, an sabengtunghai khom chu bu a pêk bok a. 25 Suna Josefa a hung phaa an thilpêk dinghai chu an siem lawk a, chu taka chun bu an fâk ding ti an hriet si a. 26 Inah Josefa a hung chun an thilpêkhai chu an inhlàn a, hnuoi sikin chibai an bûk a. 27 Anni rawi chu iem an chang ti an don hnungin, "In pa tar tak in hril kha iem a chang a? A la dam zing de maw?" a ta. 28 Anni chun, "I siehlaw kan pa chu a la dam zing a, a la tha ie" an ta. Inza takin a hmaah an kûn a, chibai an bûk nawk a. 29 Chun, Josefa chu a hang dâk a, a sang Benjamin, a nu naupa chu a hmu a, "Kha maw in mi tlum tak, a chanchin in mi hril kha?" a ta. Ama bok chun, "Ka naupa, Pathienin lunginsiet raw se che" a ta. 30 A sang a hang hmu chun lungriemin a thlâk nasa êm leiin insùm harsa a ta, tapna hmun zongin a pindanah a tlân lût a, chu taka chun a va tap suok ta a. 31 A hmai a phi zo chun a hung suok a, insûm hrâm hrâmin, "Bu thur ta ro leh" a ta. 32 Ama ta dingin a tumin, anni rawi ta dingin a tumin, Aigupta mi a fâkpuihai ta dingin a tumin thlaithleng an hung siem a. Aigupta mihai chun Hebrai mihai chu bu thlêng hmunkhatah an kilpui ngai nawh, chuong ang thil thaw chu Aigupta mihai ta dingin thil thieng lo a nih. 33 Anni rawi chu an upat indotin, nau lutîr le a tlum tak chen indot thlapin Josefa hmaa chun an thung tlar a, makti takin an inen tuo a. 34 An thleng ding seng chu Josefa chun an semtir a, Benjamin thlênga chun mi dang lêt nga topa tam an thurpêk a. Chuongchun, uoiin dawnin hlim takin ama le chun ruoi chu an kîl tlâng ta a. .
Genesis 44
1 Josefa chun a in enkoltu kuomah, "Khanghai ip kha an phur zo tawka rikin bu thun sip la, an tangka seng kha an ip sûngah sie nawk seng rawh. 2 Chun, ka no, tangkaraw no kha a naupang tak ip bauah a bu lai thun sa rawh" a ta. A hril ang tak chun a thaw a. 3 Zing khuo a var char chun anni chu an sabengtung leh an infetir a. 4 Chun, khuoa inthoka an suok chu, an la phâk hlat hmain, Josefa chun a in enkoltu kuomah, "Tho la, khanghai kha va hnot rawh. I hnot phâk pha leh an kuomah, 'Ieng leia thil tha thil tha loa in rul am a na? 5 Kha kha ka pu uoiin dawnna le a âisânna no a ni naw am a ni? In thilthaw hi thil tha lo tak a nih' va ti rawh" a ta. 6 A va hnot phâk chun chuong thu chu an kuomah a hril a. 7 Anni chun a kuomah, "Pu, iengtizie am a na hieng thu i hril hi? I siehlawhai hin chuong ang thil chu kan thaw awm naw êm el. 8 Kan ip baua tangka kan hmuhai khom kha Kanan rama inthokin i kuomah kan hung chawi kîr nawk a ni kha. Ieng tin am i pu ina tangka amanih rangkachak amanih chu kan inrûk ding? 9 I siehlawhai lai hin tu khom i hmùna taphot chu thi mol raw se, keini khom kan pu suokah um el kan tih" an ta. 10 Ama chun, "Awleh, inti ang chun ni raw se. Amiruokchu, ka hmuna taphot chu kan suokah a um ding a nih; a dang ruok chu fihlîm vong in tih" a ta. 11 Chuongchun, an ip seng chu hnuoiah an chawi thlâk a, an hong a. 12 Ama chun a upa taka tanin a naupang tak chen ip chu a dap a, no chu Benjamin ipa chun a hmu ta a. 13 Chu phing leh an silfènhai an pot thlêr a, an ip seng chu an sabengtung seng an inphurtir a, khawpui tieng chun an kîr nawk a. 14 Juda le a unauhai an hung tlung chun Josefa chu inah a la um zing a, a unauhai chu an hung a, a hmaa chun hnuoi sikin an bokkhup a. 15 Josefa chun an kuomah, "Ieng am a na in thaw ta hi? Kei chun aisanin thil ka hmu suok thei vong ti in hriet naw am a ni?" a ta. 16 Juda chun, "Pu, ieng am hril tàng kan ta? Ieng tin am kan inhril veng ta ding? I siehlawhai suolna chu Pathienin a hung phor suok tah a ni hi. Tu hin i suok vong kan ni ta hi, kei le a kuta no an hmùna khom hi" a ta. 17 Josefa chun, "Chuong ang chun thaw naw ning, a kuta no an hmùna chauh hi ka suokah um a tih. A dang po chu thlamuong takin in pa kuom tieng kîr nawk ta ro" a ta. 18 Chu phing leh Juda chun a va pan hnai a, "Pu, lunginsiet takin i siehlaw hin i hmaah thu bau khat bêk a hril phalpèk hràm rawh. Faraw leh intluk hiel ni la khom, i siehlaw chunga hin lungsen naw hràm rawh. 19 Ka lalpa chun i siehlaw kuoma hin, 'Pa le unau dam in nei am?' tiin i mi'n don a. 20 Keini chun, 'Nei e. Pa, pu tar tak le a tar tieng nau, a naupang tak kan nei a, chu u chu a thi ta a, a nu nauhai laia a dam um sun a na, a pa chun ama chu a hmangai khop el' kan ti a. 21 "Chun, nangin i siehlawhai kuomah, 'Ama chu ka mit ngeia ka hmu theina dingin hung thuoi thla ro' i ti a. 22 Chun, pu, keinin i kuomah, 'Kan sangpa chun a pa màksan thei naw nih, a màksan chun a pa chu thi el a tih' kan ta. 23 Sienkhom, nang chun i siehlawhai kuomah, 'In sangpa in hung thuoi naw chun ka hmêl hmu thei ta naw ti niu' i ta. 24 I siehlaw, ka pa kuom kan hang tlung chun aw pu, i hril ang tak khan kan hril a. 25 Chun, kan pa chun, 'Zu fe nawk ta unla, bu iemani zât zu'n chaw nawk ro' a ta. 26 Keini chun, 'Zu fe thei ta nawng kan tih. Kan mi tlum tak hi a hung ruok chun zu fèng kan ta, a hung naw ruok chun chu mi hmèl chu kan hmu thei ta naw ding a nih' kan ta. 27 "Chun, i siehlaw ka pa chun, 'Ka nuhmeiin nau pahnih a mi neipèk ti in hriet a. 28 Pakhat chu ka kuoma inthokin a fe suok a, pot chen vongin a um ni ngei a tih ka ta, chu taka inthok chun ama chu ka hmu ta ngai naw a. 29 Ama khom hi ka kuoma inthoka in thuoi suok a, tuoksuol a zu tuok palh chun ka lu, kelsam to ta hi lungngaiin thlânah in inliemtir ding a nih' a ta. 30 "Chuleiin, bawipu hi kan kuoma thang ve loa i siehlaw, ka pa kuom kan hang tlung chun, a hringna chu bawipu le hin an inzom tlat si leiin, 31 bawipu a thang nawh ti a hriet charin thing a ta, i siehlawhai hin i siehlaw kan pa, lua kelsam to ta chu lungngaiin thlànah kan inliemtir ding a nih. 32 I siehlaw hin, 'I kuomah ka hung thuoi nawk naw chun a maw chu kumkhuoin phur ka tih' tiin ka pa lakah bawipu chungthua mawphurtu takah ka lo insiem ta a. 33 Chuleiin, lunginsiettakin i siehlaw hi bawipu aiah i suokah mi'n umtir la, bawipu hi a uhai leh inkîrtir nawk hràm rawh. 34 Bawipu thang lo chun ka pa kuom tieng ieng tin am kîr nawk thei ka ta? Thei naw nih. Rinumnan ka pa a tlàk buok ding chu lunginsiet takin mi'n hmutir lul naw rawh" a ta.
Genesis 45
1 Josefa chu a kawla ngîrhai po po hmaa chun a'n sûm zo ta naw a, "Ka kuoma inthok hin mi po po insuoktir vong ro" tiin a khêk suok a. Chuongchun, a unauhai kuoma Josefa a'n puong lai chun mi dang tu khom an um nawh. 2 A tap inring êm leiin Aigupta mihai chun a tap ri chu an hriet phàk a, Faraw sûnghai khomin an lo hriet bok a. 3 Josefa chun a unauhai kuomah, "Josefa kha ka nih; ka pa chu a la dam maw?" a ta. Nisienlakhom a unauhai chun an don thei nawh, a bula um chu an ti hawp leiin. 4 Josefa chun a unauhai kuomah, "Mi hung hnai ro" a ta. An va hnai chun an kuomah, "In unaupa Josefa, Aigupta tienga in zor ngei kha ka nih. 5 Nisienlakhom, hieng tienga in mi lo zor lei khan lungngai naw unla, mani intheida pha bok naw ro; mihai hringna sandam dingin Pathienin in hmaah a mi lo tir hmasa a nih. 6 Hi rama hin kum hni sûng tàm a tla ta a, kum nga dang la hung ding sûng hin tu khomin lo keiin sîk naw ni hai. 7 Hnuoi chunga in chi thla um sunhai humhal ding le in hringna ropui taka san suoktu ni dingin Pathienin nangni hmain a mi lo tir hmasa a nih. 8 "Chuleiin, hi taka mi'n fetirtu chu nangni ni loin Pathien a ni lem. Ama chun Faraw paa dâm, a insûng po po chunga hotu nina dâm le Aigupta ram po po chunga rorêltuah dâm a mi sie a. 9 Tuhin inrang takin ka pa kuomah hang fe unla, a kuomah, 'I naupa Josefa chun hieng hin a tih: Pathienin Aigupta ram po poa hotuah a mi siem a. Sawt riel loin ka kuomah hung thla rawh. 10 Gosen ramah um i ta, ka bula ngei i um ding a nih, nang le i nauhai le i tuhai, an beram ruol le bawng ruolhai le i nei po po leh. 11 Chu taka chun keiman chawm ka ti che. Tàm hun ding kum nga a la um si a. Chuong naw chun nang le i sûngkuo le i thil nei po po leh inkhawng da zo vong rawi in tih' tiin. 12 "Nangni ngei le ka sangpa Benjamin khoma a mi hmu angin, kei ngei kha ka nih tuta nangni betu cheu hi. 13 Aigupta rama chawimawina ka dong po po le in thil hmuhai po po hi ka pa kuomah hang hril ro. Chun, inrang takin ka pa kha hung thuoi thla ro" a ta. 14 Chuongchun, a sang Benjamin chu a kuo a, a tap a, Benjamin khomin tap pumin a u chu a kuo bok a. 15 A unau danghai po po chu a fawp a, an rêngin an tap a. Chu hnunga chun a unauhai chun thukhawchang an hrilpui a. 16 Josefa unauhai an hung thu chu Faraw ina khom an lo hriet a, Faraw le a rongbawltuhai chu a suklawm hle a. 17 Faraw chun Josefa kuomah, "Hieng hin i unauhai chu hril rawh: In ranhai bu phur ding siem unla, Kanan ram tieng kîr nawk nghal unla, 18 in pa le in sûngkuohai leh hung kîr nawk nghal ro. Aigupta rama ram thatna tak pêng ka ti cheu a, a ram hnienghnârna in tlân ding a nih' ti rawh. 19 Chun, hieng anga hril tawl dingin thu ka pêk bok che: Hieng hin thaw ro. In nuhmei le in nauhai chuongna dingin Aiguptaa inthokin tawlailir chawi unla, in pa hang thuoi thla ro. 20 In thil neihai khom hung ngaisak naw ro, Aigupta rama thil tha po po chu in ta vong a ni si a', tiin. 21 Chuongchun, Israel nauhai chun chuong ang chun an thaw a. Farawin thu a pêk angin, Josefa chun tawlailir le lampuia an fâk ding a pêk a. 22 An rêngin silfèn thar a pêk seng a, Benjamin ruok chu silfèn thar panga le tangka shekel zathum a pêk a. 23 A pa kuoma chun thilpèk hieng hi a thon bok a: Aiguptaa an thil hlu neihai phurtu sabengtungchal sawm le bu le lampuia an fâk ding bei le khorsaw dang phurtu sabengtungpui sawm. 24 Chu zoah a unauhai chu a'n fetir a, an kuomah, "Lampuiah insel inhal awi lo" a ta. 25 Chuongchun, Aigupta rama inthok chun an pa Jakob umna Kanan rama chun an hang fe a. 26 Anni chun an pa kuomah, "Josefa kha a la dam zing a, Aigupta ram po po chunga rorêltu a ni tah!" tiin an hril a. Jakob chu a mit sul a, an thu hril chu a awi nawh. 27 An kuoma Josefa thu hril po po an hril vong hnung le tawlailira a thil hung thonhai a hang hmu hnung chun an pa Jakob lungril chu a har ta huoi a. 28 Israel chun, "Tu hin chu ka naupa Josefa a la dam ngei a nih ti ka hmin zân! Ka thi hmain fêng ka ta, zu hmung ka tih"a ta.
Genesis 46
1 Israel chu a nei po po leh a suok a, Beersheba a zuk tlung chun a pa Isak Pathien kuomah inthawina a'n hlàn a. 2 Zâna chun Jakob chu zèla umin Pathienin a biek a, "Jakob, Jakob' tiin a ko a, Ama chun, "Hi taka hin ka um" a ta. 3 Pathien chun, "Kei hi Pathien, i pa Pathien chu ka nih. Aigupta rama zu fe ti naw rawh. Chu taka chun hnam ropui takin siem ka ti che. 4 Aigupta rama chun i kuomah fe vèng ka ta, thuoi tung nawk ngei ngei ka ti che. Josefa ngeiin i thi pha leh dom hlum a ti che" a ta. 5 Jakob chu Beersheba-a inthok chun a suok a. Ama le nu le nauhai chuongna dinga Faraw tawlailir hung thona chun anni rawi po chu Israel nauhai chun an inchuongir a. 6 An ran ruolhai le Kanan rama an thil lam suok po po hai chu somin, Jakob le a thlahai chun Aigupta chu an tlung a. 7 Chuongchun, a naupa le a naunu hai, a tupahai le tunuhai le an thlahai po po chu Aigupta rama chun a lûtpui tawl tah a nih. 8 Hienghai hi Israel thlahai (Jakob le a naupahai), Aiguptaa luthai hming chu a nih: 9 Jakob nau lutîr Reuben naupahai chu Hanok hai, Palu hai, Hezron hai le Karmi hai an nih. 10 Simeon naupahai chu Jemuel hai, Jamin hai, Ohad hai, Jakin hai, Zohar hai le Kanan nuhmei laka a nei Saul hai an nih. 11 Levi naupahai chu Gerson hai, Kohat hai le Merari hai an nih. 12 Juda naupahai chu Er hai, Onan hai, Sela hai, Perez hai le Zera hai an na, Er le Onan chu Kanan ramah an thi a. Perez naupahai chu Hezron le Hamul an nih. 13 Isakar nau pasalhai chu Tola hai, Pua (Puva) hai, Jasub (Joba) hai le Simron hai an nih. 14 Zebulun naupahai chu Sered hai, Elon hai le Jaleel hai an nih. 15 Chuonghai po po chu a naunu Dina bâka Lea naupahai, Padan Arama a um laia Jakob a neipèkhai chu an na, an rêngin sawmthum pathum an nih. 16 Gad naupahai chu Zefon (Zifion) hai, Hagi hai, Suni hai, Ezbon hai, Eri hai, Arodi hai le Areli hai an nih. 17 Aser naupahai chu Imna hai, Isva hai, Ishi hai le Beria hai an nih. An farnu chu Sera a nih. Beria naupahai chu Heber le Malkiel an nih. 18 Chuonghai po chu Labanin a naunu Lea a pêk Zilpain naupa Jakob a neipèkhai chu an na, an rêngin mi sawmparuk an nih. 19 Jakob nuhmei Rachel naupahai chu Josefa le Benjamin an nih. 20 Josefa chun Aigupta ramah naupa Manase le Efraim a nei a, chuonghai chu On khuoa thiempu Potifar naunu Asenat-in Josefa a neipèkhai chu an nih. 21 Benjamin naupahai chu Bela hai, Beker hai, Asbel hai, Gera hai, Naman hai, Ehi hai, Rosa hai, Mupim hai, Hupim hai le Arda hai an nih. 22 Chuonghai chu Rachelin Jakob a neipekhai chu an na, an rêngin sawmpali an nih. 23 Dan naupa chu Husim a nih. 24 Naftali naupahai chu Jaziel hai, Guni hai, Jezer hai le Silem hai an nih. 25 Chuonghai po chu Labanin a naunu Rachel kuoma a pêk Bilha-in naupa Jakob a neipèkhai chu an na, an rêngin pasari an nih. 26 Jakob naupahai po, an nuhmeihai tiem sa loin, Jakob le Aiguptaa lût, a thâlbea suok po po chu an rêngin sawmruk paruk an nih. 27 Aigupta rama pieng Josefa naupa pahnihai le tiem chun Aiguptaa Jakob sûngkuo fe po chu an rêngin sawmsari an nih. 28 Gosen biel tienga fe dàn ding lam zongtu dingin Jakob chun Juda chu Josefa kuomah a tir hmasa a, chuongchun Gosen ram an tlung ta a. 29 Josefa chun a sakor tawlailir a buotsai a, a pa hmuok dingin Gosen a pan a. Josefa a tlung a, a pa a hang hmu chun a kuo a, sawt fe an tap a. 30 Israel chun Josefa kuomah, "Keima ngeiin i la dam zing ti ka hmu ta a, tu hin chu thi kan huom tah" a ta. 31 Chun, Josefa chun a unauhai le a pa sûngkuohai kuomah, "Faraw kuomah hang fêng ka ta, hieng hin hang hril ka tih: 'Ka unauhai le ka pa sûngkuohai kha tu hin Kanan rama inthokin an hung tlung ta a, 32 anni chu ran vàitu an ni leiin an beram ruol le bawng ruol le an nei po po khom an hung sawm thlâk vong a nih' tiin. 33 Chun, Farawin a ko cheu a, 'Ieng sin am in thaw hlak a?' ti a'n don pha cheu chun, 'I siehlawhai hi kan thlatuhaia inthok ta khan kan naupang têta inthoka tu chen hin ran vàitu kan nih' ti ro, chuongchun Gosen ramah inumtir a ti cheu. Beram vêngtuhai rêng rêng chu Augupta mihai tirdak zawng tak an ni si a" a ta. 34 (A um nawh)
Genesis 47
1 Josefa chu Faraw kuomah a a hang fe a, "Ka pa le ka unauhai chu an beram ruol, bawng ruol le an thil nei po po leh Kanan rama inthokin an hung tlung thla ta a, tu hin Gosen ramah an um" tiin a hril a. 2 A unauhai laia mi panga a thlang suokhai chu Faraw hmaah a hung thuoi a. 3 Faraw chun, "Ieng sin am in thaw hlak a?" tiin anni chu a lo indon a. 4 Anni chun, "I siehlawhai hi kan pi le pua inthok ta khan ran vai mi kan nih. Kanan ramah tàm a tla nasa a, i siehlawhai ran ruol fâk ding a um ta naw a, hi taka hin iemani chen um hri dinga hung thla kan nih. Lunginsiet takin i siehlawhai hi Gosen rama umhmun khuor mi phalpèk rawh" tiin an ngèn a. 5 Faraw chun Josefa kuomah, "Hi, i pa le i unauhai i kuomah an hung ta a. 6 Aigupta ram hlak chu i hmaah a'n zar dèi duoi a. I pa le i unauhai chu ram thatna hmun i nuomna lai laiah hmun inkhuortir ta la. Gosen ramah umhmun khuor raw hai se. Chun, anni lai mi thilthaw thei tak hriet i nei chun ka ran ruol chungah hotuin sie rawh" a ta. 7 Chun, Josefa chun a pa Jakob chu Faraw kuomah a hung thuoi lût a. Jakob chun Faraw chu mal a sawm a. 8 Faraw chun, "Kum ieng zât am i ni ta a? a ta. 9 Jakob chun, "Ka khuolzinna hi kum za le sawmthum a ni ve ta a. Ka kum la tlawmin, ka thlàtuhai inzin kum la zât naw sienkhom a rimsikthlâk a nih" a ta. 10 Jakob chun Faraw chu mal a sawm a, a kuoma inthok chun a fe suok a. 11 Chuongchun, Josefa chun a pa le a unauhai chu hmun an khuortir a, Faraw thupèk angin a ram thatna lai tak, Ramases biela chun in le lo hmun a pêk a. 12 Josefa chun a pa le a unauhai le a pa sûngkuo hai chu an tam dàn dungzuiin fâk ding a pêk bok a. 13 Tàmpui mitsim lei chun a ram pumah fâk ding hrim hrim a um ta naw a, Aigupta ram le Kanan ram khom a hung chàu se zo ta a. 14 Josefa chun Aigupta ram le Kanan rama sum um po po chu bu a'n chawktirna mana chun a rût khawm ta vong a, chuonghai chu Faraw inah a sung lût pei a. 15 Aigupta mipui le Kanan mipuiin an sum nei an fâk zo vong hnung chun Josefa kuomah an hung a, "Fâk ding mi pe raw khai. I mithmua kan thi i phal ding am a ni? Kan tangka hlak kan hmang zo vong ta si a" an ta. 16 Josefa chun, "Chuonga tangka in nei ta si naw chun in ranhaiin bu chu hung thleng el ro" a ta. 17 Chuongchun, an ran ruolhai chu Josefa kuomah an hung thuoi a, ama chun an sakor hai, beram le kêl hai, bawng ruol le sabengtung hai chu buin a lo thlengpèk pei a. An ranhai man chun kum khat chu an tlingtla thei ta hrâm a. 18 Kum a hung invoi a, a kum nawk chun Josefa kuomah an hung nawk a, a kuomah, "Kan sum po po hlak kan inkhawng da zo ta a, kan ranhai hlak i chang vong ta bok si a, kan taksa le kan lohai chauh naw chu ieng khom nei hrim kan nei ta nawh ti hi kan pu hmaah ip kan tum nawh. 19 I mithmua ngei keini le kan ram hi kan bohmang el di'm a ni? Keini ngei hi kan ram chopin buin mi'n chaw la, keini le kan ram hi Faraw bawiah um el kan tih. Thi loa kan hring suok theina ding le ram hi a chieurieu nawna dingin bu chi ding mi pe hrâm rawh" an ta. 20 Chuongchun Josefa chun Aiguptaa ram po po chu Faraw ta dingin a'n chawk ta vong a. Tàm chu a nasa êm leiin Aigupta mihai chun an lohai chu an zor ta seng a, ram chu Faraw ta a hung ni ta vong a, 21 Aigupta ram dung le khanga umhai po po chu Josefa chun Faraw bawiah a sie ta vong a nih. 22 Thiempuhai lo ruok chu a'n chawk ve nawh, a san chu anni hin Farawa inthokin chatlak loin thangpuina an dong a, chu chu an fâk khop a tling a, chuleiin ram an zor ve nawh. 23 Josefa chun mipuihai kuomah, "Tuhin nangni le in ramhai chu Faraw ta dingin kan chawk ta cheu leiin bu chi chu hung la unla, loah ching ro. 24 In sîk pha leh hmun ngaa thea hmun khat Faraw ta dingin sung ro. Hmun ngaa hmun li chu in bu chi ding dâm le nangni le in sûngkuohai le naupanghai fâk ding nîng a tih" a ta. 25 Anni chun, "Nangin kan hringna i san him ta si a. Kan pu hin mi ditsak sien, Faraw bawia chun um el kan tih" an ta. 26 Chuongchun, Faraw kuomah lo tharsuok hmun ngaa thea hmun khat sung ding ti dàn Josefa siem chu Aigupta ramin tu chen hin dànah a la nei zing a; thiempuhai ram chauh a nih Faraw ta ni lo chu. 27 Israel rawihai chun Aigupta rama Gosen biela chun umhmun an khuor a, chu taka chun in le lo nei sap peiin an hung hmuingil a, nasa takin an pung a. 28 Jakob chu Aigupta ramah kum sawm le kum sarih a um hman a, a dam sung po chu kum zakhat le sawmli le pasari a nih. 29 Israel chu a thi a hung hnai a, Josefa a ko a, "I mit ka tlung a ni chun i kut kha ka malpui hnuoiah rol la, lunginsietna le ringumna ka chungah inentir dingin thu mi tiem rawh. Aigupta rama hin mi phum lul naw rawh. 30 Ami thlatuhai kuoma ka chawl pha chun Aigupta rama inthok hin mi zawn suok la, anni an phùmna hmuna ngei chun mi phùm ve rawh" a ta. Josefa chun, "I hril ang tak chun thaw ngei ka tih" a ta. 31 Ama chun, "Inkhâm ngeiin thu mi tiem rawh" a ta, chuongchun a kuoma chun a'n khàm a. Israel chun a funghrol hmawra innam kangin Pathien a chawibiek a.
Genesis 48
1 Hun iemani chen hnunga chun Josef kuomah, "I pa a damnaw ie" tiin an hung hril a. Chuongchun, a naupahai, Manase le Efraim chu a thuoi a. 2 Jakob kuomah, "I naupa Josefa a hung" tiin an va hril a. Israel chun a tha nei sun sangin khuma chun a thung inkàng a. 3 Jakob chun Josefa kuomah, "Pathien Iengkimthawthei chu Kanan ram Luz khuoah ka kuomah a hung inlàr a, mal a mi sawm a, 4 'Chi tam tak inthlatir ka ti che a, sukpung ka ti che a, hnam chi hrang hrangin siem ka ti che a, hi ram hi i thlahai kumkhaw ro dingin pêng ka tih' a ta. 5 "Tu hin i naupa pahnihai, Aigupta rama ka hung thlâk hmaa i neihai kha ka rochana ngai ding an nih. Efraim le Manase hi, Reuben le Simeon ang bokin, ka ta nîng an tih. 6 Hi hnunga nau i neihai ruok chu i ta nîng an ta, ram an rochung dinga chun an uhai hming intawmpui an tih. 7 Padana inthoka ka hung kîr lai khan vangduoithlâk takin Rachel chu Kanan ramah, lam lailakah, Efrat khuo kan la hlat fè laiin a thi a. Efrat (Bethlehem an ti bok) panna lampuia chun ka vui liem tah a nih" a ta. 8 Israelin Josefa naupahai a hmu chun, "Tuhai am an na?" a ta. 9 Josefa chun, "Pathienin a mi pêk naupanghai an nih" tiin a pa chu a hril a. A pa chun, "Hung thuoi hnai tawl rawh, mal ka lo sawm theina dingin" a ta. 10 A upa ta leiin Israel mit chu a chàu ta a, a hmu thei ruon ruon chau a. Josefa chun a nauhai chu a hung thuoi hnai a, Jakob chun a lo kuo a, a fawp tawl a. 11 Israel chun Josefa kuomah, "I hmèl hmu nawk hi ka'n ring ta naw hrim hrim a, sienkhom tu hin i nauhai hmel chen khom Pathienin a mi'n hmutir tah a ni hi" a ta. 12 Josefa chun a nauhai chu a pa kap kâra inthok chun a kei suok a, bawka hnuoi sikin chibai a bûk a. 13 A nauhai pahni bâna chun a kei a, Efraim chu a kut chang tienga chelin Israel kut voi tieng panga chun a kei a, Manase chu a kut voi tienga chelin Israel kut chang tieng panga chun a kei a, a hung thuoi hnai a. 14 Chun, Israel chun a ban kawkal a, a kut chang tieng chu a naupang lem Efraim lu chunga chun a'n nghat a, a kut voi tieng chu a nau lutîr Manase chunga chun a'n nghat a. 15 Chuongchun, Josefa chu mal a sawm a: "Mi thlatu Abraham le Isak haiin a hmaa kal an chawina hlak Pathien, ka pienga inthoka tu chena mi vêngtu Berampu, ka Pathien, 16 siet theina po po laka inthoka mi'n tlansuoktu Vàntirko chun naupanghai hi malsawm raw se. Chun, ka hming le ami thlatu Abraham le Isak hming chu hmingah put hai sien, hnuoia hin nasa takin hung pung raw hai se" tiin. 17 Chun, a pain a kut chang tieng Efraim lu sipa a'n nghat lai Josefan a hmu chun a lungni naw a, Efraim lu sîpa a kut innghat lai chu Manase lu sipa son tumin a dom kang a. 18 A pa kuomah, "Pa, i sie suol a nih. Hi hi annawm ka nau lutîr chu. A chungah i kut chang tieng innghat lem rawh" a ta. 19 A pa chun a nuom naw a, a kuomah, "Ka hriet, ka naupa, ka hriet. Ama khom hi hnama hril khop la hung nîng a ta, la ropui a tih. Amiruokchu, a sang hi ropui lem a ta, a thlahai khom hnam tam tak la hung nîng an tih, " a ta. 20 Chu ni chun mal a sawm tawl a: "Nangni hmingin Israel chun hi malsawmna hi a puong a nih: Efraim le Manase angin Pathienin inumtir raw se cheu" tiin. Chuong ang chun Efraim chu Manase hmaah a sie a nih . 21 Israel chun Josefa kuomah, "Ngai ta, ka thi têp ta a, sienkhom Pathienin umpui a ti cheu a, in thlatuhai rama chun thuoi kîr nawk a ti cheu. 22 Nang chu i unauhai chunga um i ni leiin an chan nêka tam pe chuong ka ti che a, Amor mihai kuta inthoka kawlhnâm le thala ka lâk tlâng dung kha nei i tih" a ta.
Genesis 49
1 Chun, Jakob chun a naupahai chu a ko khawm a, an kuomah, "Thil la hung tlung dinghai ka hril theina ding cheuin hung inkhawm ro. 2 Nangni Jakob nauhai, hung inkhawm unla, ngàithla ro. In pa Israel thu hi ngàithla ro. 3 "Reuben, nang hi ka nau lutîr, Ka thilthawtheina, ka hrâtna ra hmasa tak, Hmingthang le thilthawtheia mi khûm thei i nih. 4 Amiruokchu, tui anga so but i ni leiin, Mihai khûm ta ngai naw ti nih. I pa khumpuiah i kai a, Ka zâlna khum ngei el chuI mi sukporchepèk si a. 5 "Simeon le Levi hai unau kawlhnâm chu, Nunrawngna hriemhrei a nih. 6 An inrawn khawmnaah fe nawng ka ta, An inkhawmnaah thang ngai naw ning. An lungsen pha mi an that a, Bawngchal zaper an sat tan a; 7 An lungsenna intûr tak chu, Tongsie phurin um raw se; An lungturûk rawng tak el chu, Tongsie phurin um bok raw se. Jakoba chun the dar ka ta, Israela chun sukdar ka tih. 8 "Juda, nang chu i unauhaiin, Inpâk hlak an ti che; I kut chun i hmèlmahai rîngah, Inrêktir hlak a ti che a, I pa naupahai po po chu, I hmaah hung kùn an tih. 9 Aw Juda, sakeibaknei te ang i nih, Ka naupa, i sa ve lai i hung kîr; Sakeibaknei sa inchàn angin i bok a, Keipui bok lai ang elin, Tuin am an suktho ngam ding che? 10 Lal hmol chu Juda laka inthokin, Làk hmang ni ngai naw nih; A neitu tak a hung inlang pha a, Hnam tinin a thu an awi chenin, Juda ke kara rorelna hmol chu, Làk hmang ni ngai naw nih. 11 A sabengtung chu grep hruiah thlung a ta, A sakor tuoi chu a ditna kau takah thlung a tih. A silfênhai uoiin-in sawp a ta, A korfuol chu grep senin sawp a tih. 12 A mit chu uoiin nèkin dum lem a ta, A ha chu bawngnene nekin vâr a tih. 13 "Zebulun chu tuipui kamah um a ta, Long chawlna vakam nîng a ta, A ramri chu Sidon chen inzâr a tih. 14 "Isakar chu sabengtung zângru chang tak, Ip pahni kâra bok ang a nih. 15 Chawl chu thain a hriet a, A ram inhoizie khom a hriet bok. Sienkhom rikphur dingin liengko a daw a, Mi sor luiin a hung um tah. 16 "Dan chun a mihai chungahIsrael hnam a nina anginIndik takin ro rêl a tih. 17 Dan chu lam sira rulpui, Lampuia rulriel ang el, A chunga chuong bin let khop a. Sakor kea chuk hlaktu ang a nih. 18 "I sansuokna ka nghâk zing, LALPA. 19 "Gad chu râlin hung bei an ta, Ama chun hnot thlûr tawl a tih. 20 "Aser hi a fàk thâng a ta, Lal fàk chi anga thil inhnik, Amain siem suok a tih. 21 "Naftali chu sazukpui insuo, Té nal tak tak nei hlak ang a nih. 22 "Josefa chu grep ra nuom ang, Tuikhur bula ra kûr thluk ang, Banga inzâm kai dul ang a nih. 23 Theidain thalpui leh an bei a, An kàp a, a hnaw tom a; 24 Sienkhom a thalngul a khau zing a, A bân thä a hrât zing bok, Jakob Mi hrâtkhawkhèng kut le, Israel Lungpui le Berampu lei chun; 25 I pa Pathien, thangpuitu che, Iengkimthawthei malsawmtu che, Vân malsawmna vur hlaktu che, Lipui rila malsawmna petu cheNene le sul malsawmna petu che leiin. 26 I pa malsawmpèkna che hi, A ropui lem tlâng hlunhai nèkin, Tlângpui hnienghnârna nêk daiin. Chuong po po malsawmnahai chu, Josefa lu sîpa chun innghat raw se, A unauhai laia lal a ni si a. 27 "Benjamin chu satene hnukrawl ang, Zîng kârin a sa se a fàk a, Zân tieng a râllâk a sem hlak"tiin. 28 Chuonghai po po chu Israel hnam sawm le hnam hnihai chu an na, an nina ang pei le inmila an pain an chungthu hrila mal a sawmpèk dàn chu a nih. 29 Chun, an kuoma hieng thuchahai hi a pêk a: "Ka chipuihai kuomah thuoiin ka um vak ding a ni ta a. 30 Hit mi Efron loa pûk, Kanan rama Mamre zawna Makpela pùk, Abrahamin Hit mi Efron kuoma inthoka inphûmna dinga a lo chopa a'n chawka chun mi phûm ro. 31 Chu taka chun Abraham le a nuhmei Sari an phûm a; Isak le a nuhmei Rebek an phûm a, Leah an phûm bok a. 32 Lo le a sûnga pûk um chu Hit mihaia inthoka a'n chawk a nih" a ta. 33 A nauhai kuoma thu a'n cha zo chun a ke chu khumah a hlâng kai a, a thlarau an thla a, a chipuihai kuoma chun thuoiin a um ve ta a.
Genesis 50
1 Josefa chun a pa chu a baw a, a tah a, a fawp a fawp a. 2 Chu zoah a pa Israel chu thu thei lo dinga buotsai dingin damdawi thiemhai chu thu a pêk a. 3 Chuongchun, damdawi thiemhai chun thu thei lo dingin an siem a, a siemna dingin ni sawmli zet a aw a nih. Aigupta mihai chun ni sawmsari sûng ama chu an sûn a. 4 Chun, an sûn hun a tawp chun Josefan Faraw sûngkuohai chu a biek a, "In mit ka tlung chun hi thu hi Faraw kuomah mi hrilpèk ro: 5 'Ka pain, ngai ta, ka thi ding a ni ta a, Kanan rama thlân ka cho saah, chu taka ngei chun mi hung phûm rawh' tiin thu a mi'n khâmtir a. Chuleiin, lunginsiet takin ka pa hi mi hang invùitir la, hung kîr nawk nghal ka tih' tiin hril ro" a ta. 6 Faraw chun, "I pain thu an khàmtir ang che chun hang fe la, i pa chu hang vûi rawh" a ta. 7 Chuongchun, Josefa chu a pa vûi dingin a hang fe a. Faraw siehlaw po po, a sûnghai laia an upahai le Aigupta rama mi poimaw hai le 8 Josefa sûngkuo po po le a unauhai le a pa sûngkuohai chun an zui a, an naupang nawihai, an beram ruolhai le bawng ruolhai chauh chu Gosen ramah an màksan a. 9 Sakor tawlailir le sakor chung chuong mi tam tak an thuoi bok a. An rèng chun tam tak an nih. 10 Jordan vadung kawla Atad hrizawl an tlung chun nasa taka sûnin an tap a, chu taka chun Josefan a pa sûnna inser chu ni sari sûng a hmang a. 11 Aigupta mihaiin Atad hrizawla chuonga ursûn taka mithi sûnna an nei chu Kanan mihaiin an hmu a, chu hmun hminga chun Abel Mizraim an inbûk a, chu chu Jordan vadung bul ela um a nih. 12 Jakob nauhai chun an pa thucha ang charin an thaw a. 13 A ruong chu Kanan ram an zawn tlung a, Abrahamin inphumna dinga hmun, Hit mi Efrona inthoka a lo chopa a'n chawk, Mamre zawna Makpela pûka chun an phûm tah a nih. 14 Chun, Josefan a pa a vûi zo chun ama le a unauhai le a pa vûi dinga ama le fehai po po le chun Aigupta tieng an kîr nawk ta a. 15 Josefa unauhai chun an pa a thi phing leh, "A chunga ei thilthaw that naw po po lakah Josefan ei chungah phuba la naw nih ti iengtin am ei hril thei?" an ta. 16 Chuongchun a kuoma hril dingin thu an incha a, "I pa dam lai khan hieng ang hin i kuoma hril dingin thu a mi'n cha a: 17 'I chunga i unauhai bawsietna le suolna le an soisak rimsikna po po che kha ngaidam dingin ka ngên che' ti hi. Chuleiin, tu hin i pa Pathien siehlawhai suolna hi ngaidam lul rawh" tiin. Chu thu Josefa an va hril chun a tap a. 18 Chun, a unauhai chu an hung a, a hmaah bokkhupin, "I suokhai kan ni hi" an ta. 19 Josefa chun an kuomah, "Ti naw ro. Pathien aiawtu am ka ni? 20 Nangni chun mi suksiet in tum a. Pathien ruok chun thil tha tieng hlen a, voisun ni anga hringna tam tak sansuok hi a lo tum lem a nih. 21 Chuong chu a ni leiin, ti naw ro, nangni le in nauhai chu chawm pei ka ti cheu" tiin, bau innêm taka bein a lo thlamuong tawl a. 22 Josefa chu a pa sûngkuohai leh Aigupta ramah a um a, kum za le sawm a dam a, 23 a tuhai, Efraim nauhai khom khûp thum zet a hmu hman a. Manase naupa Makir nauhai khom Josefa mal chunga pieng an nih. 24 Chun, Josefa chun a unauhai kuomah, "Ka thi ding an ta a, nisienlakhom Pathienin hung kan ngei ngei a ti cheu a, hi rama inthok hin thuoi suokin, Abraham hai, Isak hai le Jakob hai kuoma thu inkhâm meua a pèk ram tiema chun thuoi tung nawk a ti cheu" a ta. 25 Josefa bok chun, "Pathienin hung kan ngei ngei a ti cheu a, chu pha chun ka ruhai hi hi taka inthok hin in hawn tung ding a nih" tiin Israel thlahai chu thu a'n khâmtir a. 26 Chuongchun, Josefa chu kum za la sawm mi a niin a thi a, a ruong chu hmon thei lo dingin an siem a, Aiguptaa chun kuongah an sie a.
Exodus 1
1 Hienghai hi Jakobin Aigupta rama a lûtpui Israel naupahai hming le an sûngkuo bing senghai chu a nih: 2 Reuben, Simeon, Levi le Juda; 3 Isakar, Zebulun le Benjamin; 4 Dan le Naftali; Gad le Aser. 5 Jakob thlahai chu an rêngin sawmsaria an ni a, Josefa ruok chu Aiguptaa lo um ta sa a nih. 6 Josefa le a unauhai le anni hun laia suon po po chu an thi vong ta a. 7 Israel thlahai chun chi tam tak thlain nasa takin an hung pung a, Gosen ram chu an hung sip el ta a. 8 Aigupta rama chun Josefa hre ngai lo lal thar a hung inlal a. 9 A mipuihai kuoma chun, "En ta u, Israelhai hi, eini ta dingin an tam taluo tah. 10 Thaw ro, anni hi dawha thiemin soisak ei tiu, chuong naw chun hung tam zuol pei an ta, indo a um pha ei hmelmahai leh thang kop an ta, ei rama inthokin tlàn suok hlauh rawi an tih" a ta. 11 Chuongchun, anni suknomna dingin an chungah siehlaw vêngtuhai an sie a, Faraw hmang dingin Pithom le Ramases-ah thawluinain kudàm an inbawltir a. 12 Amiruokchu, an soisak rimsik po leh pung zuola an indar nasa ting leiin, Aigupta mihai chun Israel mihai chu an hung ti ta hle a, 13 an sor inrim nasa tul tul a. 14 Sin hàutak, lung chàrna le têklei siema inrim taka sorin, lo sin rinum tinrèng inthawtirin, an nun a rimsik thei dàn patawpin Aigupta mihai chun rawng takin an sor a. 15 Aigupta lal chun Hebrai mihai nau domtu Sifra le Pua hai kuoma chun, 16 "Hebrai mihai nau in dom pha leh, pasal a ni chun that unla, nuhmei a ni leh hla ro" tiin thu a pêk a. 17 Nau domtuhai chun Pathien an ti leiin Aigupta lalin a hril ang chu zawm loin nau pasalhai chu an indamtir vong lem a. 18 Aigupta lal chun nau domtuhai chu a'n kotir a, "Hieng hi ieng leia thawa nau pasalhai chu in indamtir pei am a na?" tiin a'n don a, 19 Nau domtuhai chun Faraw kuomah, "Pu, Hebrai nuhmeihai chu Aigupta nuhmei ang an ni ve naw a, an thothàng a tha leiin nau domtu tlung hmain nau an lo nei hman dêr ta hlak a nih" an ta. 20 Nau domtuhai chunga chun Pathienin ngil a nei a, chuongchun Israel mihai chu pungin an hung tam zuol pei ta lem a. 21 Nau domtuhai chun Pathien an ti leiin sûngkuo neiin an hung pung ve a. 22 Chun, Faraw chun a mihai po po kuomah, "Hebrai mi nau pasal hung pieng hlim taphot chu Nile vadungah pei un la, nau nuhmei ruok chu hlâ ro" tiin thupêk a'n suo a.
Exodus 2
1 Chun, Levi sûngkuoa mi pakhatin Levi chia mi bok nuhmeiah a nei a. 2 A hung inrài a, nau pasal a nei a, nau lawmum tak a nih ti a hmu chun thla thum zet a thup a. 3 A thup zing thei ta naw phing leh phairuongin bawm a siem a, alkatarain a zût phûi vong a, chu taka chun naute chu a'n zàltir a, Nile vakam hnaia phairuong lai chun a sie a. 4 Naute chunga chun iem a hung tlung hrim ti hmu tumin a unu chu hla feah a ngîr a. 5 Chun, Faraw naunu chu vadunga insil dingin a zu fe a, a tirtawnhai chun vadung kamah kein an zui a. Phairuong lai chun bawm a zuk hmu a, a siehlawnu chu a zu'n lâktir a. 6 A hang hong chun naute a hmu a. Naute chu a tap a, a lunginsiet ta êm êm a, "Hi hi Hebrai naute a ni hi tie!" a ta. 7 A unu chun Faraw naunu kuomah, "Hi naute don pêktu ding che hi Hebrai nuhmei ka va zongpèk ding che?" a ta. 8 Ama chun, "Va zong ta la" a ta. Nuhmeite chu a fe a, naute nu chu a hung thuoi a. 9 Faraw naunu chun a kuomah, "Hi naute hi fepui la, mi donpèk la, i don man hlaw pêng ka ti che" a ta. Chuongchun, nuhmei chun naute chu a lâk a, a don ta a. 10 Naute chu a hung inthang lien a, Faraw naunu kuoma chun a thuoi a, a naupain a um ta a. "Tuia inthoka ka lâk suok a ni leiin' a ta, a hmingah Mosie a sak a. 11 Mosie chu a hung puitling hnungin ni khat chu a mihai umna hmunah a fe a, inrim taka sin an thaw lai chu a thlîr a. Aigupta mi pakhatin a unau Hebrai mi a vuok lai chu a hmu a. 12 A ngha vêl a, mi dang a hmu naw phing leh Aigupta mi chu a vuok hlum a, phaiphina chun a phûm hmang a. 13 A zînga chun a suok nawk a, Hebrai mi le Hebrai mi insuol lai a hmu a, a thaw indik naw pa lem kuoma chun, "Ieng dinga i Hebrai chanpui i vuok am a na?" a ta. 14 Chu mi chun, "Tuin am kan chunga thuneitu le rorêltu dingin a ruot che a? Aigupta mi i that ang boka mi that ve iI tum a ni?" a ta. Mosie chun a lungrilin, "Ka thilthaw kha tlângin an hriet tah a ni awm de aw!" a ta, a ti thawng ta hle a. 15 Chu riva chu Faraw khomin a lo hriet a, Mosie chu that a tum a, sienkhom Mosie chu Faraw kuoma inthokin a tlân hmang a, Midian ram a tlung a, tuikul sìrah a'n thung a. 16 Chun hieng hi a na, Midian rama thiempu chun nau nuhmei pasari a nei a, anni chun an pa beram ruol chu tui pe dingin tuikula chun an hung a, taikuonga chun tui an sung sip a. 17 Beram vêngtu dang an hung a, anni chu an hung hnot zam a, sienkhom Mosie chun anni chu a lo san a, an beramhai chu tui a'n dawntir a. 18 Nunghàkhaiin an pa Reuel kuom an tlung chun, "Iem a ta voisun chu in va hung inlawi inhma ngei de?" a lo ta. 19 Anni chun, "Aigupta mi pakhatin beram vêngtuhai lakah a mi san suok a. Tui dâm a mi thâlpêk a, beram ruol khom tui a pêka a nih" an ta. 20 Ama chun, "An leh ama chu khaw la'm a um ta le? Iengtiziea in hung màksan el am a na? Va ko inla, bu dâm hung fa raw se" a ta. 21 Mosie chun chu pa kuoma um chu a remti a, ama chun a naunu Zipora chu nuhmeia nei dingin Mosie a pêk a. 22 Zipora chun nau pasal a nei a, Mosie chun, "Mi rama pêm ka lo ni ta hi" a ta a hmingah Gersom a sak a. 23 Chun, sawt fe hnunga chun Aigupta lal chu a thi a. Israelhai saltàng inrùm ri le thangpuitu ngaia an khêk ri chun Pathien kuom a hang tlung a. 24 Pathienin an inrùm ri chu a lo hriet a, Abraham le Isak le Jakob kuoma a thuthlung chu a hriet zing a. 25 Pathienin Israel thlahai chu a zuk thlîr a, a zuk ngaisak a.
Exodus 3
1 Mosie chun Midian rama thiempu, a tarpupa Jethro beram ruol chu a vèng a; chun, râl tieng thlaler ram hla tak chen a beramhai khalin, Horeb, b Pathien tlâng chu a zu tlung a. 2 Chu taka chun chîmbukah meichokin LALPA vàntirko a kuomah a hung inlàr a. Kàng si loa chîmbuk chok chu Mosien a hmu zing a. 3 Chuongchun a lungrilin, "Chîmbuk saw a chok a, a kâng bok si naw a, a va mak de! Va en chieng hrim ka tih" a ta. 4 En chieng dinga a fe lai chu Pathienin a hmu a, chîmbuka inthok chun, "Mosie, Mosie" tiin Pathien chun a ko a. Mosie chun, "Hi taka hin ka um" a ta. 5 Pathien chun, "Kha bâk kha hung hnai sap ta naw rawh. I pheikhok kha hlîp rawh, i ngîrna kha hmun thienghlim a nih" a ta. 6 Chun, Pathien vêkin, "Kei hi i thlatuhai Pathien, Abraham Pathien, Isak Pathien le Jakob Pathien chu ka nih" a ta. Chu phing leh Mosie chun a hmai a hup a, Pathien chu a en ngam naw a. 7 LALPA chun, "Aigupta rama ka mihai rimsikzie ka hmu zing a, sal vêngtuhai kut an tuor leia an inrùm ri ka lo hriet a, an tuorna ka hriet zing a nih. 8 Chuleiin, Aiguptahai kuta inthoka anni chu san him ding le chu rama inthoka thuoi suok a, Kanan mihai, Hit mihai, Amor mihai, Periz mihai, Hiv mihai le Jebu mihai umna, ram tha le thawveng, nenetui le khuoizu luongna rama chun thuoi lût dingin, ka hung tum a nih. 9 Tu hin Israelhai inrûm ri chun ka kuom a tlung zing a, Aigupta mihaiin an suknomnat dàn khom ka hmu zing. 10 Thaw rawh, tu hin Aigupta rama inthoka ka mi Israelhai thuoi suok dingin Faraw kuomah ka tir ding che a nih" a ta. 11 Mosie chun Pathien kuomah, "Faraw kuomah fe a, Aigupta rama inthoka Israelhai thuoi suoktu ding chun kei hi tu am ka ni leh?" a ta. 12 Pathien chun, "Ka umpui ding che annawm. Keima tir ngei i nizie i ta dinga inchikna chu hi hi nîng a tih: Aigupta rama inthoka ka mihai i hung thuoi suok pha chun, hi tlânga ngei hin Pathien chu chawibiek in tih"a ta. 13 Mosie chun Pathien kuomah, "Israelhai kuoma chun zu fe ta lang, an kuomah 'In thlatuhai Pathien chun in kuomah a mi tir a nih' zu ti ta lang, anni rawiin, "A hming ieng am a na?' lo ti sien, iem a na ka hril ding?" a ta. 14 Pathien chun Mosie kuomah, "KEIMA CHU KA NIH. c Israelhai kuoma chun, 'KEIMA chun in kuomah a mi tir a nih' i ti ding a nih" a ta. 15 Chun, Pathien vèk chun Mosie kuomah, "Nangin Israelhai kuoma chun, 'LALPA, in thlatuhai Pathien, Abraham Pathien, Isak Pathien le Jakob Pathien chun in kuomah a mi hung tir a nih' i ti ding a nih. Hi hi kumkhuoa ka hming chu a nih, suon po po chena in mi hriet zingna ding hming chuh. 16 Fe la, Israel upahai ko khawm la, an kuomah, 'LALPA, in thlatuhai Pathien, Abraham Pathien, Isak Pathien, Jakob Pathien chu ka kuomah a hung inlàr a, hieng hin a tih: Ka hung kan cheu a, Aigupta rama an soisak dàn cheu khom ka hmu vong. 17 Aiguptaa sukrinuma in umnaa inthoka thuoi suokin, Kanan mihai, Hit mihai, Amor mihai, Periz mihai, Hiv mihai le Jebu mihai umna ram, nenetui le khuoizu luongna rama chun thuoi lût ka ti cheu ti ka tiem ta sa a nih' tiin hril rawh. 18 "Chuongchun, i thu lo ngaithlàng an tih. Chun, nang le Israel upahai chu lal kuomah fe unla, a kuomah, 'LALPA, Hebraihai Pathienin a mi hung kan a, chuleiin, thlaler ni thum lamah LALPA kan Pathien kuoma kan va'n thawi theina dingin, lunginsiet takin fe mi phalpêk rawh' ti ro. 19 Chun, kut hrât takin a'n thaw luitir a ni ngot naw chun Aigupta lal chun infetir phal mei mei naw ni cheu ti ka hriet. 20 Chuongchun, keiin ka kut phar suok ka ta, anni laia thil mak ka la thaw ding po po chun Aigupta chu hrem ka ta, chu zoa chun insuoktir a ti cheu. 21 "Chun, hi mihai hi Aigupta mihai inlunginsiettir ka ta, in suok pha khom kut ruokin suok naw ti niu. 22 Nuhmei taphotin a tuolbawmnu le a ina um nuhmei kuomah tangkaruo le rangkachaka siem incheina thilhai le silfènhai hni sien, chuonghai chun in naunu le in naupa hai inthuomtir ro. Chuong ang chun Aigupta mihai chu in rok ding annawm" a ta.
Exodus 4
1 Mosie chun, "Mi ringhlela ka thu ngàithla loin, 'I kuomah LALPA inlâr naw nih' mi tihai sien, iem a na ka law ding?" a ta. 2 Pathienin a kuomah, "I kuta i chawi kha iem a na?" a ta, ama chun "Hmol" a ta. 3 LALPA chun, "Hnuoiah pei rawh" a ta. A pei thlâk charin rûlin a'n chang a, Mosie chu a tlânsie a. 4 LALPA chun a kuomah, "I kutin ban la, a meia khan man rawh" a ta, a ban a, a hei man chun a hmolah a hung inchang nawk a. 5 LALPA chun, "Hi hi LALPA, an thlatuhai Pathien, Abraham Pathien, Isak Pathien le Jakob Pathien chu i kuomah a hung inlâr ngeizie an ring theina ding a nih" a ta. 6 Chun, LALPA chun, "I kutin i korfuol mansa kha hang pur rawh" a ta. Mosie chun a pur a, a hang lâk suok chun, ngai ta, a kut chu vur anga varin a lo inphàr ta vong a. 7 LALPA chun, "Tu khan i kutin i mansa pur nawk rawh" a ta. Mosie chun a pur a, a hang lâk suok chun a kut chu a pang vun dang ang charin a hung um nawk el ta a. 8 LALPA chun Mosie kuomah, "Inchikna thilmak i thaw voi khatna hi an awi naw a, i thu an ngàithlàk naw a ni khomin a voi hnina hi chu awi tàng an tih. 9 Hi inchikna thil mak pahni hi pom lo a, i thu an la ngàithlak naw rop a ni chun, Nile vadung tui zu thâl la, chu chu hnuoi chârah bun thla la, tui chu thisenah hung inchang el a tih" a ta. 10 Mosie chun LALPA kuomah, "Aw LALPA, kei hi chu kha hma le i siehlaw i biek hnung khom hin, mi bau themthiem ka ni ngai naw a, pa dangawk le muong taka thu hril mi ka ni si a" a ta. 11 LALPA chun a kuomah, "Mihriem bau hi tu pêk am a na? Tong thei lo le naseta siemtu chu tu am a na? Tu am a na mit sukvara sukdel theitu? Kei, LALPA hi ka ni naw am a ni? 12 Tu hin fe el rawh, tong dàn zirtir ka ti che a, i hril dinghai chu hril pei ka ti che" a ta. 13 Mosie chun, "Aw LALPA, hi thilthaw ding hin chu mi dang tir lem el ta la" a ta. 14 LALPA chu Mosie chungah a lungsen a, a kuomah, "I unaupa Aron, Levi chia mi hi teh? Ama hi chu a bau a themthiem ti ka hriet. Nangma hmu ding chein a hung nghe nghe a, a hmu pha che chu a lungril lawm a tih. 15 Ama chu inbiekpui la, a bauah thú hi tù rawh; in pahnia in tong dàn ding le thaw ding chu hril pei ka ti cheu. 16 Ama chu mipuihai kuoma i thu hril sawngtu, i ta dinga bau nîng a ta, nang chu ama ta dingin Pathien ang nîng i tih. 17 Amiruokchu, inchikna thil mak i thawna dingin hi hmol hi chawi rawh" a ta. 18 Mosie chu a tarpupa Jethro kuomah a kîr nawk a, a kuomah, "Aigupta rama ka mihai zu kan a, a dama muol an la um am ti en dinga ka fe mi phalpêk rawh" a ta. Jethro chun, "Ni e, thlamuong takin fe rawh" a ta. 19 Chun, Midian rama chun LALPAN Mosie kuomah, "Aigupta ramah kîr nawk ta la, a that tumtu che po po kha an thi ram vong tah" a ta. 20 Chuongchun, Mosie chun a nuhmei le a naupahai chu sabengtung chungah a'n chuongtir a, Aigupta panin an inthok suok a. Chun, a kutin Pathien hmol chu a chawi a. 21 LALPA chun Mosie kuomah, "Aigupta ram i tlung pha chun inchikna thil mak thaw theina ka pêk che hi Faraw hmaah i thaw ding a nih. Sienkhom a lungril sukkhaupèk ka ta, mihai chu insuoktir phal el naw nih. 22 Chu pha chun Faraw kuomah hieng hin hril rawh: 'Hi hi LALPA thu chu a nih: Israel hi ka nau lutîr a na, 23 ka naupa chun ka rong a bawl theina dingin insuoktir rawh khai, ka ti a, i'n suoktir phal naw vei a, chuleiin i naupa, i nau lutîr chu sukhlum ka tih, a tih' ti rawh" a ta. 24 Chun, lampuia an riekna hmuna chun LALPAN Mosie chu a zu sir a, a sukhlum hman vang a. 25 Ziporra chun lung sìr ngei a lâk a, a naupa ser vun chu a tan thlàk a, chu chun Mosie ke chu intawktirin, "Nang hi ka ta dingin pasal, thisen insuo hmang i lo ni ngei luo hi tie!" a ta 26 Chuongchun, LALPA chun a tawk ta naw a (Hi taka 'thisen insuo hmang pasal' a ti hin sertan thu a hril a nih). 27 LALPA chun Aron kuomah, "Mosie tuok dingin thlalerah fe rawh" a ta. Chuongchun, Mosie chu Pathien tlângah a'n tuokpui a, a fawp a. 28 Mosie chun LALPAN a tir thu po po le inchikna thil mak a'n thawtir dàn ding po po chu Aron a hril vong a. 29 Mosie le Aron chun Israel upahai po po chu an ko khawm a, 30 LALPAN Mosie kuoma thu a hrilhai po po chu Aron chun a hril sawng nawk vong a, inchikna thil makhai a thaw bok a, mipui chun an awi ta a. 31 LALPAN Israel thlahai ngaisak a, an rinum tuor nasatzie a hmu tah ti an hriet chun kûnin ama chu an chawibiek a.
Exodus 5
1 Chu hnunga chun Mosie le Aron chu Faraw kuomah an fe a, "LALPA Israelhai Pathienin hieng hin a tih: 'Ka mihai hi thlalera ka kuoma kût an hmang theina dingin infetir rawh' tiin" an ta. 2 Faraw chun, "A thu awi a, Israelhai kan suoktir ngotna san ding LALPA chu tu am a na? Chu LALPA chu ka hriet ngai nawh; Israelhai khom insuoktir bok naw ning" a ta. 3 Anni chun, "Hebraihai Pathien chun a mi hung kan a. Tu hin hi taka inthoka ni thum lama hla thlalerah fe a, LALPA kan Pathien kuoma kan inthawi theina dingin lunginsiet takin mi'n fetir rawh, chuong naw chun hripui amanih kawlhnâm amanih hung inlèngtir rawi a tih" an ta. 4 Aigupta lal ruok chun, "Mosie le Aron, ieng dinga an sin thaw buoi laia hieng mipuihai hi thuoi hmang phèt in tum am a na? In sin seng va thaw tok tok ro" a ta. 5 Faraw bok chun, "En ta u, a ram mipui hi an tam ta hle a, an sin in hung sukchai nasatzie hih!" a ta. 6 Chu ni lâ là chun sinthaw vêngtuhai le an hotuhai kuoma chun, 7 "Tuta inthok chu kha hma ang khan têklei siemna dingin bupawl pe ta naw ro, anni ngeiin inzong chop raw hai se. 8 A hmaa an siem zât tho siem dingin tuk unla, suktlawm chuong naw ro. An tha a bo a, chu leia 'Kan Pathien kuomah fein va'n thawi kan tih' tia inphin an ni hi. 9 Pasalhai sin sukrik zuol unla, khel thu an ngaisak hman nawna dingin chawl loin sin inthawtir ro" a ta. 10 Chu ni ngei chun sinthaw vêngtuhai le an hotuhai chun, "Faraw thupèk angin, tuta inthok chu bupawl pêk ni ta naw ti niu. 11 Nangnin bupawl chu in hmu theina ang anga inthokin la khawm ro. In sina tuk zât chu suktlawm ni bok naw nih" tiin mipui chu an hril a. 12 Chuongchun, mipui chu Aigupta ram hmun tinah bupawl aia hmang ding bu kung bul la khawm dingin an fe dar ta chum chum a. 13 Sinthaw vêngtuhai chun, "Bupawl in dong laia in thaw suok zât bok kha ni tin in thaw suok ding a nih" tiin an nor zing bok a. 14 Chun, sinthaw vêngtuhaiin Israel mi hotua an ruothai chu, "Iengtiziea zani le voisun hin kha hma ang boka têklei in siem zât dinga bituk chu in la siem zo naw?" tiin an vuok a. 15 Chuongchun, Israelhai hotuhai chu Faraw kuomah an fe a, "I siehlawhai hi ieng dinga hieng lawm lawma i mi soisak am a na? 16 I siehlawhai hi bupawl hrim hrim i pêk ta naw a, i mihai hlak chun, 'Têklei siem ro' tiin an mi nor zing bok si. I siehlawhai hin an mi vuok a, sienkhom a thaw indik nawtu chu i mihai an ni lem sia" tiin an beidong thu an va'n tlun a. 17 Ama ruok chun, "In tha a bo annawm, mi thabo ruol in nih. In thabo lei annawm, 'LALPA kuomah va'n thawi kan tih' in ti hi. 18 Chuleiin, fe unla, in sin va thaw ro. Bupawl pêk ni ta nawng in ta, sienkhom têklei siem zât dinga an bituk cheu chu in siem zo hrim hrim ding a nih" a ta. 19 Ni tina têklei siem zât dinga an bituk chu suktlawm a ni chuong naw ding thu Israel hotuhaiin an hriet chun an chan sietzie chu an hmu suok a. 20 Faraw ina inthoka an hung suok chun lampuia ngîr Mosie le Aron chu an hmu a, an kuomah, 21 "Faraw le a siehlawhai mithmuah tirdakum in mi'n kaitir a, an mi thatna dingin kawlhnâm an kutah in sie leiin LALPA chun nangni enin in chungthu rêl raw se, " an ta. 22 Chun, Mosie chu LALPA tieng a ngha a, "Aw LALPA, hi mihai chunga hin ieng leia buoina i siempèk am a na? Hi ding lei hin a ni maw i mi tir chu? 23 Faraw kuoma i hminga thu ka va hril nia inthokin hi mihai chunga hin harsatna a'n tluntir a, i mihai hlak chu i hung san bok si nawh" a ta.
Exodus 6
1 LALPA chun Mosie kuomah, "Tu hin Faraw chunga ka thaw dàn ding chu hmu tâng iitih: ka kut hrât leiin anni chu insuoktir a ta, ka kut hrât leiin anni chu a rama inthokin hnot suok a tih" a ta. 2 Pathien vèk chun Mosie kuomah, "Kei hi LALPA chu ka nih. 3 Abraham le Isak le Jakob kuomah Iengkim Pathien ka nina angin ka'n lâr a, amiruokchu LALPA hming hin an kuomah keima ka la'n hriettir ngai nawh. 4 Mikhuol anga an khawsakna Kanan ram chu pe dingin anni chu thu ka thlung a. 5 Chu bâkah, Aigupta sala intâng Israelhai inrum ri ka hriet a, ka thuthlung khom ka hriet zing. 6 ''Chuleiin, Israelhai kuomah hi thu hi hril rawh: 'Kei hi LALPA chu ka nih. Aiguptahai bawi nina ringkol rik tak in bâtnaa inthokin san suok ka ti cheu a, an bawia inthokin insuoktir ka ti cheu a, bân phar meua ropui rêlin intlan suok ka ti cheu. 7 Ka mihai nîng in ta, kei in Pathien nîng ka tih. Chu pha chun keima hi LALPA in Pathien, Aiguptahai bawi ringkola inthoka thuoi suoktu cheu ka nizie hung hre tàng in tih. 8 Abraham le Isak le Jakob kuoma bân phar meua pêk ka tiem rama chun thuoi lût ka ti cheu a, chu ram chu in rochanah pêng ka ti cheu. Kei hi LALPA chu ka nih' tiin hril tawl rawh" a ta. 9 Chu thu chu Israelhai kuomah Mosien a hril a, sienkhom an lungril zuoina lei le rimsi taka an intàngna lei chun a thu hril chu an ngàithlàk nuom nawh. 10 Chun, LALPA chun Mosie kuomah, 11 " Va fe la, Aigupta lal Faraw kuoma chun a rama inthoka Israelhai insuoktir dingin hril rawh" a ta. 12 Sienkhom Mosie chun LALPA kuomah, "Israelhai hmana ka thu an ngàithlàk nuom naw chun, kei mi dang inawk thu hril hi Faraw chun ieng leiin am a lo ngàithlàk ding?" a ta. 13 Chun, LALPAN Mosie le Aron chu a biek a, "Aigupta rama inthoka Israelhai thuoi suok dingin thu ka pêk ta cheu a nih ti thu chu Israel mipuihai le Aigupta lal chu hril ta ro" a ta. 14 Hienghai hi Israel pahnam tin luhai chu an nih: Israel nau lutîr Reuben naupahai chu Hanok hai, Pallu hai, Hezron hai le Karmi hai an na, anni hi Reuben chi-hnamhai chu an nih. 15 Simeon naupahai chu Jemuel hai, Jamin hai, Ohad hai, Jakin hai, Zohar hai le Kanan nuhmei laka a naupa Shaul hai an nih. Hienghai hi Simeon chi-hnamhai an nih. 16 An inchik dana Levi naupahai chu Gerson hai, Kohat hai le Merari hai an nih. Levi chu kum za le sawmthum pasari a dam. 17 Gerson naupahai chu Libni hai le Simei hai an nih. 18 Kohat naupahai chu Amram hai, Izhar hai, Hebron hai le Uziel hai an nih. Kohat chu kum za le sawmthum pathum a dam. 19 Merari naupahai chu Mali le Musi hai an nih. Chuonghai po chu an chanchin inchiknaa Levi pahnamhai chu an nih. 20 Amram chun a pa farnu Jokebed chu nuhmeiin a nei a, a naupahai chu Aron le Mosie an nih. Amram chu kum za le sawmthum pasari a dam. 21 Izar naupahai chu Kora hai, Nefek hai le Zikri hai an nih. 22 Uziel naupahai chu Misa hai, Elzafan hai le Sithri hai an nih. 23 Aron chun Aminadab naunu, Nason zuorpuinu Eliseba chu nuhmeiin a nei a, ama chun naupa Nadab hai, Abihu hai, Eleazar hai le Ithamar hai a neipèk a. 24 Kora naupahai chu Asir hai, Elkana hai le Abiasaf hai an na, chuonghai chu Kora chi-hnamhai chu an nih. 25 Aron naupa Eleazar chun Putiel naunu chu nuhmeiin a nei a, naupa Finehas a neipèk a. Chuonghai chu Levi sungkuoa pahnam pei luhai chu an nih. 26 Aron le Mosie kuoma ngei hin a nih LALPAN, "Aigupta rama inthokin Israel thlahai hi an chi-hnam inthe dàn ang peiin thuoi suok rawh" tia a lo hril chu. 27 Anni pahni chu an nih Aigupta lal Faraw va bie a, Israel thlahai chu Aigupta rama inthoka insuoktir dinga va nortu chu. Chu thil thawtuhai chu Mosie le Aron hai ngei chu an nih. 28 Chun, Aigupta rama LALPAN Mosie a biek ni chun LALPAN, 29 "Kei hi LALPA chu ka nih. Aigupta lal Faraw kuoma chun ka hril po pohai che hi intlun rawh" tiin Mosie chu a hril a. 30 Mosie chun LALPA kuomah, "Kei hi pa dang inawk ka na, keima thuhril telul hi Farawin ieng tin am a ngàithlàk ding a na?" a ta.
Exodus 7
1 LALPA chun Mosie kuomah, "Ngai ta, Faraw ta dingin Pathien ang hielin ka siem che a, i unaupa Aron chu i zawlnei nîng a tih. 2 Hril dinga thu ka pêk taphot che chu puong suok i ta, i unaupa Aron chun Faraw kuomah a rama inthoka Israelhai po po insuoktir dingin hril raw se. 3 Amiruokchu, Faraw lungril sukkhauh ka ta, Aigupta ramah inchikna thil mak sukpung ka ta, sienkhom ngàithla naw ni che. 4 Chu pha chun Aigupta chungah kut thlâk ka ta, ropui rêlin ka mi Israelhai chu thuoi suok ka tih. 5 Aigupta chungah kut inlèn a, Israelhai ka thuoi suok pha chun kei hi LALPA chu ka nih ti hre tàng an tih" a ta. 6 Mosie le Aron chun LALPA thupêk ang charin an thaw a. 7 Faraw kuoma thu an hril lai hin Mosie chu kum sawmriet mi a ni ta a, Aron chu kum sawmriet pathum mi a ni tah. 8 LALPA chun Mosie kuomah, 9 "Farawin, 'Thil mak thaw ro' a ti pha leh nangin Aron kuomah, 'I hmol kha la la, Faraw hmaah pei la, rûlin inchang a tih' tiin hril rawh" a ta. 10 Chuongchun, Mosie le Aron chu Faraw kuomah an fe a, LALPA thupêk ang char chun an thaw a. Aron chun Faraw le a thoktuhai hmaah a hmol chu a pei a, rûlin a hung inchang a. 11 Faraw khomin a mi varhai, dawithiemhai le mitdawivai thiemhai chu a ko ve a, anni khomin an mitdawivai thiem rùk chu hmangin chuong ang chun an thaw ve a. 12 An hmol chu an hang pei seng a, rûlin an inchang ta vong a. Amiruokchu, Aron hmol chun hmol dang po po chu a lem vong a. 13 Chuong sa khom chun Faraw chun a lungril a sukkhau zing a, LALPAN a hril ang khan, an thu a ngàithlàk nuom nawh. 14 LALPA chun Mosie kuomah, "Faraw lungril a la khau zing a, mihai chu a la'n suoktir phal nawh. 15 Zîngkar leh Faraw tui insilna ding hmuna chun fe la, ama chu hmu dingin Nile vadung kamah lo nghâk la, rûla inchang thei i hmol kha chawi bok rawh. 16 Chun a kuomah hieng ang hin hril rawh: 'LALPA, Hebrai mihai Pathien chun hi thu hi i kuoma hril dingin a mi tir a nih: thlalera an mi chawibiek theina dingin ka mihai hi infetir rawh ka tia chu tu chen hin i la bengkhon nuom nawh. 17 Chuleiin, LALPA chun hieng hin a tih: Hi hin LALPA ka nizie chu hrieng in tih: Ngai ta, ka kuta ka chawi hmol hin Nile vadung chu vuong ka ta, thisenin inchang a tih. 18 Nile vadunga ngahai chu thing an ta, a vadung chu thu vong a ta, a tui chu Aigupta mihaiin dawn naw ni hai' tiin hril rawh a mi tih" a ta. 19 Chun, LALPAN Mosie kuomah, "Hieng hin Aron kuomah hril rawh: i hmol kha kutin chawi la, Aiguptaa vadungpui hai, vadungte hai, tui lam hai, dil hai le tui intling khawmna taphot chungah inlet la, tui po po chu thisenah inchang a tih. Aigupta ram po po chu thisenin sip a ta, thing kuong le lung bêla tui um po po khom thisenah inchang a tih' tiin hril rawh" a ta. 20 Mosie le Aron chun LALPA thupêk ang charin an thaw a, hmol chu a hang inlet a, Faraw le a thoktuhai po po hmua ngei chun tui chu a vuok a, chuongchun vadunga tui po po chu thisenin a hung inchang ta vong a. 21 Vadunga nga chu an thi vong a, vadung chu a thu vut vut a, Aigupta mihai chun tui chu an dawn nuom ta naw a, thisen hlak chu Aigupta ram sûng po poah a um vong el si a. 22 Aigupta rama mitdawivaihai khomin an thiemna rùk hmangin chuong ang chun an hang thaw ve a, chu chun Faraw lungril a sukkhau a, LALPAN a hril tah ang khan, an thu le hla a ngàithlàk nuom chuong nawh. 23 Ngàithla nèk hmanin Faraw chu a in tieng a fe a, lungkham khom a lungkham zui nawh. 24 Vadung tui chu an dawn thei si naw leiin Aigupta mi po po chun tui dawn ding zongin Nile vadung kam vel chu an cho ta sup sup a. 25 Pathienin Nile vadung a vuoka inthokin ni sari zet a ni ta a.
Exodus 8
1 Chun, LALPAN Mosie kuomah, "Faraw kuomah fe la, hieng hin hril rawh: 'Ka mihai infetir rawh, an mi chawibiek theina dingin. 2 An suok ding i phal naw chun a ram pumah utok intàmtir ka tih. 3 Nile vadung hi utokin sip an ta, i lal ina chen hungin, i riekna pindana hai, i khum chunga hai, i thoktuhai le i mipuihai ina hai, in thuk sùnga hai, bei tlang in hmetna thlênga hai hung lût sup sup an ta, 4 nang le i mipuihai le i thoktuhai panga chen khom invak sup sup an tih' tiin" a ta. 5 Chun, Pathienin Mosie kuomah, "Aron kuomah hieng hin hril rawh, 'I kutah hmol chawiin, vadung le tui lam le dil chunga hai i hmol chu inlet la, Aigupta ram chungah utok hung intàm raw se'ti rawh" a ta. 6 Chuongchun Aron chun Aiguptaa tui chunga hai chun a ban a phar a, utok an hung suok a, a ram phêkin an hung intàm a. 7 Sienkhom, an mitdawivaihai chun an thiemna rùk hmangin chuong ang chun an thaw ve a, hnuoi chunga chun utok an hung insuoktir ve a. 8 Faraw chun Mosie le Aron chu a'n kotir a, an kuomah, "Kei le ka mipuihai laia inthoka utok hi la hmang dingin LALPA kuomah mi hnipêk unla, in mipuihai chu LALPA kuoma inthawina inhlàn dingin infètir ka tih" a ta. 9 Mosie chun Faraw kuomah, "Nile vadunga um lai ti lo po po, nang le i thoktuhai le i mipuihai laia inthoka utok la hmang dinga i ta dinga ngênna ka neipèk hun ding che chu nangman hung ruot rawh" a ta. 10 Faraw chun, "Zingah ni raw se" a ta. Mosie chun, "I ti ang chun ni raw se, LALPA kan Pathien ang hi an um nawh ti i hriet theina dingin. 11 Utokhai chun nang le i in, i thoktuhai le i mihai in chu suoksan vong an ta, Nile vadunga chauh um tàng an tih" a ta. 12 Mosie le Aronin Faraw an màksan hnungin Mosie chun Faraw chunga utok a'n tamtir chungthuah LALPA a ko a. 13 LALPA chun Mosie ngên angin a thawpêk a, in le tuol lai le rama utokhai chu an thi ta vong a. 14 Utok thi chu an deng vùm hnèr hnûr a, a ram phêkin a thu vut vut a. 15 Chuonga an hung re nawk ta phing leh Faraw chun a lungril a sukkhau a, LALPA lo hril tah ang khan, an thu chu a ngàithlàk nuom ta naw a. 16 Chun, LALPA chun Mosie kuomah, "Hieng hin Aron hril rawh" 'I hmol kha inlet la, pilvut vaw la, Aigupta ram po poa pilvut chu hrikind hung inchang a tih" a ta. 17 Chuong ang chun a thaw a, Aronin a hmol a hang inlet a, hnuoia pilvut a vuok charin Aigupta rama pilvut po po chu hrikin an hung inchang a, sa le mihriem hai chu an hung baw a. 18 An mitdawivaithiemhai chun an thiemna rûk hmanga thaw ve an tum a, an hlawsam dèr a. Hrik chun sa le mihriem hai chu an bawm a. 19 Mitdawivaithiemhai chun Faraw kuomah, "Hi hi Pathien kut a nih"e an ta. Sienkhom, Faraw lungril chu sukkhauin a um a, LALPA hril tah angin, an thu chu a ngàithlàk nuom chuong nawh. 20 LALPA chun Mosie kuomah, "Zîngkàr inhma takin tho la, insil dinga Faraw a fe lai va nangching la, hi thu hi va hril rawh: Hieng hin LALPA chun a hril: 'Ka mihai infetir rawh, an mi chawibiek theina dingin'. 21 Ka mihai i'n suoktir naw chun nang le i thoktuhai le i mihai inah tho hon hung tir ka ta, Aigupta mihai in po po chu thoin sip an ta, an chêngna ram po po khom thoin sip an tih. 22 Chu ni chun ka mihai umna Goshen ramah tho hrim hrim an um ve nawna dingin anni chu thlier hrang ka ta, chuongchun LALPA chu ka nih ti hung hre thei in tih. 23 Chun, ka mihai le i mihai chu thlier hrang ka tih. Hi inchikna thil mak hi zîngah hung tlung a tih' tiin hril rawh" a ta. 24 Chuong ang char chun LALPAN a thaw a, Faraw in le a thoktuhai ina chun tho an hung vuong lût ta hum hum el a, Aigupta ram hmun tin el chu thoin an suksiet a. 25 Chuongchun, Faraw chun Mosie le Aron chu a'n kotir a, "Fe unla, hi rama hin in Pathien kuoma chun va'n thawi el ro" a ta. 26 Mosie chun, "Chu chu thil fel ni naw nih. LALPA kan Pathien kuoma kan inthawina chu Aigupta mihai tirdak zawng nîng a tih. An tirdak zawng a lo ni chun, lungin an mi deng naw ding maw? 27 Ama thupêk angin, LALPA kan Pathien kuoma inthawi ding chun hi taka inthoka ni thum lam thlalerah kan fe a ngai a nih" a ta. 28 Faraw chun, "LALPA in Pathien kuoma inthawi dingin thlalerah infetir ka ti cheu, amiruokchu fe hla naw ro. Tu hin mi tongtaipêk raw leh" a ta. 29 Mosie chun, "Ka suoksan char che hin LALPA kuomah ngèn ka ta, zìnga hin Faraw le a thoktuhai le a mipuihai chu thoin inkiengsan an tih. Amiruokchu, LALPA kuoma inthawia an fe ding chu phal nawk lo a, dawhaa inhlèm nawk ta lo ding a ni thua hin Faraw hi chieng phot sien" a ta. 30 Chuongchun, Mosie chun Faraw chu a màksan a, Pathien kuomah a tongtai a. 31 LALPA chun Mosie ngên ang takin a thawpêk a, Faraw le a thoktuhai le a mipuihai kuoma inthokin tho tlimpui chu a hawl hmang a, pakhat hlekte khom an um ta nawh. 32 Chu tum khom chun Faraw chun a lungril a sukkhau a, mihai chu an suoktir phal nawh.
Exodus 9
1 Chun, LALPA chun Mosie kuomah, "Faraw kuomah fe la, hieng hin hril rawh: 'LALPA, Hebraihai Pathien chun hieng hin a tih: Ka mihai hi infetir rawh, an mi chawibiek theina dingin. 2 Infetir loa i chel tàng tawl zing chun Pathien kutin ran pûl hri râpthlâk tak el chu ran tlatna hmuna in sakorhai, 3 sabengtunghai, sanghawngseihai, bawng le beram le kêl ruolhai chungah inlèngtir a tih. 4 Amiruokchu, LALPAN Aiguptahai ran ruol le Israel mihai ran ruol chu the hrang a ta, Israelhai ran vai hrim hrim thi ve naw ni hai' tiin" a ta. 5 LALPAN a thaw hun ding chu tukin, "Zìngah LALPAN hi rama hin chuong ang chun thawng a tih" a ti bok a. 6 A zìnga chun chuong ang chun LALPAN a thaw a, Aigupta mihai ran po po chu an pûl ta vong a, Israel thlahai ran ruok chu pakhat khom an thi ve nawh. 7 Chun, Faraw chun en fie dingin mi a tir a, Israel mihai ran chu pakhat khom an thi ve nawh ti an hmu a. Chuong sa khom chun a lungril a sukkhau a, mihai chu an suoktir nuom nawh. 8 Chun, LALPA chun Mosie le Aron kuomah, "Thuka mi inting iemani zat chawi inla, Faraw hma bulah Mosien boruokah vawr raw se. 9 Chu chu a ram po po chungah vut dip khuin inchang a ta, chu chun Aigupta rama mi le sa po po chu khuoihli huoisuol invoitir a tih" a ta. 10 Chuongchun, thuka inting chu an chawi a, Faraw hmaah ngîrin Mosie chun boruokah a vawr a, mi le sa po poin khuoihli huoisuol an invoi a. 11 Mitdawivaithiemhai chun Aigupta mihai invoi ang bok khuoihli chu an invoi ve leiin Mosie chu an cho hne ta naw a. 12 Amiruokchu LALPAN Faraw lungril chu a sukkhau a, Mosie kuoma a lo hril lawk tah ang hrimin, Faraw chun Mosie le Aron thu chu a ngàithlàk nuom chuong nawh. 13 Chun, LALPAN Mosie kuomah, "Zîngkar inhma takin tho la, Faraw va hlù khum la, a kuomah, 'LALPA, Hebraihai Pathien chun hieng hin a tih: Ka mihai infètir rawh, an mi chawibiek theina dingin. 14 Chuong a ni naw chun, tuta tum hin chu nang le i thoktuhai le i mihai chungah hripui tak tak ka hung inlêngtir ding a nih, keima ang hrim hi hnuoia hin an um nawh ti in hriet theina dingin. 15 Tu khom hin ka kut phar a, hri hung inlêngtir a, nang le i mipuihai chu hnuoia inthoka sukram vong thei cheu ka nih. 16 Ka thilthawtheizie inentir ding che le khawvel po poa ka hming puong darna dinga ka hlà mei mei che a nih. 17 Ka mihai chungah insukngêngin i la'n suoktir nuom naw zing a. 18 Chuleiin, tu ang hun zînga hin Aigupta ram a pienga inthoka tu chen khoma la tla ngai lo rielpui ka'n tlàktir ding a nih. 19 I ran ruol nei po po le rama i thil nei po po chu a bûkah khum dingin thu pe rawh, mi le sa rêng rèng tuola umhai chu rielin a dêng hlum vong ding a ni si a' ti rawh" tiin. 20 Faraw thoktuhai laia LALPA thu poisatuhai chun an ranhai le an suokhai chu inhmaw takin an in sûngah an hawl lût tawl a. 21 LALPA thu poisa nawtuhai ruok chun an ranhai le suokhai chu ran tlatna hmunah an inumtir a. 22 LALPA chun Mosie kuomah, "Aigupta ram po poa mihriem le sa le loa thlai tinrèng chungah riel a tlàk theina dingin vân tieng i kut phar rawh" a ta. 23 Mosie chun a hmol chu vân tieng a hang inlet a, LALPAN vàninrum ri le riel a zuktir a, kawl inlepin hnuoi a kâp zor zor a. Chuongchun, Aigupta ram chunga chun LALPAN riel a'n tlàktir ta chur chur el a. 24 Riel a tlàk ruolin a suk a tungin kawl a'n lep ton zok zok a. Aigupta ram a pienga inthokin chuong ang lawma thli sie chu a la hrang ngai nawh. 25 Riel chun Aigupta ram puma loa thil um po po le sa le mihriemhai khom a dêng hlum vong a, loa thlaihai le thinghai khom a dêng kol vong a. 26 Riel a tlàk ve nawna chu Israelhai umna Gosen ram chauh a nih. 27 Chun, Faraw chun Mosie le Aron chu a'n kotir a, "Tuta tum hin chu thilsuol ka thaw a nih. LALPA a'n dik a, kei le ka mihai ruok chu kan suol a nih. 28 Hun ta êm êm raw se. Vân inrûm le riel bona dingin LALPA kuomah hni unla, chu chun insuoktir ka ti cheu, sawt um ta naw ti niu" a ta. 29 Mosie chun, "Khawpui hi ka suoksan pha leh kut pharin LALPA kuomah tongtai ka tih. Vàninrum hi bo a ta, riel tla ta bok naw ni a, chu chun hnuoi hi LALPA ta a nizie hrieng in tih. 30 Amiruokchu, nang le i rawihai hin LALPA Pathien tìna hlek khom in la nei naw rop ti ka hriet" a ta. 31 Pat le barli a dêng siet vong a, barli chu a vui lai a na, pat chu a pâr lai a nih. 32 Huit le vai butun ruok chu an la to naw leiin a dêng siet ve nawh. 33 Mosie chun Faraw a màksan a, khawpuia inthok chun a fe suok a. LALPA tieng a kut a phar a, vàninrum le riel chu a tawp a, ruo khom a sûr zom ta nawh. 34 Farawin ruo le riel le vàninrum a tawp tah ti a hmu chun a suol a pu nawk a, ama le a rawihai chun lungril an sukkhau a. 35 Chuongchun, LALPAN Mosie kuoma a lo hril tah ang khan, Faraw chun a lungril a sukkhau a, Israelhai chu an suoktir nuom nawh.
Exodus 10
1 Chun, LALPA chun Mosie kuomah, "Faraw kuomah fe la, LALPA chu ka nih ti in hrietna dinga inchikna thil mak tam tak ka thaw theina ding le chuong inchiknahai chu thaw a, 2 khau taka Aigupta mihai ka soisak thuhai chu in nauhai le in tu le tehai kuoma in inzawt theina dingin, Faraw le a thoktuhai lungril ka sukkhau a nih" a ta. 3 Chuongchun, Mosie le Aron chu Faraw kuomah an fe a, "LALPA, Hebraihai Pathien chun hieng ang hin a hril: 'Ka hmaah ieng chen top am inngâitlawm nuom loa i um ding chu? Ka mihai hi insuoktir rawh, an mi chawibiek theina dingin. 4 Ka mihai i'n suoktir phal naw chun zînga hin in ramah khàu honpui ka hung intàmtir ding a nih. 5 Hnuoi hi inlang thei lo khopin dâp sip an ta, rielin a dêng hlum bàk thil tlawmte inla neihai le rama thing hna la um sunhai chu fa ram vong an tih. 6 Nang le i thoktuhai le i mihai inah sip vong an ta, chuong ang chu i pi le pu huna hi ram in hluo nia inthoka an la tong ngai lo thil nîng a tih' a tih" tiin an hril a. Mosie chu a nghakìr a, Faraw chu a suoksan ta a. 7 Faraw thoktuhai chun a kuomah, "Ieng chen top am hi pa hi ei ta dingin châng a'n chang ding a na? Hienghai hin LALPA an Pathien chu an chawibiek theina dingin infètir el rawh. Aigupta ram hi sukramin a um zo tah ti i la hriet naw a ni maw?" an ta. 8 Chuongchun, Mosie le Aron chu Faraw kuomah an hung thuoi nawk a, an kuomah, "Fe unla, LALPA in Pathien chu va chawibiek ro. Amiruokchu, tuhai am an na a fe ding chu?" a ta. 9 Mosie chun a don a, "LALPA kuoma kût hmang ding kan ni leiin kan rêngin a chin a lien, kan naunu le naupahai le kan ran ruol po po leh fêng kan tih" a ta. 10 Faraw chun, "Nunau le in ran ruol le ka'n fetir ding cheu a ni chun, LALPA Pathien chun umpui mol raw se cheu! Thil suol thaw tum in ni hlak chu a chieng bal sia le! 11 Chuong chu ni thei naw nih. In ngèn tah angin, pasal po fe unla, LALPA chu va chawibiek ro" a ta. Mosie le Aron chu Faraw kuoma inthok chun an hnot suok a. 12 Chun, LALPA chun Mosie kuomah, "I kut kha Aigupta chungah phar rawh, a ram phêka khâu honpui hung intàm a, rielin a dêng siet bâk a rama thlai po po an fâk ram vong theina dingin" a ta. 13 Chuongchun, Mosie'n a hmol chu Aigupta ram chunga chun a hang inlet a. LALPA chun sunnithlâk le zânkhawvarin chu rama chun sak thli a'n hràngtir a. A tûk zînga chun thliin khauhai chu a hung lèn lût hum hum a; 14 khauhai chun Aigupta an rûn a, a ram sûng hmun tinah an fu a, an tam êm êm el a. Chuong ang lawma khàu intâm nasa chu a hmain hriet a la ni ngai naw a, hriet ni nawk ta ngai bok naw nih. 15 Hnuoi an tuom sip vong leiin a ram phèkin a'n thim khup el a. Riel dêng siet bâk chu a rama thlai tinrêng le thei ra po po chu an fâk ram a, Aigupta ram chu thil inder hrim hrim hmu ding um loin a kol rît a. 16 Faraw chun inrang takin Mosie le Aron chu a'n kotir a, an kuomah, "LALPA in Pathien le nangni lakah thil suol ka thaw a. 17 Tu hin ka suolna hi mi ngâidam nawk hrâm inla, LALPA in Pathien kuomah hi hripui tium hi la hmang dingin mi ngènpêk ro" a ta. 18 Mosie chun Faraw chu a fesan a, LALPA kuomah a tongtai a. 19 LALPA chun sak thli chu thlang thlipui hrât takin a'n changtir a, khauhai chu Tuipui Senah a lèn lût vong a, Aigupta ramah khàu hlek khat khom a màksan nawh. 20 Amiruokchu, LALPAN Faraw lungril chu a sukkhauh leiin Israelhai chu a'n suoktir phal chuong nawh. 21 Chun, LALPA chun Mosie kuomah, "Vân tieng khin i kut hang phar rawh, Aigupta rama hin ieng lai khoma an la hriet ngai lo thimpui a hung inzir theina dingin" a ta. 22 Chuongchun, Mosie chun vân tieng kut a hang phar a, ni thum sûng zet Aigupta ram chu thimpuiin a'n khum a. 23 Tu khom an inhmu thei naw a, mani umna hmuna inthokin ni thum sûng chu an invàk suok thei bok nawh. Israelhai umna ruok chu a var vong thung a. 24 Faraw chun Mosie chu a'n kotir a, a kuomah, "Fe unla, LALPA in Pathien chu va chawibiek ro. Nunau khom an rêngin thuoi unla, in ran ruolhai ruok chu màksan ro" a ta. 25 Mosie chun, "LALPA kan Pathien kuoma kan inthawi theina dingin pumraw inthawinaa kan hmang dinghai chu chawi i mi phalpèk ding annawm. 26 Kan ran ruolhai chu keini leh an fe ngei ding a na, an tin hlek khom màksan ni naw nih. LALPA kan Pathien kan chawibieknaah a then hi kan hmang a ngai a, a hmun kan tlung hma chun ieng thil am hmangin LALPA chu kan chawibiek ding ti kan hriet si nawh" a ta. 27 Faraw lungril chu LALPAN a sukkhau tlat leiin anni chu a'n suoktir phal chuong nawh. 28 Faraw chun Mosie kuomah, "Ka hmu phâk loah fe hmang dai rawh! Ka hmaah hung inlang ta lo hrim hrim dingin fimkhur rawh. I hmel ka hmu nawk ni chu i thi ni ding nîng a tih" a ta. 29 Mosie chun, "I ti ang tak chun ni raw se. I hmaah hung inlang nawk ta ngai naw ning" a ta.
Exodus 11
1 LALPA chun Mosie kuomah, "Faraw le Aigupta chungah hripui dang ka la hung inlèngtir ding a nih. Chu zoa chun infètir a ti cheu a, a'n fètir pha cheu chu a hnotin a nih a hnot suok ding cheu. 2 Mihai kha hril la, a nuhmei a pasalin an tuolbawmhai kuomah tangkaruo le rangkachaka siem incheina thilhai chu hni raw hai se, " a ta. 3 Mihai chu LALPAN Aigupta mihai lunginsiet a'n hlawtir a; chun Mosie chu Aigupta rama Faraw thoktuhai le a mipuihaiin nasa takin an ngaisâng bok a. 4 Mosie chun, "Hieng ang hin LALPA chun a hril: 'Zân ril velah Aigupta ram sir suok ka tih. 5 Aigupta rama nau pasal pieng hmasa tak taphot, Faraw nau lutîr, lalthungphaa inthung laia inthoka bu rawtna lunga thok bawinu nau lutîr chen khom thi'ng an ta, ran chen khom a chal pieng hmasa tak chu thi vong bok an tih. 6 Aigupta ram chu tap inrûm riin sip a ta, chuong ang hrim hrim chu a hmain a la um ngai naw a, um nawk ta ngai bok naw nih. 7 Israelhai lai ruok chu uiin mi amanih ran amanih an inbau ri tak ngiel khom hriet ni naw nih. Chu pha chun LALPAN Aigupta mi le Israel mihai chu a thlier ngei a nih ti hre tàng in tih. 8 I thoktuhai po po hi ka kuomah hungin ka hmaah la bokkhup an ta, 'Fe ta rawh, nang le a zuituhai po po le hin' tiin mi la hung ngên an ta, chu pha chun suok ka tih" a ta. Chuongchun, Faraw kuoma inthok chun lungsen takin a suok a. 9 LALPA chun Mosie kuomah, "Aigupta ramah thil mak tam lem ka thawna dingin Faraw chun i thu ngàithlàpèk naw ni che" a ta. 10 Mosie le Aron chun chuong thil makhai chu Faraw hmaah thaw hai sien khom LALPAN Faraw lungril a sukkhau tlat leiin a rama inthokin Israelhai chu a'n suoktir nuom si nawh.
Exodus 12
1 Chun, LALPAN Aiguptaa chun Mosie le Aron a biek a, "Tuta thla hi in ta dingin thla hmasa tak nîng a ta, 2 kum khat sûnga thla in tiem tanna nîng a tih. 3 Hi thla ni sawmnaa hin sûngkuo tinin mani sûngkuo ta ding seng beram tuoi pakhat la chit dingin Israel thlahai po po hril rawh. 4 Chun, beram tuoi thatna khop ni loa tlawm sûngkuo an um chun an tuolbawmhai leh an sûngkuo tamzie ang peiin beram pakhat intlàng raw hai se. Mi tin fâk khop tawk ang peia hisapin beram tuoi that ding zât chu ruot ro. 5 Ran tuoi in thlang dinghai chu kum khata upa, hmel hem lo nîng a ta, kel amani beram amani laia mi a ni ding a nih. 6 Chu thla ni sawm le ni lina chen chu kol inta, chu zàn tieng thimbut chun Israel sûngkuo tinin in that seng ding a nih. 7 A thisen iemani zât làng in ta, chu chu a sa in fàkna in kotkhâr bieng chung le sîr ve veah in tàt ding a nih. 8 Chu zân lá là chun a sa chu meiah em hminin, chol thang lo bei le thlai hna kha leh in fâk ding a nih. 9 A selin fa naw unla, tuiin suong naw unla, a lu le a ke le a sûng thang vongin in em hmin ding a nih. 10 A zînga ding ieng khom hla naw ro; a tûk chena fâk bâng la um chu meiah raw hmang ro. 11 Chun, hieng ang hin in fâk ding a nih: thuom inbel sa diema pheikhok bunin, hmol chawiin, inhmaw takin fa ro, LALPA fekàn kût a ni si a. 12 "Chu zân ngei chun Aigupta ram fang ka ta, mihriem le sa, nau lutîr po po chu sukhlum ka ta, Aigupta rama pathienhai po po chu an chungthu rèlpêk ka tih; kei hi LALPA chu ka ni si a. 13 Thisen chu in ta dingin in umna inchikna nîng a ta, thisen ka hmuna taphot chu fe kân pei ka tih. Aigupta ka hrem ni chun nangni sukse thei hri rêng rèng inlèng ve naw nih. 14 "Hi ni hi theinghil loa in inser hlak ding ni, thang la hung thar peihai khomin LALPA ta dinga kût hmanga an inser kumkhuo ding chu a nih. 15 Ni sari sûng chu chol thang lo bei in fâk ding a nih. A ni hmasa takah chol hrim hrim ina inthokin in inthiel fai vong ding a nih. Tu khom hi ni sari sûnga chol thang bei fàtu chu Israel sûngkuo laia inthokin in thlauthlàk ding a nih. 16 A ni hmasa tak le a tawpna takah inkhawmna hun ser in nei ding a nih. Hi ni hin mani fâk siem ti chauh naw chu sin dang hrim hrim in thaw ding a ni nawh. 17 "Chol Thang lo Bei Kût hi in inser ding a nih, chu ni ngei chun Israel mipuihai chu Aigupta rama inthokin ka thuoi suok a nih. Thangthar peihai khomin dâna neiin hi ni hi an inser hlak ding a nih ti hi kumkhaw thupêk a nih. 18 A thla hmasa tak ni sawm pali zân tienga inthoka ni sawmhni pakhat zân tieng chen chol thang lo bei in fâk ding a nih. 19 Ni sari sûng chu in inah chol hrim hrim a um ding a ni nawh. A rama pieng le mikhuol tukhom chol thang bei fâtu chu Israel sûngkuo laia inthokin in thlauthlàk ding a nih. 20 Chol thanga siem ieng khom fa naw ro. Khaw lai khom um inla, chol thang lo bei in fâk ding a nih' tiin hril rawh" a ta. 21 Mosie chun Israel upahai chu a ko khawm vong a, an kuomah, "Fe vat unla, in sûngkuo tin ta ding beram tuoi va thlang unla, Fekân Kûta ding beramte chu that ro. 22 Husop kau thliek unla, maihùna beramte thisena chun phum unla, in kotkhâr chung le bieng ve veah thisen chu tât seng ro. A tûk khuo a var hma chun tu khom mani ina inthokin suok naw ro 23 LALPAN Aigupta mihai hrem dinga a ram a hung fang pha, in kotkhâr chung le bieng intona thisen kai chu hmung a ta, fe kân a ta, sukhlumtu chu nangni sukhlum dinga a hung lût phal naw nih. 24 "Ka thupêkhai hi nang le i thlahaiin in hung zawm kumkhuo ding a nih. 25 LALPAN pêk a tiem cheu ram in lût pha khom hi ni hi inser hlak ro. 26 In nauhaiin, "Hi ni in inser hin ieng am in ta dingin umzie a nei a?" tia an indon pha che chun, 27 'Hi hi LALPA Fekân leia inthawina a nih, ama chun Aigupta mihai a sukhlum lai khan kan inhai fekânin ami hlà a, Aigupta rama Israel nauhai in chu a hung fe kân pei lei a nih' tiin in hril tawl ding a nih" tiin. Chu zoah mipui chun kûnin Pathien an chawibiek a. 28 Mosie le Aron kuoma LALPAN thu a pêk ang charin Israelhai chun an thaw a. 29 Zân rila chun LALPAN Aigupta rama nau lutîr po po, lalthungphaa inthung Faraw naupaa inthoka rip sûnga intâng nau lutîrhai le ran pieng hmasa tak po po chenin a sukhlum ta vong a. 30 Faraw chu a thoktuhai po po le Aigupta mi po po le chun zânah an tho a, Aigupta chu lusun tap riin a sip a, mithi um nawna in hrim a um si nawh. 31 Faraw chun Mosie le Aron chu a zân a zânin a'n kotir a, an kuomah, "Tho unla, nangni le Israel thlahai po po hi ka mipuihai laia inthok hin suok ro. In mi hni ang khan fe unla, LALPA chu va chawibiek ro. 32 In ti ang khan, in ran ruolhai khom thuoi unla, fe ta ro. Chun, mal mi sawm bok ro" a ta. 33 Aigupta mihai chun Israelhai kuomah, "In suok vat naw chun kan thi fai zo hman ding a nih" tiin an ram suoksan inhmaw dingin an nor a. . 34 Chuongchun, mihai chun an bei hmet lai khom chu chol pol hman loin, an hmetna thlêng le chun puonin an fûn a, liengkoah an inchuon a. 35 Mosien a hril tawl ang khan Israelhai chun Aigupta mihai chu tangkaruo le rangkachaka siem incheina thilhai le silfènhai chu an hni a. 36 LALPA chun anni chu Aigupta mihai lunginsiet a'n phurtir a, an hní hnì an pêk a; chuong ang chun Aigupta mihai thil chu an rokpèk tah a nih. 37 Israel thlahai chun Ramases khuoa inthokin Sukoth an tlung a, naupang tiem loin, puitling, kea lawn ringot khom nuoi ruk lai an nih. 38 Anni ruol chun hnam dang mi tam tak an fe ve a, beram ruol le bawng ruol an som teu bok a. 39 Aiguptaa inthoka chol thang lo bei hmet sa an chawihai chun chol thang lo bei an siem a. An bei hmeta chol an pol hman nawna san chu inhmaw taka hnaw suoka an um lei a nih, an fâk ding buotsaina hun takngiel khom an nei hman si nawh. 40 Aigupta rama Israel thlahai an um sûng chu kum zali le sawmthum a nih. 41 Kum zali le sawmthum an voi ni charin LALPA mihai chun Aigupta ram chu an suoksan ta vong a nih. 42 Chu zân, Aiguptaa inthoka a thuoi suok zân chun LALPAN a vêng zing tawl angin, hi zân hi inserin, Israel mi po po chun, suon la hung pei ding chena khom, LALPA chawimawi dingin an meng khawvar ve ding a nih. 43 LALPA chun Mosie le Aron kuomah, "Fekân Kût in hmang dàn ding chu hieng ang hin a nih: Hnam dang mihan kût sa hi an fâk ve ding a ni nawh. 44 Amiruokchu, tangkaa bawi in inchawk tah, ser in tanpèk tahai ruok chun fa thei an ta, 45 mikhuol lènglak le sinthawa mi in sorhai ruok chun fa thei naw ni hai. 46 In insûng ngeiah in fâk ding a nih; puo tieng chawi the phal a ni naw a, a ru in suktliek ding a ni bok nawh. 47 Israelhai po poin chu ni chu an inser ding a nih. 48 Nangni laia chêng ram dang miin LALPA Fekân Kût hmang ve an nuom chun an sûngkuoa pasal poin ser an intantir ding a nih; chuonga an thaw chun a rama pieng ang thoin thang ve thei an tih. Sertan lo tu khomin kût sa an fâk ding a ni nawh. 49 Chu dàn chun a rama pieng le ram dang mi, nangni laia khawsahai khom a huop vong a nih" a ta. 50 LALPAN Mosie le Aron a hril ang takin Israel thlahai po po chun an thaw a. 51 Chu ni chun LALPAN Israel thlahai chu Aigupta rama inthokin a thuoi suok tah vong a nih.
Exodus 13
1 LALPA chun Mosie kuomah, 2 "Mihriem a ni leh nau pasal, ran a ni leh a chal pieng hmasa tak chu ka kuomah hung inhlan pei rawh; Israel thlahai laia mi sul nêr hmasa tak chu ka ta a nih" a ta. 3 Chun, Mosie chun mipuihai kuomah, "Voisun, bawia in intàngna laka LALPA kut hrâta Aigupta rama inthoka a thuoi suokna cheu ni hi in inser hlak ding a nih. Hi ni hin chol thanga siem bei hrim hrim in fâk ding a ni nawh. 4 Voisun, Abib thlaa hin in suok a ni hih. 5 Kanan mihai, Hit mihai, Amor mihai, Hiv mihai le Jebu mihai ram hluo, khuoizu le nenetui luongna, in thlatuhai kuoma inkhâm meua pêk a tiem ramah LALPAN a thuoi tlung pha cheu chun hi ni hi tuta thlaa hin in inser hlak ding a nih. 6 Ni sari sûng chu chol thang lo bei in fâk ding a nih. A ni sarina chu LALPA ta dinga kût a ni ding a nih. 7 Ni sari sûng chun chol thang lo bei in fâk ding a nih. Chol thanga siem thil hrim hrim nangni lai a um ding a ni nawh. In umna taphotah chol a um ding a ni bok nawh. 8 Chu ni chun in nauhai kuomah, 'Aigupta rama inthoka kan suok lai khan LALPAN thil a mi thawpèk leiin hi ni hi kan inser a nih' tiin in hril ding a nih. 9 LALPA dàn chu in bauah a um zing theina dingin, hi thil inser hi in kutzie ang le in chalmit inkâra inchikna angah ngai ro. LALPA kut hrâtin Aiguptaa inthokin a thuoi suok ta si cheu a. 10 Hi dàn thu hi zawmin kum tin kût hi a hun takah in hmang zie hlak ding a nih. 11 "Chun, in pi le puhai kuoma inkhâm meua pêk a tiem Kanan ramah LALPAN thuoi lûta a tiem ram a pêk pha cheu chun, 12 in rila ra hmasa tak pasal taphot chu LALPA kuomah in inhlàn ding a nih. In ran laia a chal pieng hmasa tak khom LALPA kuomah in inhlan bok ding a nih. 13 Sabengtung chal pieng hmasa tak chu beramtein in intlan ding a nih. In intlan nuom naw chun a ring in suktliek ding a nih. In nau lutîr pasal taphot chu in intlan bok ding a nih. 14 "Chun, hi hnung peiah i nauhaiin, 'Hi thil umzie hi iem a na?' tia an hung indon pha che chun a kuomah, 'LALPA kut hrâtin bawia kan intàngna Aigupta rama inthokin a mi thuoi suok a. 15 Lulul taka Farawin mi chàr dè a tum tlat laiin, LALPAN Aigupta rama nau lutîr po po, a mihriem a sain, a sukhlum vong a. Chuleiin ran laia a chal pieng hmasa tak phot LALPA kuomah inhlân a, kan naupasal pieng hmasa tak phot kan intlan hlak chu nih. 16 Chu chu i kutzie le i chalmit inkâra inchikna ang el khan LALPA kut hrâtin Aiguptaa inthoka a mi thuoi suokzie inchikna a nih' tiin hril hlak rawh" a ta. 17 Farawin mihai a'n suo khan Filistinhai ram tieng chu lam hnaina lem ni sienkhom Pathienin chu tieng chun a thuoi nawh. Pathienin "Indona an tuok pal chun insîr an ta, Aigupta ram tieng kîr nawk hlauh rawi an tih" a ti lei a nih. 18 Chuongchun, mipuihai chu Tuipui Sen tieng panin thlaler lamah Pathienin a thuoi a, indo dinga inrâlring zingin Aigupta rama inthokin Israel thlahai chu an inthok suok tah a nih. 19 Josefan, "Pathienin a la hung kan nawk ngei ngei ding cheu a na, ka ruhai chu hi taka inthok hin in zawn tung ding a nih" tia Israel thlahai a'n cha anga thaw dinga thu inkhâm meua a lo intiemtir tah angin, Mosie chun Josefa ruhai chu a hawn tung a. 20 Sukot-a inthok chun an fe pei a, thlaler tontira khuo Ethama chun riebûk an khuor a. 21 Sùn le zàna an inzin theina dingin LALPA chun sùnah sûm lawnin an hma a thuoi a, zânah mei lawnin an lampui a el var bok a. 22 An hma thuoitu sùna sûm lawn le zâna mei lawn chun mipui chu a fesan ngai hrim hrim nawh.
Exodus 14
1 Chun, LALPA chun Mosie kuomah, 2 "Israelhai hi kîr nawk dingin hril la, Migdol le Tuipui inkâra Pi-hahiroth kawl, Baâl Zefon ep chie tuipui kama chun riek raw hai se. 3 Faraw chun lungrilin, 'Israelhai chu thlaler huol vel ram palailakah chi-ai takin an intàng an tah' ting a ta. 4 Keiin Faraw lungril chu sukkhauh ka ta, hung hnot a ti cheu a, Faraw le a sipaihai hmangin keiin chawimawina chang ka ta, Aigupta mihai chun LALPA chu ka nizie hung hre tàng an tih" a ta. Israelhai chun a hril ang tak chun an thaw a. 5 Israelhai an tlân suok vong tah ti Aigupta lal an hril chun, Faraw le a thoktuhai chun an lungril an thlàk a, "Ieng am a na ei thaw ta hi? Israelhai ei insuoktir ringot hi, tuin am ei rong bawl tàng a ta?" an ta. 6 Chuongchun Faraw chun a tawlailir a'n buotsaitir a, a sipaihai chu a thuoi a. 7 Aigupta mihai tawlailir bàkah a tawlailir laia a tha tak vong zaruk le tawlailir khal thiem thlanghai le chun an hnot a. 8 Ngam taka suok Israelhai chu hnot zui dingin LALPAN Aigupta lal Faraw lungril chu a sukkhauh a nih. 9 Faraw sakor tawlailir le a khaltuhai le Aigupta sipaihai chun Israelhai chu Baâl Zefon ep Pi-hahiroth bul tuipui kama an riek lai chu an va hnot phàk a. 10 Farawin a hung hnot lai chun mipui chu an hang ngha a, Aigupta mihaiin an hung hnot phâk el ding a nih ti an hmu chun, thlabârin LALPA an ko khèk a. 11 Mosie kuomah, "Aigupta rama khan thlàn ding a um naw leia thlalera hin thi dinga i mi thuoi a lo ni maw? Ieng leia hienga mi thaw dinga Aigupta rama inthoka i mi thuoi suok? 12 Aigupta rama khom khan, 'Mi chokbuoi ta naw rawh. Keini chun Aigupta mihai rong hi bawl el kan tih' tiin kan hril che an naw maw? Thlalera thi hlol nêkin Aigupta mihai rong kha lo bawl inla a tha lem awm vei leh!" an ta. 13 Mosie chun mipui chu zâp deiin, "Ti naw ro. Ngîr nghet unla, voisuna LALPAN sansuokna a hung intlunpèk ding cheu hi thlîr ringot ro. Voisuna Aigupta mi in hmuhai hi hmu nawk ta ngai naw ti niu. 14 LALPAN dopèk a ti cheu; ngàingam takin um tok tok ringot ro" a ta. 15 LALPA chun Mosie kuomah, "Ieng dinga i mi ko khêk am a na? Israelhai kha hma tieng pan pei dingin hril rawh. 16 I hmol kha chawi la, tuipui chungah inlet la, hnuoi chàra Israelhaiin tuipui hi an kàn theina dingin, tuipui hi inthe raw se. 17 Aigupta mihaiin an hnot zui theina ding cheuin an lungril sukkhauh ka ta, Faraw le a sipaihai, a sakor tawlailirhai le a sakor chungchuong mihai lakah chawimawina hmùng ka tih. 18 Faraw le a sakor tawlailirhai le a sakor chungchuong mihai laka chawimawina ka hmu pha leh Aigupta mihai chun LALPA chu ka nizie hre tàng an tih" a ta. 19 Israelhai hmaa fe Pathien vântirko chu an hnung tieng a'n son a, sum lawn khom chu an hmaa inthoka insonin an hnung dàlah a thang a, 20 Aigupta mihai le Israel mihai inkâra chun a hung tla a. Zân khuoin sum lawn chun Israelhai umna tieng chu a el var a, Aigupta mihai umna tieng chu a hlie thim leiin zânkhuoin an hung pan hnai thei nawh. 21 Chun, Mosien tuipui chunga chun kut a phar a, LALPAN zânkhuoin khaw sak thli hrât takin tuipui chu a'n nam kîrtir a, tuipui chu a hung intan a, tuipui tuong chu hnuoi chàrah a hung inchang el tah a. 22 An chang tieng le voi tieng bang anga tui ngîr khup kâra chun Israelhai chun tuipui chu hnuoi chàrah an fe kai a. 23 Aigupta mihai chun hnot peiin, Faraw sakor hai, a tawlailirhai le a sakor chungchuong mihai chun tuipuiah an hnot lût a. 24 Khawfingchat vela chun LALPAN mei le sum lawn chunga inthokin Aigupta mihai chu a zuk en a, a sukbuoi ta nuoi nuoi a. 25 An tawlailir kehai a sukthlongpêk a, an fe dukdak thei ta naw a. Aigupta mihai chun, "Israelhai tieng LALPA a thang a, a mi do a ni hi! Inrang takin kîrsan ei tiu" an ta. 26 LALPA chun Mosie kuomah, "Aigupta mihai hi an tawlailir le an sakor chungchuonghai leh tuiin a chim pil tawlna dingin i kut kha tuipui chungah phar rawh" a ta. 27 Mosie chun tuipui chungah kut a phar a, khuo a var charin tuipui chu a pangngaiin a hung inmat nawk a. 28 Aigupta mihai chun tlàn suok an tum a, sienkhom LALPAN tuipuiah a'n lèn lûttir ta vong a. Tuipui a hung a luong inmat nawk chun, tawlailir le sakor chungchuonghai po po le tuipuia Israelhai hnot lûttu Faraw sipaihai po po chu a chim pil ta vong a, pakhat khom an suok nawh. 29 Israelhai ruok chun hnuoi chàrah tuipui chu an fe thleng a, an voi le changah tui bang insi khup chu a ngîr a. 30 Chu ni chun Israelhai chu LALPAN Aigupta mihai kuta inthokin a sansuok a, tuipui kama Aigupta mi thihai ruong zâl thluk chu an hmu a. 31 Aigupta mihai chunga LALPA thilthaw ropui tak chu Israelhai chun an hmu a, mipuiin LALPA chu an ti a, LALPA le a siehlaw Mosie chu ringsanah an nei ta a.
Exodus 15
1 Chuongchun, Mosie le Israelhai chun LALPA chawimawiin hi hla hi an sak a:"LALPA inpâkna hla sak ka tih, Ropui takin a hne ta si a; Sakor le a chunga chuonghai chu, Tuipuiah a pei thlâk tah. 2 LALPA chu ka hrâtna le ka hla, Mi sandamtu a hung ni tah. Ama chu ka Pathien a na, Ama chu inpâk ka ta, Ka thlatuhai Pathien a na, Ama chu chawimawi ka tih. 3 LALPA chu râlhrât a na, A hming khom LALPA a nih. 4 Faraw tawlailirhai leA sipaihai po po chu, Tuipuiah a pei thlâk tah. A hotu suongtawlolhai, Tuipui Senah an pil vong. 5 Tuiin a chìm pil vong a, Lungtum thlâk ang vang vangin, Li rilah an pil hmang tah. 6 LALPA, i kut chang tieng chu, Thilthawtheinan a sip a, LALPA, i kut chang tieng chun, Hmelmahai i pot nawi vong. 7 I lalna ropui tak chun, Nangma khingtuhai che chu, I pei thlâk tawl ta vong a, I lungsenna puok dar chun, Anni chu bu pawl angin, A kàng hmang vong ta si a. 8 I hnâr i hang hnawt meu chun, Tui a hung intieng thûr a, Tuifawn insawk lai hai khom, Bang angin an ngîr khup a, Lipui rila tuihai khom, An inkhal zo tah a nih. 9 Hmelma chun chapo takin, 'Hnot thlûrin hnot khûm ka ta, Ka râllâkhai chu semin, Ka du tawkin chèn ka ta, Ka kawlhnâm chu phawi suokin, Ka kut ngeiin anni chu, Sukbohmang ka tih' a tih. 10 Sienkhom thuoka i mût chun, Tuipuiin a chim pil tawl a, Tuia suon tum thlâk angin, Tuipuiah an pil vang vang. 11 Aw LALPA, nang ang hrim hi, Tu pathien am an um a?Thienghlimna tienga ropui, Ropuina tienga râpum, Thil mak ropui tak thaw hlak, Tu hrim am um tàng an ta? 12 I kut chang tieng i phar a, Hnuoiin a lem zo tawl tah. 13 I hmangaina chuoi lo chun, I'n tlansahai i thuoi a, I hmun thienghlim tlung chenin, I hrâtnan thuoi pei i tih. 14 Hnam danghan an hriet pha chun, Tiin inthin hawp an ta, Filistin mihai khom chu, Thlaphangnan man tawl a ta, 15 Edom lalhai chi-aiin, Moab hotuhai khom chu, Inthinnan man tawl a ta; Kanan rama chênghai khom, Intui ral zo vong an tih. 16 Titna le thlaphangnaha'n, Anni chu tlâkbuok a ta, I bân tha hrât an hmuin, Lung angin inchang an tih, Aw LALPA, i mihaiin, I'n chawk sa i mihaiin, Chu hmun an fe thleng chenin. 17 Anni chu hung thuoi lûtin, I ro hluo tlânga ngei chun, Anni chu la phun i ta, Chu hmun chu chêngna dinga, Aw LALPA i siem a na, A hmun thienghlim khom LALPA, I kuta i'n din a nih. 18 LALPA chun ro rêl a tih, Chatuon a'nthok chatuon chenin"tiin. 19 Faraw sakor hai, tawlailir hai le sakor chungchuong hai chu tuipuia an lût zoin LALPAN tui chu a hung inluong kîrtir a, Israelhai ruok chun hnuoi chârah tuipui chu an fe thleng a nih. 20 Chun, zawlnei Miriam, Aron farnu chun khuongte a chawi a, a hnunga chun nuhmei po poin khuongte chawiin an zui a, an làm a. 21 Miriam chun hi hla hi a sakpèk a: "LALPA inpâkna hla sak ka tih, Ropui takin a hne ta si; Sakor le a chunga chuonghai, Tuipuiah a pei thlâk tah"tiin. 22 Mosie chun Israelhai chu Tuipui Sena inthok chun Sur thlalerah a thuoi a, ni thum zet an inzin sûngin tui hrim an hmu nawh. 23 Mara hmun an hung tlung a, tui chu a kha leiin an dawn thei naw a, chu leia chu hmun chu Mara ti an inbùk a nih. 24 Mipui chun Mosie kuomah, "Iem a na ei dawn ta ding?" tiin a chunga chun an chier a. 25 Mosie chun LALPA a ko a, ama chun thing pakhat hi a kawkhmu a, chu chu tuiah a zuk dêng lût a, tui chu a hung inhnik ta a. Chu hmuna chun LALPAN thupêk le dânhai a siempêk a, anni chu a fie bok a. 26 "LALPA in Pathien rawl fimkhur taka ngâithla a, a mit hmua thil indik thaw a, a thupêkhai le a dânhai in poisa chun, Aigupta mihai chunga hremna hri ka'n lèngtir ang kha nangni chunga chu inlèngtir ve naw ning; kei hi LALPA, a sukdamtu cheu chu ka ni si a" a ta. 27 Chun, tui hnar sawm le pahni le tûm thing sawmsari umna Elim chu an tlung a, chu hmuna chun tuikhur bulah an riek a.
Exodus 16
1 Israel mipui po po chu Elim hmuna inthok chun an suok a, Aigupta ram an suoksana inthoka thla hnina ni sawm le pangaa chun Elim le Sinai inkâra um, Sin thlaler chu an tlung a. 2 Israel mipui chu thlalera chun Mosie le Aron chungah an chier a. 3 Israelhai chun an kuomah, "Aigupta ramah sa bêl bulah thung a, du tawka bei ei tlàn lai khan LALPA kutah lo thi ta lem inla a that awm vei leh, hi thlaler hmuna hin pungkhawmhai po po hi phingtâma thi dingin in mi thuoi suok a lo ni hi tie!" an ta. 4 Chuongchun LALPAN Mosie kuomah, "In fâk ding vâna inthokin bu ka'n sûrtir ding a nih. Mitinin an ni khat tlâk pei chauh rût raw hai se. Chuong ang chun ka thupêk an zawm le zawm naw hang fie tawl ka tih. 5 A ni ruknaa ruok chu an ni hni tlak rûtin an siem ding a nih" a ta. 6 Mosie le Aron chun Israelhai kuomah, "Aiguptaa inthoka thuoi suoktu cheu hi LALPA a nizie zàn tieng hin hrieng in tih. 7 Chun, zîng tieng leh LALPA ropuizie hmung in tih, a chunga in chierna thu chu a hriet ta si a. Keini hi ieng telul am kan na, in mi chier khum chu?" an ta. 8 Mosie chun, "LALPAN zàn tieng sa le zîng tieng bu a pêk cheu in hmu pha chun a thawtu chu LALPA a nih ti hre tàng in tih, a laka in chierna kha a lo hriet ta si a. Keini hi tu am kan ni a? Keini laka chier ni loin Pathien laka chier in ni lem" a ta. 9 Chun, Mosie chun Aron kuomah, "Israel pungkhawmhai kuomah, 'LALPA hmaah hung ro, in chierna kha a hriet ta si a' tiin hril rawh" a ta. 10 Aronin Israel mipuihai kuoma thu a hril lai chun, thlaler tieng an hei thlîr a, LALPA ropuina chu sûmah a hung inlang a. 11 Chun, LALPAN Mosie chu a biek a, 12 "Israelhai chierna kha ka lo hriet; an kuomah, 'Zànbuah sa fàng in ta, a tûka ruok chu tlai takin bu fa tâng in tih. Chuongchun, kei hi LALPA in Pathien chu ka nih ti hrieng in tih' a tih tiin hril rawh" a ta. 13 Zàn tieng chun an riekbûk tuom khopin vamim an hung vuong lût ta hum hum a; zîngkar chun an riebûk vela chun daidaw a lo tla dup el a. 14 Daidaw a hang hul chun thlaler hnuoi chunga chun thil biel inpèr chik té tè, daidaw khal ang el chu a bang uoi el a. 15 Chu chu Israelhaiin an hmu chun, "Hi hi iem a na?"f an ta, iem a nih ti an hriet si nawh. Mosie chun an kuomah, "In fâk dinga LALPA bei pêk cheu a ni hi. 16 Hi hi LALPA thupêk chu a nih: Mi tinin mani mamaw tawk peiin in rût khawm ding a nih. In puon ina chêng mi pakhat pei ta dingin litar hni pei in rùt ding a nih" a ta. 17 A hril ang chun Israelhai chun an thaw a, a rût teuh an um a, tlawmte rùt an um bok a. 18 Noa an inkhi pha a rût tamin a hau bìk naw a, a rût tlawmin a chang tlawm chuong bìk bok nawh. Mi tinin mani khop tawk seng an rût a. 19 Chun, Mosien an kuomah, "Tu khomin a zînga fâk dingin khêk naw ro" a ta. 20 Amiruokchu, thenkhatin an poisa naw a, a zînga dingin an sie a, sienkhom a lo innge vong a, a rim a se êm êm a, chuleiin an chungah Mosie lung a sen hle a. 21 Tûk tin mani fâk khop tawk chauh an rût ta seng a, nisa a hung insâng pha leh a'n tui ral vong hlak. 22 A ni ruk nia ruok chu a lêt hnia tam, mi pakhatah litar li pei an rût a, chu chu khawtlâng hotuhai chun Mosie kuomah an hung ripawt a. 23 Ama chun an kuomah, "Hi hi LALPA thupêk chu a nih: 'Zînga chu LALPA Chawlni thienghlim, Sabat a ni leiin chawlna ni ding a nih. Chuleiin, beia zeu nuomin zeu unla, a suonga suong nuomin suong ro. In fâk mahla chu zînga dingin hla ro" a ta. 24 Mosie hril ang chun a zînga ding khom an hla a, sienkhom a thûm naw a, a'n nge bok nawh. 25 Mosie chun an kuomah, "Voisun chu hi hi fa ro. Voisun hi LALPA ta dingin Sabat a na, tuolah rùt ding um naw nih. 26 Ni ruk sûngin tûk tin rût in ta, a ni sari ni ruok chu Sabat a ni leiin rût ding ieng khom um naw nih" a ta. 27 A ni sari ni chun mi thenkhat chu rût dingin an suok a, amiruokchu rùt ding an hmu nawh. 28 Chun, LALPA chun Mosie kuomah, "Ieng chen am ka thupêk le ka dânhai hi poisa loin in um ding a na? 29 En ta, LALPA chun chawlni a pêk cheu a, chuleiin a ni ruk niah ni hni ring bu a pêk cheu a nih. Mi tin in umnaah um tok tok unla, a ni sarinaa chu tukhom suok dok naw ro" a ta. 30 Chuongchun, mipuihai chu a ni sarinaa chun an chawl a. 31 Israel sûngkuohai chun chu thil chu manna tiin an ko a. Maruoi mu anga vâr sar el a na, hang fâk chun beipèra khuoizu nàl ang a nih. 32 Mosie chun an kuomah, "Hi hi LALPA thupêk chu a nih: Manna omer khat la unla, suon la hung thar pei dinghai khoma Aigupta rama inthoka ka thuoi suok lai cheua thlalera fâk ding bu ka pêk cheu hi an hriet zing theina dingin, sie tha ro" a ta. 33 Mosie chun Aron kuomah, "Bel chawi la, a sûngah manna litar hni thun rawh. Chu chu Pathien hmaah suon la hung thar pei ding chena vong dingin LALPA hmaah sie rawh" a ta. 34 LALPAN Mosie kuoma thu a pêk angin, manna chu vong zing dingin Aron chun Thuthlungna hmaa chun a sie a. 35 Israelhai chun mihriem chêngna ram, Kanan ramri bul an tlung chenin manna chu kum sawmli sûng an ring a nih. 36 Chuong laia bu inkhinaa an hmang tak chu efa a na, chu chu litar sawmhni tluk a nih.
Exodus 17
1 Israelhai chu Sin thlalera inthok chun LALPA thupêk angin hmun dang dangah an inson pei a, Refidim-ah riebûk an khuor a, sienkhom chu taka chun mipui dawn ding tui a um si nawh. 2 Mipuihai chun Mosie kuomah, "Dawn ding tui mi pe rawh" an ta. Mosie chun an kuomah, "Ieng dinga kei in mi mawsiet am a na? Ieng dinga LALPA in fie?" a ta. 3 Mipui hlak chu an dang a châr si leiin Mosie chungah an chier a, "Ieng dinga keini le kan nauhai le kan ran ruolhai hi thlalera dangchâra thi ding hin Aigupta rama inthokin i mi thuoi suok am a na?" tiin an suosal a. 4 Chuongchun, Mosie chun LALPA a ko a, "Hi mihai hi ieng am ka law ding a na? Lungin an mi dêng têp a ni ta si a" a ta. 5 LALPA chun Mosie kuomah, "Mipuihai hmaah Israel upahai kha thuoi la, Nile vadung i vuokna hmol kha chawi bok la, fe rawh. 6 Horeb-a lungpui chunga son i hmaah lo ngîr ka ta, lungpui chu vaw la, mipui dawn ding tui hung suok el a tih" a ta. Chuong ang chun Israel upahai mit hmuah Mosie chun a thaw a. 7 Chu hmun hminga chun Massa le Meribag a'n bùk a, Israelhaiin ama chu inhalpui a, "LALPA chu eini lai a um tak tak meu am um tak tak naw" tia an fie lei a nih. 8 Refidima an um lai chun Amalek mihaiin Israelhai chu an hung bei a. 9 Mosie chun Josua kuomah, "Eini laia mi iemani zât thlang suok la, Amalekhai chu va bei ro. Zîngah tlâng sîpa khin Pathien hmol hi chawiin lo ngîr ka tih" a ta. 10 Mosie thupêk angin Josua chun Amalek mihai chu a va do a, Mosie le Aron le Hur chu tlâng sîpa chun an kai tung a. 11 Mosien bân a phar sûng po chun Israelhaiin an hne a, a bân a lâk thlàk pha leh Amalek mihai chu an hràt ve thung a. 12 Mosie bàn a hung kham chun lung an va lâk a, chu chunga chun a thung a, a bân chu a phar zing theina dingin Aron le Hur chun a bân khing tieng ve vea thangin nisa tlàk chenin an dompui a. 13 Chuong ang chun Josuain Amalek sipaihai chu kawlhnâm hmangin a tukdol tah a nih. 14 Chun, LALPA chun Mosie kuomah, "Hi thu hi hriet zing dingin lekhabuah ziek thla la, Amalek mihai hi vân hnuoi mi tu khom hriet ta lo dingin ka nuoi bo ding a nih ti Josua ngei khom hril rawh" a ta. 15 Chu hmuna chun Mosien maichàm a siem a, a hmingah Jehova Nissih a'n bûk a. 16 Ama vèkin, "LALPA lalthungpha tieng kut ka phar ta si a. LALPA chun suona inthoka suon nawk peiah Amalek mihai chu do tâng a tih" a ta.
Exodus 18
1 Mosie tarpu Jethro, Midianhai thiempu chun Mosie le a mi Israelhai chunga Pathienin thil a thawpèk le Aigupta rama inthoka a hung thuoi suok dàn chanchin po po chu a lo hriet ve a. 2 Mosien a nuhmei Zipora le a naupahai pahnih a tir kîr khan a tarpu Jethro chun a lo umpui a. 3 Mosie chun a naupa upa lem hmingah Gersom a sak a, chu chu 'Ram dangah mikhuol ka lo ni tah' tina a nih. 4 Chun, a naupa dang hmingah Eliezar a sak a, chu chu "Ka thlatuhai Pathien chu mi thangpuitu a na, Faraw kawlhnâma inthoka mi sansuoktu a nih' tina a nih. 5 Mosie tarpu Jethro chun Mosie nuhmei le naupahai chu thlalera Pathien tlâng kawla Mosie riebûk khuorna hmuna chun a hung thuoi a. 6 Jethro chun Mosie kuomah, "Kei, i tarpu hi i nuhmei le nauhai thuoiin ka hung ding a nih" tiin thu a thon lawk a. 7 Mosie chun a tarpu chu a lo va hmuok a, kûnin chibai a bûk a, a fawp a. An inchibai hnung chun puon inah an lût a. 8 Mosie chun Israelhai leia Faraw le Aigupta mihai chunga LALPA thilthaw dàn chanchin le an inzinna lampuia harsatna an tuokhai le LALPAN a san suok pei dànhai iengkim chu a tarpu chu a hril vong a. 9 LALPAN Aiguptahai kuta inthoka Israelhai a sansuok dàn le an ta dinga thil tha a thawpêk dàn chanchin lawmum po po chu a hrietin Jethro chu a lawm hle a. 10 Jethro chun, "Aigupta mihai le Faraw kuta inthoka sanhimtu cheu le Aiguptahai thu hnuoia inthoka Israelhai sansuoktu LALPA chu inpâkin um raw se. 11 Tu hin LALPA chu pathien dang po po nêka ropui lem a nih ti ka hriet tah, chuong thilhai chu chapo taka Israelhai nghaisatuhai chunga a thaw a ni si a" a ta. 12 Mosie tarpu Jethro chun Pathien kuomah pumraw thilhlàn le inthawina dang dang a'n hlân a. Aron le Israel upahai po po chu Pathien hmaa Mosie tarpu inthawina ruoi chu kîl dingin an hung a. 13 A zînga chun Mosie chu mipuihai ro rêlpêk dingin a thung a, zîng tienga inthoka zàn tieng chenin mipuiin an ngîr ngha tuou el a. 14 Chuonga mipuihai ta dinga thil a thaw po po a tarpuin a hmu chun, "Mipuihai hi iem a na i thawpèk tak chu? Ieng leia nang chauh rorêltua thang a, zîng tienga inthoka zàn tieng chen mipuiin an ngîr huol che am a na? " a ta. 15 Mosie chun, "Mipuihai hi Pathien rawn dinga ka kuoma hung an nih. 16 Thubuoi an nei pha leh ka kuomah an hung intlun a, an thu ka lo rèlpèk a, Pathien thupèk le dànhai ka lo hril tawl bok a" a ta. 17 Mosie tarpu chun, "I thilthaw dàn hi a tha nawh. 18 Nang le a hung pantuhai che in insukchàu mei mei lem ding a nih. Hi sin hi i ta dingin a rik taluo a, makhàt chaua hang tlin ruol a ni nawh. 19 Ka thu hi ngâithla la, rem ruotpui ka ti che a, Pathienin malsawm a ti che. Nang chu Pathien hmaa mipui aiawtuah thang la, an thubuoihai chu Pathien kuomah intlun rawh. 20 Thupèk le dànhai chu inchûktir i ta, an um dàn ding le an thaw dàn dinghai chu i kawkhmu pei ding a nih. 21 Amiruokchu, anni laia mi hmang tlâk, Pathien ti mi, mi ringum, hlawkna indik lo theida mihai chu thlang suok la, chuonghai chu sâng ruol, za ruol, sawmnga ruol le sawm ruol chunga dâm hotuah ruot rawh. 22 Chuonghai chun ieng lai khomin mihai ro chu rèlpèk hai sien, thu lien tham deu chauh i kuomah hung put lût hai sien, thu chîn tham chu anniin rêl vong raw hai se. Chu chun i phur nasa takin hung zâng a tih, an phurpui ding che a ni leiin. 23 Chuong anga i thaw a, Pathien khomin thaw dinga a ti a ni chun, hung tlin thei tàng i ta, mipuihai khom lungawi takin mani in tieng inlawi thei tàng an tih" a ta. 24 Mosie chun a tarpu thu chu a ngâithlâk a, a hril ang takin iengkim a thaw a. 25 Israelhai laia mi hmang tlâkhai chu a thlang khawm a, mipuihai hotua dâm, thoktuhai hotua dâm, a sâng ruol, zanga ruol, za ruol, sawmnga ruol le sawm ruol chunga dâm hotuah a sie a. 26 Chuonghai chun ieng lai khomin mipuihai chu ro an rêlpèk a, thu lien tham deuh chu Mosie kuomah an hung intlun a, thu chîn tham ruok chu anniin an rêl ta vong a. 27 Mosie chun a tarpu Jethro chu a vàn thla a, a ram tieng panin a kîr nawk tah a.
Exodus 19
1 Israelhaiin Aigupta an suoksana inthoka a thla thumna ni tak chun Sinai thlaler an tlung a. 2 Refidima inthoka Sinai thlaler chu hung tlung an nih. Sinai tlâng ep thlalerah Israelhai chun riebûk an khuor a. 3 Chu zoah Mosie chu Pathien hmu dingin tlângah a hang lawn a, tlânga inthok chun LALPAN a hung biek a, "Jakob sûngkuohai be la, Israelhai kuomah hi thu hi puong rawh: 4 'Nangni ngeiin Aigupta chunga ka thilthawhai in hmu tah a, mupuiin a thla zâra a te a chawi anga chawiin, ka ta dingin ka thuoi suok cheu a nih. 5 Tu hin ka thu a rênga zawma ka thuthlunghai in vong zing phot chun hnam po po laia ka ro hlu bik nîng in tih. Khawvel pumpui hi ka ta a ni lai zingin, 6 nangni chu ka ta dinga lalram thiempu le hnam ser hran nîng in tih' ti hi Israelhai kuoma i hril ding chu a nih" a ta. 7 Chuongchun, Mosie chu a kîr nawk a, Israel upahai chu a ko khawm a, LALPAN thu a pêkhai po po chu an kuomah a hril vong a. 8 Mipui chun lunginruol takin, "LALPA hril taphot chu thaw pei kan tih" an ti duol duol a. Mipui donna chu Mosien LALPA a hril sawng a. 9 Chun, LALPA chun Mosie kuomah, "Nang le ei inbiek lai ngei mipuiin hre a, an ring tlat theina ding chein sûm sa tak lai i kuomah ka hung inlang ding a nih" a ta. Mosie chun mipuihai donna chu LALPA a hril sawng a. 10 Chun, LALPA chun Mosie kuomah, "Mipuihai kuomah va fe la, voisun le zînga hin insukthienghlimin an puonhai sawp fai hai sien, 11 a ni thumna nia dingin lo inring raw hai se, chu ni chun LALPA chu mipui hmua ngei Sinai tlângah a hung tum ding a ni si a. 12 A tlâng sir vela um mipuihai fe theina chin ding ramri khang la, tukhom tlânga kai lo ding le tlâng thut khom tawk lo dinga fimkhur dingin hril rawh. Tu khom tlâng hang tawk taphot chu sukhlum ni ngei ngei an tih. 13 Tu khomin kuta tawk loin, lunga dèng hlum amani thala kap hlum nîng an tih. Sa khom ni sien, mihriem khom ni sien, indamtir lo ding a nih. Beram ki an mût ruoi ruoi pha le chauh mipuiin tlâng chu an hung tlung ding a nih" a ta. 14 Tlânga inthoka Mosie a fe thlâk hnung chun mipuihai chu a'n hlàn thienghlim a, an puonhai an sawptir bok a. 15 Chun, an kuomah, "A ni thumnaa dingin inbuotsai ro. Nuhmei le pasal khom inpawl naw ro" a ta. 16 A ni thumna tûka chun vân a hung inrùm dur dur a, kawl a hung inlep zuk zuk a, tlâng sîp chu sûm sa takin a hung tuom a, tawtawrawt an ri ruoi ruoi a, riebûka um mipuihai chu an inthin hawp a. 17 An riebûka inthok chun mipuihai chu Pathien inhmupui dingin Mosien a thuoi suok a, tlâng thuta chun an ngîr a. 18 LALPA chu Sinai tlânga chun meiin a hung tum a, tlâng chu meikhuin a tuom a. Rawtuina meikhu ang elin tlânga inthok chun meikhu intûr ngul el chu a suok hlut hlut a, a tlâng chu a'n thin bup bup a, 19 tawtawrawt ri chu a'n ring zuol deu deu bok a. Mosie chun thu a hang hril a, Pathien chun rawlin a hung don a. 20 LALPA chu Sinai tlâng sîpah a hung tum a, Mosie chu hung dingin a ko a, chuongchun a kai tung a. 21 LALPA chun a kuomah, "Tum thla la, LALPA hmèl hmu tuma mipuiin an hung paw thleng lui nawna ding le tam tak an thi pha nawna dinga fîmkhur dingin zu hril rawh. 22 LALPA hung pantu thiempuhai khom an inhlân thienghlim ding a nih, chuong naw chun an chungah LALPA tuong hlauh rawi a tih" a ta. 23 Mosie chun LALPA kuomah, "Mipuihai chun Sinai tlâng hung kai naw ni hai. Nangma ngeiin, 'A tlâng vela hin ramri khangpèk la, chu sûng chu hmun thienghlimah sie rawh' tia i mi lo hrilthi ta lei khan" a ta. 24 LALPA chun Mosie kuomah, "Fe thla la, Aron kha hung thuoi rawh. Thiempu danghai chun LALPA kuoma hung dingin hung nêr lui naw raw hai se, chuong naw chun an chungah LALPA tuong rawi a tih" a ta. 25 Chuongchun, Mosie chu mipuihai kuoma chun a zu fe a, chuong thu chu a zu hril tawl a.
Exodus 20
1 Pathien chun hieng thu po po hi a hril a: 2 "Kei hi bawia in intàngna Aigupta rama inthoka thuoi suoktu cheu LALPA in Pathien chu ka nih. 3 "Keima naw chu Pathien dang nei naw rawh. 4 "I ta dingin milem siem naw rawh, chung tieng vâna mi amanih, hnuoi tieng hnuoia mi amanih, tui sûnga mi amanih lem i siem ding a ni nawh. 5 Chuong thil hmaa chun kûnin i chawibiek ding a ni nawh. Kei, LALPA i Pathien hi Pathien thîkthu sie, pahai thil suol thaw leia an nauhai hrem hlak, mi theidatuhai chu an thlahai suon thum suon li chen khom hrem hlak le 6 mi hmangaia ka thupèk zawmtuhai ruok chu suon sâng tam tak chen chunga khom hmangaina inlangtir hlaktu chu ka nih. 7 "LALPA Pathien hming sàlin khel hril naw rawh; LALPA chun a hming hmang suoltu chu hrem loin insuo naw nih. 8 "Sabat hi thienghlim taka inser ding a nih ti hre zing rawh. 9 Ni ruk sûng chu thokrimin sin thawng i ta, 10 ni sarina ruok chu LALPA i Pathien chawlni a nih. Chu ni chun sin ieng khom i thaw ding a ni nawh, nangni le i naupa le naunu, i suoknu le suokpa, i ranhai le i ina chêng ram dang mihai khomin. 11 Ni ruk sûngin LALPAN hnuoi le vânhai, tuifinriet le a sûnga um po pohai a siem a, a ni sarinaa ruok chu a chawl si a. Chuleiin, LALPAN chawlni chu mal a sawm a, a sukthienghlim a nih. 12 "I nu le pa chawimawi rawh, chuongchun LALPA i Pathienin a pêk che rama hin dam sawt i tih. 13 "Tuol that naw rawh. 14 "Uire naw rawh. 15 "Inru naw rawh. 16 "I vènghai khelin hêk naw rawh. 17 "I vènghai in le lo inhnar naw rawh. I tuolbawm nuhmei amanih, a siehlawnu le siehlawpa amanih, a bawngchal le sabengtung amanih le a thil nei dang hrim hrim inhnar bok naw rawh" tiin. 18 Mipuihai chun vâninrum dâm, kawlinlep dâm, tawtawrawt ri dâm hre a, tlâng kâng khu lui lui dâm an hmu chun thlabârin an inthin a. 19 Hla taka ngîrin Mosie kuomah, "Nangman kan kuomah thu hril lem ta la, lo ngàithlâng kan tih. Pathien ruok chun kan kuomah hril ta naw hrâm raw se, kan thi el thei ding a nih" an ta. 20 Mosie chun an kuomah, "Ti naw ro. Pathien tina nei a, thil suol in thaw nawna dingin Pathienin a hung fie cheu a ni hi" a ta. 21 Pathien umna sûm sà tak tieng pana Mosie a fe lai chun mipui chu hla takah an ngîr a. 22 LALPA chun Mosie kuomah, "Vâna inthoka ka hung biek che ti Israelhai chun an hriet a, an kuomah hieng hin hril rawh: 23 Keima ti lo pathien dang hrim hrim in nei ding a ni nawh; tangkaruo le rangkachaka siem pathien lem khom in ta dingin siem bok naw ro. 24 "Pilin ka ta dingin maichâm siem unla, in beramhai, in kèlhai le in bawnghai chu pumraw thilhlàn le inremna inthawina dingin inhlàn ro. Khaw lai khom ka hming ka'n hriettirna taphota chun in kuomah hung ka ta, mal sawm ka ti cheu. 25 Chun, lung hmanga maichâm in siem pha leh lung ser hmangin siem naw ro, hriemhrei in hmang chun sukporche rawi in tih. 26 Ka maichâm kailawnah kai tung naw ro, in saruokna inlang pal rawi a tih.
Exodus 21
1 "Chun, hienghai hi ro an rêl dàn ding i siepèk dinghai chu a nih: 2 Bawi dinga Hebrai mi in inchawk chun kum ruk sûng in rong bawl a ta, a kum sarinaa ruok chu intlan loin zalen thei a tih. 3 Ama chaua hung lût a ni chun ama chauin suok a ta, a nuhmei le hung lût an ni ruok chun a nuhmei khom a suok sa ve ding a nih. 4 A puin nuhmei a lo inneitir a ni chun, a nuhmei le a nauhai chu a pu ta nîng an ta, ama chauh suok thei a tih. 5 "Amiruokchu bawi chun, 'Ka pu le ka nuhmei le nauhai hi ka hmangai êm leiin ka suok nuom nawh' a ti chun, 6 a pu chun rorêltu hmaah thuoi a ta, kotkhâr amanih kotkhâr bieng bulah thîr zumin a na verpêk a ta, a dam sûngin a pu bawi ni tâng a tih. 7 "Tu khomin bawi dinga a naunu a zor chun, bawipa angin ama chu suok el thei naw nih. 8 A pu chun ama hmang dinga a thlang a lo ni a, a pu chu a suklawm bok si naw chun, mi dang intlan suoktir a ta, sienkhom a pu chun mi dang kuomah zor thei naw nih. 9 A naupa nuhmei dinga a huol a lo ni chun a naunu ang charin a en ding a nih. 10 A naupan nuhmei dang a neisan a ni khomin, fâk le dawn le sil le fên a pêk bâkah a nuhmei a nina chanvo chu a hlippèk ding a ni nawh. 11 Chuong thil pathumhai chu a thawpèk si naw chun, intlanna sum pe loin, zalenin suok thei a tih. 12 "Tu khomin mi a vuok hlum chun ama khom sukhlum ve ngei ngei ding a nih. 13 Chun, tum rèng lei ni loa Pathienin a'n tlungtir a ni ruok chun, a tlàn lûtna ding hmun keiman ruotpèk ka tih. 14 Amiruokchu, phierrûk a, tum rêng leia a that a ni chun ka maichâma inthokin thuoi hmang unla, sukhlum ro. 15 "Tu khom mani nu le pa vawtu chu sukhlum ngei ro. 16 Tu khom mihriem inrua zortu amanih, a la kol zing laia man amanih a ni chun ama chu sukhlum ngei ro. 17 Tu khom mani nu le pa tongsie inphurtu chu sukhlum ngei ro. 18 "Chun, mi an inhal a, pakhatin lunga dêngin amanih kuttum a thlâk a, thi ruok chu thi êm loa khum beta a um chun, 19 hliema um kha a hung tho inkàng a, funghrol thuna tuol a suok thei pha leh a vawtu kha insuo ding a nih; amiruokchu hliem tuortu hun inhmang hu zât rul a ta, a dam var chena inenkolnaa seng po po tum bok a tih. 20 "Tu khomin a bawipa amanih a bawinu amanih hmola a vuok hlum chun ama chu hrem ngei ding a nih; 21 sienkhom bawi chu ni khat ni hni hnunga a hung tho inkàng nawk ruok chun hrem lo ding a nih, bawi chu ama thil nei laia mi a ni si a. 22 "Pasal insuolin nuhmei inrai lai lo tawk sa palin nau insiet pha sien, hliem na naw sienkhom, a pasalin a ngèn zât le rorêltuin a remti ang zât chu a sukhliemtu chu inchawitir ding a nih. 23 A hliem na a ni ruok chun hringna aiah hringna, 24 mit aiah mit, ha aiah ha, kut aiah kut, ke aiah ke, 25 raw aiah raw, hliem aiah hliem, vuok aiah vuokin in thung lêt ding a nih. 26 "Tu khomin a bawinu amanih bawipa amanih mitah vawin lo sukse pal sien, a mit siet aia zângna domna dingin bawi chu a'n suo zalen ding a nih. 27 A bawinu amanih bawipa amanih ha a lok tlam chun, a ha tlam aia zângna domna dingin a bawi chu a'n suo zalen ding a nih. 28 "Bawngchalin nuhmei amanih pasal amanih a sikhlum chun, chu bawngchal chu in dênghlum ngei ding a nih; a sa khom fa naw ro. Bawngchal neitu ruok chu hrem lo ding a nih. 29 Bawngchal chu a hma khoma mi sik hmang a ni a, a neitu khomin chu chu a hriet a, sienkhom a khum nuom chuong si naw leia nuhmei amanih pasal amanih a lo sikhlum a ni ruok chun, a bawngchal chu dênghlum ding a na, a neitu khom sukhlum bok ding a nih. 30 Amiruokchu, intlan dinga intukna a um chun hringna aiah an tuk zât taphot chu pêka intlan thei nîng a tih. 31 Mi naupa amanih naunu amanih khom lo sikhlum sien, hi dàn ang boka rèl ding a nih. 32 Bawinu amanih bawipa amanih a lo sikhlum a ni ruok chun bawi neitu kuomah tangka shekel sawmthum pêng an ta, a bawngchal ruok chu lunga dêng hlum ding a nih. 33 "Chun, miin a khur nei sìn lo amanih, a khur cho nel nawk loa a um leia bawngchal amanih sabengtung amanih a lo tla hlum chun, 34 khur neitu chun rul a ta, ran neitu kuomah zângna domna tangka pêng a ta, ama chun ran ruong chu inhlawm a tih. 35 "Chun, mi pakhat bawngchalin mi dang bawngchal lo sikhlum sien, bawngchal la dam chu zor an ta, a man le bawngchal thi ruong chu inzât charin insem an tih. 36 Amiruokchu, bawngchal la dam chu a hma khoma mi sik hmang a na, a neituin a khum nuom si naw lei a ni chun a neitu chun bawngchal chu pêng a ta, bawngchal thi ruong chu aman chang thung a tih.
Exodus 22
1 "Miin bawngchal amanih beram amanih inru a, that a, a zor chun, bawngchal pakhat aiin bawngchal panga le beram pakhat aiin beram pali chawi a tih. 2 "Miin a in roktu chu a rok laia a vuok hlum chun, a vawtu chunga chun thisen phuba lâk ding a ni nawh; 3 amiruokchu, nisa suok hnunga a vuok hlum a ni ruok chun a thisen lakah maw phur a tih. Rûkru chun a thil inrûk chu thung kîr a ta, pêk ding a nei naw ruok chun a thil inrûk thungna dingin ama chu zor ding a nih. 4 Ran inrûtu kutah bawngchal amanih, sabengtung amanih, beram amanih a hringa man a ni chun a lêt hniin rul a tih. 5 Tu khomin a lo amanih grep huon amaniah ran a'n tlattir a, ranhai chu invâka mi loah an lût chun a lo le a grep huon thatna lai takin a rul ding a nih. 6 "Miin mei insuo a, lo hnawm inkàng zaptir a, mi buphal amanih, bu kung amani le lo po po a kâng siet chun, mei insuotu chun a rul ngei ding a nih. 7 "Tu khomin a tuolbawm kutah a sum le pai le thil neihai inkol thattir sien, chu chu a koltu ina inthokin inhmang ta sien, rûkru chu man a ni phot chun a lêt hniin a rul ding a nih. 8 Rûkru chu man a ni si naw chun, a koltu chu rorêltu hmaah inlangin, ama thaw a ni le ni naw inchieng raw se. 9 Bawng amanih, sabengtung amanih, beram amanih le silfèn le thil dang inhmang thuah hrim hrim, tu khomin 'Hi hi chu ka ta a nih' a ti chun an pahni thubuoi chu rorêltu hmaah an intlun ding a nih. Rorêltuin thiem naw a'n changtir taphot chun a tuolbawmpa laka chun a lêt hni chawi a tih. 10 "Tu khomin a sabengtung amanih, bawngchal amanih, beram amanih le ran dang ieng khom a tuolbawm kutah inkol thattir sien, ran chu thi le hliem le suomin lo um sien, a thawtu tu khomin hmu si naw hai sien, 11 a koltu chun ran chu a tawk nawzie inchiengna dingin a tuolbawm hrieta ngei Pathien hmaah inkhàmna a nei ding a nih. Chu chu ran neitu chun pom a ta, a koltu chun a rul a ngai ta nawh. 12 Amiruokchu, an inrûkpêk a ni ruok chun a koltu chun a rul ding a nih. 13 Sain a se a ni chun, a sa hlek hung chawi sien, sa se ran ai chu a rul ngai naw nih. 14 "Tu khomin a tuolbawm ran a hmang haw a, a neitu um naw laia ran chu a hliem amanih a thi chun, a hmang hawtu chun rul a tih. 15 A neitu um lai a ni ruok chun rul a ngai nawh. Ran chu a man chawia haw a ni ruok chun a haw man chauh chawi a tih. 16 "Pasalin nunghàk thienglâm, nuhmei dinga mi la huol lo chu thlêma a zâlpui chun, man le muol pein nuhmeiah a nei ngei ding a nih. 17 A pain a naunu chu inneitir a phal tlat naw khomin nuhmeia a lo siem tah leiin a man chu a pêk tho tho ding a nih. 18 "Nuhmei dawithiem hrim hrim chu damin hlà naw ro. 19 "Tu khom ran rìmtu taphot chu sukhlum ro. 20 "Tu khom LALPA ti chauh lo pathien dang kuoma inthawi hrim hrim chu sukbohmang ding a nih. 21 "Ram dang mi tukhom thaw sein neksawr naw ro, nangni khom Aigupta ramah mikhuol in ni hlak kha. 22 "Hmeithai amanih fahra amanih hai chu neksawr naw ro. 23 In soisak tha naw vai chun mi hung zuolko an ta, an rawl lo ngâithlàng ka ta, 24 ka lung sen phut a ta, kawlhnâmin hung sukhlum rawi ka ti cheu a, in nuhmeihai chu hmeithai hung nîng an ta, in nauhai khom fahra hung nîng an tih 25 "Nangni laia um ka mi, mi retheihai kuomah sum in inpûktir pha an bat angah ngai naw unla, a pung phùt bok naw ro. 26 I tuolbawm silpuon chu bandaa i lo hrènpèk a ni khomin nisa tlâk ruolin pe kîr nawk rawh; 27 a silpuon nei sun a na, a taksa suklumna dinga a silpuon a ni leiin ieng am silin zâl tàng a ta? A mi hung ko vai chun lo ngàithla ngei ka ta, kei hlak chu mi lunginsiet thei tak ka ni bok si a. 28 "Pathien hrilse naw la, i mihai chunga rorêltu chu tongsie inphur bok naw rawh. 29 I thlai thar hmasa tak le uoiin thar i sawr hmasa tak chu i hung inhlân ding a nih. I naupa upa tak chu i mi pêk ding a nih. 30 Chuong ang bokin i bawng le beramhai khom i thaw ve ding a nih. Ni sari chu a pui kuomah um a ta, a ni riet ni-ah i mi pêk ding a nih. 31 Chun, ka mi thienghlimhai in ni ding a nih. Chuleiin, ram sa se sa hrim hrim in fâk ding a ni nawh; ui kuomah in pêk lem ding a nih.
Exodus 23
1 "Thuthang indik lo in hril dar ding a ni nawh. Mi rilo thangpuitu dingin thuhretu riloah in insiem ding a ni nawh. 2 Thil suol thaw tum mipui lai inzêl ve naw ro. Thubuoi hrilnaah mipui tieng awn zawnga thangin thudik chu in sukbuongbar ding a ni nawh. 3 Mi rethei khom a thubuoiah in tan bîk ding a ni bok nawh. 4 "In hmelma bawngchal amanih a sabengtung amanih invâk hmang in hmu chun a kuomah in khal kîrpèk nawk ngei ngei ding a nih. 5 Nangni theidatu cheu sabengtung chu a phurin a del de lai in hmu chun, ieng angin thangpui rin inla khom, thangpui loin in màksan ding a ni nawh. 6 "In mi, rethei tak takhai thubuoi chu, indik naw takin in rêlpèk ding a ni nawh. 7 Khêla inhêknaah thang ve naw unla, poi tawk lo le mi indikhai sukhlumtuah thang naw ro, mi rilo chu ka'n suo naw ding a ni si a. 8 "Thamna la naw ro, thamna chun a hmutuhai mit a sukdel a, mi indikhai thu khom a hèm kawi hlak. 9 "Ram dang mihai nêksawr naw ro, nangni khom Aigupta rama mikhuola in um lai khan mikhuol ni umzie in hriet chieng ta si a. 10 "Kum ruk sûng chu in loah bu tuin a ra sik la, 11 a kum sarinaa ruok chu inlet lo le hmang loin sie ro; chu taka inthok chun mi retheihaiin fa ve thei an ta, an lâk mahla po chu ramsahaiin tlàn bok an tih. Chuong ang bokin in grep huonhai le in oliv huonhai chu thaw ro. 12 Ni ruk sûng in sin thaw unla, ni sarinaa chun chawl ro. Chuongchun in bawngchalhai le in sabengtunghai khom chawl thei vèng an ta, in insûnga pieng in bawihai le hnam dang mihai khom chawl hadam ve thei an tih. 13 In kuoma ka hril po po hi ngaiven unla, pathien dang hming hrim hrim lam naw unla, in baua inthok khomin mihaiin hre naw hrim hrim raw hai se. 14 "Kum khatah voi thum ka ta dingin kût hmang ro. 15 Chol thang lo bei kût hmang unla, thu ka pêk tah ang cheu khan, ni sari sûng chu chol thang lo bei ring ro. Hi hi Abib thla sûnga ni ruotah khan hmang unla, chu thla chu Aigupta rama inthoka in suokna thla a ni kha. Chun, ka hmaah tu khom kut ruokin in hung inlang ding a ni nawh. 16 "Loa in bu tharsuok hmasa takin Busîk Kùt hmang ro. Chun, kum tawp pawl tlâkah in lo tharsuok in hlu lût vong pha leh Pawl Kût hmang ro. 17 Kum khatah pasal po po Chunghnung tak LALPA hmaah voi thum an hung inlang ding a nih. 18 "Chol thanga siem thil hrim hrim leh ka kuomah inthawina thisen inhlân naw ro. Chun, kûta thil hlâna hmang thau rêng rêng chu a tûk zing chenin sie ngai naw ro. 19 "In lo tharsuok hmasa tak laia a tha tak vong chu LALPA in Pathien kuomah hung chawi ro. Kel tuoi sa chu a pui nenetuiin suong ngai naw ro. 20 "En ta, in lampuia vêng zing ding cheu le hmun ka buotsaia thuoi tlungtu ding cheuin ka vântirko in hmaah ka hung tir ding a nih. 21 Ama chu ngaiven unla, a thu ngàithla ro. A lakah hel naw ro, ama chun ka hming a put leiin in helna chu a ngaidam awm si naw cheu. 22 Amiruokchu, a thu in pom a, a hril taphot in thaw pei chun, in hmèlmahai hmèlma nîng ka ta, in dohai dotu ni bok ka tih. 23 Ka vântirko chun in hma thuoi pei a ta, Amor hai, Hit hai, Periz hai, Kanan hai, Hiv hai le Jebu hai umnaa chun thuoi a ti cheu a, anni chu ka la sukbohmang dai ding a nih. 24 An pathienhai hmaah kûnin chawibiek naw unla, an thil chìnghai chu chìng bok naw ro. Anni chu inram vong unla, an lung biekhai chu suknawi vong ro. 25 LALPA in Pathien rong chauh bawl unla, fâk le dawnah sukhnienghnar ka ti cheu a, nangni laia inthokin natna hri la hmang ka ta, 26 nau insiet amani le ching amani nangni lai um naw ni ti niu a, in dam kum khom a tluontlingin suksei ka tih. 27 "In hmaah ka tiumna infètir ka ta, tu hnam khom in hmasuon taphot chu sukchi-ai ka ta, in hmèlmahai po po chu in hmaah intlânsiettir ka tih. 28 In fèna ding lampuia inthoka Hiv hai, Kanan hai le Hit hai hnot suoktu dingin in hmaah khuoivânriel tir ka tih. 29 Amiruokchu, kum khat sûng chun hnot suok vong el naw ning, chuong naw chun a ram chu rausan vong an ta, in ta dinga ram sa tium hung tam taluong an tih. 30 A ram pum la thei khopa in hung pung hun chenin ahmatiemin in hmaa mihai hnot suokpêk pei ka ti cheu. 31 "In ramri ding chu Tuipui Sena inthoka Filistinhai Tuipuii chen le thlalera inthoka Tuipui chen khangpêk ka ti cheu a, chu rama umhai chu nangni kutah pêng ka ta, anni chu hnot suok in tih. 32 Anni amani le an pathienhai amani leh thu in thlung ding a ni nawh. In ram sûngah an um ding a ni bok nawh, chuong naw chun ka chungah hin suol inthawtir pal an ti cheu; in ta dinga châng tium chu an pathienhai chawibiek a nih' tiin" a ta. 33 (A um nawh)
Exodus 24
1 Chun, ama chun Mosie kuomah, "Nang le Aron le Nadab le Abihu le Israel upa sawmsarihai kha ka kuomah hung tung unla, rala inthokin mi hung chawibiek ro. 2 Mosie chauin LALPA hung pan hnai sien, mi dang chun hung hnai naw ro. Mipui khom ama leh hung naw raw hai se" a ta. 3 Mosie chu a zu fe a, LALPA thu le rorêl dànhai po po chu mipui a zu hril a, anni chun lunginruol takin, "LALPA hril taphot chu thaw pei kan tih" an ta. 4 Mosie chun LALPA hril po po chu a ziek thlàk vong a. A zînga chun inhma takin a tho a, tlâng thuta chun maichâm a siem a, Israel hnam sawm le hnam hni aiawin lung sawmpahni a phun a. 5 Chu zoa chun Israel tlangvalhai chu pumraw thilhlàn nei dingin a tir a, inremna thilhlàna dingin LALPA kuomah bawngchal tuoiin an inthawi a. 6 Mosie chun ran thisen zâtve chu a lâk a, maihùnah a sie a, thisen zâtve dang chu maichâmah a the a. 7 Chun, Thuthlungna Bu chu a lâk a, mipui hrietah a tiem a, anni chun, "LALPA hril taphot chu thaw pei kan ta, zawm pei kan tih" an ti duol duol a. 8 Mosie chun thisen chu a chawi a, mipui chu thèin, "Ngai ta u, hi thuthlungna bua Pathienin in kuoma thu a lo thlung tah po po thuthlungna thisen chu a ni hih" a ta. 9 Mosie le Aron, Nadab le Abihu le Israel upa sawmsarihai chu an kai tung a, 10 Israelhai Pathien chu an hmu a, a ke innghatna chu lungmantam safir rem khawm ang, vân anga inthieng a nih. 11 Sienkhom Israel hotuhai chunga chun Pathienin a kut a'n let nawh; Pathien chu an hang hmu a, fain an dawn tlàng a. 12 LALPA chun Mosie kuomah, "Tlânga khin ka kuomah hung kai la, chu taka chun lo um la, mipuihai zirtirna dinga an ta dinga lungphêka dân le thupêk ka ziekhai chu lo pêng ka ti che" a ta. 13 Mosie chu a kaiza vêngtu Joshua leh a'n thok suok a, Pathien tlânga chun a hang fe a. 14 Upahai kuoma chun, "Kan hung kîr nawk hma khat chu hi taka hin mi lo nghâk zing ro. Nangni lai Aron le Hur an um a, thubuoi nei taphot an kuomah fe raw hai se" a ta. 15 Mosien tlâng a tlung chun tlâng chu sûmin a baw a, 16 LALPA ropuina chu Sinai tlângah a um a, sûmin tlâng chu ni ruk a bawm khum a, a ni sarina chun suma inthokin LALPAN Mosie chu a hung ko a. 17 Israelhai hmu dàn chun, LALPA ropuina chu tlâng sîpa kâng hmang thei mei ang el a nih. 18 Mosie chu sûm zìnga chun a va lût a, tlânga chun a hang lawn a, ni sawmli le zân sawmli a hang um a.
Exodus 25
1 Chun, LALPAN Mosie chu a biek a, 2 "Israelhai kuomah hril la, ka kuomah thilhlàn hung chawi raw hai se. Lungrila an phal ang ang thilpêk an hung chawihai chu ka ta dingin i lo lâk khawm ding a nih. 3 Thilpêk i lâk khawm dinghai chu hienghai hi nîng a tih: rangkachak dâm, tangkaruo dâm le dâr dâm; 4 patzài dumpawl, senduk le senlâr dâm, puon zài inhmi dâm, kèl hmul dâm, 5 beramchal vun, rong sena nam dâm, tui bawngvunj dâm, sitim thingk dâm, 6 khawnvara sit ding oliv hriek dâm, hriek nàl phaa pol chi mawsawla dâm le rimtui raw ding dâm, 7 Efod le awmbela bel ding onik lung le lunghlu dang dang hai chu an nih. 8 Chun, anni laia ka chêng ve theina ding in thienghlim mi bawlpêk rawh. 9 A ruongam ka'n entir ang che khan biekbûk chu bawlin a sûnga hmangruo ding po po khom i siem ding a nih. 10 "Chun, sitim thingin bawm insiemtir la, a dung chu centimeter za le sawmpakhat, a khang chu centimeter sawmruk le paruk le a'n sâng tieng centimeter sawmruk le paruk nîng a tih. 11 A sûng le puo tieng rangkachak hlîr hlakin inluon khum vong la, a tlâng po po chu rangkachakin i kawm bok ding a nih. 12 Rangkachak kuol pali siem la, a ke thutah khing tieng pahnih, a dang tieng pahnih, inbûk rawh. 13 Sitim thing bokin a zawnna ding zawnfung siem la, chu chu rangkachak tuiin inluon rawh. 14 Bawm zawnna ding zawnfunghai chu rangkachak kuola chun a khing a khingin rol lût ve ve rawh. 15 Rangkachak kuola zawnfung i rol lût chu um zing a ta, lâk suok ta lo ding a nih. 16 Chun, bawm sûnga chun lungphêka Thuthlung inziek ka la pêk ding che chu i sie ding a nih. 17 "Rangkachak hlîrin zangàina thungpha, l a dung centimeter za le sawm, a khang centimeter sawmruk le paruka lien i siem ding a nih. 18 Chun, zangàina thungpha sin hmor intona inthut ding rangkachak cherub lim, a suta sut ngei i siem ding a nih. 19 A sin hmor khing tieng chun cherub lim pakhat sie la, a khing tieng chun pakhat dang sie bok la, zangàina thungpha leh an inmat ding a nih. 20 Cherubhai chu inhmatonin zangaina thungpha tieng nghâng an ta, an thlain zangàina thungpha chu zâr khum an tih. 21 Bawm chunga chun zangàina thungpha chu innghat i ta, bawm sûnga chun Thuthlung ka la pêk ding che chu i sie ding a nih. 22 Chu taka chun intuokpui hlak ka ti che a, thuthlung bawm chunga cherub pahni inkâra zangàina thungpha chunga inthok chun Israel mihai kuoma thu ka pêk ding taphot chu pe hlak ka ti che. 23 "Chun, sitim thingin dawkân siem la, a dung chu centimeter sawmriet le pariet, a khang chu centimeter sawmli le pali le an sângzie chu centimeter sawmruk le paruk a ni ding a nih. 24 Chu chu rangkachak hlîr tuiin inluon vong la, a tlâng chu rangkachakin kawm rawh. 25 Milimeter sawmsari panga tieta lienin a kawm siem i ta, chu chu rangkachakin i kawm ding a nih. 26 Rangkachak naval pali siem i ta, chuonghai chu dawkân ke pali kil tina chun inbûk rawh. 27 A zawnfung rol lûtna dingin rangkachak navalhai chu dawkân kawm sîra inbûk ding a nih. 28 Sitim thingin dawkân zawnna ding zawnfung siem la, rangkachak tuiin inluon rawh. 29 Chu taka ding chun rangkachak hlîra siem thlèng dâm, no dâm, uoiin thilhlàn bun thlâkna ding no tung le maihùn dâm i sie ding a nih. 30 Dawkàn chunga chun ieng lai khomin ka hmaah hlànbeim i sie rop ding a nih. 31 Chun, rangkachak hlîrin khawnvar siena i siem ding a nih. A ngul le bulthut chu a sera ser ding a na, a lu tienga a kumùm le a pâr vul lai limhai leh ser inzom vong ding a nih. 32 A ngula inthok chun kau ruk, sîr khatah kau thum, sîr khing tieng kau thum a pêng suok ding a nih. 33 A zâr tinah ruon pâr kûmùm lai le a pàr lai lim pathum um a ta, a kau nawka chun chuong ang bok chu um a tih. Chuong ang chun khawnvar siena pêng paruk chu i siem ding a nih. 34 Khawnvar siena ngula chun ruon kûmùm ang pàr vul lai lim pali a um ding a nih. 35 A zâr chung le hnuoi inkârah pâr kumum pakhat pei a um ding a nih. 36 A kumum le pârhai po po le a ngul le thut hai chu rangkachak hlîr tlang sakhata inthoka ser ding a nih. 37 Chu taka sie ding chu khawnvar pasari siem i ta, i sit pha leh a vel chu a elvar vong ding a nih. 38 Khawnvar phita chep ruolna le hmangruo danghai khom rangkachak hlîra siem ding a nih. 39 Khawnvar siena le a hmangruo ding po po siemna dingin rangkachak hlîr hlak talenn khat i hmang ding a nih. 40 Tlânga a ruongam kan entir ang che khan iengkim i siem ding a nih ti hre rawh.
Exodus 26
1 "Chun, puonhlap thlè sawm hmangin biekbûk siem la, chuong puonhlaphai chu patzâi inhmi thlur kop, a dumpawl, a senduk le sendâng inpola siem, puon khawng thiemhaiin cherub lim thiem taka an zep chei a ni ding a nih. 2 Puonhlap po po chu a sei tieng meter sawmpahni, a khang tieng meter hni seng, a ni ding a nih. 3 Puonhlap panga chu thui zom phot la, chu zoah panga dang chu thui zom nawk rawh. 4 Puonhlap thui zom hmasak sîr hmora chun a naval ding a dum pawlin siem la, chuong ang bokin a dang i thui zoma khom chu siem bok rawh. 5 Puonhlap pakhata chun a naval sawmnga siem la, a danga khom chun sawmnga siem bok la, a navalhai chu an inep tuo vong ding a nih. 6 Chu zoah rangkachakin a chep dèna ding sawmnga siem la, a chepdèna chun a naval tinah chep de la, biekbûk chu pindan pakhat a hung ni ding a nih. 7 Chun, biekbûk chung inkhumna dingin kêl hmula inthoka khawng puonhlap thle sawmpakhat i siem ding a nih. 8 Puonhlap chu a sei tieng meter sawmpathum, a khang tieng meter hni nîng a ta, thle tin chu an intiet vong ding a nih. 9 Puonhlap panga chu phêk khata dingin thui zom la, puonhlap paruk chu phêk danga dingin thui zom bok rawh. Puon in kot tieng chun puonhlap paruk thui zom chu zar la, a sîr tak chu thlep ding a nih. 10 Puonhlap pakhat hmor tieng tlànga chun a naval sawmnga siem la, chuong ang bokin puonhlap danga chun siem bok rawh. 11 Chun, an inkei bât tonna ding dâr kom sawmnga siem la, a naval tin ve veah puonhlap pahnihai chu dar kom chun kom de la, biekbûk chu pindan pakhat hung nîng a tih. 12 A chung inkhumna sahmul puon chenve lor chu biekbûk chawr tieng inkhâi thla raw se. 13 Chun, a chung sîr tuoka puonhlap, centimeter sawmngaa lor ve ve khom chu inkhâi thla el raw se. 14 Chun, beramchal vun, rong sena nam chun puon in chung chu inkhum i ta, chu chunga chun tui bawng vunin i la'n khum nawk ding a nih. 15 "Biekbûk banga intung ding sitim thing phêk tlûn tak rem khawm rawh. 16 Phêk tin chu a dung meter lia insâng le a khang centimeter sawmruk le paruka hlaiin i rem ding a nih. 17 Phêk tin chu phêk dang leh phui taka an inman nghet theina dingin phêk tinah mantu pahni i siem vong ding a nih. A bang phêk po po chu chuong ang vonga siem ding a nih. 18 Biekbûk sim songa dingin phêk sawmhni siem i ta, 19 a mongpha ding tangkaruo phêk sawmli siem bok la, bang phêk khat pei chu a mongpha pahni peiah innghat a tih. 20 Biekbûk hmar songa ding khomin phêk sawmhni siemla, 21 a mong phaa hmang ding tangkaruo phêk sawmli siem bok la, bang phêk khat pei chu a mong pha pahni peiah innghat a tih. 22 Biekbûk chawr, thlang tienga dingin phêk ruk siem la, 23 phêk hni chu a kila thang ding a nih. 24 A kila phêk hni hi a thuta inthoka a lêr chen kil zom thlap ding a nih. 25 Chuong ang chun, phêk riet um a ta, tangkaruoa siem a mong pha sawmparuk um bok a ta, a mong pha pahni pei chu bang phêk pakhat peia hmang ding a nih. 26 "Chun, sitim thing tluonin bangru ding sawmpanga siem la, biekbûk bang khing tienga bang phêk rem tlara chun bangru panga bel la, 27 a khing tieng khom panga bel bok la, biekbûk chawr thlang tienga bang phêk rem tlara chun panga bok bel rawh. 28 A bangru lailung taka mi, bang chenvea insânga bel chun biekbûk chu a vêl tuokin a man khawm ding a nih. 29 Bang phêk po po chu rangkachak tuiin inluon khum vong la, a bangru man khawmna dingin rangkachak naval siem la, a bangru po po chu rangkachak tui inluon vong bok rawh. 30 Tlânga a ruongâm ka'n entir che ang charin biekbûk chu i bawl ding a nih. 31 "Biekbûk sûng pindana zar ding chu patzâi inhmi thlur kop, a dumpawl, a senduk le senlâr inpola khawng, puon khawng thiemhaiin cherub lim thiem taka an zep chei a ni ding a nih. 32 Sitim thing ban pali, rangkachak tuia inluon le tangkaruo phêk pali thuta phuna chun rangkachak navalah puonzâr chu khàiin i zar ding a nih. 33 Puonzâr chu i zar zo pha leh Thuthlung Bawm chu a sûng tieng sie lût i ta, puonzâr chun Hmun Thienghlim le Hmun Thienghlim tak chu a daidan ding a nih. 34 Hmun Thienghlim taka chun Thuthlung Bawm le a sintu Zangàina Thungpha chu sie rawh. 35 Puonzâr puo tienga dawkân kha hmar tieng sie la, khawnvar innghatna kha sim tieng sie rawh. 36 "Biekbûk lûtna kotkhàra zar ding chu patzâi inhmi thlûr kop, a dumpawl, a senduk le a senlâr inpola khawng, puon khawng thiemhai kutsuok a ni ding a nih. 37 Puonzâr khaina dingin sitim thing ban panga, rangkachak tuia inluon vong chu phun la, puonzâr chu rangkachak navala chun khai rawh. Ban panga thuta hmang ding dâr phêk panga sung bok rawh.
Exodus 27
1 "Sitim thingin maichâm kil li nei, a dung le khang meter hni le centimeter hni ve vea sei le lien le meter khat le centimeter thuma insâng chu siem rawh. 2 Maichâm kil tinah a kî siem la, maichâm le a kihai chu thing sakhat inzom vong ding a na, dâr tuiin inluon khum vong bok rawh. 3 A hmangruo, vut luokna ding vutluo le vut siena ding belhai, thil thènaa hmang ding maihùnhai, sa thurna ding thîrkuthai le hme suongna bêlhai chu dâra siem vong a ni ding a nih. 4 Chun, maichâma dingin dâr lèn siem i ta, a lèn chung tieng sîr lia chun a khaina kuol i siem bok ding a nih. 5 Chu thîr lèn inphan chu maichâm zawl hnuoi, a chenvea insânga chun i sie ding a nih. 6 Maichâm zawnna ding sitim thing tuoi siem la, dâr tuiin inluon khum la, 7 zawn phaa a zawnfung rol lûtna dingin maichâm sîr khing ve vea chun a khei kuol siem tawl bok rawh. 8 Maichâm chu thingphêk bangin inkhum i ta, a lai chu a kawrongin i sie ding a nih. Tlânga a ruongâm ka'n hmutir che ang char khan i siem ding a nih. 9 "Biekbûk tuolzawl chu puon zâi inhmi thlùra khawng puonzârin inhuon i ta, sim tienga mi chu meter sawmli le palia sei nîng a ta, 10 puonzâr khaina ding chu ban sawmhni le ban inthutna ding dâr phêk sawmhni siem i ta, puonzâr bângna tluon le a thlung nghetna hmangruo po po chu tangkaruoa siem a ni vong ding a nih. 11 Hmar song tieng khom meter sawmli le palia sei nîng a ta, ban sawmhni le ban inthutna ding dâr phêk sawmhni le puonzâr bângna tluon le a thlung nghetna hmangruo po po chu i siem bok ding a nih. 12 "Thlang tieng tuol zawla chun meter sawmhni le pahnia sei puon zar ding a na, ban sawm le a thut sawm um bok a tih. 13 Suo tieng, nisa suokna tienga inhuonna puonzâr khom meter sawmhni le pahnia sei a ni ding a nih. 14 A lûtna sîr khata chun meter ruk le centimeter ruka sei puonzâr le ban pathum le a thut pathum um a ta, 15 khing tieng khom meter ruk le centimeter ruka sei bok puonzâr le ban pathum le a thut pathum a um bok ding a nih. 16 "Tuol kot tieng khom ban pali le a thut pali siem i ta, a puonzâr dingin meter kuoa sei, pat zâi inhmi thlùr kopa khawng, a dum pawl, a sen duk le a sen lâr inpol, puon khawng thiemhai kutsuok chu i khâi bok ding a nih. 17 Tuolzawl inhuonna ban po po chu tangkaraw tluonin zom vong i ta, puonzâr bàngna kuoi po po chu tangkaruoa siem nîng a ta, a ban thut chu dâr vong a ni ding a nih. 18 A tuol zawl seizie chu a dung meter sawmli le pali le a khang meter sawmhni le pahni nîng a ta, pat zâi thlura siem puonzâr, meter hni le centimeter hnia insângin inhuon i ta, a ban thut chu dâr vonga siem a ni ding a nih. 19 Biekbûka hmangruo hmanghai po po le puon in sûng le a tuol zawla puonzâr kei nghetna hmangruo po po chu dâra siem vong a ni ding a nih. 20 "Khawnvar chu zân tin sit chok a ni zing theina dingin oliv hriek an sawr laia thlit fim hlak chu hung chawi dingin Israelhai chu thu pe rawh. 21 Biekbûka Thuthlung Bawm siena puonzâr puo tieng, Intuokna Puon ina chun Aron le a nauhaiin zân tienga inthoka zîng tieng chenin LALPA hmaah khawnvar chu an insit chok zing ding a nih. Hi hi suon la hung thar pei dinga khom Israelhai laia an thaw dinga kumkhaw thupêk chu nîng a tih.
Exodus 28
1 "I u Aron chu a naupa Nadab hai, Abihu hai, Eleazar hai le Ithamar hai le chun ko la, ka ta dinga thiempu ni dingin Israel mihai laia inthokin ser hrang rawh. 2 I u Aron chun inza phur a, ngaisâng a hlaw theina dingin silfèn thienghlim siempêk bok rawh. 3 Aronin ka rong a bawl theina dinga inhlàn thienghlim a ni huna a hàk ding silfèn thienghlim thuipêk dingin hieng tieng thila varna le chemkalna ka pêkhai kha hril rawh. 4 Silfèn an siem dinghai chu awma inbel chi awmbel, thiempu dàr bàt zakuo, o korfuol, korchung chei infuol, kawng inrêk le bân bûl, lukhum le kawngzem a nih. Hieng silfèn thienghlimhai hi i unaupa Aron le a naupahaiin thiempu rong an mi bawlpèk theina dingin an siempèk ding a nih. 5 Chu siemna ding chun rangkachak zâi dâm, patzâi dum pawl, sen duk le sen lâr dâm le puon zâi inhmi thlùr kop an hmang ding a nih. 6 "Thiempu dàr bàt zakuo Efod chu rangkachak zâi, patzâi dum pawl, sen duk le sen lâr le pat zâi inhmi tak thlùr kop hmanga mi themthiemhaiin an riruong ang taka khawng ding a nih. 7 Hnung tieng le hma tieng dàr khing tieng khing tieng huopa hâk thei dinga a sîr ve vea tingmit a ni ding a nih. 8 A dàr zemna hruol chu chuong ang boka thiem taka siem, rangkachak zâi dâm, pat zâi dum pawl, sen duk le sen lâr le pat zâi inhmi thlùr kopa siem ding a na, tluon inzom a ni ngei ding a nih. 9 "Onik lung pahni la khawm la, chu taka chun Israel thlahai hming ker rawh. 10 An hming ziek dàn ding chu an pienga an upat dàn indotin nîng a ta, lung pakhatah hming paruk, a dangah hming paruk a chuong ding a nih. 11 Lunghlu ker thiemin suoi namna ding mawi taka a ker ang elin Israel nauhai hming chu inkertir la, chu lunghai chu rangkachak zâiin phier khum la, 12 Israel thlahai hriet zingna lung dingin a dàrbak ve vea chun khit de rawh. Aron chun an hminghai chu LALPA hmaa hriet zingna dingin a liengkoah a phur ta ding a nih. 13 Chun, lungmantam phumna dingin rangkachak zâi phier la, 14 rangkachak hlîr hlaka siem khaidiet pahnih her thlop la, chu chu lung phumna rangkachak zâi phiera chun inbûk rawh. 15 Mi themthiem tak kutsuok anga thiemin, rorelna awmbel siem rawh. Thiempu dàr bàt ang bokin rangkachak zâi le patzâi dum pawl, sen duk le sen lâr le puon zâi inhmi le thlùr kopin siem rawh. 16 Kil li nei, a dung centimeter sawmhni le pahnih, a khang centimeter sawmhni le pahnih nîng a ta, chu chu a thuoa thlep theia siem ding a nih. 17 A chunga chun lunghlu tlar li bel rawh. A tlar hmasa taka chun rubi, topaz le beril lung um a ta, 18 a tlar hninaah torkuis, safir le emeral lung um a ta, 19 a tlar thumnaah jasin, agate le amethi lung um a ta, 20 a tlar linaa chun krisoli, onik le jaspi lung a um ding a nih. Chu lunghai chu rangkachak zâiin zem khum ro. 21 Lung po chu sawmpahni nîng a ta, lung tin chun Israel thlahai hming put seng an ta, lung tin chu Israel hnam sawmpahnihai suoi namna lung ang nîng a tih. 22 "Awmbela ding rangkachak hlîr zâi her thlopin hruol rawh. 23 Rangkachak naval pahni siem la, chuonghai chu awmbel chung tieng sîr ve vea chun inbûk rawh. 24 Rangkachak khaidiet her thlop chu awmbel sîr ve vea rangkachak naval pahnia chun thlung rawh. 25 Chun, rangkachak khaidiet her thlop pahni hmor khing tieng ve ve chu thiempu zakuo hma tieng dàrbaka rangkachak zâia phier khum lung pahni le chun inbûk zom rawh. 26 "Rangkachak naval dang pahni siem la, chuonghai chu awmbel kil khing tieng, thiempu dàr bât zakuo dep, a sûng tieng chun inbûk rawh. 27 Chun, rangkachak naval dang siem la, chuonghai chu thiempu dàr bât zakuo hma tienga thiempu zakuo dàrzem chung char, a sîr hmora chun inbûk rawh. 28 Thiempu zakuoa naval le awmbela navala chun pat dumpawl hruolin khit mat la, chuonga i thaw chun awmbel chu thiempu zakuoa inthok chun inphaw hawk thei naw nih. 29 "Kei LALPA hin Israel thlahai chu ka hriet zing theina dingin Hmun Thienghlima ka hmaa Aron a hung lût zâtin an hming chuongna rorêlna awmbel chu a lung zawn takah a hàk zie hlak ding a nih. 30 Chun, rorêlna awmbela chun Urim le Thummimp khom inthangtir ve rawh, LALPA hmaa Aron a hung inlang zàta a lungrila an um ve theina dingin. Chuong ang chun, LALPA hmaa a'n lang zàtin Israelhai rorêlna chu a lung zawnah Aron chun a put zing ding a nih. 31 "Efod hnuoia hàk ding thiempu incheina korfuol chu puon dumpawl hlang hlaka siem ding a nih. 32 A lai taka chun lu thunna ding chep awng la, a awng rei chu a'n ek nawna dingin zakuo tlâng an kîm angin kîm vong rawh. 33 Korfuol hmor vêl tuoka khai dingin pat zâi dum pawl, sen duk le sen lâr hmangin theibufai lim siem la, a kâr inthlâk peiah rangkachak telnêng khai rawh. 34 Korfuol hmor tlang vêl tuokin theibufai lim le rangkachak telnêng chu inkârthlâkin a um ding a nih. 35 LALPA hmaa rongbawl dinga Aronin Hmun Thienghlim a lût ri le chu taka inthoka a suok nawk ri chu hriet thei dingin a korfuol chu a hàk zie ding a nih, a thi pha nawna dingin. 36 "Chun, rangkachak hlîr hlak phèk siem la, chu taka chun suoi namna kutsebia an ker ang elin, LALPA PUOL ti ker rawh. 37 Chu phèk chu thiempu lukawm hma tieng bel la, patzâi hruol dumpawlin khit de rawh. 38 Chu chu Aron chalbawk zawna chun um a ta, Israelhaiin thilpêk thienghlim LALPA ta dinga an inhlàn pha, an thilpêk inhlàna an suol tlâk tum chu ieng khom ni sien, Aron chun phurpêk pei a ta, LALPA hmaa pom tlâka an um theina dingin Aronin a chalbawkah a bel zing ding a nih. 39 Aron hàk ding korchung le a lukawm ding chu patzâi inhmi taka inthoka khawng le siem a ni ding a nih. A cheizemq khom patzâi inhmia khawng le mawi taka chei a ni bok ding a nih. 40 Aron nauhai khomin mi inza le ngaisâng an phur theina dingin, korfuol le cheizem le lukawm siempêk rawh. 41 Hieng silfènhai hi i u Aron le a nauhai inhâktir la, ka ta dinga rongbawltu thiempu ni dinga hriek nàlin namnghet la, ser hrangin inhlân rawh. 42 "An saruok inkhumna dingin kawnga inthoka malpui chen huop kekorte siempêk rawh. 43 Chu chu Aron le a nauhaiin Intuokna Puon in an lût pha le Hmun Thienghlima rong bawl dinga maichâm bula an fe pha an bun zie hlak ding a nih, inlang pala an thipui nawna dingin. Hi hi Aron le a thlahai ta dinga kumkhaw thupêk chu a nih.
Exodus 29
1 "Chun, thiempu sin thawa ka rong an bawl theina dingin anni chu hieng ang hin inhlàn thienghlim rawh: Hmèl hemna nei lo bawngchal tuoi pakhat le beramchal tuoi pahni hung kei la, 2 chol thang lo beiphit indip takin bei siem la, sahriek le bei hmet polin kek siem la, beiper inphàn siem bok la, a chungah thau nàl rawh. 3 Chuonghai chu bawmah thun la, bawngchal le beram chal pahni keiin chu chu hung chawi rawh. 4 Chu zoah Aron le a nauhai chu Intuokna Puon in kotah hung thuoi la, dân angin tuiin insiltir rawh. 5 Thiempu silfèn chu hung chawi la, korchung, korfuol, efod le awmbel hai chu Aron inhàktir la, thiem taka ta cheizem chun a kawng hrên nghet rawh. 6 Chun, 'LALPA PUOL' ti inbelna lukawm chu inkawmtir rawh. 7 Hriek nàl chi hung la la, a luah buok rawh. 8 A nauhai khom hung thuoi la, korfuol inhàktir tawl la, 9 lukawm inkawmtir bok rawh. Chu zoah Aron le a nauhai chu cheizem inzemtir la, namnghet la, thiempu ni kumkhuo tàng an tih. Chuong ang chun Aron le a nauhai chu i namnghet ding a nih. 10 "Bawngchal chu Intuokna Puon in kota chun hung kei la, Aron le a nauhaiin bawng lu chungah kut innghat raw hai se. 11 Intuokna Puon in tuola chun LALPA hmaah bawngchal chu that rawh. 12 Bawngchal thisen chu iemani zàt la la, i kutpàr hmorin maichâm kia chun thisen chu infar la, a dang chu maichâm ke thuta chun bun thla vong rawh. 13 Bawngchal phing sûnga a thau po po, a thin le a kal tuomtu duor le thau po po chu ât thla la, maichâma chun raw rawh. 14 Bawngchal sa le a vun le a êk ruok chu dâi puo tieng i raw hmang ding a nih, chu chu suol ta dinga inhlàn a ni si a. 15 "Beramchal pakhat chu hung kei la, Aron le a nauhaiin beramchal lu chungah kut innghat raw hai se. 16 That la, a thisen chu la la, maichâm chunga chun a vêlin thè rawh. 17 Beramchal chu chan nawi vong la, a sûng le a kehai chu sawp fai la, a lu le a sa dang le chun sie khawm rawh. 18 Chun, beram sa po po chu maichâma chun raw rawh, LALPA kuoma pumraw thilhlàn, LALPA ta dinga meia inhlàn, rim inhnik chu a ni si a. 19 "Beramchal dang khom chu hung kei la, Aron le a nauhaiin beramchal lu chungah kut innghat raw hai se. 20 That la, a thisen iemani zât la la, Aron le a nauhai chang tieng natila dâm, chang tieng kutpui le chang tieng kepuia dâm chun tât la, chu zoah maichâm chunga chun a vêlin thè rawh. 21 Thisen iemani zàt le hriek iemani zàt la la, Aron le a nauhai silfèna chun thè la, ama le a nauhai chu inhlàn thienghlim hung ni tàng an tih. 22 Chun, beram thau, a mei bul thau tak le a sûng thau le a thin le kal tuomna duor le a thau po po le a chang tieng mal chu la la, chu chu namnghetna beram nîng a tih. 23 Bawma chol thang lo bei, LALPA ta dinga inhlàna inthoka mi, hrieka zèu beiphek le kêk le beiper inphàn chu la bok rawh. 24 Chuonghai chu LALPA hmaa thèn thilhlâna dingin thên la, Aron le a naupahai kuta chun inhlàn rawh. 25 Chu zoah an kuta inthokin la kîr la, pumraw thilhlàn danghai leh LALPA hmaa rim inhnika inchang dingin meiah inhlàn rawh. 26 Aron namnghetna dinga beramchal inhlàn ir chu la la, LALPA hmaa thèn thilhlàn dingin thèn la, chu zoa chun a sa chu i chanpuol hung ni tàng a tih. 27 "Thiempu namnghetnaa thilhlàn, beramchal ir le a mal, ka kuoma thèn thilhlàna inhlàn thienghlim chu thiempu Aron le a naupahai chanpuol ding a nih. 28 Ka mihaiin inremna inthawina thilhlàn ka kuoma an hung inhlàn ir le a mal chu thiempuhai chanpuol ni rop a tih ti hi Israelhai laka ka thu ruot chu a nih. 29 Aron silfèn thienghlimhai chu a thlahaiin rochung pei an ta, chu taka inthok chun thiempua hriek nàl le namnghet hung ni pei an tih. 30 Thiempua Aron hung thlâktu a naupa chun Hmun Thienghlima rong bawl dinga Intuokna Puon ina a hung pha leh ni sari sûng a hâk ding a nih. 31 "Thiempu namnghetnaa inhlàn beramchal sa chu hmun thienghlima chun suong rawh. 32 Intuokna Puon in kota chun beramchal sa le bawma beihai chu Aron le a naupahaiin an fâk ding a nih. 33 Chuong inremna thilthawna, anni namnghetna le inhlàn thienghlimna dinga pumraw thilhlànhai chu anni chun fâng an ta, amiruokchu sa ser a ni leiin mi dang chun fa thei naw ni hai. 34 Chun, a zîng chena namnghetna sa le bei fàk bâng la umhai chu meia raw hmang ding a nih; sa ser a ni leiin fâk ding a ni nawh. 35 Chuongchun, thu ka pêk tah po po che ang hin Aron le a naupahai chunga chun thaw la, ni sari sûng inser thienghlim raw hai se. 36 Chun, ni tin suol thawina dinga inremna thilhlànah bawngchal hung inhlàn la, inremna siemin maichâm sukfai la, hriek nàlin sukthienghlim rawh. 37 Maichâma inthienna dinga inremna thilhlàn chu ni sari sûng thawin sukthienghlim la, chuongchun maichâm chu thil thienghlim tak hung nîng a ta, maichâm tawk taphot khom hung thienghlim pei an tih. 38 "Maichâma chun ni tin pel loin beram tuoi pahnih, kum khat a upa in hung inhlàn zie ding a nih. 39 Beram tuoi pakhat chu zîng tieng inhlàn unla, beram tuoi dang chu zân tieng inhlàn ro. 40 Zîng tienga beram in inhlàn ruol chun beiphit indip tak kilogram khat, oliv hriek, a sawra sawr litar khat le chokpol le dawn thilhlànah uoiin litar khat in hung inhlàn sa ding a nih. 41 Zân tieng thimbuta in inhlàn pha khom zîng tienga in thaw ang charin thaw ro. Chu chu LALPA ta dinga meia thil inhlàn le rim inhnik chu a nih. 42 Hi hi in thlahai chena Intuokna Puon in kot bula LALPA hmaa pumraw inthawi in inhlân rop dân ding chu a nih; chu taka chun ka mihai hmu dingin hung ka ta, inbiekpui hlak ka ti cheu. 43 Chu hmuna chun Israel mipuihai inhmupui ka ta, chu hmun chu ka ropuina varin sukthienghlim ka tih. 44 Puon in le maichâm chu sukthienghlim ka ta, Aron le a naupahai chu ka rongbawltu thiempu dingin ser hrang tawl ka tih. 45 Israel mipuihai lai chêng ka ta, an Pathien nîng ka tih. Anni lai ka chêng theina dinga Aiguptaa inthoka thuoi suoktu LALPA an Pathien chu ka nih ti hrieng an tih, LALPA an Pathien chu ka ni si a. 46 (A um nawh)
Exodus 30
1 "Rimtui rawna ding sitim thingin maichâm siem rawh. 2 Maichâm chu a dung centimeter sawmli le panga, a khang centimeter sâwmli le panga, kil li nei nîng a ta, a'n sângzie chu centimeter sawmkuo nîng a tih. A kihai chu maichâm le sakhat, inzom vong a ni ding a nih. 3 A chung le a sîr po po le a kihai chu rangkachak hlîrin inluon khum la, a ko tlâng sîr tuokin rangkachak bel vong rawh. 4 A zawnfung rolna dingin a tlâng sîr hnuoi tieng puo ve veah rangkachak naval inbûk la, khing tieng khom chuong ang bok chun inbûk rawh. 5 A zawnfung ding khom sitim thingin siem la, rangkachakin inluon khum rawh. 6 Thuthlung Bawm chunga Zangàina Thungpha, ka'n tuokpuina hlak ding che khêla puonzâr dot chara chun maichâm chu innghat rawh. 7 "Tûk tin Aron-in khawnvar a buotsai pha leh rimtui a raw zie ding a nih. 8 Zân tieng thimbuta khawnvar a sit zâtin rimtui raw bok a ta, chuong ang chun thang la hung um peia khom LALPA ta dingin in raw pei hlak ding a nih. 9 Hi maichâma hin rimtui dang amanih, pumraw inthawina amanih, bu le bâl thilhlàn amanih le dawn ding thilhlàn amanih in inhlàn ngai ding a ni nawh. 10 Maichâm inthienna dingin, inremna dinga suol thawina thisen chu kum tin Aron-in maichâm ki-ah a nâl zie ding a nih. Chu chu kumkhuoin kum tin voi khat in thaw zie ding a nih; maichâm chu LALPA ta dinga thil thienghlim tak a ni si a. 11 LALPA chun Mosie kuomah, 12 "Intiempui laia hripuia in thi nawna dingin, Israel mi tiem laia thang taphot chun an tiem hunah LALPA kuomah hringna intlanna man an pêk seng ding a nih. Chuonga an thaw chun in intiem pha hripui inlêng naw nih. 13 Intiempuia thang taphotin a pêk zât dinga tuk, tempula an pêk hlak zât shekel zàtve an pêk seng ding a nih (shekel khat chu gerah sawmhnia rik a nih); chu chu LALPA puola dinga thilhlàn a nih. 14 Tiem laia thang kum sawmhni le a chung tieng po chun LALPA kuomah hi thilhlàn hi an pêk seng ding a nih. 15 Hringna intlanna dinga shekel zàtve an pêk nèka tam chu mi hausain a pêk ding a ni naw a, chu nèka tlawm khom chu mi retheiin a pêk ding a ni bok nawh. 16 Intlanna sum in hmu chu Intuokna Puon in enkolna dingin hmang ro. In hringna intlanna thil hi LALPAN Israelhai a hriet zingna sik a nih" tiin a hril a. 17 Chun, LALPA chun Mosie kuomah, 18 "Insawpna dingin dâr maihùn siem la, a thut khom dâr bokin siem la, chu chu Intuokna Puon in le maichâm inkârah inthut la, chu taka chun tui sie rawh. 19 Chu tui chu Aron le a naupahaiin kut le ke sawpnain hmang an tih. 20 Intuokna Puon ina an lût ding zàtin, an thi nawna dingin, tui chun an insawp ngei ding a nih. Chun, pumraw thilhlàn LALPA hmaa meia an inhlàn ding zàtin, an thi nawna dingin, an kut le ke an sawp zie bok ding a nih. 21 Suon la hung um pei dinga khom hi hi Aron le a thlahai kuoma kumkhaw thupêk a nih" a ta. 22 Chun, LALPA chun Mosie kuomah, 23 "Rimtui inhnik tak laia mi, murra tui kilo ruka rik, thingzungthak rim inhnik kilo thum, mafu rimtui kilo thum, 24 thingzungthak kau hawng kilo ruk le oliv hriek litar li, biekbûka shekel hmang lai anga bùk chu hung chawi rawh. 25 Chuonghai chu rimtui siem thiemin thiem taka a chokpol angin chokpol la, hriek nàla hmang dingin hriek thienghlimah siem rawh. 26 Chu rimtui chu hienghai hi nàl rawh: Intuokna Puon in hai, Thuthlung Bawm hai, 27 dawkàn le a hmangruo hai, khawnvar siena le a hmangruo hai, rimtui rawna maichâm hai, 28 pumraw inthawina maichâm le a bûr le bêl hai le maihùn le a thut hai chu. 29 Thienghlim tak an hung ni theina dingin i sukthienghlim ding a nih; chuong thilhai tawk taphot chu hung thienghlim an tih. 30 "Chun, hriek chu Aron le a naupahai khom nàl la, thiempu sin thawa ka rong an bawl theina dingin, sukthienghlim tawl rawh. 31 Israelhai kuomah hieng hin hril rawh: 'Hi hriek hi suon la hung um pei dinghai ta ding khoma hriek thienghlim chu a nih. 32 Mi naran nàl naw unla, a siem dân hmangin siem bok naw ro. Hriek thienghlim a ni angin hriek thienghlimah ngai ro. 33 Tu khom hieng ang hriek rimtui hi siem a, thiempu ni ve lo a nàl chun ama chu nangni laia inthokin tuithlàr ro' tiin hril rawh" a ta. 34 Chun, Pathienin Mosie kuomah, "Rim inhnik gom hnai dâm, onika dâm le galbanum thing hnai dâm le beraw fîm tak chu inzât vongin hung la la, 35 rimtui siem thiemin a siem angin, chuonghai chu chokpolin rimtui inhnik tak siem rawh. Chu rimtui chu machia saw thieng, fîm tak le thienghlim tak a ni ding a nih. 36 A then rawt dip la, Intuokna Puon ina Thuthlung Bawm hma, ka'n tuokpuina ding chea chun thè rawh. Chu chu i ta dingin thil thienghlim tak a ni ding a nih. 37 Hi rimtui siem dân hmang hin i ta ding khomin rimtui siem ngai naw la, LALPA ta dinga thil thienghlimah ngai rawh. 38 Nangni lai tu khomin hieng ang rimtui hi mani hmang dinga siemtu chu a chipuihai laia inthoka tuithlàr ding a nih" a ta.
Exodus 31
1 LALPA chun Mosie kuomah, 2 "Ngai ta, Juda hnama mi Hura naupa Uri, chu pa naupa Bezalel chu ka thlang suok a. 3 Themthiemna dâm, theina dâm le thil hrang hrang siem thiem dinga chemkalna dâm nei dingin Pathien Thlarauin ka sung sip a nih. 4 Rangkachak le tangkaruo le dàr hmanga thil mawi taka siem thiemna dâm, 5 lungmantam ser le bel mawi dàn hai, thing them le ker thiemna dâm le kong tinrênga themthiemna dâm ka pêk a nih. 6 Chu bâkah, ama thangpuitu dingin Dan hnama mi Ahisamak naupa Oholiab chu ka ruot a; thu ka pêk che anga iengkim an siem theina dingin thoktu danghai khom kut themthiemna ka pêk vong a nih. 7 An siem dinghai chu Intuokna Puon in dâm, Thuthlung Bawm dâm, a chunga um ding Zangàina Thungpha dâm, Biekbûk hmangruohai po po dâm, 8 dawkàn le a hmangruo po po dâm, rangkachak hlir hlaka siem khawnvar siena le a hmangruo po po dâm, rimtui rawna maichâm dâm, 9 pumraw inhlànna maichâm le a hmangruo bûr le bêl hai dâm, maihùn le a thut dâm, 10 Aron le a nauhaiin thiempu sin thawa ka rong an bawl huna an inthuomna ding silfèn thienghlim dâm, 11 thiempu namnghetnaa nàl ding hriek dâm le Hmun Thienghlima raw ding rimtui dâm a nih. Thu ka pêk che ang char khan an siem ding a nih, " a ta. 12 LALPA chun Mosie kuomah, 13 "Israelhai kuomah hieng ang hin hril rawh: 'Ka Sabat hi in inser ding a nih. In Pathien, a sukthienghlimtu cheu chu ka ni ngeizie in hrietna dinga nangni le in thla la hung pei dinghai le keima inkâra inchikna a nih. 14 Chuleiin, Sabat hi inser ro, in ta dinga ni thienghlim a ni si a. Tu khom a bawsetu taphot chu sukhlum ngèi ngèi ding a nih. Hi nia tu khom sin thaw lui taphot chu a mihai laia inthoka tuithlàr ding a nih. 15 Ni ruk sûng in sin thawng in ta, ni sari ni ruok chu Sabat chawl, LALPA ta dinga ni thienghlim a nih. Tu khom Sabat nia sin thaw chu sukhlum ngèi ding a nih. 16 Israel nauhai chun Sabat chu kumkhuoa kan thuthlungna a nih ti hrein an inser ngei ding a nih. 17 Keima le Israel nauhai inkàra kumkhaw inchikna nîng a tih, ni ruk sûngin LALPAN hnuoi le vânhai a siem a, a ni sarina nia chun a sinthawa inthokin a chawl si a' tiin hril bok rawh" a ta. 18 Chuongchun, Sinai tlânga LALPAN Mosie a biek zo chun Thuthlung lungphèk pahni, Pathien kut ngeia ziek lungphèkhai chu Mosie kuomah a pêk a.
Exodus 32
1 Mosie chu tlânga inthoka a hung thlàk intak ta êma mipuiin an hriet lei chun Aron kuomah an fe khawm a, "Thaw ta, kan hma thuoitu dingin pathien lem mi siempèk rawh. Hi Mosie, Aigupta rama inthoka mi thuoi suoktu hlak hi iem a chang tah ti kan hriet si nawh" an ta. 2 Aron chun an kuomah, "In nuhmeihai, in naupahai le naunuhai be lai rangkachak nabe kha hung chawi khawm ro" a ta. 3 Mipuihai chun rangkachak nabe an be lai chu hlîpin Aron kuoma chun an hung chawi a. 4 An pêkhai po chu a lâk khawm a, hmangruo ieng ieng amani hmangin bawngte lem angin a sung a. Mihai chun, "Aw Israelhai, hi hi Aigupta rama inthoka thuoi suoktu cheu pathien chu a ni hi" an ta. 5 Chu chu Aronin a hriet chun bawngte lem hmaa chun maichâm a siem a, "Zînga hin LALPA ta dingin kût nei ei tih" tiin tlâng a'n samtir a. 6 A tûk zìnga chun inhma takin an tho a, pumraw thilhlàn an inhlàn a, inremna thilhlànhai an hung pêk bok a. Chu zoah mipui chu fa le dawn dingin an inthung khawm a, hlimhlop chèn dingin an tho nawk a. 7 LALPA chun Mosie kuomah, "Fe thla vat rawh khai, Aigupta rama inthoka i hung thuoi suokhai kha an insukporche zo ta khu! 8 Ka thupêkhai sawt naw teah nghatsanin bawngte lem an insiem a, an biek a, a kuomah an inthawi a, 'Aw, Israelhai, hi hi Aigupta rama inthoka thuoi suoktu cheu pathien chu a nih' an ti chu!" a ta. 9 LALPA bok chun Mosie kuomah, "Hieng mihai hi ka enthlâk zing a, en ta, hnam lulul tak an lo ni hi tie! 10 Lo inrol naw la, ka lungsen inlingin hang kâng hmang vong tawl ka tih. Chu zoah nang ruok chu hnam ropui takin siem ka ti che" a ta. 11 Mosie ruok chun LALPA Pathien ditsakna ngenin, "Aw LALPA, i thilthawtheina ropui tak le kut hrâta Aigupta rama inthoka i hung thuoi suokhai chunga hin ieng leiin am i lung i sukling ding a na? 12 Ieng leiin am Aigupta mihaiin, 'Thil tum tha lo neiin, thlalera sukhlum vong ding le khawvela inthoka sukchimit vong dingin a thuoi suok tawl a nih' an mi hung tizui ding? I lungsen inkei dei la, i mihai chungah sietna intlun lo hrâm dingin inhnûk kîr raw khai. 13 I siehlaw Abraham hai, Isak hai, Israel hai kuoma, 'Arasi zât khin in thlahai la sukpung ka ta, hi ram pêk ka lo tiem tah chu in thlahai la pe bok ka ta, kumkhuoin hluo tàng in tih' tia i hming sâla i lo intiemnahai kha hre zing raw khai" tiin a ngên rak a. 14 LALPA chun a hnina chu pomin, a mihai chunga sietna intlun dinga a vauna laka chun a'n hnûk kîr a. 15 Thuthlung lungphêk pahnih, a hma tieng le hnung tienga thu inker sip chu a kuta chawiin Mosie chu tlânga inthokin a hung thla a. 16 Lungphêkhai chu Pathien kutsuok a na, a chunga thu inkerhai chu Pathien ziek ngei a nih. 17 Chun, Josua chun mipui khêk ri a hrietin Mosie kuomah, " Chu! riebûk tienga ri ka hriet chu indo ri a va ang de!" a ta. 18 Mosie chun, "Chu chu hnetu khêk ri a ni naw a, tlawmhai khêk ri a ni bok nawh; hla sak ri a nih ka hriet lem chu" a ta. 19 Mosien riebûk a hung pan lai chun bawngte lem le an làm mup mup lai chu a hmu a, a lungsen chu an ling thut a, a lungphêk chawihai chu a pei thlâk a, tlâng bula chun a koi dar ta vong a. 20 Bawngte lem an siem chu a lâk a, meiah a raw a, a rawt nawi vong a, tui chungah a phul a, chu chu Israelhai a'n dawntir a. 21 Mosie chun Aron kuomah, "Hienghai hin i chungah iem thil lawm am an thaw a, hienga thil suol nasa tak el an chunga i'n tlungtir hi?" a ta. 22 Aron chun, "Ka lalpa, ka chungah lung suksen naw rawh. Hieng mihai hi suol tieng awn tlat mi an nih ti i hriet annawm. 23 Ka kuomah an hung a, 'Kan hma thuoitu ding pathienhai mi siempêk rawh. Hi Mosie, Aigupta rama inthoka mi thuoi suoktu hlak hi a chanchin kan hriet ta si naw a' an hung ti a. 24 Kei chun, 'Rangkachak incheina nei taphotin hlip raw hai se' ka ta. Rangkachak chu an hung chawi a, meiah ka rawtui a, bawngte lem hi a hung suok el a nih" a ta. 25 An nuom dân dàna mipui intàl vel chu Mosien a hmu a, an hmèlmahai nuizatbûr inchang khopin Aronin a lo intàltir tawl a nih ti a hriet a. 26 Chuongchun, riebûk lûtna kota chun Mosie chu a ngîr a, "Tukhom LALPA kuom tienga thang taphot chu ka kuom tieng hin hung ro" a ta. Levi thlahai po chu a bula chun an hung vong a. 27 Mosie chun an kuomah, "LALPA, Israelhai Pathien chun hi hi a hril a nih: 'Mi tinin in kawlhnâm pai unla, riebûk kota inthoka a tawp chen a suk a tungin fang inla, mi tinin in unauhai khom, in ruolhai khom, in tuolbawmhai khom that pei ro' a ti a nih" a ta. 28 Levi thlahai chun Mosie ti ang chun an thaw a, chu ni chun mi sângthum vel an that a. 29 Mosie chun an kuomah, "Voisun hin in nauhai ngei le in unauhai ngei khom in do ngam leiin LALPA ta dinga sie hrang in ni ta a, voisun hin mal a sawm cheu a nih" a ta. 30 A zînga chun Mosien mipui kuomah, "Thil suol nasa tak el in lo thaw ta a, sienkhom tuhin LALPA kuomah hang fèng ka tih, in suolna lakah inremna ka siem thei takduoiin" a ta. 31 Chuongchun, Mosie chu LALPA kuomah a hang fe nawk a, "Hienghai rawi suol thaw hi a râpthlâk a nih. Anni ta dingin rangkachak pathien an insiem a. 32 Sienkhom tu hin lunginsiet takin an suol ngaidam hrâm raw khai. I ngaidam thei lul naw chun kei hi i mihai hming ziekna lekhabua inthokin mi thai bo dai el lem rawh" a ta. 33 LALPA chun Mosie kuomah, "Ka chunga thil suol thawtuhai hming chauh ka lekhabua inthokin thai bo ka tih. 34 Tu hin fe la, fena ding ka hril ta che hmuna khan mipuihai chu thuoi phot la, ka vântirkoin iI hma thuoi pei a tih. Amiruokchu, ka hrem ding pha chu an suolna ngeia chun hrem ka tih" a ta. 35 Chuongchun, Aron siem bawngte chunga an thil thaw lei chun mipuihai chu LALPAN hripuiin a hrem tawl tah a.
Exodus 33
1 Chun, LALPA chun Mosie kuomah, "Nang le Aigupta rama inthoka i hung thuoi suokhai khan hi hmun hi suoksanin, Abraham le Isak le Jakob kuoma 'In thlahai ta dingin ka la pêk ding a nih' tia inkhâm meua ka lo tiem ram tieng chu pan tung ro. 2 In hmaah ka vântirko tir ka ta, Kanan mihai, Amor mihai, Hit mihai, Periz mihai, Hiv mihai le Jebu mihai chu lo hnot suok a tih. 3 Khuoizu le nenetui luongna ram chu pan tung unla, sienkhom hnam lulul tak in ni leiin nangni lai fe ve naw ning, lampuiah sukbohmang tawl rawi ka ti cheu" a ta. 4 Chu thu chu mipuiin an hrietin an bei a dong hle a, an tap a, tukhomin incheina thil an inbel nawh. 5 LALPA chun Mosie kuomah, "Hieng thu hi Israelhai kuomah hril rawh: 'Hnam lulul tak in nih. Chom khat khom ka'n tlonpui cheu chun ka sukbohmang pal el thei cheu a nih. Tu hin in incheina thil po po hlîp thla vong unla, ieng am ka law ding cheu la sukfel ka tih' tiin" a ta. 6 Chuongchun, Horeb tlânga chun Israelhai chun an incheina thil po po chu an hlîp thlàk ta vong a nih. 7 Mosie chun puon in chu a som pei a, riebûk an khuorna taphotah an riebûka inthoka hla feah a zar a, chu chu 'Intuokna Puon in' tiin a'n bûk a, LALPA rawn nuom taphothai chun puon in chu an pan hlak a. 8 Puon ina lût dinga Mosie suok an hmu pha leh mi po poin mani puon in kot senga inthokin a lût chenin an thlir thup hlak a. 9 Puon ina Mosie lût charin sûm ngir chu a hung tum a, puon in kotkhâra chun a ngîr a, Mosie kuomah LALPA chun thu a hril hlak a. 10 Intuokna Puon in kotkhâra sûm ngîr an hmu pha leh mi po po chun mani riebûk kot senga inthokin kûnin an chawibiek hlak a. 11 Ruolcham biek ang elin LALPA chun Mosie chu inhmatonin a biek hlak. Chu zoah Mosie chu a puon inah a hung kîr nawk hlak a, ama thangpuitu tlangval Joshua, Nuna naupa ruok chun puon in chu a màksan ve ngai nawh. 12 Mosie chun LALPA kuomah, "Ngai ta, nangin ka kuomah 'Hienghai hi thuoi suok rawh' i ti a, sienkhom tuin am a mi fepui ding ti i mi hril bok si nawh. Nang chun, 'Hminga ko nal khopa ka hriet che a na, ka mit khom i tlung ti ka hriet bok' i ti a. 13 Chuonga i mit dàm ka lo tlung takzet a ni chun, nangma hre a, i mit ka tlung zing theina dingin i konglam mi zirtir rawh. Hi hnam hi i mihai ngei an nih ti hre zing rawh, " a ta. 14 LALPA chun, "Ka umpuina chun som zing a ti cheu a, hadamna pêng ka ti cheu" a ta. 15 Mosie chun, "I mi som zing naw ding chun hi taka inthok hin m'n fe suoktir lul naw rawh. 16 Nangin i mi fepui si naw chun kei le ka mihai chungah i lawm a nih ti tuin am hre thei an ta? I mi fepui ruok chun hnuoi hmun tina chênghaiin i mihai hi kan danglam bikzie hrieng an tih" a ta. 17 LALPA chun Mosie kuomah, "Ka mit i tlung lei le hminga ka ko hiel i ni leiin i thil mi hni chu thawng ka tih" a ta. 18 Mosie chun, "I hmel mi'n hmutir hram ta la" a ta. 19 LALPA chun, "Ka thatna po po i hmaah inlangtir ka ta, i hmaa ngei kei LALPA hin ka hming puong hlak ka tih. Ka nuom taphot lunginsiet ka ta, ka nuom taphot chungah za ngâi ka tih. 20 Ka hmêl ruok chu hmu thei naw ti nih, ka hmêl hmua dam zing thei an um awm si nawh" a ta. 21 LALPA bok chun, "En ta, ka bula hin i ngîr theina ding lungpui a um a, chu taka chun lo ngîr rawh. 22 Ropui taka ka hung pha leh lungpui kak kâra hin lo um la, ka fe khel hma khat che ka kutin hlieng ka ti che a, 23 ka liem pha ka kut chu la son ka ta, ka hnung tieng chauh hmu thei i ta, ka hmel ruok chu hmu thei naw ti nih" ta.
Exodus 34
1 Chun, LALPAN Mosie kuomah, "A hmaa ang bok kha lung phêk pahni ser la, lung phêk i sukkoi taa thu inziek kha ziekpêk nawk ka ti che. 2 Zîngah zîng tieng siem zo la, Sinai tlângah hung la, tlâng sîpah ka hmaah hung inlang rawh. 3 Tu khomin an zui ding che a ni naw a, tlângah tu khom an inlang ding a ni bok nawh; beram ruol le bawng ruol khom tlâng bula chu tla naw raw hai se, " a ta. 4 Chuongchun, Mosie chun a hmaa ang bokin lung phêk pahni a ser a, LALPAN thu a pêk angin, lung phêk pahni chu a kuta chawiin zîng inhma takin Sinai tlângah a kai a. 5 LALPA chu sùmah a hung tum a, Mosie bula chun a ngîr a, LALPA a nizie a hril a. 6 A hma tienga Mosie a fe pèl lai chun, "Kei hi LALPA, mi lainattu le lunginsiettu, lung inuoi, hmangaina le ringumnaa sip LALPA Pathien, 7 sâng tam tak chunga hmangaina inlangtirtu le an rîtlona hai, helna hai le suolna hai ngaidam hlaktu, amiruokchu thiem loa ruothai chu insuo ngai lo le an pahai suolna leia an nauhai le an nauhai nauhai, suon thum suon lina chen khom hrem hlaktu chu ka nih" tiin a puong a. 8 Mosie chun inrang taka bokkhupin a chawibiek a. 9 "Aw LALPA, tuhin i mit ka tlung takzet a ni chun, LALPA chun mi fepui hrâm raw se. Hnam lulul tak chu an ni ngei el, sienkhom kan rîtlona le suolnahai chu ngaidam la, i ro hluotuah mi pom lul rawh" a ta. 10 LALPA chun, "Ngai ta, nang leh thu ka thlung ding a nih. Khawvel po poa tu hnam chunga khom la thaw ngai lo thil mak chu i mihai hmaah ka thaw ding a nih. I ta dinga thil râpum tak ka thaw ding chu in kawl vela umhai po poin la hmung an tih. 11 Voisuna thu ka pêk che hi zawm rawh. Amor mihai, Kanan mihai, Hit mihai, Periz mihai, Hiv mihai le Jebu mihai chu i hmaa inthokin hnot suok ka tih. 12 I fena ding rama chêng hnamhai leh thuthlung siem lo dingin fimkhur rawh, chuong naw chun nangni lai châng inchang an tih. 13 An maichâmhai sukchim vong unla, an lungphunhai vaw koi vong unla, an pathiennu Asera lem po po phûr thlu vong ro. 14 Pathien dang hrim hrim be naw ro, in LALPA a hming Thîka hi Pathien thîkthusie a ni si a. 15 "A ram mihai leh thuthlung siem lo dingin fîmkhur ro; an pathienhai kuomah inzorar an inhlàn pha chun nangni khom fiel vêng an ti cheu a, an inthawina sa fa ve hlauh rawi in tih. 16 In naupahaiin an naunuhai an nei chun, an pathienhai kuoma an inzor pha in naupahai khom an thil chîng chu thaw ve dingin thuoi lût ve pal rawi an tih. 17 "In ta dingin sung chop pathien insiem naw ro. 18 "Chol thang lo Bei Kùt in hmang hlak ding a nih. Thu ka pêk ta cheu ang khan, ni sari sûng chu chol thang loa siem bei chauh in fâk ding a nih. Hi kût hi Abib thlaa a hun ruota ngei in hmang ding a nih. Abib thla chu Aigupta in suoksan thla kha a nih. 19 "Sul kêu hong hmasa tak chu ka chan a nih, in ran vai, beram ruol le bawng ruol laia a chal pieng hmasa takhai khom. 20 Sabengtung pieng hmasa tak chu beramtein intlan unla, in intlan naw chun a nghawng suktliek ro. In nau pasal pieng hmasa tak chu in intlan ding a nih. Ka hmaah tu khom kut ruokin an hung inlang ding a ni nawh. 21 "Ni ruk sûng sin thaw unla, a ni sarinaa ruok chu chawl ro. Lo kei hun le bu sîk huna khom chawl hlak ro. 22 Bu in tharsuok hmasa takin Chawlkar Kût hmang unla, in buhai in hlu lût vong pha leh Pawl Kût hmang bok ro. 23 "I mihai laia pasal po po chu LALPA, Israel Pathien hmaah kum tin voi thum an hung inlang zie ding a nih. 24 In hmaa hnam danghai chu hnot suok ka ta, in ram zauh lien pei ka ta, LALPA in Pathien hmaa inlang dinga kum khatah voi thum in hang fe changin tu khomin in ram chu hung lâk tum naw ni hai. 25 "Ka kuoma thisen in hung inhlàn pha leh, chol thanga siem thil ieng khom inhlàn sa naw unla, Fekân Kùt inthawina sa khom a zînga chen in sie ding a ni nawh. 26 "In lo tharsuok laia a tha tak ngot chu LALPA in Pathien inah in hung chawi ding a nih. Kelte sa chu a pui nenetuiin in suong ding a ni nawh, " a ta. 27 LALPA bok chun Mosie kuomah, "Hieng thuhai hi ziek thla diem rawh, hieng thuhai dungzui hin a nih nang le Israel kuomah thu ka thlung chu nih" a ta. 28 Mosie chu LALPA bulah bu fa lo le tui dawn loin ni sawmli le zân sawmli a um a, a lung phêk chawia chun thuthlungna thu, Thupêk Sawm chu a lo ziekpêk a. 29 Tlânga inthoka thuthlung inziekna lung phêk pahni chawia Mosie a hung kìr chun, LALPA leh an inbiek leia hmêl èng a put chu a hriet dêr nawh. 30 Aron le Israelhaiin Mosie hmel èng an hmu chun an pan hnai ngam naw a. 31 Sienkhom, Mosie chun anni chu a ko a, Aron le khawtlâng hotuhai chun an hung hnai a, a lo inbiekpui a. 32 Chu zoah Israel mipuihai khom chun an hung pan hnai a, LALPAN Sinai tlânga thu a pêkhai po po chu a lo pèk sawng a. 33 Anni a biek zoin Mosie chun a hmai chu hmaidierin a'n khum a. 34 Amiruokchu, LALPA be dinga Puon ina a lût sûng po a hmai inkhumna chu a hlîp hlak. A hung suok pha leh LALPA thupêkhai chu Israelhai kuomah a hung hril a, 35 mipuiin a hmêl èng an hmu hlak a. Chu zoah LALPA inbepui dinga a lût nawk hma po chu hmaidier a khum nawk hlak.
Exodus 35
1 Mosie chun Israel thla sûngkuohai po po chu a ko khawm a, an kuomah, "Hieng hi in thaw dinga LALPA thupêk chu a nih. 2 Ni ruk sûng sin thawnain hmang in ta, a ni sarina ruok chu in ta dinga ni ser, LALPA chawl ni Sabat a nih. Tu khom hi nia sin thaw lui chu sukhlum ding a nih. 3 Sabat ni chun in chêngna hmunah hrim hrim mei in inkhùk ding a ni nawh, " a ta. 4 Mosie chun Israel thla pungkhawmhai kuomah, "Hi hi LALPA thupêk chu a nih: 5 'In thil neia inthokin LALPA ta dingin thilpêk hung pe ro. Mani phal ang ang hung chawi ro: rangkachak dâm, tangkaruo dâm, dâr dâm; 6 pat zâi dumpawl, senduk le senlâr dâm, puon zâi inhmi dâm, kèl hmul dâm; 7 beram vun, rong sena nam dâm le tui bawng vun dâm; sitim thing dâm; 8 khawnvara sit ding oliv hriek dâm; hriek nàl phaa pol chi mawsawla le rimtui raw ding dâm; 9 thiempu zakuo dâr bak le awmbela bel ding onik lung le lunghlu dang dang dâm. 10 "Nangni laia kut themthiem po po hung unla, LALPA hril dân angin hieng po po hi hung siem raw hai se: 11 biekbûk le puon in le a'n khumna ding dâm, a man nghetna ding dâm, a bang ding thing phêk dâm, a bangru dâm, a ban dâm, a ban thut dâm; 12 thuthlung bawm le a zawnfung le a chunga zangàina thungpha le a hlietu ding puonzâr dâm; 13 dawkàn le a zawnfung le a hmangruo po po le hlànbei dâm; 14 khawnvar siena le a hmangruohai, khawnvar le a tuia hmang ding hriek dâm; 15 rimtui rawna maichâm le a zawnfung dâm, hriek nàla hmang ding hriek rimtui le rimtui raw ding dâm; biekbûk lûtna kota zar ding puonzâr dâm; 16 pumraw inthawina maichâm le dâr lên inphanhai, a zawnfung le bûr le bêlhai dâm; dâr maihùn le a thut dâm; 17 tuolpûka zar ding puonzâr le a banhai le a thuthai dâm; tuolpûk kota zar ding puonzâr dâm; 18 biekbûk puon in le a tuolpûk puon in kil dèna hmangruohai le hruihai dâm; 19 hmun thienghlima rongbawlnaa hmang ding silfèn mawi tak taka khawnghai, thiempuhaiin rong an bawl huna hàk ding thiempu Aron silfèn thienghlim le a naupahai silfèn dinghai dâm" a ta. 20 Israel thla pungkhawmhai chu an tìn dar ta a. 21 Lungrila pêk nuomna neihai chun Intuokna Puon in le chu taka rongbawlna hmangruo ding le silfèn thienghlim siemna dinghai chu LALPA hmaah an hung chawi a. 22 An phal ang taphot chu a nuhmei a pasalin rangkachak bânbun dâm, nabe dâm, suoi namna kutsebi dâm, thi dâm le incheina belmawi tinrêng dâm le rangkachak tlang dâm hung pein, LALPA hmaah thên thilhlànahs an hung inhlàn a. 23 Chun, pat zâi dumpawl, senduk le senlâr dâm, puon zâi inhmi dâm, kèl hmul dâm, beram vun, rong sena nam dâm, tui bawng vun dâm le an nei taphot chu, an hung chawi khawm bok a. 24 Tangkaruo le dâr pe nuomhai chun LALPA kuomah an hung pêk a, sitim thing neihai chun an nei ang ang chu an hung chawi bok a. 25 Pat them thiem nuhmei po poin pat an kher a, chuong an pat kher a dumpawl, a senduk le a senlâr dâm, pat zâi inhmi dâm chu an hung chawi a. 26 Kèl hmul kher thiem nuhmeihai chun phùr takin an kher a. 27 An hotuhai chun thiempu zakuo le a awmbela hmang dingin onik lung le lunghlu dang dang an hung thaw khawm a. 28 Mawsawla le khawnvara sit ding oliv hriek dâm, hriek nàla hmang ding hriek rimtui le raw ding rimtui dâm an hung chawi bok a. 29 Chuong ang chun, LALPAN Mosie kuoma siem ding le thaw dinga a ti taphothai siemna dingin Israel mi, a nuhmei a pasalin mani lungril puok suok ang peiin LALPA kuomah thilpêk an hung chawi khawm a nih. 30 Chun, Mosie chun Israelhai kuomah, "Ngai ta u, Juda hnama mi Hur naupa Uria, chu naupa Bezalel chu LALPAN a thlang a, 31 ama chu chemkalna, theina le hrietna nei ding le kong tinrênga kut themthiemna nei dingin Pathien Thlarauin a sung sip a, 32 rangkachak le tangkaruo le dâr hmanga mawi taka thil siem dân ding riruong thiemna dâm, 33 thiem taka lungmantam kera mawi taka zep thiemna dâm, mawi taka thing chei thiemna hai le ze mawi hrang hrang siem thiemna hai dâmin a'n thuom a nih. 34 Ama le Dan hnama mi Oholiab, Ahisamak naupa chu mi danghai zirtir thiem theina a pêk bok a. 35 Anni chu thil tinrêng thiem taka siem thiemna dâm, thaw ding thiem taka riruong lawk theina dâm, pat zâi dumpawl, senduk le senlâr le puon zâi inhmi hmanga ze mawi taka khawng thiemna le thui thiemna dâm nei dingin lungril varnain a sung sip a.
Exodus 36
1 "Chuong ang chun, LALPAN thu a pêk ang tak chu zuia a hmun thienghlim an bawl theina dingin Bezalel le Oholiab le mi danghai chu themthiemna le theina le a thaw dàn ding hriet theina chu LALPAN a pêk a nih" tiin a hril a. 2 Mosie chun Bezalel le Oholiab le mi themthiem ruol, LALPAN theina a pêk le phûr taka thaw dinga inpe nuom taphothai chu a ko khawm a. 3 Biekbûk bawlna dinga Israelhaiin thilpêk an hung pêk khawm po po chu themthiemhai kutah Mosie chun a pêk suok a. Chun, tûk tinin mipuihai chun anni lungril puok suokin thilpêk an hung inhlàn sap pei bok a. 4 Chuongchun, biekbûk bawla sinthaw themthiemhai chun an sinthaw lai chu màksanin Mosie kuomah an fe a, 5 a kuomah, "LALPAN thu a pêk anga bawl zo vong theina khop nèka tam hiel mipuiin thilpêk an hung chawi khawm tah" tiin an va hril a. 6 Chu phing leh Mosie chun, "Tu khom a nuhmei a pasalin biekbûk bawlna ding thilpêk hung chawi ta naw ro" tiin an riebûka chun tlâng a'n samtir a. 7 An mamaw nèka tam hiel biekbûk bawlna ding hmangruo an nga tàk leiin hung pe sap ta lo dingin an indangkîr a nih. 8 Sinthawhai laia mi themthiemhai chun biekbûk puonzâr ding thlè sawm, pat thlûr dumpawl, senduk le senlâra khawng, puon khawng thiemhaiin cherubim lim thiem taka an zep chu an siem a. 9 Puonzâr tin chu a dung meter sawmpahnia sei le a khang meter hnia lien vong a nih. 10 Puonzâr thle nga chu an thui zom a, a dang thlè nga khom chu an thui zom bok a. 11 Puonzâr zom khat hmor tlânga chun a naval ding a dumpawlin an siema, chuong ang bokin zom danga khom chun an siem bok a. 12 Puonzâr zom khata chun a naval sawmnga a um a, zom danga khom chun sawmnga an um bok a, a navalhai chu inep tuo vonga siem a nih. 13 Chu zoah rangkachakin a chep dèna ding sawmnga an siem a, a chepna chun a naval tinah an chep de a, biekbûk chu pindan pakhat a hung ni ta a. 14 Chun, biekbûk chung inkhumna dingin kel hmul puonzâr sawmpakhat an siem a. 15 Puonzâr thlè tin chu a dung meter sawmpathuma sei le a khang meter hni senga lien a na, puonzâr thlè sawmpakhat chu an inchen vong a nih. 16 Puonzâr thlè nga chu an thui zom a, puonzâr thlè ruk dang khom chu an thui zom bok a. 17 Puonzâr zom khat hmor tieng tlànga chun a naval sawmnga an siema, chuong ang bokin puonzâr zom danga khom chun an siem bok a. 18 Chun, dârin a chep dèna ding sawmnga an siem a, a naval tin ve veah puonzâr pahnihai chu an chep de a, biekbûk chu pindan pakhat a hung ni ta a. 19 Chun, beramchal vun, rong sena nam chun puon in chung chu an inkhum a, chu chunga chun tui bawng vunin an inkhum nawk a. 20 "Biekbûk banga intung dingin sitim thing phêk tlûn tak a rem khawm a. 21 Thing phêk an remhai chu a dung meter lia insâng, a khang centimeter sawmruk paruka hlai seng a nih. 22 Bang phêk tin sîr ve ve chu a bulthuta inphun thei dingin a hmor sir ve ve sak zum vong a nih. Chuong anga a hmor sakzum pahni chu phêk tinah an siem vong a. 23 Biekbûk sim songa chun bang phêk sawmhni an phun a, 24 a thuta hmang ding tangkaruoin bulthut sawmli an siem a, bang phêk tinah bulthut pahni pei a um a, chu taka chun bang phêk tinah a sir hmor sakzum pahni chu an phun a. 25 Biekbûk hmar songa ding khomin bang phêk sawmhni an siem a, 26 a bulthut ding tangkaruoin sawmli an siem bok a, bang phêk tinah bulthut pahni pei a um, chu taka chun a bang phêk hmor sakzum chu an phun a. 27 A sîr kil, biekbuk thlang tienga dingin bang phêk paruk an siem a, 28 a kila dingin bang phêk pahni an siem bok a. 29 Hi a sîr kila thang bang phêk pahni hi a thuta inthoka a lêr chena kil kop a nih. 30 Chuongchun, bang phêk pariet inphunna ding a bulthut sawmparuk chu tangkaruoin an siem a, a bulthut pahni pei chu bang phêk pakhat peiah an hmang a nih. 31 "Chun, a bangru ding sitim thing tluonin tlar nga an siem a, 32 chu chu sir tinah tlar nga an inbûk a. 33 A bangru lailung tak chun biekbûk bang sir tuok chun a man khawm a. 34 Bang phêk po po chu rangkachak tuia inluon vong a nih. A bangru rolna ding rangkachak naval an siem bok a. A bangru po po chu rangkachak tuia inluon vong a ni bok. 35 "Biekbûk puonzâr ding chu patzâi inhmi thlur kop, a dumpawl, a senduk le senlâr inpola siem, puon khawng thiemhaiin cherub lim thiem taka an zep a nih. 36 A zarna dingin sitim thing ban pali, rangkachak tuia inluon chu an siem a, a thut dingin tangkaruo phêk pali an siem a, puon zâr khaina ding rangkachak kuol an siem bok a 37 Biekbûk lûtna kotkhàra zar dingin patzâi inhmi thlur kop, a dumpawl, a senduk le a senlar inpola khawng, puon khawng thiemhai kutsuok an siem a, 38 puonzâr khaina dingin sitim thing ban panga le a khaina kuol, rangkachak tuia inluon vong chu an siem a. Ban panga thuta hmang ding dâr phêk panga an siem bok a.
Exodus 37
1 Bezalel chun sitim thingin Thuthlung Bawm a siem a, a dung chu meter khat le centimeter sawma sei, a khang chu centimeter sawmruk le paruka lien le a'n sângzie chu centimeter sawmruk le paruk a nih. 2 A sûng tieng le puo tieng chu rangkachak hlîr tuia inluon suok vong a na, a tlâng chu a vela rangkachaka kawm vong a nih. 3 A zawnfung rol lûtna dingin rangkachak naval pali a sung a, bawm sîr khing tieng khing tieng chun pahni ve ve a'n bûk a. 4 A zawnfung dingin sitim thing tluon pahni a siem a, rangkachak tuiin a'n luon khum a. 5 A zawnfunghai chu a khing a khinga rangkachak naval a'n bûka chun a rol lût ve ve a. 6 Rangkachak hlîrin zangàina thungpha sìn, a dung meter khat le centimeter sawma sei, a khang centimeter sawmruk le paruka lien a siem bok a. 7 A sìn hmawr tieng ve vea chun rangkachaka siem cherub lim, a sera ser chu a'n ngìrtir a. 8 A hmawr khing tieng chun cherub pakhat a ngìr a, a khing tieng hmorah pakhat dang a ngìr bok a, an ke chu zangàina thungpha sìn leh sakhata inzom a nih. 9 Cherubhai chun thla an zâr a, an thla chun Thuthlung Bawm sìn chu a zâr khum a. Inhmatonin an ngìr a, zangàina thungpha sìn chu an bi ve ve bok a. 10 Chun, sitim thingin dawkàn a siem a, a dung centimeter sawmriet le parieta sei, a khang centimeter sawmli le palia lien, a'n sângzie centimeter sawmruk le paruk a nih. 11 Chu chu rangkachak hlîrin a'n luon khum vong a, a tlâng chu rangkachakin a kawm vong bok a. 12 Millimeter sawmsari le pangaa lienin a kawm a siem a, chu chu rangkachakin a tlâng kawm vong a. 13 A zawnfung rolna ding rangkachak naval pali a sung a, 14 dawkàn kawm sîra chun a'n bûk a. 15 A zawnfung chu sitim thingin an siem a, rangkachak tuiin a'n luon a. 16 Chu taka hmang ding chun rangkachak hlîrin thleng dâm, berbu dâm le uoiin thilhlàn bun thlàkna ding no tung dâm an siem a. 17 Chun, rangkachak hlîrin khawnvar siena a siem a, a ngul le a bulthut chu a sera ser ngot a na, a lu bawk hai, pâr kumùm lai le vul lai lim hai le chun rangkachak tlang khata inthoka ser zom vong a nih. 18 A ngula inthok chun kau rukin a pêng suok a, sîr khatah kau thum, sîr khing tieng kau thum indotin a um thlie a. 19 A kau hmawr sîp, a lu chu ruon pâr lim, no rei parh ang a na, a kuonga chun ruon pâr kumum lai le pâr lai lim pathum a um a; chuong ang bok chun khing tieng kaua khom chun a um bok a. 20 Khawnvar siena ngul sîpa chun a lu bawk a um a, chu hnuoia chun a kumum lim le a pâr vul parh lai lim pali a um a. 21 Chuonghai chu zâr chunghnung le hnuoihnung pêngna inkâr ngula um a nih. 22 A kumum le kauhai chu a ngul le a thut leh rangkachak hlîra ser zom vong a nih. 23 Chun, chu taka sie ding chu khawnvar pasari a siem a, khawnvar phita chep ruolna le hmangruo danghai khom rangkachak hlîra siem vong a nih. 24 Khawnvar siena le a hmangruo po po siemnain rangkachak hlîr hlak kilogram sawmngat vel a hmang zo a nih. 25 Sitim thingin rimtui rawna maichâm kil li nei, a dung centimeter sawmli le panga, a khang centimeter sawmli le panga bok, centimeter sawmkuoa insâng a siem bok a, a kila a kihai le chun sakhata inzom vong a nih. 26 A chung le a sîr po po le a kihai chu rangkachak hlîr tuiin a'n luon a, a ko tlâng sir tuokin rangkachakin an kawm vong bok a. 27 A zawnfung rolna ding a tlâng sîr hnuoi puo tieng ve veah rangkachak naval a'n bûk a. 28 A zawnfung khom sitim thingin a siem a, rangkachak tui an inluon khum a. 29 Chun, hriek nàl chi, hriek thienghlim le raw chi rimtui inhnik tak el chu rimtui siem thiemhaiin an siem bok a.
Exodus 38
1 Sitim thingin maichâm kil li nei, a dung meter hni le centimeter hni, a khang meter hni le centimeter hni le a'n sângzie meter khat le centimeter thum a siem a. 2 Maichâm kil tinah a kî a siem a, maichâm le a kihai chu an inzom vong a, dâr tuiin a'n luon vong bok a. 3 Maichâm hmangruo bûr le bêl po po, vutluo le vut siena bêl hai, thil thènaa hmang maihûn hai, sa thurna thir haihaw hai le hme suongna bêl hai chu dâra siem vong a nih. 4 Maichâm chung zawl le a hnuoi inkâr lailunga zar ding dâr lèn a siem a. 5 Dâr lên inbûkna sîr ve vea chun a zawnfung rolna ding dâr naval a sung chu a'n bûk a. 6 Sitim thingin maichâm zawnfung a siem a, dâr tui a'n luon a, 7 zawnfung chu maichâm sîr khing ve vea navala chun a rol lût a. Maichâm chu thingphêkin a'n huon a, a lai chu a kawrongin an sie a. 8 Intuokna Puon in lûtna bula rongbawltu nuhmei ruol dârthlalang thaw khawma inthok chun dâr maihùn le a thut an siem bok a. 9 Chu zoah biekbûk inhuon sûngah tuol zawl a siem a, sim tienga mi chu meter sawmli le palia sei a na, puon zâi inhmia khawng puonzâr a zar a. 10 Ban sawmhni le ban inthutna ding dâr phêk sawmhni a siem a, ban tina chun tangkaruoa siem puonzâr bàngna kuoi le thlung nghetna a um a. 11 Hmar song tieng khom chu meter sawmli le palia sei a na, ban sawmhni le ban inthutna ding dâr phêk sawmhni bok a um a, ban tina chun tangkaruoa siem puonzâr bângna kuoi le a thlung nghetna a um seng bok a. 12 Thlang tieng tuolpûk chu meter sawmhni le pahnia lien a na, puonzâr an zar a, ban sawm le a thut sawm a um a, ban tinah tangkaruoa siem puonzâr bângna kuoi le a thlung nghetna a um vong a. 13 Suo tieng, nisa suokna tieng khom chu meter sawmhni le pahnia lien a nih. 14 Meter ruk le centimeter ruka sei puonzâr le ban pathum le a thut pathum chu a lûtna sîr khing tieng chun a um a, 15 khing tieng panga khom chun meter ruk le centimeter ruka sei bok puonzâr le ban pathum le a thut pathum a um bok. 16 Tuol kot huol vela an zar puonzârhai chu pat zâi inhmi thlùr kopa mawi taka khawng a nih. 17 A ban thuthai chu dâra siem a na, a bana a kuoi le a thlung nghetna po po chu tangkaruoa siem a na, a ban sîp hmawr po po chu tangkaruoa inluon khum a na, tuol zawl ban po po chu tangkaruoa tuom mawi vong a nih. 18 A tuolzawl lûtna kota puonzâr chu pat zâi inhmi tak thlùr, a dum pawl, a sen duk le a sen lâr inpola khawng, puon khawng thiemhai kutsuok a na, meter kuoa sei le a tuolpûk puonzâr ang boka meter hnia insâng a nih. 19 Ban pali le dâra siem thut pali a nei a, a bana a kuoina le a thlung nghetna po po chu tangkaruoa siem vong a na, ban sîp hmawr po po chu tangkaruoa inluon vong a nih. 20 Biekbûk puon in le a tuol inhuonnaa a kil dèna po po chu dâra siem vong a nih. 21 Hienghai hi biekbûk, thuthlung biekbûk bawlnaa an hmangruo hmang zât, Mosie thupêk anga thiempu Aron naupa Ithamar inrawina hnuoia Levi chihaiin an inchikhai chu a nih. 22 Juda hnama mi Hur naupa Uria, chu naupa Bezalel chun LALPAN siem dinga Mosie kuoma thu a pêk po po chu a siem vong a. 23 Ama le thok chu Dan hnama mi Ahisamak naupa Oholiab, thil ziek thiem, kut themthiem, pat dumpawl, senduk le senlâr le pat zai inhmi tak hmanga puon khawng thiem a nih. 24 Hmun thienghlim bawlna dinga thèn thilhlâna rangkachak an pêk po po chu hmun thienghlima bûkna an hmang angin kilogram sângkhat a nih. 25 Intiemnaa thang tahai poin tangkaruo an pêk zât chu kilogram sângthum le zali le sawmthum a nih. 26 Chu chu, kum sawmhnia inthoka a chung tieng tiem po pasal nuoi ruk sângthum le zanga le sawmnga haiin hmun thienghlima shekel an pêk zât le inhen char a nih. 27 Biekbûk ban le puonzâr ban thuta hmang dinga tangkaruo an sung po po zât chu kilogram sângthum le zali a na, a thut pakhat peiah kilogram sawmthum le pali a lût a nih. 28 A bana thil bângna le ban hmawr inluonna le a zem nghetnaa tangkaruo Bezalal-in a hmang po po chu kilogram sawmthum a nih. 29 Thèn thilhlàna dâr an inhlàn po po chu kilogram sânghni zali le sawmhni panga a nih . 30 Chuonghai chu Intuokna Puon in ban thuta dâm, dâr maichâm le dâr lên inphan le a bûr le bêl po po siemnaa dâm, 31 biekbûk tuol zawl inhuonna ban thuta dâm, a kot ban thuta dâm, biekbûk puon in le a tuol zawla puonzârhai kil dêna dàma hmang a nih.
Exodus 39
1 Chun, Mosie kuoma LALPA thupêk angin, pat dumpawl, senduk le senlâr hmangin hmun thienghlima rongbawltu thiempuhai silfèn ding mawi takin an siem a, Aron ta dingin silfèn thienghlim an siem bok a. 2 Efod chu pat zâi inhmi thlùr kop, a dumpawl, senduk le senlâr hmangin an siem a. 3 Rangkachak chu inphân takin an sut pèr a, pat dumpawl, senduk le senlâr le zep dingin inhmi takin an chik thler sang a. 4 Dàrbak pahnih an siem a, efod kila chun a hmor chu an tingmit a, chu chun a man nghet a nih. 5 Kawnga efod hrên dena ding, efod ang chie an siem a, Mosie kuoma LALPA hril angin, chu chu efod le khawng inzom a nih. 6 Chu taka chun onik lung pahnihai chu rangkachaka a phûmna khuor an siema chun an phûm lût a, a chunga chun lunghlu ker thiemin suoi namna ding mawi taka a ker angin Jakob nauhai hming sawmpahni chu an ker a. 7 Mosie kuoma LALPA hril ang takin, chu lung chu Israel nauhai hriet zingna lungah efod dàrbaka chun rangkachak zâiin an phan de a nih. 8 Mi themthiem tak kutsuok anga thiemin, efod ang bokin rangkachak zâi le patzâi inhmi thlùr kop, a dumpawl, a senduk le a senlâr hmangin awmbel an siem a. 9 Awmbel chu a dung le khang centimeter sawmhni le pahni ve ve, a thuoa thlep phaa kil li nei a nih. 10 Chu taka chun lungmantam tlar li an zep a. A tlar hmasa taka chun rubi, topaz le beril lung a um a, 11 a tlar hninaah torkuis, safir le emeral lung a um a, 12 a tlar thumnaah jasin, agate le amethi lung a um a, 13 a tlar linaa chun krisoli, onik le jaspi lung a um. Chu lunghai chu rangkachak zâiin an zem khum a. 14 Lung po chu sawmpahni a na, lung tina chun Israel thlahai hming an ker seng a, lung tin chu Israel hnam sawmpahnihai suoi namna lung ang a nih. 15 Awmbel khit dena dingin rangkachak hlîr zâi chu her thlopin an hruol bok a. 16 Lungmantam phumna rangkachak khuor pahni an siem le rangkachak naval pahni an siem chu awmbel kil chung tieng an inbûk ve ve a. 17 Rangkachak khaidiet her thlop chu awmbel sîr ve vea rangkachak navala chun an thlung a. 18 A hmor khing tieng chu lungmantam phûmna rangkachak khuor pahni le chun an thlung zom a; awmbel thlungna chu efod dârbak hma tienga inthlung a nih. 19 Rangkachak naval dang pahni an siem a, awmbel kil hnuoi tieng, a sûng tieng, efod depah an inbûk a. 20 Chun, rangkachak naval dang pahni an siem bok a, chuonghai chu efod dàrbak bul tieng inbelna laia kawnghren chungah an inbûk a. 21 Mosie kuoma LALPA hril ang takin, awmbel chu inphaw hawk loa kawnghren chunga a kop thlap theina dingin awmbela rangkachak naval le efod-a rangkachak naval chu pat dumpawlin an sui mat a. 22 Efod hnuoia hâk ding korfuol an siem chu puonkhawngtuhaiin a dumpawl hlaka pat an khawng a nih. 23 A lai taka chun lu thunna ding an chep awng a, a rei inek nawna dingin am kîm vong a. 24 Zakaw fuol hmor tlânga chun pat zâi dumpawl, senduk le senlâr hmanga siem theibufai lim a vel tuokin an bel a. 25 Rangkachak hlîrin telneng an siem a, theibufai lim le rangkachak telnênghai chu inkarthlakin an khai a. 26 Chu thuom, a hmor tlânga telneng le theibufai lim inkârthlàka khai chu Mosie kuoma LALPA thupêk anga biekbûka rongbawlnaa hâk dinga siem a nih. 27 Puonkhawng thiem ruoiin, Aron le a nauhai ta dingin pat zâi inhmia inthoka khawng puon hmangin korfuol an siem a, 28 lukawm dâm, dierkhim dâm le kekor ding dâm khom an siem bok a. 29 Mosie kuoma LALPA hril ang takin thil thui thiemhaiin patzâi inhmi thlùr kopa an khawng a dumpawl, senduk le senlâr hmangin, mawi takin cheizemu an siem bok a. 30 Chun, rangkachak hlîrin chala hrên ding rangkachak phêk an siem a, chu taka chun suoi namnaa an ker ang elin, LALPA PUOL ti an ker a. 31 Mosie kuoma LALPA hril ang takin thiempu lukawm hma tieng chun pat hruol dumpawlin an khit de a. 32 Chuongchun, Intuokna Puon in biekbûk bawlna ding sin po po chu zo fel a lo ni ta a. Mosie kuoma LALPA thupêk ang charin Israelhai chun an thaw a. 33 Chu zoah biekbûk ding chu Mosie kuomah an hung tol a: puon in le a hmangruo po po, a cheina hmangruo hai, a chep nghetna hai, a bang phêk hai, a bangru hai, a ban hai, a ban thut hai; 34 a chung khum ding beramchal vun, rong sena an nam hai, tui bawng vun hai, daidanna puonzâr hai; 35 Thuthlung Bawm le a zawnfung hai le zangàina thungpha hai; 36 dawkàn le a hmangruo po po le hlànbei hai; 37 rangkachak hlîra siem khawnvar siena le khawnvar sie tlar ding hai le a hmangruohai, khawnvar tuia hmang ding hriek hai; 38 rangkachak maichâm hai, hriek nàla hmang ding hriek rimtui hai, rimtui raw ding hai, puon in lûtna kota zar ding puonzâr hai; 39 dâr maichâm le dâr lên inphan hai, a zawnfung hai, dâra siem bûr le bêl hai, maihùn le a thut hai; 40 biekbûk tuolzawla zar ding puonzâr hai, a ban le thut hai, tuolpûk lûtna kota zar ding puonzâr hai, tuolpuka puonzâr keina hrui le a kildena hai, biekbûk cheina hmangruo po po hai; 41 hmun thienghlima rongbawlna ding silfèn mawi taka khawng hai, thiempu Aron le naupahaiin thiempu rong an bawl huna an hàk ding silfèn thienghlim hai dâm a nih. 42 Chuong thilhai chu Mosie kuoma LALPA thupèk ang charin Israelhai chun an siem a. 43 Mosie chun a lo endik a, LALPA hril ang charin an thaw ti a hmu a. Chuongchun, anni chu Mosien mal a sawm a.
Exodus 40
1 LALPA chun Mosie kuomah, 2 "A thla khatna ni khatnaah Intuokna Puon in biekbûk chu inngîr rawh. 3 A sûngah Thuthlung Bawm chu sie la, puonzârin hlie khum rawh. 4 Dawkàn la lût la, a umna ding taka chun sie rawh. Khawnvar siena la lût bok la, a khawnvarhai inbûk rawh. 5 Rimtui rawna rangkachak maichâm chu Thuthlung Bawm hmaah sie la, biekbûk lûtna kotah puonzâr zar rawh. 6 "Biekbûk lûtna kot hmaiah pumraw inhlànna maichâm chu innghat la, 7 maihùn chu Intuokna puon in le maichâm inkarah sie la, tui sie bok rawh. 8 Biekbûk tuolpûk ding a vêlin rem la, tuolpûk lûtna kota chun puonzâr zar rawh. 9 "Hriek nàl chi chawi la, biekbûk le a sûnga um po po chu hriek nàl la, a cheina thilhai chenin inhlan thienghlim vong la, chuongchun hung thienghlim a tih. 10 Chu zoah pumraw inhlànna maichâm le a bûr le bêl po po nàl la, maichâm chu inhlàn thienghlim la, chuongchun hung thienghlim a tih. 11 Maihùn le a thut chu hriek nàl la, inhlàn thienghlim rawh. 12 "Aron le a naupahai chu Intuokna Puon in kotah hung thuoi la, dân angin tui insil raw hai se. 13 Chu zoah Aron chu silfèn thienghlim inhâktir la, hriek nàl la, thiempu nia ka rong a bawl theina dingin inhlàn thienghlim rawh. 14 A naupahai hung thuoi la, korfuol inhâktir tawl rawh. 15 Chuongchun, thiempu sin chu thaw a, ka ta dinga rong an bawl theina dingin, an pa hriek i nàl ang bok khan anni khom hriek nàl ve rawh. Hriek nàl an ni hnung chun an thlahai chen khom thiempu hung ni zui pei tâng an tih" tiin a hril a. 16 Mosie chun LALPA thupêk angin iengkim a thaw a. 17 Chuongchun, Aigupta an suoksana inthoka kum hnina thla hmasa tak le ni hmasa taka chun biekbûk ding chu bawl zo a ni ta a. 18 Mosie chun biekbûk bulthut chu a rem hmasa phot a, a bang phêkhai chu a'n tung a, a bangruhai chu a rol a, a banhai chu a phun a. 19 LALPA thupêk angin, biekbûk chung chu puonin a zar khum a, a chungkhum a'n thuo bok a. 20 Chun, Thuthlungna lungphêk pahni chu a lâk a, Thuthlung Bawma chun a sie a, a zawnfunghai chu a rol lût a, a chunga chun zangàina thungpha chu a sie a. 21 Thuthlung Bawm chu biekbûka chun a hung chawi lût a, LALPA thupêk angin puonzâr a zar khum a, Thuthlung Bawm chu an hlietir a. 22 Mosie chun dawkân chu Intuokna Puon in sûng, biekbûk hmar tieng, puonzâr puo tieng chun a sie a. 23 LALPA thupêk angin dawkàn chunga chun LALPA hmaah hlànbei a sie a. 24 Khawnvar siena chu Intuokna Puon in sûng, biekbûk sim tieng, dawkàn epa chun a sie a. 25 LALPA thupêk ang takin khawnvarhai chu LALPA hmaa chun a sie a. 26 Mosie chun rangkachak maichâm chu Intuokna Puon in sûng, puonzâr hmaa chun a sie a. 27 LALPA thupêk angin maichâm chunga chun rimtui a raw a. 28 Chun, biekbûk lûtna kota chun puonzâr a zar a. 29 Pumraw inhlànna maichâm chu Intuokna puon in biekbûk kot bula chun a sie a, LALPA thupêk angin a chunga chun pumraw thilhlàn le fâk ding thilhlàn chu a'n hlàn a. 30 Maihùn chu Intuokna Puon in le maichâm inkârah a sie a, insawpna ding tui a sie bok a, 31 chu chu Mosie le Aron le a naupahaiin kut le ke sawpna dingin an hmang a. 32 Mosie kuoma LALPA thupêk angin, Intuokna Puon in an lût ding zât le maichâm bula an fe ding zâtin an insawp hlak. 33 Chu zoah Mosien biekbûk le maichâm vela chun tuolzawl a siem a, tuolzawl lûtna kota chun puonzâr a zar a. Chuong ang chun Mosie chun a sin chu a zo ta a. 34 Chu zoah, Intuokna Puon in chu sûmin a hung tuom ta mup a, biekbûk chu LALPA ropuinain a hung hluo sip a. 35 Chuonga sûm a zîng mup lei le LALPA ropuinain biekbûk chu a hluo sip leiin Intuokna puon in sûnga chun Mosie khom a lût thei ta naw a. 36 Israelhai inzin sùng po po chun, sûmin biekbûk a'n kiengsan pha chauh an riebûka inthokin an inson suok hlak. 37 Sûmin a baw sùng chu an fe son ngai nawh. 38 Thlalera Israelhai inzin sùng po po an mithmu ngeiah LALPA sùm chu sùnah biekbûk chungah inzàmin, zânah zânkhuoin meichokin a um hlak.
Leviticus 1
1 LALPA chun Mosie a ko a, Intuokna puon ina inthokin a biek a. 2 "Israelhai kuomah hi thu hi hril rawh: 'Nangni lai tu khomin LALPA kuomah thil inhlàn ding in hung chawi chun beram amanih bawng ruol laia mi amanih hung inhlàn ro. 3 " 'Pumraw inthawinaa inhlàn chu bawng a ni chun a chal tuoi, hmèl hem lo a ni ngei ding a nih. LALPA ta dinga pom tlàk a ni theina dingin Intuokna Puon in kot bulah hung inhlàn raw se. 4 Pumraw inthawinaa thilhlàn ran lu chunga chun kut innghat a ta, a ta dinga inremna siemtu dingin pompêk nîng a tih. 5 LALPA hmaah bawngchal tuoi chu that a ta, thiempu Aron naupahai chun a thisen lâng an ta, Intuokna puon in kota maichâm chu thisen chun thèng an tih. 6 Pumraw thilhlàn bawng chu a vun inhlip a ta, chan nawi a tih. 7 Thiempu Aron naupahai chun maichâmah mei sêm an ta, thing ti ding khom ngaituo bok an tih. 8 Chu zoah Aron naupa thiempuhai chun a sa le a lu le a thauhai chu maichâma mei choka chun buk an tih. 9 Thiempu chun a sûng le a kehai chu tuiin sawp fai a ta, maichâmah rawng a tih. Chu chu mei hmanga pumraw thilhlàn, LALPA ta dinga rim inhnik chu a nih. 10 "Pumraw thilhlàn dinga a hung chawi chu a ran ruol laia mi beram amanih kel amanih a ni chun, a chal, hmèl hem lo a ni ding a nih. 11 Maichâm hmar tieng panga chun LALPA hmaah that a ta, Aron naupa thiempuhai chun ran thisen chu maichâm sîr tinah a velin thè khum an tih. 12 Chun, a sa chu chan a ta, a lu le a thauhai leh maichâm chunga chun thiempuin sieng a ta, 13 a sûng le a kehai chu tuiin sawp fai a ta, chuonghai chu thiempuin hung chawi a ta, a rêngin maichâmah rawng a tih. Chu chu mei hmanga pumraw thilhlàn, LALPA ta dinga rim inhnik chu a nih. 14 " 'Chun, LALPA ta dinga pumraw thilhlàn chu vate a ni chun, vathu tuoi amanih parva tuoi amanih a ni ding a nih. 15 Thiempu chun maichâmah hung chawi a ta, vate rîng chu her bong a ta, maichâmah rawng a ta, a thisen chu maichâm sîra chun infar kangtir a tih. 16 A ong le a hmul chu vut siena maichâm sak tieng chun peihawn a tih. 17 A thlaah manin pot fai a ta, pot nawi si loin maichâma meichoka chun rawng a tih. Chu chu mei hmanga pumraw thilhlàn, LALPA ta dinga rim inhnik chu a nih.
Leviticus 2
1 " 'Tu khomin bu le bâl thilhlàn LALPA kuomah an inhlàn pha chun beiphit indip tak an inhlàn ding a nih. Beiphita chun hriek bur a ta, beraw pol bok a ta, 2 chu zoah thiempuhai, Aron naupahai kuoma chun chawi a tih. Thiempu chun beiphit le hriek le beraw chokpol chu vei khat lâng a ta, hriet zingna thilhlànah maichâma chun rawng a ta, chu chu mei hmanga thil inhlàn, LALPA ta dinga rim inhnik chu a nih. 3 Inhlàn bâng po chu Aron le a nauhai ta ding nîng a ta, chu chu LALPA ta dinga meia thilhlàn laia a thienghlim tak a nih. 4 " 'Bu le bâl thilhlànah thuka ur bei in inhlàn ding chun chol thang lo beiphit indip tak, sahriek le hmet amanih, chol thang loa siem beipêr, a chunga hriek nàl amanih a ni ngei ding a nih. 5 I bei inhlàn ding chu thlènga ur a ni chun, beiphit indip tak le hriek chokpola siem, chol thang lo a ni ding a nih. 6 Bei chu suknawi la, hriek buok khum rawh, bu le bâl thilhlàn a ni si a. 7 I bu le bâl thilhlàn chu bêla suong a ni chun, beiphit indip tak le hriek chokpola siem a ni ding a nih. 8 Bu le bâl thilhlànhai chu LALPA hmaah hung chawi la, thiempu kutah pe la, ama chun maichâmah hung chawi a tih. 9 Thilhlàna inthok chun hriet zingna thilhlàn dingin thiempu chun vei khat lâng a ta, meiah rawng a ta, chu chu mei hmanga thil inhlàn, LALPA ta dinga rim inhnik chu a nih. 10 Inhlàn bâng po chu Aron le a nauhai ta ding nîng a ta, chu chu LALPA ta dinga meia thilhlàn laia a thienghlim tak a nih. 11 " 'Bu le bâl thilhlàn i hung chawi hrim hrim chu chol thang lo a ni vong ding a nih; chol amanih khuoizu amanih hrim hrim pumraw inthawina meiah i raw sa ding a ni nawh. 12 LALPA kuoma ra hmasa thilhlàn i hung chawihai chu rim inhnik dingin maichâmah i sie ding a ni nawh. 13 Bu le bâl thilhlâna inhlàn hrim hrim chu machi i saw vong ding a nih. Bu le bâl thilhlânah machi a thang ngei ding a nih, machi chu Pathien le in inkâra thuthlung inentirna a ni leiin i thil inhlàn po poah theinghil loin i saw vong ding a nih. 14 " 'I bu tharsuok hmasa tak LALPA kuoma i hung inhlàn ding chun, bu vui lâk hlim, meia zeu tawl le sukphit chu inhlàn rawh. 15 A chungah hriek bur la, beraw rimtui sie rawh, bu le bâl thilhlân a ni si a. 16 Thiempu chun bu sukphit le hriek chu beraw le chun LALPA kuoma bu le bâl hriet zingna thilhlânah inhlàn a ta, chu chu mei hmanga thil inhlân, LALPA ta dinga rim inhnik chu a nih.
Leviticus 3
1 " 'Chun, a thil inhlàn chu inremna inthawina ding a ni chun bawng ruol laia mi, a pui amanih a chal amanih hmèl hem lo chu LALPA hmaah a'n hlàn ding a nih. 2 A thil inhlàn lu chunga chun kut innghat a ta, Intuokna Puon in kot bulah that a ta, thiempuhai, Aron naupahaiin a thisen chu maichâm sîr vel tinah an thè ding a nih. 3 Chun, inremna inthawina thilhlâna inthok chun LALPA ta dingin hienghai hi meia inhlàn dingin a lâk ding a nih: 4 a kawsùng thau le a rîl bawmtu thau po po, a kal pahni le a diem nem lai tuomtu thauhai le a thin tuomtu a duorda po po leh. 5 Aron nauhaiin maichâma thing choka chun pumraw thilhlânah an raw ding a nih. Chu chu meia thilhlân, LALPA ta dinga rim inhnik chu a nih. 6 " 'Inremna inthawina dinga LALPA kuoma a thil inhlàn chu beram ruol laia mi a ni chun, a pui amanih a chal amanih khom ni sien, hmèl hem lo a ni ding a nih. 7 Beramte a'n hlàn a ni chun LALPA hmaah a hung kei ding a nih. 8 A beramte inhlàn lu chunga chun kut innghat a ta, Intuokna Puon in kotah that a ta, Aron naupahaiin a thisen chu maichâm sîr vel tinah an thè ding a nih. 9 Chun, inremna inthawina thilhlâna inthok chun LALPA ta dinga meia inhlàn dingin a thau dâm, a mei thau, a bul rawta inthoka tan dâm, a kawsûng le a rîl bawmtu thau po po dâm, 10 a kal pahnihai le a diemnema thau po po le a thin tuomtu duorda po po chu a kal chopin phor suok a ta, 11 chuonghai chu thiempuin maichâmah rawng a ta, chu chu LALPA ta dinga meia thilhlàn a nih. 12 " 'Kèl an inhlàn a ni chun LALPA hmaah hung kei a ta, 13 kèl lua chun kut innghat a ta, Intuokna Puon in kotah that a ta, Aron naupahaiin a thisen chu maichâm sîr vel tinah an thè ding a nih. 14 LALPA kuoma meia inhlàn dingin a kawsùng thau le a rîl bawmtu thau po po, 15 a kal pahni le a diemnem chen bawmtu thau po po le a thin tuomtu a duorda po po leh phor suok a ta, 16 chuonghai chu thiempu chun bu le bâl thilhlâna dingin maichâmah LALPA lo lawm dingin a raw ding a nih. A thau po po chu LALPA chanpuol a nih. 17 " 'Thau le thisen hrim hrim fâk lo ding ti thu hi khaw lai khom khawsa unla, in thla peihai ta ding chen khoma ka thupêk ngîr zing chu a nih' tiin hril rawh" a ta.
Leviticus 4
1 LALPA chun Mosie a biek a: 2 "Israelhai kuomah hieng hin hril rawh: 'Tu khomin tum rèng lei ni loa thil suol a thaw a, LALPA thupêkin thaw lo dinga a khap chu a lo bawsiet palh amanih, 3 hriek nàl tah thiempuin mipui chunga thiem naw intlungtir thei thil suol a lo thaw amanih a ni chun, bawngchal tuoi hmèl hem lo chu LALPA kuomah a suol thawina dingin hung inhlàn raw se. 4 Intuokna Puon in kotah bawngchal chu LALPA hmaah hung kei a ta, bawng lu chunga chun kut innghat a ta, LALPA hmaah bawng chu a that ding a nih. 5 Hriek nàl thiempu chun bawng thisen iemani zât chu lâng a ta, Intuokna Puon ina chun hung chawi a ta, 6 a kutpâr hmor chu thisenah zuk phûm a ta, thisen chu hmun thienghlim puonzâr bula chun LALPA hmaah voi sari a thè ding a nih. 7 Chu zoah thiempu chun LALPA hmaah Intuokna Puon ina rimtui rawna maichâm kia hai chun thisen chu tlawmte tât a ta, bawng thisen dang po chu Intuokna Puon in kota pumraw inthawina maichâm bula chun a bun thlâk vong ding a nih. 8 Suol thawinaa inhlàn bawngchal thau po po chu lâng a ta, a kawsùng thau le a rîl bawmtu thau po po, 9 a kalhai le a diemnem laia thau po po, a thin tuomtu duorda leh a kal pumin lâng a ta, 10 inremna inthawinaa bawng thau a lâk suok ang bokin thawng a ta, thiempu chun pumraw inthawina maichâma chun chuonghai chu rawng a tih. 11 Amiruokchu, bawng vun le a taksa po po, a lu le a kehai, a phingpui le a êk hai chu 12 khawhnawm hmun fai, vut an peina hmuna chun chawi a ta, vut chunga meipuia chun raw hmang a tih. 13 " 'Israelhaiin an tum lei rèng khom ni loa an hnam puma thil suol thaw a, LALPA thupêkin thaw lo dinga a khap chu an lo bawsiet palh chun, an thil suol thaw chu an hnam inpuiin an hrietpui naw khom ni sien, thiem naw an chang a nih. 14 Chu an thil suol thaw chu an hriet pha leh an inpui chun suol thawina dingin Intuokna Puon in hmaa chun bawngchal tuoi an hung kei ding a nih. 15 LALPA hmaah Israel upahai chun bawngchal luah kut innghat an ta, bawngchal chu LALPA hmaah an that ding a nih. 16 Hriek nàl thiempu chun bawng thisen iemani zât chu Intuokna Puon inah chawi lût a ta, 17 a kutpàr hmor chu thisena chun zuk phûm a ta, thisen chu hmun thienghlima puonzâr bula chun LALPA hmaah voi sari a thè ding a nih. 18 Chu zoah thiempu chun Intuokna Puon ina rimtui rawna maichâm kihaia chun thisen chu LALPA hmaah tât a ta, bawng thisen dang po chu Intuokna Puon in kota pumraw inthawina maichâm bula chun a bun thlàk vong ding a nih. 19 A thau po po chu la suok a ta, maichâma chun rawng a ta, 20 suol thawinaa bawngchal inhlàn a thaw ang charin a dang khom thaw veng a tih. Chuong anga thiempuin an suol thawina thilhlân a'n hlànpêk hnung chun, ngaidam hung ni tâng an tih. 21 Chu zoah bawngchal ruong chu khawhnawmah chawi a ta, bawngchal hmasa a raw angin rawng a tih. Hi hi khawtlâng ta dinga suol thawina chu a nih. 22 " 'Rorêltuin tum rèng lei ni loa suol a thaw palh a, LALPA a Pathien thupêkin thaw lo dinga a khap thil chu a lo bawsiet chun, thiem naw a chang a nih. 23 A thil suol thaw chu inhriettir a ni charin kèlchal hmèl hem lo chu thilhlânah a hung kei ding a nih. 24 Kèl lua chun kut innghat a ta, LALPA hmaa pumraw thilhlàn an thatna hmuna chun a that ding a nih. Chu chu suol thawina thilhlân a nih. 25 Thiempu chun a kutpâr hmor chu kèl thisenah zuk phum a ta, thisen chu pumraw inthawina maichâm kia hai chun tât a ta, a dang po chu pumraw inthawina maichâm bula chun bun thla vong a tih. 26 Inremna inthawina thilhlâna a thauhai a raw ang khan thiempu chun a thau po po chu rawng a tih. Chuong anga thiempuin a suol thawina a'n hlànpêk hnung chun a suol chu ngaidam hung ni tàng a tih. 27 " 'Vàntlâng laia mi tu khomin tum rèng lei ni loa thil suol a thaw palh a, LALPA thupêkin thaw lo dinga a khap chu a lo bawsiet chun, thiem naw a chang a nih. 28 A thil suol thaw chu inhriettir a ni charin a suol thawina dinga inhlàn dingin kèl la tuoi hmèl hem lo a hung kei ding a nih. 29 Suol thawinaa thilhlân lu chunga chun kut innghat a ta, pumraw inthawina hmuna chun a that ding a nih. 30 Chu zoah thiempun kel thisena chun a kutpâr hmor zuk phum a ta, maichâm kia hai chun tât a ta, a dang po chu maichâm bula chun bun thlâng a tih. 31 A thau po chu inremna inthawinaa an thaw angin at thlâng a ta, maichâma chun LALPA ta dinga rim inhnik dingin rawng a tih. Chuong anga thiempuin a suol thawina ding a'n hlànpèk hnung chun ama chu ngaidam nîng a tih. 32 " 'A suol inthawina thilhlâna beramte a hung chawi a ni chun a la tuoi hmèl hem lo a ni ding a nih. 33 Beramte lu chunga chun kut innghat a ta, pumraw thilhlànhai an thatna hmuna chun suol thawina dingin that a tih. 34 Chu zoah thiempu chun a kutpâr hmor chu ran thisena chun phûm a ta, pumraw inthawina maichâm kia hai chun thisen chu tât a ta, a dang po chu maichâm bula chun bun thlâng a tih. 35 Inremna thilhlâna beramte thau an lâk ang bokin a thau chu thiempuin lâng a ta, LALPA kuoma meia thilhlânah maichâm chunga chun rawng a tih. Chuonga thiempuin inremna inthawi a'n hlànpèk hnung chun ama chu ngaidam nîng a tih.
Leviticus 5
1 " 'Tu khom a thil hriet amani le a hmu amani chu rorêlna hmaa puong dinga ti a ni hnung khoma a hril nuom naw leia thil suol a thaw chun, a suol maw chu phur a tih. 2 " 'Tu khomin thil thieng lo hrim hrim, sa thieng lo ram sa amanih ran sa thi ruong amanih, hnuoi chunga invâk chi sa thieng lo amanih a tawk palh chun, a hriet naw leia a tawk khom ni sien, a hung inthieng ta naw a, thiem naw a chang a nih. 3 " 'Tu khomin mi sukporche thei mihriema inthoka suok inthieng nawna lai a tawk chun, a hriet naw leia a tawk khom ni sien, tawk a thieng nawh ti a hriet chara inthokin hung inthieng ta naw nghal a tih. 4 " 'Tu khomin thil tha amanih thil tha lo amanih thaw dinga inngaituo chieng loa thu a'n khàm zung zung chun, chu chu thu intiemkamnaa fimkhur lo taka a hril amanih, an naw leh a umzie a hriet naw leia a thaw a ni khomin, a hung hriet suok ni chun thiem naw chang a tih. 5 " 'Hieng thila hai hin mi tu khomin thiem naw a chang chun, thil suol a thaw dàn inpuong sien la, 6 a suol thaw manah ran ruol laia mi beram amanih kèl la tuoi amanih LALPA kuoma suol thawina thilhlân hung chawi sien la, thiempuin inremna inthawi lo thawpèk a ta, ngaidamin um a tih. 7 " 'Beram tuoi a chawi thei naw chun vàthu pahni amani pàrva pahni amanih a suol man dingin LALPA kuomah hung chawi sien la, pakhat chu suol thawina thilhlân nîng a ta, a dang chu pumraw inthawina thilhlân nîng a tih. 8 Thiempu kuomah hung chawi sien la, suol thawina thilhlân chu lo thaw hmasàng a tih. Pàrva chu a ringah her tliek a ta, sienkhom her bong loin, 9 a thisen iemani zât chu suol thawina thilhlâna dingin maichâm sîr velah thèng a ta, a thisen dang po chu maichâm bula chun infar kangtir a tih. Hi hi suol thawina thilhlân chu a nih. 10 Thiempuin pàrva dang chu a dân ang takin pumraw thilhlânah hmangin, a thil suol thaw lakah inremna inthawi lo thawpêk a ta, ngaidamin um a tih. 11 " 'Amiruokchu, vathu pahni amanih pàrva pahni amanih chu a neiin a tlin hlol naw a ni chun a suol man dinga thilhlânah suol thawina dingin beiphit indip tak, efa hmun sawma thea hmun khat hung chawi raw se. Suol thawina thilhlân a ni leiin hriek amanih beraw amanih a thang sa ding a ni nawh. 12 Thiempu kuomah hung chawi a ta, ama chun hriet zingna dingin vei khat lâng a ta, LALPA ta dinga meia thilhlânah maichâm chunga chun a raw ding a nih; chu chu suol thawina a ni si a. 13 Chuong ang chun thiempuin a thil suol thaw laka inremna inthawina chu lo thawpèk a ta, ngaidamin um a tih. A dang la um po chu, bu le bâl thilhlân angin, thiempu chanpuol ding a nih' ti rawh" a ta. 14 Chun, LALPAN Mosie chu a biek a, 15 "Mi tu khomin tum lei ni loa thil a bawsiet a, LALPA dân thienghlim lakah a lo suol palh chun, a suol manah beram ruol laia mi beram chal, hmèl hem lo chu LALPA hmaah hung kei a ta, a bawsiet inkhumna ding hu tawk, hmun thienghlima an shekel hmang ang tangkaruo iemani zât a hung chawi bok ding a nih. Hi hi bawsiet inthawina thilhlân a nih. 16 Thil thienghlim chunga a lo sukdik naw hai chu rul a ta, hmun ngaa thea hmun khat pe belsàng a ta, chu chu thiempu kuomah inhlàn a ta, thiempu chun bawsiet inthawina beram chal chu inhlànin inremna siempêk a ta, ngaidamin um a tih. 17 " 'Tu khomin thil suol a thaw a, LALPA thupêkin thaw lo dinga a khap chu a lo bawsiet chun, a hriet naw leia a thaw khom ni sien, thiem naw chang hrim hrim a ta, a suol maw chu phur a tih. 18 Bawsiet inthawina thilhlâna dingin beram ruol laia mi beram chal, hmèl hem lo chu thiempu kuomah hung kei a ta, a bawsiet man tlâkna ding hù zât sum hung chawi bok a tih. Chuong ang chun thiempuin inremna inthawi inhlànpèk a ta, tum rèng lei ni loa a thaw suol palhai chu ngaidam nîng a tih. 19 Hi hi LALPA thu a bawsietna leia thiem naw a changna laka bawsiet inthawina thilhlân chu a nih" tiin.
Leviticus 6
1 Chun, LALPA chun Mosie a biek a, 2 "Tu khomin LALPA lakah thil suol thaw a, ringum lo taka um a, tuolbawmhaiin a kuoma thil an dànde amanih le inkoltir chungthu amanih, thil inhmang thu amaniah mi hlèm a, 3 mi thil inhmang hmu sia hmu lo anga inhril a, khêla inkhàm a, mihaiin suol an thaw hlak hrim hrim laia a ieng khom a thaw chun, 4 suol a thaw leia thiem naw a chang pha leh mi thil a'n rûk le lâklui po pohai, miin thil an inkoltir po pohai, mi thil inhmang a hmuhai, 5 an naw leh khêla a'n khâmna thil po pohai chu a pèkkîr vong ding a nih. A kima a rul vong bâkah hmun ngaa thea hmun khat hù chu a chuongin a pèk belsa ding a nih; thiem naw inthawina thilhlân a'n hlàn ni chun a neituhai kuomah a pèkkîr vong ding a nih. 6 A bawsiet man tlâkna dingin LALPA hmaah thiempu kuomah thiem naw thilhlân dingin beram ruol laia mi beram chal, hmèl hem lo hung kei a ta, a bawsietna man hu zât sum hung chawi bok a tih. 7 Chuong ang chun thiempu chun LALPA kuomah inremna inthawina inhlànpèk a ta, thiem naw changna dinga a thilthaw po po lakah ngaidamin um a tih. 8 Chun, LALPA chun Mosie a biek a, 9 "Aron le a naupahai kuomah hi thupêk hi hril rawh: 'Hieng hi pumraw thilhlân phaa an inthawi dân ding chu a nih: pumraw thilhlân chu maichâm chunga a rawnaa chun zânkhuoin, a tùk zîng chenin a um ding a na, zânkhuoin maichâma mei chu a mit ding a ni nawh. 10 Thiempu chun puon zâi inhmia siem silfèn inbel a ta, a taksa inkhumtu dingin puon zâi inhmia siem kekor hnuoi bun bok a ta, pumraw thilhlân kang vâphai chu inthiel a ta, maichâm sîra chun sieng a tih. 11 Chu zoah a silfènhai inthlâk a ta, silfèn dangin inthuom a ta, a vâphai chu khawhnawm hmun faiah fepui a tih. 12 Maichâm mei chu chok zing a ta, a mit ngai ding a ni nawh. Zîng tinin thiempu chun thing buk sàng a ta, pumraw thilhlân chu sie fel a ta, inremna thilhlâna a sa thau chu a raw ding a nih. 13 Maichâma mei chu maichâmah chok zing a ta, a mit ding a ni nawh. 14 " 'Chun, bu le bâl thilhlân thaw dàn ding chu hieng ang hi a nih: Aron naupahai chun maichâm bulah, LALPA hmaah an hung chawi ding a nih. 15 Thiempu chun beiphit indip taka mi chu vei khat lâng a ta, hriek le beraw chu la bok a ta, chuonghai chu LALPA suklawmtu, hriet zingna rimtui dingin maichâmah a raw ding a nih. 16 An inhlàn bànghai chu Aron le a naupahaiin hmun thienghlimah chol thang loin fâng an ta, Intuokna Puon in tuol zawla chun an fâk ding a nih. 17 Chol thangin bei in ur ding a ni nawh. Meia ka kuoma thil an inhlàn laia anni chanpuol dinga ka pêk a nih. Chu chu suol thawina le bawsiet thawina anga thil thienghlim tak a nih. 18 Aron thla pasal po poin fa thei an tih. Chu chu LALPA ta dinga pumraw thilhlân chungthua a thla peihai chena an kumkhaw chan chu a nih. A tawk taphot chu ser thieng ni pei an tih' tiin thu pe rawh" a ta. 19 Chun, LALPA chun Mosie a biek a, 20 "Aron le a naupahai hriek i nàl phaa LALPA kuoma an thilhlân inhlàn ding chu hi hi a nih: beiphit indip tak, kilogram khat nîng a ta, a zîng tieng a zâtve, zân tieng a zâtve an inhlàn ding a nih. 21 Hriek leh thlêng kûmah hmet unla, inhmet zoi hne pha leh hung chawi unla, a phêk chikté tea khoiin bu le bâl thilhlân, LALPA ta dinga rim inhnikah in inhlàn ding a nih. 22 A naupahai laia mi, hriek nàl tah, thiempua a la hung thlâktu ding chun buotsai a tih. LALPA chanpuol a ni leiin raw fai vong ding a nih. 23 Thiempuin bu le bâl thilhlân a'n hlàn rêng rèng chu raw fai vong ding a na, fâk dêr lo ding a nih" tiin. 24 Chun, LALPA chun Mosie a biek a, 25 "Aron le a naupahai kuomah hieng hin hril rawh: 'Hi hi suol thawi dàn ding chu a nih: pumraw thilhlân in thatna hmunah suol thawina ran khom LALPA hmaah in that ding a nih; chu chu thil thienghlim tak a nih. 26 Suol thawina inhlàntu thiempu chun Hmun thienghlim, Intuokna Puon in kot zawlah inthawina sa chu fâng a tih. 27 A sa tawk taphot chu hung thienghlim an tih; a thisenin silfèn a khiengna taphot khom hmun thienghlima ngei sawp thlâk ding a nih. 28 A sa suongna chu pil bêl a ni chun sukkoi ding a na, dâr bêl a ni ruok chun nawt fai a, tuia intlêng fai ding a nih. 29 Thiempu sûngkuoa mi pasal taphotin a sa chu fa thei an tih; thil thienghlim tak a ni si a. 30 Amiruokchu, suol thawina dinga ran inhlàn, inremna siemna dinga hmun thienghlim, Intuokna Puon ina a thisen an hung lâk lût ruok chu a sa fâk ding a ni nawh; raw hmang ding a nih.
Leviticus 7
1 " Hieng ang hi bawsiet thawi dàn ding chu a nih, chu chu thil thienghlim tak a nih. 2 Pumraw thilhlân an thatna hlak hmuna chun bawsietna thilhlân khom that ding a na, a thisen chu maichâm sîr tinah thè ding a nih. 3 A thauhai po po, a mei thau dâm, a ril bawm thau dâm, 4 a kal pahnihai le a diemnem vela thau dâm, a kalhai le lâk sa ding a thin tuomtu thau po po hai chu inhlàn vong ding a nih. 5 Chuonghai chu thiempuin LALPA ta dinga meia thilhlânah maichâma chun a raw ding a nih, chu chu bawsiet thawina a ni si a. 6 Thiempu sûngkuoa mi pasal taphotin a sa fa thei an ta, sienkhom hmun thienghlimah an fâk ding a nih, thil thienghlim tak a ni si a. 7 "Bawsiet thawina chu suol thawina leh a thaw dân thuhmun a nih. Chu taka inremna siemtu thiempu chun inthawinaa thilhlân chu chang a tih. 8 Mi tu khom ta dinga pumraw inthawina inhlànpêktu thiempu chun a vun chu chang bok a tih. 9 Bu le bâl thilhlân, thuka ur hmin amanih, bêla suong hmin amanih le thlêngdâra ur hmin amanih chu a'n hlàntu thiempu chanpuol a na, 10 bu le bâl thilhlân, hriek le chokpola hmet amanih le beiphit hulhal hrim hrim chu Aron naupahaiin an insem tlàng ding a nih. 11 "LALPA kuoma inremna inthawia thil inhlàn dàn ding chu hieng ang hin nîng a tih. 12 Lawmthu hrilna inthawi a ni chun lawmna thilhlân leh hrieka hmet chol thang lo bei amanih, chol thang lo beiper inphân tak amanih, beiphit le hriek chokpola hnè taka hmet amani chu a'n hlàn sa ding a nih. 13 Lawmthu hrilna inthawia thilhlâna hin chol thanga siem bei ur hmin tlang khat a'n hlàn sa bok ding a nih. 14 Hieng thilhlàn tina pakhat seng chu LALPA ta dingin thèn thilhlànah inhlàn a ta, chu chu inremna thilhlàna thisen thètu thiempu chun chang a tih. 15 Lawmna chunga inremna thilhlân sa hi inhlàn ni ngei ngeia fâk ding a nih; a zîng chena dingin ieng khom khêk ding a ni nawh. 16 "Amiruokchu, a thilhlân inthawi chu thu tiemna ding amanih, mani nuom thua thil inhlàn amanih a ni ruok chun, inthawina sa chu a nia fâk mahla chu a zînga chen la fa thei a tih. 17 A ni thum ni chena inthawina sa fâk bâng la um ruok chu raw ral vong ding a nih. 18 Inremna thilhlân sa chu a ni thum ni chena a fâk chun a inthawina chu pom ni naw ni a; a'n hlàntu thil inhlàn chu thil inhlàna ngai ni bok naw nih, thil porche a ni si a. A fatu tu khomin a maw chu phur a tih. 19 "Chun, inthawina sa chun ser le sàng thila porchea ngai thil hrim hrim a tawk chun fâk ding a ni naw a, raw hmang ding a nih. Inthawina sa dang chu a fa thei dinga ngaihai chauin an fâk ding a nih. 20 Mi porche tu khomin inremna inthawinaa LALPA chanpuol sa a fâk chun, ama chu a chipuihai laia inthoka tuithlâr ding a nih. 21 Mi tu khomin thil porche, mihriema thil porche amanih, sa porche amanih, tirdakum thil porche hrim hrim a tawk a, inremna inthawinaa LALPA chanpuol sa a fâk chun ama chu a mihai laia inthoka tuithlàr ding a nih. 22 LALPA chun Mosie a biek a, 23 " 'Bawng thau amanih, beram thau amanih le kèl thau amanih chu in fâk ding a ni nawh. 24 A thia hmu sa le sahuoi se hlum sa thau hrim hrim khom chu thil dangah hmang thei in ta, fâk ruok chu in fâk ding a ni nawh. 25 Tu khom LALPA kuoma meia inhlàn ding sa thau fatu chu a mihai laia inthoka tuithlàr ding a nih. 26 Khaw lai hmuna khom um inla, vate amanih sa amanih thisen hrim hrim in fâk ding a ni nawh. 27 Tu khomin thisen a fâk chun a mihai laia inthoka tuithlàr ding a nih' tiin Israelhai kuomah hril rawh, " a ta. 28 LALPA chun Mosie kuomah, 29 "Tu khom LALPA ta dinga inremna inthawina thilhlân hung chawitu chun a thil hung chawi laia mi a then chu LALPA kuomah a'n hlàn ding a nih. 30 LALPA ta dinga mei hmanga thil inhlàn chu a kutin hung chawi a ta, a thàu chu a ir pumin hung chawi bok a ta, a ir chu thèn thilhlâna dingin LALPA hmaah a thèn ding a nih. 31 A thau po chu maichâmah thiempuin rawng a ta, a ir ruok chu Aron le a naupahai chanpuol a nih. 32 Inremna thilhlâna a chang tieng mal chu thèn thilhlànah thiempu kuomah in pêk ding a nih. 33 Aron naupa, inremna thilhlâna thisen le thau inhlàntu chun a chang tieng mal chu a chang ding a nih. 34 Israelhaiin inremna thilhlân an inhlàn chànga a ir le a chang tieng mal ka kuoma thèna an hung inhlàn po po chu Aron le a naupahai chanpuol ni rop dingin ka pêk suok a nih ti hi Israelhai kuomah hril rawh" a ta. 35 LALPA ta dinga meia thilhlânhai hi LALPA thiempu nia a rong bawl dinga Aron le a naupahai inhlàn an nia inthoka an chanpuol dinga ruot chu a nih. 36 Hriek nàl an nia inthoka suon la hung um pei dinghai kuoma khom, chu chu an chanpuola Israelhaiin an pêk rop dinga Pathien thupêk a nih. 37 Chuongchun, hieng hi pumraw thilhlân dâm, bu le bâl thilhlân dâm, suol thawina thilhlân dâm, bawsiet thawina thilhlân dâm, ser hrangna thilhlân dâm le inremna thilhlân dàma in inthawi dàn ding chu a na, 38 chuonghai chu Sinai thlalera LALPAN Mosie kuoma thihlân hung chawi dinga Israelhai a hril tuma a thupêkhai chu an nih.
Leviticus 8
1 Chun, LALPA chun Mosie kuomah, 2 Aron le a naupahai hung thuoi la, an silfènhai, hriek nàl dinghai, suol thawina ding bawngchal pakhat le beram chal pahni le chol thang lo bei siena ding bawmhai chu hung chawi la, 3 Intuokna Puon in kot bula chun Israel mihai po po chu hung ko khawm rawh" a ta. 4 LALPA thupêk ang takin Mosie chun a thaw a, Intuokna Puon in hmaa chun mipui chu an hung inkhawm a. 5 Mosie chun pungkhawmhai kuomah, "Hi hi thaw dinga LALPAN thu a pêk chu a nih" a ta. 6 Mosie chun Aron le a naupahai chu a hung thuoi a, tui a'n siltir tawl a. 7 Aron chu zakuo a'n hàktir a, cheizemin a'n zemtir a, korfuol a'n hàktir a, a chunga chun thiempu zakuo chu a bel a, mawi taka khawng thiempu zakuo hrênna cheizem chun a hrèn de a. 8 A chunga chun thiempu awmbel Efod chu a bel a, chu taka chun Urim le Thummim a zep a. 9 LALPAN thu a pêk angin, Mosie chun Aron chu lu a'n kawmtir a, a lukawm hma tieng chun rangkachak phêk thienghlim chu a bel bok a. 10 Chun, Mosie chun hriek nàl chi chu a lâk a, biekbûk le a sûnga iengkim chu hriek a nàl a, a'n hlàn thienghlim a. 11 Maichâm chunga chun hriek iemani zât chu voi sari a thè a, maichâm le a bûr le bêl po po le maihùn le a thut chu hriek a nâl vong a, a'n hlàn thienghlim bok a. 12 Hriek iemani zât chu Aron luah a buok a, a ser hrang a. 13 Chu zoah Aron naupahai chu a hung thuoi a, zakuo a'n hàktir a, cheizem a'n zemtir a, lu an kawmtir a, a kuoma LALPAN a hril ang peiin a thaw a. 14 Chu zoah suol thawina ding bawngchal chu a hung kei a, Aron le a naupahai chun a luah kut an innghat a. 15 Mosie chun bawngchal chu a that a, a thisen iemani zât a lâk a, maichâm sukthiengna dingin ran thisen chu maichâm ki tina chun a kutpârin a tât a. Thisen dang po chu maichâm bulah chun a bun thlàk a. Chuong anga intlanna siemin a'n hlàn thienghlim a nih. 16 Mosie chun a kawsùng thau po po, a thin tuomtu duordahai le a kalhai le a bawmtu thauhai chu a lâk bok a, maichâma chun a raw a. 17 Bawng vun le a taksa le a êkhai ruok chu, LALPAN Mosie kuoma thu a pêk angin, khawhnawmah a raw a. 18 Chu zoah pumraw inthawina thilhlâna dingin beram chal a hung kei a, Aron le a naupahai chun a lu chunga chun kut an innghat a. 19 Mosie chun beram chal chu a that a, a thisen chun maichâm chu a velin a thè a. 20 Beram chu a chan nawi a, a lu le a thau leh a chan nawi po po chu a raw a. 21 A kawsùng le a kehai chu tuiin a sawp fai a, LALPAN Mosie kuoma thu a pêk angin, beram chu maichâma chun pumraw thilhlànah a rêngin a raw vong a; chu chu LALPA ta dinga meia thilhlân, rim inhnik chu a nih. 22 Beram chal dang, ser thiengna beram chal chu a hung kei nawk a, Aron le a nau pasalhai chun a lu chungah kut an innghat a. 23 Mosie chun a that a, a thisen chu a lâk a, Aron chang tieng natil le a chang tieng kutpui le kepuia hai chun a tât a. 24 Mosie chun Aron naupahai chu a hung thuoi a, an chang tieng natil le kutpui le kepui senga chun thisen chu a tât bok a. Maichâm sîr vel tina chun thisen chu a thè a. 25 A thau po po, a mei thau dâm, a kawsùng thau po po dâm, a thin tuomtu duorda dâm, a kalhai le a tuomtu thau le a chang tieng mal chu a lâk a. 26 LALPA hmaa bei bawm, chol thang lo bei sienaa inthok chun hriek le siem bei le beiper inphân a lâk a, chuonghai chu a thauhai le a chang tieng mal chunga chun a sie a. 27 Hienghai po po hi Aron le a naupahai kutah a'n hlàn a, LALPA hmaa chun thèn thilhlân dingin a thèn a. 28 Chu zoah an kuta inthokin Mosien a lâk nawk a, pumraw thilhlân chungah maichâma chun a raw a; chu chu LALPA ta dinga meia thilhlân, ser thiengna rim inhnik chu a nih. 29 Mosie chun ser thiengna beram chal ir chu a lâk a, LALPAN thu Mosie a pêk angin, LALPA hmaa thèn thilhlâna dingin a thèn a, chu ser thiengnaa thilhlân beramchal chu Mosie chan a nih. 30 Chun, Mosie chun hriek nâl chi le maichâma ran thisen chu a lâk a, Aron le a silfènhai le a naupahai le an silfènhai chu a thè a. Chuong ang chun Aron le a silfènhai le a naupahai le an silfènhai chu a'n hlàn thienghlim a nih. 31 Mosie chun Aron le a naupahai kuomah, "A sa chu Intuokna Puon in kotah suong unla, thupêka 'Aron le a naupahai chun fâng an tih' ti ang khan, ser hrangna thilhlân bawma bei leh chun, chu taka chun fa ro. 32 Sa le bei fâk bânghai chu in raw ding a nih. 33 In inser hrang hunin ni sari a aw ding a ni leiin, a hun a kim hma ni sari sûng chun Intuokna Puon in suoksan naw ro. 34 Inremna siempèk ding cheua LALPAN thu a mi pêk chu voisun hin ei thaw a nih. 35 Intuokna Puon in kotkhâr bula chun ni sari sûng, sun le zân um zing in ta, in thi nawna dingin LALPA thupêk chu in zawm ding a nih, chuong anga thu pêk chu ka ni si a" a ta. 36 Chuongchun, LALPAN Mosie hmanga thaw dinga thu a pêk po po chu Aron le a naupahai chun an thaw a.
Leviticus 9
1 A ni riet ni chun Mosien Aron le a naupahai le Israel upahai chu a ko khawm a. 2 Aron kuoma chun, "Suol thawina thilhlâna dingin bawngchal tuoi le pumraw inthawina thilhlâna dingin beramchal, hmèl hem lo ve ve chu LALPA hmaah hung inhlàn rawh. 3 Chun, Israelhai kuomah hieng hin hril rawh: 'Suol thawina thilhlâna dingin kèlchal, pumraw inthawina thilhlâna dingin bawngte le beramte hmèl hem lo, kum khata upa ve ve dâm, 4 inremna inthawina thilhlâna dingin bawngchal le beramchal hai chu hriek le chokpol bu le bâl inthawina thilhlânhai le chun LALPA hmaa inhlàn dingin hung la ro. Voisun hin in kuomah LALPA a hung inlang ding a nih' tiin hril rawh" a ta. 5 Mosien thaw dinga thu a pêk thilhai chu Intuokna Puon in hmaa chun an hung chawi a, pungkhawm po po chun an va hnai a, LALPA hmaa chun an ngîr a. 6 Mosie chun an kuomah, "LALPA ropuina chu nangni lai a hung inlang theina dingin hi hi a nih LALPAN thaw dinga thu a pèk cheu kha" a ta. 7 Mosie chun Aron kuomah, "Maichâm hung hnai la, LALPA thupêk angin i suol thawina thilhlân le pumraw inthawina thilhlân chu inhlàn la, nang le mipui ta dingin inremna siem la; chun, mipuihai thilhlàn chu inhlàn la, an ta dingin inremna siem rawh" a ta. 8 Aron chun maichâm a va hnai a, ama puola suol thawina bawngchal tuoi chu a that a. 9 Ran thisen chu a naupahaiin an hung pêk a, thisena chun a kutpàr hmor a phûm a, maichâm kia hai chun a tât a, thisen chu maichâm bula chun a bun thlàk a; 10 LALPAN Mosie thu a pêk ang khan, suol thawina thau hai, a kal hai, a thin tuomtu duorda hai chu maichâma chun a raw a. 11 A sa le a vun ruok chu khawhnawmah a raw a. 12 Chu zoah pumraw thilhlân chu a that a. A nauhai chun ran thisen chu an hung pêk a, maichâm sir vel tinah a the a. 13 Pumraw thilhlân chu a tlang tlangin an hung pêk a, a lu le chun maichâmah a raw a. 14 A kawsùng le a kehai chu tuiin a sawp a, maichâma pumraw thilhlân chunga chun a buk a. 15 Chun, Aron chun mipuihai thilhlàn ding chu a hung kei a. Mipuihai suol thawina kèl chu a that a, a hmaa mi ang bok khan, suol thawina dingin a'n hlàn a. 16 Pumraw thilhlân chu a hung chawi a, a dàn ang takin a'n hlàn a. 17 Bu le bâl thilhlân khom chu a hung chawi a, vei khat a lâk a, zing tienga pumraw thilhlân bàka chun, a raw a. 18 Chun, mipui puola inremna inthawina thilhlân bawngchal le beramchal chu a that bok a, Aron naupahai chun a thisen chu an hung pèk a, maichâm chu a vêlin a the a. 19 Bawngchal thau le beramchal thau hai, a mei bul thau tak hai, a rîl thau hai, a kal hai, a thin tuomtu duorda hai chu an hung pêk bok a, 20 a thauhai chu a ir chunga chun a sie a, Aron chun maichâmah a raw a. 21 Mosien thu a pêk angin, a ir le a chang tieng mal chu thèn thilhlàna dingin Aron chun LALPA hmaah a thên a. 22 Chu zoah Aron chun mipui tieng bân a phar a, mal a sawm tawl a. Suol thawina, pumraw inthawina le inremna inthawina thilhlânhai a'n hlàn zo chun a hung tum a. 23 Mosie le Aron chu Intuokna Puon ina chun an lût a, an hung suok nawk chun mipuihai chu mal an sawm a, LALPA ropuina chu mipuihai hmaa chun a hung inlang a. 24 Chun, LALPA hmaa inthok chun mei a hung suok a, mei chun pumraw thilhlânhai le thauhai chu maichâma chun a kâng hmang ta vong a. Chuong thil po po mipuiin an hmu chun lawmin an khèk a, an bokkhup a.
Leviticus 10
1 Chun, Aron naupa Nadab le Abihu hai chun an mei lâkna berbu chu chawiin meiling an làk a, chu taka chun rimtui an phul a, thupêk ang naw zawngin LALPA hmaah mei thienghlim lo an inhlàn a. 2 Chuongchun, LALPA hmaa inthok chun meichok a hung suok a, anni chu a lem hmang a, LALPA hmaa chun an thi a. 3 Mosie chun Aron kuomah, "LALPAN thu a hril khan hi hi a nih a hril:'A mi hung hnaituhai kuomah, Thienghlimin inlang ka ta; Mipui po po hmaa chun, Chawimawiin um ka tih'tiin" a ta. Aron chu a to tok tok a. 4 Mosie chun Aron pate Uziel naupa Misael le Elzafan hai chu a ko a, an kuomah, "Hung hnai unla, in unauhai hi hmun thienghlim kota inthok hin khaw puo tieng zawn suok ro" a ta. 5 Chuongchun an hung hnai a, Mosie thupêk angin, an silfèn pumin khawhnawm tieng an zawn suok a. 6 Chun, Mosie chun Aron le a nauhai Eleazar le Ithamar kuomah, "In lu sukthurin, in silfènhai kei thlêr naw ro, chuonga in thaw vai chun thîng in ta, mi po po chungah LALPA lung sen rawi a tih. LALPAN meia a sukhlumhai ruok chu in unauhai le Israel sûngkuohaiin sûn raw hai se. 7 Intuokna Puon in hi suoksan hrim hrim naw ro, in suoksan chun thîng in tih, LALPA hriek nàl tasa in ni si a" a ta. Chuongchun, Mosie thu ang chun an thaw a. 8 Chun, LALPAN Aron chu a biek a, 9 "Nang le i nauhaiin Intuokna Puon ina in lûtin uoiin le zu hrim hrim in dawn ding a ni nawh; in dawn chun thîng in tih. Hi hi in thlahai pei ta ding khoma kumkhaw dàn chu a nih. 10 Thil thienghlim le thil naran le thil porche le thil inthieng in thlier hrang ding a nih. 11 Mosie hmanga a puong Israelhai ta dinga LALPA thusuok po pohai kha in inchûktir ding a nih" a ta. 12 Mosie chun Aron le a naupahai dama la um Eleazar le Ithamar kuoma chun, " LALPA ta dinga meia thilhlâna mi, bu le bâl thilhlâna làk bâng, chol thang loa siem chu maichâm bula chun fa ro, thil thienghlim tak a ni si a. 13 LALPA ta dinga meia thilhlâna mi chu i chanpuol le i naupahai chanpuol a ni leiin hmun thienghlimah in fâk ding a nih; chuong ang chun thu pêk ka nih. 14 Chun, a ir thèn le a chang tieng mal thèn chu nang le i naupahai le naunuhaiin hmun faiah in fâk ding a nih, Israel thlahai inremna thilhlàn inthawia inthoka i chanpuol le i naupahai chanpuola ruot a ni si a. 15 A mal thèn le a ir thèn chu LALPA hmaa thèn thilhlàna thèn dingin meia thilhlán thau leh an hung chawi ding a nih. Chu chu nang le i naupahai leh kumkhuoa in chanpuol ding a nih, LALPA thupêk ang khan" a ta. 16 Chun, Mosie chun suol thawinaa kèl inhlàn chu a zong a, an lo raw hmang ta dèr si leiin Aron naupa la dam Eleazar le Ithamar hai chunga chun a lung a sen a, 17 "Ieng leia suol thawina chu hmun thienghlimah in fâk naw am a na? Thil thienghlim tak, mipuihai thiem naw changna phur a, LALPA hmaa inremna siempêkna dinga a pêk cheu a ni si a. 18 A thisen chu Hmun Thienghlima lâk lût a ni naw leiin, thu ka pêk ta cheu ang khan, kèl sa chu hmun thienghlima chun in fâk ngei ngei ding annawm" a ta. 19 Aron chun Mosie kuomah, "Voisun khan an suol inthawina le pumraw inthawina LALPA kuomah an inhlân a, chuong sà hman chun hieng ang thil hi ka chungah a tlung a. Voisuna suol thawina sa hi lo fa ta lang lem chu, ka chungah LALPA a lawm ding am a ni?" a ta. 20 Mosien chu chu a hrietin a lung a awi ta a.
Leviticus 11
1 LALPA chun Mosie le Aron a biek a, 2 "Israel thlahai kuomah hieng hin hril ro: 'Khawmuola chêng sa po pohai laia in ta dinga fâk thienghai chu hieng hi an nih: 3 Sa laia a ke tin inkàk suok taphot le an thil fâk inir suok, a soia soi chi taphot chu fa thei in tih. 4 Amiruokchu, a soia thil soi chi chauh amanih, ke tin inkâk suok amani chauh an ni chun, chuonghai sa chu in fâk ding a ni nawh. Sanghawngsei chun a soiin soi sienkhom a ke tin an kàk naw leiin in ta dinga sa thieng lo a nih. 5 Sangawia chun a'n ir suok a soiin a soia chu a ke tin a'n kâk naw leiin, in ta dinga sa thieng lo a nih. 6 Zupui chun a soiin a soi vea chu a tin a'n kâk naw leiin in ta dinga sa thieng lo a nih. 7 Vok chu a tin a'n kâk suoka chu a soia soi chi a ni naw leiin in ta dinga sa thieng lo a nih. 8 Hieng sahai hi an fâk ding a ni naw a, a ruong khom an tawk ding a ni bok nawh, in ta dinga sa thieng lo an nih. 9 " 'Tuipui le vadung tuia chênghai laia pàngpar nei le phuhlip nei taphot chu fa thei in tih. 10 Sienkhom tuipui le vadung tuia chêng pàngpar le phuhlip nei lo thilhring hrim hrim, a'n hlieua inhlieu chi le tuia chèng thilhring dang tinrênghai chu in thangindei ding a nih. 11 In tirdak ding a na, a sa in fâk ding a ni naw a, a ruong khom thil porcheah in ngai ding a nih. 12 Tuia chèng pàngpar le phuhlip nei naw taphot chu in thangindei ding a nih. 13 " 'Hieng vatehai hi tirdakin an sa in fâk ding a ni nawh: muvànlai dâm, mupui dâm, lungdûp dâm, 14 mu sen dâm, mu dum dâm, ngawihup chi hrim hrim; 15 va-ak chi hrim hrim dâm; 16 va ngal sâng chi dâm, vabak dâm, tuifinrieta chèng chi vate hai, mute chi hrim hrim dâm, 17 hrângkir dâm, simbu dâm, chingpirinu dâm, 18 tui vakawl dâm, tuivalong dâm, tuivaarngo dâm, 19 kanghlài chi hrang hrang dâm, vakhawhri dâm le bâk dâm. 20 Thilhring ke pali nei, vuong thei hrim hrim chu in ta dingin thil tirdakum a nih. 21 Amiruokchu, ke palia lawn, vuong thei bok si thilhring, inchawm thei dinga an ke le mala inzomna nei chu fa thei in tih. 22 Chuonghai lai chun khàu chi hrim hrim, khàunurieng chi hrim hrim, khuongbài le khàuthikthi chi hrim hrim dâm fa thei in tih. 23 Amiruokchu, thla nei, ke pali nei, a lawna lawn chi hrim hrim chu in ta dingin tirdakum a ni vong. 24 " 'Hienghai lei hin porcheah in insiem thei a, tu khom an ruong tawk taphot chu zân tieng chenin tirdakum kai a tih. 25 Tu khom hieng ang ruong inkhawmtu chun a silfènhai sawp a ta, zân tieng chenin tirdakum kai a tih. 26 " 'Ran tin inkàk, sienkhom inkâk suok zo si lo le thil a soia soi naw chi po po chu in ta dinga thil tirdakum vong a na, tu khom chuong ang tawk taphot chu a porche a nih. 27 Chun, ke pali nei laia mi ke bawra lawn taphot chu in ta dingin thil tirdakum a nih, tu khom chuong ang tawk taphot chu tirdakum kai an tih. 28 A ruong inkhawmtu taphotin an silfènhai an sawp ding a nih; zân tieng chen tirdakum kai an tih, in ta dinga thil tirdakum a ni si a. 29 " 'Chun, hnuoia bokvâk chi po po laia in ta dinga thil tirdakumhai chu hieng hi a nih: bûi dâm, simtîr dâm, tangkawng chi hrim hrim dâm, 30 sokkhe dâm, laitang dâm, cholru dâm, hnapkawng dâm le laiking chi hrang hrang. 31 Hienghai hi bokvâka fe chi, in ta dinga thil tirdakumhai chu an na, tu khomin a thi tah ruong an tawk chun zân tieng chenin tirdakum kai an tih. 32 A thi ruongin a tawk taphot hmangruo chu thing amanih, puon amanih, savun amanih le saiip puon amania siem khom ni sien, tirdakum kai a tih. A tawkna hmun chu tuiin sawp unla, zân tieng chen tirdakum kai a ta, chu zoah hung inthieng nawk a tih. 33 Pil bêlah a tla hlum chun a sûnga thil um po po leh a sukporche vong leiin a bêl chu vuok koi ding a nih. 34 Chuong ang tui chu bu le hme suongna tui amanih le dawn ding tui amani-ah a thang chun tirdakum a kai vong a nih. 35 Chuong ang thilhring thi a tlàkna hmun taphot chu a sukporche leiin a tlàkna thuk amanih bêl amanih chu vuok koi ding a nih. Thil porche a ni leiin tirdakuma ngai ding a nih. 36 Amiruokchu tuikhur amanih, tui bêl amanih chu a sukporche naw a, a ruong tawktu taphot ruok chu tirdakum kai an tih. 37 A thi ruong chu thlâi chi thlâk ding lai a lo tla palh chun sukporche naw nih. 38 Tuia thlâi chi inchie hnunga a tla ruok chun thlâi chia chun tirdakum kai a tih. 39 " 'In fâk thei chi ran hrim hrim khom a pûl a ni chun, a ruong tawk taphot chu zân tieng chen tirdakum kai a tih. 40 A sa fatu taphot chun a silfènhai sawp sien la, zân tieng chen tirdakum kai a tih. A ruong latu khomin a silfènhai a sawp ding a nih; zân tieng chen tirdakum kai a tih. 41 " 'Chun, hnuoi chunga a boka bokvâk chi hrim hrim chu tirdakum an ni vong a, an sa fâk lo ding a nih. 42 Intela intawl chi le ke palia invâk chi amanih, ke tam tak nei chi amanih, hnuoi chunga a boka bokvâk chi hrim hrim chu in fâk ding a ni nawh, thil tirdakum a nih. 43 A boka bokvâk chi hrim hrimin in insukporche ding a ni nawh. Chuong thil chu hmangin insukporche naw unla, hung sukporche bok naw raw se cheu. 44 Kei hi LALPA in Pathien chu ka ni si a; insukthienghlim unla, thienghlim takin um ro, kei ka thienghlim si a. Hnuoia invâk chi ieng thil khomin insukporche naw ro. 45 In Pathien ni dinga Aigupta rama inthoka thuoi tungtu cheu LALPA chu ka ni si a; kei ka thienghlim leiin nangni khom in thienghlim ding a nih. 46 " 'Hieng hi sa le vate le thilhring tinrêng tuia chèng chi le hnuoia a boka bokvâk chi hai chungthua dàn thu chu a nih. 47 A thienghlim le porchè le thilhring fâk chi le fâk lo chi hai chu in thlier hrang ding a nih' tiin" a ta.
Leviticus 12
1 Chun, LALPA chun Mosie kuomah, "Israel thlahai kuomah hieng hin hril rawh: 2 'Nuhmeiin nau a pai a, nau pasal a nei chun, thla a pal laia nuhmei a porche ang bokin, ni sari sûng chu a porchè a nih. 3 A ni rietnaah naute ser vun hmor chu tan ding a nih. 4 Chu zoah thi a pal leia inthienna dingin ni sawmthum pathum sûng a la nghâk ding a nih. A inthienna ni a kim hma chun thil thienghlim hrim hrim a tawk ding a ni naw a, hmun thienghlimah a lût ding a ni bok nawh. 5 Nau nuhmei a nei ruok chun, thla a pal laia nuhmei a porchè ang bokin, kâr hni sûng chu a porchè a nih. Chu zoah thi a pal leia inthienna dingin ni sawmruk le paruk a la nghâk ding a nih. 6 " 'Nau pasal amanih nuhmei amanih a nei leia inthienna ni a kim pha leh pumraw inthawina dingin kum khata upa beram tuoi le suol thawina dingin pàrva amanih vàthu tuoi amanih chu Intuokna Puon in kotah thiempu kuomah a hung chawi ding a nih. 7 Thiempu chun LALPA hmaah inhlànin inremna siempêk a ta, thi a palna lakah hung inthieng tàng a tih. Chu chu nau pasal amanih nuhmei amanih hringtu nu ta dinga dàn chu a nih. 8 Chun, beram tuoi a nei zo si naw chun vàthu amanih pàrva tuok khat amanih a chawi ding a nih. Pakhat chu pumraw thilhlâna hmang ding, a dang chu suol thawinaa hmang ding nîng a ta, thiempuin inremna siempêk a ta, hung inthieng tàng a tih' tiin hril rawh" a ta.
Leviticus 13
1 LALPA chun Mosie le Aron a biek a, 2 "Mi tu khom a vun a hung invùng a, a puor a, a hung vàr a, inkai thei vuna phâr hri um nia a'n lang chun Aron kuomah an naw leh a nauhai laia thiempu a tu el khom kuomah thuoi raw se. 3 Thiempu chun a vun puorna lai chu lo en a ta, hri umna laia hmul chu a vâr a, a puorna chu a mithi vun nêka inthûk nia a'n lang chun, inkai thei vun hri a nih. Thiempuin a en fel lai chun ama chu tirdakum kai a ni thu a puong ding a nih. 4 " 'A vun puorna lai chu vâr sienkhom a mithi vun nêka inthûka inlang lo a, a hmul khom a vâr bok naw chun hri invoitu chu thiempuin ni sari khum hrang a tih. 5 Ni sarinaah en nawk a ta, a ngai zingin a hmu a, a hri chu a'n zàm dar naw chun ni sari dang la khum hrang nawk a tih. 6 Ni sarinaa chun thiempuin en nawk a ta, a puorna chu a hung kiem a, a vunah a'n vàk dar naw chun, pang puor naran a ni leiin, ama chu a'n thieng ti thiempuin puong a tih. Ama chun a silfènhai sawp sien la, hung inthieng tàng a tih. 7 Amiruokchu, inthienna dinga thiempu a'n entir hnunga a vun hri chu a hung indar chun, thiempu kuomah a vàn entir nawk ding a nih. 8 Thiempu chun lo en nawk a ta, a vunah a kai dar chun inkai thei hri invoi a na, ama chu tirdakum kai a nih. 9 " 'Tu khom hri invoi chun thiempu kuomah fein a'n entir ding a nih. 10 Thiempu chun a vun puorna lai chu a hung vàr le vàr naw, a hmul chu a hung vàr le vàr naw le a vunah vûng thar a um le um naw lo en a ta, phâr benvon invoi a ni chun thiempuin tirdakum kaiah puong a tih. 11 Tirdakum kai a ni dèr ta leiin khum hran ding a ni ta nawh. 12 " 'A vun hri chu a pang po poah indar a, thiempu hmu thei chinah, a lua inthoka a ke chen a tuom ta chun, 13 thiempu chun en fel a ta, a pang po po a tuom suok vong tah chun ama chu a'n thieng tah ti a puong ding a nih. A puma a'n khek vàr ta leiin a'n thieng a nih. 14 A vun a hung inraw thar nawk ruok chun tirdakum a kai a nih. 15 Vun inraw thar chu tirdakum, phâr hri kai a ni leiin thiempuin a vun inraw thar a hmu charin tirdakum kaiah a puong ding a nih. 16 A vun inraw thar chu a hung danglam a, a hung vâr ruok chun thiempu kuomah fe raw se. 17 Thiempu chun lo en a ta, a vun inraw chu a hung vàr chun hri invoitu chu tirdakum kai loah puong a ta, hung inthieng a tih. 18 " 'Chun, pangah khuoihli a suok a, a hung dam a, 19 a khuoihli umna dâng hlûpin amanih dâng sen deuin amanih a hung invùng chun thiempu hmaah inlang raw se. 20 Thiempu chun lo en a ta, a hri chun a mithi vun nêka inthûkah bu a khuor nia a hriet a, a hmul a hung vâr bok chun ama chu tirdakum kaiah a puong ding a nih. Chu chu inkai thei phâr hri, khuoihli sera hung tuong suok a nih. 21 Amiruokchu, thiempuin a en fel a, hmul vàr a um naw a, a zung chu mithi vun nêka inthûk lo a ni a, a vùng chu a tiem ta bok chun, thiempuin ama chu ni sari sûng khum hrang a tih. 22 Vunah a'n zàm dar chun, thiempuin tirdakum kaiah a puong ding a nih, hri invoi a ni si a. 23 A umna inson lo a, a'n vàk dar naw chun khuoihli ser tina a na, thiempuin tirdakum kai loah a puong ding a nih. 24 " 'Tu khom a vun a kàng a, a kàng inlawng lai chun a dâng sen deu amanih, a vâr amanih a hung puor suok chun thiempuin lo en a ta, 25 a puorna lai tak chu a vâr a, a mithi vun nêka inthûka a'n lang chun phâr a na, a kàngnaa inthok chun a hung inphâr suok a nih. Thiempu chun tirdakum kaiah a puong ding a nih, phâr hri invoi a ni si a. 26 Amiruokchu, thiempuin a lo en a, a hung inbawkna hmuna khan a hmul vàr a um naw a, a mithi vun nêka inthûk lo a ni a, a puor chu a tiem ta bok chun, thiempuin ni sari sûng khum hrang a tih. 27 Chun, ni sari hnungah thiempuiin lo en nawk a ta, a vunah an zàm dar chun, thiempuin tirdakum kai a nih ti puong a tih, hri a ni si a. 28 A puor chu a umna pangngaiah a um zing a, vunah invâk dar lo a, a tiem ta bok chun, mei kang leia puor a ni leiin thiempuin tirdakum kai loah puong raw se, mei kàng ser chauh a ni si a. 29 " 'Chun, nuhmei amanih pasal amaniin a lu amanih a khâk amaniah pânna a nei chun, 30 thiempuin a pânna chu en fel a ta, a zung chu a mithi vun nèka inthùk lemin a'n lang a, chu taka chun a hmul eng chîn tak a um chun thiempuin tirdakum kaiah a puong ding a nih. Chu chu lu thak, pupangliek a na, lu le khâk hmula hri um a nih. 31 Thiempuin pupangliek hri chu a en a, a zung chu a mithi vun nêka inthûk loa inlang a, a hmul dum a um naw chun thiempuin ama chu ni sari sûng khum hrang a ta, 32 ni sari zoah thiempuin en nawk a ta, pupangliek chu a'n dar naw a, a hmul eng a um naw a, a hri zung chu a mithi vun nêka inthûk loa a'n lang chun, 33 a'n buotna lai ti chauh naw chu mèt kol ding a nih, chu zoah thiempuin ni sari dang khum hrang nawk a tih. 34 Ni sari hnungah thiempu chun pupangliek chu en nawk a ta, a vunah indar lo a, a zung chu a mithi vun nêka inthûk lema a'n lang naw chun, thiempuin ama chu tirdakum kai loah a puong ding a nih. Ama chun a silfènhai sawp sien la, hung inthieng tàng a tih. 35 Inthienga puong a ni hnungin a lu thak hri chu a'n dar chun thiempuin en nawk a ta, 36 a lu thak hri chu a'n zàm dar chun thiempuin a hmul eng zong buoi ngai ta loin ama chu tirdakum kaiah a puong nghal ding a nih. 37 Amiruokchu, a hmu danin a'n dar naw a, a'n thakna hmunah sam dum a hung mawng chun phâr chu a dam tah a, a'n thieng a, thiempuin tirdakum kai loah a puong ding a nih. 38 " 'Nuhmei amanih pasal amanih vun a puor a, a vâr kak chun thiempu kuomah inentir sien la, 39 a vâr dal deu chun a vun puor naran, tium lo a na, ama chu a'n thieng a nih. 40 " 'Pasal sam a til a, a lu a kol chun a'n thieng a nih. 41 A bawk sam a til a, a chal a'n lang vong chun a'n thieng a nih. 42 Amiruokchu, a chal kol amani a lu kol amania thil sen vâr a hung puor suok chun a lu le chal vunah phâr hri a hung suok a na, 43 thiempuin ama chu en fel a ta, a lu le a chala puor chu a vär sen har chun, ama chu phâr a ni a, 44 tirdakum a kai ti thiempuin puong a tih, a luah phâr hri a um lei chun. 45 " 'Chuong ang natna inkai thei phâr hri neitu chun silfèn tiek hâk a ta, a sam hla thur a ta, a hmai chenve, a khâk tieng chu tuom a ta, "Phâr ka nih, phâr ka nih" tiin a khêk ding a nih. 46 Phârin a bawm sùng chu tirdakum a nih. Khawhnawmah a um hran ding a nih. 47 Sil le fèn ieng khom, sahmul amanih patpuon tha chi amanih, 48 patpuon khawng amanih, sahmul phier amanih, savun le savuna inthoka siem thil rêng rêng amanih a hung hmuor a, 49 chuong khawng le phier le savuna inthoka siem thilhai hrim hrim chu a rong a hung sen amanih a hung hring chun a hmuor hrikin a fâk a na, thiempu kuoma inentir ding a nih. 50 Thil hmuor chu thiempuin en fel a ta, a hmuor po chu ni sari sûng sie hrang a tih. 51 Ni saria chun en nawk a ta, a hmuor hri chu silfèn a khawnga khawng dâm, phiera phier dâm, sahmula dâm, puon zâi inhmia dâm, savun siem chi hrim hrima dâm a kài zap chun, chu hri chu phâr nghet tak chi a na, tirdakum a nih. 52 Silfèn chu khawng amanih, phier manih, sahmul amanih, patpuon innêm amanih, savuna siem chi hrim hrim amanih khom ni sien, phâr hri kaina taphot chu raw hmang vong ding a nih. 53 Chun, thiempuin a lo en a, silfèn khawng amanih, phier amanih, savuna siem chi hrim hrim amaniah phâr hri chu a kài zap naw chun, 54 a hmuorna lai chu thiempuin insawptir a ta, ni sari sie hrang nawk a tih. 55 A hmuorna lai sawp hnung chun thiempuin en fie nawk a ta, a hmuor chu a bo chuong naw chun, hmun dangah kài zap naw sien khom, thil tirdakum a ni leiin meia raw ding a nih. 56 Chun, thiempuin a en fie a, a hmuorna lai chu sawp hnunga a hung da ta khomin, puon amanih, savun amanih le a phiera phier chi rêng rènga a hmuorna lai chu ât thlâk ding a nih. 57 Amiruokchu, silfèn khawng amanih phier amanih le savuna siem ienga khom a hmuor a hung inlang nawk chun, meia raw hmang ding a nih. 58 Chun, silfen khawng amanih, phier amanih, savuna siem ieng khom i sawp a, a hmuor a bo chun sawp nawk ding a nih, chuongchun hung inthieng tàng a tih. 59 Hi hi silfèn, sahmul amanih patpuon, a khawnga khawng amanih, a phiera phier amani le savuna siem hrim hrim amania a hmuor hri um chu a tirdakum le tirdakum lo puong dàn ding thua dânhai chu an nih" tiin.
Leviticus 14
1 Chun, LALPA chun Mosie a biek a, 2 " 'Hi hi inthien dinga thiempu kuoma phâr in thuoi phaa in thaw dàn ding chu a nih: 3 thiempu chu khaw daiah fèng a ta, phâr chu en a ta, a phâr hri a hung dam ta chun, 4 thiempu chun inthiena um ding kuoma chun vate hring lai pahni le sidar thing le pat zâi sen le husawp kau hung chawi dingin thu pêng a tih. 5 Thiempu chun vate pakhat chu pil bêla tui sung thar hlol chunga chun that dingin thu pêng a ta. 6 Chu zoah, tui chunga vate thisena chun vate hring lai chu sidar thing le pat zâi sen le husawp le chun thiempuin phum a ta, 7 phâra inthoka inthiena um lu chunga chun voi sari thèng a ta, a thienghlim thu puong a ta, vate hring chu ramah insuong a tih. 8 " 'Inthiena um ding chun a silfènhai sawp a ta, a sam vaw kol a ta, tui insil a ta, chuongchun hung inthieng tâng a tih. Chu hnungah riebûkah hung lût thei a ta, sienkhom a puon in tuolah ni sari a riek phot ding a nih. 9 A ni sarinaa chun a sam a vaw kol vong ding a nih: a lu vaw kol a ta, a khâkhmul le a mitko hmul le a hmul dang po po khom a vaw nâm rît ding a nih. A silfènhai sawp a ta, tuiin insil fài a ta, hung inthieng tâng a tih. 10 " 'A ni riet ni chun beram chal tuoi pahni le beram la tuoi pakhat, kum khata upa, hmèl hem lo le beiphit indip tak, kilogram thum, hrieka hmet le hriek litar hmun thuma thea hmun khat a hung chawi ding a nih. 11 Intuokna Puon in kota chun a'n thieng tah ti puongtu thiempu chun inthiena um ding le a thilhlànhai chu LALPA hmaah sieng a tih. 12 " 'Chu zoah thiempu chun beram chal tuoi pakhat le oliv hriek litar hmun thuma thea hmun khat chu suol thawina dingin inhlàn a ta, thèn thilhlànin LALPA hmaa chun thèn a tih. 13 Pumraw inthawina le suol thawina thilhlàn an thatna hmun thienghlima chun beram chal tuoi chu an that ding a nih. Suol thawina chu thiempu chanpuol a ni ang bokin bawsiet inthawina khom chu thiempu chanpuol a nih; thil thienghlim tak a ni si a. 14 Bawsiet inthawina thisen chu thiempu chun lâng a ta, inthien ding chang tieng natila dâm, kutpui le kepuia dâm thiempu chun tât a tih. 15 Hriek no khata inthok chun thiempu chun hriek lâng a ta, ama kutpha voi tienga chun sung a ta, 16 a kut chang tieng hmor chu a kutpha voi tienga hrieka chun phûm a ta, hriek chu LALPA hmaah a kutpàr chang tieng chun voi sari thèng a ta, 17 a voi tieng kuta hriek la um chun inthien ding chang tieng natil, kutpui le kepuia bawsiet inthawina thisen chunga chun tât a tih. 18 Chun, thiempu chun a kuta hriek la um po chun inthien ding lu chu nàl a ta, LALPA hmaah inremna siempêk a tih. 19 " 'Chu zoah thiempu chun suolthawina chu inhlàn a ta, a thienghlim nawna leia inthiena um ding ta ding chun inremna siempêk a ta, pumraw thilhlân chu that a tih. 20 Pumraw thilhlân le bu le bâl thilhlân chu maichâma chun thiempuin inhlàn a ta, inremna siempêk a ta, hung inthieng tâng a tih. 21 " 'A rethei leia chuong ang chu a thaw zo naw a ni chun, beram chal tuoi pakhat, bawsiet inthawina chu inremna siempêkna dinga thèn inhlàn dingin beiphit indip tak, kilogram khat, hriek le hmet pol le oliv hriek litar hmun thuma thea hmun khat chawi a ta, 22 vàthu tuok khat amanih pàrva tuoi tuok khat amanih, a nei thei lem lem chawi bok a ta, pakhat chu suol thawina ding nîng a ta, pakhat dang chu pumraw thilhlâna ding nîng a tih. 23 " 'A ni riet ni chun a inthienna thil ding chu thiempu kuomah Intuokna Puon in kotkhàr bula chun LALPA hmaah a hung chawi ding a nih. 24 Thiempu chun bawsiet inthawina beramte chu hriek no khat leh lâng a ta, thèn thilhlânah thiempu chun LALPA hmaah thên a tih. 25 Bawsiet inthawinaa beramte chu that a ta, a thisen chu thiempuin lâng a ta, inthien ding chang tieng natila dâm, kutpui le kepuia dâm chun tât a tih. 26 Hriek no khata inthok chun thiempu chun hriek lâng a ta, ama kutpha voi tieng chun sung a ta, 27 a kut chang tieng hmor chu a kutpha voi tienga hrieka chun phûm a ta, hriek chu LALPA hmaah a kutpàr chang tieng chun voi sari thèng a ta, 28 a voi tieng kuta hriek la um chu inthien ding chang tieng natil, kutpui le kepuia bawsiet inthawina thisen a nâlna chunga chun tât a tih. 29 Chun, thiempu chun a kuta hriek la um po chun inthien ding lu chu nàlin, LALPA hmaah inremna siempêk a tih. 30 Chun, vàthu amanih pàrva amanih a nei thei lem lem chu a'n hlàn ding a nih. 31 Pakhat chu suol thawina ding nîng a ta, pakhat dang chu pumraw thilhlâna ding nîng a ta, chu chu bu le bâl thilhlân leh inhlànin, inthiena um ding chu thiempuin LALPA hmaah inremna siempêk a tih. 32 Hi hi phâr hri invoi inthienna dinga a tlin zo naw hai ta dinga dàn chu a nih" tiin. 33 Chun, LALPA chun Mosie le Aron a biek a, 34 "Hluo dinga ka pêk cheu Kanan ram in hluo hunah, chu rama chun inah hmuor hri inkai ol tak el ka sie a nih. 35 A in neitu chun thiempu kuomah fein, 'Ka inah phâr hri ni awm tak ka hmu a' tiin hril raw se. 36 Hri en dinga thiempu a lût hmain in sûnga thil ieng khom tirdakuma a puong sa nawna dingin in chu sukruok vong dingin thiempu chun thu pêng a ta, an sukruok vong pha leh en fie dingin thiempu chu lût a tih. 37 Thiempu chun banga thil hmuor chu en dik a ta, a hmuorna hmun chu indêp bik met a, a rong chu a hring amanih a sen deu a, a hri chun bang zûtna thuo nêka inthûkah zung a thlâk nia a hriet chun, 38 in chu thiempu chun suoksan a ta, ni sari sûng in chu khâr a tih. 39 Ni saria chun thiempu chun in chu hung en nawk a ta, thil hmuor chu bangah a'n zàm dar a ni chun, 40 a hri bawmna lung bang chu invuok thlàktir a ta, lung chu khawhnawm hmun tirdakuma pei dingin thu pêng a tih. 41 In sûng tieng bang zûtna po po chu in khok thlàktir vong a ta, an khok thlàk po chu khawhnawm hmun tirdakumah inpeitir bok a tih. 42 Lung thar lâng an ta, chuonghai chun thlâk an ta, pil thar lâng an ta, a puo chu zût an tih. 43 " 'Lung bang an lâk hmang hnung le a thara an thlâk hnung le a thara a bang an zût hnung khoma a hmuor a hung inlang nawk a ni chun, 44 thiempu chu fein en fel nawk a ta, thil hmuor chu inah a hung inzàm dar nawk a ni chun phâr hri tium a na, in chu tirdakum a nih. 45 A in chu thiek fai vong a, a lung, a thing le a chàrna po po chu khaw puo tieng lâk suok a, hmun tirdakuma pei ding a nih. 46 " 'Tu khom chu in an khâr sûnga lût hrim hrim chu zân tieng chen tirdakum kai a tih. 47 Chu ina riek le bu fa taphotin an puonhai an sawp ding a nih. 48 " 'Amiruokchu, thiempuin a hung en nawk a, a bang zûtnaah hmuor hri a hung inlang ta naw chun hmuor hri chu a bo tah tina a na, chu in chu a'n thieng tah ti thiempuin puong a tih. 49 Inthienna dingin vate hring lai pahni le sidar thing le pat zâi sen le husawp kau a hung chawi ding a nih. 50 Thiempu chun vate pakhat chu pil bêla tui sung thar hlol chunga chun that a ta. 51 Chu zoah, tui chunga vate a that thisena chun vate hring lai chu sidar thing le pat zâi sen le husawp le chun thiempuin phum a ta, in chu voi sari thèng a tih. 52 Vate thisen, tui thar, vate hring, sidar thing, husawp le pat sen làr chun in chu inthien a ta, 53 chu zoah vate hring chu khaw puo tieng ramah insuong a ta, chuong anga inremna a siempêk hnung chun in chu hung inthieng tâng a tih. 54 " 'Hienghai hi inkai thei phâr hri chi tinrêng le pupangliek chungchanga dam, 55 silfèn le ina phâr hri kai chungchanga dâm, 56 thil invùng, thil hmuor le thil puor chungchanga dâm le 57 thil a porche le porche naw kawkhmuna dàn chu a nih" tiin.
Leviticus 15
1 LALPA chun Mosie le Aron a biek a, 2 "Israelhai kuomah hi thu hi hril ro: Pasal tukhomin a taksaah thil pût suok a nei chun, chu thil pût chu thil porche a nih. 3 A taksaa inthokin a pût zing amanih a chât tah amanih a ni khomin, ama chu tirdakum a'n kaitir a nih. Thil pûtin mi a sukporche dàn chu hieng hi a nih: 4 " 'Thil pût nei zàlna khum chu a sukporche a, a thungna taphot khom a sukporche bok a nih. 5 A khum tawk taphot chun tuiin an puon sawpin an insil ding a nih; zân tieng chen porche kai an tih. 6 Tu khom thil pût nei inthungna tawk taphot chun tuiin an puon sawpin an insil ding a nih; zân tieng chen porche kài an tih. 7 " 'Tu khomin thil pût neitu a tawk chun tuiin a puon sawpin a'n sil ding a nih; zân tieng chen porche kài a tih. 8 " 'Thil pût nei tu khomin mi porche lo khom chil a sakkhum chun, chu mi chun a puonhai sawpin a'n sil ding a nih; zân tieng chen porche kài a tih. 9 " 'Iengkim a chuongnaa a thungna taphot chu a porche a, 10 a thung de ieng khomin a tawk taphot chu zân tieng chen porche kài a tih. Chuong thilhai la khawmtu chun a puonhai sawpin tui a'n sil ngei ngei ding a nih; zân tieng chen porche kài a tih. 11 " 'Thil pût neituin tuia a kut sawp fai loa mi a tawk taphot chun a puonhai sawpin tuiin a'n sil ding a nih; zân tieng chen porche kài a tih. 12 " 'Pil bêl a tawk a ni chun vuok koi ding a na, thinga siem a ni ruok chun tuia intleu fai vong ding a nih. 13 " 'Chun, thil pût neitu chu a thil pûta inthoka a hung fài chun inthienna dingin ni sari sûng inbituk a ta, a puonhai sawp a ta, vadung tuiah insil a ta, hung inthieng a tih. 14 A ni rietnaa vàthu an naw leh pàrva pahni LALPA hmaah hung chawiin Intuokna Puon in kota chun hung a ta, thiempu hung pêng a ta. 15 Thiempu chun pakhat chu suol thawinan inhlàn a ta, pakhat dang chu pumraw thilhlânah hmang a tih. Chuong ang chun mi chu a thil pûtna laka chun LALPA hmaah inremna siempêk a tih. 16 " 'Pasal chi a pût chun a pumin insil a ta, zân tieng chen porche kài a tih. 17 Puon amani savun amania chi hlek kai hrim hrim chu tuia sawp fai vong ding a nih. 18 Pasalin nuhmei a zâlpuia a chi a pût chun an pahniin insil fai an ta, zân tieng chen porche kâi an tih. 19 " 'Nuhmeiin a dàn pangngai anga thi a nei chun, thla a pal zâta a porche sûng chu ni sari nîng a ta, tu khom a tawk taphot chu zân tieng chen porche kâi a tih. 20 A thla pal sùnga a zàlna taphot chu porche kâi a ta, a thungna taphot khom porche kâi bok a tih. 21 A khum tawk taphot chun a puonhai sawpin tuiin insil sien la, zân tieng chen porche kâi a tih. 22 A thungna tawk taphot chun a puonhai sawpin tuiin insil fài sien, zân tieng chen porche kâi a tih. 23 Khum amanih ieng khom a thungna taphot tawktu chu zân tieng chen porche kâi a tih. 24 Pasalin a zâlpui a, a thla pal thiin a tawk chun ni sari sûng porche kâi a ta, a zalna khum taphot chu porche kâi bok a tih. 25 " 'A thla pal hun lai ni loa nuhmeiin thi sawt tak a nei amani le a thla pal hun sùng nêka sawt a nei amani chun thla a pal lai ang bokin a porche a nih. 26 A zàlna khum taphot amani le a'n thungna taphot chu thla a pal hun lai ang bokin porche kâi vong a tih. 27 A tawk taphot chun a puonhai sawpin tuiin insil fai sien, zân tieng chen porche kâi a tih. 28 " 'A thi a tawp pha leh ni sari sùng inthienna dingin inbituk sien, chu hnung chun hung inthieng tàng a tih. 29 A ni rietna chun thiempu kuomah vàthu an naw leh pàrva pahnih chawiin Intuokna Puon in kotah a hung ding a nih. 30 Thiempu chun pakhat chu suol thawinaah inhlàn a ta, a pakhat dang chu pumraw inthawina thilhlànah inhlân a tih. Chuong ang chun thisen a palna laka chun LALPA hmaah thiempuin inremna siempêk a tih. 31 " 'Israelhai chun anni laia ka chêngna biekbûk an sukporche nawna ding le chu leia an thi pha nawna dingin, anni sukporche thei thil laka inthokin i vong fihlim tawl ding a nih. 32 " 'Hieng hi pasala inthoka thil pût amanih chi pûtin amanih mi a sukporche thei dàn thua dâm, thla kipa nuhmei thi nei lai le a nuhmei a pasala inthoka thil pûtin a sukporche dàn thua dâm le pasalin nuhmei porche lai a zâlpui thua dânhai chu an nih" tiin. 33 (A um nawh)
Leviticus 16
1 Aron naupa pahniin LALPA an va hnaia an thi pha hnung khan LALPA chun Mosie a biek a. 2 LALPA chun Mosie kuomah "I unaupa Aron hril la, puonzâr sûng, Hmun Thienghlim taka thuthlung bawm chunga zangaina thungphaa chun sûmin ka hung inlâr ding a ni leiin, a nuom hun hunah hung lût naw raw se, chuong naw chun thi rawi a tih 3 "Aronin hmun thienghlim sûng a hung lût dàn ding chu hieng ang hin a nih: suol thawina ding bawngchal tuoi le pumraw thilhlàna ding beram chal a hung chawi ding a nih. 4 Puon zâi inhmia siem zakuo thienghlim chu hâk a ta, a saruok inkhumna ding puon zâi inhmia siem kekorte bun a ta, cheizemin a kawng hrèn a ta, puon lukawm kawm bok a tih. Hieng hi silfèn thienghlim a ni a, a hàk hmain tui a'n sil hmasa zet ding a nih. 5 Israel sûngkuoa inthokin an suol thawina dingin kelchal pahni le pumraw thilhlâna dingin beram pakhat a lâk ding a nih. 6 "Aron chun ama puola suol thawina dingin bawngchal hung inhlàn a ta, ama le a sûnghai ta dingin inremna siempêk a tih. 7 Chu zoah kèl pahni hung keiin Intuokna Puon ina chun LALPA hmaah hung thuoi a ta. 8 Chun, kèl pahni chungchànga chun thum vawr a ta, pakhat chu LALPA chanpuol nîng a ta, pakhat chu suol phurtub chanpuol nîng a tih. 9 Aron chun LALPA chanpuol kèl chu lâng a ta, suol thawinain inhlàn a tih. 10 Suol phurtu chanpuola tlu kèl ruok chu LALPA hmaah a hringin hung thuoi a ta, inremna siemna dinga thlalera suol phur hmangtu dingin a hringa insuo ding a nih. 11 "Aron chun ama puola suol thawina bawngchal chu hung kei a ta, ama le a sûnghai ta dingin inremna thilhlânah inhlàn a ta, ama suol thawina bawngchal chu that a tih. 12 LALPA hmaa maichâma inthokin mei lâkna berbua chun meiling a sipin lâng a ta, rimtui inhnik tak rawt dip thûm hni leh puonzâr sûng tieng chun lûtpui a ta, 13 a thi nawna dingin, rimtui chu LALPA hmaah meia chun phul a ta, rimtui khu inzâm chun Thuthlung Bawm chunga zangaina thungpha chu tuom vel a tih. 14 Bawngchal thisen iemani zât chu lâng a ta, a kutpâr hmorin zangaina thungpha hma tieng chu thèng a ta; chu zoah a kutpâr hmor bokin a then chu zangaina thungpha chunga chun voi sari thèng a tih. 15 "Chu zoa chun mipui ta dinga suol thawina thilhlânah kèl chu that a ta, a thisen chu puonzâr sûng tieng chun chawi a ta, bawngchal thisen a thaw dàn ang khan thawng a ta, zangaina thungpha chunga le a hma tieng chun thêng a tih. 16 Chuong ang chun Israel thlahai inthieng nawna le helna leiin, an suolna chu ieng po khom ni sien, Hmun Thienghlim ta dingin inremna siem a ta; chuong ang bokin an inthieng nawna huol vela um Intuokna Puon in ta ding khomin inremna a siem bok ding a nih. 17 Ama le a sûngkuo le Israel hnam pumpui ta dinga inremna siem dinga Hmun Thienghlima Aron a lût lai le a hung suok nawk hmakhat chun Intuokna Puon inah tukhom an um ding a ni nawh. 18 LALPA hmaah maichâma chun hung a ta, chu taka ding chun inremna siem a ta, bawngchal thisen le kèl thisen iemani zàt chu lain maichâm ki tina chun a vêlin tât a tih. 19 Chun, a kutpâr hmorin thisen chu voi sari thèng a ta, inthien a ta, Israel thlahai chu an inthieng nawna laka inthok chun sukthienghlim a tih. 20 "Chun, Hmun Thienghlim le Intuokna puon in le maichâm ta dinga inremna a siem zo chun kèl hring chu hung kei a ta, 21 a lu chunga chun a kut khing hnia innghatin, Israelhai rîtlona, helna le suolna po po chu insam a ta, kèl lu chunga chun innghat vong a ta, kel chu mawphurtu dinga ruot diem ta sa mi pakhat kuta chun pein thlaler tieng infetir a tih. 22 Kèl chun an suolna po po chu thlaler hmun reah phur a ta, chu taka chun insuo hmang a tih. 23 "Chu zoah Aron chu Intuokna puon inah lût a ta, Hmun Thienghlim a lût laia a silfèn inbelhai kha hlîp a ta, chu taka chun màksan a tih. 24 Hmun Thienghlima chun insil a ta, a silfèn pangngai inbel nawk a ta, hung suok a ta, ama puola pumraw thilhlân le mipui puola pumraw thilhlân chu inhlàn a ta, ama le mipui ta dingin inremna chu siem a tih. 25 Chun, suol thawinaa thau chu maichâmah raw bok a tih. 26 "Chun, suol phurtu kèl inthlaa fe khan a silfènhai sawpa tui a'n sil zo hnungin riebûkah a hung lût chauh ding a nih. 27 Inremna siemna dinga Hmun Thienghlima an thisen Aronin a chawi lût, suol thawina bawngchal le suol thawina kèl ruok chu khawhnawma fepui ding a na, a vun hai, a sa hai le a êk hai chu raw ding a nih. 28 A rawtu chun a silfènhai sawp a ta, insil a ta, chu hnungah riebûk tieng hung inlawi thei a tih. 29 "Chun, hi hi in kumkhaw dàn ding chu a nih: Thla sarina ni sawma chun ieng khom faa dawn loin, nangni le a ram mi rèng amanih le ram dang mi nangni laia khawsahai khomin sin in thaw ding a ni nawh. 30 Hi ni hin nangni sukthienghlimna dingin in ta dingin inremna siem a ni ding a na, chuongchun LALPA hmaah in suolna po po laka chun hung thienghlim in tih. 31 In ta dingin Sabat, chawl tok tokna ni a na, ieng khom tawk naw ro, chu chu kumkhaw dàn ding a nih. 32 Thiempu, a pa aia thiempu ni dinga hriek nâl le namnghet chun inremna siem a ta, puon zâi inhmia siem silfèn thienghlim chu inbel a ta, 33 Hmun Thienghlim puola dingin inremna siem a ta; Intuokna Puon in le maichâm puola dingin inremna siem a ta, thiempu le mipuihai puola dingin inremna siem bok a tih. 34 An suolna po po leia Israelhai ta dinga kum tin inremna voi khat siem zie ding ti hi kumkhaw thupêk a nih" a ta. LALPAN thu a pêk angin Mosie chun an thaw a.
Leviticus 17
1 LALPA chun Mosie kuomah, 2 "Aron le a naupahai le Israel thlahai po po kuomah hieng hin hril rawh: 'Hi hi LALPA thupêk chu a nih: 3 Israel mi tukhom bawngchal amanih, beram le kèl amanih riebûk sûng le a puo tieng amania that a, 4 LALPA biekbûk hmaa LALPA ta dinga thilhlân Intuokna Puon in kota hung la naw taphot chu thisen insuo leia thiem naw changa ngai nîng a ta, thisen insuotu a ni leiin a mipuihai laia inthoka tuithlàr a ni ngei ding a nih. 5 Chuong chu a ni leiin, tuta tuolpâra Israelhaiin inthawina an inhlàn hlak po po hi LALPA hmaah an hung inhlân vong ta ding a nih. Intuokna Puon in kotah thiempu kuomah, LALPA hmaah hung chawi an ta, inremna thilhlânah an hung inhlàn ding a nih. 6 Thiempu chun Intuokna Puon in kot bula maichâm chu ran thisen chun thêng a ta, a thau chu LALPA ta dinga rimtui inhnik dingin rawng a tih. 7 An uirena hlak kèl lemhai kuoma chun an inthawi ding a ni ta nawh' ti hi an thla peihai ding khoma an kumkhaw dàn ding chu a nih" tiin. 8 " Chun, hieng hin hril tawl rawh: 'Israel mi amanih nangni laia hnam dang mi chênghai tu khomin pumraw inthawi an inhlàn a, 9 Intuokna Puon in kot bula LALPA hmaah an hung inhlân si naw chun, chu mi chu a chipuihai laia inthoka tuithlàr a ni ngei ding a nih. 10 " 'Israel mi tu khom le anni laia chèng ram dang mi tu khom thisen fatu laka chun ka hmai sukthim ka ta, a chipuihai intuithlârtir ka tih. 11 Thilhring hringna chu a thisenah a um si a, maichâma in ta dinga inremna siemna dinga ka pêk cheu a nih; hringna ta dinga inremna siemna chu thisen a ni si a. 12 Chu lei chun a nih Israelhai kuomah, 'Tu khomin thisen in fâk ding a ni nawh, nangni laia chêng ram dang mi khomin an fâk ding a ni bok nawh' tia ka hril chu. 13 " 'Israel mi tu khom le nangni laia chêng le ram dang mi tu khomin fâk dinga ram sa amanih vate a pêl chun a thisen chu hnuoiah infar kangtir vong a ta, chu chu pilin a vur khum ding a nih, 14 thilhring tin hringna chu a thisen a ni si a. Chu lei chun annawm Israelhai kuomah, 'Thilhring taphot thisen in fâk ding a ni nawh, thilhring hringna chu a thisen a ni si a; a fa taphot chu tuithlàr ding a nih' ka ti chu. 15 " 'A rama pieng amanih ram dang mi tu khom, sa thi sa amanih le sahuoiin an pot chen neng tahnung sa a fâk chun a puon sawpin insil a ta, zân tieng chen porche kâi a ta, chu zoah hung inthieng a tih. A puon sawp loa a'n sil bok naw chun a maw chu phur a tih' tiin " a ta. 16 (A um nawh)
Leviticus 18
1 LALPA chun Mosie kuomah, 2 "Israel thlahai inbiekpui la, an kuomah hieng hin hril rawh: 'LALPA in Pathien chu ka nih. 3 In umna hlak Aigupta rama mihai thaw dàn angin thaw ve naw unla, ka thuoina ding cheu Kanan rama mihai thaw dàn angin thaw bok naw ro. An thil chìnghai chu chìng ve naw ro. 4 Ka dânhai zawm unla, ka thupêkhai fimkhur takin zui ro. Kei hi LALPA in Pathien chu ka nih. 5 Ka thupêk le ka dânhai vong ro, a zawmtu taphot chun hringpui a tih. LALPA chu ka ni si a. 6 " 'Tu khomin sûngkuo inhnaipuihai pawl dingin in thlêm ding a ni nawh. LALPA chu ka ni hi. 7 " 'I nu pawlin i pa hming sukpawi naw rawh. I nu a ni leiin i pawl ding a ni nawh. 8 " 'I pa nuhmei i pawl ding a ni nawh, i pawl chun a hming sukpawi i tih. 9 " 'I farnu amanih, i pa naunu amanih, i nu naunu amanih, in hmunkhata pieng amanih hmun danga pieng amani khom i pawl ding a ni nawh. 10 " 'I naupa naunu amanih i naunu naunu amanih i pawl ding a ni nawh, nang le nang insukpawina a nih. 11 " 'I pa nuhmei naunu, i pa thàlbea inthoka suok chu i farnu a ni leiin i pawl ding a ni nawh. 12 " 'I pa farnu i pawl ding a ni nawh, i pa laichin hnai a ni leiin. 13 " 'I nu zuorpuinu i pawl ding a ni nawh, i nu laichin hnai a ni leiin. 14 " 'I pa unaupa nuhmei chu pawl naw rawh, i nute a ni si a. 15 " 'I mo i pawl ding a ni nawh. I naupa nuhmei a ni leiin i tawk ding a ni nawh. 16 " 'I unaupa nuhmei i pawl ding a ni nawh, i pawl chun i unaupa sukpawi i tih. 17 " 'Nufa kopin i pawl ding a ni nawh. A naupa naunu khom, a naunu naunu khom i pawl ding a ni nawh, inlaichin hnai vong an ni leiin. Chuong thil thaw chu ritlona a nih. 18 " 'I nuhmei dam lai zingin a zuorpuinu nuhmeiah nei naw rawh. 19 " 'Nuhmeiin a dàn pangngaia thla a pal laiin pawl naw rawh, a porche lai a nih. 20 " 'I tuolbawm nuhmei pawlin insukporche naw rawh. 21 " 'I nauhai tu khom Molekc kuoma inhlàn dinga pein Pathien hming i sukpawi ding a ni nawh. Kei hi LALPA chu ka nih. 22 " 'Pasalin nuhmei a pawl angin pasal a pawl ding a ni nawh; chu chu thil tirdakum a nih. 23 " 'Ran rìmin insukporche naw rawh. Nuhmei khom ran le inpawl dingin a'n pèk ding a ni nawh; chu chu piengsuolna a nih. 24 " 'Chuong thila hai chun in insukporche ding a ni nawh, in hmaa ka hnot suok ding hnamhai hi chuong anga lo insukporche vong chu an nih. 25 A ram chenin an sukporche a, an suolna leiin ram chu ka hrem a, a sûnga chenghai a luok suok tawl el a nih. 26 Nangni chun ka dàn le thupêkhai in vong ding a nih. A rama pieng le ram dang mi nangni laia chènghai khomin hieng ang thil tirdakum hi an thaw ding a ni nawh. 27 Chuonghai po po chu in hmaa chènghai khan an lo thaw hlak a, a ram phêkin an sukporche tah a nih. 28 Nangni khomin in sukporche chun a hmaa chènghai ang bokin a ram chun luok suok vêng a ti cheu. 29 "Nangni lai tu khom chuong ang tirdakum thaw an um ve chun a chipuihai laia inthoka tuithlàr nîng a tih. 30 Chuleiin, hieng thil tirdakum, in hmaa an chìng ang chu in chìng ve nawna ding le chuonga chun in insukporche nawna dingin ka thupêkhai hi in zawm ding a nih. Kei hi LALPA in Pathien chu ka ni si a' tiin" a ta.
Leviticus 19
1 LALPA chun Mosie kuomah, 2 "Israel thlahai po po ko khawm la, an kuomah hieng hin hril rawh: 'In thienghlim ding a nih, kei LALPA in Pathien hi ka thienghlim si a. 3 " 'Mani nu le pa in inza seng ding a nih. Ka chawlni Sabat in inser ding a nih. Kei hi LALPA in Pathien chu ka nih. 4 Milem tieng ngha naw unla, in biek ding milem sung naw ro. Kei hi LALPA in Pathien chu ka nih. 5 " 'LALPA ta dinga inremna thilhlân in inhlàn pha leh a pom tlâk ni dingin inhlàn ro. 6 In inhlàn ni le a zînga chena fâk ding a na, ni thum nia a bâng la um chu raw hmang ro. 7 Ni thum nia mi in fâk chun a porche tah leiin in thil inhlân chu pom naw ning. 8 A fatu taphot chun LALPA thienghlimna an sukporche leiin a maw phur an ta, an chipuihai lai tuithlàr nîng an tih. 9 " 'Chun, in loa bu in sìk pha lo hnawm rawta mi chen chen la naw unla, sìk hmai inkhawm dingin fe bok naw ro. 10 In grèp huonah lo hmai grèp zong naw unla, a ra til khom rût bok naw unla, mi retheihai le ram dang mihai ta dingin hlà lem ro. Kei hi LALPA in Pathien chu ka nih. 11 " 'Inru naw ro. Khêl hril naw ro. Inhlèmtuo naw ro. 12 " 'Ka hming sâla indik lo taka inkhâmin i Pathien hming sukpawi naw rawh. Kei hi LALPA chu ka nih. 13 " 'I vênghai thil lâkpèkin rok naw rawh. Inhlawfa hlaw zân khat khom hrênpèk naw rawh. 14 " 'Naset chu tongsie inphur naw la, mitdel hmaah dàlkham sie naw la, i Pathien ti lem rawh. Kei hi LALPA chu ka nih. 15 " 'Fel takin i vênghai thu rëlpèk la, mi rethei thlier naw la, mi lien ditsak bik naw la, i vênghai chungah indik takin ro rêl rawh. 16 " 'I mihai lai indem sietna thu thè dar naw rawh. I tuolbawm hringna ta dinga tium ieng khom thaw ngai bok naw rawh. Kei hi LALPA chu ka nih. 17 " 'I unau theida rûk naw rawh. Tlang taka zilin in inkâr thu sukfel la, a thiem nawnaah chan nei ve naw rawh. 18 " 'Phuba lâk ding zong naw la, i mihai tu khom theida naw la, nangma i'n hmangai angin i vênghai hmangai rawh. Kei hi LALPA chu ka nih. 19 " 'Ka thupêkhai vong rawh. I ran chu ran chi hrang hrang leh inzawltir naw rawh. Lo pakhatah thlai chi hrang ching hmun khat naw rawh. Thil hrang chi hni inpola khawng thuom hâk naw rawh. 20 " 'Tu khom bawi nunghàk, miin hmei dinga a huol, sienkhom a man la pe tlâk si lo amanih le insuo zalen la ni lo chu pasalin lo inngaipui sien, bawi el a la ni leiin sukhlum loa a awm tawka hrem ding an nih. 21 LALPA kuoma bawsiet inthawina dingin Intuokna Puon in kotah pasal chun beramchal a hung kei ding a nih. 22 A bawsiet inthawina beram chu LALPA hmaah a suol ngaidamna dingin thiempu chun inhlânin inremna siempêk a ta, a suol chu ngaidam nîng a tih. 23 " 'Chun, ram chu hluoa thing in phun pha khom, a ra hmasa chu fâk thieng loah sie ro. Kum thum sûng chu a ra fâk thieng loa ngaiin in fâk ding a ni nawh. 24 A kum linaa a ra po po chu ra thienghlim, LALPA inpâkna thilhlàna ngai nîng a tih. 25 A kum nganaa a ra ruok chu fa thei tâng in tih. Hieng anga in thaw chun in tharsuok hung pung a tih. Kei hi LALPA, in Pathien chu ka nih. 26 " 'Sa hrim hrim a thisen chopin fa naw ro. Dawi le aisan thaw ngai naw ro. 27 " 'Bek sam in vaw ding a ni naw a, khâkhmul hmawr in tan ruol ding a ni bok nawh. 28 " 'Mithi leiin in taksa in inàt pop ding a ni naw a, in vunah lem in inchuk tiel ding a ni bok nawh. 29 " 'I naunu chu tempul nawchizorad siemin sukporche naw rawh, chuong naw chun a ramin nawchizor hung inchang an ta, rîtlona sip rawi a tih. 30 " 'Sabat inser unla, ka biekbûk inza ro. Kei hi LALPA chu ka nih. 31 " 'Rau ko thiemhai le dawithiemhai pan naw ro, sukporchèng an ti cheu. Kei hi LALPA in Pathien chu ka nih. 32 " 'Upahai hmaah ngîr unla, tarhai inza unla, Pathien chu ti ro. Kei hi LALPA chu ka nih. 33 " 'Ram dang mi in rama chênghai chu sukrimsi naw ro. 34 Nangni laia ram dang mi chêng chu a rama pieng ang charin en ro. In inhmangai ang takin ama khom hmangai ve ro, nangni khom Aigupta rama khan ram dang mi in ni ve kha. Kei hi LALPA in Pathien chu ka nih. 35 " 'Thil seizie, rikzie le tamzie inkhìna le bùkna indik lo hmang ngai naw ro. 36 Inkhìna le bùkna indik, efa tekhawng le hin no indik tak hmang hlak ro. Kei hi LALPA in Pathien, Aiguptaa inthoka thuoi suoktu cheu ka ni hi. 37 " 'Ka thupêkhai vongin ka dàn po pohai zawm ro. Kei hi LALPA chu ka nih' tiin" a ta.
Leviticus 20
1 LALPAN Mosie a biek a, 2 "Israel thlahai kuomah hieng thu hi hril rawh: 'Tu khom Israel thla laia mi amanih, ram dang mi Israel rama khawsa amanih, mani rîla ra naupang, Moleke kuoma petu taphot chu sukhlum ngei ding a na, hi rama mihai hin lungin an dêng hlum ding a nih. 3 Molek kuomah mani nau pe a, ka hmun thienghlim sukporche a, ka hming sukpawitu chunga chun kei khomin ka hmai suktûr ka ta, a chipuihai laia inthokin sukbohmang ka tih. 4 Chun, hi rama mihaiin chuonga mani rila ra Molek kuoma petu thil thaw chu hmu naw ang ziezànga um a, an sukhlum naw chun, 5 chu mi le a sûnghai chunga khom chun ka hmai suktûr ka ta, a chipuihai lakah sàt thlâng ka ta, ama ang boka Molek kuoma inzortu po po chunga chun thaw bok ka tih. 6 " 'Rau ko thiemhai le dawithiemhai pan a, anni laka inzortu chunga chun ka hmai intûr a ta, a chipuihai laka inthokin sukbohmang ka tih. 7 " 'Chuleiin, inhlân thienghlim unla, thienghlim takin um ro, LALPA in Pathien chu ka ni si a. 8 Ka thupêkhai vongin zawm ro. In LALPA, sukthienghlimtu cheu chu ka ni si a. 9 " 'Tu khom mani nu le pa tongsie inphurtu chu sukhlum ngei ding a nih. A nu amani a pa amani tongsie inphurtu a na, a thisen maw chu ama lu chungah tlâng a tih. 10 " 'Tu khomin mi dang nuhmei, a tuolbawmpa nuhmei a uiretpui chun, a uirepa le a uirenu chu an pahnia sukhlum ding an nih. 11 " 'Tu khomin a pa nuhmei a zâlpui chun a pa a sukmuolpho a nih. Uirehai chu sukhlum ve ve ding an nih; an thisen maw chu an lu chungah tlâng a tih. 12 " 'Tu khomin a monu a zàlpui chun an pahnia sukhlum ding a nih. An thilthaw chu thil letling a na, an thisen maw chu an lu chungah tlâng a tih. 13 " 'Pasalin nuhmei anga pasal dang a zâlpui chun an pahniin thil tirdakum an thaw a nih. An pahniin sukhlum ve ve ding a nih; an thisen maw chu an lu chungah tlâng a tih. 14 " 'Miin nufa nuhmeia a nei kop chun ritlona nasa tak a thaw a na, chuong ang ritlona chu nangni lai a um nawna dingin, an rênga rawhlum ding an nih. 15 " 'Pasalin ran a rìm chun ama chu sukhlum ding a na, ran khom chu that bok ding a nih. 16 " 'Nuhmeiin inpawlpui dinga ran a pan chun nuhmei le ran chu an pahniin that ro. Sukhlum ngei ngei ding an nih; an thisen maw chu an lu chungah tlâng a tih. 17 " 'Miin a farnu, - a pa naunu amanih a nu naunu amani khom ni sien, -nuhmeia neia a zâlpui chun thil inzakumthlak tak a ni leiin a chipuihai laia inthoka hnot suok ding a nih. A farnu a sukmuolphona maw chu phur a tih. 18 " 'Tu khomin nuhmeiin thla a pal laia zâlpuia a pawl chun, a thla palna hnàr chu hlîm a, a nuhmei khomin a lo hawkpêk a ni leiin an pahniin an chipuihai laia inthoka hnot suok ding an nih. 19 " 'I pa farnu amanih, i nu zuorpuinu amanih i zâlpui ding a ni nawh, laichin hnai sukmuolphona a na, a maw chu in pahniin phur in tih. 20 " 'Miin a pate nuhmei a zâlpui chun a pate a sukmuolpho a nih. An pahniin a maw phur an ta, nau boin thîng an tih. 21 " 'Miin a unaupa nuhmei a neipêk chun, thil tirdakum thawin a unaupa a sukmuolpho a nih. An pahniin nau boin thîng an tih. 22 " 'Ka thuoina ding cheu ram, in chêngna ding chun a'n luok suok nawna ding cheuin ka thupêkhai vongin ka dânhai zawm ro. 23 In hmaa ka hnot suok ding hnamhai chîng dàn angin hung khawsa ve naw ro. Hieng thil hi an thaw leiin a nih ka tirdak tawl chu. 24 Nangni kuoma ruok chu, 'An ram chu la chang in ta, nenetui le khuoizu luongna ram chu in rochung dingin la pêng ka ti cheu' ka ti lem a ni kha. Kei hi LALPA in Pathien, hnam danghai laka ser hrangtu cheu chu ka nih. 25 Chuleiin, sa thieng le thieng lo, vate thieng le thieng lo in thlier hrang thiem ding a nih. Sa amanih, vate amanih le hnuoia invâk taphot laia thieng loa ka siehaiin an sukporche ding cheu a ni nawh. 26 Ka ta dingin in thienghlim ding a nih, kei LALPA hi ka thienghlim si a; ka ta dinga hnam danghai laka ka ser hrang in nih. 27 "Nangni laia mi, a nuhmei a pasalin, rau ko thiem le dawithiem po po chu sukhlum vong ro. Lungin in dêng hlum ding a nih. An thisen maw chu an lu chungah um a tih' ti bok rawh" tiin.
Leviticus 21
1 Chun, LALPAN Mosie kuomah, "Aron naupa thiempuhai chu hril la, an kuomah, 'In chipuihai laia mithi leiin thiempu tu khom insukporche naw raw se; 2 mani sûng bul, nu le pa, naupa le naunu hai, unau hai, 3 farnu umpui, pasal la nei lo hai thi lei ruok chun insukporche thei a tih. 4 Tarpuhai tienga mâkpa a nina leiin insukporche naw raw se. 5 " 'Thiempu hrim hrimin lu an vaw kol ding a ni naw a, khâkhmul an tan ding a ni naw a, taksa an in-ât pop ding a ni bok nawh. 6 An Pathien ta dingin mi thienghlim an ni ding a na, an Pathien hming an sukpawi ding a ni nawh. Pathien ta dinga meia thilhlân, Pathien ta dinga fâk ding inhlàntu an ni leiin an thienghlim ding a nih. 7 " 'Nuhmei nawchizor amanih, hming se ta hnung le mi mâk ta hnung chu an nei ding a ni nawh, thiempuhai chu an Pathien ta dinga mi thienghlim an ni si a. 8 I Pathien ta dinga fâk ding inhlântu an ni leiin mi thienghlimah ngai rawh. I ta dinga mi thienghlim an ni ding a nih; kei, LALPA, sukthienghlimtu che hi ka thienghlim si a. 9 Thiempu naunu tukhom nawchizora insukporche a um chun a pa a sukporche a na, meia raw hlum ding a nih. 10 " 'A unauhai laia thiempu laltak, a lua hriek nâla um tah, thiempu silfèn inbel dinga ser hrang ta chun a sam a sukthur ding a ni naw a, a silfènhai a kei thler ding a ni bok nawh. 11 Mithi ruong umnaa hrim hrim a lût ding a ni nawh. A nu le pahai khom ni sien, a'n sukporche ding a ni nawh. 12 Pathien mi dinga hriek nâla ser hrang a ni leiin hmun thienghlim a suoksan ding a ni naw a, Pathien hmun thienghlim a sukporche ding a ni bok nawh. Kei hi LALPA chu ka nih. 13 " 'Nuhmei dingin nunghâk thienglâm a nei ding a nih. 14 Hmeithai amanih, màk hnung amanih, hming se ta hnung amanih, nawchizor amanih a nei ding a ni nawh, ama chipui ngei, nunghâk thienglâm a nei ding a nih. 15 Chuonga a thaw chun a chipuihai laia a thlahai chu sukporche naw nih. Kei hi LALPA, ama sukthienghlimtu chu ka ni si a' tiin hril rawh" a ta. 16 Chun, LALPAN Mosie a biek a, 17 "Aron kuomah hieng hin hril rawh: Suon la hung um pei dinga khom, i thlahai laia piengsuolna nei tu khomin Pathien kuoma fâk ding inhlàn dingin hung hnai naw raw se. 18 Piengsuolna nei tukhomin an hung hnai ding a ni nawh; mit del hai, ke bai hai, hmai inhèk amanih piengsuol hai, 19 kut zeng hai, ke zeng hai, 20 zâng bawng hai, mi thehre hai, mit tha lo hai, pânna hnai pùt hai, til mu koi hai chun an mi hung hnai ding a ni nawh. 21 Thiempu Aron thlahai laia mi pieng indik lo tu khomin ka hmaa thil inhlàn dingin an mi hung pan hnai ding a ni nawh. Piengsuolna nei a ni leiin a Pathien kuoma fâk ding inhlàn dingin a hung hnai ding a ni nawh. 22 Amiruokchu, chuong mihai chun Pathien ta dinga thil inhlàn thienghlim le thiempu chanvo thil thienghlimhai chu fa ve thei chauh an tih. 23 Chiengkuong nawna nei an ni leiin puonzar sûng amanih maichâm hnai amania ruok chu fe thei naw ni hai, ka hmun thienghlim sukporche pal rawi an tih. Kei hi LALPA, anni sukthienghlimtu chu ka ni si a, ' ti rawh" tiin. 24 Chuong ang chun Mosie chun Aron le a naupahai le Israel thlahai po po kuomah a hril a.
Leviticus 22
1 Chun, LALPAN Mosie a biek a, 2 "Aron le a naupahai hril la, Israel mihaiin ka hmaa thil ser an hung inhlànhai chu ursun takin lo dong hai sien la, ka hming thienghlim sukmuolpho naw raw hai se. Kei hi LALPA chu ka nih. 3 Hieng hin hril rawh: suon la hung pei ding chen khomin, in thlahai tu 169 4 " 'Aron thla tukhomin inkai thei vun hri amanih a taksaa thil pùt amanih a nei chun, a porchenaa inthoka a'n thieng hma khat chu thil thienghlim inhlànhai chu fa thei naw nih. Mithi ruongin a tawk thilhai a tawk lei dâm, chi a put suok lei dâm, 5 tawk thieng lo hnuoia thil invàk chi hrim hrim a tawk lei dâm, mi sukporche thei hrim hrim, ieng ang porchena khom ni sien, a tawk lei dàmin a porche thei. 6 Chuong ang thil tawktu taphot chu zân tieng chenin tirdakum kai a tih. Tuia a'n sil fai hma khat chun thil thienghlim inhlànhai chu a ieng khom a fâk ding a ni nawh. 7 Nisa tlâk pha hung inthieng tâng a ta, chu hnunga chun thil thienghlim laia mi chu fa thei tâng a tih, a chanpuol dinga ruot a ni leiin. 8 Sa thi sa amanih le sahuoi se hlum sa amanih a fâk leiin a'n sukporche ding a ni nawh. Kei hi LALPA chu ka nih. 9 " 'Thiempuhai chun ka thupêkhai chu an zawm ding a nih, an zawm naw chun thiem nawna phurin, an poisak nawna chu thipui rawi an tih. Kei hi LALPA, anni sukthienghlimtu chu ka ni si a. 10 " 'Thiempu sûngkuo ni ve lo le a mikhuol amanih inhlawfa a lâkhai amani khomin thil thienghlim chu an fâk ding a ni nawh. 11 Amiruokchu, suma thiempuin bawi a'n chawk amani le a ina pieng bawihai chun a bu chu fa thei an tih. 12 Thiempu naunuin thiempu ni lo pasala a nei chun thèn thilhlân, thil thienghlim laia mi chu a fâk ding a ni nawh. 13 Sienkhom, thiempu naunu chu nau nei hman loa a hmeithai amanih, an naw leh màk a ni a, a pa inah a naupang lai ang boka khawsa dinga a hung kîr nawk a ni chun, a hung kîr nia inthokin fa thei a tih. Mi dang chun an fâk a thieng nawh. 14 " 'Thiempu thla ni loin hre loa thil thienghlim a lo fâk pal a ni chun thiempu chu rul vong a ta, hmun ngaa thea hmun khat pe belsàng a tih. 15 Israelhaiin thil thienghlim LALPA kuoma an hung inhlàn chu fa a, thiem nawna an chungah intlungtir a, an thung nawk a ngai nawna dingin, thil thienghlim an inhlàn chu thiempuin sukporche ngai naw raw se. 16 Kei hi LALPA, anni sukthienghlimtu chu ka ni si a' ti rawh" a ta. 17 LALPA chun Mosie kuomah, 18 "Aron le a naupahai le Israel thlahai po po chu be la, hieng ang hin hril rawh: 'Israel sûngkuo laia mi amanih, Israelhai laia um ram dang mi amanih tu khomin LALPA ta dinga pumraw inthawina thilhlân in inhlàn hunah, thutiemna amanih mani nuom thua thilhlân amanih a ni khomin, 19 in thilhlân chu nangni aia pom tlâk a ni theina dingin bawngchal amanih, kèlchal amanih hemna nei lo chu in inhlàn ding a nih. 20 Hmèl hemna nei hrim hrim hung inhlàn naw ro, in inhlàn chun nangni aia pompêk ni naw ti niu. 21 Tu khom thutiem bîk hlenna ding amani le mani nuom thu lei amania inremna thilhlân inhlàn ding chun, a thil inhlàn chu ama aia pom a ni theina dingin, bawngchal amanih, beramchal amanih, kèlchal amanih hmèl hem lo hung inhlân raw se. 22 Ran mitdel amanih, inhliemna nei le sil-ong amanih, inphârna le pânna nei lai amanih chu inhlân naw ro. Chuong ang hrim hrim chu LALPA ta dinga meia pumraw thilhlânah in hmang ding a ni nawh. 23 Mani nuom thua thilhlâna chu bawngchal amanih beramchal amanih a pieng infu rak lo khom in inhlàn thei a, amiruokchu thutiem hlenna thilhlâna ding chun chu chu pom ni naw nih. 24 A tilmu inhliem amanih, vuok nawi amanih, sut koi amanih le làk amanih ran chu LALPA kuomah in inhlàn ding a ni nawh. Chuong ang chu in rama hin in thaw ding a ni nawh. 25 Chun, chuong ang ran chu in Pathien fâk ding thilhlâna dingin ram dang mi laka inthok khomin in pom ding a ni nawh. Piengsuolna le hmèl hemna nei an ni leiin nangni aia pom ni thei naw nih' tiin hril rawh" a ta. 26 LALPA chun Mosie kuomah, 27 "Bawng amanih, beram amanih, kèlchal amanih a hung piengin a pui bulah ni sari a um ding a nih. A ni rietnaa inthok chun LALPA ta dinga meia thilhlâna pom thei ni tâng a tih. 28 Bawngpui amanih berampui amanih le a te chu ni khatah a ruolin in that ding a ni nawh. 29 "Chun, lawmthu hrila LALPA kuoma in inthawi pha a pom tlâk ni dingin inthawi ro. 30 A ni lã laah in fâk ding a nih; a zînga ding ieng khom hlà naw ro. Kei hi LALPA chu ka nih. 31 "Ka thupêkhai hi vongin zawm ro. LALPA chu ka ni si a. 32 Ka hming sukpawi naw ro. Israel thlahaiin mi thienghlimah an mi pom ding a nih. Kei hi nangni sukthienghlimtu LALPA chu ka na, 33 in Pathien ni dinga Aiguptaa inthoka thuoi suoktu cheu chu ka nih. LALPA chu ka nih" tiin a hril a.
Leviticus 23
1 Chun, LALPA chun Mosie kuomah, 2 "Israelhai be la, hieng ang hin hril rawh: Hienghai hi kût ka ruothai, LALPA ta dinga kût ruothai, inkhawmpui thienghlima in puong ding hai chu an nih: 3 " 'Ni ruk sûng sin thawng in ta, ni sarina chu Sabat a ni a, in chawl ding a nih. Sabat hi LALPA puol a ni a, in umna taphotah sin ieng khom thaw loa inkhawmin in inser ding a nih. 4 " 'Hienghai hi LALPA kùt, a hunbi ang taka inkhawmpui thienghlim in puong hlak hun ding chu a nih. 5 Thla hmasa tak ni sawm le pali, nisa tlâka inthokin LALPA Fekan Kùt chu intan a tih. 6 Chu thla, ni sawm le panga chun LALPA Chol thang lo bei kùt chu intan a ta, ni sari sûng chu chol thang loa siem bei in fâk ding a nih. 7 A ni hmasa taka chun inkhawmpui thienghlim nei in ta, sin hrim hrim in thaw ding a ni nawh. 8 Ni sari sûng chun meia pumraw thilhlân inthawina LALPA kuomah in inhlàn ding a nih. Ni sari-a chun inkhawmpui thienghlim nei unla, sin hrim hrim thaw naw ro' tiin" a ta. 9 LALPA chun Mosie kuomah, 10 "Israelhai be la, hieng ang hin hril rawh: 'Ram ka pêk cheu in tlung pha, in lo tharsuok bu in sìk hmasa taka buphal tèl khat chu thiempu kuomah hung chawi ro. 11 Buphal chu LALPA hmaah nangni aiawin thiempu chun thên a ta, lo pompêk a ti cheu. Sabat ni a ni chun a zîngah thén a tih. 12 Buphal thèn ni chun beramchal tuoi, kum khat mi le hmèl hem lo chu pumraw thilhlânah LALPA kuomah in inhlàn ding a nih. 13 Chu taka bu le bâl thilhlâna chun beiphit indip kilogram hni, hriek le hmet le dawn ding uoiin thilhlân liter khat thangsain LALPA ta dinga rim inhnik, meia thilhlânah inhlàn ro. 14 In Pathien hmaa thilhlân in hung chawi hma chun beia siemin amanih, a zeua zeuin amanih le a vuia chipin amanih in fâk ding a ni nawh. Khaw lai hmuna khom um inla, hi hi in thlahai chena in kumkhaw dàn ding chu a nih. 15 " 'Sabat zo zînga thèn thilhlàna buphal in inhlàn nia inthoka tiema a chawlkâr sarinaah Pawl Kût in hmang ding a nih. 16 Chu sabat voi sarina zo tûk, ni sawmnga ni chun in bu thar chu LALPA kuomah hung inhlân ro. 17 Khaw lai hmuna khom um inla, beiphit indip kilogram hnia inthoka chol thanga siem le ur bei tlang hlûm hni chu thar hmasa tak thèn thilhlâna dingin LALPA kuomah hung inhlàn ro. 18 Bei le hin beramchal tuoi pasari, kum khata upa le hmèl hemna nei lo le bawngchal tuoi pakhat le beramchal pahnih hung inhlàn ro. Chuong thilhlânhai le bu le bal thilhlân le dawn ding thilhlânhai chu LALPA ta dinga pumraw thilhlân, LALPA ta dinga meia thilhlân rim inhnik tak chu nîng a tih. 19 Chun, suol inthawina dingin kèlchal pakhat inhlàn unla, inremna inthawina thilhlânah beramchal tuoi pahnih, kum khata upa ve ve, in inhlàn ding a nih. 20 Thiempu chun beram pahni le thar hmasa thilhlân bei tlang hlûm hni chu LALPA hmaah thèn a tih. Chuonghai chu thiempu chanpuol, LALPA ta dinga thilhlân thienghlim a nih. 21 Chu ni chun inkhawmpui thienghlim hmang in ta, sin hrim hrim in thaw ding a ni nawh. Hi hi in umna taphota in thlahai chen khoma in kumkhaw dàn ding chu a nih. 22 " 'Chun, in loa bu in sìk pha hnawm sîra mi chen chen sîk naw unla, sìk hmai bu to khom zong bok naw un la, mi retheihai le ram dang mihai ta dingin hlà lem ro. Kei hi LALPA in Pathien chu ka nih' ti rawh" tiin. 23 Chun, LALPAN Mosie kuomah, 24 "Israelhai kuomah hi hi hril rawh: Thla sarina ni khat ni chu chawl in ta, tawtawrawt mûta puongin inkhawmpui thienghlim in nei ding a nih. 25 Sin hrim hrim in thaw ding a ni nawh. LALPA ta dinga meia thilhlân in inhlàn ding a nih' tiin" a ta. 26 LALPA chun Mosie a biek a, 27 "Thla sarina ni sawm ni chu Inremna Ni a nih. Inkhawmpui thienghlim nei unla, iengkim insûm vong unla, LALPA kuomah meia thilhlân inhlàn ro. 28 Hi ni hin sin hrim hrim in thaw ding a ni nawh, Inremna Ni, LALPA in Pathien hmaa in ta dinga inremna siemna ni a ni si a. 29 Hi nia tukhom mani insûmf lo chu a chipuihaia inthoka tuithlàr nîng a tih. 30 Hi nia sin thaw hrim hrim chu a chipuihai laia inthokin sukbohmang ka tih. 31 Sin hrim hrim in thaw ding a ni nawh. Khaw lai hmuna khom um inla, hi hi kumkhuoa in zawm ding thupêk a nih. 32 Sabat chu chawlna ni a ni a, iengkimah an insûm vong ding a nih. Hi thla, ni kuo hin zân tieng nisa tlâka inthoka a zîng zân tieng nisa tlâk chen sabat hi in inser ding a nih' tiin" a ta. 33 Chun, LALPA chun Mosie a biek a, 34 " 'Israel thlahai kuomah hieng hin hril rawh: 'Thla sarina ni sawm le ni nga ni hin LALPA Bawkte Kùt chu intan a ta, ni sari sùng awng a tih. 35 A ni hmasa tak chu inkhawmpui thienghlim a na, sin hrim hrim in thaw ding a ni nawh. 36 Ni sari sùng chun LALPA kuomah meia thilhlân inhlàn unla, a ni rietna chu in ta dingin inkhawmpui thienghlim nîng a ta, meia thilhlân LALPA kuomah in inhlàn ding a nih. Inkhawmpui tumtiek ni a na, sin hrim hrim in thaw ding a ni nawh. 37 " 'Chuong chu LALPA kùt ruot bi senga meia thilhlân- pumraw thilhlân dâm, bu le bâl thilhlân dâm, inthawina le dawn ding thilhlân dâm- LALPA kuoma in hung chawina dinga inkhawmpui thienghlim in siem dinghai chu an nih. 38 Hieng thilhlânhai hi LALPA Sabat nia thilpêk dâm, thilthlawnpêk dâm, thu tiemna leia thilpêk dâm le mani nuom thua LALPA kuoma in inhlânhai bàka in thaw ding chu a nih. 39 " 'Chuongchun, thla sarina ni sawm le ni nga nia in loa thlaihai in sik zo pha leh LALPA kût chu ni sari sûng hmang in ta, a ni khatna chu chawl hadamna ni nîng a ta, a ni rietna khom chawl hadamna ni ni bok a tih. 40 A ni khat ni chun thei ra in du chi dâm, túm kâu dâm, sawlhna dâm, phahram kau dâm la khawm in ta, LALPA in Pathien hmaah ni sari sùng chu in hlim ding a nih. 41 Hi kût hi LALPA ta dingin kum tin ni sari sùng in hmang hlak ding a nih. Hi hi in thla pei dinghai chena kumkhaw dàn ding chu a nih; thla sarinaah in nei hlak ding a nih. 42 Sawlbûkah ni sari um in ta, Israel rama pieng hrim hrim chu sawlbûkah an um vong ding a nih. 43 Chuongchun, in thlahai chun Aigupta rama inthoka Israel thlahai ka thuoi suok lai khan sawlbûkah kan umtir ti hung hre thei an tih. Kei hi LALPA, in Pathien chu ka nih' ti rawh" tiin. 44 Chuong ang chun, LALPA kût hunbi ruothai chu Israel thlahai kuomah Mosien a puong tah a nih.
Leviticus 24
1 LALPAN Mosie a biek a, 2 "Khawnvar sit var a ni zing theina dingin, oliv hriek fîm tak, khawnvara insit dinga sawr ngei chu i kuoma hung chawi dingin Israel nauhai hril rawh. 3 Intuokna Puon ina Thuthlung Bawm hmaa puonzâr puoa chun LALPA hmaah khawnvarhai chu sit var a ni zing theina dingin zân tienga inthoka zîng tieng chenin Aronin enkai a tih. Hi hi thang la hung thar pei dinga khom in kumkhaw dàn chu a nih. 4 LALPA hmaa um rangkachak hlîra siem khawnvar siena le khawnvarhai chu a enkai zing ding a nih. 5 "Chun, beiphit indip tak kilogram sawmpahni la la, bei thawp sawmpahni ur la, bei pakhat siemnaah beiphit kilogram khat pei hmang rawh. 6 LALPA hmaa rangkachak dawkân chunga chun bei chu tlar hniin rem la, tlar khatah bei paruk pei intieng rawh. 7 Bei tlar hni chung ve vea chun beraw fîm tak, LALPA hmaa meia thilhlân anga bei khom chu inhlàn a nizie hrietzingna aiah sie rawh. 8 Hi bei hi chawlni zâtin Israel thlahai aiawin LALPA hmaah sie zie hlak ding a nih, chu chu kumkhaw thuthlung a nih. 9 LALPA ta dinga meia thilhlân thienghlim tak laia Aron le a naupahai chanpuol a ni leiin, hmun thienghlimah an fâk ding a nih" tiin. 10 Mi pakhat, a nu Israel mi, a pa Aigupta mi chu Israel mi pakhat leh riebûk tuolah an insuol a. 11 Israel nu naupa chun tongsie inphura Pathien hming a hrilsiet leiin ama chu Mosie kuomah an hung thuoi a. A nu hming chu Selomit a na, Dan chi-hnama mi Dibri naunu a nih. 12 LALPA thusuok an nghâk sûng po chu ripah an khum a. 13 Chun, LALPA chun Mosie kuomah, 14 "Tongsie inphurtu kha riebûk puo tieng thuoi suok ro. A hril hretu po poin a chungah kut thlâk an ta, pung khawm po poin lungin dèng raw hai se. 15 Israelhai kuomah hi thu hi hril rawh: Tu khom tongsie a Pathien inphurtu chun a maw phur a ta, 16 LALPA hming tongsie inphurtu chu sukhlum ngei ding a nih. Pungkhawmhaiin lungin dèng hlum raw se. A rama pieng amanih ram dang mi amanih tu khom Pathien hming hrilsetu taphot chu sukhlum ding a nih. 17 " 'Tu khomin mihriem hringna a lâk chun ama chu sukhlum ding a nih. 18 Mi dang ran sukhlumtu chun ran dangin a rul ding a nih, hringna chu hringnain. 19 Tu khomin a tuolbawmhai a sukhliem chun, a hliem dàn chu ieng ang khom ni sien, a thaw dàn ang chara a chunga thaw ve ding a nih: 20 ru tliek aiah ru tliek, mit aiah mit, ha aia ha. Mi a sukhliem chun ama khom sukhliem ve ding a nih. 21 Tu khom ran sukhlumtu chun ranin thung a ta, mihriem hringna latu ruok chu sukhlum ding a nih. 22 A ram mi le hnam dang mihai ta ding khomin dàn thuhmun in nei ding a nih. Kei hi LALPA in Pathien chu ka nih' tiin" a ta. 23 Chuongchun, Mosie chun Israelhai chu a biek a, tongsie inphurtu chu khawhnawmah an thuoi a, lungin an dèng hlum a. LALPAN Mosie kuoma thu a pêk ang peiin Israelhai chun an thaw a.
Leviticus 25
1 Chun, LALPA chun Sinai tlângah Mosie a biek a, 2 "Israel thlahai kuomah hieng hin hril rawh: 'Ram ka pêk ding cheu in tlung pha leh, a ram khomin LALPA chawlni chu a'n ser ve ding a nih. 3 Kum ruk sûng loah bu le thlai ching in ta, kum ruk sûng in huona grêp kunghai chu tana der thar insuotirin a ra sîk in ta, 4 a kum sarinaa ruok chu LALPA chawlni inserin ram chu a chawl ve ding a nih. In loah ieng khom chîng naw ro, in grep kunghai khom thum bok naw ro. 5 Amaa hung to bu le thlai le in enkol lo grep ra chu sîk naw ro. Ram chu kum khat a chawl ding a nih. 6 Ram chu inchawltir inla khom in siehlawhai ta ding dâm, hlawfa in sorhai ta ding dâm, hnam dang in umpuihai ta ding dâm le nangni ta dingin fâk ding chu um tho a tih. 7 In ran ruolhai le in rama sahai ta ding khomin fâk ding um tho bok a tih. " 8 "Chun, chawl kum lêt sari chu tiem in ta, kum sari hmun sari chu kum sawmli pakuo nîng a tih. 9 Chu zoa a thla sarina ni sawmna, Inremna Ni chun a ram hmun tinah mi tir unla, inring takin tawtawrawt mût raw se. 10 A kum sawmngana chu inser unla, a ram sûng po po le a mi chênghai po po kuomah zalenna puong ro. In ta dingin Jubili nîng a ta, mi tinin mani ta ngai nei nawk in ta, mi tinin mani sûngkuo in le lo hluo nawk in tih. 11 Kum sawmngana chu in ta dingin Jubili nîng a ta, in ramah ieng khom chîng naw unla, amaa to bu le bâl chu sîk naw unla, in enkol lo grèp ra chu lo bok naw ro. 12 Jubili a ni a, in ta dingin kum thienghlim a ni ding a nih; loa inthoka fâk fawm dinga in làk thar hlol chauh fa ro. 13 Jubili Kum hin mi tinin mani in le lo in chang kìr nawk vong ding a nih. 14 " 'A ram mihai kuomah ram in zor amanih in inchawk amanih a ni chun a tú tù khom insukdawng naw ro. 15 Jubili-a inthokin kum ieng zât am a ni tah ti hisapin ram chu i khuo le vênga inthokin inchaw rawh. Ram zortu che chun kum ieng zât am a tharsuok sîkna ding i la nei ti hisapin ram chu a zor ding che a nih. 16 Sîkna hun ding kum a la tam chun ram man chu sak to a ta, sîkna hun ding kum a tlawm ta chun sak hnuoi a tih, a zor tak che kha a ram ni loin a tharsuok i chang ding chu a ni lem si a. 17 Chuleiin, a tû tù khomin Pathien tiin insukdawng naw ro. Kei hi LALPA, in Pathien chu ka ni si a. 18 " 'Ka thupêkhai zui unla, ka dânhai zawm ro, chuongchun, chu rama chun muong takin khawsàng in tih. 19 Ram chun ra insuopêk a ti cheu a, hnienghnâr takin tlàn in ta, muong takin um in tih. 20 'A kum sarinaah lohma nei loa sîk ding ei nei bok naw chun ieng am fa tàng ei ta?' in ti khom a ni el thei. 21 A kum ruknaah nasa takin malsawmna hung tir ka ta, kum thum fâk khop tharsuok in tih. 22 A kum rietnaa bu in hung chìnga inthoka a kum kuonaa a ra insîk chenin bu hlui chu ring in tih. 23 " 'Kumkhuoa dingin ram chu tu kuoma khom zor naw ro; ram neitu chu keima ka ni a, nangni chu mikhuol, ka ram sântu chauh in nih. 24 In ram hluo po po chu intlan theiin in siem vong ding a nih. 25 I unaupa chu hung retheiin a ram a then lo zor sien, a laichin hnai takin a unaupa ram zor chu a hung intlan nawk ding a nih. 26 Amiruokchu, miin intlanpêktu ding a nei naw a, intlan thei dinga a hung neinung chun, 27 a zora inthoka a'n chawk nawk chen inkâra a hlutna chu sût suok a ta, a pung le chun a man chu a'n chawtu kuoma chun pe kîr a ta, a ram chu chang nawk thei a tih. 28 Intlanna ding sum a nei naw chun Jubili kum chenin nghâk a tih. Jubili kum chun ram chu pêk kîr nîng a ta, chang nawk a tih. 29 " 'Chun, kula inhuon khuoah miin a in a zor chun kum khat sûngin intlan nawk thei a tih. 30 Kum khat sûnga intlan a ni naw chun a'n chawtu le a thlahaiin nei song an ta, Jubili kuma khom pêk kîr ni ta naw nih. 31 Kula inhuon lo khuo ruok chu ram anga ngai a ni leiin a neitu bulin intlan thei a ta, Jubili kuma pêk kîr nawk tho ding a nih. 32 " 'Levi chihai chun an chanpuol khuoa inhai ruok chu ieng huna khom intlan nawk thei an tih. 33 Levi chihai in le an khuo chu Israelhai laia an chanpuol hrim a ni leiin, intlan loa um, an in le an khuo chu Jubili kumah pêk kîr ding a nih. 34 An khaw kawl vela lo hmunhai ruok chu kumkhuoa an chanpuol a ni leiin zor thei a ni nawh. 35 " 'Chun, i unau a hung rethei a, a hung inenkol thei ta naw chun, nangni laia a khawsak zing theina dingin, khuolzin amanih ram dang mi in thangpui hlak angin, ama chu somdawl ro. 36 In unau chu in kuoma a khawsak zing theina dingin, a lakah thil ieng khom a pung la naw ro; Pathien ti lem rawh. 37 A pung umin sum in inpûktir ding a ni naw a, a hlawk umin fâk ding in inpùktir ding a ni bok nawh. 38 Kei hi LALPA in Pathien, Kanan ram pe ding cheu le in Pathien ni dinga Aigupta rama inthoka thuoi suoktu cheu chu ka nih. 39 " 'Chun, i hnam chanpui a hung rethei a, a hung bèl che chun bawi angin i sor ding a ni nawh. 40 Inhlawfa ang le i kuoma mikhuol khawsa ve angin inumtir i ta, Jubili kum chen i ta dingin sin thawng a tih. 41 Chu zoah ama le a nauhai chu insuong i ta, a chipuihai lai le a pi le pu in le loa chun kîr nawk a tih. 42 Israelhai chu ka siehlaw, Aiguptaa inthoka ka hung thuoi suok an ni leiin, bawia zor thei an ni nawh. 43 An chungah rawng takin ro i rêl ding a ni nawh, Pathien i ti lem ding a nih. 44 " 'Bawinu le bawipaa in nei dinghai chu in kawl vela hnam dang mihai an nih; annia inthokin bawi inchaw thei in tih. 45 Chun, nangni laia khawsa ram dang mi le in rama pieng an sûngkuo laia mihai khom inchaw thei in ta, chuonghai chu in mi le sa nîng an tih. 46 In le lo in inrochungtir angin anni chu in thlahai kuomah inrochungtir thei in ta, an dam sûngin bawiah siem thei in ta, amiruokchu in unau Israel thlahai chunga ruok chu rawng takin ro in rêl ding a ni nawh. 47 " 'Nangni laia hung khawsa ram dang mi amanih mikhuol amanih chu a hung hausa a, i unau chu a hung pasie a, in laia chèng ram dang mi amanih, a sûngkuohai amanih kuomah i unau a'n zor a ni chun, 48 a'n zor hnung khomin intlan suok theina a nei a, a laichinhaiin intlan thei an tih. 49 A pa unauhai le an nauhaiin amanih intlan thei an tih. A hung neinung chun ama le ama intlan thei a tih. 50 A'n chawtupa leh inchawk a nia inthoka Jubili kum nawk chen ding sût suok raw se. A'n tlanna man zât ding chu inhlawfaa ruoi angin a hlaw zât ding sût suokpèk a, chu chu a thaw zât kum anga hisâp ding a nih. 51 Kum tam tak a la bâk chun a'n tlanna man chu an inchawkna man nèka tam dai a pêk ngai a tih. 52 Jubili tlung hma kum tlawmte a bâk ta chun, chu chu sût suok a, intlanna man chu pêk ding a nih. 53 Kum khat bi ang peia inhlawfaa ruoi anga thaw ding a na; a sortu chun rawng taka a soisak in phal ding a ni nawh. 54 Chuong ang zawnga intlan a ni naw khomin, Jubili kumah ama le a sûnghai chu suok an tih. 55 Israel thlahai chu ka siehlawhai an ni si a. Aigupta rama inthoka ka thuoi suok, ka siehlawhai an nih. Kei hi LALPA, in Pathien chu ka nih.
Leviticus 26
1 " 'Milem in siem ding a ni nawh. Biek ding lung milem kerin a ram sûngah in ta dingin in phun ding a ni naw a, a hmaah in kùn ding a ni bok nawh. Kei hi LALPA, in Pathien chu ka nih. 2 " 'Ka chawlni Sabat inser unla, ka hmun thienghlim inza ro. Kei hi LALPA chu ka nih. 3 Ka thusuokhai in zui a, ka thupêkhai fîmkhur taka in zawm chun, 4 a hunbi takah ruo hung insûrtir ka ta, hnuoiin thlai insuong a ta, rama thinghaiin ra insuo bok an tih. 5 In bu vuok hun le grep lo hun inpha hman a ta, grêp in lo hun le thlai chi in thlâk hun inpha hman nawk a ta, in du du hnienghnâr takin chèn in ta, in ramah him takin khawsàng in tih. 6 " 'Hi ram hi ralmuong takin siem ka ta, tu khom ti ding nei loin imu intuong in ta, ram sa tiumhai hnot zâm vong ka ta, a ramah kawlhnâm inlèng naw nih. 7 In hmèlmahai chu hnot thlùr in ta, kawlhnâmin sât hlum in tih. 8 Mi pangain za ruol hnot lêng in ta, za ruolin sîng ruol hnot lêng bok in ta, kawlhnâmin in ke bulah sât thal rem rum in tih. 9 " 'Ditsak ka ti cheu a, chi tam tak inthlàtirin sukpung ka ti cheu a, in laka ka thuthlung chu vong zing ka tih. 10 Bu thar huna khom kum hmasaa bu la nei zing in ta, a thar hlu lûtna dingin bu hlui chu thak suok in tih. 11 Nangni lai ka biekbûk innghat ka ta, lung ten nawng ka ti cheu. 12 Intlonpui ka ti cheu a, in Pathien nîng ka ta, ka mihai nîng in tih. 13 Kei hi LALPA in Pathien, Aiguptahai bawia in um zing nawna dinga Aigupta rama inthoka thuoi suoktu cheu chu ka nih. In ringkol bun ka suktliekpêk cheu a, inzaum takin ka'n lawn martir ta chêu a ni hi. 14 " 'Amiruokchu, ka thu in ngaithlâk naw a, ka thupêkhai in zawm naw a, 15 ka thuruothai in hnawl a, ka dànhai in theida a, ka thupêkhai in thaw naw a, ka thuthlung in bawsiet chun, 16 in chungah hi hi keiin thawng ka tih: thlaphangnain innang chingtir thut ka ti chêu a, ngor hri le khawsik inlêngtir ka ta, chu chun in mit sukthimin in hringna fa châu a tih. Thlai chi a thlawnin thlâk in ta, in hmèlmahaiin fa zo pei an tih. 17 Hmèl tlâi inhmutir nawng ka ti cheu a, in hmèlmahaiin hnèng an ti chêu a, a theidatuhai chèu chun in chungah ro rêl an ta, tu hnot lo khomin tlân sieng in tih. 18 " 'Hieng po po in chunga a tlung hnung khoma in mi la ngàithlàk naw rop chun, in suolna leiin a lêt sariin hrem ka ti cheu. 19 In uongthuongna le lululna chu suksieng ka ta, vân khi kapathîr angin inchangtir ka ta, hnuoi hi dâr thîr angin inchangtir bok ka tih. 20 Thá a thlawnin sêng in ta, hnuoiin thlai insuopêk naw ni cheu a, a rama thinghaiin ra insuopêk bok naw ni cheu. 21 " 'Ka thu ngaithla nuom loa ka lakah in hel zing chun, in suolna le inphuin, hremna chu a lèt sariin sukpung ka tih. 22 Ram sa kolhai hung tir ka ta, in nautehai inchu hmangpèk an ti cheu a, in ranhai fa tlaran an ta, nasa taka in kiem leiin in lampuihai chu hrawtu um loin thing bor bor a tih. 23 " 'Chuong sa khoma ka thununna chèu chu pom loa ka lakah in hel zui pei chun, 24 kei khom nangni lakah hel ka ta, in suolna leiin a lèt sariin hrem ka ti chêu. 25 Thuthlung in bawsietna phuba la dingin in chungah kawlhnâm hung tir ka ta, in khuo senga in intom khawm pha leh nangni lai hripui hung tir ka ta, hmèlma kuta pèkin um in tih. 26 Bei in lâkna lampui ka hrukpêk pha chèu chu, thuk pakhatah nuhmei sawmin rong bawl in ta, insem diet diet in ta, in chan seng in fâk zo hnung khomin la tâm zing in tih. 27 " 'Hieng sa khoma in mi la ngaithlâk naw rop a, ka lakah in hel zing chun, 28 in chungah ka lungsen tuong a ta, in suolna leiin kei ngeiin a lèt sariin hrem ka ti cheu. 29 In naupahai le naunuhai sa fâng in tih. 30 In hmun insânghai suksieng ka ta, rimtui rawna maichâm sukchim ka ta, hringna nei lo milem in biekhai chungah in mithi ruonghai chu vùm thûrin pei khawm ka ta, theida bok ka ti cheu. 31 In khawpuihai chu sukram ka ta, in hmun thienghlim chu tlu sop a ta, rim inhnik in inhlàn khomin lawmna hrim nei naw ning. 32 In ram chu suktlaran ka ta, chu taka um in hmèlmahai chun pangzat hiel an tih. 33 Hnam tin lai sukdar ka ti cheu a, ka kawlhnâm vilik ka ta, hnot thlùr ka ti cheu. In ram chu tlaran vong a ta, in khawpuihai chu tlu ram a tih. 34 In hmèlmahai rama in um sûng po chun in ram chu hluo loin tlaran a ta, hadam takin chawl tok tok a tih. 35 Hluotu nei loa a tlàkran sûng chun in hluo laia chawlni khom chawl thei loa um ram khan chawlni hmang ve tàng a tih. 36 " 'Chun, nangni laia mi la dam sunhai khom an hmèlmahai ramah thlaphâng dor dorin siem ka ta, thliin thing hna a mut lêng ri ringot khom tlânsietpui an ta, indonaa mi hnot thlûr ang elin hnottu um si loin tlân sieng an ta, inpal thlu phung an tih. 37 Hnottu um si loin anni le anni inpal thlu pheng phung an ta, in hmèlmahai lo dang dingin hràtna hrim nei naw ti niu. 38 Hnam dang mihai lai bohmang in ta, in hmèlmahai ram chun dol hmang a ti cheu. 39 A dam sun la umhai chu hmèlmahai ramah an suolna leiin ral tiel tiel an ta, an pahai suolna leiin la riral an tih. 40 " 'Sienkhom, an thlahaiin an suolna le an pahai suolna, ka lakah hela an mi'n phatsanna laka an suolna chu, la hung inpuong an tih. 41 Chuong anga an suolna lei chun kei ngei khom anni lakah ka lungril a hel a, an hmèlmahai ramah ka'n tàngtir pha hiel a nih. A tawpah, an lungril ser tan lo chu hung inphahnuoi a, an suolna leia hrem tuor an nih ti an pom pha chun, 42 Jakob kuoma ka thuthlung, Isak kuoma ka thuthlung le Abraham kuoma ka thuthlung chu hre zing ka ta, ka mihai kuoma ram pêk ka tiem khom chu sukthar nawk ka tih. 43 Chu hma chun a rama inthokin anni chu inthiel fai phot a ngai, an rausan sûnga a ram chu hadam taka a chawl theina dingin. Ka dânhai hnawla ka thuruothai an theida leiin an suol man chu a kimin an hmu phot ding a ni hrim a nih. 44 Sienkhom, an siet pha dêr khopin hmèlma ramah intângtir nawng ka ta, an kuoma ka thuthlung chu sût pha hiel khopin anni chu hnawlin theida nawng ka tih. Kei hi LALPA, an Pathien chu ka ni si a. 45 An Pathien ka ni theina dinga hnam danghai mithmua ngei Aigupta rama inthoka anni thuoi suoktu chu ka ni leiin, anni zârin an pi le puhai kuoma ka thuthlung chu hre zing ka tih. Kei hi LALPA chu ka ni si a' tiin hril rawh" a ta. 46 Chuonghai chu Sinai tlânga Mosie hmanga ama le Israel thlahai inkâra LALPAN a siem thuruothai, dânhai le thupêkhai chu an nih.
Leviticus 27
1 LALPA chun Mosie kuomah, 2 "Israelhai be la, hieng thu hi hril rawh: Tu khomin LALPA ta dinga mi pe dinga abîka intiemkamna nei a, a man hu ding a pêk chun, 3 pasal kum sawmhni le sawmruk inkâr mi man chu hmun thienghlima shekel an hmang anga hisâpin tangkaruo shekel sawmnga nîng a ta, 4 nuhmei a ni chun shekel sawmthum a ni ding a nih. 5 Kum nga le kum sawmhni inkâr mi a ni chun pasal chu shekel sawmhni nîng a ta, nuhmei chu shekel sawm nîng a tih. 6 Thla khat mi le kum nga mi inkâr a ni chun pasal man chu tangkaruo shekel nga nîng a ta, nuhmei man chu tangkaruo shekel thum nîng a tih. 7 Pasal kum sawmruk chung tieng mi a ni chun a man chu shekel sawm le panga nîng a ta, nuhmei a ni chun shekel sawm nîng a tih. 8 Thu intiemkamna neitu kha a rethei leia a man dinga tuk zât a pêk thei naw a ni chun a mihriem inhlàn ding chu thiempu kuomah fepui a ta, thiempu chun a man a pêk thei zât angin lo tuk a tih. 9 " 'An tiemkamna chu LALPA kuoma inhlàn dinga pom tlâk ran a ni chun, chuong ang ran, LALPA kuoma inhlàn dinga a pêk chu ran thienghlim a hung ni tah. 10 Chu ran chu ran thain amanih ran tha loin amanih a thlâk ding a ni nawh. Ran pakhat chu ran danga thlâk a ni khomin ran pahnihai chu ran thienghlim an ni vè vè a nih. 11 Inhlàn dinga a tiem ran chu Pathien kuoma inhlàn tlâk lo ran a ni chun thiempu kuomah a hung pêk ding a nih. 12 Thiempu chun ran chu inhlàn tlâk a ni le ni naw lo en fel a ta, aman a ti ang ang chu ni pei a tih. 13 Amiruokchu, ran chu intlan nawk ding a ni chun ran hlutna thiempu bituk hmun ngaa thea hmun khat chu pe belsain intlan thei a tih. 14 " 'Chun, miin a in LALPA ta dinga a'n hlàn chun, a in that le that naw dàn zirin thiempuin a hlutzie tuk a ta, a tuk ang ang chu a hlutna nîng a tih. 15 A petuin in chu intlan nawk a nuom chun a hlutna hmun ngaa thea hmun khat pe belsain intlan a ta, in chu a ta ni nawk a tih. 16 " 'Miin an sûngkuo ram iemani ruol LALPA ta dinga a'n hlàn chun, a lo hlutna chu bu chi an thlâk zâta inthoka sùt suok ding a nih. Barli chi kilogram sawmhni an tùna hmun hlutzie chu tangkaruo shekel sawmnga pei nîng a tih. 17 A lo chu Jubili kuma inhlàn a ni chun a tìra a hlutna an tuk chu pangngai zing a tih. 18 Jubili kum hnunga inhlàn a ni ruok chun Jubili kum nawk chena a hlutna chu thiempuin sût suok a ta, a ruot dàn angin a hlutna chu suktlawm nîng a tih. 19 Lo petuin intlan nawk a nuom chun a man hmun ngaa thea hmun khat pe belsain intlan a ta, a ta hung ni nawk a tih. 20 Lo chu intlan nuom lo a, mi dang kuoma a zor chun, intlan kîr thei ni ta naw nih. 21 Jubili kum pha khom LALPA puol dinga inhlàn tah lo thienghlim hung ni tâng a ta, thiempuhai ta ni tâng a tih. 22 " 'Miin an sûngkuo rama mi ni lo ram inchaw a, LALPA ta dinga a'n hlàn chun, 23 thiempu'n a ram hlutna chu Jubili hung tlung ding kum chena hisapin sût suok a ta, a'n hlàn ni chun a man zât dinga ruot chu ram petu chun Pathien ta dinga thilpêk thienghlimah a pêk ding a nih. 24 Jubili a tlung pha chun a'n chawkna pa kuomah ram chu pe kîr nawk a tih. 25 Thil man zât sûtnaa hmang ding chu hmun thienghlima shekel an hmang anga hisap vong ding a na, chuong ang dungzui chun shekel khat chu gera sawmhni a nih. 26 " 'Tu khomin ran pieng hmasa tak an inhlàn ding a ni nawh, ran pieng hmasa tak chu bawngchal amanih beram chal amanih khom ni sien an inhlàn ding a ni nawh, ran lutîr chu LALPA chanpuol ni ta sa, LALPA ta a ni si a. 27 Ran thienghlim lo a ni chun thiempuin a man zât LALPA ta dinga a tuk angin a neitu chun intlan a ta, a man hmun ngaa thea hmun khat pe belsa bok a tih. Intlan a ni naw chun thiempuin a man zàt a ruot anga zor ding a nih. 28 " 'Mi tu khomin LALPA ta dinga a thil nei a pêk suok tah mihriem amanih, ran amanih le sûngkuo ram amanih hrim hrim chu zor le intlan nawk ding a ni nawh, LALPA kuoma inhlàn taphot chu thil thienghlim tak a ni si a. 29 Mihriem khom ni sien, chuong anga pêk suok taphot chu intlan loa sukhlum ding a nih. 30 " 'A rama inthoka suok hrim hrim sawmapakhat po po, bu le bâl amanih thing ra amanih khom LALPA chanpuol a na, LALPA ta dinga thil thienghlim a nih. 31 Tu khomin a sawmapakhat a'n tlan chun hmun ngaa thea hmun khat hù a bel sa ding a nih. 32 Bawng ruol le beram ruol laia mi, berampu hmol hnuoia um sawma pakhat pei chu LALPA ta dinga ran thienghlim a nih. 33 A sie a tha thlier ding a ni naw a, thlàkthlèng ding a ni bok nawh. A thlèng lui a ni khomin a ran thlèng le a aiawtu kha an thienghlim ta vè vè leiin intlan thei a ni ta nawh' ti rawh" a ta. 34 Hieng thupêkhai hi Sinai tlânga Mosie kuoma Israelhai ta dinga LALPA pêk a nih.
Numbers 1
1 Aigupta rama inthoka Israelhai an suok hnung a kum hnina le thla hnina ni hmasa taka chun Sinai Thlalera Intuokna Puon ina chun LALPAN Mosie a biek a. 2 "Israelhai po po chu an chi hnam, an sûngkuo le an hming indot dàn ang peiin tiem rawh. 3 Israel mi po po, kum sawmhnia inthoka a chung tieng, sipaia thang thei pasal po chu nang le Aronin a pawl pawlin tiem vong ro. 4 Pahnam tina sûngkuo lukhàitu peiin an thangpui ding che a nih. 5 A thangpuituhai ding che hming chu: Reuben hnama inthokin Sedeur naupa Elizur; 6 Simeon hnama inthokin Zurishadai naupa Selumiel; 7 Juda hnama inthokin Aminadab naupa Nashon; 8 Isakar hnama inthoin Zuar naupa Nethanel; 9 Zebulun hnama inthokin Helon naupa Eliab; 10 Josefa thla, Efraim hnama inthokin Amihud naupa Elisama le Manase hnama inthokin Pedazur naupa Gamaliel; 11 Benjamin hnama inthokin Giddeoni naupa Abidan; 12 Dan hnama inthokin Amisadai naupa Ahiezer; 13 Aser hnama inthokin Okran naupa Pagiel; 14 Gad hnama inthokin Deuel naupa Eliasaf; 15 Naftali hnama inthokin Enan naupa Ahira nîng an tih. 16 Hienghai hi mipuihai laia inthoka thlang, an pi le puhai hnam thuoituhai, Israel pahnam tina an lukhàituhai chu an nih. 17 Hieng an hming hril tahai hi Mosie le Aron chun an thuoi a, 18 a thla hnina ni khat ni chun mipui an ko khawm vong a, a pahnam hnamin, a sûngkuo kuoin, an hming indot dàn ang peiin kum sawmhnia inthoka a chung tieng po hming chu an ziek lût a, 19 LALPAN Mosie kuoma thu a pêk angin Sinai thlalera chun an tiem vong a. 20 Israel nau lutir Reuben thlaa inthoka pasal kum sawmhni le a chung tieng, râldo thei chin chu an pahnam le sûngkuo rikawta an inchik dàn angin, an hming indot ang peiin an ziek lût a, 21 Reuben hnama mi chu sîngli le sângruk le zanga an nih. 22 Simeon thlaa inthoka pasal kum sawmhni le a chung tieng, râldo thei chin hai chu an pahnam le sûngkuo rikawta an inchik dàn angin, an hming indot peiin an ziek lût a, 23 Simeon hnama mi po chu sîngnga le sângkuo le zathum an nih. 24 Gad thlaa inthoka pasal kum sawmhni le a chung tieng, râldo thei chin hai chu an pahnam le sûngkuo rikawta an inchik dàn angin, an hming indot peiin an ziek lût a, 25 Gad hnama mi po chu sîngli le sângnga le zaruk le sawmnga an nih. 26 Juda thlaa inthoka pasal kum sawmhni le a chung tieng, râldo thei chin hai chu an pahnam le sûngkuo rikawta an inchik dàn angin, an hming indot peiin an ziek lût a, 27 Juda hnama mi po chu sîngsari le sângli le zaruk an nih. 28 Isakar thlaa inthoka pasal kum sawmhni le a chung tieng, râldo thei chin hai chu an pahnam le sûngkuo rikawta an inchik dàn angin, an hming indot peiin an ziek lût a, 29 Isakar hnama mi po chu sîngnga le sângli le zali an nih. 30 Zebulun thlaa inthoka pasal kum sawmhni le a chung tieng, râldo thei chin hai chu an pahnam le sûngkuo rikawta an inchik dàn angin, an hming indot peiin an ziek lût a, 31 Zebulun hnama mi po chu sîngnga le sângsari le zali an nih. 32 Josefa nauhaia inthokin: Efraim thlaa inthoka pasal kum sawmhni le a chung tieng, râldo thei chin hai chu an pahnam le sûngkuo rikawta an inchik dàn angin, an hming indot peiin an ziek lût a, 33 Efraim hnama mi po chu sîngli le zanga an nih. 34 Manase thlaa inthoka pasal kum sawmhni le a chung tieng, râldo thei chin hai chu an pahnam le sûngkuo rikawta an inchik dàn angin, an hming indot peiin an ziek lût a, 35 Manase hnama mi po chu sîngthum le sânghni le zahnih an nih. 36 Benjamin thlaa inthoka pasal kum sawmhni le a chung tieng, râldo thei chin hai chu an pahnam le sûngkuo rikawta an inchik dàn angin, an hming indot peiin an ziek lût a, 37 Benjamin hnama mi po chu sîngthum le sângnga le zali an nih. 38 Dan thlaa inthoka pasal kum sawmhni le a chung tieng, râldo thei chin hai chu an pahnam le sûngkuo rikawta an inchik dàn angin, an hming indot peiin an ziek lût a, 39 Dan hnama mi po chu sîngruk le sânghni le zasarih an nih. 40 Aser thlaa inthoka pasal kum sawmhni le a chung tieng, râldo thei chin hai chu an pahnam le sûngkuo rikawta an inchik dàn angin, an hming indot peiin an ziek lût a, 41 Aser hnama mi po chu sîngli le sângkhat le zanga an nih. 42 Naftali thlaa inthoka pasal kum sawmhni le a chung tieng, râldo thei chin hai chu an pahnam le sûngkuo rikawta an inchik dàn angin, an hming indot peiin an ziek lût a, 43 Naftali hnama mi po chu sîngnga le sângthum le zali an nih. 44 Chuonghai po chu an nih Mosie le Aron le Israel thlahai pahnam tin thuoitu lu sawmpahnihaiin an tiem chu. 45 Israel thla sûngkuo tina mi, râldo thei pasal, kum sawmhni le a chung tieng, Israel sipaia thang thei po chu an tiem vong a, 46 an rêngin nuoiruk le sângthum le zanga le sawmnga an nih. 47 Levi hnama sûngkuohai ruok chu tiem sa an ni ve nawh. 48 LALPAN Mosie kuomah, 49 "Levi hnam chu Israel pahnamhai lai tiem sa ve naw rawh. 50 Levi chihai chu Thuthlung biekbûk le a sûnga hmangruo le thil um po po enkoltu dingin ruot tawl lem rawh. Biekbûk le a hmangruo po po zawn hlak an ta, enkol an ta, biekbûk chu um nghâng an tih. 51 An inson ding zàtin biekbûk chu Levihai chun thiek an ta, an zar nawk ding pha leh Levihai bokin zar nawk an ta, mi dang hung inrol taphot chu sukhlum nîng an tih. 52 Chun, Israel thlahai chun mani hnam puonzâr inkhaina hmun sengah, an tam dàn ang peiin, a pawl pawlin puon in kei an tih. 53 Israelhai chungah lungsenna a tlâk nawna dingin Levihai chun Thuthlungna biekbûk huol velin puon in kei an ta, an vêng ding a nih" tiin a lo hril ta si a. 54 Israelhai chun LALPAN Mosie kuoma a hril ang tak chun an thaw a.
Numbers 2
1 LALPAN Mosie le Aron chu a biek a: 2 "Israel thlahai chun Intuokna Puon ina inthoka iemani chena hlaah mani sûngkuo inchikna puonzâr seng târin, an pawl thaw dàn ang sengin puon in an kei ding a nih. 3 "Sak tieng, nisa suokna tieng chun Juda pawlin an pahnam inchikna seng târin puon in kei an ta, an thuoitu chu Aminadab naupa Nason nîng a ta 4 an tam zât chu sîngsari le sângli le zaruk a nih. 5 Anni dotah Isakar pahnamin puon in kei an ta, an thuoitu chu Zuar naupa Nethanel nîng a ta, 6 an tam zât chu sîngnga le sângli le zali a nih. 7 A dotah Zebulun pahnam nîng an ta, an thuoitu chu Helon naupa Eliab nîng a ta, 8 an tam zât chu sîngnga le sângsari le zali a nih. 9 Juda pahnam inrawina hnuoia um po chu, pawl the dàn dungzuiin, nuoikhat le sîngriet le sângruk le zali an nih. Anni hin hma thuoi an tih. 10 "Sim tieng pangah mani pahnam inchikna seng târin Reuben pawlhai chu um an ta, an thuoitu chu Sedeur naupa Elizur nîng a ta, 11 an tam zât chu sîngli le sângruk le zanga a nih. 12 A dotah Simeon pahnam um an ta, an thuoitu chu Zurisadai naupa Selumiel nîng a ta, 13 an tam zât chu sîngnga le sângkuo le zathum a nih. 14 Anni dotah Gad pahnam um an ta, an thuoitu chu Deuel naupa Eliasaf nîng a ta, 15 an tam zât chu sîngli le sângnga le zaruk le sawmnga a nih. 16 Reuben pahnam inrawina hnuoia um po chu an pawl thè dàn dungzuiin, nuoi khat le sîngnga le sângkhat le zali le sawmnga an nih. Anni po hi pawl hninaa suok ding an nih. 17 "Chu zoah Intuokna Puon in le Levi pawlhai chu a laiah thangin suok an ta, riebûka an inkul dàn indot ang peiin, mani pawl seng inchikna puonzâr khaiin, suok an tih. 18 "Thlang tieng panga chun mani pahnam inchikna seng târin Efraim pawlhai chu um an ta, an thuoitu chu Amihud naupa Elisama nîng a ta, 19 an tam zât chu sîngli le zanga a nih. 20 Anni dotah Manase pahnam um an ta, an thuoitu chu Pedazur naupa Gamaliel nîng a ta, 21 an tam zât chu sîngthum le sânghni le zahni a nih. 22 A dotah Benjamin pahnam um an ta, an thuoitu chu Gideoni naupa Abidan nîng a ta, 23 an tam zât chu singthum le sângnga le zali a nih. 24 Efraim pahnam inrawina hnuoia um po chu, an pawl the dàn dungzuiin, nuoikhat le sângriet le zakhat an nih. Anni pawl thumnaa suok dinghai chu an nih. 25 "Hmar tieng panga chun Dan pawla mihai anni inchikna seng târin um an tih. Dan pawl thuoitu chu Amisadai naupa Ahiezer nîng a ta, 26 an tam zât chu sîngruk le sânghni le zasari a nih. 27 A dotah Aser pahnam um an ta, an thuoitu chu Okran naupa Pagiel nîng a ta, 28 an tam zât chu sîngli le sângkhat le zanga a nih. 29 Anni dotah Naftali pahnam um an ta, an thuoitu chu Enan naupa Ahira nîng a ta, 30 an tam zât chu sîngnga le sângthum le zali a nih. 31 Dan pahnam inrawina hnuoia um po chu, an pawl the dàn dungzuiin, nuoi khat le sîngnga le sângsari le zaruk a nih. Anni hi mani pahnam puonzâr seng khaia a nuhnung taka suok ding an nih. " 32 Riebûka um Israel thlahai, pahnam tina mi an tiem zât chu nuoi ruk le sângthum le zanga le sawmnga a nih. 33 LALPAN Mosie thu a pêk ang khan, Levi chia mihai chu Israel thlahai laia tiem sa an ni ve nawh. 34 Chuong ang chun Israel thlahai chun an thaw a, LALPAN Mosie thu a pêk ang peiin, mani pawl inchikna puonzâr târna sengah pawl tinin puon in an kei a, chuong ang chun a chî chiin, a sûngkuo kuoin an intawl suok hlak a nih.
Numbers 3
1 Sinai tlânga LALPAN Mosie a biek laia Aron le Mosie sûngkuo chanchin chu hieng ang hi a nih: 2 Aron naupahai hming chu an upat dàn indotin Nadab, Abihu, Eleazar le Ithamar an nih. 3 Chuonghai chu thiempu sin thaw dinga hriek nâla ser hran an nih. 4 Amiruokchu, Nadab le Abihu hai chun Sinai tlângah mei thieng lo hmangin LALPA hmaah rimtui an inhlàn leiin, chi thla nei hman loin LALPA hmaah sukhlumin an um a, Eleazar le Ithamar chauin an pa Aron dam laiin thiempu sin an thaw a nih. 5 Chun, LALPA chun Mosie kuomah, 6 "Levi thlahai chu thiempu Aron kuomah thuoi la, a rong an bawl theina dingin a kuomah inumtir rawh. 7 Anni chun biekbûkah rong bawlin, Intuokna Puon ina chun thiempu le mipuihai rong chu bawl raw hai se. 8 Intuokna Puon ina hmangruo po po enkol an ta, Israel mihai an hung pha anni puola biekbûka rongbawl sin chu thawng an tih. 9 Levi chihai chu Israelhai laia Aron le a naupahai sor ding lieu lieua ka pêk suok an nih. 10 Aron le a naupahai chauh thiempu sin thaw dingin ruot rawh; mi dang tukhom hmun thienghlim hung hnai chu sukhlum nîng an tih" tiin. 11 Chun, LALPAN Mosie a biek a, 12 "Levihai hi Israel thlahai laia nuhmei sul keu hmasa takhai aia keima ngeiin ka ta dinga ka làk an nih. Levihai chu ka chanpuol an nih. 13 Nau lutîr po po ka chan an nih. Aigupta rama nau lutîr po po ka sukhlum ni khan Israelhai laia nau lutîr po po chu, a mihriem le a ranin, ka puol dingin ka hla a, anni chu ka ta ding an nih. Kei hi LALPA chu ka nih" tiin. 14 Chun, LALPAN Sinai thlalerah Mosie a biek a, 15 "Levi thlahai chu an sûngkuo kuo le an chi-hnam hnamin tiem rawh. Pasal taphot chu thla khata inthoka a chung tieng po tiem vong rawh" a ta. 16 Chuongchun, LALPAN thu a pêk angin Mosie chun a tiem tawl a. 17 Levi naupahai hming chu Gerson, Kohat le Merari a nih. 18 Gerson thlahai hming chu Libni le Simei a nih. 19 Kohat thlahai hming chu Amram, Izar, Hebron le Uziel a nih. 20 Merari thlahai hming chu Mahli le Mushi a nih. Chuonghai chu an sûngkuo inchik dàn ang peia Levi thlahai chu an nih. 21 Gerson chu Libnihai le Simeihai thlatu a na, hienghai hi a thlahai chu an nih. 22 Thla khata inthoka a chung tieng pasal an tiem po zât chu sângsari le zanga a nih. 23 Gerson thlahai chun biekbûk thlang tieng puon in an kei ding a nih. 24 Gerson thlahai inrawitu chu Lael naupa Eliasaf a nih. 25 Gerson nauhaiin Intuokna Puon ina an enkol ding chu biekbûk le puon in nîng a ta, a chung dâm, intuokna puon in kota puonzâr dâm, 26 biekbûk tuol zawla puonzâr dâm, biekbûk huoltu tuol zawl hang lûtna dinga puonzâr dâm, maichâm vela mi puonzâr dâm, chu taka hmang ding hruihruol po po le chun enkol an tih. 27 Kohat thlahai chu Amramit hnamhai, Izharit hnamhai, Hebron hnamhai le Uziel hnamhai an nih. 28 Thla khata upa china inthoka a chung tieng pasal po po chu sângriet le zaruka an nih. Kohat thlahai chu hmun thienghlim enkoltu ding an nih. 29 Anni chun biekbûk sim tieng pangah puon in kei an tih. 30 Kohat thlahai inrawitu chu Uziel naupa Elizafan a nih. 31 Anni enkol ding chu Thuthlung Bawm hai, dawkàn hai, khawnvar siena hai, maichâm hai, hmun thienghlima rongbawlna bûr le bêl po po hai, puonzâr hai le rongbawlnaa hmang chi thil hrim hrim hai chu an nih. 32 Levihai hotu lu tak chu thiempu Aron naupa Eleazar a nih. Ama chu hmun thienghlim enkoltuhai po po inrawitu dinga ruot a nih. 33 Merari thlahai le Merari hnam thla sawngtuhai chu Mahli hnam le Mushi hnam hai an nih. 34 Thla khata upa china inthoka a chung tieng pasal po po chu sângruk le zahni an nih. 35 Merari thlahai inrawitu chu Abihail naupa Zuriel a nih. Biekbûk hmar tieng pangah puon in kei an tih. 36 Merari thlahai enkol dinga ruot chu biekbûk ban rem khawm dâm, a bangruhai dâm, a banhai dâm, a ban thut ker kuokhai dâm, chuong thilhai le inzom hmangruo po pohai dâm, 37 a tuol kot inhuonna banhai dâm, ban thut ker kuokhai dâm, a kil dena le a hrui hai dâm a nih. 38 Biekbûk sak tieng intuokna puon in hmai, ni suokna tieng panga chun Mosie le Aron le an nauhaiin puon in kei an tih. Israelhai aiawa hmun thienghlim enkol chu an mawphurna a nih. Mi dang tukhomin biekbûk a va hnai chun sukhlum nîng a tih" tiin. 39 LALPA thupêka Mosie le Aronin Levi thlahai, an pahnam ang peia an tiemhai chu, thla khata upa chin le a chung tieng pasal po po chu sînghni le sânghni an nih. 40 Chun, LALPAN Mosie kuomah, "Israelhai laia nau pasal pieng hmasa tak po po, thla khata upa china inthoka a chung tieng po tiem vong la, an hming inchik rawh. 41 Israel thla nau lutîr po po aiah Levihai chu ka chanpuol an nih; Israelhai ran lutîr po po aiah Levihai ran chu ka chanpuol bok an nih. Kei hi LALPA chu ka nih" a ta. 42 Mosie chun LALPA thupêk angin Israelhai laia pasal nau lutîr po po chu a tiem a. 43 An hming indot ang peia thla khata upa china inthoka a chung tieng pasal nau lutîr po po chu sînghni le sânghni le zahni le sawmsari le pathum an nih. 44 Chun, LALPAN Mosie kuomah, 45 "Israelhai laia pasal nau lutîr po po aiah Levihai chu la la, an ran lutîr aiah Levihai ran la bok rawh; Levihai chu ka ta ding an ni si a. Kei hi LALPA chu ka nih. 46 Chun, Levihai nèkin Israelhai nau lutîrhai chu zahni le sawmsari le pathuma an tam lem leiin, a chuong po chu suma intlan ding a na, 47 mi pakhat peiah hmun thienghlima an shekel hmang ang shekel nga pei i lâk ding a nih; shekel khat chu gera sawmhni a nih. 48 Chuonghai intlanna sum chu la la, Aron le a nauhai kuomah pe rawh" a ta. 49 Chuongchun, Mosie chun Levihaiin an intlan bàk a chuong la um po intlanna sum chu a lâk khawm a; 50 Israel thla nau lutîr poa inthok chun hmun thienghlima shekel an hmang ang shekel sângkhat le zathum le sawmruk le panga a lâk khawm a. 51 LALPAN thu a pêk angin Mosie chun tlanna sum chu Aron le a naupahai a pêk a.
Numbers 4
1 LALPA chun Mosie le Aron a biek a, 2 "Levi nau pasalhai laia mi Kohat thlahai le an sûngkuohai chu tiem ro. 3 Intuokna Puon ina rongbawla thang tlâk pasal kum sawmthum le sawmnga inkàr mi po po chu tiem vong ro. 4 "Kohat thlahai sin tak chu Intuokna Puon in, hmun thienghlimtaka thilhai enkol a nih. 5 Riebûk an inson ding pha Aron le a naupahai chu Intuokna Puon inah lût an ta, hmun thienghlim puonzâr chu hlîp thlâng an ta, chu chun Thuthlung Bawm chu inkhum an ta, 6 chu chunga chun tui bawng vunin inkhum an ta, chu chunga chun puon dumpawlin inkhum nawk an ta, a zawnfung inbûk an tih. 7 "Chun, hlanbei siena dawkàn chunga chun puon dumpawl phàng an ta, chu chunga chun thlênghai, haihawhai, berbuhai, dawn thilhlân bun suokna no tung ring rêk le ieng lai khoma sie zing hlak hlànbei chu sieng an ta. 8 Chu chunga chun puon senlârin inkhum an ta, chu chu tui bawng vunin inkhum nawk an ta, a zawnfung inbûk an tih. 9 "Chun, khawnvar siena le a khawnvarhai, a phità chep ruolna chaichehai, a váp siena thlênghai le khawnvar tuia hmang oliv hriek siena bûr po po chu puon dumpawlin inkhum an tih. 10 Chuonghai le a bebawm hmangruo danghai chu tui bawng vunin tuom an ta, a zawnna chunga chun an sie ding a nih. 11 "Rangkachak maichâm chu puon dumpawlin inkhum an ta, chu chunga chun tui bawng vunin inkhum nawk an ta, a zawnfung inbûk an tih. 12 "Hmun thienghlima hmang rongbawlna hmangruo po po chu lâng an ta, puon dumpawlin fùn an ta, tui bawng vunin tuom nawk an ta, a zawnna chunga chun sieng an tih. 13 "Dâr maichâma vut po po an inthiel fai zoah puon sendukin inkhum an ta, 14 chu zoah maichâm rongbawlnaa an hmang bûr le bêl po po, mei làkna berbu dâm, sa thurna thirkut dâm, vutluo dâm le maihùn dâm thangsain, maichâm chunga chun sieng an ta, a chunga chun tui bawng vunin inkhum an ta, a zawnfung inbûk an tih. 15 "Aron le a naupahaiin hmangruo thienghlimhai le thil thienghlimhai po po an inkhum vong hnungin, an riebûk an inson ding pha, Kohat nauhai chun zawn dingin an hung inthok ding a nih. Thil thienghlim ruok chu an tawk ding a ni nawh, an tawk chun thîng an tih. Intuokna Puon ina thil um po po zawn chu Kohat thlahai chanpuol ding a nih. 16 "Thiempu Aron naupa Eleazar thaw ding chu khawnvara sit ding oliv hriek dâm, rim inhnik dâm, bu le bâl thilhlâna hmang ding hmangruo dâm le hriek nâl ding dâm ngaituo a nih. Biekbûk le a sûnga um po po, a cheina le hmangruohai po po enkol chu a mawphurna nîng a tih" tiin. 17 Chun, LALPA chun Mosie le Aron kuomah, 18 "Kohathai hi Levi thlaa inthoka thè thlâk an ni nawna dingin fimkhur ro. 19 Thil thienghlim tak hung hnaia an thi pha nawna dingin hieng ang hin thawpêk ro: Aron le a naupahai chu biekbûkah lûtin mi tin sin thaw ding le chanpuol ding seng chu ruotpêk raw hai se. 20 Amiruokchu, Kohathai chu a sûngah lûtin thil thienghlimhai an en vel ding a ni nawh, sawt naw te khom an lût chun thîng an tih" tiin. 21 LALPAN Mosie a biek a, 22 "Gerson thlahai le sûngkuohai khom tiem rawh. 23 Intuokna Puon ina rongbawla thang thei pasal kum sawmthum le sawmnga inkâr mihai chu tiem vong rawh. 24 Gerson thlahai sin puol chu thil phur a nih. 25 Biekbûk puonzârhai, intuokna puon inhai, a'n khumna hai, a chung inkhumna tui bawng vunhai, Intuokna Puon in kotkhâra puonzâr hai, 26 tuol inhuonna kotkhâra puonzâr hai, biekbûk le maichâm bula puonzâr hai, a hruihai le hmangruo dang po po chu phur an ta, thaw ding tùl taphot chu thawng an tih. 27 Thil phur amanih le thil dang Gerson thlahaiin an thaw hrim hrim chu Aron le a nau pasalhai inrawina hnuoiah thawng an ta, an sin ding neu neu chen ruotpêk dingin thu i'n neitir ding a nih. 28 Chuong chu Intuokna puon ina Gerson thlahai thaw ding chu a nih; an thaw ding chu thiempu Aron naupa Ithamarin rêlpêk a tih. 29 "Merari thlahai le sûngkuohai khom tiem rawh. 30 Intuokna Puon ina rongbawla thang thei pasal kum sawmthum le sawmnga inkâr mihai chu tiem vong rawh. 31 Intuokna Puon ina an sin ding le chanpuol ding chu thil phur, biekbûk ban rem khawm hai, a bangru hai, a ban hai, a ban thut ker kuok hai, 32 a tuol inhuonna vela ban hai, a ban thut ker kuok hai, a kildena hai, a hruihruol hai le a hmangruo dang po po phur chu a nih. An phur ding seng i ruotpêk thlap ding a nih. 33 Hi hi Merari thlahaiin thiempu Aron naupa Ithamar inrawina hnuoia Intuokna puon ina rong an bawl dàn ding le an sin ding chu a nih. 34 Mosie le Aron le khawtlâng hotuhai chun Kohat chi le kuong le sûngkuohai chu an tiem a. 35 Intuokna Puon ina sin thaw tlàk, pasal kum sawmthum le sawmnga inkâr an tiem po po hming chu an ziek thlâk a, 36 an ziek lûthai po chu sânghni le zasari le sawmnga an nih. 37 Chuonghai chu Kohat thlahai, Intuokna Puon ina sinthaw, LALPAN Mosie thu a pêk anga Mosie le Aronin an tiem po zât chu a nih. 38 Gerson thlahai, Intuokna Puon ina sin thaw dinghai khom chu an chi le kuong le sûngkuo ang peiin an tiem a. 39 Pasal kum sawmthum le sawmnga inkâr po an tiem a, 40 an chi le kuong le sûngkuo ang peia an tiem po chu sânghni le zaruk le sawmthum an nih. 41 Chuonghai chu Gerson thlahai, Intuokna Puon ina sinthaw, LALPAN Mosie thu a pêk anga Mosie le Aronin an tiem po zât chu an nih. 42 Merari thlahai, Intuokna Puon ina sin thaw dinghai khom chu an chi le kuong le sûngkuo ang peiin an tiem a. 43 Pasal kum sawmthum le sawmnga inkâr po an tiem a, 44 an chi le kuong le sûngkuo ang peia an tiemhai chu sângthum le zahnih an nih. 45 Chuonghai chu Merari thlahai, Intuokna Puon ina sinthaw, LALPAN Mosie thu a pêk anga Mosie le Aronin an tiem po zât chu an nih. 46 Chuong ang chun Mosie le Aron le Israelhai hotuhai chun Levi thlahai chu an chi le kuong le sûngkuo kuoin an tiem vong a. 47 Intuokna Puon ina sin thaw ding le puon in phurtu dinga hung pasal kum sawmthum le sawmnga inkâra upa an tiem po chu, 48 mi sângriet le zanga le sawmriet an nih. 49 Mosie hmanga LALPA thupêk angin, mi tin sin thaw ding le phur ding chu ruotpêk a na, LALPAN Mosie kuoma thu a pêk anga tiem vong an ni bok.
Numbers 5
1 Chun, LALPAN Mosie kuomah, 2 "Inkai thei vun hri nei amanih, taksaa inthoka thil pût nei hrim hrim amanih, mithi ruong tawk leia insukporche po po chu riebûka inthoka tir suok vong dingin Israelhai chu thu pe rawh. 3 Anni laia ka chèngna hmun chu an sukporche nawna dingin, a nuhmei a pasalin dai puo tieng i tir hmang vong ding a nih" a ta. 4 Mosie kuoma LALPAN thu a pêk ang tak chun Israelhai chun an thaw a, riebûk puo tieng chun an tir hmang ta vong a. 5 LALPA chun Mosie a biek a, 6 "Israelhai kuomah hieng ang hin hril rawh: LALPA thu bawsein, pasal amanih nuhmei amanih tu khomin mi chungah thil poi a thaw chun thiem naw chang a ta, 7 suol a thaw lei chun thupha chawi a ta, a suol thaw man chu a kimin rul a ta, a suol thawna tuortu chu hmun ngaa thea hmun khat pe belsàng a tih. 8 Amiruokchu, suol man intêltu ding chu a thi a, sûngkuo inhnaipui a nei si naw chun, suol rulna man chu thiempu chanpuola dingin LALPA kuoma pêk ding a nih. Hi hi inremna dinga suol thawinaa beram chal inhlàn bâka pèk ding a nih. 9 Israel thlahaiin chuong ang thilthlawnpêk thienghlim thiempu kuoma an hung chawi taphot chu thiempu chan nîng a tih. 10 Thiempu tinin thilhlân an dong seng chu an chan nîng a tih" a ta. 11 LALPA chun Mosie a biek a, 12 "Israelhai kuomah hieng ang hin hril rawh: nuhmei tu khom a pasal lakah ringum loin a um a, 13 mi dangin an zâlpui ti a pasal lakah a thup a, a chetsuol lai chie hmutu an um naw a, a uiret laia man a ni bok naw a, 14 sienkhom a pasal chu thîkna lungrilin a sip a, a nuhmei chu a ringhlel a, a nuhmei chu a lo chesuol bok si amanih, an naw leh chesuol naw sienla khom a pasal chun thîkthu siet leia a ringhlel tlat si chun, 15 a nuhmei aiawin thìk thilhlàna ding barli beiphit kilogram khat chawiin a nuhmei chu thiempu kuomah thuoi a tih. Beiphita chun hriek a buok ding a ni naw a, rim inhnik a pol sa ding a ni bok nawh; chu chu nuhmei ringhlel umhai leia thilhlân, hriet zingna thilhlân, thiem nawna man suokna dinga thilhlân a ni si a. 16 "Thiempu chun nuhmei chu hung thuoi a ta, LALPA hmaah inngìrtir a ta; 17 pil bêlin tui thienghlim chawi a ta, tuia chun biekbûk tuonga pilvut chu hamin phul a tih. 18 Thiempuin nuhmei chu LALPA hmaah inngìrtir a ta, a samtom insûttirin a sam chu a thlaiin put a ta, a kuta chun fiena beiphit, thîk thawina thilhlân chu inchawitir a ta, ama chun tui sie, tongsie inphurtirna tui chu chawi a tih. 19 Thiempu chun nuhmei chu inkhâmtirin a kuomah, "Tu khomin an zàlpui naw che a, i pasal thu hnuoia i um sûngin tirdakum tieng i pèt hmang naw chun tongsie phurtu tui siea inthok hin fihlim i tih. 20 Amiruokchu, i pasal thu hnuoia i um laiin i pêt hmang a, i pasal ni lo mi dang zàlpuia i lo insukporche a ni chun, 21 LALPAN i malpui inkârb inhmontirin i phing inpuomtir sien, i mihai inhnawltirin an tongsie inphurtir rawh se che. 22 Hi tui sie, tongsie phur hi i rilah lûtin i phing sukpuom sien, i malpui inkâr sukhmon raw se" tîng a ta, nuhmei chun "Amen, Amen" a ti ding a nih. 23 "Thiempu chun tongsiehai chu savun lekhaziela chun ziek thlâng a ta, tui siea chun intleu fai a ta, 24 nuhmei chu tongsie inphurna tui sie chu indawntir a ta, tongsie intluntu tui chu a phìngah lût a ta, nasa takin a phìng suknâng a tih. 25 Thiempu chun thîk thilhlân beiphit chu nuhmei kuta inthok chun lâng a ta, LALPA hmaah beiphit thilhlân chu thèn a ta, maichâma chun fepui a tih. 26 Thiempu chun hrietzingna thilhlân beiphit chu vei khat lâng a ta, maichâma chun rawng a ta, chu zoah nuhmei chu tui sie indawntir a tih. 27 Tui a'n dawntir zo chun, nuhmei chu insukporchea a pasal lakah a lo uire a ni chun, tongsie intluntu tui sie chu a sûngah lût a ta, nasa takin a phìng hung nâng a ta, a phing chu hung invûng a ta, a malpui inkâr chu hung hmon thla vong a ta, a chipuihai tongsie phurtu hung nîng a tih. 28 Amiruokchu, nuhmei chu a porche naw chun thiem nawna laka chun fihlim a ta, nau la nei thei pei a tih. 29 "Hi hi nuhmei tu khom a pèt hmang a, a pasal lakah a'n sukporche phaa inthîkna chungchànga dàn chu a nih. 30 Pasalin thikthusiet lei hrim hrima mi dang laka a nuhmei a ringhlel a ni chun a nuhmei chu Pathien hmaah thuoi sien la, thiempu chun hieng dânhai ang hin a chungah thil a lo thaw ding a nih. 31 Chuong anga a thaw chun, pasal chu thiem naw chang theina laka chun fihlim a ta, nuhmei chun a suol maw chu phur a tih" tiin.
Numbers 6
1 LALPA chun Mosie kuomah, 2 "Israelhai kuomah hieng ang hin hril rawh: 'Tu khom pasal amanih nuhmei amanih intiemkamna bîk nei, LALPA ta dinga inser hrang dinga Nazarc thutiem nei lai chun inrui thei uoiin le zu dang hrim hrim a nghei ding a nih; 3 uoiin amanih thil danga inthoka siem zu thur hrim hrim amani le grêp ra tui khom a dawn ding a ni naw a, grêp ra tharlâm amanih le grêp ra inhro tawl amanih khom a fâk ding a ni nawh. 4 Nazarin thutiem neia a'n ser hrang lai chun grêp huona mi hrim hrim, a mu le a hawng takngiel khom a fâk ding a ni nawh. 5 " 'Thu tiema a'n ser hrang sùng chun a luah hmul vawna hrim hrim a hmang ding a ni nawh. LALPA ta dinga a'n ser hrang sùng hun a kim hma chun insie hrang a ta, a sam a hlà ding a nih. 6 LALPA ta dinga a'n ser hran sùng po chun mithi ruong a hnai ding a ni nawh. 7 A nu le pa le a unauhai le farnuhai thi khomin a'n sukporche ding a ni nawh, Pathien ta dinga a'n ser hrangna chun a phuor leiin. 8 A'n ser hran sùng po chun LALPA ta dinga ser thienghlim a nih. 9 " 'A bula mi an thi pal thut a, a'n ser hrangna a lu a sukporche chun, an thien ni, a nisarinaa chun a lu chu a vaw ding a nih. 10 A ni rietnaa chun Intuokna Puon in kotah vàthu amanih pàrva tuoi amanih tuok khat thiempu kuomah a hung chawi ding a nih. 11 Pakhat chu suol thawina dingin thiempu chun inhlàn a ta, pakhat chu mithi ruong leia suol a thawna laka inremna siempêk dingin pumraw thilhlânah inhlàn a tih. Chu ni ngei chun a lu chu a'n hlàn thienghlim ding a nih. 12 Thiem naw inthawina dingin beram chal tuoi, kum khat mi hung chawiin a'n ser hrangna chu LALPA kuomah thaw tha nawk a ta, a hmaa a'n ser hranna kha sukporche a ni tàk leiin tiem sa ve ni ta naw nih. 13 " 'A'n ser hrangna ni a kim phaa Nazar mi chunga thaw dàn ding chu hieng hi a nih: Intuokna Puon in kotah thuoi ding a nih. 14 LALPA ta dingin beramchal kum khat mi soisel bo chu pumraw thilhlânah, beram la tuoi kum khat mi soisel bo chu suol thawina thilhlânah, beramchal soisel bo pakhat chu inremna inthawina thilhlânah inhlàn a ta, 15 chuonghai chu bu le bâl le dawn thilhlân- chol thang lo bei dâm, beiphit indip tak le hriek chokpola siem kêk dâm le beiper hriek nàl bawm khat le chun- a ruolin a'n hlàn ding a nih. 16 " 'Thiempu chun chuonghai chu LALPA hmaah inhlànin, suol thawina thilhlân le pumraw thilhlân chu inhlàn a tih. 17 Bawma chol thang lo bei le chun beramchal chu inremna inthawina thilhlâna dingin LALPA kuomah thiempu chun inhlàn a ta; chun, bu le bâl thilhlân le dawn thilhlân khom chu inhlàn sa bok a tih. 18 Nazar mi chun Intuokna Puon in kotah a lu invawtir a ta, a'n ser hrangna sam chu lâng a ta, inremna inthawina thilhlâna dingin meia chun rawng a tih. 19 " 'Nazar miin a'n ser hrangna lu an vawtir zo chun thiempu chun a kutah beram dàr, suong hmin sa le bawma chol thang lo bei le beiper chu inchawitir a tih. 20 Chu zoah thiempu chun LALPA hmaa thèn thilhlâna dingin thên a ta, chu chu thil thienghlim, thiempu chanpuol nîng a tih, thèn thilhlân a irawm le a mal le chun. Chu zoa chun Nazar mi chun uoiin dawn thei tàng a tih. 21 Hi hi inser hrang a nuom dàn anga Nazar thutiem thaw dàn le LALPA hmaa a thil inhlàn dàn ding chu a nih, ama nuom thua thil a'n hlànhai chu tiem sa loin. Intiemkamna a nei taphot chu Nazar dàn angin a hlen ding a nih' tiin hril tawl rawh" a ta. 22 Chun, LALPA chun Mosie a biek a, 23 "Aron le a naupahai hril la, 'Hieng ang hi Israelhai mal in sawm hlak dàn ding chu a nih: 24 'LALPAN malsawmin vêng chêu raw se; 25 In chungah LALPA hmèl hlim sien, Lunginsiet chêu raw se; 26 Nangni tieng LALPA ngha sien, Thlamuongna pe chêu raw se'tiin. 27 Chuong ang chun Israelhai chungah ka hming insam an ta, keiin anni chu malsawm ka tih, " a ta.
Numbers 7
1 Mosien biekbûk a'n ngìr zo chun a cheina hmangruo po po leh hriek nâlin a'n hlân thienghlim a. Maichâm le a bungbêl po po khom hriek nàlin a'n hlân thienghlim bok a. 2 Chu zoah Israel hnam thuoituhai, pahnam tin tiemnaa thuoitua an hmanghai chu an hung a, thilhlân an hung chawi seng a. 3 An thilhlânhai chu tawlailir chung khum nei paruk le bawngchal sawm le pahnih a nih. Thuoitu pahniin tawlailir pakhat pei an thaw intawm a, thuoitu tinin bawngchal pakhat pei an hung tuok a, chuonghai chu biekbûk kota chun LALPA kuomah an hung inhlàn a. 4 LALPA chun Mosie kuomah, 5 "Hieng thilpêkhai hi Intuokna Puon ina hmang dingin lo pom rawh. Levihai kuomah an sin zira an mamaw ang peiin sem rawh" a ta. 6 Mosie chun tawlailir paruk le bawngchalhai chu a lâk a, Levihai kuomah a pêk a. 7 An sina an mamaw ang peiin Gersonhai chu tawlailir pahni le bawngchal pali a pêk a, 8 an sina an mamaw ang dungzuiin Merarihai chu tawlailir pali le bawngchal pariet a pêk bok a. An rêng chun thiempu Aron naupa Ithamar inrawina hnuoia sinthaw vong an nih. 9 Kohathai ruok chu hmun thienghlima thil put le zawn chu an mawphurna a ni leiin Mosie chun a pêk ve tawl nawh. 10 Mosien maichâm chu hriek nâla a'n thien zo chun maichâm inhlàn thienghlim lawmna dinga thuoituhaiin thilhlàn an hung chawihai chu maichâm bulah an hung inhlàn a. 11 LALPA chun Mosie kuomah, "Chi-hnam tina luhai sengin an thilpêkhai chu ahmatiemin ni khatah pakhat peiin an hung inhlàn ding a nih" a ta. 12 A ni khat nia thilhlân hung chawi hmasa tak chu Juda hnama mi Aminadab naupa Nason a nih. 13 A thil inhlànhai chu tangkaruo thlêng pakhat, hmun thienghlima hmang shekel za le sawmthuma rik le tui amanih thisen amanih thènaa hmang chi tangkaruo maihùn pakhat, shekel sawmsari tluka rik, bu le bâl thilhlâna hmang hlak, hriek le pol beiphit indip taka sung sip hmar ve ve dâm; 14 shekel sawma rik rangkachak berbu, raw ding rim inhnika sung sip dâm; 15 pumraw inthawia hmang ding bawng chal tuoi pakhat, beram chal pakhat le kum khata upa beram tuoi pakhat; 16 suol inthawina ding kêl chal pakhat; 17 inremna inthawina ding bawng chal pahni, beram chal panga, kêl chal panga le kum khata upa beram tuoi panga dâm a nih. Chuonghai chu Aminadab naupa Nason thil inhlànhai chu a nih. 18 A ni hninaa thilhlân hung chawitu chu Isakar hnama mi Zuar naupa Nathanel a nih. 19 A thil inhlànhai chu tangkaruo thlêng pakhat, hmun thienghlima hmang shekel za le sawmthuma rik le tui amanih thisen amanih thènaa hmang chi tangkaruo maihùn pakhat, shekel sawmsari tluka rik, bu le bâl thilhlâna hmang hlak hriek le pol beiphit indip taka a pahnia sung sip hmar ve ve dâm; 20 shekel sawma rik rangkachak berbu, raw ding rim inhnika sung sip dâm; 21 pumraw inthawia hmang ding bawng chal tuoi pakhat, beram chal pakhat le kum khata upa beram tuoi pakhat; 22 suol inthawina dingin kêl chal pakhat; 23 inremna inthawina dingin bawng chal pahni, beram chal panga, kêl chal panga le kum khata upa beram tuoi panga dâm a nih. Chuonghai chu Zuar naupa Nethanel thil inhlànhai chu a nih. 24 A ni thumnaa thilhlan hung chawitu chu Zebulun hnama mi Helon naupa Eliab a nih. 25 A thil inhlânhai chu tangkaruo thlêng pakhat, hmun thienghlima hmang shekel za le sawmthuma rik le tui amanih thisen amanih thènaa hmang chi tangkaruo maihùn pakhat, shekel sawmsari tluka rik, bu le bâl thilhlâna hmang hlak hriek le pol beiphit indip taka a pahnia sung sip hmar ve ve dâm; 26 shekel sawma rik rangkachak berbu, raw ding rim inhnika sung sip dâm; 27 pumraw inthawia hmang ding bawng chal tuoi pakhat, beram chal pakhat le kum khata upa beram tuoi pakhat; 28 suol inthawina dingin kêl chal pakhat; 29 inremna inthawina dingin bawng chal pahni, beram chal panga, kêl chal panga le kum khata upa beram tuoi panga dâm a nih. Chuonghai chu Helon naupa Eliab thil inhlànhai chu a nih. 30 A ni linaa thilhlân hung chawitu chu Reuben hnama mi Elizur naupa Sedeur a nih. 31 A thil inhlânhai chu tangkaruo thlêng pakhat, hmun thienghlima hmang shekel za le sawmthuma rik le tui amanih thisen amanih thènaa hmang chi tangkaruo maihùn pakhat, shekel sawmsari tluka rik, bu le bâl thilhlâna hmang hlak hriek le pol beiphit indip taka a pahnia sung sip hmar ve ve dâm; 32 shekel sawma rik rangkachak berbu, raw ding rim inhnika sip dâm; 33 pumraw inthawia hmang ding bawng chal tuoi pakhat, beram chal pakhat le kum khata upa beram tuoi pakhat dâm; 34 suol inthawina dingin kêl chal pakhat; 35 inremna inthawina dingin bawng chal pahni, beram chal panga, kêl chal panga le kum khata upa beram tuoi panga dâm a nih. Chuonghai chu Elizur naupa Sedeur thil inhlànhai chu a nih. 36 A ni nganaa thilhlân hung chawitu chu Simeon hnama mi Selumiel naupa Zurisadai a nih. 37 A thil inhlànhai chu tangkaruo thlêng pakhat, hmun thienghlima hmang shekel za le sawmthuma rik le tui amanih thisen amanih thènaa hmang chi tangkawruo maihùn pakhat, shekel sawmsari tluka rik, bu le bâl thilhlâna hmang hlak hriek le pol beiphit indip taka a pahnia sung sip hmar ve ve dâm; 38 shekel sawma rik rangkachak berbu, raw ding rim inhnika sip dâm; 39 pumraw inthawia hmang ding bawng chal tuoi pakhat, beram chal pakhat le kum khata upa beram tuoi pakhat; 40 suol inthawina dingin kêl chal pakhat; 41 inremna inthawina dingin bawng chal pahni, beram chal panga, kêl chal panga le kum khata upa beram tuoi panga dâm a nih. Chuonghai chu Selumiel naupa Zurisadai thil inhlànhai chu a nih. 42 A ni ruknaa thilhlân hung chawitu chu Gad hnama mi Eliasaf naupa Deuel a nih. 43 A thil inhlànhai chu tangkaruo thlêng pakhat, hmun thienghlima hmang shekel za le sawmthuma rik le tui amanih thisen amanih thènaa hmang chi tangkaruo maihùn pakhat, shekel sawmsari tluka rik, bu le bâl thilhlâna hmang hlak hriek le pol beiphit indip taka a pahnia sung sip hmar ve ve dâm; 44 shekel sawma rik rangkachak berbu, raw ding rim inhnika sung sip dâm; 45 pumraw inthawia hmang ding bawng chal tuoi pakhat, beram chal pakhat le kum khata upa beram tuoi pakhat; 46 suol inthawina dingin kêl chal pakhat; 47 inremna inthawina dingin bawngchal pahni, beramchal panga, kêl chal panga le kum khata upa beram tuoi panga dâm a nih. Chuonghai chu Eliasaf naupa Deuel thil inhlànhai chu a nih. 48 A ni sarinaa thilhlân hung chawitu chu Efraim hnama mi Amihud naupa Elisama a nih. 49 A thil inhlànhai chu tangkaruo thlêng pakhat, hmun thienghlima hmang shekel za le sawmthuma rik le tui amanih thisen amanih thènaa hmang chi tangkaruo maihùn pakhat, shekel sawmsari tluka rik, bu le bâl thilhlâna hmang hlak hriek le pol beiphit indip taka a pahnia sung sip hmar ve ve dâm; 50 shekel sawma rik rangkachak berbu, raw ding rim inhnika sung sip dâm; 51 pumraw inthawia hmang ding bawng chal tuoi pakhat, beram chal pakhat le kum khata upa beram tuoi pakhat; 52 suol inthawina dingin kêl chal pakhat; 53 inremna inthawina dingin bawng chal pahni, beram chal panga, kêl chal panga le kum khata upa beram tuoi panga dâm a nih. Chuonghai chu Amihud naupa Elisama thil inhlànhai chu a nih. 54 A ni rietnaa thilhlân hung chawitu chu Manase hnama mi Pedahzur naupa Gamaliel a nih. 55 A thil inhlànhai chu tangkaruo thlêng pakhat, hmun thienghlima hmang shekel za le sawmthuma rik le tui amanih thisen amanih thènaa hmang chi tangkaruo maihùn pakhat, shekel sawmsari tluka rik, bu le bâl thilhlâna hmang hlak hriek le pol beiphit indip taka a pahnia sung sip hmar ve ve dâm; 56 shekel sawma rik rangkachak berbu, raw ding rim inhnika sip dâm; 57 pumraw inthawia hmang ding bawng chal tuoi pakhat, beram chal pakhat le kum khata upa beram tuoi pakha; 58 suol inthawina dingin kêl chal pakhat; 59 inremna inthawina dingin bawng chal pahni, beram chal panga, kêl chal panga le kum khata upa beram tuoi panga dâm a nih. Chuonghai chu Pedahzur naupa Gamaliel thil inhlànhai chu a nih. 60 A ni kuona thilhlân hung chawitu chu Benjamin hnama mi Gideoni naupa Abidan a nih. 61 A thil inhlànhai chu tangkaruo thlêng pakhat, hmun thienghlima hmang shekel za le sawmthuma rik le tui amanih thisen amanih thènaa hmang chi tangkaruo maihùn pakhat, shekel sawmsari tluka rik, bu le bâl thilhlâna hmang hlak hriek le pol beiphit indip taka a pahnia sung sip hmar ve ve dâm; 62 shekel sawma rik rangkachak berbu, raw ding rim inhnika sip dâm; 63 pumraw inthawia hmang ding bawng chal tuoi pakhat, beram chal pakhat le kum khata upa beram tuoi pakhat; 64 suol inthawina dingin kêl chal pakhat; 65 inremna inthawina dingin bawng chal pahni, beram chal panga, kêl chal panga le kum khata upa beram tuoi panga dâm a nih. Chuonghai chu Gideoni naupa Abidan thil inhlànhai chu a nih. 66 A ni sawmnaa thilhlân hung chawitu chu Dan hnama mi Amisadai naupa Ahiezer a nih. 67 A thil inhlànhai chu tangkaruo thlêng pakhat, hmun thienghlima hmang shekel za le sawmthuma rik le tui amanih thisen amanih thènaa hmang chi tangkaruo maihùn pakhat, shekel sawmsari tluka rik, bu le bâl thilhlâna hmang hlak hriek le pol beiphit indip taka a pahnia sung sip hmar ve ve dâm; 68 shekel sawma rik rangkachak berbu, raw ding rim inhnika sip dâm; 69 pumraw inthawia hmang ding bawng chal tuoi pakhat, beram chal pakhat le kum khata upa beram tuoi pakhat; 70 suol inthawina dingin kêl chal pakhat; 71 inremna inthawina dingin bawng chal pahni, beram chal panga, kêl chal panga le kum khata upa beram tuoi panga dâm a nih. Chuonghai chu Amisadai naupa Ahiezer thil inhlànhai chu a nih. 72 A ni sawmpakhatnaa thilhlân hung chawitu chu Aser hnama mi Okran naupa Pagiel a nih. 73 A thil inhlànhai chu tangkaruo thlêng pakhat, hmun thienghlima hmang shekel za le sawmthuma rik le tui amanih thisen amanih thènaa hmang chi tangkaruo maihùn pakhat, shekel sawmsari tluka rik, bu le bâl thilhlâna hmang hlak, hriek le pol beiphit indip taka a pahnia sung sip hmar ve ve dâm; 74 shekel sawma rik rangkachak berbu, raw ding rim inhnika sip dâm; 75 pumraw inthawia hmang ding bawng chal tuoi pakhat, beram chal pakhat le kum khata upa beram tuoi pakhat; 76 suol inthawina dingin kêl chal pakhat; 77 inremna inthawina dingin bawng chal pahni, beram chal panga, kêl chal panga le kum khata upa beram tuoi panga dâm a nih. Chuonghai chu Okran naupa Pagiel thil inhlànhai chu a nih. 78 A ni sawmpahninaa thilhlân hung chawitu chu Naftali hnama mi Enan naupa Ahira a nih. 79 A thil inhlànhai chu tangkaruo thlêng pakhat, hmun thienghlima hmang shekel za le sawmthuma rik le tui amanih thisen amanih thènaa hmang chi tangkaruo maihùn pakhat, shekel sawmsari tluka rik, bu le bâl thilhlâna hmang hlak hriek le pol beiphit indip taka a pahnia sung sip hmar ve ve dâm; 80 shekel sawma rik rangkachak berbu, raw ding rim inhnika sip dâm; 81 pumraw inthawia hmang ding bawng chal tuoi pakhat, beram chal pakhat le kum khata upa beram tuoi pakhat; 82 suol inthawina dingin kêl chal pakhat; 83 inremna inthawina dingin bawng chal pahni, beram chal panga, kêl chal panga le kum khata upa beram tuoi panga dâm a nih. Chuonghai chu Enan naupa Ahira thil inhlànhai chu a nih. 84 Hriek nàla maichâm an inhlàn lawmnaa Israel pahnam tin luhai thil inhlânhai chu hieng hi a nih: tangkaruo thlêng sawmpahni, tangkaruo maihùn sawmpahni le rangkachak berbu sawmpahni a nih. 85 Tangkaruo thlêng pakhat pei rikzie chu shekel za le sawmthum a na, tangkaruo berbu pakhat rikzie chu shekel sawmsari a nih. Hmun thienghlima hmang shekel anga inkhi chun tangkaruo thlêng le berbu po po rikzie chu shekel sânghni le zalid a nih. 86 Hmun thienghlima hmang shekel anga inkhi chun rim inhnik thun sip rangkachak berbu sawmpahni rikzie chu shekel za le sawmhnie a nih. 87 Bu le bâl thilhlân khom thang sain, pumraw inthawinaa ran an inhlàn po chu bawng chal tuoi sawm le pahni, beram chal sawm le pahni, kum khata upa beram tuoi sawm le pahni a nih. Suol thawinaa ran an inhlàn po po chu kel chal sawm le pahni a nih. 88 Inremna thilhlâna ran an inhlàn po po chu bawng chal sawmhni le pali, beram chal sawmruk, kêl chal sawmruk, kum khata upa beram tuoi sawmruk a nih. Chuonghai chu hriek nâla maichâm an inhlân nia an thuoituhai thilpêkhai chu a nih. 89 Chuongchun, Intuokna Puon ina LALPA be dinga Mosie a lût chun Thuthlung bawm chunga zangaina thungphaa cherubhai inkâra inthok chun rawlin a hung biek ti a hriet a, a'n biekpui a.
Numbers 8
1 Chun, LALPAN Mosie a biek a, 2 "Aron inbiekpui la, a kuomah, 'Khawnvar pasarihai hi a'n sit pha chun khawnvar siena hma zawn tieng an el var ding a nih' tiin hril rawh" a ta. 3 Aron chun chuong ang tak chun a thaw a, Mosie kuoma Pathienin thu a pêk angin, khawnvarhai chu khawnvar siena hma zawn tieng a'n nghattir vong a. 4 Khawnvar siena chu a thuta inthoka a lèra a pâr lim chenin rangkachaka siem, LALPAN a lem Mosie a'n entir anga ser le sut a nih. 5 LALPA chun Mosie kuomah, 6 "Levihai hi Israel thlahai laia inthokin la hrang la, inser thieng tawl rawh. 7 Ser thiengna dingin hieng hin thaw rawh: an chungah inthienna tui thè khum la, an pumin invaw faitir vong la, an silfènhai insawptir la, insukthieng raw se. 8 Bawngchal tuoi pakhat le bu le bâl thilhlâna dingin beiphit indip tak, hriek le pol chu hung inlâktir la, suol thawina dingin bawng chal tuoi pakhat hung inkeitir bok rawh. 9 Levihai chu Intuokna Puon in kotah hung thuoi tawl la, Israel thlahai po po khom hung ko khawm rawh. 10 Levihai chu LALPA hmaah hung thuoi la, Israelhaiin an lu chungah kut innghat raw hai se. 11 Levihai chun LALPA rong an bawl theina dingin anni chu LALPA hmaa Israelhai thèn thilhlâna dingin Aronin inhlàn tawl raw se. 12 "Bawngchal luah Levihaiin kut an innghat hnung chun, pakhat chu suol thawina dingin, a pakhat dang chu Levihai ta dinga inremna siemna dinga pumraw thilhlânah LALPA kuomah inhlàn rawh. 13 Levihai chu Aron le a naupahai hmaah inngîrtir la, LALPA kuoma thèn thilhlânah inhlàn tawl rawh. 14 Chuong ang chun Levihai chu Israel mihaia inthokin ser hrang i ta, anni chu ka chanpuol nîng an tih. 15 "Levihai chu sukthieng a, thèn thilhlàna i'n hlàn zo pha leh Intuokna Puon inah hungin ka rong an bawl ding a nih. 16 Israel thlahai laia ka chan lieu lieua ruot an ni si a; Israel thlahai laia nau lutîr, sul keu hmasa tak, ka chanpuolhai aiawa ka lâkhai chu an nih. 17 Israel rama nau lutîr po po chu, mihriem ni sien, ran ni sien, ka ta an nih. Aigupta mihai ka sukhlum lai khan ka chanpuola ka ruot an ni tah. 18 Israel nau lutîr po po aiin Levihai hi ka lâk a nih. 19 Israel thlahai aiawa Inbiekna Puon ina rong bawl ding le Israel thlahaiin hmun thienghlim an hung hnai khoma anni lai hri a'n lèng nawna dinga inremna siemna dingin Israel thlahai laia inthokin Levihai hi Aron le a naupahai kuomah ka pêk a nih" tiin. 20 LALPAN thu Mosie a pêk ang takin Mosie le Aron le Israel thla pung khawm po po chun Levihai chunga chun an thaw a. 21 Levihai chun insukthiengin, an puonhai an sawp a; anni inthienna dinga inremna inthawina siempêkin, thèn thilhlân angin Aron chun anni chu LALPA hmaah a'n hlàn a. 22 Chu hnung chun Levihai chu Aron le a naupahai inrawina hnuoia rong bawl dingin Intuokna Puon in sûnga chun an lût a. LALPAN Mosie kuoma a hril ang thlapin Levihai chunga chun an thaw a. 23 LALPA chun Mosie kuomah, 24 "Hi hi Levihai chungthua hmang ding chu a nih: kum sawmhni panga an tling pha Intuokna Puon inah sin an thaw seng ding a nih. 25 Kum sawmnga an tling pha an chawl ding a nih. 26 Intuokna Puon ina sinthaw an chipuihai chu thangpui thei an ta, anni puol ruok chun rong an bawl ding a ni ta nawh. Hieng ang hin Levihai sin le mawphurna chu i rèlpêk ding a nih" a ta.
Numbers 9
1 Aigupta ram an suoksana inthoka kum hnina thla hmasa taka chun Sinai thlalerah LALPAN Mosie a biek a, 2 "Israel thlahai chu a hunbi takah Fekân Kùt inhmangtir rawh. 3 A hunbi takah, hi thla ni sawm le ni lina zân tieng hin nei in ta, chu taka thaw dàn dinga bituk po po ang chun in thaw ding a nih" tiin a hril a. 4 Chuong anga Fekân Kùt hmang ding chun Mosien Israel thlahai chu a hril a, 5 a ti angin Sinai thlalera chun thla hmasa tak ni sawm le ni lina thimbut chun an hmang a, LALPAN Mosie kuoma thu a pêk ang takin Israel thlahai chun an thaw a. 6 Anni lai chun mi thenkhat, chu nia mithi ruong an nei leia inthieng lo le hmang thei lo an um a. Anni chu Mosie le Aron kuomah an hung a, 7 "Mithi ruong leia inthieng lo kan ni a, amiruokchu Israel thlahaiin a hunbi taka LALPA kuoma thilhlân an inhlàn huna kan inhlàn ve ding ieng leiin am in mi khappèk ding a na?" an ta. 8 Mosie chun, "Nangni chungthua LALPA thupêk ka hmu hmakhat chu lo nghâk ro" a ta. 9 Chun, LALPA chun Mosie kuomah, 10 "Israelhai kuomah hieng hin hril rawh: Nangni le in thlahai lai tu khom mithi leia inthieng lo amanih, khuol inzin amanih an um hlauh chun Fekân Kùt hi an hmang ve hrim hrim ding a nih. 11 Thla hnina, ni sawm le ni li thimbutah hmang an ta, beram sa chu chol thang lo bei le hna hring kha leh an fâk ding a nih. 12 A zînga dingin ieng khom an sie ding a ni naw a, a ru an suktliek ding a ni bok nawh. Fekân Kùt an hmang pha leh a hmang dàn ding ang takin an thaw ding a nih. 13 Tu khom mithi ruong leia inthieng lo le khuol inzin lei ni si loa Fekân Kùta thang ve lo a um chun, LALPA kuoma a hunbi taka thil inhlàn ding chu a'n hlàn ve naw leiin ama chun a maw chu phur a ta, a chipuihai laia inthoka tuithlàr nîng a tih. 14 "Nangni laia khawsa ram dang miin LALPA Fekân Kùt hi hmang ve a nuom chun a hmang dàn ding ang takin hmang ve raw se. A rama pieng le ram dang mihai ta ding khomin dàn thuhmun in nei ding a nih" tiin. 15 Biekbûk, Thuthlung Puon in an inngîr ni chun, sûmin a hung tuom mup a, biekbûk chunga chun mei chok angin zântienga inthokin zîngkar chen a um a. 16 Chuong ang chun a um a, sûm chun a tuom zing a, zâna chun mei chok angin a'n lang a. 17 Sûmin puon in chu a'n kiengsan pha leh Israel thlahai chu an inthok suok a, sûm chu a ngîrna hmun taphotah umhmun an khuor a. 18 LALPA thupêk ang peiin Israelhai chu an inthok suok a, a thupêk ang peiin umhmun an khuor a, biekbûk chunga sûm a um sûng po chu riebûk an son ngai nawh. 19 Biekbûk chunga sawt tak sûm a um chang khomin, Israelhai chun LALPA thupêk chu zawmin an fe son ngai nawh. 20 A châng chun sûm chu biekbûk chungah ni sawt nawte a um a, LALPA thuin hmun an khuor a, chu zoah a thupêk angin an inson nawk pei a. 21 A châng chun sûm chu zântienga inthoka a tûk zîngkâr chen chauh a um a, zîngkar a'n kieng pha an inthok suok nawk a. Sun ni sien, zân ni sien, sûm chu an kieng pha leh an inthok suok el a nih. 22 Sûm chu biekbûk chungah ni hni dâm, thla khat dâm le kum khat dâm a um chun an châm zing a, a'n kieng pha an inthok suok chauh hlak. 23 LALPAN Mosie hmanga thu a pêk ang taka LALPA thu chu zawmin, LALPA thupêk angin hmun an khuor a, LALPA thupêk angin an inthok suok hlak a nih.
Numbers 10
1 Chun, LALPA chun Mosie a biek a, 2 "Mipuihai ko khawmna ding le riebûk inson ding phaa. inhriettirnaa hmang dingin tangkaruoin tawtawrawt pahni insuttir rawh. 3 Chu chu an mùt kop chun mipui po po i kuomah Intuokna Puon in kot bulah an hung tlân khawm vong ding a nih. 4 Pakhat chauh an mùt chun, Israel pahnam tina lukhaituhai chauh i hmaah an hung khawm ding a nih. 5 Chun, râlkhêl ri anga an mùt chun suo tienga um hai chu an suok ding a nih. 6 Râl khêl ri anga an mùt voi hninaah sim tienga umhai an suok ding a nih. Râlkhêl ri chu inthok suok ding ti hrilna a nih. 7 Mipui ko khawmna dinga in mùt pha ruok chu râlkhêl ri angin mût naw ro. 8 "Aron le a thla thiempuhai hi tawtawrawt mûttu ding chu an nih. Hi hi nangni le in thlahai chena in kumkhaw thaw dàn ding chu a nih. 9 In rama in hmèlma, neksawrtuhai cheu do dinga in suok ding pha leh râlkhêl mùtin tawtawrawt in mùt ding a nih. Chuong anga in thaw chun LALPA in Pathienin hre zing a ti cheu a, hmèlmahai lakah san suok a ti cheu. 10 Chun, in hlim ni, a hunbia in kùt châng le thla thar lawmna in nei châng dâm le pumraw thilhlân le inremna thilhlân in thaw chângin in mùt hlak bok ding a nih. Chu chu in Pathien hmaa hriet in ni zingna ding a nih. Kei hi LALPA, in Pathien chu ka nih. 11 Kum hnina, thla hnina, ni sawmhninaa chun sûm chu Thuthlung biekbûk chunga inthokin a'n kàng tung a. 12 Chuongchun, Israel thlahai chu Sinai thlalera inthokin an inthok suok a, hmun hrang hrang an fe pel hnungin, sûm chu Paran thlalerah a ngîr a. 13 Hi hi Mosie hmanga LALPA thupêka an inthok suok hmasakna tak a nih. 14 A hmasa takin Juda thlahai chu an hnam inchikna puonzâr chawiin an suok a, anni inrawitu chu Aminadab naupa Nason a nih. 15 Isakar thlahai inrawitu chu Zuara naupa Nethanel a nih. 16 Zebulun thlahai inrawitu chu Helon naupa Eliab a nih. 17 Biekbûk chu an thiek a, a zawntu Gersonhai le Merarihai chun zawnin an inthok suok a. 18 Anni zoah Reuben thlahai chu an hnam inchikna puonzâr khaiin an inthok suok a, anni inrawitu chu Sedeur naupa Elizur a nih. 19 Simeon thlahai inrawitu chu Zurisadai naupa Selumiel a na, 20 Gad thlahai inrawitu chu Deuel naupa Elisaf a nih. 21 Chu zoah Kohathaiin thil thienghlimhai chu phurin an inthok suok a. An hung tlung tawl hmaa biekbûk chu lo inngìr ding a nih. 22 Anni hnungah Efraim thlahai chu an hnam inchikna puonzâr khaiin an inthok suok a, anni inrawitu chu Amihud naupa Elisama a nih. 23 Manase hnam inrawitu chu Pedazur naupa Gamaliel a na, 24 Benjamin thlahai inrawitu chu Gideoni naupa Abidan a nih. 25 Dan thlahai chun an hnam inchikna puonzâr khaiin mi po po hnung dàlah an thang a, anni inrawitu chu Amisadai naupa Ahiezer a nih. 26 Aser thlahai inrawitu chu Okran naupa Pagiel a na, 27 Naftali thlahai inrawitu chu Enan naupa Ahira a nih. 28 Hi hi Israel thlahai an fe suok phaa indot peia an insom suok dàn chu a nih. 29 Mosie tarpu Midian mi Reuel naupa Hobab kuoma chun Mosien, " 'Pêng ka ti cheu' tia LALPAN a hrilna ram tieng pan chun kan fe ding a nih. Nangni khom hung ve unla, in chungah tha takin thawng kan tih, LALPA chun thil tha Israelhai chungah a tiem si a" a ta. 30 Ama chun, "Hung da el ka tih. Ka ram tieng, ka mihai kuom tieng kîr nawk ka tih" a ta. 31 Mosie chun, "Mi fesan lul naw rawh. Thlalera riebûk khuorna ding i hriet lem a, keini ta dingin mit i ni ringot a nih. 32 Kan kuomah i hung ve chun LALPAN thil tha a mi pêk taphot chu ei intlàng ding annawm" a ta. 33 Chuong ang chun, LALPA tlânga inthok chun an suok a, ni thum an inzin a. LALPA Thuthlung bawm chun an ta dinga chawlna hmun remchang zongin ni thum an hma a thuoi a. 34 An riebûka inthoka an suok chun sunah LALPA sûm chu an chungah a'n zâr a. 35 Thuthlung bawm chu a suok ding zâtin Mosien, "Aw LALPA, hung tho la, I hmêlmahai chu hnot dar la, I râlhai chu i hmaah tlân se raw hai se"a ta. 36 A chawl ding zâtin, "Aw LALPA hung kîr nawk rawh, I mi Israel sâng tam tak lai hin"a ti zie bok a nih.
Numbers 11
1 Mipui chu an harsatna chungthuah LALPA hrietin an chier a, chu chu LALPAN a hriet chun a lung a'n ling a, LALPA lungsenna mei chu anni lai a hung chok a, an riebûk hnawm vel chu a kàng ta dur dur a. 2 Mipui chun Mosie an ko khèk a, LALPA kuomah a tongtai a, mei chu a hung rêm ta a. 3 Anni lai LALPA lungsenna mei chu a chok leiin chu hmun hminga chun Tabera an inbùk a. 4 Anni laia hnam dang thang ve peihai chun sa an chàk leiin, Israelhai khom chun, "Tuin am sa fâk ding a mi pêk ding a na? 5 Nuom nuoma Aigupta rama ngasa ei hme hlak lai hun kha ei hriet zing a, fanghma dâm, vaifanghma dâm, purun bàl dâm, purun dâm le purun vâr dâm ei hme hlak lai hun kha. 6 Tu ruok hin chu bu chàkna hlak a rê dèr a, manna chauh naw hlak chu hmu khur ei nei ta si nawh!" tiin an inhrawt ve a. 7 Manna chu maruoi mu anga vâr sar el, thing hnai anga entlang thei a nih. 8 Mihai chun an va rùt khawm a, a rawt nawinaah an rawt nawi naw leh sumah an suk nawi a, bêlah an suong a, bei dâmin an siem a, a'n hnik dàn chu oliv hrieka bei zeu ang a nih. 9 An riebûk hmuna zâna daidaw a tlâk pha manna chu a tla sa ve hlak a nih. 10 A sûng sûngin an puon in kotah an chier sup sup ri chu Mosien a lo hriet a. An chungah nasa takin LALPA a lungsen ti a hrietin Mosie chu a lungzing hle a. 11 LALPA kuomah, "Hi buoina hi ieng leia i siehlaw chungah i hung intlun am a na? I lawm naw zawng ieng am ka thaw a, hienga mipuihai phurrik po po ka chungah i'n nghat el hi? 12 Hieng mipuihai hi ka hring tawl am an ni? An pi le puhai kuoma inkhàm meua pêk i tiem rama chun nuin nautesen a pom anga pom tlung tawl dingin ieng dinga i mi ti am a na? 13 Hieng mipuihai fâk ding hi khaw laia inthokin am sa chu hmu tàng ka ta? 'Sa mi pe rawh' tia an mi'n hrawt khum ri hlak hi a rê top si nawh. 14 Keima ringot chun hieng mihai hi ka phur zo naw a nih, ka chung a rik taluo. 15 Hieng hi i mi thaw dàn ding a ni chun tu hin mi sukhlum nghal el rawh; i mit ka tlung a ni ruok chun, ka sietna ding mi'n hmasuontir lul naw rawh" a ta. 16 LALPA chun Mosie kuomah, "Israel mipuihai hotu le enkoltu nia i ngai upa sawmsari ko khawm la, Intuokna Puon inah ka hmaa nang le ngìr tlâng dingin hung thuoi tawl rawh. 17 Hung tum ka ta, inbiekpui ka ti che a, nangmaa um Thlarau kha lain an chungah Thlarau chu sie vêng ka ta, mipui phurrik chu nangma chaua phur ta loin anni chun phurpui tâng an ti che. 18 "Mipuihai chu hieng ang hin hril rawh: 'Zîngah sa in fâk ding a na, chu huna ding chun inser thienghlim ro. 'Sa fâk ding tuin am mi pe tàng a ta? Aigupta rama khan ei hnienghnâr vei leh!' tia in inhrawt ri kha LALPAN a hriet tah. Sa chu LALPAN pêng a ti cheu a, fa mol in tih. 19 Ni khat ni hni sûng chauh amanih, ni nga amanih, ni sawm amanih le ni sawmhni amanih sûng chauh fa loin, 20 thla khat pumhlum top, ngei rak khop le luok suok rak khopin fâng in tih, nangni laia um LALPA chu hnawl a, 'Ieng leia Aigupta kha ei suoksan am a na?' tia a hmaah in inhrawt leiin' ti rawh" a ta. 21 Mosie chun a kuomah, "Hi taka ka mi thuoihai hi mani kea fe thei ngot khom nuoi ruk an na, 'Thla khat pumhlum fâk ding sa pêng ka ti cheu' i ta, 22 bawng ruol le beram ruol khom hi that vong inla, an fâk khop a ni ding am a ni? Tuipuia nga khom man ta vong inla, an khopkham a tling ding maw?" a ta. 23 LALPA chun Mosie kuomah, "LALPA bàn a tawi taluo a ni? Ka hril anga i chunga a tlung le tlung naw la hmung i tih" a ta. 24 Chuongchun Mosie chu a suok a, LALPA thu chu mipuihai a hril a. Upa sawmsarihai chu a ko khawm a, Puon In chu a'n ngìr huoltir a. 25 LALPA chu sûmah a hung tum a, Mosie chu a biek a, amaa Thlarau a sie chu lain upa sawmsarihai chunga chun chu Thlarau chu a sie a, an chunga Thlarau a hung um charin zawlnei angin thu an hril duol duol a, sienkhom chuong ang chun a hnungin an thaw nawk ta ngai nawh. f 26 Upahai laia tiem sa, Eldad le Medad hai ruok chu Puon Inah fe ve loin an riebûkah an um a, chuong sa khom chun thlarau chu an chungah a um ve a, riebûka chun thu an hril ve mol mol a. 27 Chuongchun, tlangval pakhat chu a tlân a, Mosie kuomah, "Eldad le Medad-in riebûkah thu an hril mol mol el" tiin a va hril a. 28 Nun naupa Josua, a tleirawl laia inthoka Mosie kaiza vêngtua thang tah chun, "Pu Mosie, khap tawl rawh" a ta. 29 Mosie chun, "Keima leiin thîkthu i lo suksiet vieu a ni maw? LALPA chun a thlarau mi po po pe sien, zawlnei ni vong hai sien ka ti nak lai a!" a ta. 30 Chuongchun, Mosie le Israel upahai chu riebûk tieng an kîr nawk a. 31 Chun, LALPA chun thli a'n hrângtir a, tuipuia inthokin vamim ruol chu a hung fen khawm a, meter khat vel chauha insânga vuongin an riebûk le a sir vel, ni khat lam dàpin an hung tum a. 32 Chu ni le a zân le a zînga chen chun mipui chu fe suokin vamim chu an man khawm a, a man tlawm tak khomin kilogram sâng chuong a rùt a, riebûk vela chun an inhro thluk a. 33 Sa chu an fâk lai zing, an la fâk zo hma chun LALPA lung a hung inling a, mipuihai chu hripui na takin a hrem a. 34 Sa inrawp leia thihai chu chu taka chun an phûm leiin a hmun hmingah Kibrot Hatava an inbûk a. 35 Kibrot Hatavaa inthok chun Hazerot an pan a, chu taka chun an châm a.
Numbers 12
1 Mosie chun Kush mi nuhmeia a nei leiin Miriam le Aron chun Mosie chu an hrilsiet a. 2 "Mosie kuoma chauh maw LALPAN thu a hril bîk chu? Keini kuoma khom a hril naw am a ni?" an ta. Chu chu LALPAN a lo hriet a. 3 Mosie chu pa inngaitlawm tak el, hnuoi chunga mi po po laia zâidam chungchuong a ni a. 4 LALPA chun Mosie le Aron le Miriam kuomah, "Hung suok unla Intuokna Puon inah mi hung hmu ro" a ti ta thut el a. Chuongchun, an pathum chun an va fe a. 5 LALPA chu sûm ngîrin a hung tum a, Puon in kotkhàra chun a ngîr a, Aron le Miriam chu a ko a, an pahni chun an hung suok a. 6 An kuoma chun, "Ka thu hi ngaithla ro. Nangni lai LALPA zawlnei an um chun a kuomah inlârin keima ka'n hriettir a, mangah ka biek hlak a. 7 Ka siehlaw Mosie kuoma ruok chu chuong ang chun ka thaw ngai nawh. Ama chu ka mi Israelhai chungah a ringum a nih. 8 Ama chu inhmatonin ka biek hlak a, thu khir hmang loin tlang takin ka biek hlak. Ama chu LALPA ruongam khom hmu ta sa a nih. Chuleiin, ka siehlaw Mosie hi ieng leia in soisel ngam am a na?" a lo ti a. 9 LALPA chu an chungah a lung a sen hle a, a fesan tawl tah a. 10 Chun, Puon in chunga sûm a'n kieng chun, ngai ta, Miriam chu vûr anga vârin a lo inphàr ta vong a. Ama tieng Aron a hang ngha chun a'n phâr vong tah ti a hmu a. 11 Chuongchun Aron chun Mosie kuomah, "Aw pu, invêtthlak taka suol kan lo thaw maw kha kan chungah intlàktir lul naw rawh. 12 A nu sula inthoka naute hlamzuia hung pieng, a taksa chenve zûr zo tah ang èm chun inumtir lul naw rawh" a ta. 13 Mosie chun LALPA a ko a, "Aw Pathien, sukdam hrâm raw khai" tiin a ngèn a. 14 LALPA chun Mosie kuomah, "A pain a naunu hmaia chil a sâkkhum ngot khom ni sari sûng chu inzak a phur a ni naw am a ni? Khawhnawmah ni sari sie hmang inla, chu hnung chun riebûkah la lût nawk thei in tih" a ta. 15 Chuongchun, Miriam chu riebûk puo tieng ni sari sûng an sie a, an thuoi lût nawk hma chun mipui chu an inson nawh. 16 Chu hnunga chun mipuiin Hazerot chu an suoksan a, Paran thlalèrah riebûk an khuor a.
Numbers 13
1 LALPA chun Mosie kuomah, 2 "Israelhai kuoma ka pêk ding Kanan ram chu hang en thlithlai dingin pahnam tin inrawituhai laia mi pakhat seng thlang suokin tir rawh" a ta. 3 LALPA thupêk angin Mosie chun Paran thlalera inthokin Israel pahnam tin inrawituhai chu a tir a. 4 A tirhai hming chu: Reuben hnama inthokin Zakur naupa Samua; 5 Simeon hnama inthokin Hori naupa Safat; 6 Juda hnama inthokin Jefune naupa Kaleb; 7 Isakar hnama inthokin Josefa naupa Igal; 8 Efraim hnama inthokin Nuna naupa Hosea; 9 Benjamin hnama inthokin Rafu naupa Palti; 10 Zebulun hnama inthokin Sodi naupa Gadiel; 11 Manase hnam (Josefa hnam) a inthokin Susi naupa Gadi; 12 Dan hnama inthokin Gemali naupa Amiel; 13 Aser hnama inthokin Mikael naupa Sethur; 14 Naftali hnama inthokin Vofsi naupa Nabi; 15 le Gad hnama inthokin Maki naupa Geuel an nih. 16 Hienghai hi ram thithlai dinga Mosien a tirhai chu an nih. Mosie chun Nuna naupa Hosea chu Josua tiin a ko. 17 Mosien Kanan ram thlithlai dinga a tirhai kuoma chun, "Negev fe tlanga hmar tieng panin, tlângrama khin kai tung ro. 18 A ram hmêlhmang dâm, a rama chênghai tam le tam nawzie le hrât le hrât nawzie dâm, 19 an ram hluo that le that nawzie dâm, an chêngna khuohai chu kula inhuon a ni le ni naw dâm, 20 a ram leilung hnawng dàn, hnuoi a hâng that le that nawzie dâm, ram a ngaw am a pawn ti dâm hang thlithlai ro. A ram tharsuok thei hung hawn tum ngei ngei ro" tiin thu a'n cha a. Chu hun chu grêp ra hmasa a hmin tan hun a nih. 21 Chuongchun, Zin thlalera inthok chun an pan tung a, Hamath kawn bul Rehob chen an thlithlai a. 22 Negev fe thlengin Hebron an tlung a, chu chu milien Anak thlaa mi Abiman hai, Sesai hai le Talmai hai chêngna khuo a nih. Hebron khuo hi Aigupta rama Zoan khuo an indin hma kum saria an indin tah a nih. 23 Eskol ruom an tlung chun grep ra bawr khat, a kau pumin an sat bong a, chu chu theibufai le theichang ra leh mi pahniin an zawn a, an hawn a. 24 Chu ruom hminga Eskol an inbûkna san chu Israelhaiin grep ra bawr an lo lei a nih. 25 Ni sawmli zet a ram an fang hnung chun an hung kîr nawk a. 26 Paran thlalera Kades hmun, Mosie le Aron le Israel mipuihai umnaa an hung kîr nawk chun an rênga pungkhawm hmaah an thil hmuhai chu an ripawt a, a ram suok theihai chu an inentir a. 27 Hieng hin Mosie kuomah an hril a: "I mi tirna ram chu kan hang thlithlai ngei a, nenetui le khuoizu luongna ram a lo ni takzet el! Hi hi a ram suok thei ra chu a nih. 28 A mi chênghai ruok chu kawlhrawng tak el an na, an khawpuihai chu kula inhuon a na, a lien tawl hle bok a. Anak thlahai chen khom kan hang hmu a. 29 Amalek mihai chu Negev-ah an um a; Hit hai, Jebu hai le Amor hai chun tlângram an del a; Kanan mihai chu tuipui kam hnai le Jordan vadung hrûlah an chêng" tiin. 30 Kaleb chun Mosie hmaa mipui chier mur mur chu a zâp dei a, "Inthok suok ei ta, a ram chu hang làng ei tiu, ei ngam tawl ngei ding a ni si a" a ta. 31 Nisienlakhom a fepuihai ruok chun, "Anni chu eini hang tèr ruol ding an ni nawh, eini nêka hrât lem dai an nih" an ta. 32 Israelhai lai chun an ram hang en thlithlai thu chu tha naw takin an hril dar a, "Kan ram hang en thlithlai chun a rama chênghai a fâk zo pei a nih. Mi kan hmuhai chu mi lien tak tak vong an nih. 33 Mi lien Anak thla, Nefelimhai khom kan hang hmu a, anni laka chu khau ang chauin kan inhmu a, anni khomin khau ang chauin an mi hmu bok" tiin.
Numbers 14
1 Chu zân chun beidongin mipui chu an tap a. 2 Mosie le Aron chungah chierin, "Aigupta rama khan lo thi ta law law chu ni inla tha lem ding bah! An naw le bek thlalera khan lo thi ta lem inla ni ding! 3 Kawlhnâma thi el dingin ieng leia Pathienin hi rama hin a mi thuoi a na? Ei nuhmei le nauhai hi râlin mi lâkpèk an ta, ei ta dingin Aigupta rama kîr nawk a tha lem dai a nih. 4 Thuoitu ding thlang ei ta, Aigupta tieng kîr nawk ei tiu" an ta, an inrawn tuo a. 5 Mosie le Aron chu chu taka Israel mipui pungkhawmhai hmaa chun an bokkhup a. 6 Ram thlithlaia fehai laia thang Nuna naupa Josua le Jefune naupa Kaleb chun an silfèn an pot thlèr a, 7 Israel mipui pungkhawmhai kuoma chun, "Kan ram hang fang le thlithlai chu ram tha tawp a nih. 8 Ei chungah LALPA a lawm chun, chu ram, nenetui le khuoizu luongna rama chun mi thuoi tlung a ta, ei ta dingin mi pêng a tih. 9 LALPA chunga hin hel naw phot ei tiu. A ram mihai chu ti dêr naw ro, ei la dol zo vong tawl ding a nih. Humtu an nei nawh, eini kuoma ruok chu LALPA a um. Ti tawl dêr naw ro" tiin an hril a. 10 Nisienlakhom, pungkhawmhai chun lunga dêng an rot a. Chu phing leh Intuokna Puon in chunga chun pungkhawm po po hmaah LALPA ropuina chu a hung inlang a. 11 LALPA chun Mosie kuomah, "Ieng chen top am hi mihai hin an mi hmusit chei ding a na? Anni lai inchikna thil mak khâng zozai ka thaw hnung khom khan, ieng chen top am an mi la ring nuom naw zing ding a na? 12 Anni rawi hi hripuiin sukhlum vong ka ta, nang ruok chu anni nêka hnam ropui le lien lemin siem ka ti che" a ta. 13 Mosie chun LALPA kuomah, "I thilthawtheina hmanga hi mihai hi Aiguptaa inthoka i thuoi suok an ni leiin chuong ang thu chu Aigupta mihaiin lo hre pal an ta, 14 hi rama mihai kuoma hin hril sawng rawi an tih! Aw LALPA, anni chun hieng mihai lai hin i um ti an hriet tah a, nang chu aw LALPA, hmaisana meuh an hmu ta che a, i sûm chu an chungah i zârpek hlak a, sùnah sûm ngirin, zânah meiin an hma i thuoi hlak si a. 15 Voi khat thil thua i sukhlum vong chun, hnam danghaiin an chanchin hung hrieng an ta, 16 'LALPA chun intiemkam meua ram pêk a tiema chun a thuoi tlung thei ta naw leiin thlalèrah a sukhlum vong el a nih' an ti ding annawm! 17 A hmaa i lo puong ta hlak angin tu hi LALPA hrâtna suklang hun a nih. 18 Nangma ngeiin, 'LALPA chu lung inuoi tak, hmangainaa sip, mi suolhai le helhai khom ngaidam hlaktu, amiruokchu pahai suolna leia an nauhai le an nauhai nauhai, suon thum suon lina chen khom hrem hlaktu chu a nih' tiin i lo puong ta a. 19 Tuhin LALPA, i hmangaina nasa tak ang ngei le Aigupta ram an suoksana inthoka tu chena i ngaidam rop tah hlak ang khan hieng mipuihai suolna hi ngaidam lul rawh" tiin a ngèn a. 20 LALPA chun, "I hni ang chun ka ngaidam. 21 Amiruokchu, kei hi hring zing ka ni ang boka ka ropuina hnuoi pumah a sip zing sùng chun, 22 tu khom ka ropuina le inchikna thil mak Aigupta ram le thlalera ka thawhai hmu ta si a, ka thu awi nuom loa voi sawm zet mi fietuhai hrim hrim chun, 23 an pi le puhai kuoma inkhâm meua pêk ka tiem ram chu hmu top naw ni hai; anni laia mi ngainêptu hrim hrim khomin hmu bok naw ni hai. 24 Ka siehlaw Kaleb ruok hin chu ngaituona danglam puta lungril po poa a mi zui leiin, a ram va sira chun thuoi lût ka ta, a thlahaiin rochung an tih. 25 Amalek mihai le Kanan mihai chu ruomah an um leiin, zinga hin hnung tieng kîr nawk unla, Tuipui Sen hrùla fe thlaler panna lam tieng chun inthok suok ro" a ta. 26 Chun, LALPAN Mosie le Aron a biek a, 27 "Hieng mi rilo pung khawmhai, ka chunga chier hmanghai laka hin ieng chen am zâi ka daw ding a na? 28 An kuomah, ka hringna sâlin ka hril a nih, ka hriet ngeia in hril ang takin in chungah thawng ka tih. 29 Nangni laia intiema thang tah, kum sawmhni le a chung tieng, ka chunga chier po po ruong chu thlalera hin zâl a tih. 30 Jefune naupa Kaleb le Nuna naupa Josua ti chauh naw chun, bân phar meua in umna hmun dinga ka tiem ram chu tu khomin lût naw ti niu. 31 'Râlin an mi manpèk ding chauh' tia in hril in nauhai ruok chu thuoi lût ka ta, in hnawl hnung ram chu la chên an tih. 32 Nangni ruok chu in ruongin thlalèr nghâk a tih. 33 Thlalèra in ruonghai a riral vong hma khat chu, in ringum nawna ra chu tuorin, in nauhai chu kum sawmli sûng beram chingin hi thlalèra hin invâk invâk an tih. 34 Ram in va thlithlai ni, ni sawmli sûng chu ni khat aiah kum khat peia tiemin kum sawmli sûng chu in suol leiin tuor in ta, keima hnawla thang umzie hi iem a na ti hung hrieng in tih. 35 Kei LALPA hin chu chu ka hril a, hieng mi rilo pung khawmhai, kei mi dodâl dinga inhawr khawmhai chunga hin chuong thilhai chu thaw ngèi ngèi ka tih. Hi thlalera hin an tawpna chu tlung a ta; hi hmuna hin thîng an tih" a ta. 36 Chuongchun, ram thlithlai dinga Mosie mi tirh hung kîr nawk hai, 37 a ram chanchin ripawt tha naw taka thè dara mipui pungkhawmhai laia chierna intluntuhai po po chu LALPA hmaah hriin a man hlum vong a. 38 Ram thlithlai dinga fehai laia Nuna naupa Josua le Jefune naupa Kaleb ruok chu an thi ve nawh. 39 Chuong thu chu Israel thlahai po po kuomah Mosien a hril a, lungngaiin an inrùm a. 40 A zînga chun inhma takin an tho a, tlâng ram tieng pan an tum a, "Kan suol takzet a nih. LALPA tiem rama chun tuhin fêng kan tih" an ta. 41 Mosie ruok chun, "Ieng leia LALPA thupêk poisa loa fe in tum am a na? Hlawtling naw ti niu. 42 In kuomah LALPA a um naw leiin, in hmèlmahai lo that el ding chauh chun fe ting naw ro. 43 Amalekhai le Kanan mihai le khin indo in ta, LALPAN a nghatsan ta si cheu leiin in kuomah um naw nih, an kawlhnâma thi mei mei ding chauh in nih" a ta. 44 Nisienlakhom, anni ngairuotna hmangin tlâng tieng an pan lui a, LALPA Thuthlung bawm le Mosie ruok chun riebûk chu an suoksan nawh. 45 Chuongchun tlânga um Amalekhai le Kanan mihai chu an hung chim thla a, an lo bei a, an lo sât thal rem rum a, Horma chen an hnot thlùr tawl a.
Numbers 15
1 Chun, LALPAN Mosie a 2 "Israelhai inbiekpui la, hieng hin hril rawh: 'In umna ding ram ka pêk cheu in tlung pha chun, 3 LALPA kuoma meia thilhlân, pumraw thilhlân amanih, thutiem hlen dinga inthawina amanih, mani nuom thua thilhlân amanih, in kût hunbi pha amania bawngchal amanih, beram le kèl chal amanih in inhlàn taphot chu LALPA ta dinga rim inhnik a nih. 4 LALPA kuoma thilhlân inhlàntu taphotin bu le bâl thilhlâna hmang, beiphit indip kilogram khat, oliv hriek litar khat le hmet chu an inhlàn sa ding a nih. 5 Chun, pumraw thilhlân amanih, inthawina thilhlân amania beramte in inhlàn pha leh dawn ding thilhlânah uoiin litar khat in inhlàn sa bok ding a nih. 6 Bu le bâl thilhlàna beramchal in inhlàn chun beiphit dip kilogram hni, oliv hriek litar chenve le hmet pol chu inhlàn in ta, 7 uoin litar khat leh in inhlàn sa bok ding a nih. Hieng thilhlânhai hi LALPA ta dinga rim inhnik a nih. 8 Chun, pumraw thilhlân amanih, thutiem hlenna dinga inthawina amanih le LALPA kuoma inremna thilhlân amani-ah bawngchal in inhlàn chun, 9 bu le bâl thilhlâna dingin beiphit dip kilogram thum le oliv hriek litar hni hmet pol chu inhlàn in ta, 10 uoin litar hni in inhlàn sa bok ding a nih. Hi inthawina hi LALPA ta dinga rim inhnik a nih. 11 Bawngchal amanih, beramchal amanih, beramchal tuoi amanih kèlchal tuoi amanih in inhlàn pha chuong ang chun thaw hlak ro. 12 Ran pakhat nèka tam in inhlàn pha leh ran pakhat in inhlàna thil dang in hmang sa zât char kha ran in inhlàn sa zât ang peiin thaw sa ve pei ro. 13 "Chu rama pieng po po chun hieng ang pei hin LALPA ta dinga rim inhnik, meia thilhlân chu an thaw ding a nih. 14 Thang la hung thar pei chen khomin, ram dang mi amanih le nangni laia chêng ve tu khomin LALPA ta dinga rim inhnik, meia thilhlân an thaw pha chun nangni thaw ang charin an thaw ve ding a nih. 15 In thlahai chena ding khomin, mipuihai le in kuoma hnam dang umhai ta ding khomin dàn thuhmun in nei ding a nih; hnam danghai khom LALPA hmaa chu nangni leh angkhat vong an ni ding a nih. 16 Nangni ta ding le in kuoma um hnam danghai ta dingin dàn le thupêk hmun khat chauh a um ding a nih' tiin hril rawh" a ta. 17 Chun, LALPA chun Mosie a biek a, 18 "Israelhai inbiekpui la, hieng hin hril rawh: 'Ka thuoina ding cheu ram in hang tlung a, 19 a ram suok bu in fâk pha leh, a then chu LALPA kuoma thèn thilhlânah in inhlàn ding a nih. 20 Bei tlang in hmet hmasa tak laia mi tlang khat chu hrizawla bu, thèn thilhlâna in inhlàn angin bei tlang chu thênin in inhlàn ding a nih. 21 Hi hi thang la hung thar pei dinghai huna chen khom bei in hmet hmasa tak chu LALPA kuomah thèn thilhlâna dingin in inhlàn hlak ding a nih. 22 " 'LALPAN Mosie hmanga dàn a pêkhai chu tum rêng lei ni loin an bawsiet thei a. 23 Chun, hun la hung um peiah Mosie hmanga LALPA thupêkhai chu Israel mipuiin an lo zawm kim vong naw thei bok a. 24 Chuong thil chu mipuiin an hriet naw leia an bawsiet a ni chun, pumraw thilhlânah bawngchal tuoi, LALPA ta dinga rim inhnik chu inhlàn an ta, chu ruol chun a dàn ang takin bu le bâl thilhlân le dawn ding thilhlân inhlàn an ta, suol thawina dingin kèlchal inhlàn bok an tih. 25 Chun, thiempuin Israel thla pungkhawm po po ta dingin inremna siem a ta, an thaw palh a ni lei le LALPA ta dinga meia thilhlân le an bawsietna aia suol thawina chu inhlàn a ni tàk leiin, ngaidam nîng an tih. 26 Israel thla pungkhawmhai po po le an kuoma um ram dang mihai khom ngaidam ni vong an tih, an rênga an thaw palh a ni leiin. 27 " 'Miin hre loa suol a thaw palh a ni chun, suol thawina dingin kèl la tuoi kum khata upa a hung inhlàn ding a nih. 28 Hre loa LALPA hmaa suol thawtu ta ding chun thiempuin inremna siempêk a ta, ngaidam nîng a tih. 29 Hre loa suol thawtu chungthua dàn chu Israel thla, a rama pieng le ram dang mi, anni laia chêng ta dingin a'n ang vong a nih. 30 Hre zing sia tu khom suol lui chu, a rama pieng le ram dang mi khom ni sien, LALPA hming hrilsetu a ni leiin, chu mi chu a mihai laia inthoka tuithlàr ding a nih. 31 Chu mi chun LALPA thu chu a hmusit leiin a thupêkhai chu a bawsiet a na, tuithlàr ngei ngei ding a nih, a suol maw chu phur a tih' ti rawh" a ta. 32 Thlalèra Israelhai an um lai chun mi pakhatin Sabat nia thing a lâk khawm lai an hmu a. 33 Thing a lâk khawm lai hmutuhai chun Mosie le Aron le pungkhawmhai hmaah an hung thuoi a. 34 Ieng anga thaw di'm a nih ti hriet a la ni hma chun ripah an khum a. 35 Chun, LALPAN Mosie kuomah, "Chu mi chu sukhlum ding a nih. Khawhnawmah mipuiin lungin an dêng hlum ding a nih" a ta. 36 LALPAN thu Mosie a pêk angin mipui chun khawhnawmah an thuoi a, lungin an dêng hlum a. 37 LALPA chun Mosie kuomah 38 "Israelhai chu hieng ang hin hril rawh: 'In thla la hung pei dinghai chen khomin, silfèn hmawr kuolin pebuk siem un la, pebuk tin chu pat dumpawla siem ding a nih. 39 Pebuk chu in en zâtin, LALPA thupêkhai chu hre zing a, zawm a, in lungril chàk zawng le mit lâk zawng tienga inhmang loa khawsa ding in nizie inhriet suoktir hlak a ti cheu. 40 Chuonga in thaw chun ka thupêkhai po po zawm nachâng hrieng in ta, in Pathien ta dingin invong thienghlim thei in tih. 41 Kei hi LALPA in Pathien, Aigupta rama inthoka in Pathien ni dinga thuoi suoktu cheu, LALPA in Pathien chu ka nih' tiin" a ta.
Numbers 16
1 Levi naupa Kohat, Kohat naupa Izar, Izar naupa Kora le Reuben pahnama mi Eliab naupahai pahni- Dathan le Abiram le Pelet naupa Ona hai chu insukngèngin, 2 Mosie lakah an hel a. Anni chu Israelhai laia vàntlâng kaunsila an mi thlang, thuoitu challang zahni sawmngain an lo thlop bok a. 3 Anni pawl po chu Mosie le Aron inkhingpui dingin an hung inthok a, an kuomah, "In insukngèng taluo! Mipuihai khom hi an thienghlim ve vong a nih. LALPA khom an kuomah a um. Chuong chu ni siin, ieng dinga LALPA mipui pungkhawmhai nèkin in insie chunghnung lem am a na?" an ta. 4 Chu chu Mosien a hang hriet chun a bokkhup a. 5 Kora le a pawlhai kuoma chun, "Zìngah zîngkâr leh tu am ama mi, tu am a thienghlim ti LALPAN hung sukchieng a tih. Ama mi chu ama hnaia hung dingin ko a ta, a bulah inumtir a tih. 6 Kora, nang le i hnung zuituhai thaw ding chu hi hi a nih: mei lâkna berbu hung chawi ro; 7 chu taka chun meiling sie unla, LALPA hmaah rimtui raw ro. LALPAN tu am a thlang chu hre el ei tih. Nangni Levi thlahai hi an nawm insukngèng taluo chu!" a ta. 8 Mosie chun Kora kuoma khom, "Nangni Levi thlahai, ngàithla ro. 9 Israelhai Pathien chun LALPA biekbûka rong bawl a, mipuihai hmaah ngîra an rong bawl dingin Israel mipuihai laia inthokin a ser hrang cheu a, a bulah a sie cheu hi in ta dingin huntawk in la ti naw rop a ni maw? 10 Nangni le in chipui Levihai chu ama bul hnaiah a'n umtir cheu leiin tuhin thiempu nina chen khom inchu thlâk in tum a ni maw? 11 Nang le i hnungzuituhai po po hi LALPA dodal zawnga inthuruol in nih. Aron hi tu am a na, hienga a chunga in chier hi?" a ta. 12 Mosie chun Eliaba nauhai, Dathan le Abiram chu a'n kotir a Anni chun, "Hung naw ning ungah. 13 Nenetui le khuoizu luongna rama inthoka thlalèra mi that vong dinga i mi thuoi khom hi huntawk i la ti naw a ni maw? Tu hin kan chungah insuklal i tum nawk nghal a! 14 Chu chauh chu a ni le, nenetui le khuoizu luongna ramah i mi thuoi naw a, lo le grêp huon hai kan rochung ding i mi pêk bok nawh. Hieng mihai mit hi i khel dokpèk vong tum a ni? Keini chu hung naw top kan tih" an ta. 15 Mosie lung chu a sen hle a, LALPA kuomah, "An thil inhlàn lo pom naw rawh. Anni laka inthokin ieng khom ka lâk nawh, sabengtung takngiel khom; tu poi khom ka tawk bok nawh" a ta. 16 Mosie chun Kora kuomah, "Nang le i hnung zuituhai chu Aron leh zìngah zîng tieng LALPA hmaah in hung inlang ding a nih. 17 Mi tinin mei lâkna berbu hung chawi seng ro, a rêngin zahni sawmnga a ni kha, chu taka chun rimtui phul unla, LALPA hmaah hung chawi ro. Nang le Aron khomin in mei lâkna chu in hung chawi ding a nih" a ta. 18 Mi tin chu mani mei lâkna seng chawiin, rimtui phulin, Intuokna Puon in kota chun Mosie le Aron leh an va ngîr a. 19 Intuokna Puon in kota anni khingtu Kora le a hnung zuituhai po po an hung inkhawm chun LALPA ropuina chu pungkhawm po po hmaah a hung inlang a. 20 LALPA chun Mosie le Aron kuomah, 21 "Pungkhawmhai laia inthok hin insie kieng ro, thawk le khata ka sukhlum vong theina dingin" a ta. 22 Mosie le Aron ruok chu an bokkhup a, "Aw Pathien, nang chu mihriem hringna po po hnàr i na, mi pakhat suolna leiin pungkhawm po po chungah i lung a sen el di'm a nih?" an ta. 23 Chu phing leh LALPA chun Mosie kuomah, 24 "Pungkhawmhai hi hril la, Kora le Dathan le Abiram hai umna riebûkhai chu inkiengsan vong raw hai se" a ta. 25 Mosie chu a tho a, Dathan le Abiram hai riebûk panin a fe a, Israel upahai chun an zui a. 26 Chun, pungkhawmhai kuoma chun, "Hieng misuolhai puon ina inthok hin suok vong ro. An thil ieng khom tawk naw ro, an suolna chun fen hmang ve hlauh rawi a ti cheu" tiin a hril a. 27 Chuongchun, Kora le Dathan le Abiram hai puon ina inthok chun an suok ta sup sup a. Dathan le Abiram khom chu an hung suok a, an puon in kotkhâra chun an nuhmeihai, an nauhai le nautehai leh chun an ngîr a. 28 Mosie chun, "Keima lungril puok suoka ka thaw a ni nawzie le hieng thil hi thaw dingin LALPAN a mi tir a nih ti hi thila hin hrieng in tih. 29 Hieng mihai hi mi thi dàn pangngaiin an thi a, mi po po thil tuok anga an chunga hung tlung ve a ni chun Pathienin a mi tir naw ning a tih. 30 Amiruokchu, LALPAN thil thar danglam tak thaw a, hnuoiin a bau ka a, anni le an thil nei po po lem zo a, a hringa Seola an lût ruok chun, hieng mihai hin LALPA an lo ngainêp a nih ti hrieng in tih" a ta. 31 Chuong thil chu a hril zo charin, an umna hnuoi chu a hung kak a, 32 hnuoi chun a bau a ka a, Kora le a sûngkuo le an thil nei po po chu a lem ta vong a. 33 Chuongchun, an thil nei po po le chun a hringin Seolah an lût a; hnuoi chun a bau a'n chip khum a, pungkhawmhai laia inthok chun an boral tah a nih. 34 An khêk ri an hrietin, an kawl vela Israelhai chun, "Eini khom hnuoiin mi lem ve palh a tih" tiin an tlân dar chum chum a. 35 Chun, LALPAA inthokin mei a hung suok a, rimtui inhlàntu mi zahni le sawmnga chu a kâng hlum ta vong a. 36 LALPA chun Mosie kuomah, 37 "Meilinghai kha hla deu hlekah thai dar la, thiempu Aron naupa Eleazar khan kâng hlumhai mei lâknahai kha rût khawm raw se, thil thienghlim an ni si a. 38 Anni ngei hringna chunga suolhai meilâkna a ni kha. Meilâknahai chu sut phek la, maichâm chung inkhum thuona dingin ser rawh; LALPA kuoma inhlàn ta sa an ni leiin thil thienghlim a hung ni tah. Hi hi Israelhai ta dinga inchikna nîng a tih" a ta. 39 Thiempu Eleazar chun kâng hluma um hai mei lâkna dâr berbu chu a lâk khawm a, maichâm inthuona dingin a phêkin a'n suttir a, 40 LALPAN Mosie a hril ang takin a thaw a. Hi hi Aron thlahai chauh naw chu LALPA hmaah rimtui raw dingin an hung ding a ni nawh ti inhriettirna ding a nih, chuong naw chun Kora le a hnung zuituhai ang hung nîng an tih. 41 A zînga chun, "LALPA mihai in that" tiin Israel mipuihai chu Mosie le Aron chungah an chier a. 42 Mosie le Aron khinga mipui inhawr khawmhaiin Intuokna Puon in tieng an nghat lai chun sûmin Intuokna Puon in chu a hung bawm a, LALPA ropuina a hung inlang a. 43 Mosie le Aron chu Intuokna Puon in kota chun an fe a. 44 LALPA chun Mosie kuomah, 45 "Thawk le khata ka sukhlum vong theina dingin pungkhawmhai laia inthok hin inthier hmang ro" a ta. Anni chu an bokkhup a. 46 Chun, Mosie chun Aron kuomah, "I mei lâkna kha chawi la, rimtui sie la, maichâma mei la bok la, inrang takin mipui tieng pan la, an ta dingin inremna siempêk rawh. LALPA lungsenna a hung suok a, hripui a'n lèng tan a nih" a ta. 47 Aron chun Mosie hril angin a thaw a, mipui lai chun a tlân lût a. Hripui chu a'n lèng tan tah a, sienkhom Aron chun rimtui rawin an ta dingin inremna a siempêk a. 48 A thi le a damhai inkâra chun a ngîr a, hripui chu a'n kieng ta a. 49 Chuong sa khom chun, Kora leia thihai bâkah mi sîngkhat le sângli le zasari chu hripui chun a that hman a nih. 50 Hripui chu a'n kieng ta leiin Aron chu Mosie kuomah Intuokna Puon in kota chun a kîr nawk a.
Numbers 17
1 LALPA chun Mosie kuomah, 2 "Israelhai inbiekpui la, an sûngkuoa pahnam tin thuoitua inthokin hmol sawmpahni la khawm la, hmola chun a neitu seng hming ziek rawh. 3 Levi hmolah Aron hming ziek la, pahnam tin ta dingin hmol pakhat pei a ni ding a nih. 4 Intuokna Puon ina ka'n tuokpuina hlak che Thuthlung Bawm hmaah hmolhai chu intung rawh. 5 Ka mi thlang hmol chu hung inder a ta, Israelhaiin an chier khum rop che hi keiin ka sukrè ding a nih" a ta. 6 Mosie chun Israelhai chu a'n biekpui a, an thuoituhai chun hmol sawmpahni an pêk a, hmol pakhat chu pahnam lu peia ding a na, Aron hmol khom chu an hmol lai chun an inthangtir a. 7 Mosie chun hmolhai chu Thuthlung Puon ina chun LALPA hmaah a sie a. 8 Zîngkar chun Mosie chu Thuthlung puon ina chun a va fe a, Levi sûngkuo aiawtu Aron hmol chu a lo inder chauh khom ni loin a kumum a, a pàr a, ruon a lo ra a. 9 LALPA kuoma inthokin hmolhai chu Israel pungkhawm po po hmaa chun Mosien a hung chawi suok a, an en a, mani hmol seng chu an làk nawk a. 10 LALPA chun Mosie kuomah, "Thuthlung Bawm hmaah Aron hmol kha va sie nawk rawh. Hieng helhmang nauhai hi ka chunga an chier sukrèna ding le an thi pha nawna dinga inhriettirtu dingin sie zing rawh" a ta. 11 LALPA thupêk angin Mosie chun a thaw a. 12 Israelhai chun Mosie kuomah, "Chuong a ni chun kan thi ngei ding a ni chu! Mi boral kan ni ta a, kan se letdèr an tah! 13 LALPA biekbûk hung hnai met hman an thi vong chun, kan thi ram dêr el awm de!" an ta.
Numbers 18
1 LALPA chun Aron kuomah, "Nang le i naupahai le Levi chihai hin hmun thienghlima bawsietna maw chu phur in ta, thiempuhai bawsietna maw ruok chu nang le i naupahai chauin phur an tih. 2 Nang le i naupahaiin Thuthlung Puon in hmaa rong in bawl phaa in bula khawsaa thangpuitu ding cheu in pi le pu hnama mi Levi chia mihai chu hung thuoi rawh. 3 I hnuoiah thok an ta, Puon ina mawphurna sin po po thawng an ta, sienkhom hmun thienghlima hmangruo le maichâm ruok chu an tawk ding a ni nawh, anni le nang in thi nawna dingin. 4 Nang leh inthlopin, Puon in enkol tieng sin po poah maw phur an ta, an sin chu anni ngeiin ching fel an ta, mi dang mi naranin an hung thangpui ding chèu a ni nawh. 5 "Israelhai chungah ka lungsen thut nawk ta nawna dingin nangin hmun thienghlim le maichâm enkol sinah maw i phur ding a nih. 6 Keima ngeiin i Levi chanpuihai hi Israelhai laia inthoka la suokin Intuokna Puon ina rong bawl dingin ka'n ser thienghlim a, i ta dinga ka thilthlawnpêk an nih. 7 Chun, maichâm le puonzâr sûng tienga thiempu rongbawlna chu nang le i naupahai chauin in thaw ding a nih. Thiempu nina sin hi a thlawna ka pêk che a nih. Mi dang tu khom hmun thienghlim hung hnaitu chu sukhlum nîng an tih" a ta. 8 Chun, LALPAN Aron a biek a, "Ngai ta, ka kuoma thilhlân an hung chawi po po enkoltuah kei ngeiin ka ruot che a; Israelhaiin thil inthieng an hung inhlàn po po chu nang le i naupahai kumkhuo chanpuola dingin ka pêk cheu. 9 Maichâma meia raw ve lo thilhlân thienghlim tak, bu le bâl thilhlân hai, suol thawina thilhlân hai le thiem naw inthawina thilhlân hai chu nang le i naupahai chanpuol a nih. 10 Thil thienghlim tak a na, fa ro; pasal poin an fâk ding a nih. Thil thienghlimah in ngai ding a nih. 11 "Hi khom hi in chanpuol a nih: thèn thilhlâna Israelhaiin thilpêk an hung inhlànhai laia sie hranga um po po chu nang le i naupahai le naunuhai chanpuol ni rop dingin ka pêk cheu a, in sûngkuoa inthieng nawna kai lo poin fa thei in tih. 12 "LALPA kuoma Israelhaiin an tharsuok ra hmasa tak an hung inhlàna inthoka oliv hriek tha tak, uoiin thar inhnik tak le bu le bâl tha tak hai po po chu ka pêk cheu. 13 A ram tharsuok hmasa tak LALPA kuoma an hung chawi po po chu in chan ding a nih. In sûngkuoa inthieng nawna kai lo poin fa thei in tih. 14 "Israel rama thil hrim hrim LALPA kuoma an hung inhlàn chu i chan a nih. 15 LALPA ta dinga an pêk, sul kêu hmasa tak taphot chu, mihriem ni sien, ran ni sien, i chan a nih. Amiruokchu, nau pasal pieng hmasa tak le ran thienghlim lo tè pieng hmasa tak phot chu i'n tlan ngei ding a nih. 16 Thla khat a tling pha intlanna man tuk zât, hmun thienghlima hmang tangkaruo shekel ngain i'n tlan ding a nih. Shekel khat chu gera sawmhni a nih. 17 Amiruokchu bawngchal le beramchal le kèlchal pieng hmasa tak chu ran thienghlim an ni leiin i'n tlan ding a ni nawh; an thisen chun maichâm thè la, an thau chu meia thilhlânah raw rawh, chu chu LALPA ta dinga rim inhnik a ni si a. 18 An sahai chu i chan ding a nih, thèn thilhlâna inhlàn, a irawm le a chang tieng malhai chu i chanpuol a ni ang bok khan. 19 Israelhaiin thil thienghlim LALPA kuoma an inhlânhai po po laia sie hrang po chu nang le i naupahai le i naunuhai chanpuol rop dingin ka pêk che. LALPA hmaa nang le i thlahai ta dinga kumkhuoa machi thluthlungg a nih, " a ta. 20 LALPA chun Aron kuomah, "An rama hin rochan nei naw ti nih; anni lai chan nei bok naw ti nih. Israelhai laia i chanvo le rochan chu keima hi ka nih. 21 "Intuokna Puon in an enkol sawl manah Israelhai sawmapakhat po po chu Levihai chan dingin ka pêk a nih. 22 Tuta inthok chu Israel thlahaiin Intuokna Puon in hi an hung hnai ding a ni ta nawh, chuong naw chun an suol maw phurin thi hlau rawi an tih. 23 Intuokna Puon ina rongbawl sin chu Levihaiin thaw tàng an ta, bawsietna maw iengkim chu phur tàng an tih. Hi hi in thlahai chen khoma ka kumkhaw thupêk chu a nih. Israelhaia inthokin rochan nei naw ni hai. 24 Chu aia an rochana ka ruotpêk chu LALPA kuoma Israelhai sawmapakhat inhlân po po chu a nih. Chu lei chun a nih, 'Israelhai lai rochan nei naw ni hai' ka lo ti hrim kha" a ta. 25 LALPA chun Mosie a biek a, 26 "Levihai inbiekpui la, an kuomah hieng hin hril rawh: 'In rochan dinga Israelhai sawmapakhat ka pêk cheu chu an laka inthoka in dong pha chun, chu sawmapakhata inthoka sawmapakhat chu LALPA ta dingin in inhlàn ding a nih. 27 In thil inhlàn chu hrizawla bu thar hmasa tak le uoiin sawrna khura uoiin suok thar hmasa tak anga ngai nîng a tih. 28 Chuong anga Israelhai laka sawmapakhat in dong po poa mi chu LALPA ta dingin in inhlàn ve pei ding a nih. Chu thilhlàna LALPA chanpuol po chu Aron in pêk ding a nih. 29 In thil dong laia a tha tak le thienghlim tak pei chu LALPA chan dingin inhlàn ro'. 30 " 'Chun, Levihai kuomah hieng hin hril bok rawh: In thil nei laia a tha tak in inhlàn chu hrizawl le uoiin sawrna khura inthoka hung suok anga ngai nîng a tih' tiin. 31 A dang po chu Intuokna Puon in enkol sin in thaw hlaw a na, in sûnghai leh in nuomna naah fa thei in tih. 32 A tha tak LALPA kuomah in inhlàn tah chun hieng thila hin thiem naw chang ngai naw ti niu a, Israelhai thilhlàn thienghlim chu sukporche ngai nawng in ta, thi naw bok in tih" tiin.
Numbers 19
1 LALPA chun Mosie le Aron a biek a, 2 "Hi hi LALPA thupêk anga dânin a mamaw chu a nih: bawng la sen, hmèl hem lo le la sor ngai der lo chu i kuoma hung kei dingin Israelhai hril rawh. 3 Bawng chu thiempu Eleazar kutah pe la, riebûk puo tieng inkeitir sien la, chu taka chun ama hmu ngeiah that raw hai se. 4 Thiempu Eleazar chun a kut pàr chang tieng bawng thisena chun zuk phûm a ta, Intuokna Puon in hma tieng nghain voi sari a thè ding a nih. 5 A hmu lai ngeiin bawng la chu a vun hai, a taksa hai, a thisen hai le a ek hai pumin raw vong an tih. 6 Thiempu chun sidar thing dâm, hussop dâm le sahmul senlâr dâm chawi a ta, bawng la sen an rawna meia chun buk a tih. 7 Chu zoah thiempu chun a silfènhai sawpin tui insil fai a ta, riebûkah hung kîr thei tâng a ta, amiruokchu zân tieng chen inthieng nawna kai a tih. 8 A rawtu chun a silfènhai sawpin tui insil a ta, zân tieng chen inthieng nawna kai a tih. 9 "Inthieng nawna kai lo mi pakhatin bawng la sen vâp chu inthiel a ta, khawhnawm hmun faiah a pei ding a nih. Hi meivàp hi tuia inthienna an nei phaa hmang dingin Israel thlahai chun an sie tha ding a nih; chu chu suol sukfaina a nih. 10 Chun, bawng la sen vâp inkhawmtu chun a silfènhai sawp a ta, zân tieng chen inthieng nawna kai a tih. Hi hi Israel thlahai le anni laia um ram dang mihai ta dinga kumkhaw dàn ding chu a nih. 11 "Tu ruong khom ni sien, mithi ruong tawk taphot chu ni sari sûng porche kai a tih. 12 A ni thumna le ni sarinaah inthienna tuiin inthèng a ta, chu chun hung inthieng tâng a tih. Ni thumna le ni sarinaah a'n thien naw chun porche kai zing a tih. 13 Tu khomin tu ruong khom a them a, a'n thien si naw chun LALPA biekbûk a sukporche a nih. Chuong ang mi chu Israel mihai laia inthoka tuithlàr ding a nih. Inthienna tui chu thè khum a ni naw leiin mi porche a na, a porchèna chu amaah a kop zing a nih. 14 "Puon inah mi a lo thi chun, hi hi in thaw dàn ding chu a nih: tu khom puon ina hung lût le chu taka um po po chu ni sari sûng porche kai an tih. 15 Chun, bûr le bèl, sìn nei lo po po khom porche kai vong bok a tih. 16 "Tuola kawlhnâma mi that ruong amanih, thi pangngaia thi ruong amanih le mihriem ru amanih le thlàn amanih tawk rêng rèng chu ni sari sûng porche kai a tih. 17 "Chuonga porchèna kai chu hieng anga inthien fai ding a nih: Bêl ring rêkah tui thar thun a, suol thawina bawng la vâp kha bêla tuia chun phul ding a nih. 18 Mi inthieng pakhatin hussop lain tuia chun phûm sien, puon in le a sûnga hmangruo po po le a sûnga umhai chu thè raw se. Mihriem rû amanih, thlân amanih, mi an that amanih le thi pangngaia thi amanih ruong tawkhai chu thè khum bok raw se. 19 Mi inthieng chun mi porche chu a ni thumna le ni sarinaah tui chu thè khum a ta, a ni sarina chun hung inthieng a tih. A silfènhai sawp a ta, insil a ta, zân tieng chun hung inthieng tâng a tih. 20 Sienkhom, mi porche, inthien si lo chun, LALPA hmun thienghlim a sukporche leiin a mihai laia inthoka tuithlàr ding a nih. Inthienna tui chu thè khum a ni naw leiin a porche a nih. 21 Hi hi an ta dinga kumkhaw dàn ding chu a nih. "Inthienna tui thètu khom chun a silfènhai a sawp ding a nih. Chun, inthienna tui tawk taphot chu zân tieng chen porche kai a tih. 22 Mi porchein a tawk taphot chu a hung porche a, chu porche tawk taphot chu zân tieng chen porchèng a tih" tiin.
Numbers 20
1 Israel thlahai po po chu a thla khatnaa chun Zin thlaler an hung tlung a, Kadesh-ah umhmun an khuor a. Chu taka chun Miriam a thi a, an phùm a. 2 Dawn ding tui a um naw leiin mipui pungkhawm chun Mosie le Aron chu an hung inhuol a. 3 Mipuihai chun, "LALPA hmaa kan unauhai an thi lai khan Pathienin mi lo sukhlum ve law law sien ni ding bah! 4 Ieng leia LALPA mihai hi an ran ruol le thlalèra thi el dinga i thuoi am a na? 5 Ieng leia Aigupta rama inthok khan hieng ang ram tha lo taka hin i mi thuoi lût tawl am a na? Bu le bâl, theichang, grêp le theibufai hai hlak hmu ding um hrim hrim lo, tui dawn ding hlek khom um bok si lo!" tiin Mosie chu an suosal hrep a. 6 Mosie le Aron chu mipui laia inthokin an suok a, Intuokna Puon in kota chun an fe a, an bokkhup a, an kuomah LALPA ropuina chu a hung inlang a. 7 LALPA chun Mosie kuomah, 8 "I hmol chawi la, nang le i unaupa Aronin mipui ko khawm ro. An mit hmu ngèiah saw lungpui son tui insuo dingin hril rawh. Pungkhawmhai le an ran ruolhai dawn ding saw lungpuia inthok son tui i lâk suok ding a nih" a ta. 9 Chuongchun, thu pèka a um angin, Mosie chun a hmol chu LALPA hmaa inthokin a lâk suok a. 10 Ama le Aron chun mipui chu lungpui bula chun an ko khawm a. Mosie chun an kuomah, "Helhmanghai, ngai thla ro, hi lungpuia inthok hin tui kan hung lâk suokpèk ding cheu am a ni?" a ta. 11 Chun, Mosie chun a bân a hlàng a, a hmolin lung chu voi hnih a vuok a, tui a hung inkhaw suok huou huou a, pungkhawmhai le an ranhai chun an tlàn a. 12 LALPA ruok chun Mosie le Aron kuomah, "In mi ring zo tawk naw a, ka thienghlimna phua Israelhai mit hmua in mi chawimawi naw leiin, hieng pungkhawmhai hi ka pêk rama chun thuoi naw ti niu" a ta. 13 Hi hi a nih Meribah tui, Israelhaiin LALPA inhalpui a, anni laia a thienghlimzie a hung tàrlangna hmun chu. 14 Mosie chun Kadesh-a inthokin Edom lal kuomah palai tirin thu a thon a: "I unau Israelhai chunga harsatna hung tlung po po chu in lo hriet vong ta thei. 15 Kan pi le puhai chu Aigupta ramah an tla thla a, chu taka chun kum tam tak kan khawsa a. Keini le kan thlatuhai chu Aigupta mihaiin an mi soisak rimsi hle a. 16 Amiruokchu LALPA kan ko a, a mi ngàithlàk a, a vàntirko a hung tir a, Aigupta rama inthokin a mi thuoi suok tah a nih. Tu hin in ram bul el, Kadesh-ah kan um a. 17 Lunginsiet takin in ram hraw tlang mi phalpèk ro. Lo amanih, grêp huon amanih hraw nawng kan ta, in tuikhura tui dawn bok nawng kan tih. Lal lamlienah fèng kan ta, in ram kan fe thleng hma khat chu voi tieng amanih chang tieng amanih pet nawng kan tih" tiin. 18 Nisienlakhom, Edom lal chun, "Fe thleng thei naw ti niu; in fe thleng tum chun nangni bei dingin kawlhnâm leh hung inthok kan tih" tiin a don a. 19 Israelhai chun, "Lamlienpui chauh hrawng kan ta, keini le kan ranhaiin in tui an dawn chun a man pe vong kan ti cheu. Kea hraw thleng chau a nih kan hni, thil dang ieng khom kan hni sa nawh" an ta. 20 Ama ruok chun, "Hraw thleng lo ding" a ti tlat a. Edom chu a sipai tam tak le hrât tak leh anni bei ding chun a hung inthok a. 21 Chuonga Edomin an ram hraw thleng a phal naw lei chun Israelhai chun an kîrsan a. 22 Israel thla, mipui po po chun Kadesh suoksanin Hor tlâng an tlung a. 23 Edom ramri bul Hor tlânga chun LALPAN Mosie a biek a, 24 "Aron hi a chipuihai kuomah thuoi a ni ding a ni tah. In pahnia Meriba tuikhura ka thupêk laka in hel leiin Israelhai ka pêk rama chun lût thei naw nih. 25 Aron le a naupa Eleazar ko la, Hor tlângah fepui rawh. 26 Aron silfèn kha hlippèk la, a naupa Eleazar inhâktir rawh, Aron chu a chipuihai kuoma thuoi a ni ta ding a ni si a; tlânga chun thing a tih" a ta. 27 LALPA thupêk ang takin Mosie chun a thaw a. Mipui hmuah Hor tlâng chu an kai a. 28 Mosie chun Aron thiempu silfèn chu a hlippèk a, a naupa Eleazar chu a'n hâktir a. Aron chu tlâng sïpa chun a thi a, Mosie le Eleazar chu an hung kîr nawk a. 29 Aron thi thu mipuiin an hriet chun Israel sûngkuo po poin ni sawmthum an sùn a.
Numbers 21
1 Kanan mi Arad lal, Negev-a um chun Israelhai chu Atarim panin an hung ti a hrietin a lo bei a, a then a lo man a. 2 Israelhai chun LALPA kuomah "Hienghai hi kan kutah i mi pêk phot chun, an khawpuihai hi sukram vong kan tih" tiin thu an intiem a. 3 Israelhai hnìna chu LALPAN a ngàithlàk a, Kanan mihai chu an kutah a pêk a, anni le an khuohai chu an sukram vong a, chu hmun hminga chun Hormai an inbûk a. 4 Hor tlânga inthok chun Edom ram hêlin Tuipui Sen tieng an kîr nawk a, a lam chu a'n kuol leiin mipuiin an nghok ta hle a. 5 Mipui chu Pathien le Mosie lakah an chier a, "Thlalèra thi dingin ieng dinga Aigupta rama inthokin i mi thuoi suok am a na? Bei hlak um lo! Tui khom um bok lo! Hi bu luoksuokum vet khom hi kan hnàm zo tah!" an ta. 6 Chu phing leh, LALPAN rûl, mi chukna chihai chu mipuihai lai chun a tir a, Israelhai chu an chuk hlum teu a. 7 Mipuihai chu Mosie kuomah an hung a, "LALPA le nangma kal zawnga kan lo tong kha thil suol kan thaw a nih. Rûl mi la hmangpèk dingin LALPA hni rawh" an ta, Mosie chun mipui ta dingin a hnipèk a. 8 LALPA chun Mosie kuomah, "Rûl lim siem la, ban lêrah khai rawh, rûl chuk tu khomin a en chun dam a tih" a ta. 9 Chuongchun, Mosien dâr rûl a siem a, ban lêrah a khai a, rûl chuk tu khom dar rûl en taphot chu an dam pei a. 10 Israel thlahai chu an fe pei a, Obot-ah umhmun an khuor a. 11 Obot-a inthok chun an suok nawk a, ni suokna tieng, Moab thlaler bul, Iye Abarim-a chun umhmun an khuor nawk a. 12 Chu taka inthoka fe peiin Zered Ruom-ah umhmun an khuor a. 13 Chu taka inthok chun an suok nawk a, Arnon vadung kamah umhmun an khuor a, chu chu Amor ram chena inzar, thlalèr hmora um a nih. Arnon vadung hi Moab ramria um, Moab le Amorhai inkâra ramri vadung a nih. 14 Chu lei chun a nih LALPA Indona Bu-a chun, "Sufaah Waheb ruom inthûk a um, Arnon vadung ruom le chun, 15 A ruom pangpèr insawn thla chun, Moab ramria Ar khuo a sun"tiin a'n ziek. 16 Chu taka inthok chun Beer panin an fe pei a. Hi hmun hi a nih LALPAN Mosie kuoma, "Mipuihai ko khawm la, tui ka pêk ding a nih" a tina hmun chu. 17 Chuongchun, Israelhai chun hi hla hi an sak a:"Aw tuikhur, hung inchik suok la, Zâiin awi kan ti che; 18 Lalhai cho suok tuikhur chu, Mipui thuoituhai ngeiin, Lal hmol le funghrola an cho"tiin. Thlalèra inthok chun Matana an pan a, 19 Matanaa inthokin Nahaliel, Nahaliela inthokin Bamot, 20 Bamot-a inthokin thlaler inlangna Pisga tlâng hnuoia um Moab phaizawl chu an tlung a. 21 Israelhai chun Amor lal Sihon kuomah, 22 "I ram mi'n hraw tlangtir raw khai. Lo amanih grep huon amanih hraw nawng kan ta, i tuikhura tui dawn bok nawng kan tih. I ram kan fe thleng hma khat chun lal lamlienah fe pei kan tih" tiin mi an tir a. 23 Sienkhom Sihon chun Israelhai hraw thleng chu a phalpèk nawh. A sipai po po a khawm a, Israelhai bei ding chun thlalerah a tir a, Jahaz an tlung chun Israelhai leh an inbei a. 24 Israelhai chun kawlhnâm leh an lo bei a, a ram chu Arnon vadunga inthoka Jabok vadung chen, kula inhuon Amon mihai le an ramri bul chen chun an lâk vong a. 25 Israelhai chun Amor mihai khuo po po, Hesbon le a se vela khuo po po khom chu an lâk vong bok a, an hluo a. 26 Hesbon chu Amor lal Sihon khawpui a nih. Ama chu kha hmaa Moab lal do a, Arnon vadung chena a ram po po lapèktu a nih. 27 Hieng ang hin hlain an lo phuok a, "Hesbonah hung unla, Sihon lal khawpui chu, Indin thar nawk ei tiu. 28 Hesbon a'nthok mei a suok, Sihon khawpuia mei chu, Moab-a Ar khuo a lem zo, Arnon hmun sànga lênghai. 29 Aw Moab, i chung a pik, Khemo nauhaij, in se let dèr!In pathien chun vâkvai dingin, In nau pasalhai a siem a, In nau nuhmeihai khom chu, Amor lal Sihon kuomahSala man din a pêk suok. 30 Sienkhom keinin kan tukdol, Hesbon kan suksiet dêr a, Dibon chen kan sukram a, Nofa chen kan sukchimit, Medebe chen khom thang sain"tiin. 31 Chuong ang chun Amor-hai rama chun Israelhai chu an um a. 32 Chun, Mosie chun Jazer khuo enthla dingin mi a tir a, chu khuo chu an làk a, chu taka um Amorhai chu an hnot suok a. 33 Chu zoah an kîr a, Basan tieng an pan tung a, Basan lal Oga chu a sipai po po leh Edrei hmunah anni chu lo bei dingin a hung inthok suok a. 34 LALPA chun Mosie kuomah, "Ti dêr naw rawh. Ama le a sipaihai le a ram chu i kutah ka pêk tah. Hesbona Amor lal Sihon chunga i thaw angin a chunga khom thaw ve rawh" a ta. 35 Chuongchun, ama le a nauhai le a sipaihai chu tu khom hla nei dêr loin an that fai vong a, a ram chu an hluopèk tah a.
Numbers 22
1 Chuongchun, Israelhai chu fe peiin Jeriko zawn, Jordan suo tieng râl Moab phairuoma chun umhmun an khuor a. 2 Chun, Zipor naupa Balakin Amor mihai chunga Israelhai thilthaw po po chu a lo hriet a. 3 Israelhai chu an tam si leiin Moab mihai chu an thlabâr hle a, a ram pumin an mangang takzet a. 4 Chuongchun, Moab-hai chun Midian upahai kuomah, "Hi honpui hin bawngin hlo an pet zo angin ei sevela mi po po hi an pet zo vong ding a nih" an ta. Chuong hun laia Moab lal chu Zipor naupa Balak a nih. 5 Ama chun Eufretis Tuipui kama a pi le puhai ram Pethora um, Beor naupa Balaam kuoma chun mi tirin hieng ang hin thu a'n cha a: "Aiguptaa inthoka hung suok mipuiin a ram an hung dàp sip a, ka depah an um a. 6 Ka ngam ruol an ni bok si naw leiin tu hin nang hung la, hnea a rama inthoka ka hnot suok tawl theina dingin, tongsie hung inphur tawl rawh. Nangin mal i sawmhai chu malsawmin an um a, tongsie i'n phurhai chu tongsie phurin an um ti ka hriet si a" tiin. 7 Moab upahai le Midian upahai chu aien man ding chawiin an suok a, Balaam kuom chu an va tlung a, Balak thucha chu an hril a. 8 Ama chun an kuomah, "Voizàn chu hi taka hin riek phot unla, LALPAN a mi hril dàn ang angin in kuomah thu hung inhriettir nawk ka ti cheu" a ta, chuongchun Moab milienhai chu a inah chun an riek a. 9 Balaam kuoma chun Pathien a hung a, "Hieng mihai hi tu hai am an na?" a ta. 10 Balaam chun, "Moab lal, Zipor naupa Balakin thu a hung incha a, 'Aiguptaa inthoka hung suok mipuiin a ram an dàp sip el a, ka depah an um a. 11 Ka ngam ruol an ni bok si naw leiin tu hin nang hung la, hnea a rama inthoka ka hnot suok tawl theina dingin, tongsie hung inphur tawl rawh' a ti a nih" a ta. 12 Sienkhom Pathien chun Balaam kuomah, "Anni chu zui naw rawh. Chuonghai chu tongsie i'n phur ding a ni nawh; mal ka sawmhai an nih" a ta. 13 Zîng kàr a hung tho chun Balaamin Moab mi lienhai kuomah, "In ram tieng kîr nawk ta ro, nangni le fe chu LALPAN a remti nawh" a ta. 14 Chuongchun, Maob mi lienhai chu Balak kuom tieng an kîr nawk a, "Balaamin a mi zui nuom nawh" tiin an hril a. 15 Balak chun mi lien tam lem, a hmaa fehai neka ropui lem a tir nawk a. 16 Anni chu Balaam kuomah an hung a, "Zipor naupa Balakin hieng ang hin thu a mi'n cha: Ka kuoma i hung hi ieng khomin dâl naw raw se; 17 lawmman tam tak pèng ka ti che a, i hril ang ang chu thawng ka tih. Hung la, hieng mihai hi ka ta dingin tongsie hung inphur hràm rawh khai' tiin" an ta. 18 Sienkhom Balaam chun an kuomah, "Balakin tangkaruo le rangkachaka sip a lal in mi pe ding khom ni sien, LALPA Pathien thupèk bàk chu ieng khom ka thaw thei nawh. 19 A hung hmasahai ang bok khan voi zàn ka inah riek unla, LALPAN thil dang iem hril ding a mi nei la nghâk ka tih" a ta. 20 Zàna chun Balaam kuomah Pathien a hung a, "Hieng mihai hi nangma koa hung an ni leiin zui tawl la, sienkhom ka hril che chauh thaw rawh" a ta. 21 Chuongchun zîngkàr a tho chun a sabengtung a buotsai a, Moab mi lienhai chu a zui ta a. 22 A fe phing leh Pathien lung a sen a, lo dang dingin LALPA vântirko chu lampuiah a lo ngîr a. Balaam chu a sabengtung chungah a chuong a, a siehlaw pahniin an zui a. 23 Kawlhnâm chawia lampuia LALPA vântirko ngîr sabengtungin a hmu chun lam sirah a pêt a, ram hnuoiah a fe a, Balaam chun lampuia khal kai nawk tumin sabengtung chu a vuok a. 24 Chun, LALPA vântirko chu grêp huon pal le pal inkâr inchêp taka hin a lo ngîr nawk a. 25 Sabengtung chun LALPA vântirko chu a hmu a, pal chu a va hneng a, Balaam ke chu pal leh a hneng de a, chuongchun a vuok nawk ta a. 26 LALPA vântirko chu a khêl deuah an tawl son a, hmun inchêp lai tak, chang tieng voi tieng pêtna ding a um nawna hmuna chun a lo ngîr a. 27 Sabengtung chun LALPA vântirko chu a hmu a, a bok a, Balaam lungsen chun a hmolin a zei zot zot a. 28 Chuphing leh, LALPAN sabengtung bâu chu a hong a, Balaam kuomah, "Ieng am i chungah ka thaw suol a, voi thum zet i mi vuok el chu?" a ta. 29 Balaam chun sabengtung kuomah, "Mi invêt angin i mi soisak a ni hi! Ka kuta kawlhnâm chawi ni lang chu tu hin zuk that nghal ka ti che" a ta. 30 Sabengtung chun, "Voisun ni chena nuom nuoma i chuongna hlak i sabengtung ka ni naw am a ni? Hieng hi i chungah thaw ka chîng hlak am a ni?" a ta, ama chun, "Chîng ngai lo e, " a ta. 31 Chu phing leh LALPAN Balaam mit chu a hongpèk a, lampuia kawlhnâm chawia ngìr LALPA vântirko chu a hmu a, chuongchun a kûn a, hnuoi sikin a bokkhup a. 32 LALPA vântirko chun a kuomah, "Ieng dinga voi thum top el i sabengtung i vuok? I fena hi ka nâk kal zawng a ni leiin dang ding chein ka hung a nih. 33 Sabengtung chun a mi hmu a, ka hmaa inthokin voi thum a pêt a ni kha. Pêt naw sien chu that tàng ka ti che a, sabengtung ruok chu hlàng ka tih, " a ta. 34 Balaam chun LALPA vântirko kuomah, "Ka lo suol a nih. Mi dang dingin lamah i ngîr ti ka hriet naw lei a nih. I lawm naw zawng a ni chun kîr nawk el ka tih" a ta. 35 LALPA vântirko chun Balaam kuomah, "Hieng mihai hi zui la, amiruokchu ka hril che chauh hril suok rawh, " a ta. Chuongchun, Balaam chun Balak mi lienhai chu a zui ta a. 36 Balaam a hung ti Balakin a hriet chun an ramri hmawr, Arnon vadung kama Moab khuoa chun hmuok dingin a'n thok suok a. 37 Balak chun Balaam kuomah, "Inhmaw takin ka ko che an naw maw? Ieng dinga i hung el naw? Lawmman pe thei lo ding che am ka ni?" a ta. 38 Balaam chun, "Hi, tu hin ka hung annawm. Ka nuom nuom hril thei am ka ni? LALPAN ka baua a sie chauh ka hril ding a nih" a ta. 39 Chuongchun, Balaam chu Balak leh Kiriat Huzot-ah an fe a. 40 Balak chu bawng le beramin a'n thawi a, Balaam le a kuoma umhai chu a then a pêk a. 41 A zînga chun Balakin Balaam chu Bamot Baal-ah a hang fepui a, chutaka inthok chun Israel mihai a then chu a zuk hmu phàk a.
Numbers 23
1 Balaam chun Balak kuomah, "Hi taka hin maichâm pasari mi bawlpèk la, bawngchal pasari le beramchal pasari mi buotsaipèk bok rawh" a ta. 2 Balak chun Balaam hril ang chun a thaw a, an pahni chun maichâm pakhat peiah bawngchal le beramchal an inhlàn a. 3 Balaam chun Balak kuomah, "I thilhlân bula hin lo ngîr zing la, kei chu va fe hrang ka ta, mi be dingin LALPA a hung el thei a, ka kuoma a puong taphot chu hril ka ti che" a ta. Chuongchun, tlâng kol vungah a hang fe a. 4 Pathienin Balaam chu a lo inhmupui a. Balaam chun, "Maichâm pasari ka buotsai a, maichâm tinah bawngchal le beramchal ka'n hlàn a nih, " a ta. 5 LALPA chun Balaam bauah thu a sie a, a kuomah, "Kîr nawk ta la, hi thucha hi Balak kuomah hril rawh, " a ta. 6 Chuongchun a kîr nawk a, maichâm sîra chun ama le Moab mi lienhai po po chu an lo ngîr a. 7 Balaam chun hrillawkna thu chu a puong suok ta a:Aramk a'nthok Balakin a mi hung thuoi, Sak tlâng rama Moab lal chun; 'Hung la, Jakob sûngkuohai chuKa ta din tongsie inphur la, Israel chu hnawl hmang rawh' tiin. 8 LALPAN tongsie a'n phur naw chu, Ieng tin am inphur thei ka ta?LALPAN a hnawl si lo hai chu, Ieng tin am hnawl thei ka ta? 9 Lung tolawta inthokin ka hmu phâk a, Tlâng sîpa inthokin ka thlîr tawl:A hlanga um ding hnam an na, Hnam dang ang an ni ve nawh; 10 Jakob thla pilvut zât hiel chu, Tuin am tiem zo thei an ta?Israelhai hmun lia thea hmun khat khom, Tu in am inchik zo sèng an ta?Mi fel thiin mi'n thitir rawh, An tawpna anga tawp ve ka nuom!"tiin. 11 Balak chun Balaam kuomah, "I mi thaw dàn hi ieng tizie am an ta a? Ka hmèlmahai tongsie inphur dingin ka hung inthuoitir che a, chuong chu thaw ta nèkin mal i sawm ta hlauh lem a!" a ta. 12 Balaam chun, "LALPAN ka baua thu a sie chu ka hril suok naw dim a ni?" tiin a don a. 13 Chun, Balak chun a kuomah, "Hmun dangah fêng ei ta, chu taka inthok chun hmu thei tawl i tih. An umna chin po po hmu thei i ta, an rêng chun hmu vong kher naw ti nih. Chu taka inthok chun tongsie i mi'n phurpêk ding a nih" a ta. 14 Chuongchun, Pisga tlâng sîpa khaw thlîrna Zofima chun a thuoi a, chu taka chun maichâm pasari a siem a, maichâm tina chun bawngchal le beramchal a'n hlàn seng a. 15 Balaam chun Balak kuomah, "Saw laia LALPA ka va biek karin i thilhlân bula hin lo um rawh" a ta. 16 LALPA chun Balaam chu a'n hmupui a, a bauah thu a sie a, "Kîr nawk ta la, Balak kuomah hi thucha hi hril rawh, " a ta. 17 Chuongchun a kîr nawk a, maichâm sìra chun ama le Moab mi lienhai po po chu an lo ngîr a. Balak chun, "LALPA chun iem a hril che leh?" a ta. 18 Chuongchun, a hrillawkna chu a puong ta a:"Balak, tho la, ngàithla rawh, Zipor naupa, ka thu ngai rawh; 19 Pathien chu mihriem ang a, Khêl hril hlak mi a ni nawh; Mihriem nauhai anga lungril, Thlâk el hlak mi a ni bok nawh. Hril sia thaw ngai lo a ni?Thu tiem hlen ngai lo a ni? 20 Malsawmpèk di'n thu ka hmu a, Mal a sawm ta sa hrim an na, Keiin chu chu ka sût thei nawh. 21 Jakob ta din sietna ka hmu nawh, Israel ta din buoina ka hmu nawh; LALPA an Pathienin a umpui a, Anni lai Lal rawl an ri zing; 22 Pathienin Aiguptaa inthokin, Anni chu a hung thuoi suok a, Ramsiel anga thâ hrât an nih; 23 Jakob chu dawi hne ruol lo, Israel chu ái ieng ang khoma, Hang ngam ruol ding a ni nawh. Jakob le Israel chungthua chu, "Pathienin a va thawpek nasa de!", Ti hi mihai hril tak nîng a tih. 24 Keipui angin mipui an tho, Keichal angin an hung tho suok; An sa se a fâk zo hma chun, A thisen a liek kawl hma chun, Chawlin bok nawk ngai naw nih"tiin. 25 Balak chun Balaam kuomah, "Tongsie i'n phur dêr naw a ni khomin mal chu a te hlek khom sawmpèk lul naw rawh" a ta. 26 Balaam chun, "LALPA hril ang ang chu ka thaw ding a nih ti ka hril ta che a ni naw am a ni?" tiin a don a. 27 Chun, Balak chun Balaam kuomah, "Hung rawh, hmun dangah thuoi nawk ka ti che, chu taka inthok chun tongsie i mi'n phurpèk Pathienin a remti hlauh tàkah" a ta. 28 Balak chun thlaler zuk thlir theina tlâng Peor tlâng sîpa chun Balaam chu a thuoi a. 29 Balaam chun, "Maichâm pasari mi siempêk la, bawngchal pasari le beramchal pasari mi buotsaipêk bok rawh" a ta. 30 Balak chun Balaam ti ang chun a thaw a, maichâm tina chun bawngchal pakhat le beramchal pakhat a'n hlàn a.
Numbers 24
1 Israelhai malsawmpèk chu LALPA lawmzawng a nih ti Balaamin a hriet chun kha hma ang khan aien dingin a fe hrang nuom ta naw a, thlaler tieng a ngha a, 2 a pahnam a pahnama riebûk khuor Israelhai chu a hmu a. Pathien thlarau chu a chungah a hung tlung a, 3 hi thu hi a hril ta a:"Beor naupa Balaam thu, Mita chieng taka hmu theitu thu, 4 Pathien thu hretu thu, Iengkimthawthei inlàrna hmutu, A hmaa bokkhup a, A mit hung inhong tah thu chu: 5 "Aw Jakob, i puon inhai a mawiin, Aw Israel, i chêngna hmunhai a mawi! 6 "Ruom angin an inzâr duoi a, Va kama huon ang a na, LALPA phun aloi thing ang, Va kama sidar thing ang a nih. 7 Vân ruotui dong thàng a ta, Ram hnawngah thlai chi thlâk an tih. "An lal chu Agagl nêkin ropui a ta, An lalram chu hmingthang a tih. 8 "Aigupta rama inthokin, Pathienin a hung thuoi suok a, Ramsiel anga tha hrât an nih. Dotu hnam danghai dol hmangin, An ruhai vaw hawp an ta, An thalin kâp tlang an tih. 9 Keichal anga bok inzielin, Keipui angin bok zâl an ta, Tu'n am kei tho ngam an ta?Nangni malsawmtu cheu chu, Malsawmin um hai sien la, Tongsie inphurtu cheu chu, Tongsie phurin um raw se"tiin. 10 Chu zet chun Balaam chunga chun Balak lungsenna chu a chok a. A kut chu nuoiin, "Ka hmèlmahai tongsie inphur dingin ka'n chà suok che a, voi thum rau mal i sawm ta a. 11 Tu hin suok nghal la, i in tieng fe dai rawh. Lawmman tam tak pêk che ka tum vei leh LALPAN i lawmman hmu ding a dâl si che a" a ta. 12 Balaam chun Balak kuomah, "I mi hung tirhai kha ka lo hril a ni naw am a ni? 13 'Balakin tangkaruo le rangkachaka sip a lal in khom mi pe ding ni sien, LALPAN thu a mi pêk bâk chu keima chun ieng khom, a sie a tha, ka thaw thei nawh, LALPA mi hril chauh ka puong thei a nih' ti ka lo hril tawl kha. 14 Tu hin ka mihai kuom tieng ka kîr nawk ding a ni ta a, sienkhom la hung vak rawh, hieng mihai hin tuta hnunga i mihai chunga an thaw dàn ding la hang hril ka ti che" a ta. 15 Chuongchun, Balaam chun hieng thu hi a hril a:"Beor naupa Balaam thu, Mita chieng taka hmu theitu thu, 16 Pathien thuhai hretu thu, Iengkimthawthei inlàrna hmutu, A hmaa bokkhup a, A mit hung inhong tah thu chu: 17 "La hung ding mi chu ka hmu a, La hnai si lo mi chu ka hmuh. Jakob a'nthok arasi hung suok a ta, Israel a'nthokin lal hmol suok a tih. Moab lu bûr chu vaw hawp a ta, Setha nauhai lu ru po po khom. 18 Edom chu tukdol a ta, A hmelma Seir chu hnêng a tih. Israel ruok chu hrât pei a tih. 19 Jakob a'nthok roreltu hung a ta, Khuoa thi mahlahai nuoi bo a tih"tiin. 20 Chu zoah Balaam chun Amalek a hmu a, a thu chu a puong a:"Amalek chu hnam hmasa tak a na, Sienkhom a tawpah hung sieng a tih"tiin. 21 Chu zoah Ken mihai a hmu a, a thu chu a puong a:"I chêngna hmun a him, Lungpuiah bu i sep; 22 Sienkhom Kenhai chu suksiet nîng in ta, Asuria-haiin salah thuoi an ti cheu"tiin. 23 Chu zoah hi thu hi a hril nawk a:"Chuong chu Pathienin a thaw pha, Tu am dam zo tâng an ta? 24 Kittim a'nthok long hung an ta, Asur le Eber tukdol an ta, Anni khom tlu se vong an tih"tiin. 25 Chun, Balaam chu a tho a, a in tieng a kîr nawk a, Balak khom chun a fena ding tieng a pan ve ta a.
Numbers 25
1 Sitim ruoma Israelhai an um laiin chu taka um Moab nuhmeihai chu an pawl a. 2 Chuong nuhmeihai chun an pathien kuoma inthawinaa dâm an fiel a, inthawina sa chu fain an pathien hmaa chun an kûn ve a. 3 Peor-a an Baal chu Israelhai khomin an biek ve tah leiin an chungah LALPA lungsen chu a so hle a. 4 LALPA chun Mosie kuomah, "Hieng hotuhai po po hi thuoi tawl la, LALPA lungsenna tibaium tak el chu Israelhai chunga inthoka a'n kieng theina dingin sûn varah LALPA hmaah sukhlum vong rawh" a ta. 5 Mosie chun Israel rorêltuhai kuomah, "Peor-a Baal biea thang in mihai seng chu in sukhlum ding a nih" a ta. 6 Chuonga Intuokna Puon in bula Mosie le Israel pungkhawmhai po po an tap lai chun an mit hmua ngei Israel mi pakhat hin a insûngah Midian nuhmei a hung thuoi lût a. 7 Aron naupa Eleazar naupa Finehas chun a hmuin inkhawmnaa inthokin a suok a, fei a lâk a, 8 Israel pa chu a puon inah a zui lût a, Midian nu le chun an pahniin feiin a sun tlang a, Israelhai chunga hremna chu a rè ta a. 9 Chu hremna hripui chun mi sînghni le sângli a that hman a nih. 10 LALPA chun Mosie kuomah, 11 "Thiempu Aron naupa Eleazar naupa Finehas chun Israelhai laka ka thîkthu a siet anga a thîkthu a suksiet leiin Israelhai chunga ka lungsen chu a re ta a, ka thîkthu lungsen leiin Israelhai chu sukbohmang ta naw ning. 12 Chuleiin, ngai ta, keima le inremna thuthlung chu ama leh thlung ka tih ti hril rawh. 13 Pathien inzaumna hum dinga thîkthu sukse a, Israel thlahai ta dinga inremna a siem leiin, ka thuthlung hi ama le a thlahai kumkhaw thiempu nina thuthlung nîng a tih', ti rawh" tiin. 14 Israel mi, Midian nuhmei le an that hming chu Simeon sûngkuoa mi Salu naupa Zimri a nih. 15 Midian nuhmei an that hming chu Zura naunu Kozbi a na, Zura chu Midian pahnam pakhat laia lal a nih. 16 LALPA chun Mosie kuomah, 17 "Midianhai chu hmèlma angin en la, sukbohmang rawh. 18 Peor-a khan dawhaa thawin an hlèm cheu a, an farnu, Midian mi lien naunu Kozbi, hripui a hung tlunga thata um khom kha, Peor-a thil tlung nghong suok a nih" a ta.
Numbers 26
1 Hripui inkieng hnung chun LALPAN Mosie le thiempu Aron naupa Eleazar hai chu a biek a, 2 "Israel thlahai po po, râl do thei chin kum sawmhni le a chung tieng po chu a pahnam hnamin tiem vong ro" a ta. 3 Chuongchun, Mosie le Eleazar chun Jeriko zawn, Jordan kam, Moab phaiah anni rawi chu an inbiekpui a, 4 "LALPAN thu Mosie a pêk angin, mipuihai chu kum sawmhni le a chung tieng po tiem vong ro" an ta. 5 Israel nau lutîr Reuben naupahai chu: Hanok sûngkuo thlâtu chu Hanok; Palu sûngkuo thlâtu chu Palu; 6 Hezron sûngkuo thlâtu chu Hezron le Karmi sûngkuo thlâtu chu Karmi a nih. 7 Hienghai hi Reuben pahnama mi po an na, tiem po chu sîngli le sângthum le zasari le sawmthum an nih. 8 Palu chun Eliab a thla a, 9 Eliab naupahai chu Nemuel, Dathan le Abiram an nih. Dathan le Abiram hai hi khawtlâng thuoitu, Kora hnung zuia Mosie le Aron beitu le LALPA laka helhai kha an nih. 10 Hnuoiin a bau a ka a, anni chu Kora leh a dol hmang a, Kora hnungzuitu zahni sawmnga khom meia lem hmangin an um kha. Anni chu inchikna ding an lo ni tah. 11 Kora nauhai ruok chu an thi ram ve nawh. 12 Simeon thla pahnamhai chu: Nemuel sûngkuo thlâtu chu Nemuel; Jamin sûngkuo thlâtu chu Jamin; Jakin sûngkuo thlâtu chu Jakin; 13 Zera sûngkuo thlâtu chu Zera le Saul sûngkuo thlâtu chu Saul a nih. 14 Simeon pahnama mi po zât chu an rêngin sînghni le sânghni le zahnih an nih. 15 Gad thla pahnamhai chu: Zefon sûngkuo thlâtu chu Zefon; Hagi sûngkuo thlâtu chu Hagi; Suni sûngkuo thlâtu chu Suni; 16 Ozni sûngkuo thlâtu chu Ozni; Eri sûngkuo thlâtu chu Eri; 17 Arodi sûngkuo thlâtu chu Arodi; le Areli sûngkuo thlâtu chu Areli a nih. 18 Hienghai hi Gad thlàhài chu an na, an rêngin sîngli le zanga an nih. 19 Juda naupahai chu Er le Onan an na, Kanan-ah an thi a. 20 Juda thlaa mi pahnamhai chu: Sela sûngkuo thlâtu chu Sela; Perez sûngkuo thlâtu chu Perez; Zera sûngkuo thlâtu chu Zera a nih. 21 Perez thlàhài chu: Hezron sûngkuo thlâtu chu Hezron le Hamul sûngkuo thlâtu chu Hazmul a nih. 22 Hienghai hi Juda thlàhài an na, an rêngin sîngsari le sângruk le zanga an nih. 23 Isakar thla pahnamhai chu: Tola sûngkuo thlâtu chu Tola; Pua sûngkuo thlâtu chu Pua; 24 Jasub sûngkuo thlâtu chu Jasub; le Simron sûngkuo thlâtu chu Simron a nih. 25 Hienghai hi Isakar thlahai chu an na, an rêngin sîngruk le sângli le zathum an nih. 26 Zebulun thla pahnamhai chu: Sered sûngkuo thlâtu chu Sered; Elon sûngkuo thlâtu chu Elon; le Jahleel sûngkuo thlâtu chu Jahleel a nih. 27 Hienghai hi Zebulun thlàhài chu an na, an rêngin sîngruk le zanga an nih. 28 Josefa thlahai chu an pahnam ang dungzuiin Manase le Efraim an nih. 29 Manase thlahai chu: Makir sûngkuo thlâtu chu Makir, Makir naupa Gilead sûngkuo thlâtu chu Gilead a nih. 30 Gilead thlàhài chu: Iezer sûngkuo thlâtu chu Iezer; Helek sûngkuo thlâtu chu Helek; 31 Asriel sûngkuo thlâtu chu Asriel; Sekem sûngkuo thlâtu chu Sekem; 32 Semida sûngkuo thlâtu chu Semida; Hefer sûngkuo thlâtu chu Hefer a nih. 33 Hefer naupa Zelofehad chun nau pasal nei loin nau nuhmei chauh a nei a, chuonghai chu Mahla, Noa, Hogla, Milka le Tirza an nih. 34 Hienghai hi Manase thlàhài chu an na, an rêngin sîngnga le sânghni le zasari an nih. 35 Efraim thla pahnamhai chu: Suthela sûngkuo thlâtu chu Suthela; Beker sûngkuo thlâtu chu Beker; le Tahan sûngkuo thlâtu chu Tahan a nih. 36 Suthela thlâhai chu: Eran sûngkuo thlâtu Eran. 37 Hienghai hi Efraim thlàhài chu an na, an rêngin sîngthum le sânghni le zanga an nih. Chuonghai po po chu Josefa thlà, pahnam hrang hrang hai chu an nih. 38 Benjamin thla pahnamhai chu: Bela sûngkuo thlâtu chu Bela; Asbel sûngkuo thlâtu chu Asbel; Ahiram sûngkuo thlâtu chu Ahiram; 39 Supham sûngkuo thlâtu chu Supham; le Hupham sûngkuo thlâtu chu Hupham a nih. 40 Bela thlâa mi Arda chun Arda sûngkuo a thlâ a, Naaman chun Naaman sûngkuo a thlâ. 41 Hienghai hi Benjamin thlàhài chu an na, an rêngin sîngli le sângnga le zaruk an nih. 42 Dan thla pahnam chu: Suham sûngkuo thlâtu chu Suham a nih. 43 Dàn thla, Suham pahnama mi chu an rêngin sîngruk le sângli le zali an nih. 44 Aser thla pahnamhai chu: Imna sûngkuo thlâtu Imna; Isvi sûngkuo thlâtu Isvi; le Beria sûngkuo thlâtu Beria a nih. 45 Beria thlaa inthokin, Heber sûngkuo thlâtu Heber le Malkiel sûngkuo thlâtu Malkiel an hung suok a. 46 Aser chun nau nuhmei pakhat a hming Sera a nei. 47 Hienghai hi Aser thlàhài chu an na, an rêngin sîngnga le sângthum le zali an nih. 48 Naftali thlahai chu, an sûngkuo angin, Jazel sûngkuo thlâtu chu Jazel; Guni sûngkuo thlâtu chu Guni; 49 Jezer sûngkuo thlâtu chu Jezer; Silem sûngkuo thlâtu chu Silem a nih. 50 Hienghai hi Naftali thlàhài chu an na, an rêngin sîngli le sângnga le zali an nih. 51 Israel thla pasal an tiemhai po po zât chu nuoi ruk le sângkhat le zasari le sawmthum an nih. 52 Chun, LALPAN Mosie a biek a, 53 Hienghai hi an tam dàn zirin ram sempèk rawh. 54 A tam deuh ram pe lien deuh la, a tlawm deu pe tlawm la, intiemna ang dungzuiin ram chu sem rawh. 55 Amiruokchu, thumvawrin, an pipu pahnam hming ang peiin ram chu chang an tih. 56 Ram chu a chin a lien thumvawr dàn ang peia sem ding a nih. 57 Hienghai hi an pahnam ang peia an tiem Levi thlàhài chu an nih: Gerson sûngkuo thlâtu chu Gerson; Kohat sûngkuo thlâtu chu Kohat; Merari sûngkuo thlâtu chu Merari a nih. 58 Hienghai khom hi Levi pahnamhai an nih: Libni, Hebron, Mali, Musi le Kora hai. (Kohat chu Amram pu a nih. 59 Amram nuhmei chu Jokebed, Levi thlaa mi, Aiguptaa Levi sûngkuoa inthoka pieng a nih. Amram chun naupa Aron le Mosie le naunu Miriam a nei a. 60 Aron chu Nadab, Abihu, Eleazar le Ithamar hai pa a nih. 61 Nadab le Abihu ruok chu LALPA hmaa mei hmang lo ding chi an inhlân lai khan an thi. ) 62 Levi thla, pasal thla khata upa chin le a chung tieng an tiem po chu sînghni le sângthum an nih. Anni hi ram sem chang ve ding laia mi an ni naw leiin Israelhai an tiem ruolin an tiem ve naw a nih. 63 Hienghai hi Jeriko zawn, Jordan kam, Moab phaia Mosie le thiempu Eleazarin Israel thla an tiemhai chu a nih. 64 Mosie le Aronin Sinai thlalèra Israel thla an tiemhai laia mi kha pakhat khom an um ta nawh. 65 LALPAN, "Thlalèrah an thi ngei ngei ding a nih" a lo ti ta si a. Jefune naupa Kaleb le Nuna naupa Josua ti naw chu tu khom a dam an um ta nawh.
Numbers 27
1 Josefa naupa Manase thla Makira naupa Gilead, chu naupa Hefer, Hefer naupa Zelofehad nau nuhmeihai chu Mahla, Noa, Hogla, Milka le Tirza an nih. 2 Intuokna Puon in kot tieng hungin Mosie le thiempu Eleazar le pungkhawmhai hmaa chun an ngîr a, 3 "Kan pa hi thlalèrah a thi a. LALPA khinga inthuruol, Kora hnung zuitu pawl lai khan a thang ve naw a, ama thil suol thaw leia nau pasal nei loa thi a nih. 4 Nau pasal a nei naw lei elin kan pa hming chu ieng leiin am a thlàhài lai a bo el ding a na? Kan pa unauhai lai chanvo mi pe ve rawh" an ta. 5 An thu chu Mosien LALPA hmaah a'n tlun a. 6 LALPA chun Mosie a biek a, 7 "Zelofehad naunuhai hril hi a'n dik a nih. An pa unauhai lai chanvo i siem ngei ding a nih. An pa chanvo chu i pêk ding a nih. 8 Chun, Israel thlàhài kuomah, 'Nau pasal nei loa mi a thi chun a ro chu a naunuhai in pêk ding a nih. 9 Naunu a nei naw chun a ro chu a unauhai in pêk ding a nih. 10 Unau a nei naw chun a ro chu a pa unauhai in pêk ding a nih. 11 Chun a pain unau a nei naw chun a ro chu a laibung hnai tak pèng in ta, ama chun ro chu inkhawm a tih. LALPAN thu Mosie a pêk angin, hi thu hi Israelhai ta dingin dàn thupêk nghet nîng a tih' tiin hril rawh" a ta. 12 Chun, LALPAN Mosie kuomah, "Abarim tlânga khin hang fe la, Israel thlahai ka pêk ding ram hang thlîr rawh. 13 I hang thlîr zo pha leh, i unaupa Aron ang bokin i chipuihai lai lawr khawm ni ve tâng i tih, 14 Zin thlalèra pungkhawmhai an chier lai khan ka thienghlimna phua mi chawimawi dinga thu ka pêk cheu chu in pahnia in bawsiet leiin" a ta. (Chu chu Zin thlalèr Kades-a Meriba tuia thil tlung kha a nih). 15 Chun, Mosie chun LALPA kuomah, 16 "Mi po po hringna hnàr LALPA Pathien chun Israel pungkhawmhai thuoitu ding mi ruot raw se. 17 Ama chun an hma thuoiin an hnung dâl hlak sienla, LALPA mipuihai chu vêngtu nei lo beram ang an ni nawna dingin" a ta. 18 Chuongchun, LALPA chun Mosie kuomah, "Nuna naupa, thlarau nei mi chu thuoi la, a chungah kut innghat rawh. 19 Thiempu Eleazar le pungkhawmhai hmaah inngirtir la, an mithmua ngei thuoituah la lût rawh. 20 Israel pungkhawm po poin a thu an awi theina dingin i thuneina sem bok rawh. 21 Urim le Thummimm hmanga Pathien rawn chu thiempu Eleazar thaw ding a na, a thu ngâichângin Josua chun Israel pungkhawmhai fe son hun ding le riebûk khuorna ding hmun hril hlak a tih" a ta. 22 Mosie chun LALPA hril angin a thaw a, Josua chu a thuoi a, thiempu Eleazar le pungkhawm po po hmaa chun a'n ngirtir a. 23 Mosie hmanga LALPA hril angin, a chungah a kut a'n nghat a, a aiawtu dingin a ruota.
Numbers 28
1 Chun, LALPAN Mosie a biek a, 2 "Israel thlahai kuomah thu pe la, a hun ruot takah ka kuoma thilhlân, meia thilhlân le bu le bâl thilhlân, ka ta dinga riminhnik chu an inhlàn hlak ding a nih. 3 Hieng hin hril rawh: Hi hi LALPA kuoma meia pumraw thilhlân in inhlàn ding chu a nih: ni tinin beramchal tuoi, kum khata upa le hmèl hem lo pahni a ni ding a nih. 4 Zîng tieng pakhat inhlàn unla, zân tieng pakhat inhlàn ro. 5 Bu le bâl thilhlân, beiphit indip tak kilogram khat, hriek a sawra sawr litar khat le hmet pol le chun in inhlàn hmun khat ding a nih. 6 Hi hi LALPA ta dinga meia thilhlân, a ta dinga rim inhnik, Sinai tlânga inthoka an lo thaw tan tah chu a nih. 7 Dawn ding thilhlân chu beram pakhat peiah litar khat a ni ding a nih. Uoiin tak chin chu hmun thienghlimah LALPA hmaah in bun suok ding a nih. 8 Zân tienga beram in inhlân chu zîng tienga in thaw ang bokin, dawn thilhlân leh inhlàn ro. Hi hi meia thilhlân, LALPA ta dinga rim inhnik chu a nih. 9 " 'Sabat pha beram tuoi pahnih, kum khata upa le hmèl hem lo inhlàn un la, bu le bâl thilhlâna dingin beiphit indip tak, oliv hriek le hmet pol kilogram hni le dawn thilhlân chu inhlàn sa bok ro. 10 Ni tina pumraw thilhlân le dawn thilhlân bâkah hi hi Sabat zâta pumraw thilhlân in inhlàn ding chu a nih. 11 " 'Thla thar ni hmasa takah LALPA kuoma pumraw thilhlânah bawngchal tuoi pahnih, beramchal pakhat le beramchal tuoi pasarih, kum khata upa le hmèl hem lo inhlàn ro. 12 Bawngchal pakhat peiah bu le bâl thilhlâna dingin beiphit kilogram thum, 13 beram pakhat peiah kilogram hni le beramchal tuoi pakhat peiah kilogram khat inhlàn ro. Hi hi pumraw thilhlân, LALPA ta dinga meia thilhlân, rim inhnik chu a nih. 14 Bawngchal pakhat peiah dawn thilhlân uoiin litar hni, beramchal pakhat peiah uoiin litar khat le a chenve le beramchal tuoi pakhat peiah uoiin litar khat a ni ding a nih. Hi hi thla thar ni khat zâta pumraw thilhlân in inhlàn dàn ding chu a nih. 15 Pumraw thilhlân le dawn thilhlân pàngngai bâkah, LALPA kuoma suol thawina thilhlânah kèlchal pakhat in inhlàn bok ding a nih. 16 Thla hmasa tak ni sawm le ni liah LALPA Fekân Kùt in hmang ding a nih. 17 Chu thla ni sawm le ni nga ni chu ruoi the ni nîng a ta, ni sari sûng chu chol thang lo bei chauh fa ro. 18 A ni khat ni chun inkhawmpui thienghlim nei unla, ieng sin khom in thaw ding a ni nawh. 19 LALPA kuoma pumraw thilhlân, meia thilhlânah bawngchal tuoi pahnih, beramchal pakhat le beramchal tuoi pasarih, kum khata upa le hmèl hem lo chu inhlàn ro. 20 Bawngchal pakhat peiah bu le bal thilhlâna dingin beiphit, oliv hriek le hmet pol, kilogram thum, beramchal pakhat peiah beiphit kilogram hni, 21 beramchal tuoi pakhat peiah kilogram khat inhlàn ro. 22 Mipuihai ta dinga inremna siempêkna dingin, suol thawina thilhlânah kèlchal pakhat inhlàn bok ro. 23 Hi hi zîng tienga pumraw thilhlân pàngngai in inhlàn bakah buotsai ro. 24 Hieng ang hin LALPA ta dinga rim inhnik, bu le bâl thilhlân chu ni tin, ni sa ri sûng in inhlàn ding a nih; chu chu pumraw thilhlân le dawn thilhlân in thaw pàngngai bâka in buotsai ding chu a nih. 25 A ni sarinaa chun inkhawmpui thienghlim nei unla, sin ieng khom in thaw ding a ni nawh. 26 Chun, in tharsuok hmasa tak in inhlàn hun, Hapta Kùta in bu thar suokhai in inhlàn ni chun inkhawmpui thienghlim nei unla, ieng sin khom thaw naw ro. 27 Pumraw thilhlâna dingin bawngchal tuoi pahnih, beramchal pakhat le beramchal tuoi pasarih, kum khata upa le hmèl hem lo chu LALPA ta dinga rim inhnikah inhlàn ro. 28 Bawngchal pakhat peiah bu le bâl thilhlâna dingin beiphit, oliv hriek le hmet pol kilogram thum, beram pakhat peiah beiphit kilogram hni, 29 beramchal tuoi pakhat peiah beiphit kilogram khat, inhlàn ro. 30 In ta dinga inremna siemna dingin kèlchal pakhat suol thawina dingin inhlàn sà ro. 31 Hienghai hi pumraw thilhlân le bu le bâl thilhlân pàngngai hrim bâkah dawn thilhlân leh inhlàn dingin buotsai ro. In ran inhlànhai chu hmèl hem lo a ni ngei ding a nih.
Numbers 29
1 " 'Thla sarina, ni khat ni chun sin thaw loa umni khâmin inkhawmpui thienghlim nei in ta, chu ni chu in ta dinga tawtawrawt mùt ni a nih. 2 LALPA ta dingin pumraw thilhlân, rim inhnik buotsai unla, bawngchal tuoi pakhat, beramchal pakhat le beramchal tuoi pasarih, kum khata upa le hmèl hem lo chu inhlàn ro. 3 Bawngchal pakhat peiah bu le bâl thilhlâna dingin beiphit, oliv hriek le hmet pol kilogram thum, beramchala dingin beiphit kilogram hni pei, 4 beramchal tuoi pakhat peia dingin beiphit kilogram khat pei inhlàn ro. 5 In ta dinga inremna siemna dingin kèlchal pakhat inhlàn sà bok ro. 6 Hieng thilhlânhai hi thla tin le ni tina pumraw thilhlân dâm, bu le bâl thilhlân dâm le dawn thilhlân, thaw dàn ding tuk ta sa hai bàka thilhlân chu a nih. Meia LALPA ta dinga thilhlân, rim inhnik chu a nih. 7 " 'Thla sarina ni sawma chun inkhawmpui thienghlim nei ro. Ieng khom fain dawn naw unla, sin thaw bok naw ro. 8 LALPA ta dinga rim inhnik, pumraw thilhlânah bawngchal tuoi pakhat, beramchal pakhat le beramchal tuoi kum khat mi pasari, an rênga hmèl hem lo chu, inhlàn ro. 9 Bu le bâl thilhlâna dingin beiphit indip tak, oliv hriek le hmet pol chu bawngchal pakhatah kilogram thum, beramchal pakhatah kilogram hni, 10 beramchal tuoi pakhat peiah kilogram khat inhlàn ro. 11 Inremna dinga suol thawina thilhlân, pumraw thilhlân, bu le bâl thilhlân le dawn thilhlân pangngai hrim bâkah suol thawina dingin kèlchal pakhat inhlàn sa bok ro. 12 " 'Thla sarina ni sawm le ni ngana chun inkhawmpui thienghlim nei unla, sin ieng khom thaw naw ro. LALPA ta dingin ni sari sûng kùt in hmang ding a nih. 13 LALPA ta dinga rim inhnik, pumraw thilhlânah bawngchal tuoi sawmpathum, beramchal pahni le beramchal tuoi kum khat mi sawm le pali, an rênga hmêl hem lo chu inhlàn ro. 14 Bawngchal tuoi pakhat peia dingin bu le bâl thilhlâna ding, oliv hriek le hmet pol, beiphit indip tak kilogram thum, beramchal pakhat peiah kilogram hni le 15 beramchal tuoi pakhat peiah kilogram khat buotsai ro. 16 Inremna dinga suol thawina thilhlân, pumraw thilhlân, bu le bâl thilhlân le dawn thilhlân pangngai hrim bâkah suol thawina dingin kèlchal pakhat inhlàn sa bok ro. 17 " 'A ni hninaa dingin bawngchal tuoi sawmpahni, beramchal pahni le beramchal tuoi, kum khata upa sawmpali, an rênga hmêl hem lo vong chu inhlàn ro. 18 Bawngchal le beramchal le beramchal tuoi pakhat peia bu le bâl thilhlân le dawn thilhlâna inhlàn ding bituk zât ang pei chu buotsai ro. 19 Inremna dinga suol thawina thilhlân, pumraw thilhlân, bu le bâl thilhlân le dawn thilhlân pangngai hrim bâkah suol thawina dingin kèlchal pakhat inhlàn sa bok ro. 20 " 'A ni thumna dingin bawngchal tuoi sawmpakhat, beramchal pahni le beramchal tuoi, kum khata upa sawm le pali, an rènga hmêl hem lo vong chu inhlàn ro. 21 Bawngchal le beramchal le beramchal tuoi pakhat peia bu le bâl thilhlân le dawn thilhlâna inhlàn ding bituk zât ang pei chu buotsai ro. 22 Inremna dinga suol thawina thilhlân, pumraw thilhlân, bu le bâl thilhlân le dawn thilhlân pangngai hrim bâkah suol thawina dingin kèlchal pakhat inhlàn sa bok ro. 23 " 'A ni linaa dingin bawngchal tuoi sawm, beramchal pahni le beramchal tuoi, kum khata upa sawm le pali, an rênga hmêl hem lo vong chu inhlàn ro. 24 Bawngchal le beramchal le beramchal tuoi pakhat peia bu le bâl thilhlân le dawn thilhlâna inhlàn ding bituk zât ang pei chu buotsai ro. 25 Inremna dinga suol thawina thilhlân, pumraw thilhlân, bu le bâl thilhlân le dawn thilhlân pangngai hrim bâkah suol thawina dingin kèlchal pakhat inhlàn sa bok ro. 26 " 'A ni nganaa dingin bawngchal tuoi pakuo, beramchal pahni le beramchal tuoi, kum khata upa sawm le pali, an rênga hmêl hem lo vong chu inhlàn ro. 27 Bawngchal le beramchal le beramchal tuoi pakhat peia bu le bâl thilhlân le dawn thilhlâna inhlàn ding bituk zât ang pei chu buotsai ro. 28 Inremna dinga suol thawina thilhlân, pumraw thilhlân, bu le bâl thilhlân le dawn thilhlân pangngai hrim bâkah suol thawina dingin kèlchal pakhat inhlàn sa bok ro. 29 " 'A ni ruknaa dingin bawngchal tuoi pariet, beramchal pahni le beramchal tuoi, kum khata upa sawm le pali, an rênga hmêl hem lo vong chu inhlàn ro. 30 Bawngchal le beramchal le beramchal tuoi pakhat peia bu le bâl thilhlân le dawn thilhlâna inhlàn ding bituk zât ang pei chu buotsai ro. 31 Inremna dinga suol thawina thilhlân, pumraw thilhlân, bu le bâl thilhlân le dawn thilhlân pangngai hrim bâkah suol thawina dingin kèlchal pakhat inhlàn sa bok ro. 32 " 'A ni sarinaa dingin bawngchal tuoi pasari, beramchal pahni le beramchal tuoi, kum khata upa sawm le pali, an rênga hmêl hem lo vong chu inhlàn ro. 33 Bawngchal le beramchal le beramchal tuoi pakhat peia bu le bâl thilhlân le dawn thilhlâna inhlàn ding bituk zât ang pei chu buotsai ro. 34 Inremna dinga suol thawina thilhlân, pumraw thilhlân, bu le bâl thilhlân le dawn thilhlân pangngai hrim bâkah suol thawina dingin kèlchal pakhat inhlàn sà bok ro. 35 " 'A ni rietnaa chun umni khamin inkhawmpui thienghlim nei unla, sin ieng khom thaw naw ro. 36 LALPA ta dinga meia thilhlân le rim inhnik, pumraw thilhlâna dingin bawngchal pakhat, beramchal pakhat le beramchal tuoi pasarih, kum khata upa le an rênga hmêl hem lo vong chu inhlàn ro. 37 Bawngchal le beramchal le beramchal tuoi pakhat peia bu le bâl thilhlân le dawn thilhlâna inhlàn ding bituk zât ang pei chu buotsai ro. 38 Inremna dinga suol thawina thilhlân, pumraw thilhlân, bu le bâl thilhlân le dawn thilhlân pangngai hrim bâkah suol thawina dingin kèlchal pakhat inhlàn sà bok ro. 39 Hienghai hi mania thu in intiemkamna hlenna dinga thil in inhlàn le mani puok suoka thilpêk inhlânhai bâka a hunbi neia kût in hmang phaa pumraw thilhlân, bu le bâl thilhlân, dawn thilhlân le inremna inthawina thilhlân in buotsai dàn ding chu a nih' ti rawh" tiin. 40 LALPAN a kuoma thu a pêk po po chu Mosie chun Israelhai a hril a.
Numbers 30
1 Mosie chun Israel pahnam tin thuoituhai kuomah, "Hi hi LALPA thupêk chu a nih: 2 Miin LALPA kuomah thu intiemkamna a nei chun a thu sût loin a tiem ta po po chu a hlen ngèi ding a nih. 3 "A pa ina la khawsa nunghâkin LALPA kuomah thu intiemkamna a nei a, 4 a pain a'n tiemkamna chu a hriet a, ieng khom a hril si naw chun, a thu intiemkamna chu a hlen ngèi ding a nih. 5 A pain a hriet hnunga a phal naw a ni ruok chun a thu intiemkamnaa inthok chun fihlim a ta, a pain a phal naw leiin LALPAN ngaidam a tih. 6 "Thu intiemkamna a nei zing lai ngaituo chîk loa pasal a nei a, 7 a pasalin a hriet nia ieng khom a hril naw chun, a thu intiemkamna chu a hlen ngèi ding a nih. 8 Amiruokchu, a pasalin a hriet nia a phal naw a ni chun dawn sei loa thu a lo intiemkamnaa inthok chun fihlim a ta, LALPAN ngaidam a tih. 9 Hmeithai amanih, màk tuok amanih hai chun an thu intiemkamna chu an hlen ngèi ding a nih. 10 A pasal le in khata um nuhmeiin thu tiem amanih intiemkamna amanih a nei a, 11 a pasalin a hriet hnunga ieng khom a hril si naw chun, a thu intiemkamna chu a hlen ngèi ding a nih. 12 Amiruokchu, a pasalin a hriet nia a thiek chun a thu intiemkamna chu sùt ni tâng a tih, a pasalin a sûtpêk leiin LALPAN ngaidam a tih. 13 A thu intiemkamna hrim hrim chu a pasalin a remtipui thei a, a sûtpêk thei bok. 14 Amiruokchu, a pasalin a hriet a, ieng khom a hril naw chun a thu intiemkamna ang chun a thaw ngei ding a nih; a hriet nia inthoka a tosan leiin a namnghetpui tìna a nih. 15 A pasalin a hriet hnunga a sûtpêk a ni ruok chun a pasal chun a maw chu phur a tih, " a ta. 16 Chuonghai chu nuhmei pasal nei lo, pahai ina la um amanih, pasal nei laiin amanih intiemkamna an nei chungthua thaw dàn ding LALPAN Mosie a pêkhai chu an nih.
Numbers 31
1 Chun, LALPAN Mosie kuomah, 2 "Midianhai chungah Israelhai phuba la rawh; chu zoa chun i chipuihai laia lawr ni tâng i tih" a ta. 3 Chuongchun, Mosie chun mipuihai kuomah, "Midianhai doa an chunga LALPA phuba chu la dingin nangni laia mi inrâlthuom raw hai se. 4 Israel pahnam tina inthokin sipai sângkhat seng indonaa chun in fe ding a nih" a ta. 5 Chuongchun, pahnam tina inthokin mi sângkhat pei fe dingin mi sîng le sânghni an thlang suok a. 6 Pahnam tina mi sângkhat pei thlang suokhai chu thiempu Eleazar naupa Finehas inrawina hnuoiah indo ding chun Mosien a tir a, hmun thienghlima bûr le bèl le thu pêknaa mùt ding tawtawrawt an chawi bok a. 7 LALPAN Mosie kuoma thu a pêk angin Midianhai chu an bei a, pasal po po an that vong a. 8 An thathai lai chun Midian lal panga-Evi hai, Rekem hai, Zura hai, Hura hai le Reba hai khom an thang. Beor naupa Balaam khom kawlhnâmin an sât hlum a. 9 Midian mi nu le nau an manhai chu salah an thuoi a, an bawng hai, beram hai le thuomhnaw hai chu râllâk sumah an lâk a. 10 Midianhai khuo po po le an riebûkhai chu an raw fai vong a. 11 An râllâkhai po po chu, mihriem leh ran leh, an hung hawn vong a. 12 Jeriko zawn, Jordan vadung kam, Moab phaia an riebûka um Mosie le Eleazar le Israel pungkhawmhai kuomah an râl manhai le râllâk sum po po chu an hung hawn a. 13 Mosie le thiempu Eleazar le khawtlâng thuoituhai chun kotsuoah an lo tuok a. 14 Indonaa inthoka hung kîr an hotuhai, za chunga hotuhai le sâng chunga hotuhai chunga chun Mosie lung chu a sen hle a. 15 "Nuhmei po po damin in hlâ vong a ni maw? 16 Hienghai hi Balaam thu zawma LALPA laka inthoka Israelhai kei hertu le Peor-a thil tlung leia mipuihai chunga LALPA hremna intlungtirtu kha an nih ti in hriet naw maw? 17 Tuhin pasalte po le pasal pawl tah nuhmei po po chu that vong unla, 18 pasal la pawl lo nuhmeihai ruok chu in ta dingin hlà ro. 19 Tu khom mi that taphot le mithi ruong tawk taphot chu riebûk puo tieng, khawhnawmah ni sari sûng riek ro. A ni thumna le ni sarinaah nangni le in sal manhai chu inthien tawl ro. 20 In silfènhai le savun amanih kèl hmul amani le thinga siem hrim hrim chu in inthien fai ding a nih" a ta. 21 Chun, thiempu Eleazar chun indoa thang sipaihai kuomah, "Hi hi LALPAN Mosie kuoma thu a pêk dàn chu a nih: 22 Rangkachak hai, tangkaruo hai, dâr hai, thîr hai, rangva hai le suon hai dâm, 23 meia rawa se el thei lo thil taphot chu meiah raw unla, hung thienghlim a tih. Ieng thil khom ni sien, tlêngfaina tuia sukthienghlim ding a nih. Meia raw lo chi po chu tuiah in phum ding a nih. 24 Chun, a ni sari niin in puonhai sawp in ta, hung inthieng in ta, chu zoah riebûkah hung lût thei tâng in tih" a ta. 25 LALPAN Mosie a biek a, 26 "Nang le thiempu Eleazar le Israel pahnam luhaiin râllâk sum le mihriem le ran an hawn po po chu tiem vong ro. 27 Râllâk sumhai chu indonaa thang sipaihai le khawtlang mipuihai lai sem ro. 28 Indonaa fe sipaihai chana inthok chun mihriem hai, bawng hai, sabengtung hai, beram hai, kèlhai chu zanga peia pakhat LALPA kuoma pêk dingin sie hran rawh. 29 LALPA ta dinga ser hran po chu thèn thilhlânah thiempu Eleazar kuomah pe rawh. 30 Chun, a zâtve dang, Israel pungkhawmhai chana inthok chun mihriem hai, bawng hai, sabengtung hai, beram hai, kèl hai le ran dang ieng khom sawmnga peiah pakhat sie hran la, chu chu LALPA biekbûk enkoltu Levihai kuomah pe rawh" a ta. 31 LALPAN thu Mosie a pêk ang chun Mosie le Eleazar chun an thaw a. 32 Sipaihaiin anni puola an thil lâk tiem sa lo an hung hawn po chu beram nuoi ruk le sîngsari le sângnga, 33 bawng sîngsari le sânghni, 34 sabengtung sîngruk le sângkhat, 35 le nuhmei naupang, pasal la pawl ngai lo sîngthum le sânghni an nih. 36 A zâtve, indonaa fehai chan chu beram nuoithum le sîngthum le sângsari le zanga a nih. 37 LALPA ta dinga pêk zât chu zaruk le sawmsari le panga nih. 38 Bawng chu sîngthum le sângruk a na, chu taka inthoka LALPA kuoma pêk zât chu sawmsari le pahnih a nih. 39 Sabengtung sîngthum le zangaa inthoka LALPA kuoma pêk zât chu sawmruk pakhat a nih. 40 Nuhmei naupang sîngkhat le sângruka inthoka LALPA kuoma pêk zât chu sawmthum le pahnih a nih. 41 LALPAN Mosie kuoma thu a pêk angin, LALPA ta dinga ser hran po chu Mosien thiempu Eleazar kuomah a pêk a. 42 Râl doa fehai chan an sem hnunga Israel mipui chan la um zât chu, 43 beram nuoi thum le sîngthum le sângsari le zanga, 44 bawng sîngthum le sângruk, 45 sabengtung sîngthum le zanga, 46 mihriem sîngkhat le sângruk a nih. 47 Israelhai chana inthok chun mihriem le ran sawmngaah pakhat pei a lâk a, LALPA thupêk angin, LALPA biekbûk enkoltu Levihai a pêk a. 48 Chun, sipai hotuhai, za chunga hotu le sâng chunga hotuhai chu Mosie kuomah an fe a, 49 a kuomah, "I siehlawhaiin i hnuoia sipaihai kan tiem a, pakhat khom inhmang an um nawh. 50 Chuleiin, LALPAN kan nun a mi vêng himpêk manah chan kan dong senga inthokin rangkachak incheina thil kebun hai, bânbun hai, suoi namna kutsebi hai, nabe hai le thi hai chu LALPA kuoma keini ta dinga inremna thilhlân dingin kan hung chawi a nih" an ta. 51 Mosie le thiempu Eleazar chun rangkachaka siem incheina thuom po po chu an lo dong a. 52 Sâng chunga hotu le za chunga hotuhaiin LALPA kuoma thèn thilhlâna rangkachak an inhlàn po chu kilogram zahni vêl bùk a nih. 53 Sipai naranhai ruok chun mani puola an lâk seng chu an nei a. 54 Mosie le thiempu Eleazar chun sâng chunga hotu le za chunga hotuhai rangkachak hung chawi an lo donghai chu LALPAN a mi Israel thlahai a hriet zingna dingin Intuokna Puon ina chun an sie a.
Numbers 32
1 Reuben le Gad-a thlahai chun ran ruol an hau leiin Jazer le Gilead ram vel chu ran vaina dingin tha an ti hle a. 2 Chuongchun, Mosie le thiempu Eleazar le khawtlâng hotuhai kuoma chun an hung a, 3 "Israel mipuihai hmaa LALPA mi hnepêk ram Atarot hai, Dibon hai, Jazer hai, Nimra hai, Hesbon hai, Eleale hai, Sebam hai, 4 Nebo hai le Beon hai hi ran vaina hmun dinga tha tak a na, i siehlawhai hin ran ruol kan hau bok si a, 5 rem i ti zawng a ni chun Jordan vadung kân ve loin hi ram hi kan hluo dingin rochanah mi pe el rawh" an ta. 6 Mosie chun Gad-a thlahai le Reuben thlahai kuoma chun, "Hi hmuna hin nangni thungin, in unauhaiin râl an tawn bîk ding maw? 7 Ieng dinga LALPAN ram a pêka Israelhai lût lo dinga an lungril in sukzâm tum am a na? 8 Kadesh Barnea inthoka ram thlithlai dinga mi ka tir tum khan hieng ang bok hin in puhai khan an thaw a. 9 Eskol phairuom an hang tlung a. a ram an thlîr phing leh LALPAN ram a pêka an lût nawna dingin Israelhai lungril an sukzâm a. 10 Chu ni chun LALPA lungsen a tuong a, 11 'Lungril taka an mi zui naw leiin, Aigupta rama inthoka ka thuoi suok, mi kum sawmhni chung tieng chun tu khomin Abraham hai, Isak hai le Jakob hai kuoma pêk ka tiem ram chu hmu naw ni hai, 12 lungril taka mi zuitu Keniz mi Jefune naupa Kaleb le Nun-a naupa Josua ti chauh naw chun' tiin an khâm hiel a. 13 LALPA lungsen chu Israel chungah an ling leiin, a mit hmua suol thawtu suon po po chu an bohmang vong hma khat chu thlalèrah kum sawmli top a'n vàk kuoltir el a nih. 14 "En ta u, nangni mi suol thlahai, tuhin in pahai ang charin in hung um nawk a, Israel chunga LALPA lungsenna sukzuoltu in nih. 15 LALPA in zui nuom ta naw tak tak a ni chun hieng mipuihai hi thlalèrah màksan nawk a ta, an sietna intluntu in ni ding a nih" a ta. 16 Anni chun an hung pan hnai a, "Kan ranhai ta dingin ran huong le kan nuhmei le nauhai ta dingin khuo siempêk phot kan nuom a. 17 Keini ruok chu Israelhaiin an umna hmun ding an tlung chen râlthuom leh an hma nora tawn dingin kan inpei a nih. Chuong a ni zing lai chun kan nuhmei le nauhai chu a ram mihai laka an him theina dingin kula inhuon khuoah umhai sien kan ti a nih. 18 Israel thlahaiin an ram rochung ding an hluo vong hmakhat chun kan in tieng kìrsan nawng kan tih. 19 Kan rochung ding ram chu Jordan suo tieng ram a ni leiin, Jordan thlang tienga kan chanvo ram chu rochung ve nawng kan tih" an ta. 20 Mosie chun an kuomah, "Chuonga in ti a ni phot chun, LALPA hmaa ngei hin râl tawn dingin inrâlthuom ro. 21 In râldo mihai po poin Jordan râl hi kâi an ta, LALPA thuoina hnuoiah hmèlmahai bei a, tukdol a, an ram LALPAN a lâkpêk chenin râl in do ding a nih. 22 Chu zoa chun LALPA chunga le in hnampui Israelhai chunga in thaw ding chu in hlen tah leiin hung kîr nawk thei in tih. Chu pha chun Jordan sak tieng ram hi in ram chanpuolah LALPAN pompêk a ti cheu. 23 Amiruokchu, in thu tiem in hlen naw ruok chun, LALPA chunga suol nîng in ta, in suol leiin hrem ngei ngei a ti cheu ti hre tlat ro. 24 In nu le nauhai umna ding kula inhuon khuohai indin unla, in ran ruolhai umna dingin ran huong bawl bok unla, amiruokchu in thu tiem chu hlen ngei ngei ro" a ta. 25 Gad-a mihai le Reuben mihai chun Mosie kuomah, "I siehlaw kan ni a, kan pu thupêk ang chun thawng kan tih. 26 Kan nuhmeihai le nauhai, kan bawng ruol le kan beram ruol hai ruok chu Gilead ram khuoa hai hin lo um an ta, 27 i siehlawhai ruok hi chu, indo dinga inrâlthuom po po chun, kan pu hril ang khan, LALPA hmaah Jordan râl va kâi kan tih" tiin an hril a. 28 Chuongchun, Mosie chun an chungthuah thiempu Eleazar le Nuna naupa Josua le Israel pahnam luhai chu thu a pêk a: 29 "Gad-a thlahai le Reuben thlahai, indo dinga inrâlthuom po po hin LALPA hmaah Jordan vadung hi an kâipui cheu a, ram chu an hnepui cheu chun Gilead ram hi an rochan dingin in pêk ding a nih. 30 Amiruokchu, inrâlthuomhai hin an kâipui si naw cheu chun, Kanan rama an chanvo ding hmuna chun an um ding a nih" a ta. 31 Gad-a thlahai le Reuben thlahai chun, "I siehlawhai hin LALPAN a hril ang chun thawng kan tih. 32 Inrâlthuomin, LALPA hmaah Jordan vadung râl kâiin, Kanan ram lût kan ta, sienkhom kan ram hluo ding chu Jordan vadung sak tieng hi la ni zing a tih" an ta. 33 Chuongchun, Mosie chun Gad-a thlahai le Reuben thlahai le Josefa naupa Manase thla hnam zatvehai chu Amor lal Sihon ram hai le Basan lal Oga ram hai, chuonghai ram sûnga khuo po po le an se vela ramhai chenin a pêk a. 34 Gad-a thlahai chun Dibon hai, Atarot hai, Aroer hai, 35 Atrot Stofan hai, Jazer hai, Jogbea hai, 36 Bet Nimra hai le Bet Haran khuohai chu an indin tha a, kulin an inhuon vong a, an ran ruolhai siena dingin ran huong an bawl a. 37 Reuben thlahai chun Hesbon hai, Eleale hai, Kiriathaim hai, 38 a hming an thlâk Nebo le Baal hai, le Sibma khuohai chu an indin tha a, an khaw siemhai chu hming hrang hrang an inbûk a. 39 Manase naupa Makir thlahai chu Gilead-ah an fe a, an lâk a, chu taka um Amor mihai chu an hnot suok vong a. 40 Chuongchun, Mosien Gilead ram chu Manase thla Makirhai chu a pêk a, chu taka chun an um a. 41 Chun, Manase naupa vèk Jaira chu an thok suok a, a se vela khuohai chu a va lâk a, hming thar Havot Jair a'n bùk a. 42 Noba khom a'n thok suok a, Kenat le a se vela khuohai chu a lâk a, ama hming chawiin Noba a'n bùk a.
Numbers 33
1 Mosie le Aron inrawia Aigupta rama inthoka a pawl pawla an suok hnunga an fe pei dàn chu hieng ang hin a nih. 2 LALPA thupêk anga an fena pei Mosie rikawt dàn chu hieng ang hin a nih: 3 Israelhai chu Ramases-a inthokin thla hmasa tak ni sawm le pangana, Fekân Kùt zo chun Aigupta mihai mit hmua ngei ngampa takin an suok a. 4 LALPAN an nau lutîr pasal po po a sukhlumpêk chu an vui lai le an pathienhai khom LALPAN a hrem tum kha a nih. 5 Israelhai chun Ramases suoksanin Sukot-ah an inkul a. 6 Sukot an suoksan a, thlaler tontir Ethamah an inkul nawk a. 7 Etham suoksanin, Baal Zefon sak, Pi Hahirot tieng inher kîrin Migdol bulah an inkul a. 8 Pi Hahirot suoksanin, Tuipui an kan a, thlalèrah an lût a, Etham thlalèrah ni thum an fe hnungin Mara hmunah an inkul a. 9 Mara suoksanin tuihnàr sawm le pahni le tûm thing sawmsari umna Elim an tlung a, chu taka chun an inkul a. 10 Elima inthok chun an suok a, Tuipui Sen bulah an inkul a. 11 Tuipui Sen chu suoksanin Sin thlalèrah an inkul nawk a. 12 Sin thlalèr an suoksan hnung chun Dofka-ah an inkul a. 13 Dofka suoksanin Alus-ah an inkul a. 14 Alus suoksanin mipui dawn ding tui a um nawna hmun Refedim-ah an inkul a. 15 Refedim suoksanin Sinai thlalèrah an inkul a. 16 Sinai thlalèr suoksanin Kibrot Hatava-ah an inkul a. 17 Kibrot Hatava suoksanin Hazerot-ah an inkul a. 18 Pi Hazerot suoksanin Ritmaah an inkul a. 19 Ritma suoksanin Rimon Perez-ah an inkul a. 20 Rimon Perez suoksanin Libna-ah an inkul a. 21 Libna suoksanin Risa-ah an inkul a. 22 Risa suoksanin Kehelatha-ah an inkul a. 23 Kehelatha suoksanin Sefer tlângah an inkul a. 24 Sefer tlâng suoksanin Harada-ah an inkul a. 25 Harada suoksanin Makhelot-ah an inkul a. 26 Makhelot suoksanin Tahat-ah an inkul a. 27 Tahat suoksanin Tera-ah an inkul a. 28 Tera suoksanin Mitka-ah an inkul a. 29 Mitka suoksanin Hasmon-ah an inkul a. 30 Hasmon suoksanin Moserot-ah an inkul a. 31 Moserot suoksanin Bene Jakan-ah an inkul a. 32 Bene Jakan suoksanin Hor Hagidgad-ah an inkul a. 33 Hor Hagidgad suoksanin Jotbatha-ah an inkul a. 34 Jotbatha suoksanin Abrona-ah an inkul a. 35 Abrona suoksanin Ezion-geber ah an inkul a. 36 Ezion-geber suoksanin Zin thlalèr, Kades an ti boka chun an inkul a. 37 Kades-a inthok chun Edom ram depa um Hor tlâng an tlung a, chu taka chun umhmun an khuor a. 38 Thiempu Aron chu LALPA thupêkin Hor tlânga chun a hang fe a, Aigupta rama inthoka Israel thlahai an suoka inthoka kum sawmlina, thla ngana ni khat ni chun chu taka chun a thi a. 39 Hor tlânga a thi chun Aron chu kum za le sawmhni le pathum a nih. 40 Kanan ram sim tienga um Arad lal, Kanan mi khomin Israelhai hung chu a lo hriet a. 41 Hor tlâng chu suoksanin Zalmona-ah an inkul a. 42 Zalmona chu suoksanin Punon-ah an inkul a. 43 Punon chu suoksanin Obot-ah an inkul a. 44 Obot chu suoksanin Moab ramria Iye Abarim-ah an inkul a. 45 Iye Abarim chu suoksanin Dibon Gad-ah an inkul a. 46 Dibon Gad suoksanin Almon Diblathaim-ah an inkul a. 47 Almon Diblathaim suoksanin Nebo kawl Abarim tlângah an inkul a. 48 Abarim tlâng suoksanin Jeriko zawn Jordan kam Moab phaiah an inkul a. 49 Jordan kam Bet Jesimota inthoka Abel Sitim chen chun an inzar a. 50 Jeriko zawn Jordan kam Moab phaia chun LALPAN Mosie a biek a, 51 "Israelhai inbiekpui la, hi thu hi hril rawh: Jordan vadung kâna Kanan ram in lût pha chun, 52 chu rama um po po chu hnot suok unla, milem an ker po po le pathien lim an sung po po sukse vong un la, an hmun sànghai khom thiekpêk vong ro. 53 Ram chu hluo unla, umhmun khuor ro, in hluo dinga ka pêk cheu a nih. 54 In chi-hnam ang peiin thum vawrin ram chu insem ro. A sûng ruol deuin chang lien hai sien, a sûng tlawm deuin chang tlawm hai sien, thum vawra a tlùkna tieng pei chu an chanpuol nîng a ta, an pi le pua inthoka an chi-hnam ang peiin in sem ding a nih. 55 " 'A rama lo umhai chu hnot suok loa in inumtir chun, chuong mihai chu in mit kheitu le in nàk suntu hlingah la hung inchang an ta, in umna rama buoina siempêktu cheu la hung nîng an tih. 56 Chu pha chun anni chunga thaw ka tum rûk chu nangni chungah thawng ka tih' ti rawh" a ta.
Numbers 34
1 LALPA chun Mosie kuomah, 2 "Israelhai chu thu pe la, hieng hin hril rawh: 'LALPAN rochana a pêk cheu Kanan ram in hluo pha chu hieng ang hi a ramri ding chu nîng a tih: 3 Sim tieng ramri chu Zin thlalera inthokin Edom ramri zulah fêng a tih. Sak tienga a'n tanna chu Tuipui Thi sim tawpa inthokin nîng a tih. 4 Chu taka inthok chun sim tieng pan a ta, Ainuvet Kawn tanin, Zin thlalèrah, Kadesh Barnea chen fêng a tih. Chu taka inthok chun hmar thlang tieng inherin, Hazar Addar hrawin, Azmon chen fêng a ta, 5 chu taka inthok chun inher a ta, Aigupta Ruom zui a ta, Mediterranean Tuipui-ah tawp a tih 6 " 'Thlang tieng ramri chu Mediterranean Tuipui kam nîng a tih. Chu chu tlâk tienga in ramri ding chu a nih. 7 " 'Hmar tieng ramri chu Mediterranean Tuipuia inthokin Hor tlâng chen fêng a ta 8 chu taka inthok chun Hamat Kawna hrawng a ta, Zedad tieng fe pei a ta, 9 Zifron tieng pan a ta, Hazar Enan-ah tawp a tih. Chu chu hmar tienga in ramri ding chu a nih. 10 " 'Sak tieng ramri chu Hazar Enan-a inthokin Stefam chen nîng a tih. 11 Chu taka inthok chun Ain sak tienga um Ribla-ah tum thlang a ta, Galili Dil suo tieng kam pang pêrah fêng a ta, 12 Jordan vadung zui pei a ta, Tuipui Thi-ah tawp a tih. Chuonghai chu sak le thlang, sim le hmara in ramri ding chu a nih' ti rawh" a ta. 13 Mosie chun Israelhai chu thu a pêk a, "Ram in rochung ding chu thum vawrin insem ro. Hnam kuo le a chenve kuoma sem dingin LALPAN thu a pêk a nih, 14 Reuben pahnam, Gad pahnam le Manase pahnam chenve chun an chanvo ding chu an hluo ta si a. 15 Hieng hnam hni le a chenve hai hin ni suokna tieng Jeriko zawn Jordan râl sak tienga an ram hluo ding chu an chang dêr tah a nih" a ta. 16 LALPA chun Mosie kuomah, 17 "Ram hluo ding thèpêktu ding cheu chu thiempu Eleazar le Nun-a naupa Josua nîng an tih. 18 Pahnam tin luhai chu a sempuitu dingin ruot rawh. 19 Chuonghai hming chu: Juda hnama inthokin Jefune naupa Kaleb; 20 Simeon hnama inthokin Amihud naupa Semuel; 21 Benjamin hnama inthokin Kislon naupa Elidad; 22 Dan hnama inthokin Jogli naupa Bukki; 23 Josefa naupa Manase hnama inthokin Efod naupa Haniel; 24 Josefa naupa Efraim hnama inthokin Shiftan naupa Kemuel; 25 Zebulun hnama inthokin Parnak naupa Elizafan; 26 Isakar hnama inthokin Azan naupa Paltiel; 27 Aser hnama inthokin Selomi naupa Ahihud; 28 Naftali hnama inthokin Amihud naupa Pedahel" tiin. 29 Chuonghai chu Kanan rama Israelhai ram hluo ding sem dinga LALPAN thu a pêkhai chu an nih.
Numbers 35
1 Jeriko zawn Jordan kam Moab phaia chun LALPAN Mosie kuomah, 2 "Israelhai chu thu pe la, an rama chun Levihai umna ding khuo siempêk raw hai se. Khaw kawl vel ram chu ran tlatna dingin pe bok ro. 3 Chuongchun, umna ding khuo nei vêng an ta, an bawng le beram le ran ruol danghaiin tlatna hmun ding nei bok an tih. 4 Khaw kawla ran tlatna hmun in pêk ding chu kula inthoka inkhia meter zali le sawmngaa hlaah a ni ding a nih. 5 Kul puo tienga inthokin inkhi unla, sak tieng meter zakuo, thlang tieng meter zakuo, sim tieng meter zakuo le hmar tieng meter zakuo nîng a ta, a lai takah khuo um a tih. Hi hmun hi a khaw ta dinga ran tlatna hmun ding nîng a tih. 6 "Levihai in pêk ding laia khuo paruk chu tuol thathai tlân lûtna ding, inhumhimna khuoah in siem ding a nih. Chu bâk chu khaw sawmli le khaw hni in pêk bok ding a nih. 7 Levihai in pêk ding khuo po po chu khaw sawmli le pariet nîng a ta, a khawhnawm leh in pêk bok ding a nih. 8 Israelhai ram hluoa mi Levihai umna ding khuo in pêk dàn ding chu, in ram nei ang dungzuiin nîng a ta, a nei lien deuin pe lien in ta, a nei tlawm deuin pe chin in tih" a ta. 9 Chun, LALPA chun Mosie kuomah, 10 "Israelhai inbiekpui la, hieng hin hril rawh: 'Jordan vadung kâna Kanan ram in lût pha leh, 11 pàngpala tuol thattuhai tlân lût theina dingin inhumhimna khuo iemani zât siem ro. 12 Pungkhawm hmaa a chungthu rêlpêk dinga a ngîr hmaa tuolthattu chu a thi nawna dingin, chuong khuohai chu phubalatuhai laka in tuoltlânna ding nîng a tih. 13 Chuong khuo paruk in pêkhai chu in ta dinga inhumhimna khuo nîng a tih. 14 Jordan sak tieng hin chuong ang inhumhimna khuo chu pathum siem un la, Kanan ram tieng pathum siem bok ro. 15 Hieng khuo parukhai hi Israelhai le hnam danghai le an kuoma chènghai ta dinga inhumhimna khuo nîng a ta, chu taka chun tu khom pàngpala mi that taphot tuoltlân thei an tih. 16 " 'Tu khomin thîrin mi a vuok a, a thi chun tuolthat a na, ama chu sukhlum ngèi ding a nih. 17 Tu khomin a kutin lungtum a chawi a, mi a suk a, a thi chun tuolthat a na, ama chu sukhlum ngèi ding a nih. 18 Tu khomin a kutin mi that theina thing tum a chawi a, mi a zei a, a thi chun tuolthat a na, ama chu sukhlum ngèi ding a nih. 19 Phubalatu chun tuolthattu chu a hmu pha leh sukhlum nghal a tih. 20 Mi tu khomin theidana leia mi a nam rak amanih, thil iengin amanih tum hrima a dèng a, a thi chun, 21 an naw leh an innghirnghona leia kuttuma a chum hlum chun, a sukhlumtu chu sukhlum ngèi ding a nih, tuolthat a ni leiin. Phubalatu chun a hmu hun hunah sukhlum a tih. 22 " 'Intheidana um loa mi dang a nam thut amanih, tum lei ni loa thila mi a dèng amanih a ni ruok chun, 23 an naw leh hmu loa lung inthlâkkhum leia mi a lo thi chun, a hmèlma a ni naw lei le a poi tawk tum khom a ni bok naw leiin, 24 pungkhawmhaiin a sukhlumtu le thisen phuba latu chungthu chu hieng dânhai ang hin an rèl ding a nih. 25 Pungkhawmhai chun thisen phuba latu lakah tuolthattu chu hum an ta, a tuoltlanna khuoa chun inumtir nawk an ta, hriek thienghlim nâl thiempu laltak ni lai a thi hma khat chu taka chun a um ding a nih. 26 " 'Amiruokchu, tuolthattu chu a tuoltlànna khuo ramri puoah a fe a, 27 thisen phuba latuin a hmu a, a that chun tuolthat ni naw nih. 28 Thiempu lal a thi hma khat chu a tuoltlânnaah tuolthattu chu a um zing ding a nih; thiempu a thi hnung ruok chun a umna hmunah a kîr nawk ding a nih. 29 " 'Hieng dânhai hi khaw lai khom um inla, in thlahai chena ro in inrêl dàn ding chu a nih. 30 Tu khomin tuol a that chun, hrepuituhai baua inthoka thu suokin ama chu sukhlum ngèi ding a nih; amiruokchu, hrepuitu pakhat chauh bausuok thu chu mi sukhlumna dingin a huntawk nawh. 31 Tuolthattu chu thi tlâk a ni leiin suma intlan suok ding a ni nawh; sukhlum ngèi ngèi ding a nih. 32 Inhumhimna khuoa tuoltlân chu chuong hun laia thiempu lal a thi hma chun a umna khaw hluia kîr nawk dinga intlan suok phal a ni nawh. 33 " 'In umna ram chu sukporche naw ro. Thisen insuona chun ram a sukporche. Thisen insuo leia sukporche ram chu thisen insuotu thisen chauh naw chun sukthieng thei a ni nawh. 34 In umna ram, ka chêngna hmun hi sukporche naw ro, kei hi LALPA, Israelhai laia chêng chu ka ni si a' tiin hril rawh" a ta.
Numbers 36
1 Josefa thlaa mi, Manase naupa Makir, Makir naupa Gilead thlaa mi sûngkuo luhai chu an hung a, Mosie le Israel pahnam luhai hmaa chun thu an hril a: 2 "LALPA chun Israelhai ram hluo ding chu thum vawra sem dingin kan pu thu a pêk a; chun, LALPA chun kan pu chu kan unaupa Zelofehad hluo ding ram chu a naunuhai pe dingin thu a pêk bok a. 3 Tuhin, Israel sûngkuoa mi pahnam dang pasalah lo nei ta hai sien, an pi le pu rama an rochan chu an pasal va neihai kutah a lût ding a na. Chuong a ni chun, kan pahnam ta dinga pêk ram chu a kiem ding tina a nih. 4 Israelhai ta dinga Jubili Kum a hung tlung pha leh, pasal an va neina hnamhai ramah kan ram chu kop tâng a ta, kan thlatuhai ram chu làk hmang a hung ni ding a nih' tiin. 5 Chuongchun, LALPA thu angin Mosie chun Israelhai chu thu a pêk a: "Josefa thlahai thu hung hril hi a'n dik a nih. 6 Hi hi Zelofehad naunuhai chungthua LALPA thupêk chu a nih: an pahnam sûnga mi an ni phot chun tu khom pasala an nei a thieng. 7 Israel thlahai ram chu pahnam pakhata inthokin pahnam dang kutah son ding a ni naw a, Israel pahnam tinin an pi le pua inthoka an rochung ram chu an kol seng ding a nih. 8 Israel thlahai laia rohluotu ding nuhmei taphot chun, Israel thlahaiin an pi le pu ram an hluo seng theina dingin, a pa hnampui laia mi ngei pasalah a nei ding a nih. 9 Ram hrim hrim pahnam pakhata inthokin pahnam dangah son ding a ni naw a, Israel pahnam tinin an rochung ram chu an kol ding a nih" tiin. 10 LALPAN thu a pêk angin Zelofehad naunuhai chun an thaw a. 11 Zelofehad naunu Mahla hai, Tirza hai, Hogla hai, Milka hai le Noa hai chun an pa unauhai naupahai chu pasalah an nei seng a. 12 An pasalhai chu Josefa naupa Manase naupahai an na, an ram chu an pa hnama chun a um zing tah a nih. 13 Hienghai hi LALPAN Mosie hmanga Jeriko zawn, Jordan ràl, Moab phaia Israelhai kuoma thupêk le dàn a pêkhai chu an nih.
Deuteronomy 1
1 Hieng thuhai hi Jordan sak tieng, Paran le Tofel, Laban, Hazerot le Dizahab inkâr, Sufa ruom depa um Araba thlalera Israel mihai po po an um laia an kuoma Mosie hril a nih. 2 Seir tlâng hrawa fe chun Horeb le Kadesh Barnea inkâr chu ni sawm le ni khat lam a nih. 3 Kum sawmlina, thla sawm le pakhatna ni hmasa tak chun LALPAN Israelhai chungthua hril ding thu a pêk po po chu an kuomah Mosien a hril a. 4 Chu chu Hesbon-a um Amorhai lal Sihon a hnè hnung le Astarot-a um Basanhai lal Og chu Edrei hmuna a hnè hnung a nih. 5 Jordan sak tieng Moab ramah hi dân hi Mosien a puong tan a nih: 6 "LALPA ei Pathien chun Horeb tlângah hieng ang hin a mi hril a nih: 'Hi tlânga hin in chàm sawt thawkkhat tah. 7 In riebùkhai thiek unla, Amor mihai umna tlângram tieng inson suok unla, Araba le a se vel tlângrama hai, thlang tieng tlâng thut phaizawla hai, sim tieng panga hai, Kanan mihai chèngna tuipui kama hai, Lebanon tlâng khèl Eufretis Vadungpui chenin fe ro. 8 Ngai ta u, hi ram hi ka pêk ta chêu a nih. In thlatu Abraham hai, Isak hai, Jakob hai le an thla la hung pei dinghai kuoma inkhâm meua LALPAN a pèk chêu rama chun lût unla, hluo ta ro' tiin 9 "Chun, chuong lai chun in kuomah, 'Keima ngot chun ka phur zo ta naw chêu a nih. 10 LALPA in Pathien chun a sukpung chêu a, vàna arasi zât anga tam in lo ni ta hi. 11 LALPA, in thlatuhai Pathien chun tuta nêka a lêt sângin sukpung sienla chêu, a tiem angin malsawm raw se chêu. 12 Amiruokchu, iengtin am keima chauh chun in harsatnahai, phurrikhai le in kàra thubuoihai chu phur zo tàng ka ta? 13 In hnam chita inthokin mi var, thil chinchàng hrie le inzà phurhai chu thlang suok unla, in chunga rorêltuah sie tawl ka tih' tiin ka biek chêu a. 14 Chun, nangnin, 'I thilthaw tum chu kan ta dingin a tha ngot el' tiin in mi don a. 15 "Chuong ang chun in hnam chita mi challang, mi var le inzaum in hung thlang suokhai chu sâng chunga hai, za chunga hai, sawmnga chunga hai, sawm chunga hai rorêltu dinga siein, in hnam lukhàitu dinghai khom ka ruotpêk chêu a. 16 In rorêltuhai kuomah, 'In mihai laia thubuoi um hrim hrim chu ngun takin ngàithlapèk unla, Israel unau le unau inkâr thu amanih, Israel mi le nangni laia hnam dang umhai inkâr thu amanih chu indik takin, thlei bik nei loin rêlpèk ro. 17 Ditsak bik nei naw unla, mi chîn mi lien a tu el khom thuhmûn vonga enin an thu rêlpêk ro. Tu khom tithawng naw ro, in thu rêl thlûk chu Pathiena inthok a ni si a. In ta dinga rèl khir taluohai ruok chu ka kuomah hung put lût unla, keiman lo rêl ka tih' tiin thu ka pêk a. 18 Chu lai chun in thaw ding danghai khom ka hril ta chêu kha. 19 "Chu zoah, LALPAN thu a mi pèk angin Horeb tlânga inthokin ei suok a, in hmu tah thlalèr ram lien tak le tium tak chu fe thlengin Amor mihai chèngna tlângram tieng panin, Kadesh Barnea ei tlung a. 20 Chun, in kuomah, 'LALPA ei Pathienin a mi pêk Amorhai chèngna tlângram chu in hung tlung ta hi. 21 Ngai ta u, LALPA in Pathien chun hi ram hi a pêk tah chêu a nih. LALPA, in thlàtuhai Pathienin a hril angin, hang fe unla, ram chu hang hluo ro. Ti naw unla, zâm bok naw ro' tiin ka hril chêu a. 22 Chu phing leh inrêngin ka kuomah in hung a, 'A ram hang thlithlai a, lampui ei hraw ding le khuo ei sir ding hai chanchin hung ripawt nawktu ding enthlatu tir hmasang ei tiu' in ti a. 23 In thil rot chu thaa ka hriet leiin nangni laia mi sawm le pahnih, pahnam tina mi pakhat pei, ka thlang suok a. 24 Anni chu an suok a, tlângrama chun an kài a, Eskol ruom chen an tlung a, an thlithlai vong a. 25 A ram suok thei iemani zât hung hawn thlain, 'LALPA ei Pathienin ram a mi pêk chu ram tha tak a nih' tiin an hung ripawt a. 26 "Nisienlakhom, kai tung nuom loin, LALPA in Pathien thupêk laka chun in hel a. 27 In puon ina hai chun, 'LALPAN a mi theida a, mi sukbohmang tumin Amorhai kuta pêk dingin Aigupta rama inthokin a mi thuoi suok a nih. 28 Ieng leiin am ie ei pan tung ding? Ei unauhai hlak chun, 'A rama chênghai chu eini nêk daiin an lien a, an insàng lem a, an khuohai a lien a, vàn tongin kul an nei a, mi lien Anak thlahai khom kan hmuh', an ti nawk nghal a, lungril an sukzâm vong annawm' tiin in chier a. 29 "Chun, kei chun in kuomah, 'Thlabàr naw unla, anni chu ti bok naw ro. 30 In hmathuoitu LALPA in Pathien chun, Aigupta rama in mit hmua ngei a thawpêk chêu ang khan, anni chu dopêk a ti chêu. 31 Pain a naupa a puok ang elin LALPA chun thlalèra khom, hi hmun hi in tlung chenin, a puok chêu ti in hmu ta kha' ka ti a. 32 Sienkhom, chuong saa in hmaah fe a, in riekna hmun ding zongpêk a, zânah meichokin, sûnah sùmin in hma thuoi a, 33 in lampui ding a kawkhmu chêu khom chun, LALPA in Pathien chu in la ring chuong nawh. 34 "In thil hrilhai LALPAN a hriet chun a lung a sen a, 35 "Hi suon suol taka mi tu khom hin in pi le puhai kuoma inkhâm meua pèk ka tiem ram chu hmu naw ni hai, 36 Jefune naupa Kaleb ti chauh naw chun. Ama chun hmung a ta, a sir ram chu ama le a thlahai kuomah pêng ka tih, lungril po poa LALPA a zui leiin" tiin a'n khàm a. 37 Nangni leiin ka chunga khom LALPA chu a lungsen a, 'Nang khom lût bik naw ti nih. 38 I kaiza vêngtu Nuna naupa Josua ruok chu lût a tih. Ama hi infui phûr rawh, Israelhai thuoiin a la'n hluotir ding a ni si a. 39 Naupang chiktê te, râllâka an lâk el dinga in hrilhai, tuta a sie a tha la hre thei lohai hi chu rama chun lût an ta, anni chu pêng ka ta, hluong an tih. 40 Inrêng hin kîr nawk unla, Tuipui Sen tieng panin thlalèrah fe ro' tiin a hril a. 41 "Chun, nangnin, 'LALPA chungah thilsuol kan lo thaw tah a nih. LALPA kan Pathienin thu a pèk angin kai tung kan ta, hang bei kan tih' tiin in mi don a. Chuongchun, mi tinin râlthuom in inbel a, tlângram pan tung chu olsam hle dingin in ngai a. 42 Sienkhom, LALPA chun ka kuomah, 'Fe naw raw hai se, hang do bok naw raw hai se, nangni lai ka um naw ding a ni si a. 'In hmèlmahaiin lo intlawm an ti chêu' tiin an kuomah hril rawh' a mi ti a. 43 Chu thu chu ka hril chêu a, in pom nuom naw a, LALPA thupêk chu kalin, awm-êu takin tlânga chun in hang fe lui a. 44 Chu tlâng hluotu Amorhai chun an lo bei chêu a, khuoi hon angin Seir tlânga inthokin Horma chenin an hnot thlùr chêu a. 45 In hung kîr a, LALPA hmaah in tap a, sienkhom LALPA chun in tap rawl chu a ûksak naw a, a na a sit bok nawh. 46 Chuongchun, Kadesh-ah ni tam tak, in um pha a ni kha.
Deuteronomy 2
1 "Chuongchun kan inher kîr a, 2 Chun, LALPA chun a mi biek a, 3 'Hi tlâng hi in hèl suok rawn ta a, hmar tieng pan ta ro. 4 Hieng ang hin mipuihai chu thu pe rawh: Seir tlânga um Esau thla, in unauhai ram chu in pal tlang ding a na, an ti ding chêu a ni leiin fimkhur hle ro. 5 Indo dingin cho naw ro, an ram chu kepha tiet khom ka pêk naw ding chêu a nih. Seir tlângram hi Esau chanpuola ka pêk a ni tah. 6 In fàk le dawn khom a man tangkaruoin in pèk ding a nih. 7 LALPA in Pathien chun in kut sinthaw mal a sawm a, thlalèr ram zau tak in pal tlang lai khomin a enkai zing chêu a. Kum sawmli sûng hin LALPA in Pathien chun a umpui chêu a, tlàksam ieng khom in nei nawh, ' tiin. 8 Chuong ang chun Elat le Ezion-geber a inthokin Araba lam chu hrawin ei unauhai, Seir tlânga um Esau thlahai ram chu kan pal tlang a, Moab thlalèr panin kan fe a. 9 "Chun, LALPAN ka kuomah, 'Moab-hai kha sukbuoi naw unla, indo dingin cho bok naw ro, an ram hlek khom ka pêk naw ding chêu a nih. Ar khuo chu Lota thlahai chanpuola ka pèk a ni tah' a ta. 10 (Chu hmuna chun a hmain Anak-hai ang boka mi lien le dung insàng Emim an tihai chu tam tak an um hlak a. 11 Anni chu Anak-hai ang boka Refa tia ko ni hai sienkhom Moab mihai chun Emim tiin an ko a nih. 12 Chun, tuta hma chun Seir tlânga hin Hor-hai an um hlak a, sienkhom Esau thlahaiin an hlu suok a, an tukdol hnung chun an hmun chu an hluo tah a nih, LALPAN Israelhai chanpuola ram a pèk an thaw ang khan. ) 13 "Chun, LALPAN ka kuomah, 'Tho unla, Zered varuom chu kân ro' a ta, chuongchun Zered varuom chu kan fe kai a. 14 Kadesh-barnea kan suoksana inthoka Zered vadung kan kân chen inkâra hin kum sawmthum pariet a tlâ a nih. Chu sûng chun, an kuoma LALPA a'n khàm angin, chu suona mi laia râl kâp thei chin chu an mang fai thak a nih. 15 Mipui laia inthoka sukchimit an ni vong hma khat chu LALPA kut chun a khing tlat tawl si a. 16 "Râl kâp thei chin an thi zo vong hnung chun 17 LALPAN a mi biek a, 18 'Voisun hin Moab ram chu Ar khuoah in fe thleng ding a nih. 19 Amon-hai umna in va paw pha khom sukbuoi naw unla, indo dingin cho bok naw ro. Amon-hai ram chu Lota thlahai chanpuola ka pêk tah leiin an ram chu a hlekte khom in chanpuola dingin pe nawng ka ti chêu' a ta. 20 "(Chu hmun khom chu a hmaa chêng hlak Refahai rama ngai a na, sienkhom Amon-hai chun anni chu Zamzumhai tiin an ko. 21 Mi lien tak, tam tak el, Anak-hai ang boka dung insâng tak tak an nih. Anni rawi chu LALPAN a sukbohmang a, an umna chu Amon-haiin an hung hluo tah a nih. 22 Chuong ang bok chun LALPAN Seir tlânga um Esau thlahai ta ding khomin a thawpèk a, Hor-hai chu a sukbohmang a, anni hmuna chun voisun chen hin an chèng tah a nih. 23 Khaw hrang hranga chènga Gaza chena inzar Av-hai khom Kret thlierkâra inthoka hung Kaptorhaia chun an sukboral a, an ram chu a hluopèk tah a nih. ) 24 "Chun, LALPAN ka kuomah 'Tuhin suok unla, Arnon Ruom fe thleng ro. Amon mi, Hesbona lal Sihon le a ram chu i kutah ka pêk suok tah. Hluo tan inla, indopui ro. 25 Voisuna inthok hin vànkhup hnuoia hnam tin tisimah siem ka ti che a, i chanchin an hriet ringot khomin thlabâr le beidongin inthin hawp an tih' a ta. 26 "Chuongchun, Kedemot thlalèra inthokin Hesbon lal Sihon kuomah inremna thu inchawtirin palai ka tir a, 27 "I ram kan hraw tlang mi phalpêk raw khai. Lamlien peiah fèng kan ta, chang tieng amanih voi tieng amanih pêt nawng kan tih. 28 Kan bu fâk ding le tui dawn ding mi'n chawktir la, a manah tangkaruo pêng kan ti che. 29 Jordan kâna LALPA kan Pathien ram mi pèk kan lùt hma chenin, Seir tlânga um Esau thlahai le Ar khuoa um Moab mihaiin kan chunga an thaw ang bokin, nang khomin kea i ram kan hraw tlang mi phalpêk hrâm rawh" tiin. 30 Sienkhom, Hesbon lal Sihon chun a ram kan hraw ding chu a phal nawh. LALPA in Pathien chun tuta a ram ei hluo lai zing hi in kuta a pèk theina dingin a thlarau suklululin a lungril a sukkhaupèk a nih. 31 LALPA chun ka kuomah, 'Ngai ta, Sihon le a ram chu ka'n hlan tan mek ta che a, tuhin a ram chu la la, hluo tan pei ta ro' tiin a mi hril a. 32 Chuongchun, Sihon le a mihai po po chu mi bei dingin Jahaz-ah an hung a. 33 LALPA ei Pathien chun ama chu kan kutah a pêk a, ama le a naupahai le a sipaihai po po chu kan that vong a. 34 Chu tum chun a khuo po po chu kan làk a, kan suksiet vong a, a mi chènghai tu khom damin kan hlà nawh. 35 An ranruolhai le khuo kan làknaa kan râllàkhai ruok chu kan puola dingin kan hawn a. 36 Arnon ruom sìra Aroer le a ruom panga khaw umhaia inthoka Gilead chenin kan ngam lo khuo hrim a um nawh. LALPA ei Pathien chun a mi pêk vong a nih. 37 Amiruokchu, LALPA ei Pathien thupêk angin, Amon mihai ram chu ei tawk sa ve naw chauh a ni khah, Jabok vadung kama khuohai le tlângrama khuohai khom.
Deuteronomy 3
1 "Chu zoah kan inson a, Basan kan pan tung a, Basan lal Oga chu a sipai po po leh Edrei hmunah mi bei dingin a hung inthok suok a. 2 LALPA chun ka kuomah, "Ama chu ti dêr naw rawh, a sipai po po le a ram leh i kutah ka pêk diem tah a nih. Hesbona Amor lal Sihon chunga i thaw ang bok khan a chunga khom thaw ve rawh" a ta. 3 "Chuong ang chun LALPA ei Pathien chun Basan lal Oga le a sipai po po chu kan kutah a mi pêk a, hlà nei loin kan that vong a. 4 Chu tum chun Basan lal Oga ram, Argob biel po po le khuo sawmrukhai chu làk naw kan nei nawh. 5 Hieng khuo po po hi kul bang insâng tak taka inhuon le kul kotkhâr le a kalna nghet tak tak nei vong an na, kula inhuon lo khuo khom tam tak a um bok a. 6 Hesbona Sihon lal chunga kan thaw ang bokin kan sukbohmang vong a, an khuohai le a sùnga cheng mihriem po po, nuhmei le naupang chenin, kan inram fai vong a nih. 7 An ran ruolhai le khuoa mi kan ràllàk thilhai ruok chu kan puola dingin kan lâk a. 8 "Chu tum chun hieng Amor lal pahnihai ram, Jordan vadung sak tienga mi hi Arnon ruoma inthoka Hermon tlâng chen kan làk a. 9 (Hermon chu Zidonhai chun Sirion an ta, Amorhai chun Senir an tih). 10 Tlâng zam pheia khuo po po, Gilead chenin, Basan ram po po, Basan lal Oga khuo Saleka le Edrei chenin kan lâk vong bok a. 11 (Basan lal Oga chu mi lien Refahai laia la dam um sun a na, a khum chu thira siem, a dung meter 4 12 "Chu tuma kan ram làkhai, Arnon ruom sìra Aroer hmar tienga inthoka Gilead tlàng zâtve chu, a ram sûnga khuo um po po leh Reuben hnam le Gad hnam hai ka pêk a. 13 Gilead tlâng zâtve dang le Oga inlalna ram Basan po po chu Manase hnam zâtve kuomah ka pêk a. (Basana Argob biel po po hi Refahai ram tia hriet a ni hlak. 14 Manase thlaa mi Jair chun Argob biel po po, Gesur-hai le Makat-hai ramri chen a chang a, chu ram chu a hming chawia koin, Basan chu tu chen hin Havot-Jair ti a la nih. 15 Gilead chu Makir ka pêk a. 16 Reuben hnam le Gad hnamhai ruok chu Gilead-a inthoka Arnon ruom chen ka pêk a. A ruom lailung chu sim tienga an ramri a na, hmar tieng panga chu Amonhai leh Jabok vadungah an inramri a. 17 Thlang tieng ramri chu Jordan vadung, hmar tieng chu Kineret Dil, sim tieng tawp chu Araba Tuipui (Chi Tuipui)c le sak tieng chu Pisga tlâng thut chen a nih. 18 "Chu tum chun in kuomah, 'LALPA in Pathienin hi ram hi in hluo dinga a pêk chêu a ni ngei el. Amiruokchu, râl do thei chin taphot chun râlthuom inbelin, in unau Israelhai hmaah Jordan vadung hi in kàn ding a nih. 19 Nangni ang boka in unauhai khom LALPAN ralmuonga a siem hma po le Jordan thlang tienga LALPA in Pathienin ram a pèk chêu chu an hluo chenin, in nuhmeihai, in nauhai le in ranruolhai chu khuo ka pèk ta cheua chun lo um raw hai se, ran khom in hau ta hle ti ka hriet si a. 20 Chu zoah, in chanpuola ka pèk chêu rama hin in hung kìr nawk ding a nih' tiin thu ka pêk chêu a ni kha. 21 "Chun, chuong lai bok chun Josua kuomah, 'LALPA i Pathienin lal pahnihai chunga a thaw dânhai kha mit ngeiin i hmu a. I fena dinga lalhai chunga khom khang ang bok khan LALPAN thaw pei a tih. 22 Anni chu ti naw rawh, LALPA i Pathien ngei chun dopêk a ti che' tiin thu ka pêk a. 23 "Chu tum bok chun, 'Aw LALPA Chunghnungtak, i ropuizie le i kut hrâtzie chu i siehlaw kuoma hin i'n entir tan mèk tah a. 24 Thil ropui tak i thaw anga thaw ve thei hnuoi le vànah pathien dang tu hrim am an um a? 25 Chu ram tha, Jordan râl ram le tlâng ram mawi tak el chu Lebanon chena hmu ve dingin min kàitir ve lul rawh khai' tiin LALPA chu ka ngên a. 26 Nisienlakhom, nangni leiin LALPA chu ka chungah a lung a sen a, a mi ngàithlàk nuom nawh. LALPA chun ka kuomah, 'A hun tah. Hi chungthua hin chu mi be nawk ta ngai hrim hrim naw rawh. 27 Pisga tlâng sîpah hang kài la, sim le hmar le sak le thlang tieng mit inlènin, a ram chu hang thlìr vel rawh, Jordan ruok chu kân naw ti nih. 28 Amiruokchu, Josua hi thu pe la, infui tha la, sukhrât rawh; hieng mipuihai hi ama'n thuoi kai a ta, i hang hmu ding ram chu inhluotir a tih' a ta. 29 Chuongchun, Beth Peor bul ruoma chun umhmun kan khuor a.
Deuteronomy 4
1 "Aw Israelhai, dàn le thupêk ka zirtir ding hai chêu hi tu hin ngàithla ro. LALPA, in thlatuhai Pathienin ram a pêk chêu chu hring le dama in hluo theina dingin ka hrilhai hi zawm ro. 2 Thu ka pêk bâk chêu hi belsa naw unla, pei bok naw unla, ka pêk chêu ang tak hin LALPA in Pathien thupêkhai chu vong tlat ro. 3 Baal-peor-a LALPA thilthaw kha in mit ngeiin in hmu a, LALPA in Pathien chun Peor hmunah nangni laia Baal betu po po a sukhlum vong a; 4 sienkhom nangni laia LALPA in Pathien cheltu taphot chu hring le damin tu chen hin in la um hih. 5 "Ngai ro, lûta in va hluo ding rama khom in zawm pei dingin LALPA ka Pathienin thu a mi pêk ang takin a dàn le thupêkhai chu ka zirtir chêu a nih. 6 Fimkhur takin zawm unla, chu chu hnam dangha'n an hriet ve hunah, 'Hi hnam hi hnam var tak le thil hre mi tak an lo ni hih' ting an ta, in varzie le changkâng bìkzie hung hrieng an tih. 7 Ei ko châng phota mi don hlak LALPA ei Pathien anga an ko chânga ngaisak hlak pathien nei ve hnam ropui dang tu am an um a? 8 Tuta in hmaa ka siepêk chêu dàn le thupêkhai anga dàn fel nei hi hnam ropui dang tu am an um ve a? 9 "Mit ngeia in thil hmuhai kha theinghil lo ding le in dam sûnga in lungrila a bo nawna dingin, ngun taka mani invêngin, fimkhur ro. In nauhai le in tuhai zirtir ro. 10 Horeb tlânga LALPA in Pathien hmaa in ngîr tuma LALPAN ka kuomah, "Ka hmaa hin mipuihai chu ko khawm la, a ram leilunga an chêng sûng poa mi ti dàn an inchûk theina ding le an nauhai an zirtir dingin ka thuhai lo inhriettir ka tih" a ti ni khom kha hre zing ro. 11 In hung hnai a, tlâng thutah in ngîr a, sûm dum le thim sa mup kârah tlâng chu vàn tongin a chok puot puot a. 12 Chu zoah LALPA chun meichoka inthokin a hung biek chêu a. A thu hril chu in hriet a, a hmèl put dàn awm ruok chu in hmu naw a, rawl chauh in hriet a nih. 13 A Thupêk Sawm, in zawm dinga dân a pêk, lungphêk pahnia a ziek chu, a hung puong a. 14 Chu tum chun Jordan kâna ram inhluo phaa in zawm ding dàn le thupêkhai chu zirtir ding cheuin thu a mi pêk a ni kha. 15 "Horeb tlânga meichoka inthoka LALPAN a biek chêu khan a ruongâm ieng khom in hmu naw kha. Chuleiin fimkhur hle ro, 16 chuong naw chun hung porchein, in ta dingin milem dâm siem fawmin, thil lem, pasal amanih nuhmei amanih lem dâm, 17 an naw leh hnuoia chêng ransa amanih lem dâm, boruoka vuong vate amanih lem dâm, 18 hnuoia bokvâka invâk chi le tuia chêng nga amanih lem dâm siem rawi in tih. 19 Chun, vàn tieng in hang en a, vàn mawitu nisa hai, thlahai le arasihai in hmuin, chuonghai chun hîpin, an hmaa kûn châkna nei naw unla, LALPAN vàn khup hnuoia hnam tin ta dinga a ruot thilhai chu be naw ro. 20 Nangni chu, tuta in ni ang hrim hin a mihai, a rohluotu ni dinga LALPAN rawtuina meia inthoka a lâk suok, Aigupta rama inthoka a thuoi suokhai in nih. 21 "Kei ruok chu nangni leiin LALPA in Pathienin in hluo dinga ram a pêk ding chêu, ram tha taka chun fe ve dingin Jordan vadung ka kài ve a phal tlat naw a nih. 22 Kei chu Jordan kâi ve loin hi lai rama hin thîng ka ta, nangni ruok chun kân in ta, chu ram tha chu hluong in tih. 23 LALPA in Pathienin thuthlung in kuoma a thlunghai kha theinghil lo dingin fimkhur ro. LALPA in Pathienin a khap angin, ieng lem khom in biek dingin nangni ta dingin pathien lem siem naw ro. 24 LALPA in Pathien chu mei anga mi kàng hmang thei, Pathien thîkthusie tak a ni si a. 25 "Tu le tehai nei a, chu rama sawt tak in chêng hnung dàmin hung porche a, milem siem a, LALPA in Pathien mithmuah suol thaw a, a lungsenna in cho phawk dàm a ni chun, 26 Jordan kâna in va hluo ding rama inthok chun bohmang vak in tih ti in chungchâng thua mi hrepuitu dingin tu hin hnuoi le vàn ka fiel a nih; chêng sawt naw ti niu a, matheiloin sukbohmang nîng in tih. 27 LALPA chun hnam tin lai sukdar a ti chêu a, LALPAN a hnot darna chêu hnamhai lai chun mi tlawmte chauh dam khawsuok in tih. 28 Chu taka chun thing le lunga mihriem siem pathien lem, hmu thei lo, hre thei lo, fa thei lo le rim khom hre thei lo hai chu bieng in tih. 29 Amiruokchu, chu taka inthok khom chun LALPA in Pathien chu zong a, in lungril po po le in thlarau po poa in dap chun hmu nawk in tih. 30 Buoina in tuok a, chuong thilhai in chungah a tlung pha chun, a tawpah LALPA in Pathien tieng hung kîr nawkin a thu zawm tâng in tih. 31 LALPA in Pathien chu zangai thei tak Pathien a ni a, thlathlam naw ni chêu a, sukbohmang bok naw ni chêu a, inkhâm meua in pi le puhai kuoma thu a thlung chu theinghil ngai bok naw nih. 32 "Tiena tlânga in um hma dai, Pathienin hnuoia mihriem a siem lai kha ngaituoin, kawlkawdong chen khom dap unla, hieng ang thil ropui hi a tlung ta hlak hrim hrim am? Hieng ang thil hi miin an hriet ta hlak am? 33 Pathienin meichoka inthoka a biek mi, la dam si, nangni ang hi mi an um ta hlak am? 34 Fiena dâm, inchikna le thil mak dâm, indona dâm hmang a, kut hrât tak phar a, in mithmu ngeia LALPA in Pathienin Aiguptaa thil ropui le râpum tak a thawpèk chêu anga hnam dang kuta inthoka mani ngeia a hnamhai la suok ngam pathien dang an um hlak am? 35 "LALPA chu Pathien a nizie in hriet theina dingin hieng thilhai hi in kuoma suklangin a um a nih; ama naw chu Pathien dang hrim an um si nawh. 36 A thunun theina ding cheuin vàna inthokin a rawl a'n hriettir chêu a. Hnuoi chungah a meipui a'n hmutir chêu a, meia inthokin a rawl in ngàithlàk a. 37 In thlatuhai a hmangai a, anni hnunga an thlahai chu a thlang leiin, Aigupta rama inthokin ama'n umpuiin, a thilthawtheina ropui tak chun a thuoi suok chêu a, 38 nangni nèka hnam ropui lem le hrât lemhai ramah thuoiin, in rochung dinga a pêk theina ding cheuin, anni chu a hnot suokpêk chêu a, tuta ang hi in hung ni tah a nih. 39 "Chuleiin, tu hin in lungrilah vongin, hnuoi le vànah LALPA chu Pathien a nizie pom ro. Pathien dang hrim an um nawh. 40 Nangni le in thlahai ta dinga tha a ni lei le LALPA in Pathienin kumkhuoa dinga ram a pêk cheua hin in chêng sawt theina dingin, tuta a dàn le thupêk ka pêkhai chêu hi in zawm ding a nih. " 41 Theidana le tum lawk rêng lei ni loa tu khom mani tuolbawm that paltu tuol tlànna dingin Jordan ràl, ni suokna tieng chun Mosien khuo pathum a ruot a, 42 chu khuo a ienga khom a tlân lût hman chun him a tih. 43 Chuong khuohai chu Reuben hnam puol delh, thlalera tlâng zawla um Bezer khuo dâm, Gad hnam puol delh Gilead tlânga Ramot khuo dâm le Manase hnam puol delh Basan biela Golan khuo dâm a nih. 44 Hi hi Israelhai kuoma Mosie dàn pèk chu a nih. 45 Hienghai hi thil bituk dâm, thupêk dâm le dàn dâm, Aiguptaa inthoka an hung suok hnung, 46 Jordan sak tieng Beth Peor ep ruoma an um laia Mosien a pèk a nih. Hi lai ram hi Amor mi, Hesbon khuoa um lal Sihon ram a nih. Ama chu Mosie le Israel thlahaiin Aigupta an suoksan hnungin an hung hne a, a ram chu an hluopèk a. 47 Chuong ang bokin Jordan sak tienga um Basan lal Oga ram khom an hluopêk bok a. 48 An ram làkin a huop chin chu Arnon ruom sîra khuo Aroer a inthoka hmar tienga Sirion tlâng, Hermon tlâng an ti bok chen a nih. 49 Chun, Jordan ràl sak tieng chu Araba ram po po a na, sim tieng chu Pisgah pangpêr hnuoia Tuipui Thi chenin a nih.
Deuteronomy 5
1 Chun, Mosien Israelhai po po a ko khawm a, an kuomah, "Aw Israel mihai, ngaithla ro, hieng thupêk le dànhai hi nangni hrietin voisun hin ka puong a nih. Inchûk unla, zawm ngei ngei ro. 2 LALPA ei Pathien chun Horeb tlànga khan thû a mi thlungpui a. 3 Ei thlatuhai kuomah ni loin, eini, voisuna hring le dama la umhai kuoma ngei hin a nih thû a thlung chu. 4 LALPA chun hmai intonin tlânga khan meichoka inthokin a biek chèu a. 5 Kha tum khan meichok chu in ti leiin tlângah in lawn ngam naw a, LALPA le nangni inkârah kei ka ngîr a, LALPA thu chu in kuomah ka puong a ni kha. Hieng hin a hril a: 6 'Keima hi LALPA i Pathien, Aigupta rama bawia inthoka thuoi suoktu cheu chu ka nih. 7 "Keima naw Pathien dang hrim hrim nei naw rawh. 8 "I ta dingin milem insiem naw rawh, chung tieng vâna mi amanih, hnuoi tieng leihnuoia mi amanih, tui sùnga um amanih, a ieng angpui khom, i siem ding a ni nawh. 9 Chuonghai hmaa chun i kûn ding a ni naw a, i chawibiek ding a ni bok nawh. Kei, LALPA hi i Pathien, thîkthusie, pahai khawhlona leia nauhai hrem hlak, mi theidatuhai chu suon thumna le suon lina chen khom hrem hlaktu le, 10 mi hmangai a, ka thupêk zawmtuhai ruok chu an thla, a sânga sâng chen chunga lunginsietna inlangtir hlaktu chu ka nih. 11 "LALPA i Pathien hming hmang thäi naw rawh. LALPA chun a hming hmang pawlawttu chu thiem naw inchangtir loin a'n suo awm si nawh. d 12 "LALPA i Pathien thupèk chê angin, thienghlim takin sabat inser rawh. 13 Ni ruk sûng thokin i sin po po thaw la, 14 ni sarina ruok chu LALPA i Pathien sabat ni a ni leiin, chu ni chun sin hrim hrim i thaw ding a ni nawh; i naupa le naunu hai, i bawipa le bawinu hai, i bawngchal le sabengtung hai, i ran hai hrim hrim le in khaw sunga chêng hnam dang mi hai khomin an thaw ding a ni nawh; nangma ang bokin i bawipahai le bawinuhai khom an chawl ve ding a nih. 15 Nangni khom Aigupta rama khan bawi in ni a, chu taka inthok chun LALPA in Pathien hin a kut hràt khawkhêng pharin a thuoi suok chêu a nih ti hre zing rawh. Chuleiin, LALPA in Pathien chun sabat ni hi inser dingin thu a pêk chêu a nih. 16 "LALPA i Pathien thupêk che ang khan, i nu le pa chawimawi rawh, chuongchun dam sawt i ta, LALPA i Pathien pêk che rama hin hmûingìl i tih. 17 "Tuol that naw rawh. 18 "Uire naw rawh. 19 "Inru naw rawh. 20 "I vênghai laka hrepuitu derah insiem naw rawh. e 21 "I tuolbawm nuhmei inhnar naw la, a in le ram amanih, a bawipa le bawinu amanih, a bawngchal le sabengtung amanih le a thil nei ieng khom inhnar naw rawh" tiin. 22 "Hieng thupêkhai hi tlânga sûm le thim sa mup kâra meichoka inthoka rawl inring taka in rênga pungkhawmhai laia a puong a na, thil dang a belsa nawh. Chuonghai chu lungphëk pahniah a ziek a, a mi pëk a nih. 23 "Tlâng kâng puot puot laia thima inthoka rawl in hriet khan in hnam lukhâituhai le upahai chun an mi hung hnai a. 24 Anni chun, 'Ngai ta, LALPA ei Pathien chun a ropuizie le inlalzie a hung inlangtir a, meia inthoka a rawl chu kan hriet a. Pathienin a biek mihriem khom a la dam thei ti voisun hin kan hmu tah. 25 Tuhin ieng leiin am kan thi ding? Amiruokchu, LALPA kan Pathien rawl kan hriet zing chun hi mei râpthlâk tak hin mi lemin thi el kan tih. 26 Meia inthoka suok Pathien hring rawl kan hriet ang hriea thi thei mihriem ni si la dam zing tu am an um a? 27 Nangin va hnai la, LALPA kan Pathien hril po po chu va ngaithla lem raw khai. LALPA kan Pathienin i kuoma a hril po po chu nangin kan kuomah hril sawng i ta, lo ngaithlang kan ta, zawm kan tih' an ti a. 28 "Ka kuoma in thu hril chu LALPA chun a lo hriet a, ama chun ka kuomah, 'Mipuihaiin i kuoma an hril kha ka lo hriet a, an thu hrilhai po po kha tha ka tih. 29 Chuong ang lungril chu puta mi tiin, ka thupêkhai po po zawm rop nihai sien chu aw, anni le an nauhai khom kumkhuoin an hmûingìl awm vei leh! 30 Fe la, 'In puon ina hai kîr nawk ta ro' va ti rawh. 31 Nang ruok chu ka bulah ngîr la, an hluo ding ram ka pèka an zawm ding thu i zirtir ding po po, ka thupêkhai, ka thusuok hai le ka dàn hai chu hril ka ti che' a ti a. 32 Chuleiin, LALPA in Pathien thupêk cheu chu fimkhur takin zawm ro; chang tieng amanih voi tieng amanih pêtsan naw ro. 33 In hluo ding rama chun hmûingîl taka khawsa a, sawt tak in hluo theina dingin LALPA in Pathien thupêk ang takin kal chawi ro.
Deuteronomy 6
1 "Jordan vadung kâna in va hluo ding rama in kai phaa nangni le in nauhai le in tùhaiin LALPA in Pathien chu ti a, 2 in damsùng poa a dânhai le thupêkhai chu zawm a, chu hmuna in chêng sawt theina dinga LALPA in Pathienin nangni zirtir dinga a mi pêk, a thupêk hai, thusuok hai le dànhai chu hieng hi a nih. 3 Chuleiin, aw Israel, i thatpui ding le LALPA, i pi le puhai Pathienin thu a tiem anga nenetui le khuoizu luongna rama nasa taka i hung pung theina dingin, ngâithla la, fimkhur takin zawm rawh. 4 "Aw Israel mihai, ngâithla ro. LALPA ei Pathien chauh hi LALPA chu a nih. 5 LALPA in Pathien chu in lungril po poin, in thlarau po poin, in hràtna po poin in hmangai ding a nih. 6 Voisuna thupêk ka pêk chêu hi lungrilah in vong zing ding a nih. 7 In nauhai taima takin zirtir unla, ina in um chàng amanih, lama in lawn lai amanih, in zàl le tho pha amani khomin hril zing hlak ro. 8 Inchikna dingin bânah zem unla, in chalah hrên bok ro. 9 Chun, in in kotkhàr bienga hai le in tuolkotah hai ziek bok ro. 10 "LALPA in Pathienin in pu Abraham hai, Isak hai le Jakob hai kuoma inkhâm meua pêk a tiem chêu ram, in indin khom ni dêr lo khawpui hnienghnâr tak tak hai, 11 in sèng thang dêr loa thil tha tinrênga sung sip in hai, in chìng ni dêr lo grêp huon le oliv huon hai, in cho ni dêr lo tuikul hai umnaa a thuoi lût chêu hunah, fa le dawna in tlai pha chun, 12 bawia in intàngna ram Aiguptaa inthoka thuoi suoktu chêu LALPA chu theinghil lo dingin fimkhur ro. 13 LALPA in Pathien chu ti unla, a rong chauh bawl unla, a hming sâlin thu tiem hlak ro. 14 Pathien dang, in kawl le kienga pathienhai chu in biek ding a ni nawh. 15 Nangni laia um LALPA in Pathien hi Pathien thîkthusie a na, in chungah a lungsen chok a ta, hnuoi chunga inthokin sukbohmang hlauh rawi a ti chêu. 16 Masaa in fie ang khan LALPA in Pathien chu fie naw ro. 17 LALPA in Pathien thupêkhai le a thil bituk le thusuokhai chu fimkhur takin vong tlat ro. 18 LALPA mithmua fel le tha chu thaw unla, in ta dingin thâng a ta, in puhai kuoma inkhàm meua LALPA tiem ram thaa chun lûtin hluo thei in ta, 19 LALPAN a hril angin, in mithmu ngeiah in hmèlmahai chu hnot suok a tih. 20 "Chun, in nauhaiin, 'LALPA ei Pathien thupêk, a thil bitukhai, thusuokhai le dânhai chu a umzie iem a na?' tia nakie an la hung indon pha chêu, 21 nangnin in nauhai kuomah, 'Aigupta rama chu Faraw bawi kan ni a, sienkhom LALPA kut hràtin a mi thuoi suok a. 22 Kan mithmua ngei inchikna le thil mak nasa tak le râpthlak tak tak, Aigupta ram chunga le Faraw le a sûngkuohai po po chungah LALPAN a'n entir a. 23 Keini ruok chu kan pi le puhai kuoma inkhâm meua pêk a tiem rama chun mi thuoi lût dingin Aigupta rama inthokin a mi thuoi suok a. 24 Chuongchun, voisuna ei um anga hring le dama uma ei hnienghnâr pei theina dingin, LALPA chun hieng thupêkhai hi zawm a, LALPA ei Pathien chu ti dingin thu a mi pêk a nih. 25 Thu a mi pêk anga a dânhai po po fimkhur taka ei zawm chun, chu chu ei dingchangna ding a nih' tiin in hril ding a nih.
Deuteronomy 7
1 "LALPA in Pathienin in hluo ding rama a thuoi lût pha chêu, in hmaa nangni nêka lien lem le hrât lem hnam pasari, Hit hai, Girgas hai, Amor hai, Kanan hai, Periz hai, Hiv hai le Jebu hai a hnot suok pha le 2 anni chu LALPA in Pathienin in kutah pe a, in hne hun pha chun, in inram vong tawl ding a nih. Inremna thuthlung siempui naw unla, zangaina inhmutir bok naw ro. 3 Nuhmei pasalah in inneipui ding a ni naw a, an naunuhai chu in naupahai, in naupahai chu an naunuhai in inneitir ding a ni nawh. 4 Chuong naw chun, in naupahaiin an mi zui lai hi pathien dang be dingin thuoi kawi an ta, LALPA lungsenna chu in chungah inling a ta, a sukbohmang nghal el ding chêu a nih. 5 An chungah hieng hin in thaw ding a nih: an maichâmhai sukchim unla, an lung biekhai vaw koi unla, an pathiennu Aseraf lem thinghai chu phûr unla, an milem siem fawn hai chu raw hmang vong ro. 6 LALPA in Pathien ta dinga hnam thienghlim in ni si a. Hnuoi chunga hnam po po laia a ro puol bik hnam dinga LALPA in Pathienin a thlang chêu in nih. 7 "Hnam dang nêka in tam lem leia LALPAN ngainaa a thlang chêu a ni nawh; hnam po po laia a tlawm tak in nih. 8 LALPAN a hmangai chêu lei le in pi le puhai kuoma inkhâm meua thu a lo tiem tah chu hlen a nuom lei lemin LALPA kut hrâtin bawia in intângna ram Aigupta lal Faraw kuta inthokin a'n tlan suok chêu a nih. 9 Chuleiin, LALPA in Pathien hi Pathien a nih ti hre ro; Pathien ringum, ama hmangaia a thupêkhai zawmtu chunga chu suon sâng chen khoma a hmangaina thuthlung vong zing hlak le, 10 a theidatuhai ruok chu chop le chila thungrula sukbohmang hlaktu a nih; ama theidatuhai chu sawt riel loin, chop le chilin thungrul a tih. 11 Chuleiin, voisuna ka pêk chêu thupêk hai, thusuok hai le dàn hai hi fimkhur takin zawm ro. 12 "Hieng dânhai hi ngaisak a, fimkhur taka in zawm chun, in pi le puhai kuoma inkhâm meua a tiem ang khan, LALPA in Pathien chun nangni laka a hmangaina thuthlung chu vong zing a tih. 13 Hmangai a ti chêu a, malsawm a ti chêu a, sukpung a ti chêu. In pi le puhai kuoma inkhâm meua pêk a tiem rama chun in rila ra hai, in lo tharsuok bu le bâl le in uoiin thar le oliv hriek thar hai, in bawng tehai le beram tehai chu malsawm a tih. 14 Hnam dang po po nêkin malsawmna dong nasàng in ta, a nuhmei a pasalin a ching um naw ti niu a, in ranhai khom te thuoi lo um naw ni hai. 15 LALPA chun hri po po la hmangpêk a ti chêu a, Aigupta rama hri pangzatum ang kha nangni chungah inlêngtir naw ni a, nangni theidatuhai chungah inlèngtir lem a tih. 16 LALPA in Pathienin in kuta hnam a pêk ding chêu po po hi in sukchimit vong ding a nih. Lunginsiet naw unla, an pathienhai rong bawl naw ro; in ta dingin châng a ni ding a ni si a. 17 "In lungrilin, 'Hieng hnamhai hi eini nêkin an hrât lem si a, ieng tin am ei hnot suok ding a na?' in ti khom a ni thei. 18 Anni chu ti naw ro: Faraw le Aigupta po po chunga LALPA in Pathienin a thaw kha hre zing ro. 19 Fiena nasa tak dâm, inchikna mak dâm, thil mak dâm hmang a, kut hrât chu phara LALPA in Pathienin a lâk suok dàn chêu mit ngeia hmutu in ni kha. LALPA in Pathien chun hnam dang in tihai chungah khang ang bok khan a thaw ve ding a nih. 20 Chu bâkah, a thi mahla, inbi hmanghai khom bel hlum vong dingin LALPA in Pathien chun anni lai khuoivànriel tir a tih. 21 Anni chu ti naw ro, nangni laia thang, LALPA in Pathien chu Pathien ropui le râpum a ni si a. 22 Chuong hnamhai chu LALPA in Pathien chun a zâiin hnot suokpêk a ti chêu. Voi khat thilthuin inram vong naw ro, chuonga in thaw chun in vêlah ramsa hung pung taluong an tih. 23 LALPA in Pathien chun anni chu pêng a ti chêu a, an chimit chenin sukchi-ai tawl a tih. 24 An lalhai in kutah pêng a ti chêu a, an hming chu vânkhup hnuoia inthokin thai bo in ta, insukbohmang vong chenin dang theitu chêu tu khom um naw ni hai. 25 Pathien lem an siem fawmhai chu in raw vong ding a nih. Chu taka tangkaruo amanih rangkachak amanih chu inhnar naw unla, in ta dingin in lâk ding a ni bok nawh. Chuong naw chun inawk pal rawi in tih, LALPA in Pathien ngaia thil tirdakum a ni si a. 26 In inah thil tirdakum la lûtin chu thil ang boka sietna tuok ve dingin in insiem ding a ni nawh; namen loa tenin in theida ding a nih, sietna tuok dinga ruot sa a ni si a.
Deuteronomy 8
1 "Dam taka um a, hung pung pei a, in pi le puhai kuoma inkhâm meua LALPAN pêk a tiem ram chu lûta in hluo theina dingin voisuna thupêk ka pêk chêu hi fimkhur takin zawm ro. 2 A thupêkhai in vong ding le ding naw hrietna dinga kum sawmli hiel LALPA in Pathienin in lungril fie ding le suktlawm dinga thlalèra a thuoina po po chêu kha hre zing ro. 3 Mihriem hi bei chauin a hring naw a, Pathien baua thu tin suokin a hring lem a nih ti a'n hriettir theina ding cheuin a suktlawm chêu a, in tàm a phal a, chun in hriet ngai lo, in pi le puhai khoma an la hriet ngai lo manna chun a chawm chêu a nih. 4 Chu kum sawmli sûng chun in silfènhai a tiek naw a, in ke khom a'n vûng bok nawh. 5 Pain nau a thunun angin LALPA in Pathien chun a thunun chêu a nih ti hi lungrilin hre zing ro. 6 "LALPA in Pathien thupêkhai zawmin, a lampui hrawin, ama chu inza ro. 7 LALPA in Pathien chun ram tha tak, tlânga inthoka hung luong vadungte hai, tuikhur hai, tlâng le phaia luong dem dem tuihnàr umna; 8 bu hai, barli hai, grep hai, theichang hai, theibufai hai, hriek nei oliv hai le khuoizu tamna ram; 9 chat loa bei in tlànna ding, ieng khom in tlâksam nawna ding ram, a lunghai chu thîr le a tlânga inthoka dâr in cho suok theina ding rama chun a thuoi lût ding chêu a ni si a. 10 "In fàk a, in tlai hle pha, ram tha tak a pêk lei chêuin LALPA in Pathien chu inpâk ro. 11 Voisuna ka pêk chêu a thupêkhai, thusuokhai le dânhai hi zawm loin LALPA in Pathien chu theinghil pal hlau rawi in tih, fimkhur ro 12 Chuong naw chun fa a, tlai a, in tha tak bawla in hluo huna dâm, 13 in bawng ruol le beram ruolhai, in tangka le rangkachakhai le in thil nei po po a hung pung pha chun, 14 in lungril hung chapoin, bawia in intàngna Aigupta rama inthoka thuoi suoktu chêu LALPA in Pathien chu theinghil el in tih. 15 Ama chun thlalèr zau tak le tium tak, ram tawl le tui um nawna hmun, mi chuk na tak rûl tûr nei mi le mi sè na tak khawmuol kaikuonghai tamna hmuna chun a thuoi tlang tah chêu a; lungpui sakhata inthokin tui a sun suokpêk chêu a, 16 in pi le puhaiin an la hriet ngai lo manna chun chawmin, fiein a suktlawm chêu a nih, tuta hnunga in thatna dingin. 17 Nangni chun, 'Ka hausakna hi keima theina le kut hrâtnaa ka hlaw suok a nih' in ti lungril khom a ni el thei. 18 Nisienlakhom, sum le pai lam suok theina petu chêu le voisun chena in pi le puhai kuoma inkhâm meua a thuthlung suknghettu chu LALPA in Pathien a ni lem ti hre zing ro. 19 LALPA in Pathien chu in theinghil a, pathien danghai zui a, an rong bawla in biek vai chun bohmang ngei ngei in tih ti voisun hin ka hril lawk chêu a nih. 20 In hmaa hnam danghai LALPAN a suksiet ang khan, LALPA in Pathien thupêk in zawm naw chun sukbohmangin um vêng in tih.
Deuteronomy 9
1 "Aw Israelhai, ngàithla ro. Nangni nêka hnam lien lem le hrât lem, an khawpuihai khom vân tonga kula inhuon chu va hlu suok dingin Jordan vadung in kân el ding a ni ta hi! 2 Anni chu Anak thlahai, mi lien le dung insâng tak tak an nih ti in hriet ta a, 'Tuin am Anak thlahai chu an ngam thei ding?' in ti hlak kha. 3 Nisienlakhom, meichok anga lem zo theitu, voisuna in hmaa fe ding hi LALPA in Pathien a nih ti hre chieng ro. Ama chun anni chu sukbohmang a ta, in hmaa ngei tukdol tawl a tih. In kuoma LALPAN a tiem tah angin, anni chu hnot suok in ta, sukchimit nghal in tih. 4 "LALPA in Pathienin a hnotsuokpêk pha chêu in lungrilin, 'Kan felna leiin hi ram hi hluo dingin LALPAN a mi thuoi lût a nih' ti naw ro. Hieng hnamhai hi an rîtlona leiin LALPAN a hnot suok ding a nih. 5 In fel lei le in ringum leia ram chu hluo ding in ni naw a, hieng hnamhai hi an suol êm leiin le in pi le pu Abraham hai, Isak hai, Jakob hai kuoma inkhâm meua LALPAN a lo tiem tah chu hlen dingin LALPA in Pathienin anni chu a hnot suokpêk ding chêu a ni lem. 6 Hi ram tha tak hi hluo dinga LALPAN a pêk chêu hi in fel lei a ni nawh ti hre ro; hnam lulul tak in ni si a. 7 "Thlalèra LALPA in Pathien lung in suksenzie kha theinghil ngai naw ro. Aigupta in suoksana inthoka hi hmun in tlung chen hin LALPA laka hel in hmang hle a nih. 8 Horeb tlânga khan nangni sukhlum pha khop hielin LALPA lung in suksen a nih. 9 Lungphêk, in kuoma LALPAN thu a thlungna lungphêk chu la dinga tlânga ka hang fe lai khan ni sawmli le zân sawmli ka hang thang a, chu sûng chun bei ka fâk naw a, tui ka dawn bok nawh. 10 LALPA chun lungphêk pahni, Pathien kutpâra ziek chu a mi pêk a. Chu lungphêka chun in pungkhawm nia tlânga inthoka LALPAN in kuoma thu a hril po po kha a chuong a. 11 "Ni sawmli le zân sawmli hnunga chun lungphêk pahnih, thuthlungna lungphêkhai chu LALPAN a mi pêk a. 12 LALPA chun ka kuomah, 'Tho la, hi taka inthok hin fe thla nghal rawh. Aiguptaa inthoka i thuoi suok, i mihai chu an insukporche zo ta khu. Zawm dinga thu ka pêk lampui chu an pêtsan ta pang a, milem siem fawn an insiem ta khu' a ta. 13 Chun, LALPA chun ka kuomah, 'Hi mihai hi ka en vang vang a, hnam lulul an lo ni takzet hi tie! 14 Mi'n kiengsan la, anni sukbohmang ding le vânkhup hnuoia inthoka an hming thai bo dingin ka law law hang law tawl ka tih. Nang ruok chu anni nêka hnam hrât lem le tam lemin siem ka ti che' a ta. 15 "Chuongchun, tlânga inthok chun lungphêk pahni chu kuta chawiin ka kîr thla a, tlâng chu a chok puot puot a. 16 Ka hei thlîr chun, ngai ta u, LALPA in Pathien lakah in lo suol ta a, milem, bawng tuoi lem siem fawn chu in lo insiem a, LALPAN lampui hraw dinga thu a pêk chêu chu in lo pètsan ta pang ti ka hmu a. 17 Chuongchun, kut khing hnia ka chawi lungphêk chu ka pei thlàk a, in mithmua ngei a koi dar ta vong a. 18 "Chun, ni sawmli le zân sawmli LALPA hmaah kûnin ka bokkhup nawk a. LALPA lung suksen a, a mithmua thil suol in thaw po po lei chun bu ka fâk naw a, tui ka dawn bok nawh. 19 LALPA lungsen inling chu ka ti a, sukbohmang vong chêu khopin a lung insuksen bok si a. Sienkhom, chu tum khom chun LALPA chun a mi ngàithlàk nawk a. 20 Sukbohmang nuom khopin Aron chunga khom LALPA lung chu a sen a, sienkhom chu lai chun Aron ta ding khomin ka hnipêk a. 21 Chun, in thil suol thaw, bawng tuoi lem in siem chu ka lâk a, ka raw a, hnuoiah ka suknawi a, pilvut angin ka rawt dip a, a dip chu tlânga inthoka hung luong tuia chun ka dehawn a. 22 "Chun, Tabera le Masa le Kibrot-hatava hmuna hai LALPA in suklungsen bok a. 23 Kadesh-barnea hmunah LALPAN, 'Ram ka pêk chêu chu hang hluo ta ro' tia a tir lai chêu khan LALPA in Pathien thupêk chu helsanin, ama chu in ring naw a, a rawl in ngàithlàk bok nawh. 24 Ka hriet tir cheua inthok khan LALPA chunga hel hmang mi in ni hrim a. 25 Chuongchun, LALPAN, 'Ka sukbohmang tawl ding a nih' a ti lei chêu khan LALPA hmaah ka kûn a, ni sawmili le zân sawmli zet ka bokkhup a ni kha. 26 LALPA kuoma chun, 'Aw Chunghnungtak LALPA, thilthawtheina ropui taka i kut hrâta Aigupta rama inthoka i'n tlan suok, i mihai le i rochanhai hi sukbohmang lul naw raw khai. 27 I siehlaw Abraham hai, Isak hai, Jakob hai kha hre zing la, hi mihai lululzie dâm, ritlozie dâm le suolzie dâm ruok hi chu hmu khûm lul rawh. 28 Chuong naw chun i mi hung thuoi suokna rama mihaiin, 'LALPAN a ram tiema chun a thuoi lût thei naw leiin le a theida tawl leiin thlalerah that dingin a thuoi suok tawl a nih' ti pal rawi an tih. 29 I thilthawtheina ropui tak le i bân phara i thuoi suok, i mihai le i rochanhai an ni mieu si a' tiin ka ngên a.
Deuteronomy 10
1 "Chuong lai chun LALPAN ka kuomah, 'A hmaa ang bok kha lungphêk pahni ser la, tlângah ka kuomah hung tung rawh. Chun, thingin bawm siem bok rawh. 2 Lungphêk i dêng koia thu chuonghai kha lungphêka chun lo ziek ka ta, bawma chun i sie ding a nih" a ta. 3 "Chuongchun, sitim thingin bawm ka siem a, a hmaa ang char lungphêk pahnih ka ser bok a, lungphêk pahni chu chawiin tlânga chun ka hang fe a. 4 Lungphêka chun a hmaa a ziek ang, in pungkhawm nia tlânga meichoka inthoka LALPAN in kuoma a hril thupêk sawm chu a ziek a, chu chu LALPAN a mi pêk a. 5 Tlânga inthok chun ka kîr thla a, bawm ka siema chun lungphêk chu ka sie a, LALPAN thu a mi pêk angin chu taka chun a um ta zing a. 6 "(Israel thlahai chu Jakan nauhai tuikula inthokin Mosera-ah an fe a, chu taka chun Aron chu a thi a, chu hmuna chun an vui a, a naupa Eleazar chun a ai hung awin thiempu sin a thaw a. 7 Chu taka inthok chun Gudgoda-ah an fe a, chu taka inthok chun tui tamna hmun Jokbat-ah an inson pei a. 8 Chuong lai chun Levi hnam chu LALPA thuthlung bawm zawntu ding le voisun ni chena an thaw anga a hmaah ngîr a, a rongbawltu ding le a hminga malsawmpêktu ni dingin LALPAN a sie hrang a. 9 Chuleiin, Levi hnamhai chun an unauhai lai chanvo le rochan an nei ve naw a, an kuoma LALPAN a hril tah angin, LALPA chu an rochan a nih. ) 10 "Chun, a hmaa ang bok khan tlânga chun ni sawmli le zân sawmli ka thang a, chu tum khom chun LALPAN ka thu a ngàithlàk a, LALPA chun a sukbohmang ta naw chêu a ni kha. 11 LALPA chun, "Tho la, mipuihai hma zu thuoi rawh, an pi le puhai kuoma anni ka pêk dinga inkhâm meua ka tiem ram chu lûta an hluo theina dingin" a ta. 12 "Aw leh, aw Israel thlahai, nangni laka LALPA Pathienin a phût chu ieng dang ni loin, LALPA in Pathien chu ti a, a lampui po po hraw a, ama hmangai a, in lungril po po le in thlarau po poa LALPA in Pathien rong chu bawl a, 13 in thatna dinga voisuna ka pêk chêu LALPA thupêk le thusuokhai po po zawm chu a nih. 14 Vânhai, vân chung insâng tak hai le hnuoi le a sûnga um po po hi LALPA in Pathien ta vong a nih. 15 Chuong sa khom chun in pi le puhai kha ngainain a hmangai a, nangni an thlahai hi, voisuna in ni ang hin, hnam dang po po nêka a thlanghai chu in nih. 16 Chuleiin, lungril ser vun tan unla, lulul zing ta naw ro. 17 LALPA in Pathien chu pathienhai Pathien, lalhai Lal, Pathien ropui tak, hrât tak le râpum tak, tu khom ditsak bîk nei lo, thamna khom la ngai lo a ni si a. 18 Pa nei lohai le hmeithaihai chungthu fel takin a rêlpêk hlak a, ram dang mihai chu hmangaiin fâk ding le silfènhai a pêk hlak. 19 Chuleiin, ram dang mihai chu in hmangai ve ding a nih, nangni khom Aigupta rama khan ram dang mi in ni ve kha. 20 LALPA in Pathien chu ti unla, a rong chu bawl ro. Ama chu chel nghet tlat unla, a hming sâlin thu tiem hlak ro. 21 Ama chu in inpâk ding tak chu a nih; ama chu in Pathien, in mithmu ngeia thil ropui le râpum tak thawpêk hlaktu chêu chu a ni si a. 22 Aigupta rama fe thla in pi le puhai kha mi sawmsari chauh an ni a, tu ruok hin chu LALPA in Pathien chun vâna arasi anga tamin a sukpung tah chêu a nih.
Deuteronomy 11
1 "Chuleiin, LALPA in Pathien chu hmangaiin, thaw dinga a tuk hai, a thusuok hai, a dàn hai le a thupêk hai chu vong tlat ro. 2 Voisuna in nauhai hi LALPA in Pathien thununna hmua tonhriettu an ni nawh. Khanga a ropuizie hai, a bân tha hrâtzie hai, bân a pharzie hai; 3 Aigupta ram sûnga Aigupta lal Faraw le a ram sûng po poa inchiknahai le thil dang dang a thawzie hai; 4 Aigupta sipaihai le an sakor le an tawlailir hai chunga a thawzie le an hnot lai cheua Tuipui Sen tuia vur khuma tu chena LALPAN a sukbohmangzie hai kha theinghil ngai naw ro. 5 Hi hmun in tlung hma poa thlalera in chunga a thilthaw dânhai, 6 Reuben naupa Eliaba naupa Dathan le Abhiram hai chunga a thaw dàn hai, hnuoiin a bau a ka a, Israel mihai hmu lai ngeia anni sûngkuo chauh le an puon in le an ran nei po po a lem vong dàn hai hmutuhai kha in nauhai hi an ni nawh. 7 Chuong anga thil ropui LALPAN a thaw dânhai mit ngeia hmutu chu nangni hi in nih. 8 "Hung hràt a, in pan ram chu lûta in hluo theina ding le nenetui le khuoizu luongna ram, 9 LALPAN inkhâm meua in pi le puhai le an thlahai pêk a tiem rama chun in chêng sawt theina dingin tuta thu ka pêk chêu, thupêk po po hi in zawm ding a nih. 10 In hluo ding ram chu in hung suokna Aiguptaa thlai chi in thlâk a, thlai huon anga harsa taka ke ngot hmanga tuia in chawm hlak ang kha a ni nawh; 11 in va hluo ding ram chu tlâng le phairuom umna, vân ruotui dong ram a nih. 12 Chu ram chu LALPA in Pathien ram duot a na; kum bula inthoka kum tawp chenin LALPA in Pathien mit a fu zing hlak. 13 "Chuongchun, voisuna thupêk ka pêk chêu hi fimkhur taka zawm a, LALPA in Pathien chu in lungril po po le in thlarau po poa hmangai a, a rong in bawl chun, 14 a hunbi takah thâl ruo le favang ruo hung tir a ta, bu le bâl le uoiin le oliv hriek inthar in ta, 15 in ranhai tlàn ding in ramah hlo pêng a ti chêu a, fain tlai in tih. 16 "Fimkhur ro, chuong naw chun zawr hmanga umin pêt hmang in ta, pathien dang bein an hmaah kûn hlauh rawi in tih. 17 Chuonga in thaw chun, in chungah LALPA lungsen a ta, vân khâr a ta, ruo sûr naw ni a, hnuoiin ra insuo naw ni a, LALPA pêk chêu ram tha taka inthok hin bohmang nghal in tih. 18 "Chuleiin, hieng ka thuhai hi in lungril le ngaituonaah khum unla, inchikna dingin in bânah zem unla, in chalah hrên bok ro. 19 Chuong chu ina in inthung lai amanih, lama in lawn lai amanih, in zâl lai amanih le in tho hun amani-ah in nauhai zirtir hlak ro. 20 Chun, in kotkhâr bienga hai le in tuolkota hai ziek ro. 21 Chuongchun, LALPAN in pi le puhai kuoma inkhâm meua pêk a tiem rama chun in dam sûng ni le in nauhai dam sûng ni chu hnuoi chunga vân a um sûng ni angin sei a tih. 22 "LALPA in Pathien chu hmangai a, a lampui po po hraw a, ama chel tlat dinga thahnemngai taka hieng ka pêk chêu thupêk po po hi in zawm phot chun, 23 LALPAN hieng hnam po po hi hnot suokpêk a ti chêu a, nangni nêka ropui lem le thil thaw thei lem hnamhai ram chu hluong in tih. 24 In kephaa in sir taphot chu in ta nîng a ta, in ram chu thlalera inthoka Lebanon chen le Eufretis vadunga inthoka thlang tieng Mediterranean tuipui chen inzâr a tih. 25 Tu khomin cho hne naw ni hai chêu a, in fena taphotah LALPA in Pathien chun, thu a tiem tah angin, a ram pumah nangni pangzatna le tina inlèngtir a tih. 26 "Ngai ta u, voisun hin in hmaah malsawmna le tongsie ka sie: 27 voisuna ka pêk chêu, LALPA in Pathien thupêkhai hi in zawm chun, malsawmna; 28 LALPA in Pathien thupêkhai zawm lo a, in hriet ngai lo pathien danghai be dinga a thupêkhai in pêtsan ruok chun, tongsie. 29 Chun, in hluo ding rama LALPA in Pathienin a thuoi lût pha chêu, malsawmna chu Gerizim tlânga inthokin puong unla, tongsie chu Ebal tlânga inthokin inphur ro. 30 Hieng tlâng pahnihai hi Jordan ruoma chêng Kanan mihai rama mi, Jordan vadung tlâk tienga um an nih. Chu chu Gilgal khaw kawla More saisaw thinga inthoka thlang tieng pang hla lo tea um a nih. 31 "LALPA in Pathienin a pêk chêu ram chu lûta hluo dingin Jordan vadung in kân tèp a ni tah. 32 Chu ram chu hluoa in khawsa pha chun, voisuna in hmaa ka sie thupêkhai le dânhai po po hi in zawm ngei ngei ding a nih.
Deuteronomy 12
1 "LALPA, in thlatuhai Pathienin a pêk chêu ram chu hluo a, a ram leilunga in um sùnga fimkhur taka in zawm dinga thupêk le dàn a pêkhai chêu chu hieng hi a nih. 2 Hnam in va hlu suok dinghaiin an pathienhai an biekna hmun hrim hrim, tlâng sânga hai, muola hai le thing buk hnuoia mihai chu in suksiet vong ding a nih. 3 An maichâmhai sukchim unla, an lung biekhai vaw koi vong unla, an pathiennu Asera lem thinghai chu raw vong unla, an pathien lem siem fawnhai sât bong vong unla, chuong hmuna inthok chun an hminghai nuoi bo vong ro. 4 "Anni biek dàn angin LALPA in Pathien chu in biek ve ding a ni nawh. 5 LALPA in Pathienin in hnam po po laia a hming umna ding hmun a la ruot ding chu zong lem unla, chu hmuna chun in fe ding a nih. 6 Chu taka chun in pumraw thilhlânhai, in inthawinahai, in sawma pakhathai, kûta thèn thilhlânhai, intiemkamna thilpêkhai, in nuom thua thilhlânhai, in bawng ruol le beram ruol laia pieng hmasa takhai in hung inhlàn ding a nih. 7 Chu taka chun malsawmtu chêu LALPA in Pathien hmaah nangni le in sûngkuoin in kut inrim ra chu fain hlim takin in um ding a nih. 8 "Mi tinin mani tha tizawng ang senga tuta ei thaw ang hin in thaw ding a ni nawh, 9 LALPA Pathienin a pêk chêu chawlna ram chu tlungin in la rochung hri si nawh. 10 Sienkhom, Jordan hi kânin, LALPAN rochana a pêk chêu ram chu la hluong in ta, him taka in um theina dingin in vela hmèlma po po lakah chawlna la pêng a ti chêu. 11 Chu pha chun, LALPA in Pathienin a hming innghatna dinga a ruot hmuna chun in hung chawi dinga thu ka pêk pumraw thilhlânhai, in inthawinahai, in sawma pakhathai, kûta thèn thilhlânhai, in thil nei tha tha laia LALPA kuoma pêk dinga in intiemhai chu hung chawi ro. 12 Chu taka chun nangni le in naupa le naunuhai, in bawipa le bawinuhai, nangni laia rochan le ram huol ding nei ve lo Levi hnamhai le chun LALPA in Pathien hmaah hlim takin um in tih. 13 Nuomna hmun hmunah pumraw thilhlân chu inhlàn lo dingin fimkhur ro; 14 nangni laia hnam khat ram chanpuola LALPA hmun thlang le ruota chauh in pumraw thilhlânhai chu inhlàn in ta, chu taka chun thu ka pêk po po chêu hi in thaw ding a nih. 15 "Amiruokchu, LALPA in Pathienin malsawmna a pêk chêu ang peiin, khaw lai khuoa khom in ranhai chu that thei in ta, sazuk le sakhi sa in fâk angin, a thieng le thieng naw khomin in nuom zât zât fa thei in tih. 16 Sienkhom, a thisen chu fa naw ro; tui angin hnuoiah in bun thlâk ding a nih. 17 Sawma pakhat in pêk bu le bâl hai, uoiin thar hai, hriek hai, in bawng ruol le beram ruol laia pieng hmasa tak hai, in thutiema mi hai, in nuom thua thil in inhlân hai le kût phaa in inhlàn, thèn thilhlân hai chu in inah fa thei naw ti niu. 18 LALPA in Pathienin a ruot hmuna chun LALPA in Pathien hmaah nangni le in naupa le naunu hai, in bawipa le bawinu hai le in khuoa um Levi-hai leh in fâk lem ding a nih. In kut sinthaw tinrêng chungah LALPA in Pathien hmaah in hlim ding a nih. 19 In rama in chêng sûng phot chun Levi-hai hi ngaithà lo dingin fimkhur ro. 20 "LALPA in Pathienin thu a tiem ang cheua in ram a zauh lien pha chu, sa in ngaia in fâk chàk pha leh in du zât zât fa thei in tih. 21 LALPA in Pathienin a hming innghatna hmuna a la ruot ding chu a hla taluo a ni chun, thu ka pêk chêu ang khan, in bawng ruol le beram ruol laia mi chu in khaw hmunah that thei in ta, in nuom zât zât fa thei in tih. 22 Sazuk le sakhi sa in fâk angin, a thieng le thieng naw khomin fa thei in tih. 23 Sienkhom thisen ruok chu fa lo dingin fimkhur ro, hringna chu thisenah a um a, a hringna pumin sa chu in fâk ding a ni nawh. 24 In fâk ding a ni dèr nawh; tui angin hnuoiah bun thla lem ro. 25 Fa naw ro, chuongchun nangni le in nauhai ta dingin thâng a ta, LALPA mithmua thil indik thaw ni bok in tih. 26 "Thil thienghlim le inhlàn dinga in tiemhai chauh chu chawiin LALPA hmun ruota chun fe ro. 27 In pumraw thilhlànhai chu LALPA in Pathien maichâmah, a taksa le a thisen leh, inhlàn ro; in inthawina thisen chu maichâm sîra chun bun thla unla, a sa ruok chu fa thei in tih. 28 Thu ka pêk po po chêu hi fimkhur takin zawm ro, chuongchun LALPA in Pathien mithmuah thil indik thaw nîng in ta, nangni le in hnunga in nauhai ta dingin thang a tih. 29 "In va rûn le hlu suok ding hnam danghai chu LALPAN sukbopêk a ti chêu a, ram chu hluoin umhmun khuor in tih. 30 Amiruokchu, in hnot suok hnung le hluo hnung, in hmaa sukborala an um hnungin, 'Hieng hnamhai hin ieng tin am an pathien rong an bawl aw? An thaw angin eini khomin thaw vêng ei tiu' ti ve lo dingin fimkhur ro, chuong naw chun inawk pal rawi in tih. 31 Anni biek dàn angin LALPA in Pathien chu in biek ve ding a ni nawh. Anni chun an pathienhai an bieknaah LALPA theida zawng thil tirdakum tinrêng an thaw a, an naupa le naunuhai ngei khom an pathienhai ta dingin meiah inhlànin an raw hlak a nih. 32 "Thaw dinga thu ka pekhai chêu angin in thaw ding a nih; in belsa ding a ni naw a, in pei ding a ni bok nawh.
Deuteronomy 13
1 "Nangni lai zawlnei amanih mang neitu amanih a hung suok a, inchikna le thil mak a puong a, 2 inchikna le thil mak a puong chu a hung tlung a, 'Thaw ro, an pathienhai hi zui ei ta, be vêng ei tiu' tia in la hriet ngai lo pathien dang zui dinga a ti chêu chun, 3 chu zawlnei amanih mang neitu thu chu in zawm ding a ni nawh. Lungril po po le thlarau po poa in hmangai le hmangai naw ti hrietna dinga LALPA in Pathienin a fiena chêu a nih. 4 LALPA in Pathien chauh hi a nih in zui ding le inza ding chu. A thupêkhai vongin zawm unla, a rong bawl unla, chel nghet tlat ro. 5 Chu zawlnei amanih mang neitu amanih chun Aigupta rama inthoka thuoi suok a, bawia in intângna rama inthoka intlan suoktu LALPA in Pathien lakah inheltir a, LALPA in Pathienin hraw dinga thu a pêk chêu lampuia inthoka kei pêt chêu a tum leiin ama chu in sukhlum ding a nih. Chuong ang mi chu nangni laia inthokin inthiel fai ro. 6 "Chun, i unaupa amanih, i naupa amanih, i naunu amanih, i nuhmei pom lai amanih, 7 i ruol tha bul amanih ngei khomin in thlatuhai la biek ngai lo pathien dang, in kawl le kienga umhai amanih le ram kil le kapa chênghai pathien biek amanih chu be dingin arûkin a zawr che khomin, 8 zawr thlûkin i um ding a ni naw a, a thu i ngaithlâk ding a ni bok nawh. Ama chu zangaina inhmutir naw la, hlà naw la, hliekhu bok naw rawh. 9 I sukhlum ngei ngei ding a nih. Nangin sukhlum dingin kut thlâk hmasàng i ta, chu zoah mipuiin. 10 Bawia in intângna ram Aiguptaa inthoka thuoi suoktu chêu LALPA in Pathien lampuia inthoka kei pèt chêu a tum leiin, lungin in dêng hlum ding a nih. 11 Chuongchun, Israel mi po poin hrieng an ta, ting an ta, nangni lai chuong ang thil suol hrim hrim thaw chu sim an tih. 12 "LALPA in Pathienin in chêngna dinga a pêk chêu laia khuo pakhata inthokin thuthang in hriet a, 13 anni laia mi rilo thenkhat hung suokin, in la hriet ngai lo pathien dang be dingin mihai an thuoi hmang ti an hung hril charin, 14 chîk taka indon chiengin zong suok ro. Thuthang chu a'n dik a, hieng ang thil tirdakum hi nangni lai an lo thaw ngei ti in hriet chieng pha leh, 15 chu khuoa umhai chu, mihriem le an ran ruol po po leh, kawlhnâmin matheiloin sukhlum vong ro. 16 A khaw sûnga in râllâk po po chu khaw lailungah dêng bum unla, a khuo le râllâk thil po po chu LALPA in Pathien kuoma pumraw thlihlânah raw fai vong ro. Kumkhuoa indin thar nawk ta ngai lo dingin ram song a tih. 17 Chuong anga hnawl fithla thil hrim hrim chu in lâk ding a ni nawh, chuong chun LALPAN a lungsenna chu kei kîr a tih. 18 LALPA in Pathien thu chu awi a, voisuna ka pêk chêu a thupêk po po zawm a, a mithmuah thil indik in thaw chun zangaina inhmutirin lunginsiet a ti chêu a, in pi le puhai kuoma inkhâm meua a tiem tah angin, sukpung bok a ti chêu.
Deuteronomy 14
1 "LALPA in Pathien nauhai in ni leiin mithi sûn chànga mani insun pop le lu vaw kol an thaw hlak angin thaw ve naw ro. 2 LALPA in Pathien ta dinga hnam thienghlim, hnuoi chunga hnam po pohai laia a ro chan bîk hnam dinga a thlang chêu in nih. 3 "Thil porche hrim hrim fa naw ro. 4 In fâk thei ding sahai chu bawng, beram, kèl, 5 sakhi, sazuk, sasen, sathar, ram kèl, ram lawi le ram beram a nih. 6 Sa tinrêng, tin inkàk suok le an thil fâk a soia soi nawi chi taphot chu fa thei in tih. 7 Amiruokchu, tin inkàk suok le an thil fâk a soia soi chi hieng sanghawngsei, mazupui le sangawi hai ruok hi chu fa naw ro. An thil fâk a soia soi chi, sienkhom tin inkàk si lohai chu in ta dinga sa porche a nih. 8 Chun, vok hi a tin inkàk a nia chu a thil fâk a soi naw leiin in ta dinga sa porche a na, a sa in fâk ding a ni naw a, a ruong khom in tawk ding a ni bok nawh. 9 "Tuia chêng, pângpar le phuhlip nei taphot chu fa thei in tih, 10 pângpar le phuhlip nei naw taphot chu fa thei naw ti niu, in ta dinga porche a nih. 11 "Vate thienghlim taphot chu fa thei in tih. 12 Hienghai ruok hi chu in fâk ding a ni nawh: mupui hai, lungdup hai, mu-arla hai, 13 mulukol hai, ngawihup hai, mute chi hrim hrim hai, 14 vaak chi hrim hrim hai, 15 vangalsâng hai, vabak hai, tuifinrieta vate hai, mu chi tinrêng hai, 16 hrângkir hai, simbuk hai, chingpirinu hai, simbuksielki hai, 17 tuivalong hai, vadunga mu chi hrim hrim, 18 kànghlai, dila vate chi hrim hrim, vakhawhri le bâk. 19 Thilhring, thla neia a hona vuong chi hrim hrim chu in ta dinga thil porche a nih. 20 Sienkhom, thla nei, a thienghlim taphot ruok chu fa thei in tih. 21 "Sa tlaw hrim hrim fa naw ro. In kuoma um ram dang mi fâk ding ruok chun pe thei in ta, hnam dang mihai kuomah zor thei bok in tih. Nangni ruok chu LALPA in Pathien ta dinga hnam thienghlim in nih. Kèlte chu a pui nenetuiin suong naw ro. 22 "Kum tina in lo tharsuok sawma pakhat chu in sie hran ngei ngei ding a nih. 23 LALPA in Pathien inza dàn in hriet rop theina dingin, bu le bâl, uoiin le oliv hriek in tharsuokhai le in beram le bawng ruol laia pieng hmasa takhai chu LALPAN a hming innghatna dinga a thlang hmuna chun in fâk hlak ding a nih. 24 LALPA in Pathienin mal a sawm hun chêu a, LALPA in Pathienin a hming innghatna dinga a la ruot ding chu a hla taluo leia in sawma pakhathai chu in chawi thei naw a ni ruok chun, 25 tangka sumah inchangtir unla, chu chu chawiin LALPA in Pathien hmun ruota chun fe ro. 26 Sum chun in chàk zawng zawng bawng amanih, beram amanih, uoiin amanih le zu amanih inchaw unla, chu taka chun nangni le in sûngkuohai chun LALPA in Pathien hmaah fain dawn in la, hlim takin um ro. 27 Nangni laia um Levihai chu ngaithà der naw ro, anni puola rochan nei an ni ve si nawh. 28 "Kum thum a'n voi zàtin chu kuma in tharsuok po poa sawma pakhat chu la khawm vong unla, in khuo hmun pakhatah hlu khawm ro. 29 Chuongchun, in khuoa um Levi-hai, nangni laia chanvo le rochan nei ve lohai le ram dang mihai le pa nei lohai le hmeithaihai chun khop takin hung fa ve thei an ta, LALPA in Pathienin in kut sinthaw po poah malsawm a ti chêu.
Deuteronomy 15
1 "Kum sari invoi zàtin in leibatuhai leibat chu in ngaidam ding a nih. 2 In ngaidam dàn ding chu hieng ang hin a nih: leibatu nei taphotin a chipui Israel mi laka a sum inpûktir chu a ngaidam ding a nih. LALPA ngaidamna chu puong a ni tah leiin tu khomin a unau le a chipui Israel mi leibat chu a thìn ding a ni ta nawh. 3 Hnam dang mihai leibat ruok chu thin lui thei in ta, sienkhom in unauhai leibat chu in ngaidam ding a nih. 4 LALPA in Pathien thu chu fîp taka awi a, voisuna ka pêk chêu a dânhai hi fimkhur taka in zawm chun, 5 LALPA in Pathienin in rochana a pêk chêu rama hin nasa takin malsawm a ti chêu a, mi rethei hrim hrim um naw top in tih. 6 A tiem tah angin LALPA in Pathien chun malsawmna vur a ti chêu a, hnam danghai inpûktir in ta, nangni chun pûk ve naw ti niu. Hnam tam tak chungah ro rêl in ta, in chunga ruok chu tu khomin ro rêl naw ni hai. 7 "Chun, LALPA in Pathienin ram a pêk cheua in umna khaw lai khuoa khom in unauhai lai mi rethei an um chun an chungah lungril sukngar naw unla, kom bok naw ro. 8 Chuong nêk hmanin an lakah inphalin, an tlâksam taphot chu phal takin inpûktir ro. 9 'Ngaidamna kum, kum sarina chu a hnai tah' tia i unau tlasam chu hazat a, a mamaw phuhrûkpêk nuom nawna lungril rilo put lo dingin fimkhur ro; chuong naw chun in chungchâng thuah LALPA ko a ta, thiem naw changna suol thawtu ni pal hlauh rawi in tih. 10 Inphal takin, inrona lungril nei dêr loin pe ro; chuonga in thaw chun in kut sinthaw taphotah LALPA in Pathienin malsawm a ti chêu. 11 Chu rama chun mi rethei an um naw lai um naw nih. Chuleiin, in ram sûnga in unau mi retheihai le tlasamhai lakah tiktlai dingin thu ka pêk chêu a nih. 12 "In Hebrai chanpui, pasal amanih nuhmei amanih ama le ama in kuomah a hung inzor a, kum ruk in rong a bawl ta chun a kum sarinaah in insuo zalèn ding a nih. 13 In insuoktir pha leh kutbenthekin insuoktir naw ro. 14 In ran ruol laia ran dâm, in hrizawla bu dâm le in grep sawrna khura uoiin dâm, LALPA in Pathienin mal a sawm dàn chêu ang peiin, phal takin pe ve ro. 15 Aigupta rama khan bawi in ni a, LALPA in Pathien chun a'n tlan suok chêu a nih ti theinghil ngai naw ro. Chu lei chun a nih voisuna hienga thu ka pêk chêu chu. 16 "Amiruokchu, nangni le in sûngkuo a ngainat lei le in inngei tlâng leia in kuomah, 'Suoksan naw nîng chêu' a ti tlat chun, 17 thirzum làng in ta, kotkhâr sana chun a na ver in ta, dam sûnga in bawi ni tâng a tih. In bawinu chunga khom chuong ang chun in thaw ve ding a nih. 18 "Bawi insuo hi rin ngai naw ro, kum ruk sûnga inhlawfaa in ruoi siehlaw lêt hnia tam sin a thawpêk ta chêu a nih. Chun, LALPA in Pathienin in thilthaw iengkimah malsawm a ti chêu. 19 "In bawng ruol le beram ruol laia a chal pieng hmasa tak taphot chu LALPA in Pathien chanpuola dingin sie hrang ro. In bawngchal pieng hmasa tak chu in sor ding a ni nawh; in beramchal pieng hmasa tak hmul khom in vaw ding a ni bok nawh. 20 LALPA in Pathien hmaah kum tinin LALPAN hmun a la ruot dinga chun, nangni le in sûnghai leh, in fâk hlak ding a nih. 21 Hmèl hemna nei a ke inbai dâm, mit indel dâm le soisel kai thei hrim hrim chu LALPA in Pathien kuoma inthawinain in hmang ding a ni nawh. 22 Chuong ang chu mani inah in fâk ding a nih. Inthieng le thieng naw khomin sazuk le sakhi sa angin fa thei vong an tih. 23 A thisen ruok chu in fâk ding a ni nawh; tui angin hnuoiah in bun thlâk ding a nih.
Deuteronomy 16
1 "Abib thla chu thla serah hmang unla, hi thla hin zânah Aiguptaa inthokin a thuoi suok chêu leiin LALPA in Pathien Fekan Kût chu hmang hlak ro. 2 LALPAN a hming innghatna hmun a la ruot dinga chun LALPA in Pathien Fekan Kûta inthawinaah in beram ruol le bawng ruol laia mihai chu inhlàn ro. 3 Chol thang bei leh in fâk ding a ni nawh. Aigupta rama inthoka inhmaw taka in suok ni kha in dam sûnga in hriet zing theina dingin ni sari sûng chu chol thang lo bei, tuorna bei in fàk ding a nih. 4 Ni sari sûng chu in ram sûngah tu khomin chol an kol ding a ni nawh. A ni hmasa tak zân tienga rana in inthawina sa chu a zîng tieng chen in hlà ding a ni bok nawh. 5 "Fekan Kûta inthawina chu LALPA in Pathienin a hming innghatna hmun a la ruot dinga chauh naw chu in umna khaw lai hmuna khom in inhlàn ding a ni nawh. 6 Chu taka chun Aigupta in suoksan ni champha zân tieng nisa tlàkin Fekan Kût inthawina chu in inhlàn ding a nih. 7 LALPAN hmun a ruota chun raw hmin unla, fa un la, zîngkar in puon inah inlawi nawk ro. 8 Ni ruk sûng chu chol thang lo bei in fâk ding a nih. A ni sarina chu LALPA in Pathien ta dinga inkhawmpui thienghlim nîng a ta, sin in thaw ding a ni nawh. 9 "Bu in lâk tan nia inthoka chawlkàr sarina chu inchik ro. 10 Chu ni chun LALPA in Pathienin mal a sawm dàn chêu ang peia in tharsuok laia mi chu mani pêk nuom tawk ang seng inhlânin LALPA in Pathien ta dingin chawlkâr kût in nei ding a nih. 11 LALPA in Pathienin a hming innghatna hmun a la ruot dinga chun nangni le in naupahai le in naunuhai, in bawipa le in bawinu hai, in umnaa um Levi hai, nangni laia um ram dang mihai, pa nei lohai le hmeithaihai leh LALPA in Pathien hmaah hlim takin um ro. 12 Aigupta rama khan bawi in nih ti hre zing unla, hieng thupêkhai hi fimkhur takin zui ro. 13 "In hrizawl le grep sawrna khura in tharsuok po po in hlù lût vong pha leh ni sari sûng Bawkte Kùt hmang ro. 14 Nangni le in naupahai le in naunuhai, in bawipa le in bawinuhai, in umnaa um Levi hai, nangni laia um ram dang mihai, pa nei lohai le hmeithaihai leh Kût ni chun hlim takin um ro. 15 LALPAN hmun a la ruot ding hmuna chun LALPA in Pathien ta dingin ni sari in kût ding a nih. LALPA in Pathien chun in tharsuok po po le in kut sinthawna po poah malsawm a ti chêu a, in lawmna khom kim a tih. 16 "Nangni laia pasal po po chu LALPA in Pathienin hmun a ruota chun ama hmaah kum tin voi thum in inlang ding a nih; chu chu chol thang lo bei kùta hai, chawlkàr kûta hai le bawkte kûta hai nîng a tih. Chun, LALPA hmaah tu khom kut ruokin in inlang ding a ni nawh. 17 LALPA in Pathienin malsawmna an dongtir chêu ang peiin mi tinin mani thei ang tawk an pêk seng ding a nih. 18 "LALPA in Pathienin a pêk chêu khaw tina chun in hnam ang peiin rorêltu le hotu insiem unla, chuonghai chun mipui ro fel takin an rêlpêk ding a nih. 19 Indik lo takin ro an rêlpêk ding a ni naw a, ditsak bîk an nei ding a ni bok nawh. Thamna hrim hrim la naw ro; thamna chun mi varhai mit a sukdel a, mi indikhai thu khom a kei her hlak. 20 LALPA in Pathien ram pêk chêu hi dama in hluo theina dingin indikna le felna chauh in zawm ding a nih. 21 "LALPA in Pathien maichâm in la siem ding bula chun Asera lem thing in phun ding a ni nawh. 22 LALPA in Pathien theida zawng lung milem in phun ding a ni bok nawh.
Deuteronomy 17
1 "Bawngchal amanih beram amanih hmèl hemna le that nawna nei hrim hrimin LALPA in Pathien kuomah in inthawi ding a ni nawh, chu chu LALPA ta dingin thil tirdakum a nih. 2 "LALPA in Pathienin a pêk chêu in umna khaw lai khuoa khom nuhmei amanih pasal amanih tu khom Pathien thuthlung bawsetu, LALPA mithmua suol thawtu, 3 ka thupêk kala pathien danghai betu le an rongbawltu le nisa amanih, thla amanih, vâna arasi amanih betu an um ti an hril chêu chun ngun takin indon chieng ro. 4 Chuong ang thil tirdakum thaw chu Israel ramah an um ngei ti in hriet chieng chun, 5 thil suol thawtu pasal amanih nuhmei amanih chu kul kotkhàr puo tieng thuoi suok unla, lungin dêng hlum ro. 6 Hretu pahni amanih pathum baua inthoka thu inchieng hnunga sukhlum ding a na, hretu pakhat bau chaua inthok chun tu khom sukhlum ding a ni nawh. 7 A hretuhai chun sukhlum ding chungah kut thlâk hmasàng an ta, chu zoah mipuiin. Chuong ang chun nangni laia inthokin suol chu in inthiel fai ding a nih. 8 "Thisen insuo thua dâm, inkhingna thua dâm le invuokna thua dâm nangni rêl dinga thu khir taluoa in hriet taphot chu LALPA in Pathienin hmun a la ruot dinga chun fepui ro. 9 Thiempu Levihai le rorêltuhai kuomah fe unla, rawn unla, anni chun thu sukthlùk dàn ding lo kawkhmùng an ti chêu. 10 LALPAN hmun a la ruot dinga an thu tlûkna ang chu zuiin, an kawkhmu dàn chêu ang chun fimkhur takin thaw ro. 11 Thu sukthlûk dàn an lo zirtir chêu le rorêl dàn an lo hril chêu ang tak chun thaw unla, chang tieng amanih voi tieng amanih pêtsan naw ro. 12 LALPA in Pathien hmaa rongbawl hlak thiempuhai le rorêltuhai inza nawtu chu in sukhlum ding a nih. Israelhai laia inthokin suol chu inthiel fai ro. 13 Chu chu mi po poin hrieng an ta, ting an ta, inza naw ngam naw ni hai. 14 "LALPA in Pathienin a pêk chêu ram chu tlung a, hluo a, in va um pha, 'Ei kawl le kienga hnamhai ang bokin lal nei vêng ei tiu' in ti huna chun, 15 LALPA in Pathienin a thlang ngei chu lalah in nei ding a nih. Nangni unau laia mi a ni ngei ding a nih. In unau Israel mi ni lo, hnam dang chu nangni optu dingin in sie ding a ni nawh. 16 Chu bâkah, lal chun ama ta dingin sakor tam tak a nei ding a ni naw a, sakor zu la dingin Aigupta ramah mi a tir kîr ding a ni bok nawh. LALPA chun in kuomah, 'Tuta inthokin chu hmuna chun in kîr nawk ding a ni ta nawh' a ti sa a ni kha. 17 Nuhmei tam tak a nei ding a ni bok nawh, chuong naw chun a lungril thuoi pêtin um rawi a tih. Tangkaruo le rangkachak a khawl khawm teu ding a ni bok nawh. 18 "Lalah a thung pha chun hieng dânhai hi Levi chi thiempuhai kuoma inthoka lain a kut ngeiin lekhabu zielah a ziek thlâk ding a nih. 19 Chu chu kol a ta, a dam sûng po a tiem hlak ding a nih, LALPA a Pathien chu ti a, hieng dânhai le thupêkhai hi fimkhur taka zui a, 20 a unauhai nèka thaa inngai bik lo a, dàn hi voi tieng chang tieng a pêtsan nawna dingin. Chuongchun ama le a thlahai chun Israel lalramah sawt tak ro rêl an tih.
Deuteronomy 18
1 "Thiempu Levi-hai, Levi hnama mi po po chun Israelhai lai chanpuol amanih rochan amanih an nei ding a ni nawh; Pathien kuoma meia thilhlânhai chu ring an tih, chu chu an rochan a ni si a. 2 An unauhai lai rochan nei naw ni hai; LALPAN an kuoma a hril tah angin, LALPA chu an rochan a nih. 3 "Inthawina inhlàntu mipuihai laka thiempu chanpuol chu hieng hi a nih: bawngchal khom, beram khom a dàr, a bekbawr ve ve le a sûng po. 4 In bu le bâl, uoiin le hriek in thar suok hmasa tak dâm le in beram laia a hmul in vaw hmasa tak dâm chu in pêk bok ding a nih. 5 LALPA in Pathienin LALPA hminga rongbawla um kumkhuo dingin in hnam po po laia anni le an thlahai chu a thlang an ni si a. 6 "Levi mi tu khomin in umna Israel rama ieng khuo khom suoksan a, LALPAN a la ruot ding hmunah châk taka a hung inpèm chun, 7 chu taka LALPA hmaa rongbawla um a unauhai, a Levi chanpuihai ang bokin LALPA a Pathien hmingin rong a bawl ding a nih. 8 An sûngkuo thil nei a zor man chu hmu sienkhom, thiempu danghai chanpuol dong ang chu dong ve tho a tih. 9 "Chun, LALPA Pathienin a pêk chêu ram in lût pha chun, chu taka hnamhaiin thil tirdakum an thaw hlak chu in thaw ve ding a ni nawh. 10 Mani naupa amanih naunu amanih meia inhlàntu dâm, aien ching le thumvawr ching dâm, mitvaidawi thiem dâm, dawithiem dâm, 11 dawi vêttu dâm, ramhuoi zawl ruoitu dâm, rau ko thiem dâm le mithi inbiekpui ching mihai chu nangni lai an um ding a ni nawh. 12 Hieng thil thawtu taphot chu LALPAN a tirdak a, hieng ang chìng dàn tirdakum an chìng leiin LALPA in Pathien chun hieng hnamhai hi in hmaah a hnot suokpêk ding chêu a nih. 13 LALPA in Pathien hmaah soisel bo in ni ding a nih. 14 "In hlu suok ding hnamhai chun aien thiem le thumvawr chìnghai thu an ngàithlàk hlak a, nangni ruok chun chuong anga in thaw ve chu LALPA in Pathienin a phal nawh. 15 LALPA in Pathien chun nangni laia inthokin keima ang bok zawlnei a hung tirpêk ding chêu a nih, a thu lo ngàithla ro. 16 Horeb tlânga mipui in pungkhawm ni khan, 'LALPA kan Pathien rawl chu min hriettir ta naw la, hi mei râpthlâk tak hi mi'n hmutir ta naw rawh, thi rawi kan tih' tiin LALPA in Pathien chu in ngèn a ni kha. 17 LALPA chun ka kuomah, 'An thu hril chu a tha. 18 An unauhai laia inthokin nangma ang zawlnei indinpêk ka tih. A bauah ka thu sieng ka ta, hril dinga thu ka pêk taphot chu ama chun anni chu hril a tih. 19 Ka hminga hriltu zawlnei baua thu ka siehai ringnawtu chu a chungthu keiman ngaituong ka tih. 20 Amiruokchu, ka hminga hril dinga thu ka pêk ni lo hriltu zawlnei amani le pathien dang hminga hriltu zawlnei taphot chu in sukhlum ding a nih' a ta. 21 "Tuhin lungrilin, 'Ieng tin am thu chu LALPA hril a ni le ni naw ti kan hriet thei ding?' tiin in indon a ni thei. 22 Zawlneiin LALPA hmingin thu a hril a, a thil hril chu a hung tlung naw a, a hlawtling naw bok chun, chu chu a nih LALPA hril naw thu chu. Chu zawlnei chun ringvànga a hril mei mei a nih. Ama chu in ti ding a ni nawh.
Deuteronomy 19
1 "LALPA in Pathienin a pêk chêu rama um hnamhai chu sukbohmang a, nangnin anni chu hnot suok a, an khuo le in le lohai in hluo pha chun, 2 LALPA in Pathienin in rochung dinga a pêk chêu ram chu biel thumah the unla, 3 biel tina hmun laili taka chun nangni ta dingin khuo pakhat seng ruot unla, tuolthathai an tlàn lût theina dingin lampui siem bok ro. 4 "Chu taka tlân lûta him thei tuolthathai chu tum rêng lei le a hmaa theidana um loa mani tuolbawm that palhai chu an nih. 5 Entirnan, mi pakhat chu a tuolbawm leh thing phûr dingin ramah an fe a, thing tuk dinga hreipui a hlàng laiin a hrei chu a tlong a, a tuolbawm chu a dêng hlum pal tah ang dâm hi a nih. Chu pa chu inhumhimna khuo laia pakhata chun tlân lût a ta, him a tih. 6 Chuong naw chun phuba latu lungsen inling chun hnot a ta, inhumhimna khuo chu pakhat chauh a lo ni chun, a hlat leiin hnot phâk a ta, that pal hlauh rawi a tih, a hmaa intheidana nei loa a that a ni leiin thi awm a ni si nawh. 7 Chu lei chun a nih nangni ta dinga inhumhimna khuo pathum ruot bîk dinga thu ka pêk chu. 8 "Chun, LALPA in Pathienin in pi le puhai kuoma inkhâm meua thu a lo tiem tah anga in ram hluo chu zauhpêk a, a ram pum a pêk pha chêu chun, 9 LALPA in Pathien chu hmangai a, a lampui hraw rop dinga voisuna thu ka pêk chêu hi fimkhur taka in zawm zing chun, hi khuo pathum bâka hin khaw dang pathum in ta dingin in la siem bel ding a nih. 10 LALPAN rochung dinga a pêk chêu ram sûnga hin poi tawk lo thisen in insuo nawna ding le chuong ang thisen maw chu in chungah a tlâk nawna dingin ka hril chêu ang hin in thaw ding a nih. 11 "Amiruokchu, miin a tuolbawm theida a, inchàn rûk a, bei a, that a, inhumhimna khuo laia pakhata hin a tlân lût chun, 12 a khaw upahai chun ama chu ko an ta, khuoa inthok chun thon kîr an ta, sukhlum dingin thisen phuba latu ding kuta chun an inhlàn ding a nih. 13 In lunginsiet ding a ni nawh. Poi tawk lo thisen insuotu maw chu in chungah a tlâk nawna dingin, chuong ang mi chu Israel rama inthokin inthiel fai unla, in ta dingin thang a tih. 14 LALPA in Pathienin hluo ding le rochung dinga a pêk chêu rama chun a hmaa hluotuhaiin an lo phun tah in tuolbawm ramri lung chu in son ding a ni nawh. 15 Tu khom suol thaw le mi poi tawka intum leia thubuoi nei chu hrepuitu pakhat baua inthok ringot chun thiem naw in inchangtir ding a ni nawh. Hrepuitu pahni amanih pathum amanih baua inthoka thuin in suknghet chauh ding a nih. 16 Hrepuituah mi sietna ding zongtu a thang a ni chun, hêka um le hrepuitu chu an pahniin LALPA hmaah inlangin, 17 chuong hun laia thiempu le rorêltuhai hmaa chun an ngîr ding a nih. 18 Rorêltuhai chun ngun takin dawp an ta, thu hretua ngîr chu hretu der a ni a, a unau chu khèla a'n tum a ni chun, a unau chunga thaw a tum char chu ama chungah in thaw ding a nih. 19 Chuong anga thawin nangni laia inthokin suol chu inthiel fai ro. 20 Mi danghaiin chu chu hrein ting an ta, tuta hnungah nangni lai chuong ang thil suol chu thaw ta ngai naw ni hai. 21 In lunginsiet ding a ni nawh: hringna aiah hringna, mit aiah mit, ha aiah ha, kut aiah kut, ke aiah ke a ni ding a nih.
Deuteronomy 20
1 "In hmèlmahai leh indo dinga in suok huna an sakor hai, tawlailir hai le nangni nêk daia tam an sipai hai in hmu pha chun ti naw ro, Aigupta rama inthoka thuoi suoktu chêu LALPA in Pathien chu in kuomah a um ding a ni si a. 2 In indo tawmin sipaihai hmaah thiempu hung a ta, in kuomah, 3 'Aw, Israelhai, ngàithla ro, tuhin in hmèlmahai leh in indo ding a nih. Ti naw unla, zâm naw ro; an hmaah thlabârin chî-ai naw ro. 4 In hmèlmahai dopêk ding chêu le hnèna inchangtir ding cheua nangni kuoma um chu LALPA in Pathien a ni si a' tiin an hril ding a nih. 5 "Chun, hotuhai chun in mihai kuomah, 'In thar bawla la inhlân hman lo in um am? A inah kîr nawk raw se, nakie thi pal a ta, mi dangin a in chu inhlân hlauh rawi an tih. 6 Chun, grep huon siema a ra la sor hman lo in um am? A inah kîr nawk raw se, nakie thi pal a ta, mi dangin sor hlauh rawi an tih. 7 Nuhmei ding huola la nei hman lo in um am? A inah kîr nawk raw se, nakie indonaah thi pal a ta, mi dangin nei hlauh rawi an tih' tiin in hril ding a nih. 8 Chun, hotuhai bokin, 'A ti le a zàm in um am? A inah kîr nawk raw se, ama ang bokin a unauhai khom lo lungphâng rawi an tih' ti ro. 9 Hotuhaiin an sipaihai kuoma thu an hril zo pha leh, sipaihai inrawitu ding kawmandar an thlang ding a nih. 10 "Khuo rûn dinga in va hnai pha chun, a khaw mihai kuomah inrem in nuom thu hril hmasa phot ro. 11 Inrem an lo nuoma an lo inpêk chun, chu taka mi po po chu sinthawah sor in ta, in rong an bawl ding a nih. 12 Inrem nuom loa an lo do chêu chun, a khuo chu inhuol ro. 13 In kutah LALPAN a pêk pha chêu chun, a sûnga um pasal po po chu that fai vong ro. 14 Nuhmei le naupanghai, ran ruol le an thil nei dang in râllâkhai chu nangni puola dingin hawn thei in ta, LALPA in Pathienin in hmèlmahai thil râllâka a pêkhai chêu chu hmang thei in tih. 15 Chuong ang chun in umnaa inthoka ram hla, in kawl hnaia um hnam danghai ta ni lo khuohai chu in thaw ding a nih. 16 "Amiruokchu, LALPA in Pathienin rochana a pêk chêu ram sûnga khuoa hai ruok chu inthuok thei taphot chu hla nei naw ro. 17 LALPA in Pathienin thu a pêk ang cheuin, sukchimit vong tawl ro. Chuong hnamhai chu Hit hai, Amor hai, Kanan hai, Periz hai, Hiv hai le Jebu hai an nih. 18 Chuong naw chun an pathien biek dàn tirdakum tak chu zui ve dingin zirtìr an ti chêu a, LALPA in Pathien lakah thil suol thaw rawi in tih. 19 "Chun, hun sawt tak khuo in inhuol a, la dingin nasa takin in indo a ni khomin a khuoa thinghai chu phûr thlu naw ro, a ra in la sor ding a ni leiin phûr naw ro. Tuola thinghai chu ieng leiin am in inhuol ve ding? 20 A ra fâk thei lo thinghai ruok chu khuo in lâk chena kul inhuon khumnaa hmang dingin phûr thei in tih.
Deuteronomy 21
1 "LALPA in Pathienin hluo dinga a pêk chêu rama chun khawhnawmah tu amanih sukhlumin um sien, a philtu hriet ni si naw sien, 2 in upahai le rorêltuhai hung an ta, an philna hmuna inthokin a vela khuohai hlatzie chu inkhìng an ta, 3 a ruong zâlnaa inthoka khaw hnai taka upahai chun bawng la tuoi, la sor ngai lo le ringkol la bât ngai lo chu hung kei an ta, 4 loa inlet ngai lo le thlai la chingna ngai lo, tui luongna ruoma chun kei thlâng an ta, chu taka chun a rîng an tan ding a nih. 5 Chun, LALPA in Pathienin a rongbawltu, LALPA hminga malsawmtu le thubuoi le invuok thuhai rêltu dinga a ruot, Levi naupasal thiempuhai chun hung pan hnai an ta, 6 a ruong umnaa inthoka khaw hnai taka upahai chun ruoma bawng la rîng an tan chunga chun an kut sawpin, 7 "Kan kutin hi thisen hi kan insuo naw a, kan mit khomin thaw a ni lai a hmu bok nawh. 8 Aw LALPA, i'n tlan suok kan mi Israelhai ta dinga inremna kan hung siem hi lo pom la, poi tawk lo thisen insuona laka a maw chu kan mipuihai chungah intlâktir lul naw rawh" tiin hril an ta, thisen insuona laka chun ngaidam nîng an tih. 9 Chuonga LALPA mithmua thil indik in thaw chun poi tawk lo thisen maw chu in chunga inthokin inthiel fai in tih. 10 "In hmèlmahai in va do a, LALPA in Pathienin in kutah a pêk chêu a, 11 sala in thuoi nuhmeihai lai chun hmèl tha in tizawng le nuhmei dinga in ditzawng in hmu chun, 12 in inah thuoi unla, an lu vawpèk unla, an kut tin tan raw hai se. 13 An sal thuom chu hlip an ta, in ina um an ni ta leiin, thla khat sûng an nu le pahai sûn an ta, chu hnungah pawl thei in ta, an pasal nîng in ta, in nuhmei ni bok an tih. 14 Sienkhom, in lung tlûk zawng an lo ni naw chun an nuomna naa fe in phalpêk ding a nih. Sumin in zor ding a ni nawh, in sukhmingsiet ta si a. 15 "Miin nuhmei pahni nei sien, pakhat chu ditin pakhat chu theida sien, a dit le a theida chun nau pasal neipêk ve ve hai sien, a nau lutîr chu a theida nau chu ni sien, 16 a ro chu a naupahai a'n khawmtir hunah a dit tak naupa chu a theida naupa nêka upa lemah a siem ding a ni nawh. 17 A theida chu a nau lutîr, a ro po poa chan hni khawmtuah a sie ding a nih. A nau lutîr chu a pa hrâtna ra hmasa tak a na, nau lutîr nina chu a chanpuol a nih. 18 "Miin nau pasal lulul le hel hmang tak nei sien, a nu le pa thu awi loin an thununna pom nuom naw sien, 19 a nu le pa chun chelin, an khaw kul kotkhâr bula upahai kuoma chun an hung thuoi ding a nih. 20 An khaw upahai kuoma chun, "Kan naupa hi mi lulul tak le hel hmang tak a ni a, kan thu khom a awi nuom naw a, inthè chek hmang le zu inrui hmang a nih" an ti ding a nih. 21 Chuongchun, khuoa mi po po chun lungin an dêng hlum ding a nih. Nangni laia inthokin suol chu in inthiel fai ding a nih. Chu chu Israel mi po poin hrieng an ta, ting an tih. 22 "Tu khom thina khop thil suol thawtu chu sukhlum a ni a, thinglèrah in khai a ni chun a ruong chu thinga chun zânkhuoin a um ding a ni nawh. 23 A thi ni lá làin in phûm ding a nih, tu khom thinga khai chu Pathien tongsie phur a ni si a. LALPA in Pathienin in rochung dinga a pêk chêu ram hi in sukporche ding a ni nawh.
Deuteronomy 22
1 "I unaupa bawngchal amanih beram amanih invâk hmang i hmu chun ngaitha loin a inah thuoi kirpêk ngei ngei rawh. 2 I unau chu i kawl hnaia um a ni naw amanih, a neitu chu i hriet naw amanih a ni chun, i in tieng thuoi la, lo kol la, a hung zong pha i lo pêk nawk ding a nih. 3 A sabengtung le a silfèn le a thil inhmang hrim hrim khom ngàitha loin chuong ang chun i thaw ding a nih. 4 I unau sabengtung amanih bawngchal amanih lama tlu i hmu chun ngàitha loin kei thopui nawk rawh. 5 "Nuhmeiin pasal thuomhnaw an inbel ding a ni naw a, pasal khomin nuhmei thuomhnaw an inbel ding a ni bok nawh. Tu khom chuong anga thawtu chu LALPA in Pathienin a tirdak a nih. 6 "Lam sîr hnuoi amanih thinglèr amaniah vate bu i hmu a, a puiin a tui amanih a te amanih a op lai a ni chun a pui chu a tê leh la ngai naw rawh. 7 A tê chu la thei i ta, a pui ruok chu i'n suo ngei ding a nih, chu chu i ta dingin thang a ta, dam sawt bok iItih. 8 "In thar in bawl pha a chunga inthoka mi an tlâk nawna ding le thisen suokna in a ni nawna dingin a chung chu palin inhuon ro. 9 Chun, in grep huonah thil chi hni ching pol naw ro, chuong naw chun in thil ching tharsuok le in grep ra chu sukporchein um rawi a tih. 10 Lo keinaah bawngchal le sabengtung hmang kop naw ro. 11 Sahmul le pat khawng pol silfèn inbel ngai naw ro. 12 In silfèn tlâng hmun liah pebuk in siem ding a nih. 13 "Miin nuhmei a nei a, a pawl hnungin a dit naw a, 14 'Hi nuhmei hi ka nei a, ka pawl a, nunghàk thienglàm a nina ka hmu nawh' tia muolpho taka a sukpawi chun, 15 nunghàk nu le pahaiin kul kotkhâra khaw upahai kuomah nunghàk thienglàm a nizie an hung suklang ding a nih. 16 Nunghàk pa chun upahai kuomah, 'Hi pa hi ka naunu ka'n neitir a, sienkhom a dit nawk naw a. 17 Tu hin, 'I naunu hi nunghàk thienglàm a nina ka hmu nawh' tiin muolpho takin a siem a, sienkhom ka naunu hi nunghàk thienglàm a nizie fiena chu hieng hi a nih' tiin an puonpha chu upahai hmaa chun phar an ta, 18 upahai chun ama chu hrem an ta, 19 Israel nunghàk thienglàm a sukhmingsiet leiin tangka shekel za inchawitir an ta, a nunghàk nu le pa chu pêng an ta, a nuhmei ni zing a ta, a dam sûngin ma thei naw nih. 20 "Amiruokchu, chu mi thu chu a'n dik a, nunghàk chu nunghàk thienglàm a nizie fiena a um naw chun, 21 a pa in kotah hung thuoi suok an ta, a khuoa pasalhai chun lungin dêng hlum an tih, a pa ina a um laia nawchizor anga khawsa a, Israelhai ramah thil inzakumthlàk tak a thaw leiin. Nangni laia inthokin suol chu in inthiel fai ding a nih. 22 "Pasal tu khomin mi nuhmei a zâlpui chun an pahniin in sukhlum ngei ding a nih. Israel rama inthokin suol chu in inthiel fai ding a nih. 23 "Miin khuoah nunghàk thienglàm, mi nuhmei huol lai intuokpuia a lo zâlpui chun, 24 an pahniin khaw kul kotkhàrah thuoi in ta, in dêng hlum ngei ding a nih- nuhmei chu khuoa um ni siin santu koa a khêk naw leiin le pasal chun mi dang nuhmei a sukhmingsiet leiin. Nangni laia inthokin suol chu in inthiel fai ding a nih. 25 "Amiruokchu, miin ramhnuoiah mi nunghàk huol sa a'n tuokpui a, a pawngsuol chun, a pawngsuoltu pasal chu sukhlum ding a nih. 26 Nunghàk chun thina khop suol a thaw naw leiin ieng khom law naw ro. Hieng ang thil hi mani tuolbawmhai beia that ang a nih. 27 Mi chun nunghàk chu ramhnuoiah a va tong fûk a, nunghàk chu a khêk a, sienkhom santu ding a hmu si naw lei a nih. 28 "Miin nunghàk thienglàm, mi la huol lo a hmu a, a suol lui an hmu chun, 29 a zàlpuitu chun a nunghàk pa chu tangkaruo shekel sawmnga a pêk ding a nih. A nunghàk chu a sukhmingsiet ta leiin a nei ngei ding a nih; a dam sûngin ma thei naw nih. 30 "Tu khomin mani pahai nuhmei zâlpuiin a pa khum a sukporchè ding a ni nawh.
Deuteronomy 23
1 "Tu khom tilmu koi le mi tilrè chu LALPA mihai pungkhawmnaah an thang ve ding a ni nawh. 2 Sawn le an thlahai, suon sawmna chen khom LALPA mihai pungkhawmnaah an thang ve ding a ni bok nawh. 3 "Amon mi amanih Moab mihai le an thlahai amanih chu, suon sawmna chenin, LALPA mihai pungkhawmnaah an thang ve ding a ni nawh. 4 Aigupta rama inthoka in hung suok khan anni chun bei le tui chawia hung hmuok chêu nêk hmanin, Aram Naharaim ram Pethor khuoa Beor naupa Balaam chu tongsie inphur ding cheuin an ruoi lem a ni kha. 5 Amiruokchu, LALPA in Pathien chun Balaam chu a ngaithlak nuom naw a, LALPA in Pathien chun a hmangai chêu leiin a tongsie inphur ding chêu chu in ta dinga malsawmnaah LALPA in Pathien chun a'n changtir ta vong lem a nih. 6 In dam sûng phot chu anni leh inruol thatna thuthlung in siem ding a ni nawh. 7 "Edom-hai chu in lungten ding a ni nawh, in unauhai an ni si a. Aigupta mihai khom in lungten ding a ni nawh, an ramah mikhuolin in zu um ta si a. 8 An thlahai chu suon thumnaa inthokin LALPA mihai pungkhawmnaa chun thang ve thei an tih. 9 "In hmèlmahai bei dinga in va rieknaah thil thieng lo hrim hrim lakah in inthier fihlim ding a nih. 10 Nangni laia tu khom zâna amaa inthoka thil pût leia inthieng nawna kai a um chun riebûka inthokin suok a ta, tuolah a um ding a nih. 11 Zân tieng insil fai a ta, nisa a tlâk pha leh riebûkah hung kîr nawk thei a tih. 12 "Inzun le inhnawmna ding riebûk puo tieng hmun bîk ruot ro. 13 Hnuoi chona ding hmangruo nei unla, khur cho unla, in zun le êk chu vur nawk ro. 14 LALPA in Pathien chun nangni hum ding le in hmèlmahai laka san him dinga in riebûk a fang zing leiin, nangni lai thil tirdakum hmua a zàmsan nawna ding cheuin, in riebûk vong thienghlim ro. 15 "Suok tu khomin a pu tlânsana nangni a hung bèl chêu chun, a pu kuomah in pêk kîr nawk ding a ni nawh. 16 A umna khuo dinga a thlang le a um nuomna in ina chun nangni lai inumtir ro. In suknomna ding a ni nawh. 17 "Israel mi nuhmei nawchizor an um ding a ni nawh; Israel mi pasal inzor an um ding a ni bok nawh. 18 Nuhmei amanih pasalg amanih inzorna man chu in thutiem tlâkna dingin LALPA in Pathien inah in hung chawi lût ding a ni nawh, a ieng ieng khom chu LALPA in Pathien ngaiin tirdakum a nih. 19 "A pung umin in unauhai in inpùktir ding a ni nawh, poisa amanih, bu amanih le a pung uma inpùktir thei thil hrim hrim khom. 20 Ram dang mihai chu a pung umin inpùktir thei in ta, in unau Israelhai ruok chu a pung umin in inpùktir ding a ni nawh. Chuongchun, in hluo ding rama chun LALPA in Pathienin in kut sinthaw iengkimah malsawm a ti chêu. 21 "LALPA in Pathien kuomah thutiem in nei chun sawt riel loin pe tlâk vat ro, LALPA in Pathien chun hung thîn ngei a ti chêu a, suola thiem naw chang rawi in tih. 22 Thutiem kongah in insùm ruok chun suola thiem naw chang naw ti niu. 23 Baua in hril suok taphot chu in hlen ngei ding a nih, in bau ngeia LALPA in Pathien kuoma in nuom thua in intiem a ni si a. 24 "I tuolbawm grep huonah i fein i dit tawkin a ra fa thei i ta, sienkhom i bawmah ra khat khom i pâi ding a ni nawh. 25 I tuolbawm loah i fe chun, a buvui thliek thei i ta, amiruokchu a bu ngîr lai chu kawitein i ât ding a ni nawh.
Deuteronomy 24
1 "Miin nuhmei a nei a, a nungchang mawihnai loa a hriet leia a chungah a lungni naw chun, inmâkna lekha ziekpêk a ta, pêng a ta, an in tieng inkîrtir a tih. 2 A ina inthoka a suok hnung chun mi dang nei thei a tih. 3 A pasal hnuhnung lem chun a dit naw a, inmâkna lekha a pêk a, a ina inthoka a'n suoktir amanih, an naw leh a pasal chu a thi a ni khomin, 4 a matu, a pasal hmasa, a mâk leia sukporchetu khan nei nawk thei ta naw nih. Nei nawk chu LALPA ngaia tirdakum a nih. LALPA in Pathienin hluo dinga a pêk chêu rama hin suol in phur lût ding a ni nawh. 5 "Nuhmei nei thar chu indonaah in infetir ding a ni naw a, mawphurna dang khom in pêk ding a ni bok nawh. Kum khat sûng chu in tieng a nuom ang angin a nuhmei leh hlim takin a um ding a nih. 6 "Bat aia dàkhamah bu rawtna lung amanih, a chung tienga a rawtna lung amanih in hrènpek ding a ni nawh, chu chu mi hringna hrènpêk ang a nih. 7 "Tu khomin a unau Israel chanpui inru a, sal anga a soisak amanih le a zor hmu suok a ni chun, a'n rutu chu sukhlum ngei ding a nih. Nangni laia inthokin suol chu inthiel fai ro. 8 "Vun natna hri hrim hrim chungchàngah, Levi mi thiempuhaiin an zirtir chêu ang tak khan, fimkhur takin thaw ro. An kuoma thu ka pêk ang tak kha fimkhur takin zawm ro. 9 Aigupta rama inthoka in hung suok hnunga lam laka LALPA in Pathienin Miriam chunga a thaw kha hre zing ro. 10 "I tuolbawm kuomah thil i'n pûktirin a aia dàkhama hrèn dinga a thil inhlàn chu la dingin a inah i lût ding a ni nawh. 11 Tuolah lo nghàk la, i thil pûktu chun a dàkham chu i kutah hung pe lem raw se. 12 Mi rethei a ni chun a dàkham chu zân chen in hrènpêk ding a ni nawh. 13 A silpuon chu sila a in theina dingin, a dàkham chu nisa tlâk pha leh pe kîr nawk ngei ngei ro. Chuongchun, ama chu in chungah lawm a ta, LALPA in Pathien mithmuah thil fel thaw nîng in tih. 14 "Inhlawfaa in ruoi mi rethei le tlasam chu, in hnam chanpui Israel mi a ni amanih, in khuoa um ram dang mi a ni amanih khomin in nèksawr ding a ni nawh. 15 A thaw nia a hlaw chu nisa tlâk hma ngeiin pe ro, mi rethei a ni leiin a hlawa innghat a nih. Chuong naw chun in chungthuah LALPA ko a ta, suola thiem naw chang ni hlau rawi in tih. 16 "Pahai chu an nauhai leiin in sukhlum ding a ni naw a, nauhai khom an pahai leiin in sukhlum ding a ni bok nawh; mi tin mani suolna seng leia sukhlum an ni ding a nih. 17 "Ram dang mihai le fahrahai ro chu indik lo takin in rèlpêk ding a ni nawh; hmeithai silpuon khom dàkhamah in hrènpêk ding a ni bok nawh. 18 Nangni khom Aigupta bawiah in um a, chu taka inthok chun LALPA in Pathienin a'n tlan suok chêu a nih ti hre zing ro. Chuleiin hieng hi thaw dingin thu ka pêk chêu a nih. 19 In loa bu in sìk pha, in sìk hmaihai chu inkhawm dingin kîr nawk ta naw ro, ram dang mihai, fahrahai le hmeithaihai ta dingin hlà ro. Chuongchun, LALPA in Pathienin in kut sinthaw po poah malsawm a ti chêu. 20 In oliv ra in vuok til pha, a zâra til mahlahai chu vaw til dingin fe nawk ta naw unla, ram dang mihai, fahrahai le hmeithaihai ta dingin hlà ro. 21 In huona grep ra in lo pha a to in zong ding a ni nawh; ram dang mihai, fahrahai le hmeithaihai ta dingin hlà ro. Aigupta rama bawi in ni lai kha hre zing ro. Chuleiin, hieng hi thaw dingin thu ka pêk chêu a nih. 22 (A um nawh)
Deuteronomy 25
1 "Mi an inkhing chun rorêlnaah fêng an ta, rorêltuhaiin lo rêlpêk an ta, mi fel chu thiem inchangtir an ta, mi suol chu thiem naw an inchangtir ding a nih. 2 Mi suolin vuok a phu chun rorêltuin inzâltir a ta, a hmaah invuoktir a ta, a suol dàn zirin an vuok zât ding bi chu thliek a tih. 3 Amiruokchu voi sawmli nèka tam a'n vuoktir ding a ni nawh. Voi sawmli chuong vuok a ni chun, in mithmuah in unaupa chu muolpho a tih. 4 "Bawngchalin bu a chil laiin a hmûr khuop naw ro. 5 "Urêng an um khawm a, nau pasal nei loin anni laia mi chu thi ta sien, a thipa nuhmei chu mi dang, puo tieng miin an nei ding a ni nawh. A pasal unauhaiin rochung an ta, nuhmeiah nei an ta, an unaupa thaw ding chu a chunga chun thawng an tih. 6 Nau pasal a neipêk hmasa tak chun Israel laia a hming a bo nawna dingin a unau thi tah hming chu a put ding a nih. 7 Sienkhom, ama chun a unaupa nuhmei chu a nei nuom naw chun, a unaupa nuhmei chu kul kotkhàr bula upahai kuomah fêng a ta, "Ka pasal unaupain Israelhai lai a unaupa hming inumtir zing a nuom naw leiin a unaupa thaw ding chu ka chungah a thaw nuom nawh" a ti ding a nih. 8 A khaw upahai chun ama chu ko an ta, inbiekpui an tih. 9 Ama chun, "Ka nei nuom nawh" tia a thang tlat chun a unaupa nuhmei chun upahai hmaah hang pan a ta, 'A unaupa sûngkuo indin nuom nawtu chunga chun hieng anga thaw ni pei raw se' tiin a pheikhok hlippêk a ta, a hmaiah chil sâkkhum a tih. 10 Chu pa le a thlahai chu 'Sûngkuo pheikhok hlippêk' ti hming inputtir nîng an tih. 11 "Mi insuol hai sien, a pakhat lem nuhmei chun a pasal san suok dingin an suolpuipa sera chun man sien, 12 chu nu kut chu in tanpêk ding a nih. In lunginsiet ding a ni nawh. 13 "In mansaah bùkna thuhmun ni si, a rik dàn inang lo, pakhat a rik lem, pakhat a zâng lem in nei ding a ni nawh. 14 Inkhina thuhmun ni si, a lien lem le a chin lem um bok si khom in inah in kol ding a ni nawh. 15 Bûklung indik le fel le inkhina indik le fel in nei ding a nih, chuongchun LALPA in Pathienin a pêk chêu rama hin dam sawt in tih. 16 LALPA in Pathien chun chuong anga thawtu ni lo, indik lo taka mi dawrtu chu a tirdak a nih. 17 "Aigupta rama inthoka in hung suok laia Amalek mihaiin lampuia an lo thaw dàn chêu kha hre zing ro. 18 Sawl le chaua in inzin lai khan lampuiah an lo lambun chêu a, Pathien tina nei hlek loin a hnufuol po an sât hlum a ni kha. 19 Chuongchun, LALPA in Pathienin hluo ding le rochung ding ram a pêka in dorâlhai laka muongna a pêk pha chêu chun, Amalekhai hi vânkhup hnuoia tu hriet hlaw ta lo dingin sukchimit ro. Chu chu theinghil dèr naw ro!
Deuteronomy 26
1 "In rochung dinga LALPA in Pathienin a pêk chêu ram chu lût a, hluo a, in va um pha chun, 2 LALPA in Pathienin a pêk chêu in ram leilung ra suok hmasa tak seng chu hung chawi in ta, bawmah sieng in ta, LALPA in Pathienin a hming innghatna dinga a la ruot ding hmuna chun in fepui ding a nih. 3 Chuong hun laia thiempu kuoma chun fêng in ta, a kuomah, 'LALPAN kan pi le puhai kuoma inkhâm meua pêk a tiem rama chun kan hung tlung tah ti LALPA i Pathien hmaah ka puong a nih" tiin in hril ding a nih. 4 Thiempu chun in kuta inthokin bawm chu lâng a ta, LALPA in Pathien maichâm bula chun inthut a tih. 5 Chun, nangnin LALPA in Pathien hmaa chun, "Kan pu chu Aram mih, mi vâkvai a na, Aigupta ramah a fe thla a, a zu um a, mi tlawmte chauh an la nih. Chu taka chun hnam ropui tak, thilthawthei tak le tam tak an hung ni ta a. 6 Aigupta mihai chun an mi suknomna a, an mi sukrethei a, sin harsá sa an mi'n thawtir a. 7 Chuongchun, LALPA, kan pi le puhai Pathien chu kan ko a, LALPA chun kan rawl a lo ngaithlâk a, kan retheizie hai, kan rimsikzie hai le an mi neksawr nasatzie hai chu a hriet a. 8 LALPA chun Aigupta rama inthokin kut hrât tak hmangin, bân pharin, thil râpum tak tak le inchikna le thil mak tak hai thawin a mi thuoi suok a, 9 hi hmuna hin a mi thuoi lût a, hi ram, nenetui le khuoizu luongna ram hi a mi pêk a. 10 Chuleiin, aw LALPA, i mi pêk kan ram leilung tharsuok hmasa tak seng chu kan hung chawi a nih' in va ti ding a nih. Chun, LALPA in Pathien hmaa chun in bawmhai chu inthut unla, a hmaah kûn ro. 11 Nangni le Levi mihai le nangni laia ram dang mi umhai le in sûngkuohai kuomah thil tha tinrêng LALPA in Pathienin a pêk lei chêuin hlim takin in um ding a nih. 12 "Chun, a kum thumna, in thil tharsuok po po sawma pakhat in pêk dinghai chu in sie fel pha leh in khuoa Levi mihai, ram dang mihai, fahrahai le hmeithaihai chun faa an tlai theina dingin, in pêk ding a nih. 13 LALPA in Pathien hmaah, "I thu mi pêk angin ka ina inthokin thilpêk thienghlim chu ka lâk suok a, Levi mi hai, ram dang mihai, fahrahai le hmeithaihai ka pêk a, i thupêk po po pètsan ka nei naw a, pakhat tè khom theinghil ka nei nawh. 14 Ka lusun lai khomin ka tharsuok inhlàna mi chu ka pur ngai naw a, inthieng nawna ka kai laiin ka tawk ngai naw a, mithi puola ding khomin ka'n hlàn bok nawh. LALPA ka Pathien thu chu ka zawm a, a thu mi pêk po po ang chun ka thaw a nih. 15 I chêngna hmun thienghlim, vâna inthokin mi zuk thlîr la, i mi Israelhai le kan pi le puhai kuoma inkhâm meua pêk i tiem ram, nenetui le khuoizu luongna ram hi mal hung sawm rawh' in ti ding a nih. 16 "LALPA in Pathien chun hieng a thupêkhai le dânhai hi fimkhur taka zawm dingin voisun hin thu a pêk chêu a; chuleiin, in lungril po po le in thlarau po poa pomin in zawm ding a nih. 17 Nangni khomin LALPA chu in Pathien a nizie, a lampuihai hraw a, a thupêk hai, thusuok hai le dân hai zawm a, a thu in awi dingzie chu voisun hin in puong a. 18 A mihai, a tiem tah anga a ro puol bik hnam le a thupêkhai zawmtu ding in nizie voisun hin LALPAN a puong a nih. 19 A tiem tah anga hnam dang po po chung daia inpâk le hmingthang le chawimawi hlaw ding le LALPA in Pathien mi thienghlimhai ni dingin a thlang chêu ti a puong bok a nih.
Deuteronomy 27
1 "Chun, Mosien Israel upahai leh, mipuihai kuomah, "Voisuna thupêk ka pêkhai chêu hi zawm ro. 2 Jordan vadung in kàn nia LALPA in Pathienin a pêk chêu ram in lût pha chun, lung lien tak tak phun inla, lung chàrnain chàr khum ro. 3 LALPA in Pathienin in pi le puhai kuoma pêk a tiem chêu ram, nenetui le khuoizu luongna rama in lût pha chun hieng dàn thuhai hi lung phêka hai chun ziek thla ro. 4 Jordan vadung in kàn pha chun, voisuna thu ka pêk ang chêu hin, Ebal tlângah lunghai hi phun unla, lung chàrnain zût khum ro. 5 Chu taka chun LALPA in Pathien ta dingin lungin maichâm siem ro. A siemna dingin thîr hmangruo hrim hrim hmang naw ro. 6 LALPA in Pathien maichâm chu ram lung hmangin siem unla, LALPA in Pathien kuomah pumraw inthawina inhlàn ro. 7 Inremna thilhlàn inhlàn bok unla, chu taka chun fain LALPA in Pathien hmaah hlim takin in um ding a nih. 8 Chun, lungphuna hai chun hieng dàn thu po po hi fie takin in ziek ding a nih" tiin thu a pêk a. 9 Mosie chun, thiempu Levi-hai le chun, Israel mi po po chu a biek a, "Aw Israel mihai, ngun takin ngàithla ro. Voisun hin LALPA in Pathien mihai in hung ni ta a. 10 Chuleiin, LALPA in Pathien thu chu awi unla, voisuna thupêk le dàn ka pêkhai chêu hi zawm ro" a ta. 11 Chu ni chun Mosien mipuihai chu thu a pêk a: 12 "Jordan vadung in kàn pha leh mipuihai malsawm dingin Gerizim tlângah hieng hnamhai hi an ngîr ding a nih: Simeon, Levi, Juda, Isakar, Josefa le Benjamin. 13 Chun, tongsie inphur dingin hieng hnamhai hi Ebal tlângah an ngîr ding a nih: Reuben, Gad, Aser, Zebulun, Dan le Napthali. 14 "Levihai chun rawl inring takin mipuihai kuomah hieng thuhai hi an insam ding a nih: 15 "Kut themthiemna hmanga LALPA ta dinga tirdakum milem kertu le sungtu le chu chu arûka betu taphot chu tongsie phurin um raw se" tîng an ta, mipui po po chun "Amen" an lo ti ding a nih. 16 "A nu le pa inza nawtu taphot chu tongsie phurin um raw se" tîng an ta, mipui po po chun "Amen" an lo ti ding a nih. 17 "A tuolbawm ramri sontu taphot chu tongsie phurin um raw se" tîng an ta, mipui po po chun "Amen" an lo ti ding a nih. 18 "Lampuia inthoka lampui loa mitdel thuoi pêngtu taphot chu tongsie phurin um raw se" tîng an ta, mipui po po chun "Amen" an lo ti ding a nih. 19 "Ram dang mihai, fahra hai le hmeithai hai ro indik lo taka rêlpêktu taphot chu tongsie phurin um raw se" tîng an ta, mipui po po chun "Amen" an lo ti ding a nih. 20 "A pa khum inza loa a pa nuhmei zàlpuitu taphot chu tongsie phurin um raw se" tîng an ta, mipui po po chun "Amen" an lo ti ding a nih. 21 "Ran ieng khom rìmtu taphot chu tongsie phurin um raw se" tîng an ta, mipui po po chun "Amen" an lo ti ding a nih. 22 "A farnu amanih, a pa naunu amanih, a nu naunu amanih zàlpuitu taphot chu tongsie phurin um raw se" tîng an ta, mipui po po chun "Amen" an lo ti ding a nih. 23 "A tarpinu zàlpuitu taphot chu tongsie phurin um raw se" tîng an ta, mipui po po chun "Amen" an lo ti ding a nih. 24 "Arûka tuolbawm thattu taphot chu tongsie phurin um raw se" tîng an ta, mipui po po chun "Amen" an lo ti ding a nih. 25 "Poi tawk lo mi thatna dinga thamna latu taphot chu tongsie phurin um raw se" tîng an ta, mipui po po chun "Amen" an lo ti ding a nih. 26 "Hi dàn thuhai chel nghet nawtu taphot chu tongsie phurin um raw se" tîng an ta, mipui po po chun "Amen" an lo ti ding a nih.
Deuteronomy 28
1 "LALPA in Pathien thu chu awi a, voisuna ka pêk chêu a thupêk po po hi in zawm chun, LALPA in Pathienin hnam po po laia chunghnung takah hlâng kai a ti chêu. 2 LALPA in Pathien thu in zawm chun hieng malsawmnahai hi in chungah vùr a ta, chu chun zui pei a ti chêu: 3 " In tieng le ram tieng malsawm a ti chêu. 4 "In rîla ra malsawm a tih, in lo ra suok le in ran ruolhai, in bawngte le beramte hai leh. 5 "In bawm le bei in hmetna thlênghai malsawm a tih. 6 "In fe le hung, in suok le lût malsawm a tih. 7 "Nangni dotu, in hmèlmahai LALPAN hnèpêk a ti chêu a, bei ding cheua sîr khata inthoka hung inthokhai chu sîr sariah tlân dar an tih. 8 "In bu in le in kut sinthawna iengkimah LALPAN malsawmna hung tir a ta; ram a pêk cheua chun LALPA in Pathienin malsawm a ti chêu. 9 "In kuoma inkhâm meua a lo intiem tah angin, LALPA in Pathien thupêkhai in zawm a, a lampuihai in hraw phot chun, LALPA chun ama ta dinga hnam thienghlimah suknghet a ti chêu. 10 Chuongchun, khawvel hnam tinin LALPA hminga kohai in nih ti hrieng an ta, tîng an ti chêu. 11 Inkhâm meua pêk chêu a tiem rama chun hnienghnàrna tinrêngin vùr a ti chêu a, in rîla rahai, in ran ruolhai le in lo ra suokhai malsawm a tih. 12 "LALPA chun a hun taka in ram chawmtu ding ruotui pe ding chêu le in kut sinthawhai po po malsawm dingin vâna a hausakna zèngpui chu hung hongpêk a ti chêu a; chuongchun, hnam tam tak inpûktir in ta, nangni ruok chun pûk ve naw ti niu. 13 LALPA in Pathien thupêkhai ngaisak a, voisuna thu ka pêkhai chêu hi fimkhur taka in zawm chun, a mei ni loin a luah LALPAN siem a ti chêu a, a mong dàp ni loin a chunghnung takah thang rop in tih. 14 Pathien danghai be ding le an rong bawl dingin voisuna ka thupêkhai chêu hi chang tieng amanih voi tieng amanih in pètsan ding a ni nawh. 15 "Amiruokchu, LALPA in Pathien thu in awi naw a, voisuna ka pêk chêu a thupêkhai le dânhai hi fimkhur taka in zawm naw chun hieng tongsiehai hi in chungah hung tlungin nangchîng a ti chêu: 16 "In tieng le ram tieng tongsie phur in tih. 17 "In bawm le bei in hmetna thlênghaiin tongsie phur an tih. 18 "In rîla ra chun tongsie phur a tih, in lo ra suok le in ran ruolhai, in bawngte le beramte hai leh. 19 "In fe le hung, in suok le lùtin tongsie phur in tih. 20 "LALPA chun in chungah tongsie le in kut sinthaw taphotah buoina le inhalna hung tir a ta, thil suol thawa in mi hnung son leiin suksietin um thut in tih. 21 Hluo dinga in lûtna rama inthoka sukbohmang in ni hma khat chu LALPAN hri inlêngtir a tih. 22 LALPAN ngorna dâm, khawsik le invùngna dâm, lum khawkhèng le tawlna dâm, tlolna le hmonna hri damin hrem a ti chêu a, in bohmang hma khat chu zui pei a ti chêu. 23 In chunga vân chu dâr angin inchang a ta, hnuoi chu kapathir angin inchang a tih. 24 In rama ruotui chu LALPAN pilvut dipah inchangtir a ta, in bohmang hma khat vâna inthokin in chungah pilvut insûrtir a tih. 25 "LALPAN in hmèlmahai lakah suktlawm a ti chêu a, anni chu sîr khatah inthokin bei in ta, sîr sariah tlânsieng in ta, khawvel ram tinah mi pangzat nîng in tih. 26 In ruong chu chunglèng vatehai le ramsahaiin tlàn hut hut an ta, a hawl zàmtu ding tu khom um naw ni hai. 27 Sukdam thei lo Aiguptaa khuoihli le pang inbawkna dâm, pânna huoisuol le inthak dâmin LALPAN hrem a ti chêu. 28 Invêtna dâm, mitdelna dâm le lungril buoina dâmin LALPAN hrem a ti chêu a; 29 Sùn changa khom thimthama mitdel inmai angin inmai in ta, in thaw taphotah hlawsam in ta, ni tin ni tina neksawr le rokin um in ta, santu ding hrim nei naw ti niu. 30 "Nei dinga nuhmei in huol chu mi dangin chang an ta, zàlpui an tih. In bawl in ta, sienkhom hluo naw ti niu. Grep huon siem in ta, a ra sor hman naw ti niu. 31 In mithmua ngei in bawngchal that an ta, a sa hlek khom chang ve phâk naw ti niu. In sabengtung lâkpêk an ti chêu a, hmu kîr nawk ta naw ti niu. In beramhai chu in hmèlmahai kuomah pêng an ta, tu khomin san suok naw ni hai. 32 In nau pasalhai le nau nuhmeihai chu hnam danghai pêng an ta, ni tin tina in thlirnain in mit chau zo a ta, thaw thei ieng khom nei si naw ti niu. 33 In ram ra suok le in sin inrim rahai chu in hriet ngai lohaiin tlàn an ta, ni tin tinin neksawr chauh hlawng in tih. 34 Chuong in thil hmuhai chun sukvêt zo a ti chêu. 35 Sukdam thei lo khuoihli na chiin in khùp le ke bawm a ta, in kekhonga inthoka in lu sîp chenin tuom a tih. 36 "Nangni le in lal chopin in pi le puhaiin an hriet ngai lo hnamhai kuomah LALPA chun thuoi a ti chêu a, chu taka chun pathien dang, thing le lunga siem chu bieng in tih. 37 LALPAN a thuoi hmangna ding chêu hnamhai pangzat le hal kawng le endong nîng in tih. 38 In loah thlai chi thlâk teuh in ta, sîka muol ruok chu nei naw ti niu, khauin fa zo an tih. 39 Grêp phun in ta, enkol in ta, sienkhom a uoiin dawn naw ti niu a, grêp khom lo bok naw ti niu, a nge-in an fâk zo ding a ni si a. 40 In ram hmun tinah oliv huon nei inla khom a hriek sawr naw ti niu, oliv rahai chu an hlamtil zo ding a ni si a. 41 Naunu le naupa nei in ta, sienkhom nangni ta ni naw ni hai, salah an thuoi tawl ding a ni si a. 42 In thei kung po po le in thlai tharsuok chu khau honhai chan nîng a tih. 43 "Ram dang mi, nangni laia umhai chu insâng tuol tuol an ta, nangni chu inhnuoi tiel tiel in tih. 44 Inpûktir an ti chêu a, nangni ruok chun inpûktir ve naw ti niu. Anni chu a lu nîng an ta, nangni chu a mei nîng in tih. 45 Hieng tongsie po po hi in chungah hung tlung a tih. LALPA in Pathien thu in awi naw a, a thupêkhai in zawm naw leiin a sukbohmang hma khat chêu anni chun hnot thlûrin nangchîng an ti chêu. 46 Chuong thilhai chu nangni le in thlahai ta dinga kumkhuoa inchikna le thil mak nîng a tih. 47 In hnienghnâr hunah LALPA in Pathien rong chu hlim tak le lawm taka in bawl naw leiin, 48 phingtâm le dangchâr, saruok le rethei mong tolin LALPA hung tirh in hmèlmahai rong chu bawl in tih. A sukbohmang chêu hma khat chu in rîngah thîr kol inbâttir a ti chêu. 49 "LALPA chun ram hla tak, hnuoi tawpa inthokin nangni bei dingin hnam dang, an tong khom in hriet ngai nawhai chu hung tir a ta, mupui inbir thla angin hung thâm an ti chêu; 50 anni chu upa inzàna le naupang lunginsietna nei lo, hnam kolsen tak an nih. 51 In ram vong hma khat chenin in ranhai le in ram tharsuokhai fâng an ta, bu le bâl le uoiin le hriek le in bawng le beram inte tharhai chu hlà hrim nei naw ni hai. 52 In ring zo êm êm in khuo inhuonna kul bang insânghai chu a chim vong chenin LALPA in Pathienin a pêk chêu ram sûnga khuo po po chu inhuol an tih. 53 "In hmèlmahaiin dangchêpa an inhuol lai cheua in rimsik tuor leiin, LALPA in Pathienin a pêk chêu in rîla ra, in naupahai le naunuhai sa chu fâng in tih. 54 Nangni laia pa zaidam tak le inzaum tak khomin a unau amanih, a nuhmei dit tak le a la umpui a nauhai takngiel khom lunginsiet naw nih. 55 In hmèlmahaiin nasa taka in khuohai dangchêpa an inhuol leiin, a nauhai sa chu a thil nei sun a na, tu khom sem phal naw nih. 56 Hmèlmahaiin kul kotkhàr an inhuol a, an dangchêp tlat leia iengkim in tlâksam tâk lei chun, nangni laia nu zaidam le derdêp, a um inno leia a kepha khoma hnuoi la sir ngai lo khomin chuong ang tho chun um vêng a ta, a nauhai sa chu a rûka fâk a nuom leiin, a pasal dit tak dâm, a naunuhai le naupahai dâm chu huphur a ta, 57 a naute pieng hlim sa le a hlamzui naute bawm chenin arûkin fâng a tih. 58 "LALPA in Pathien hming ropui tak le râpum tak chu inza lo a, a dàn thu, zieka umhai hi fimkhur taka in zawm naw chun, 59 LALPAN nangni le in thlahai chungah hri mak tak tak le na tak tak dâm, sietna inkieng el thei lo ding dâm, natna khir tak, dam mei mei thei lo ding dâm chu inlèngtir a tih. 60 In ti hle hlak Aiguptaa hrihai kha in chungah inlèngtir a ta, inthla naw ni chêu. 61 Sukbohmang in ni chenin, hi Dàn Bu-a chuong lo natna le sietna mak tak tak hai khom inlêngtir bok a tih. 62 LALPA in Pathien thu chu inzawm naw leiin, vâna arasi zât ni hlak kha tlawmte chauh hung ni tàng in tih. 63 LALPA chun sukhnienghnâr le sukpung chêu a nuom ang bokin suksiet le sukbohmang chêu khom hung nuom tàng a ta, lûta in va hluo ding rama inthok chun son hmang a ti chêu. 64 "Chuongchun, LALPA chun kawlkila inthoka kawlkil khing tieng tawp chenin chi tin lai sukdar a ti chêu a, chu taka chun thing le lung, in pi le puhai khoma an hriet ngai lo pathien danghai chu bein an rong bawl in tih. 65 Chuong hnamhai lai chun hadamna hrim hrim hmu naw ti niu a, in ke ta dingin chawlna hmun hrim um naw ni a, chu taka chun lungrila lungkhamna dâm, khawsawt leia mit chauna dâm le lungril nguina dâm pe lem a ti chêu. 66 Ieng lai khom ti dor dorin, sùn le zân thlaphângnaa sipin, iem in chang ding ti hrim hre loin, khawsàng in tih. 67 In lungrila titna lei le in mita in thil hmuhai lei chun, zîng tieng po leh, 'Zân tieng ni ta sien aw!' tîng in ta, zân tieng po leh 'Zîng tieng ni ta sien!' tîng in tih. 68 Kîr nawk ta ngai lo dinga ka ti chêu Aigupta rama chun longin LALPAN tir kîr a ti chêu. Chu taka chun in hmèlmahai bawipa le bawinu ni dingin inzor in ta, sienkhom tu khomin inchaw nuom naw ni hai chêu.
Deuteronomy 29
1 LALPAN Israelhai kuoma Horeb tlânga thu thlung dinga Mosie thu a pêk bàka Moab rama thu thlung dinga a pêkhai chu hieng hi a nih. 2 Mosie chun Israel mihai po po chu a ko khawm a, an kuomah, "Aigupta rama Faraw chunga hai, 3 a mihai po po chunga le a ram po po chunga LALPAN fiena râpthlâk tak tak hai, inchikna mak tak tak le thil mak ropui tak tak a thawhai po po kha mit ngeiin in hmu a. 4 Amiruokchu, voisun ni chen hin LALPAN hriet thiemna lungril dâm, hmu fie theina mit dâm le hriet theina nakawr dâm a la pêk naw chêu. 5 Kum sawmli hiel thlalèra ka thuoi sûng chêu khan in silfènhai in hàk chul naw a, in pheikhokhai khom in la bun tiek bok nawh. 6 Bei in fâk naw a, uoiin amanih zu dang khom in dawn nawh. Hieng hi LALPA chu in Pathien a nizie in hrietna dinga ka thaw a nih. 7 "Chun, hi hmun in hung tlung hin Hesbona lal Sihon le Basana lal Oga hai chu mi do dingin an hung inthok a, anni chu ei lo hne a. 8 An ram chu ei lâkpêk a, Reuben hnam le Gad hnam le Manase hnam zatve hluo dingin ei pêk a. 9 Chuleiin, in thilthaw po poa in hmuingil theina dingin thuthlung ka pêkhai chêu hi pom unla, zawm ro. 10 "Voisun hin in rêngin, in hnam thuoitu luhai, upahai le hotuhai dam, 11 nu le nau, ram dang mi in umpuihai, thing phùrtu le tui chawituhai dàm chenin LALPA in Pathien hmaah in hung a. 12 LALPA in Pathienin in kuoma inkhâm meua a namnghet, thuthlung a siema chun lût dingin voisun hin hi taka hin in hung ngîr a; 13 in thlatu Abraham hai, Isak hai, Jakob hai kuoma le nangni kuoma a lo tiem tah anga in Pathien a ni theina dingin, ama mi ni dingin a suknghet chêu a nih. 14 Hi inkhâmna le thuthlungna hi in kuoma chauh ka pêk nawh; 15 voisuna LALPA ei Pathien hmaa ngîrhai le tuta ei kuoma la um ve lohai kuoma khom ka pêk a nih. 16 "Aigupta rama ei khawsak dàn le hnam danghai pal tlanga hi hmuna ei hung dânhai chu nangni ngeiin in hriet. 17 Anni rawi thil kol tirdakum, thing le lung le tangkaruo le rangkachaka siem milemhai khom in hmu ta kha. 18 Voisuna nangni laia mi pasal amanih, nuhmei amanih, sûngkuo amanih le hnam amanih tu khom chuong hnamhai pathien chu be dinga LALPA in Pathien nghatsan in um nawna dingin fimkhur ro; chuong anga tûr kha pai chun nangni lai zung an kei nawna dingin fimkhur bok ro. 19 "Voisuna inkhâmna thu ngaithlatuhai lai hin, lulul taka mani lampui hraw zing sia iengkim tluong dinga lungrila ngaitu an um nawna dingin fimkhur ro. Chu chun ram hnawng le ram tawl chungah sietna intlun a tih. i 20 Chuong ang mi chu LALPAN ngaidam naw ni a, a lungthîkna sosâng chun hlieu a ta, hi lekhabua chuong tongsie po po chu a chungah tlâng a ta, a hming chu vânkhup hnuoia inthokin LALPAN thai bo a tih. 21 Hi Dàn Bua chuong tongsie inphurna thuthlung po po dungzuiin, ama chu Israel hnamhai laia inthokin LALPAN thlur bing a ta, sietnain inhnottir bok a tih. 22 "In hnunga la hung zuitu in nauhai le hla taka inthoka hung ram dang mihai chun sietnain hi ram a tlâkbuok dàn le hri le hraia LALPAN a hrem dânhai chu la hmung an tih. 23 A ram pum chu chi raw chang le kât ang el, ieng khom chìng thei lona, ieng khom mawng thei lona, hlobet takngiel khom a mawng nawna ramah inchang a tih. LALPA lungsen sosânga a suksiet Sodom le Gomora le Adma le Zeboiim hai ang chie nîng a tih. 24 Hnam tinin, 'Ieng leia hi ram hi hieng lawm lawma LALPAN a thaw el am a na? Hieng lawm lawma ieng leia a lungsen a sosâng am a na?' la tîng an tih. 25 Chuongchun, mihaiin, 'Aigupta rama inthoka a thuoi suok laia a thuthlung, an pi le pua inthoka LALPA an Pathien thuthlung chu nghatsana, 26 pathien dang, an hriet ngai lo pathienhai, aman a ruot ni lohai rong chu bawla an biek lei a nih. 27 Chuleiin, hi lekhabua chuong tongsie po po chu hi ram chunga intlungtir dingin LALPA lungsen chu a chok a nih. 28 A lungsen nasa tak leiin LALPA chun anni chu an rama inthokin a pot suok vong a, ram dangah a dêng lût tawl a nih, tuta an um ang hin' la tîng an tih. 29 "Thil inthuphai chu LALPA ei Pathien ta a na, thil puong suoka umhai ruok chu, hieng dàn thuhai po po hi ei zawm theina dingin, kumkhuoa eini le ei thlahai ta a nih.
Deuteronomy 30
1 "In hmaah thlang ding malsawmna le tongsie ka sie tah a. LALPA in Pathienin hnam danghai lai a hnot dar pha chêu, tuta dit thlangna ka pêk chêu hi in hriet suok hun la um a tih. 2 Nangni le in thlahaiin LALPA in Pathien kuom tieng hung kîr nawk a, voisuna thupêk ka pêkhai hi lungril po po le thlarau po poa in zawm chun, 3 LALPA in Pathien chun in vangneinaj hung tungding nawk a ta, lunginsiet a ti chêu a, hnam tin laia a hnot darna cheua inthokin hung thuoi khawm nawk a ti chêu. 4 Hnuoi kilkhawra a hnot suok in um khomin, chu taka inthok chun LALPA in Pathien chun rût khawmin hung thuoi kîr nawk a ti chêu. 5 LALPA in Pathien chun in pi le puhai hluo ram ngeia chun thuoi lût a ti chêu a, chu ram chu hluo nawk in ta, in pi le puhai nèka hmuingil lem le tam lemin siem a ti chêu. 6 Chun, in khawsak theina ding le in lungril po po le in thlarau po poa in hmangai theina dingin, LALPA in Pathien chun in lungril le in thlahai lungril ser chu tanpêk a ti chêu. 7 Chun, hieng tongsie po po hi LALPA in Pathien chun a theidatu le suknomnatu chêu in hmèlmahai chungah bun lêt a tih. 8 Chuongchun, LALPA chu pom nawkin, voisuna ka pêk chêu thupêkhai hi hung hraw nawk in tih. 9 LALPA in Pathien chun in kut sinthaw tinrênga hai, in rila ra hai, in ran vai chunga hai le in lo thlai suok tinrêngah a tontawin sukpung a ti chêu. 10 Hi Dàn bua chuong a thupêkhai le a dânhai zawm dinga LALPA in Pathien kuom tienga lungril po po le thlarau po poa in kir chun in pi le puhai chunga a lawm ang bok khan in chungah LALPA lawm nawk a ta, sukhnienghnâr a ti chêu. 11 "Voisuna ka thupêkhai chêu hi in ta dinga thil harsa taluo amani le in tlin phâk lo thil a um nawh. 12 'Kan hrieta kan zawm theina dingin tu am vâna hang lawnin mi hang lapêk a ta?' ti dingin vâna um a ni si nawh. 13 'Kan hrieta kan zawm theina dingin tu am tuifinriet ràla fein mi va lapêk a ta?' ti dingin tuifinriet ràla um khom a ni bok nawh. 14 Chuong nêk hmanin, thu chun a hnai hle chêu a, in baua le in lungrilah a um a nih. 15 "Ngai ta u, tuhin in hmaah hringna le hmuingilna le thina le sietna ka sie a ni hi. 16 LALPA in Pathien hmangai ding dâm, a lampui hraw ding dâm le a rorêlhai pom ding dàma thu ka pêkhai chêu hi in zawm chun hring le damin um in ta, hung pung in ta, in va hluo ding rama chun LALPA in Pathienin malsawm a ti chêu. 17 Amiruokchu, in lungril naw tieng ngha a, thu awi lo a, thuoi hmanga um a, pathien danghai bea an rong in bawl chun, 18 bohmang ngei ngei in tih ti tuhin ka hril chêu a nih. Jordan vadung kân a, hluo dinga in lûtna rama chun dam sawt naw ti niu. 19 In hmaa hringna le thina, malsawmna le tongsie ka sie hi tuhin in chungchang thua hrepuitu dingin hnuoi le vân ka ko a nih. Tuhin, hringna chu thlang ro, nangni le in thlahai khom an hring theina ding le 20 LALPA in Pathien chu hmangai a, a rawl ngaithla a, in chel nghet tlat theina dingin. LALPA chu in hringna a ni leiin, in pu Abraham hai, Isak hai, Jakob hai kuoma inkhâm meua pêk a tiem rama chun kum sawt tak indamtir a ti chêu" a ta.
Deuteronomy 31
1 Chun, Mosie chu a va suok a, Israel mi po po kuoma chun hieng thu hi a hril a: 2 "Tuhin kum za le sawmhnih ka lo ni ta a, LALPAN ka kuomah, 'Hi Jordan vadung hi kân naw ti nih' a mi ti a, ka thuoi pei thei ta naw ding chêu a nih. 3 LALPA in Pathien chun in hma thuoi a ta, hieng hnamhai hi sukbohmang a ta, an ram chu in hluo ding a nih. Chun, LALPAN a lo hril tah angin, Josua hin inrawi a ti chêu. 4 LALPAN Amorhai lal Sihon le Oga le an ramhai a sukbohmang ang khan anni chunga khom thaw veng a tih. 5 LALPAN anni chu in kutah pêng a ti chêu a, thupêk ka pêk chêu ang tak khan an chungah in thaw ding a nih. 6 Hrât tak le huoisen takin um ro. Ti naw unla, anni leiin thlabâr bok naw ro, a fepuitu chêu chu LALPA a ni si a; ama chun màksan ngai naw ni chêu a, zàmsan ngai bok naw ni chêu" tiin. 7 Chun, Mosien Josua a ko a, Israel mihai po po hmua chun a kuomah, "Hrât tak le huoisen takin um rawh, an pi le pua inthoka LALPAN inkhâm meua pêk a tiem rama chun hi mihai hi i fepui ding a na, an rochan seng chu i'n hluotir ding a nih. 8 I hmathuoitu chu LALPA nîng a ta, umpui zing a ti che; ama chun màksan ngai naw ni che a, zàmsan ngai bok naw ni che. Ti naw la, zâm dèr naw rawh" a ta. 9 Chun, Mosie chun dàn chu a ziek thlâk a, LALPA thuthlung bawm zawntu Levi naupa thiempuhai le Israel upahai chu a pêk a. 10 Mosie chun an kuomah, "Kum sari dan pei, bat ngaidamna kum, Bawkte Kùt hunah, 11 hmun a la ruot dinga Israel mi po po LALPA in Pathien hmaa in hung inlang pha leh hi dàn hi an hriet ngeiah in tiem hlak ding a nih. 12 Dàn chu ngaithla a, LALPA in Pathien ti dàn inchûk a, a dânhai fimkhur taka an zawm theina dingin mipuihai chu a nuhmei a pasalin, in naupang tehai le in umpui ram dang mihai khom dàn thu chu ngaithla dingin ko khawm ro. 13 Jordan vadung kâna in va hluo ding rama in um sûng po poa LALPA in Pathien ti dàn an inchùk theina dingin, a la hre ngai lo an nauhai khomin an ngaithlâk ngei ding a nih" a ta. 14 Chun, LALPA chun Mosie kuomah, "Ngai ta, i thi hun a hnai ta a, Josua ko la, Intuokna Puon inah hung unla, ama ka ruot thu lo hril ka tih" a ta. Chuongchun, Mosie le Josua chu an fe a, Intuokna Puon ina chun an va'n lang a. 15 LALPA chu puon ina chun sûm ngìrin a hung inlâr a, puon in kotkhàr lu chunga chun a ngîr a. 16 LALPA chun Mosie kuomah, "Ngai ta, i pi le puhai kuomah i chawl innghil ding a ni ta a, hienghai ruok hi chu an lûtna rama ram dang mihai pathien kuoma chun inzor an ta, mi nghatsan an ta, an kuoma ka thuthlung chu bawsieng an tih. 17 Chu pha chun an chungah ka lung sen a ta, zàmsan ka ta, an lakah ka hmèl thup ka ta, suksietin um an tih. Sietna le harsatna tinrêngin tlâk buok tawl a ta, chu pha chun, 'Eini lai ei Pathien a um ta naw leiin hieng sietnahai hi ei chungah a hung tlung a ni naw maw?' ting an tih. 18 Chu pha chun rilo taka pathien dang tieng an mi nghatsan leiin anni lakah ka hmèl thup ngei ngei ka tih. 19 "Chuleiin, hi hla hi an ta dingin ziek thla la, Israelhai inchûktir la, anni laka ka thu hrepuitu dingin insaktir tawl hlak rawh. 20 An pi le puhai kuoma inkhâm meua ka tiem, nenetui le khuoizua luong rama chun, khop le tlaia uma an hung hnienghnâr phing leh kei mi hnawla ka thuthlunghai bawsiein, hnam dang pathien tieng nghain la bieng an tih. 21 Sietna le harsatna tam takin a tlâk buok pha, hi hla hi an thlahaiin an la hriet zing ding a ni leiin, an ngîrhmun inhriet suoktirtu la nîng a tih. Inkhâm meua pêk ka tiem rama ka hung thuoi lût hma khom hin an lungril puthmang chu ka hriet ta sa hrim a nih" a ta. 22 Chuongchun, chu ni lá là chun Mosien hla chu a ziek suok a, Israelhai chu a'n chûktir a. 23 LALPA chun Nuna naupa Josua kuomah, "Hrât tak le huoisen takin um rawh, inkhâm meua ka tiem rama chun Israelhai hi i thuoi lût ding a nih; chun, i kuomah um pei ka tih" tiin a hril a. 24 Chuong dàn thuhai chu a bula inthoka a tawp chen lekhabua Mosien a ziek zo hnung chun, 25 thuthlung bawm zawntu Levihai kuomah, 26 "Hi Dân Bu hi la unla, in chungchang thua hrepuitu dingin LALPA in Pathien thuthlung bawm bulah sie ro. 27 Hel in hmangzie le in lululzie ka hriet a, ka la dam lai le in kuoma ka la um zing lai hmanin LALPA chungah in hel rop hlak a, ka thi hnung lem chun ieng ang topin am in zuolkai ding maw! 28 An hriet ngeia hieng thu hi ka hril theina dingin, in hnam thuoitu luhai le in hotuhai chu ka hmaah hung ko khawm unla, in chungchâng thu mi hrepuitu dingin hnuoi le vân ko ka tih. 29 Ka thi hnungin nasa takin hung tla sieng in ta, ka thupêkhai hi hung nghatsan in ta; LALPA mithmuah thil suol thawin, in kut ngeia in siem thilhai chun chophawkin suklungsen in ta, sietnain tlâkbuok a ti chêu" a ta. 30 Chuongchun, Israel mi pungkhawmhai po po hmaah, an na ngeia an hriet dingin, hieng hla thuhai hi a bula inthoka a tawp chenin Mosie chun a'n sam a:
Deuteronomy 32
1 Aw vânhai, na lo sit ro, Thu ka hril ding a ni hi; Ka tongkam suok thuhai hi, Leilungin ngaithla raw se. 2 Ka thu inchûktirhai chu, Khuongruo angin sûr sien la, Ka thu hril dinghai khom chu, Vân dàidaw angin tla raw se, Hlobet le thlai hring chawm dingaRuo phisi sûr seng seng ang hin. 3 LALPA hming chu puong ka tih, Ropuina chu Pathien pe ro! 4 Ama chu Lungpui a na, A kutsuok a tha famkim a, A lampui tin a'n dik vong. Ama chu Pathien ringum, Thil tha naw hrim thaw ngai lo, Mi ngîl le indik a nih. 5 Sienkhom a mihai ni tlâk loin, A lakah in ringum naw a, In lungril lût-inle le kawiin, Suon bengtla lo in inchang si. 6 Aw, mi invêt le ngolhai, Hieng hin maw LALPA in rul?A hringtu le siemtu chêu, In Pa ngei kha a ni naw maw? 7 Tienthu hluihai kha suiin, In pi le puhai kha ngaituo ro; In pahai le upahai kuomah, Thil chinchâng indon unla, Iengkim hril chieng an ti chêu: 8 Chunghnungtakin hringmihaiA thè dar hun lai dâm leIsrael hnam tam zàt ang peia, An ramri a khampèk lai kha. 9 LALPAN a chanpuol dingin, Jakob thlahai a thlang a nih. 10 Thlalèr thli sie hrangnaah, An vâkvai lai a hmu a; Hliekhuin a enkol a, Mit nauleng angin a vèng, 11 Muvânlaiin a buzawl a, A tèhai vuong inchûktir a, A thla zàr chungah sie a, A vuongpui hlak ang elin. 12 LALPA chauh an thuoitu a nih, Hnam dang pathien an thang ve nawh. 13 Tlângramah an chuongtir a, A ram tharsuokin a chawm a:Lungpui kàra khuoizu dàmin, Lungthîla to oliv hriek dàmin, 14 An ran ruola inthoka suokBawngnene le a khal dàmin, Beram tuoi thau tak tak dàmin, Basan bawngchal le kèl dàmin, Bu le uoiin inhnik tak dàmin, A chawmlien tawl a ni kha. 15 Jakobin chu chu tlànin, Jesurunk chu a hung thàu a, Hel châkin a ke a per a, Mit pawnga inhnaw thauin, A Pathien a nghatsan a, A Sandamtu, Lungpui chu, A hung ngainèp tah a nih. 16 Hnam dang pathien an biek a, A thîkthu an chok tho a, An thil tirdakum thaw chun, A lungsen an cho suok a. 17 Pathien kuomah ni loin, An hriet ngai dèr lo pathien, Vai hnunga an hriet thar chauh, An pi le puhaiin an ti ngai lo, Ramhuoi kuomah an inthawi a. 18 Anni hringtu Lungpui chu, An hung ngaisak ta naw a, Anni siemtu Pathien chu, An hung theinghil ta si a. 19 LALPAN chu chu a hmu a, Thîkin a lung a na hle a, A naunu le naupahai chu, A lungsenin a hnawl a. 20 "Ka hmèl inhmutir naw nîng, Iem an chang hrim en ka tih; Suon bengtla lo tak an na, Ringumna hrim an pài nawh. 21 Pathien ni lo hrim hrimhai, Annin an mi'n thìktir a, An siem fawn milemhai chun, Ka lungsen an chok tho a; Chuleiin keima khomin, Thîk khop tling lo hnamhai chu, Anni inthîktir ka ta, Hnam invêthai chu hmangin, Anni chu cho phawk ka tih. 22 Ka lungsenna chu chokin, Seol mong chen kàng a ta, Hnuoi le a tharsuokhai khom, Meichokin lem hmang a ta, Tlâng thut chen kàng ral a tih. 23 Sietnain vur tawl ka ta, Ka thalin kâp zing ka tih. 24 Tàmpui mitsìm tir ka ta, Lum le hripui tiumin, Anni chu lem zo a ta, Anni sukhlumtu dingin, Ramsa ha ngei tir ka ta, Rûl tûr nei tir bok ka tih. 25 Kotthlerah thal inlêngin, Suon nei loin thîng an ta, Insùngah thlabàrnain, Ro la hung rêlkhum a ta, Nunghâk, tlangval le naute, Tar chenin bohmang an tih. 26 Anni chu hnot dar vong a, Mihriemhai hriet ta lo dinga, Nuoi bo ding ka tia chu, 27 Hmèlmahai nuizatbur a, An um ding ka'n lâu bok si:Hmèlmahan hre thiem lo a, "Kan kuta kan hnè a nih, LALPA thaw vong a ni nawh"An ti pal ding ka vêng si. 28 Varna nei lo hnam an na, Hrietthiemna hrim an nei nawh. 29 Varin hre thiemhai sien chu, An la tawp dàn ding hai khom, Dawn thiem el ding an ni bah! 30 An Lungpuiin zor naw sien, LALPAN hnawl tawl ni naw sien, Ieng tin am mi pakhatin, Sâng khat hnot zâm thei an ta?Ieng tin am mi pahniin, Tiem sèng lo hnot zâm an ta? 31 Hmèlmahan an lungpui chu, Ei Lungpui ang a ni nawzie, An hriet chieng em em a nih. 32 Sodom le Gomora anga suol, Grep kha, tûr nei ang an nih. 33 An uoiin khom rûl tûr ang, Chongkor tûr hrât ang a nih. 34 LALPAN an thilthaw a hriet a, Phuba laa a hrem hun ding, Remchâng a zong zing a nih. 35 "Phuba làk hi ka chan a na, Anni chu thungrul ka ta, A hun a hung tlung pha chun, An sir la'n phet vong a tih. An sietna ni a hnai ta a, Sietnan hung nang vak a tih. " 36 A mihai ro chu LALPAN, A hung rèlpêk ding a nih, A siehlaw chan hung chau a, Bawi le bawi naw tu el khom, Thi bâng an tlawmzie a hmuin, A bawihai lunginsiet a ta, Amàn hung san suok a tih. 37 "Khaw lai am an pathienhai, An ringsan lungpuihai chu? 38 An inthawina thau fatu, Uoiin thilhlàn an pêkhai, Lo dawn zo vongtuhai chu?Nangni thangpuitu dingin, Tu hin hung tho hai sien la, In bêlbul di'n hmang ro chu! 39 "Kei chu keima ngei ka nih, Pathien dang hrim an um nawh, Ti hi hung hre ta ro khai; Ka that a, ka sukhlum a, Ka'n hliem a, ka sukdam a; Chu chu ka kuta inthoka, Inchu thla thei an um nawh. 40 Vân tieng ka kut phar suokin, Ka hringna sâlin ka hril: 41 Ka kawlhnâm ngei tât tlè a, Indik tak a ro ka rêl pha leh, Hmèlmahai chungah phuba, Ka la lâk ngèi ding a na, Mi theida hlaktuhai chu, Ka la thungrul ding a nih. 42 Ka thalhai chu thisenin, Ka la hrai rui ding a na, Ka kawlhnâm khomin taksa, A la lem ding a ni si:Thathai le manhai thisen, Hmèlma hotuhai lu chu"Tiin LALPA chun a hril. 43 Aw, nangni hnam tinrênghai, A mipuihai leh hlim ro; A siehlawhai thisen phuba, A lâk ding a ni si a; A dotuhai chunga chun, Phuba a lâk ding a na, A ram le a mihai suol chu, A ngaidam ding a ni si. 44 Mosie le Nuna naupa Josua chun chuong hla thu po po chu mipui hriet ngèiah an insam a. 45 Israelhai po po hrietah Mosien a'n sam zo hnung chun, 46 "Voisuna hla thu in kuoma khûn taka ka'n samhai hi lungrilin vong tlat unla, hieng dânhai hi fimkhur taka zawm dingin in nauhai chu thu pe ro. 47 Thu mei mei a ni nawh, in hringna a nih. Jordan vadung kâna in va hluo ding rama chun, hieng thil lei hin dam sawt in tih" a ta. 48 Chun, chu ni vèk chun LALPAN Mosie a biek a, 49 "Moab ram Jeriko zawna Abarim tlâng dunga Nebo tlânga chun hang kai la, Israel thlahai hluo dinga ka pêk Kanan ram chu hang thlîr rawh. 50 Hor tlângah i unaupa Aron a thi a, a chipuihai kuoma thuoi a ni ang bok khan iIlawn kaina tlânga chun thîng i ta, i chipuihai kuomah thuoi ni tâng i tih. 51 Zin thlalèr Kadesh hmuna Meriba tuia khan Israel thlahai hmaah in pahniin in mi ring zo naw a, Israelhai lai ka thienghlimna in kengkaw zo naw lei khan a nih. 52 Chuleiin, Israel thlahai kuoma ka pêk ram chu ràla inthokin hmung i ta, lût ruok chu lût ve naw ti nih" tiin.
Deuteronomy 33
1 Hi hi a thi hmaa Pathien mi Mosien Israelhai mal a sawmna chu a nih. 2 Hieng ang hin a sawm a:"Sinai tlânga inthokinLALPA chu a hung suok a, Seir tlângah ni zung angin, Ei chungah a hung inzàm a, Paran tlânga inthokin, Ama chu a êng suok a. Sim tieng tlâng pangpèra chun, Vântirko sâng tam takin, Ama chu an hung zui a. 3 A mihai hmangaitu a na, A mi thienghlimhai a hum a, A ke bulah an hung kûn a, A bau suok thuhai chu an dong: 4 Mosien Dàn thu a mi pêkhai, Jakob sûngkuohai ro hlu chu. 5 Jeshurun chunga lal a na, Mipui thuoitu luhai leIsrael hnam chunga chun. 6 "Reuben chu dam khawsuok sien, Thi mang loin dam raw se, A mihai tlawm hle sien khom. " 7 Juda hnam chungthua chun:"LALPA, Juda khêk ri ngaithla la, A mihai kuomah thuoi lût la, A kut nangin sukhrâtpêk la, A hmèlmahai dopui rawh. " 8 Levi hnam chungthua chun:" I Thummim chu Levi pe la, I Uriml chu i laka ringum kuomah:Massa hmuna khan i fie a, Meriba tuiah i fie ta bok kha. 9 A nu le pa le unauhai nêkin, I chungah a ringum lem a, I thupêkhai a zawm a, I thuthlung a vong tlat a 10 I dânhai zawm pei dingin, Israel nauhai an zirtir a, I maichâmah rimtui inhlànin, Pumraw inthawina a'n hlàn. 11 Aw LALPA, a kut malsawmin, An thilthaw taphotah lawm la; An hmèlmahai tha sat tan rawh, Ngîr suok ta ngai der lo dingin. " 12 Benjamin hnam chungthua chun:"LALPA ditsak hlaw mi chu, A bulah him takin chêng a ta, Chung Pathienin sunnithlâkin, Ama chu hliekhùng a ta, A ruongah himin inbeitir a tih. " 13 Josefa hnam chungthua chun:" A ram chu LALPAN malsawm sien, Vân daidawin chawm sien la, Hnuoi rila inthoka suok tuiin; 14 Nisain a pêk ra hlu tak hai, Thla tin tharsuok thil hluhaiin; 15 Tlâng hlunha'n ra hlu insuoin, Muol hlunha'n an hnienghnârna, Hung insuopêk hai sien la; 16 Leilung pêk thei thil tha famkim, Chîmbuk choka um ditsakna chu, A unauhai laia thuoitu challang, Josefa chu hung ni raw se. 17 Bawngchal lutîr angin a mawi a, A ki chu ramsiel ki hreu ang a na; Manase mi a sânga tiem, Efraim mi sângsawmhai chu, A ki zumhai chu an na, Chu chun hnamhai a phir tlang a, Kawl kil tawp chenin a sik lèng. " 18 Zebulun hnam chungthua chun:"Tuipuia a sumdawngnaah, Zebulun chu hlim raw se; In tienga Isakar hausakna chu, Hung pung zuol pei raw se. 19 An tlàngah hnamhai ko an ta, Inthawina indik inhlàn an ta, Tuifinriet hausakna tlàn an tih, A kama ro phumrûkhai leh. " 20 Gad hnam chungthua chun:" Gad-hai ram inzauhpêktu, Pathien chu inpâkin um raw se; Gad chu sakeibaknei ang a na, Bân le luah a ham thlèr a; 21 Ram thatna tak a thlang a, Rorêltu chanvo a chang a, Mipui luhai an inkhawm pha, Israelhai kuoma dân thupêkhai, LALPA rorêlna fel a kengkaw. " 22 Dan hnam chungthua chun:"Dan chu Basan rama inthokaSakeibaknei tuoi anga, Hung inchawmsuok chu a nih. " 23 Naftali hnam chungthua chun:"Aw Naftali, ditsakna hlawtu, LALPA malsawmnaa sip, Sim le thlang rochungtu i nih. " 24 Aser hnam chungthua chun:"Nau laia malsawmna vochuom, Dongtu chu Aser a na, A unauhai ditsak hlaw sien, Oliv hriek hau hle raw se. 25 A khuo kotpui kalnahai chu, Thîr le dâra siem vong ni sien, A dam sûng dai zât po chu, A tha khom hrât zing a tih. " 26 Aw Jeshurun, i Pathien ang, Pathien dang hrim an um nawh, Vân sum chungah ropui takin, Thangpui ding che'n a hung inthok. 27 Chatuon Pathienin a hum che, A chatuon bànin a dom zing che. "Sukbohmang ro" tia khêkin, I hmèlmahai a hnot suok a. 28 Vânin daidaw a'n tlâktirna, Bu le uoiin thar tamna ramah, Israel chu chêng him a ta, Jakob tuikhur chu him a tih. 29 Aw Israel, i va hamtha ngei de!Nang anga LALPA sandam hnam, Tu hnam am an um hlak a?Ama chu i phaw le thangpuitu che, I kawlhnâm ropui a nih. I hmèlmahai chu i hmaah, Hungin hung intuklût an ta, An hmun sânghai chîl pher i tih" a ta.
Deuteronomy 34
1 Mosie chu Moab phaia inthokin Jeriko zawn Nebo tlânga Pisga sîpa chun a hang kai a, chu taka chun ram chu Gilead-a inthoka Dan chen LALPAN a'n entir vong a: 2 Naftali le Efraim ram po po, Manase le Judai ram po po, a thlang tieng tuifinriet chen; 3 sim tieng Negev ram po po le Tûm khawpui Jeriko phai ruom, Zoar chenin. 4 Chu zoah LALPAN, "Hi ram hi a nih Abraham hai, Isak hai, Jakob hai kuoma, 'In thlahai la pêng ka tih' tia inkhâm meua ka lo tiem chu. I mit ngeiin ka'n hmutir ta che a, sienkhom nang ruok chu chu taka chun lût naw ti nih" a ta. 5 Pathien siehlaw Mosie chu LALPA thu angin chu hmun Moab rama chun a thi a. 6 Beth-peor zawn Moab rama ruomah a phûm a, sienkhom voisun ni chen hin a thlàn umna tu khomin an hriet nawh. 7 A thi chun Mosie chu kum za le sawmhni a ni ta a, sienkhom a mit a la chàu naw a, a tha khom a la chuoi bok nawh. 8 Israel thlahai chun Moab phaiah ni sawmthum sûng, tapa sùnna hun a tawp chenin, Mosie chu an ta a. 9 Chun, Nuna naupa Josua chu Mosien a ai awtu dinga a namnghêt a ni leiin thlarau varnain a sip a, Israelhai chun a thu an ngaithlàk a, LALPAN thu Mosie a pêk ang pei chun an thaw a. 10 , LALPAN hmaisana a biek Mosie ang hi Israaelhai lai zawlnei tu khom an suok ta nawh. 11 Aigupta lal Faraw le a thuoihruoihai mithmua le an ram sûnga Mosie hmanga inchikna le thil mak tam tak a thaw anga thaw dingin LALPAN zawlnei dang tu khom a hmang ngai nawh. 12 Israelhai mithmua thil ropui le râpum tak tak Mosien a thaw anga thaw zawlnei dang an um bok nawh.
Joshua 1
1 LALPA siehlaw Mosie thi hnungin, LALPA chun Mosie kaiza vêngtu Nuna naupa Josua kuomah, 2 "Ka siehlaw Mosie chu a thi ta a. Tuhin Israel mi po po hi ka pêk ding rama fe dingin inpuocha hai sien, Jordan vadung kânpui rawh. 3 Mosie kuoma ka hril tah ang khan, kea in sirna taphot chu pe vong ka ti chêu. 4 In ram chu Lebanon thlalera inthoka vadungpui Eufretis chena Hit mihai ram po po le thlang tieng Tuipui Liena chen nìng a tih. 5 I dam sûng tu khomin hne thei nawng an ti che. Mosie kuoma ka um ang khan i kuoma khom um ka ta, thlathlam ngai nawng ka ti che a, zàmsan ngai bok nawng ka ti che. 6 Hrât tak le huoisen takin hma tawn la, in pi le puhai kuoma inkhâm meua pêk ka tiem rama chun hieng mihai hi thuoi lût la, inhluotir rawh. 7 Hrât tak le huoisen takin hma la rawh. In fena taphotah in dingchang theina dingin ka siehlaw Mosie pêk chêu dàn po po kha fîmkhur takin zawm unla, chang tieng amanih voi tieng amanih pêtsan naw ro. 8 Hi Dàn Bu hi tiem zing hlak la, zieka um iengkim chu fîmkhur taka i zawm theina dingin a sûn a zânin dawnkhawl hlak rawh. Chuongchun, kong iengkimah hmuingilin hung hlawtling i tih. 9 Hrât tak le huoisen taka um dinga ka ti che kha hre zing la, thlabâr naw la, zâm bok naw rawh, kei LALPA hin i fèna taphotah umpui zing ka ti che" a ta. 10 Chuongchun, Josua chun Israel mipui thuoituhai chu thu a pêk a, 11 "Riebûk fang unla, mipuihai kuomah, 'In rawsot chawi ding inpei ro, tuta inthoka ni thumnaah hi taka inthok hin Jordan vadung kân ei ta, LALPA in Pathienin in ta dinga a pêk chêu ram chu lûtin ei va hluo ding a nih' tiin hril ro" a ta. 12 Reuben hnam hai, Gad hnam hai le Manase hnam zâtve hai kuoma ruok chu Josua chun, 13 "LALPA Pathienin nangni chêngna dinga Jordan vadung sak tieng ram a pêk chêu thu LALPA siehlaw Mosien a hril chêu kha hre zing ro. 14 Nunau le ran ruolhai chu Jordan vadung sak tienga Mosien ram a pêk cheua hin lo um an ta, nangni laia râl do thei chinhai ruok chu inrâlthuomin, in unauhai hmaah Jordan vadung hi in lo kai hmasa ding a nih. 15 Nangni ang boka anni khom LALPAN chawlna hmun pe a, LALPA in Pathienin a pêk ram an hluo ve hma khat chun in unauhai chu in thangpui ding a nih. Chu zoa chun LALPA siehlaw Mosie pêk chêu Jordan vadung râl sak tieng, nisa suokna tieng chun hung kîr nawk in ta, in la hluo ding a nih" tiin a hril a. 16 Anni chun Josua kuomah, "Thu i mi pêk taphot chu thaw pei kan ta, fe dinga i mi tirna taphota khom fe pei kan tih. 17 Kong iengkima Mosie thu kan zawm pei hlak ang khan, i thu khom zawm pei kan tih. LALPA i Pathien chu Mosie kuoma a um hlak ang khan i kuoma khom um ve phot el raw se. 18 Tu khom i thu kal a, i hril ieng khom zawm nuom lo chu sukhlumin um a tih. Hrât tak le huoisen takin hma la sau sauh rawh" tiin an hril a.
Joshua 2
1 Nuna naupa Josua chun, "Fe unla, a ram va thlithlai ro, abîkin Jeriko khuo saw" tiin a rûkin Sitima inthokin enthlatu mi pahnih a tir a. Chuongchun, an fe a, nawchizor pakhat, a hming Rahab inah an lût a, chu taka chun an tlung a. 2 Miin, "Ngai ta, voizân khan a ram enthla dingin Israel thlahai an hung a nih" tiin Jeriko lal chu an hril a. 3 Jeriko lal chun Rahab kuomah mi a tir a, "I ina hung tlung mikhuolhai kha hung thuoi rawh, a ram pumpui enthla dinga hung an nih" tiin thu a'n cha a. 4 Nuhmei chun mi pahnihai chu a thuoi a, a thup a. Lal mi tirhai kuoma chun, "A ni ngei, an hung annawm, ana chu khaw laia inthoka hung am an nih ti ka hriet nawh. 5 Thimbut, khaw kul kotkhâr an khâr hun lai vel khan mihai chu an suok nawk a, khaw tieng am an pan ti ka hriet naw a, hnot vat inla chu in la hnot phâk el thei" a ta. 6 Amiruokchu, anni chu in chungah a thuoi a, zìza kuong a buk khawmna hnuoia chun a thup a. 7 Jordan vadung kai chena hnot dinga a khaw mihai an suok charin kul kotkhâr chu an khàr a. 8 Enthlatuhai chu an zàl hmain in chunga chun an kuomah a hang fe a. 9 Chuong mihai kuoma chun, "Hi ram hi LALPAN a pêk ta chêu ti ka hriet a, nangni tînain a mi man tawl a, hi rama chênghai hi nangni tiin kan intui zop el a nih. 10 Aigupta rama inthoka in hung suoka in ta dinga LALPAN Tuipui Sen a sukkangpêk dàn chêu le Jordan suo tienga Amorhai lal pahnih, Sihon le Oga hai in sukbohmang dàn hai kha kan lo hriet vong a. 11 In chanchin kan lo hrietin kan lungril a'n tui zop a, nangni leia lungril zâm naw hrim hrim an um nawh: LALPA in Pathien chu chung tieng vâna le hnuoi tieng leihnuoia Pathien a ni si a. 12 Chuleiin, in chunga lunginsietna ka'n entir chêu ang bok hin nangni khomin ka sûngkuohai chungah lunginsietna inentir ve unla, 13 ka nu le ka pahai, ka tâhai le ka zuorpuihai le an thil nei taphothai chu hla a, kan hringna hi mi humpêk dingin LALPA hming sâlin lunginsiet takin ka kuomah inkhâm unla, inchikna chieng tak mi màksanpèk ro" a ta. 14 Mihai chun a kuomah, "Kan thilthaw hi i hril suok naw phot chun in thi aiin thîng kan ta, LALPAN ram hi a mi pêk pha khom lunginsiet kan ti che a, i chungah ringum takin thawng kan tih" an ta. 15 Chuongchun, a in chu khawpui inhuonna kul chunga um a ni leiin, anni chu tukvera inthokin hruihruolin a thlâk thla a. 16 An kuoma chun, "A hnottuhai chêu khan an hmu pal hlauh nawna ding cheuin tlâng tieng pan unla, chu taka chun ni thum vel, an hung kîr nawk hma po chu, inbi hmang unla, chu hnung chun in kìr nawk ding a nih" tiin thu a'n cha a. 17 Mihai chun a kuomah, "Inkhâma thu i mi'n tiemtir ringot hin chu mi khuop el thei naw nih. 18 Hi rama kan hung lût pha leh, i mi khai thlâkna tukvera hin hi pat sen hi lo khai la, i nu le pahai, i tahai le zuorpuihai le i sûngkuohai po po khom hi ina hin i lo thuoi lût vong ngai a tih. 19 Tu khom, hi ina inthoka tuola suok thisen maw chu kan chungah tla thei naw nih. Nang le hi ina i kuoma umhai laka ruok chu tu khomin kut an thlâk chun a thisen maw chu keinin phur kan tih. 20 Chun, kan thilthaw hi i hril suok vai chun inkhâma thu kan intiemnaa hin maw kan phur thei bok nawh" an ta. 21 Ama chun, "In thu ang peiin ni raw se" a ta. Chuongchun, anni chu a'n fètir a, an suok a, tukvera chun puon sen chu a khit de a. 22 Anni chu an fe a, tlâng chu an va tlung a, chu taka chun ni thum sûng, anni hnottuhai an kîr nawk hma po chu, an inbi a; anni hnottuhai chun lampui intluonin an zong an zong a, sienkhom an hmu zo si nawh. 23 Chu zoah mi pahnihai chu tlânga inthok chun an kîr thla a, Jordan vadung an kàn a, Nuna naupa Josua kuom an tlung a, an chunga thil tlung po po chu an hril vong a. 24 Josua kuoma chun, "LALPAN ram chu ei kutah a lo pêk takzet el; eini leiin a ram mipuihai chu thlabârin an intui zop el a nih" an ta.
Joshua 3
1 Zîngkàr inhma takin Josua le Israel thlahai po po chu Sitim-a inthokin an inthok suok a, Jordan vadung an tlung a, an kàn hmain chu taka chun an riek a. 2 Ni thum hnunga chun hotuhaiin riebûk chu an fang vel a, 3 "Thiempu Levi thlahaiin LALPA in Pathien Thuthlung Bawm zawna an suok in hmu pha leh in umnaa inthoka insonin anni chu in zui ding a nih. 4 Hi lampui hi a hmain in la hraw ngai naw leiin anni chun lampui kawkhmung an ti chêu. Amiruokchu, nangni le Thuthlung Bawm inkârah kilometer khat vel a um ding a nih; in va hnai taluo ding a ni nawh" tiin an hril a. 5 Josua chun mipui kuomah, "Insukthienghlim ro, zînga hin eini lai thil mak tak el LALPAN a thaw ding a nih" a ta. 6 Chun, thiempuhai kuoma chun, "Thuthlung Bawm chu zawn unla, mipui hmaah fe ro" a ti bok a. Chuongchun, bawm chu an zawn a, mipui hma an thuoi a. 7 LALPA chun Josua kuomah, "Mosie kuoma ka um hlak ang khan i kuoma khom ka um ding a nih ti an hriet theina dingin voisun hin Israel mi po po mithmua ngei ka chawimawi tan ding che a nih. 8 Thuthlung Bawm zawntu thiempuhai chu Jordan vadung kamah tui chu pala ngîr dingin hril rawh" a ta. 9 Josua chun Israelhai kuomah, "Hi taka hin hung unla, LALPA in Pathien thuhai chu hung ngaithla ro. 10 Nangni lai Pathien hring chu a um zing a, in hmaah Kanan mihai, Hit mihai, Hiv mihai, Periz mihai, Girgas hai, Amor hai le Jebu hai chu matheiloin a hnot suok ding a nih ti hi thila inthok hin hre thei in tih. 11 Ngai ta u, khawvel po po LALPA Thuthlung Bawm chun in hma thuoiin hi Jordan vadung hi a kân hmasa ding a nih. 12 Tuhin, Israel hnam tina mi sawm le pahni thlang suok ro. 13 LALPA, khawvel po po LALPA thuthlung bawm zawntu thiempuhaiin Jordan vadung tui an pal tan charin Jordan vadung luong chu inchat a ta, a hnar tienga inthoka tui hung luong po po chu vùm thûra intiengin ngîr a tih" a ta. 14 Chun, Jordan vadung kân dinga puon ina inthoka mipui an suok chun Thuthlung Bawm zawntu thiempuhai chu mipui hmaa chun an fe a. 15 Hi hun hi busîk hun, Jordan vadung kuong a liem zur zur hun lai a nih. Bawm zawntuhai chun Jordan vadung chu an tlung a, bawm zawntu thiempuhai kein vakama tui a tawk charin, 16 a hnar tienga inthoka tui hung luong chu a tawp a, hla fea Zarethan sevela um khuo pakhat Adam an ti hmuna chun tumbu ang elin tui chu an tieng thûr a, Tuipui Thi tienga luong thla ding chu a kangchat a, Jeriko khaw zawn taka chun mipui chun vadung chu an kai a. 17 Hnuoi chàra Israel mipuiin vadung an kân vong chenin, LALPA Thuthlung Bawm zawntu thiempuhai chu Jordan vadung lailunga chun an ngîr a.
Joshua 4
1 A hnam pumpuiin Jordan an kàn hnung chun LALPAN Josua kuomah, 2 "Mipuihai laia inthokin mi sawmpahni, hnam tina inthokin mi pakhat pei, thlang suok la, 3 thiempuhai ngîrna Jordan vadung lailung taka inthokin lung sawmpahni la hai sien, chu chu hung put hai sien, voizàna in riekna ding hmunah i kuomah hung sie raw hai se" tiin thu a pêk a. 4 Chuongchun, Josua chun Israel thlahai laia mi sawm le pahni, hnam tina inthoka a thlanghai chu a ko a. 5 Josua chun an kuomah, "LALPA in Pathien bawm hmaah fein Jordan vadung lailunga lung, Israel pahnam zât, lung pakhat seng put suok ro. 6 Tuta hnunga in nauhaiin, 'Hieng lunghai hi ieng tina am a na?' tia an la hung indon pha chêu leh in ta dinga inchikna tha tak la nîng a tih. 7 Chu pha chun in nauhai kuomah, 'LALPA Thuthlung Bawm hmaah Jordan tui a kang chat lei a nih; Jordan an kàn laiin tui chu a hung kang chat annawm. Hieng lunghai hi Israel thlahaiin chu thil chu kumkhuoa an hriet zingna dinga an bùm a nih' tiin in la hril ding a nih" a ta. 8 Josua hril ang chun Israel thlahai chun an thaw a, vadung lài taka inthok chun Israel pahnam zât lung sawm le pahni chu an put suok a, an riekna hmuna chun an sie a. 9 Chun, Thuthlung Bawm zawntu thiempuhai ngîrna lài tak, Jordan vadung lailunga chun Josuan lung sawm le pahni a phun a, chuonghai chu tu chen hin a la um zing. 10 Mosien Josua a hril ang le LALPAN thaw dinga thu Josua a pêk po po anga mipuiin iengkim an thaw zo vong chenin, bawm zawntu thiempuhai chu Jordan vadung lailunga chun an ngîr a, mipui chu inhmaw takin Jordan vadung chu an kai ta vong a. 11 An kai vong hnung chun LALPA bawm le a zawntu thiempuhai khom mipuihai mithmuah an kai ve ta a. 12 Reuben thla hai, Gad thla hai le Manase hnam laia a zâtve hai chun râlthuom chawiin, Mosien an kuoma a lo hril tah ang khan, mipui hmaah an lo kài a. 13 Indo dinga inrâlthuom ngot mi sîngli laiin indo dingin Jeriko phai chu LALPA hmaah an tlung a. 14 Chu ni chun Israel thlahai po po mithmuah LALPAN Josua chu a chawimawi a; Mosie ang bokin a dam sûng inzain an ngaisâng a. 15 Chun, LALPAN Josua kuomah, 16 "Thuthlung Bawm zawntu thiempuhai kha Jordan vadunga inthoka hung suok dingin thu pe rawh" a ta. 17 Josua chun, "Jordan vadunga inthok khan hung suok ta ro leh" tiin thiempuhai chu thu a pêk a. 18 LALPA Thuthlung Bawm chu zawnin thiempuhai chu vadunga inthokin an hung suok a, an suok charin Jordan vadung tui chu a pangngaiin a kuong liem zur zurin a hung luong nawk a. 19 Thla khatna ni sawma chun Jordan vadunga inthokin an suok a, Jeriko sak tieng Gilgal-ah umhmun an khuor a. 20 Jordan vadunga inthoka an hung put lung sawm le pahni chu Gilgala chun Josua-in a phun a. 21 Israel thlahai kuoma chun, "Nakie hunah in thlahaiin an pahai kuomah, 'Hieng lunghai hi ieng tina am a na?' tia an la hung indon pha chêu chun, 22 'Israel thlahaiin Jordan vadung hi hnuoi chârah an fe kài lei a nih' tiin in la hril ding a nih. 23 LALPA in Pathien chun Tuipui Sen kan kàn hma khata kan hmaa a lo sukkangchat ang khan Jordan vadung khom hi in kai hma khat chu in hmaah LALPA in Pathien chun a sukkangchat a nih. 24 Hnuoia hnam po poin LALPA kut hrâtzie an hriet theina ding le LALPA in Pathien chu in ti zing theina dingin hieng hi a thaw a nih" a ta.
Joshua 5
1 Israel thlahaiin Jordan vadung an kàn zo hma poa LALPAN Jordan vadung tui a dangchat ti thu Jordan vadung thlang tienga um Amor lalhai po po le tuifinriet kama um Kanan lalhai po poin an hriet chun an lungril a tui zop a, Israelhai hang do ngamna lungril put hrim hrim an um ta nawh. 2 Chuong lai chun LALPAN Josua kuomah, "Lungthìrin chemte siem la, Israel thlahai chu a tum hninaa dingin an ser vun tanpêk nawk rawh" a ta. 3 Chuongchun, Josua chun lungin chemte a siem a, Gibeat Haralot-ahb Israel thlahai ser chu a tanpêk a. 4 Ser a tanpêkna san chu hi hi a nih: Aiguptaa inthoka hung suok, râl do thei chin po po chu Aigupta an suoksan hnung khan thlalèr lamlakah an thi zo deu vong tah a. 5 Aigupta rama inthoka hung suok po po kha chu sertan sa vong an na; amiruokchu, Aigupta an suoksan hnunga thlalèr lamlaka pieng po po ruok chu sertan lo vong an nih. 6 LALPA rawl an ngaithlak nuom naw leia Aiguptaa inthoka suok râl do thei chin sukbohmanga an um vong chen khan, Israel thlahai chu thlalerah kum sawmli top an invâk an invâk a. Inkhâm meua an thlatuhai kuoma a lo tiem tah nenetui le khuoizu luongna ram chu an hmu ve LALPAN a phal si nawh. 7 Chuongchun, an thlahai, anni aiaw dinga a'n dinhai chu lamlaka chun ser tan lo an la ni zing leiin chuonghai ser chu Josua in a tanpêk a nih. 8 Mi po poin ser an tan hnung chun, an dam hma khat an riebûk pangngaia chun an châm zing a. 9 LALPA chun Josua kuomah, "Voisun hin Aiguptahai hmusitna chêu hi nangnia inthokin ka lâk hmang tah a nih" a ta, chuleiin, chu hmun chu voisun chen hin Gilgal tia ko a la ni zing. 10 Chu thla ni sawm le palina zân tieng chun Jeriko phai Gilgala an umna hmuna chun Israel thlahaiin Fekân Kùt an hmang a. 11 Fekân Kût tumtiek tuk là lá chun a ram tharsuok ngei bu, chol thang lo bei le beipèr an fâk tan a. 12 A ram suok bu an fâk tûka inthok chun manna a tla ta naw a, Israel thlahai chun manna an dong ta ngai bok nawh. Chu kuma inthok chun Kanan ram bu le bâl chu an ring ta lem a nih. 13 Josua chu Jeriko khaw bula a um laiin a hang ngha a, ngai ta, a hmaa chun mi pakhat, kawlhnâm phawi saa ngîr a hmu a. Josua chun a pan hnai a, a kuomah, "Keini tienga thang i ni, kan hmèlmahai tienga thang lem?" tiin a'n don a. 14 Ama chun, "Ni lo e, LALPA sipaihai hotua hung ka nih" a ta. Josua chun hnuoiah bokkhupin chibai a bûk a, a kuomah, "Ka lalpan a siehlaw kuoma hin ieng am hril ding a nei a na?" a ta. 15 LALPA sipaihai hotu chun Josua kuomah, "I kea inthokin i pheikhok kha hlîp rawh; i ngîrna kha hmun thienghlim a nih" a ta. Chuongchun, Josua chun a hlîp a.
Joshua 6
1 Israelhai leiin Jeriko khuo chu an khâr tlat a, tu khom a lût le suok an um nawh. 2 Chun, LALPAN Josua kuomah, "En ta, Jeriko khuo le an lal le an râl do mihai hi i kutah ka pêk tah. 3 A khuo hi râl kâp mi po po leh voi khat hêl suok phot rawh. Chuong ang chun ni ruk sûng i thaw ding a nih. 4 Thuthlung Bawm hmaah beramchal ki tawtawrawt chawi thiempu pasari infetir rawh. A ni sarina chun thiempuhaiin tawtawrawt mût an ta, khawpui chu voi sari in hêl suok ding a nih. 5 Thuok seia tawtawrawt an mùt ruoi ruoi ri in hriet pha leh mipuihai chu inkhêktir dur dur la, khawpui kul chu chim thla rup a ta, mipui chu mani hma zawn sengah an kai tung ding a nih" a ta. 6 Chuongchun, Nuna naupa Josua chun thiempuhai chu a ko a, an kuomah "LALPA Thuthlung Bawm kha zawn unla, a hmaah tawtawrawt chawi thiempu pasari fe raw hai se" a ta. 7 Mipuihai kuoma chun, "Hma tieng pan peiin khawpui chu hêl suok ro. Râlthuom chawihai kha LALPA Bawm hmaah a hmatawngah fe raw hai se" tiin thu a pêk a. 8 Mipuihai kuoma Josuan thu a hril zo chun LALPA hmaa beram ki tawtawrawt pasari chawi thiempuhai chun an tawtawrawt chawi chu mûtin an inthok suok a, LALPA Thuthlung Bawm zawntuhai chun an zui a. 9 Tawtawrawt mût thiempuhai hmaa chun râlthuom chawi pawl chun hma an thuoi a, vêngtuhai chun hnung dalin Bawm chu an som a. 10 Chun, Josua chun mipuihai kuomah, "Khêk naw unla, in rawl khom suksâng naw ro. Khêk ro ka ti pha le chauh in khêk ding a nih" a ta. 11 Chuongchun, LALPA Thuthlung Bawm chun khawpui voi khat a'n hèl suoktir a, chu zo chun mipuihai chu an riebûk tieng an kìr a, chu taka chun an riek a. 12 Zîngkàr inhma takin Josua chu a tho a, thiempuhai chun LALPA Thuthlung Bawm chu an zawn a. 13 Chun, tawtawrawt pasari chawi thiempu pasarihai chun tawtawrawt mûtin LALPA Bawm hmaah an fe a, a hmatawngah râlthuom chawi râl do mihai chu an thang a, a hnungdâltuhai chun Bawm chu an som a, thiempuhai chun fe malamin tawtawrawt an mût zing a. 14 A ni hnina khom chun khawpui chu voi khat an hêl suok a, riebûka chun an hung kîr nawk a; chuong ang ngot chun ni ruk sûng an thaw a. 15 A ni sari ni chun vartienah an tho a, a hmaa an thaw ang bokin khawpui chu an hêl suok a, amiruokchu hi ni hin voi sari zet an hêl suok a nih. 16 Voi sari an hêlna dinga thiempuhaiin tawtawrawt an hang mût ruoi ruoi phing leh Josua chun mipuihai kuomah, "Khêk ta ro leh! Hi khawpui hi LALPAN a mi pêk ta si a. 17 Khawpui le a sûnga thil um po po hi LALPA ta dinga inhlân fai thak ding a nih. Nawchizor Rahab le a in sûnga a kuoma um po pohai ruok chu, enthlatu ei tirhai kha a lo thup leiin, hlàa hum ding a nih. 18 Amiruokchu, hluihlawnc thila chun inthier fihlim ro, chuong naw chun a ieng khom lo la pal in ta, in chungah sietna intlun rawi in tih. Chuonga in thaw chun Israelhai riebûk hi sietna phur tlâkah siem in ta, buoina hung intlun in tih. 19 Tangkaruo le rangkachakhai le dâr le thîra siem hmangruo le thil danghai po po chu LALPA chanpuol a ni leiin, LALPA thil siekhawmna ina sie ding a nih" a ta. 20 Chuongchun, tawtawrawt a hung inri chun mipui chu an khèk dur dur a. Tawtawrawt inri ruoi ruoi a, mipui an khêk dur dur lai chun Jeriko kul bang chu a hung chim a, mipui chu mani hma zawn sengah an kai tung a, khawpui chu an làk ta a. 21 A khawpui chu LALPA ta dingin an inhlàn a, khawpuia chêng hringna nei taphot nuhmei pasal, a chîn a lien, bawngchalhai, beramhai le sabengtunghai chenin, an sukhlum vong a. 22 Josua chun ram enthla dinga mi a tir pahnihai kuoma chun, "Nawchizor ina chun fe unla, a kuoma thu in intiem tah angin, chu nuhmei chu a nei po po leh va thuoi suok ro" a ta. 23 Enthlatu tlangvàlhai chu an va lût a, Rahab chu a nu le pa, a tâhai leh, a nei po po le chun an va thuoi suok a, a laichin unauhai po po khom chu an thuoi suok bok a, Israelhai riebûk puo tieng an inumtir a. 24 Khawpui chu a sûnga thil um po po leh an raw fai vong a; tangkaruo le rangkachakhai, dâr le thîra siem bûr le bèlhai chauh chu LALPA thil siekhawmna inah an sie a. 25 Amiruokchu, Jeriko khuo enthlatu dinga a mi tirhai lo thuptu nawchizor Rahab le a nei po po le a sûnghai ruok chu Josua chun a hlà vong a, Israelhai lai tu chen hin an khawsa ta zing a nih. 26 Chuong lai chun Josuan, "Jeriko khuo indin thar nawk tumtu taphot chun LALPA tongsie phur a ta, a nau lutîr chânin a lungphum chu phûm a ta, a nau tlum tak chânin a kul kotkhârhai chu indin a tih" tiin vangsietna thu chu a'n sam a. 27 LALPA chun Josua chu a umpui a, a ram pumah a hming a hung inthang ta hle a.
Joshua 7
1 Amiruokchu, Israel thlahai lai chun hluihlawn thilah ringum lo taka khawsa an lo um a. Juda hnama mi Zera naupa Zabdi (Zimri), chu naupa Karmi, chu naupa Akan chun hluihlawn thil a lâk leiin LALPA lung chu Israelhai chungah a sen hle a. 2 Chun, Josua chun Jeriko khuoa inthokin Bethel suo tienga Beth-aven depa um Ai khuoa chun mi a tir a, an kuomah, "Hang fe unla, ram hang enthla ro" a ta. Mihai chu an hang fe a, Ai khuo chu an hang thlithlai a. 3 An hung kîr nawk chun Josua kuomah, "Ai khuo bei ding chun mi po po fe ngai kher naw nih. A la dingin mi sânghni sângthum vel tir la, mi tlawmte chauh an na, mi po po suksawl kher ngai naw nih" an ta. 4 Chuongchun, mi sângthum vel chauh chu taka chun an hang fe a, sienkhom Ai khuohai chun an lo intlawm dêr a; 5 mi sawmthum le paruk an lo that a, an khaw kul kotkhàra inthokin an lung làkna khur Sebarim chen an hung hnot a, an liem thlâkna tênbarama chun an that tawl a. Chu chun mipui a sukzàm a, tui angin an lungril a suktui a. 6 Chuongchun, Josua chun a silfèn a pot thler a, LALPA Bawm hmaa chun hnuoi sikin zân tieng chen a bokkhup a, Israel upahai khom chun a thaw anga thaw vein, an luah pilvut an inphul a. 7 Josua chun, "E khai, LALPA Chunghnungtak, Amor-hai kuta pêka sukhlum el dingin ieng leia hi mipuihai hi Jordan vadung i thuoi kai am a na? Jordan vadung ràla khan lungawi takin um tok tok inlang ni ta lem ding kha! 8 Aw LALPA, hmèlmahai hnota Israelhai an tlànse el ta hi, iem hril tàng ka ta? 9 Kanan mihai le hieng laia chêng hnamhai hin hung hrieng an ta, mi hung inhuol an ta, hnuoia inthok hin kan hming an nuoi bo vong el ding a ni hi. Chuong chu a ni si chun, i hming ropui tak hi ieng am i law ta ding a na?" a ta. 10 LALPA chun Josua kuomah, "Tho rawh. Ieng dinga khânga i bokkhup zing am? 11 Israelhai hin thil suol an thaw a nih. An vong zing dinga thu ka pêk, ka thuthlung chu an bawsiet a. Thil hluihlawn laia mi an làk a, an inrûk a, khêl an hril a, an thil neihai lai an zep rùk a nih. 12 Chu lei chu annawm Israelhaiin an hmèlmahai an ngam naw chu. Siet tuok tlâka hluihlawna an insiem leiin annawm an tlànsiet a, an hmèlmahaiin an hnot thlûr chu. Thil hluihlawnhai chu nangni laia inthoka in sukbo phot naw chun nangni lai ka um ta naw ding a nih. 13 Fe la, mipuihai chu inhlàn thienghlim phot rawh. Hieng ang hin hril tawl rawh: 'Zînga dingin insukthienghlim ro khai. LALPA, Israelhai Pathienin, Aw Israelhai, nangni lai hin hluihlawn thil a um a nih. Nangni laia inthoka hluihlawn thil hi in lâk hmang hma khat chu in hmèlmahai hne thei naw ti niu. 14 Chuongchun, zînga hin a chî chiin in hung inlang ding a nih. LALPAN a pom hnamhai chu a pahnam hnamin hung an ta, LALPAN a pom pahnam chu a sûngkuo kuoin hung an ta, LALPAN a pom sûngkuo chu a pasal a pasalin an hung inlang ding a nih. 15 Tu khomin hluihlawn thil a kol hmu suok a ni chun, LALPA thuthlung a bawsiet lei le Israelhai lai thil suol invêt thlâk tak a thaw leiin, a thil nei po po leh meia raw hmang ding a nih' a ti a nih' tiin hril tawl rawh" a ta. 16 A tuk zîngkar inhma takin Josua chu a tho a, Israel hnamhai chu a chî chiin a hmaah an hung inlang a, Juda chihai chu man an lo ni ta a. 17 Juda pahnamhai chu an hung inlangtir a, Zera pahnam chu an lo man a. Zera pahnamhai chu a sûngkuo kuoin an hung inlangtir a, Zimri sûngkuo chu man an ni a. 18 Zimri sûngkuoa mi chu a mal malin an hung inlangtir a, Juda hnama mi Zera naupa Zimri, chu naupa Karmi, chu naupa Akan chu man a lo ni ta a. 19 Josua chun Akan kuomah, "Ka naupa, LALPA, Israelhai Pathien kuoma chun ropuina inkhumtirin ama chu chawimawi rawh. I thilthaw chu mi hril la, ka lakah ieng khom ip naw rawh" a ta. 20 Akan chun, "LALPA, Israelhai Pathien chungah thil suol ka thaw hrim a nih. Ka thaw dân chu hieng ang hin a nih. 21 Ei râllâk lai khan Babulonad mi korfuol mawi tak le tangkaruo kilogram hni vel le rangkachak tlang kilogram chanve vel bûk ka hmu a, ka'n hnar êm a, ka lâk el a nih. Ka puon ina hnuoi sûngah ka thup a, tangka khom chu hnuoia chun a um" a ta. 22 Josua chun mi a tir a, puon in tieng chun an tlàn a, a puon ina chun a lo thup ngei a, a hnuoiah tangkaruo khom a um a. 23 Chuong thilhai chu puon ina inthok chun an hung làk a, Josua le Israel mi po po hmaa chun an hung chawi a, LALPA hmaa chun an sie a. 24 Josua le Israelhai chun Zera naupa Akan chu tangka hai, korfuol hai, rangkachak tlang hai, a naupa le naunuhai, a bawngchalhai, a sabengtunghai, a beramhai, a puon in le a thil nei po po le chun Akor ruomah an thuoi a. 25 Josua chun, "Ieng ti leia hi buoina hi kan chungah i hung intlun am a na? Voisun hin i chunga khom buoina LALPAN a hung intlun ve ding a nih" a ta. Israel mipui chun Akan le a sûnghai chu lungin an dêng hlum a, an thil nei popo leh meiin an raw a. 26 Akan chu vûm hnûrin lung an indel khum a, Pathien lungsenna nasa tak chu a' kei kîr nawk tah a nih. Hi hmun hi tu chen hin Akor Ruom ti a la ni zing.
Joshua 8
1 Chun, LALPAN Josua kuomah, "Ti naw la, zâm bok naw rawh. Tho la, i sipai po po thuoi la, Ai khuoah hang fe rawh; ngai ta, Ai khaw lal le a mihai le a khuo le ram chu i kutah ka pêk ta che. 2 Jeriko le an lal chunga i thaw ang bok khan Ai khuo le an lal chunga khom i thaw ve ding a nih. Râllâk le ranhai chauh nangni puola dingin la thei in tih. Chun, a rûka khawpui inchàntu ding a hnung tieng mi sie rawh" a ta. 3 Chuongchun, Josua le a sipaihai po po chu Ai khuo bei ding chun an inthok suok a. A mi huoisen laia mi sîng thum a thlang suok a, zâna chun a tir suok a. 4 An kuoma chun, "Fimkhur takin ngaithla ro. Khawpui bei dingin a khaw hnung tieng a rûkin in inchàn ding a nih. Khawpuia inthokin um hla taluo naw ro. Inrêngin inring zingin um ro. 5 Kei le ka kuoma um po poin khawpui chu hung hnai kan ta, a hma anga mi bei dinga an hung suok charin an hmaah tlânsieng kan ta. 6 'A hmaa ang bok khan ei hmaah an tlànse nawk ta rèk ie' tiin mi hung hnot an ta, kan thlem suok thei chen chen thlem suok kan ta. 7 Kan tlànse pha leh in inchàn rûknaa inthokin hung suok in ta, khawpui chu in làk ding a nih. 8 Khawpui in lâk charin raw nghal ro. LALPAN thu a pêk ang chêu khan thaw ro. Chuong ang tak chun thaw ro, thu ka pêk ta chêu hi" a ta. 9 Josua chun anni chu a'n fetir a, Ai khaw thlang tieng, Bethel le an inkâra chun an inhuol rûk a; chu zân chun Josua ruok chu mipuihai lai puon inah a riek a. 10 Zîngkàr inhma takin Josua chun a mihai chu a khawm a, ama le Israelhai hotuhai chu Ai khuo panin mipui hmaah an inthok suok a. 11 A kuoma um râl do mihai po po khom Ai khuo panin an inthok suok a, a khaw bul an hang tlung a, hmar tieng tlângah thanghmun an khuor a, Ai khuo le an inkâra chun ruom a um a. 12 Ai khuo thlang tieng, Bethel le inkâra inchantu dingin mi sâng nga a sie a. 13 Hmar tienga inthoka bei pawl ding sipaihai thanghmun le thlang tieng panga inthoka arûka inchantu dinghai thanghmun a rêl fel vong hnungin, chu zân chun Josua chu ruoma chun a fe a. 14 Ai khaw lalin a hmu chun ama le khawpuia a mihai chu zîngkàr inhma takin an tho a, a hmun ruot Araba zawna chun Israelhai chu bei dingin an inthok suok a; khawpui hnung tieng chun ama bei dingin an inchàn ti a hriet si nawh. 15 Josua le Israel mihai po po chu a tlawm lem ni awm takin thlalèr tieng an tlàn ta hum hum el a. 16 Khawpuia umhai po po chu anni hnot dingin an inko khawm a, Josua chu an hnot a, khawpuia inthok chun a thlem suok tawl ta a. 17 Ai khuo le Bethel khuoa mihai chu Israelhai hnotin an inthok suok vong leiin an khawpui chu khàr loin an màksan el ta a. 18 Chu phing leh LALPAN Josua kuomah, "I kuta fei i chawi khan Ai khuo tieng tin rawh; i kutah hi khawpui hi ka pêk ding che a nih" a ta. Chuongchun, Josua chun a feiin Ai khuo tieng chu a hei tin a. 19 Arûka inchàntuhai kha an hung suok nghal a, a kut a phar charin an tlàn a, khawpuia chun an lût a, an làk a, an raw ta nghal a. 20 Ai khaw mihaiin an hnung tieng an hei thlir chun khawpui kàng khu vân tienga fe tung ngùt ngùt el chu an hmu a, khaw tieng tieng khom hang tlàn theina an nei ta nawh- thlalèr tienga an hnothai khan a hnottuhai chu an hung hnot lêt ve thung ta bok si. 21 Arûka inchàntuhaiin khawpui chu an lâk tah ti Josua le a mihaiin an hmu chun Ai khuoa mihai bei ding chun an inlêt kîr a. 22 Khawpui latu pawl chu khuoa inthokin bei dingin an hung suok bok a, Israelhai chun an kârche a, khing tieng khing tieng an dang chep leiin pakhat khom hlà le insuo an nei nawh. 23 Ai khaw lal chu a hringin an man a, Josua kuomah an thuoi a. 24 Ai khaw mi, phûla um le thlalèr tienga anni hung hnottuhai po po khom chu kawlhnâma an that fai vong hnungin, Israelhai chu Ai khuoa la um hai that dingin an lût a. 25 Chu nia Ai khaw mi an that po po chu, a nuhmei a pasalin, sîngkhat le sânghni an nih. 26 A fei inletna kutin Ai khuohai po po a rawt ram dêr hma khat chu Josua chun a kut a'n thla nuom si nawh. 27 LALPAN thu Josua a pêk angin, chu khawpuia ranhai le râllâkhai ruok chu anni puola dingin Israelhai chun an làk a. 28 Josua chun Ai khuo chu a raw a, kumkhuoa hmunhnok bûm khawmna muol le voisun ni chena hmun rausanah a'n changtir tah a nih. 29 Ai khaw lal chu zân tieng chenin thinglèrah a khai a, nisa tlak tawmin thlinglèra inthok chun an lâk thlak a, khawpui kul kotkhàr bula chun a ruong chu an pei a, a chunga chun lung an intieng vûm thûr a, chu chu tu chen hin a la um. 30 LALPA siehlaw Mosiein ziek ngeia a Dàn Bua Israel thlahai kuoma thu a pêk angin, Josua chun lung ser lo le thîr ha be la tuor ngai der lo ngot hmangin Ebal tlânga chun LALPA, Israelhai Pathien ta dingin maichâm a siem a. 31 Chu maichâma chun LALPA ta dingin pumraw thilhlân le inremna thilhlânhai inhlànin a'n thawi a. 32 Chu taka chun Israel thlahai hma ngeiah, Josua chun Mosien dàn chu lunga chun a ziek sawng a. 33 Malsawmpêk anni ding phaa an thaw dàn ding LALPA siehlaw Mosien a lo hril tah angin, Israel thlahai po po chu an upa hai, hotu hai, rorêltu hai le anni laia um hnam dang mihai leh chun thiempu Levihai zawn LALPA Thuthlung Bawm tieng nghain, khing tieng khing chun an ngîr a, a zâtve chun Gerizim tlâng an hmason a, a zâtve dang chun Ebal tlâng an hmason bok a 34 An ngîr fel hnung chun Dàn bua thu po po, malsawmna thu hai, tongsie dong ding thu hai Josua chun a tiem suok a. 35 Mosie thupêk po po chu Israel mi pungkhawm po po le nuhmei le naupang chikté tè le anni laia hnam dang chênghai chen hrietah Josua chun tiem hmai a nei hrim hrim nawh.
Joshua 9
1 Hieng thilhai hi Jordan vadung thlang tienga lalhai po po, tlâng le phai le tuifinriet zau tak kam tluona chêng, Lebanon chena inzar phei Hit hai, Amor hai, Kanan mihai, Periz hai, Hiv hai le Jebu haiin an lo hriet chun, 2 inthuruola Josua le Israelhai chu do hrawn tumin an pung khawm a. 3 Nisienlakhom, Josuan Jeriko khuo le Ai khuo a thaw dàn Gibeon mihaiin an lo hriet chun, 4 dawha hmangin an che thung a. Palai anga insiemin, an ip hlui tak tak hai le savuna siem uoiin pêng hlui tak tak, inek phen phun le phawk ta hai chu sabengtung an hung inphurtir luoi a; 5 pheikhok hlui tak le inphawk tek tuk an bun a, zakuo tiek neng nung an hàk a; bei tawl ngar vun el, a then chu hmuor ta dam fâk dingin an chawi a. 6 Chuong ang chun Gilgala an inkulnaa chun Josua kuomah an fe a, ama le Israelhai kuoma chun, "Ram hla taka inthoka hung kan na, thu mi thlungpui ro" an ta. 7 Israel mihai chun Hiv mihai kuoma chun, "Kan kawl hnaia um khom in lo ni el thei a, nangni leh iengtin am thuthlung siem thei kan ta?" an ta. 8 Anni chun Josua kuomah, "In siehlawhai kan ni hih" an ta. Josua chun, "Tuhai am in na, khaw laia inthoka hung am in na?" tiin a'n don a. 9 Anni chun, "LALPA in Pathien hi a hming a'n thang êm leiin i siehlawhai hi ram hla taka inthoka hung kan nih. A chanchin an hrilhai kan lo hriet ve hlak a: Aigupta rama a thilthawhai po po dâm, 10 Jordan suo tienga Amorhai lal pahnih- Hesbona lal Sihon le Basan ram lal, Ashtarot khuoa um Oga hai chunga a thilthaw po po hai kha kan lo hriet si a. 11 Chun, kan upahai le kan rama chênghai po poin, 'Lampuia in fâk ding chawi unla, anni chu va'n biekpui unla, an kuomah, 'In siehlaw kan ni hi; kan kuomah thu thlung ro' ti dingin thurawn an mi pêk a. 12 Hi bei hi in kuom tieng hung dinga kan suok tûka lum hlota kan fûn a na, tu hin chu a khong ta hle a, a ap rak an tah. 13 Hieng uoiin chawina savun pênghai dâm hi uoiin kan thun chun savun thar a la ni a, tu ruok hin chu a kak tuor el ta hi. Kan inzin sawt leiin kan silfènhai le pheikhokhai khom a tiek zo tah a nih" an ta. 14 Israel mihai chun fâk ding an chawihai chu an en vela chu ieng khom an chungchâng thuah LALPA an rawn nawh. 15 Chuongchun, Josua chun inremna thuthlung a siempui a, chu chu pungkhawm hotuhai chun inkhâm meuin an pompui a. 16 Remna thuthlung an siempuia inthoka ni thuma chun Gibeon-hai chu an kawl hnai tea um an nih ti Israelhai chun an hriet suok ta a. 17 Israel thlahai chu an fe pei a, ni thum niin an khawpuihai an tlung a. An khawpuihai chu Gibeon dâm, Kefira dâm, Berot dâm le Kiriat-Jearim dâm a nih. 18 LALPA, Israelhai Pathien hminga pungkhawm hotuhaiin an kuoma inkhâm meua thu an lo thlung ta leiin, anni chu Israelhaiin an bei ve nawh. Hi lei hin pungkhawmhai chu an hotuhai chungah nasa takin an chier a. 19 Sienkhom an hotuhai chun an kuomah, "LALPA, Israel Pathien sâlin an kuomah kan lo inkhâm ta si a, chuleiin anni chu ei tawk a thieng nawh. 20 An kuomah ei lo inkhâm ta si leiin ei thu ei bawsiet chun ei chungah lungsenna tlung rawi a tih, hieng ang hin an chungah thawng ei ta, hlà tawl el ei tih. 21 Hlà tawl ei ta, sienkhom pungkhawm po po thing phurtu le tui chawituah hmang ei tiu" an ta, chuongchun hotuhai thu lo intiemkamna chu an zawm ta a. 22 Josua chun Gibeon-hai chu a ko a, an kuomah, "Keini hnaia chêng ve ni zing si a ieng dinga ram hla taka hung anga inhrila in mi hlêm am a na? 23 Chu lei chun tongsie phur in hung ni ta a, kan Pathien ina thing ti ding phurtu le tui chawituah thangin kan bawiah um zing in tih" tiin a hril tawl a. 24 Anni chun Josua kuomah, "LALPA in Pathien chun hi ram hi a pêk chêu a, a sûnga chênghai po po sukhlum vong dingin a siehlaw Mosien thu a pêk ti khom kan ring a. Chuongchun, hma in hung sawn pei dàn kan hrietin, in mi that kan inlau a, hieng hin kan hung thaw el a nih. 25 Ngai ta, tu hin i kuta um kan ni a, i ngaia tha le indika i hriet ang chun kan chunga hin thaw pei rawh" an ta. 26 Chuongchun, anni chu a hum a, Israelhan an that a khap a. 27 Chu nia inthok chun Gibeonhai chu pungkhawmhai le LALPAN a la ruot ding hmuna LALPA maichâm ta dinga thing phurtu le tui chawituah a ruot a, voisun ni chenin chu sin chu an thaw ta pei a nih.
Joshua 10
1 Josuan Ai khuo a lâk a, a suksiet vong thu le Jeriko khuo le an lal chunga a thaw ang boka Ai khaw lal chunga khom a thaw thu dâm, Gibeon khuoa mihaiin Israelhai chu inremna an siempui a, anni lai an chêng ve tah ti thu dâm Jerusalem khaw lal Adoni Zedek-in a lo hriet a. 2 Chu thu lei chun ama le a mipuihai chu nasa takin an ti a. Gibeon chu khaw poimaw le lal khawpui a na, Ai khuo nêkin a lien lem a, a sûnga chênghai chu râldo thiem vong an ni si a. 3 Jerusalem lal Adoni Zedek chun Hebron khaw lal Hoham hai, Jarmut khaw lal Piram hai, Lakis khaw lal Jafia hai le Eglon khaw lal Debir hai chu inpunin, 4 "Gibeon khuoin Josua le Israel thlahai inremna a siempui leiin hung unla, va bei hron ei tiu" tiin a'n chà khawm a. 5 Chuongchun, Amor mihai lal panga- Jerusalem lal, Hebron lal, Jarmut lal, Lakis lal le Eglon lal- hai chu an pung khawm a, an sipaihai po po leh an inthok suok a, Gibeon khaw epah thanghmun an khaw a, an bei ta mup mup el a. 6 Gibeon-hai chun Gilgala an riekhmuna um Josua kuoma chun mi an tir a, "Tlâng rama chêng Amor lal po po inthuruolin mi bei hron dingin an hung pung khawm a nih. I siehlawhai hi hung thlathlam naw la, inrang takin hung la, mi hung san suok rawh, san kan ngai a ni hi" tiin thu an thon a. 7 Chuongchun, Josua le a kuoma um râl kâp mi le pasaltha po po chu Gilgala inthok chun an inthok suok a. 8 LALPA chun Josua kuomah, "Ti tawl der naw rawh; anni chu i kutah ka pêk ta che. Anni lai tu khom a ngam ding che an um nawh" a ta. 9 Zân khuoa Gilgala inthoka fein Josua chun a hang bei thut a. 10 Israelhai hmaa chun anni rawi chu LALPAN a sukchi-ai a, an buoi ta nuoi nuoi a, Gibeon-a chun Israelhaiin hnena ropui tak an chang a, Bet Horon panna lam tunga chun Azeka le Makeda chen an hnot a, lampui intluonin an sât hlum pei a. 11 Chun, hieng hi a na, Israelhai hmaa tlànsiehai chu Bet Horon-a inthoka Azek khuo panna tieng an liem thlâk laiin an chungah vâna inthokin LALPAN riel lien tak tak a'n sûrtir a, riel dèng hlum chu Israelhaiin kawlhnâma an sât hlum nêkin an tam lem. 12 LALPAN Israelhai kuta Amor mihai a pêk ni chun, Israelhai po po hmaah Josua chun LALPA kuomah, "Aw, turnipui, Gibeon chungah ngîr zing la, Aw, sorthlapui, Aijalon Ruom chungah ngîr zing rawh"tiin thu a'n sam a. 13 Chuongchun, Israelhaiin an hmèlmahai chunga phuba an lâk zo hma khat chun nisa chu ni khat pum hlum inson loin vân laizawlah a ngîr zing a. Chu thu chu Jasar Bu-ah an ziek naw am a ni? 14 Chuong ang ni, LALPAN mihriem rawl a ngâithlàk ni ang hrim hrim chu a hma khomin, a hnung khomin, a la um ngai nawh. Israelhai chu LALPAN a dopui takzet si a. 15 Chuongchun, Josua chu Israelhai po po leh an riekhmun Gilgala chun a kîr nawk ta a. 16 Chun, lal pangahai chu an tlân hmang a, Makeda pûkah an inbi a. 17 Makeda pûkah lal pangahai an inbi ti an hriet chun Josua an hung hril a. 18 Ama chun, "Pûk baua chun lung lien tak tak inhlum lût unla, a vèngtu ding mi sie nghal bok ro. 19 Nangni ruok chu um ve naw ro. In hmèlmahai chu hnot pei unla, an hnung tienga inthokin bei unla, an khuoah inlûttir hrim hrim naw ro. Anni chu LALPA in Pathienin in kuta a pêk ta sa a nih" a ta. 20 Josua le Israelhai chun anni chu an suksiet vong a, an khaw kula tlân tlung hman mi tlawmte ti chau naw chu an that fai vong a nih. 21 Chuongchun, an sipai po po chu Josua rawia an inkulna Makeda riekhmuna chun him takin an hung kîr a, tu khom Israelhai kal zawnga bau phong ngam hrim an um ta nawh. 22 Josua chun, "Pûk bau kha hong unla, lal pangahai kha ka kuomah hung thuoi ro" a ta. 23 Pûka inthokin lal panga- Jerusalem lal, Hebron lal, Jarmut lal, Lakis lal le Eglon lal- hai chu an hung thuoi suok a. 24 Josua kuomah an hung thuoi chun Israel thlahai po po chu a ko khawm a, ama le hung sipai kawmandarhai kuoma chun, "Hung unla, hieng lalhai rìng hi hung sir de ro" a ta. Chuongchun an hung hnai a, an rìnga chun an sir de a. 25 Josua chun, "Ti naw unla, zâm bok naw ro. Hrât tak le huoisen takin um ro. Hieng ang bok hin hmèlma indo dinghai chunga khom LALPAN a thaw pei ding a nih" a ta. 26 Chu zoa chun Josuan lalhai chu a sât hlum vong a, thing kung panga lêrah an ruong chu zân tieng chen a'n khàitir a. 27 Josua thupêk angin, an ruong chu ni tlâk tawmin an lâk thlâk a, an inbikrûkna pûka chun an pei lût a, pûk bàu chu lung lien tak takin an sìn khum a, chu chu tu chen khom hin a la um. 28 Chu ni chun Josuan Makeda khuo chu a lâk a, an lal chopin kawlhnâmin a sât hlum a, iengkim a suksiet vong a, pakhat khom a hringa hlà a nei nawh. Jeriko lal chunga a thaw ang bokin Makeda lal chunga khom a thaw a nih. 29 Josua chun Israelhai po po leh Makeda khuoa inthokin Libna khuo a va bei a, 30 chu khuo chu LALPAN an lal chopin Israelhai kuta chun a pêk nawk a. Josua chun chu khuo le a sûnga um po po chu kawlhnâmin a that vong a, a sûnga um tu khom hlà hrim hrim an nei nawh. Jeriko lal chunga a thaw ang bokin chu khaw lal chunga khom chun a thaw a nih. 31 Josua le a kuoma um Israelhai po po chun Libnaa inthokin Lakis khuo tieng an pan a, thanghmun an khaw a, an bei a. 32 Lakis khuo khom chu LALPAN Israelhai kutah a pêk a, a ni hninain an làk a, chu khuo le a sûnga um po po chu kawlhnâmin an sukhlum vong a, Libna khaw chunga an thaw ang bok khan an thaw ve a nih. 33 Chun, Gezer khaw lal Horam chu Lakis khuo thangpui dingin a hang fe a, ama le a rawihai chu pakhat khom hlà nei dêr loin Josua chun a lo that vong a. 34 Josua le a kuoma um Israelhai po po chun Lakis khuoa inthokin Eglon khuo tieng an pan a, thanghmun an khaw a, an bei a. 35 Chu ni chun chu khuo chu an làk a, chu ni vêk chun khuo chu an sàm a, a sûnga um po po chu an sukhlum vong a, Lakis khaw chunga an thaw ang bok khan an thaw ve a nih. 36 Josua le a kuoma um Israelhai po po chu Eglon-a inthokin Hebron an kai tung a, an bei a. 37 A khawpui chu an làk a, a sûnga um po po le an khawper po po chu kawlhnâmin an bei a, an lal chopin an sukhlum vong a. Eglon an thaw ang bokin a khuo le a sûnga umhai chu an inram fai thak a nih. 38 Chu zoah Josua le a kuoma um Israel thlahai po po chu kîr lêtin Debir khuo an bei a. 39 A khuo chu an làk a, an khawperhai khom, a sûnga um po po leh, kawlhnâmin an bei a, an lal chopin an that vong a, pakhat khom hlà an nei nawh. Hebron khaw chunga an thaw ang khan Debir khuo le an lal chungah khom an thaw a nih, Libna khuo le an lalhai chunga an thaw ang bok khan. 40 Chuongchun, Josua chun chuong lai biel po po chu, tlâng ram hai, sim tieng ram hai, tlâk tieng tlâng thuta um phai ram hai le tlâng pangpêra um khuohai le an lalhai po po thang sain, a tukdol vong a, tu khom dama a hlà an um nawh. LALPA, Israelhai Pathienin thu a pêk angin, a'n thuok thei taphot chu a that fai thak a nih. 41 Kades-barnea inthoka Gaza chenin, Gosen ram po po le Gibeon chenin a tukdol vong a. 42 Tum khata hieng lalhai po po hi Josuan hnea an ramhai a lâk vong theina san chu LALPA, Israelhai Pathienin Israelhai chu a dopui lei a nih. 43 Chuongchun, Josua le a kuoma um Israelhai po po chu an riekhmun Gilgal tieng chun an kîr nawk ta vong a.
Joshua 11
1 Hazor khaw lal Jabin-in chu chu a lo hrietin Madon khaw lal Jobab dâm, Simron khaw lal dâm, Aksaf khaw lal dâm, 2 hmar tieng tlâng rama lal, Kinneret sim tienga Araba lal dâm, khawthlang tieng tlâng thuta lalhai dâm, Kinneret sim tieng Arabaa lal dâm, tlâk tienga tlâng thuta umhai le Dor khaw zoa lalhai dâm, 3 sak tieng le thlang tienga um Kanan mihai dâm, tlâng rama um Amor hai, Hit hai, Periz hai, Jebu hai dâm, Mizpa biel Hermon tlâng hnuoia um Hiv hai kuomah mi a tir a. 4 An sipai po po, tam tak el, tuifinriet kama tieu zât zet el chu sakor le tawlailir tam tak leh an hung inthok ta rup el a. 5 Chuong lalhai po po chu an intuok khawm a, Israelhai chu bei dingin Merom tuihmunahe an inkul a. 6 LALPA chun Josua kuomah, "Ti tawl dèr naw rawh. Zîngah tuta huna hin that dingin Israel kutah ka pêk suok tawl ding a nih. An sakor zaper thà sat unla, an tawlailir raw vong bok ro" a ta. 7 Chuongchun, Josua le râl kâp mi po po chun Merom tuihmunah an bei thut a. 8 LALPA chun Israelhai kutah a pêk a, an hne a, Sidon khaw lien lem chen dâm, Misrefot Maim chen dâm le suo tieng pangah Mizpa Ruom chen an hnot a, pakhat khom hlà nei dêr loin an that vong a. 9 LALPAN thaw dinga Josua a hril angin, an sakor zaper thàhai an satpêk a, an tawlailirhai an rawpêk bok a. 10 Chuong lai chun Josua chu a kîr nawk a, Hazor khuo a lâk a, an lal chu kawlhnâmin a that a. Hazor chu chuong lai vel rama khaw poimaw tak a nih. 11 A sûnga chêng po po chu kawlhnâmin a that vong a. A'n thuok thei taphot chu hlà nei loa a rawt chimit zoin Hazor khuo chu a raw a. 12 Josua chun chu biela lal khuohai chu a lâk a, an lalhai a man khawm a, kawlhnâmin a sukhlum vong a. LALPA siehlaw Mosien thu a pêk angin, a sukchimit tawl vong a nih. 13 Chuong chu a ni lai zingin, Hazor khuo ti chauh naw chu, muolpawnga khuo an lo indin ta sa hai ruok chu pakhat khom an raw nawh. 14 Chuong khawpuia inthoka an râllâk le ranhai chu Israelhaiin an puola dingin an lâk a, mihriem ruok chu an sukbohmang vong hma khat chu kawlhnâmin an that pei a, a'n thuok taphot chu hlà an nei nawh. 15 LALPAN a siehlaw Mosie thu a pêk angin, Mosie khomin Josua chu thu a pêk a, chu chu Josua-in a hlen a nih; LALPAN Mosie kuoma thu a pêk po po chu hlen naw hrim a nei nawh. 16 Chuongchun, Josua chun hieng ram po po hi a làk a: sim tieng ram po po, Gosen ram po po, tlâk tieng panga tlâng thut po po, Araba le Israelhai tlângram po po, 17 Seir tlâng hang zomtu Halak tlânga inthoka Hermon tlâng hnuoi, Lebanon phairuoma um Baal Gad chenin a lâk a, an lalhai po po a man a, a vuok thlûk a, a that a. 18 Chuong lalhai chu Josuan hun sawt tak a'n dopui tawl a nih. 19 Gibeon khuoa um Hiv mihai ti chauh naw chu Israelhai le inremna siem khuo hrim hrim an um naw a, indoa a lâk vong a nih. 20 LALPAN Mosie thu a lo pêk tah ang khan, anni rawi chu lunginsietna nei dêr loa suksea a sukchimit tawl vongna dingin, LALPA ngei chun an lungril a sukkhau a, Israelhai chu a'n dotir a nih. 21 Chuong lai hun bok chun Josua chu a'n thok suok a, Hebron dâm, Debir dâm, Anab dâm, Judai tlângram dâm le Israel tlâng rama um Anakhai chu an khawpuihai leh a sukchimit vong a. 22 Chuongchun, Gaza, Gath le Asdod khuoa a dam sun tlawmte la um ti naw chu Israelhai ramah Anakhai tu khom an um ta nawh. 23 LALPAN Mosie kuoma a hril ang khan, Josua chun a ram pumpui a lâk a, Israelhai chu an hnam inthe dàn ang peiin an rochan dingin a pêk a, a ram chu a hung ralmuong ta a.
Joshua 12
1 Ni suokna tienga Jordan ràl ram, Arnon Ruoma inthoka Hermon tlâng chen le sak tieng panga Araba ram chena lalhai, Israel thlahaiin an tukdol tah le an ram an lâkpêkhai chu hienghai hi an nih: 2 Amor mi Hesbona lal Sihon ramin a huop chin chu Arnon ruom sira um Aroer khuoa inthoka Arnon ruom lailunga khaw um le chu taka inthoka Amonhai ramri Jabok vadung chen a na, chu chun Gilead ram chenve a huop sa a. 3 Chun, Jordan varuom, Galili dila inthoka sim tieng Tuipui Thi sak tieng Bet Jesimot chen le Pisga sim tieng tlâng pangpêr po po a huop sa bok a nih. 4 Basan lal Oga khom an hne a. Ama chu Refaim hnam tlawmte la um sun laia mi a na, Astarot-a inthoka Edrei chena lal a nih. 5 A lalramin a huop sahai chu Hermon tlâng hai, Salka khuo hai, Basan ram po po, Gesur-hai le Maaka-hai ramri chen le Gilead ram zatve, Sihon ramri chen a nih. 6 LALPA siehlaw Mosie le Israelhaiin chuong lalhai chu an hne a, LALPA siehlaw Mosie chun an ram chu Reuben hnam le Gad hnam le Manase hnam zatvehai rochanah a sem a. 7 Jordan vadung ràl thlang tienga Josua le Israelhaiin an tukdolhai chu Baal Gad-a inthoka Lebanon phairuom chen, chu taka inthoka Seir tlâng hang suntu Halak tlâng chen a nih. Chuong ramhai chu Israel hnamhai inthe dàn ang peiin Josua chun an rochanah a sem tawl a. 8 Tlâng ram po po, tlâk tieng tlâng thut po po, Araba hai, tlâng pangpêr hai, thlalèr hai, sim tieng ramhai po poa Hit mihai, Amor mihai, Kanan mihai, Periz mihai, Hiv mihai le Jebu mihai lal um zât le an khaw hluohai chu: 9 Jeriko lal pakhat le Bethel bula Ai khaw lal pakhat; 10 Jerusalem lal pakhat, Hebron lal pakhat; 11 Jarmut lal pakhat, Lakis lal pakhat; 12 Eglon lal pakhat, Gezer lal pakhat; 13 Debir lal pakhat, Geder lal pakhat; 14 Horma lal pakhat, Arad lal pakhat; 15 Libna lal pakhat, Adulam lal pakhat; 16 Makeda lal pakhat, Bethel lal pakhat; 17 Tapua lal pakhat, Hefer lal pakhat; 18 Afek lal pakhat, Lasaron lal pakhat; 19 Madon lal pakhat, Hazor lal pakhat; 20 Simron Meron lal pakhat, Aksaf lal pakhat; 21 Tanak lal pakhat, Megido lal pakhat; 22 Kedes lal pakhat, Karmel tlânga Jokneam lal pakhat, 23 Dor zo tlâng lal pakhat, Gilgala Goyim lal pakhat le 24 Tirza lal pakhat an na, an rêngin lal sawmthum le pakhat an nih.
Joshua 13
1 Josua chu a hung upa a, a kum a tam ta hle hnung chun LALPAN a kuomah, "I lo upa ta a, ram lâk ding hlak chu a la tam hle si. 2 Hieng ramhai hi a nih la lâk lohai chu: Filistin ram po po le Gesur-hai ram po po; 3 sim tienga Avithai ram po po (Aigupta ramria um Sihor vadunga inthoka hmar tieng panga Ekron ramri chen hi Kanan mihai rama ngai a na, Filistin mi lal pangahai chu Gaza, Ashdod, Askelon, Gat le Ekron-ah an um a); 4 Kanan mihai ram bok, Sidon mihai umna Meara-a inthoka Amorhai ramri Afek chen; le 5 Gebalhai chêngna biel; sak tieng Lebanon ram, Hermon tlâng hnuoi Baal Gad-a inthoka Hamat Kawn chen. 6 Lebanona inthoka Misrefot-maim chenin, tlâng rama chêng po po le Sidon mi po pohai chu Israel thlahai hmaa hin hnot suok ka ta, thu ka pêk che ang khan, Israelhai rochanah siempêk ngei ngei rawh. 7 Chuong ang chun, hi ram hi hnam kuo hai le Manase hnam zâtvehai rochanah sempêk rawh" a ta. 8 Reuben hnam le Gad hnam le Manase hnam zâtve chun Jordan sak tieng ram, LALPA siehlaw Mosien a pêk chu, an lo chang ta a. 9 Chu ram chu Arnon Ruom sîra um Aroer khuoa inthoka ruom lailung taka khawpui le Medeba phai ram po po, Dibon chen; 10 Amorhai lal Hesbon khuoa lal Sihon khawpui po po, Amon thlahai ramri chen; 11 Gilead ram le Gesurhai le Makathai ramri chen le Hermon tlâng po po, Basan ram po po, Salka khuo chen; 12 Astarot le Edrei khuoa lala inthung Basan ram lal Oga ram po po, Refaim hnam la um sunhai Mosien beia a lo hnot suok tawlna ram chenin a nih. 13 Amiruokchu, Gesurhai le Makathai chu Israel thlahai chun an hnot suok naw a, Israel thlahai lai tu chen hin an la chêng ta zing lem a nih. 14 Rochan ding a pêk ve naw chu Levi hnamhai chauh an nih; an kuoma a lo hril tah ang khan anni rochan chu LALPA, Israelhai Pathien ta dinga meia thilhlânhai chu a ni lem si a. 15 Reuben thlahai chu an sûngkuo ang peiin Mosien ram a lo pêk ta a. 16 An ram chun Arnon Ruom sîra um Aroer khuoa inthoka ruom lailunga khawpui le Medeba phaizawl po po, 17 Hesbon le chu phai rama khawpui po po Dibon hai, Bamot Baal hai, Bet Baal Meon hai; 18 Jahaz hai, Kedemot hai, Mefat hai, 19 Kiriathaim hai, Sibma hai, ruom khoa um Zeret Shahar hai; 20 Behpeor hai, Pisga tlâng pangpèr hai, Bet-jesimot hai; 21 tlâng zawla khawpui po po hai, Amor mi, Hesbona lal Sihon lalram po po khom a huom a nih. Sihon chu Mosien a hne a, chu ruol chun chuong lai rama Sihon lo thangpuitu Midian lal Evi hai, Rekem hai, Zur hai, Hur hai le Reba hai chu a tukdol vong bok a nih. 22 Chuong lal a thathai bâka chun Israelhai chun Beor naupa Balaam, aienthiem chu kawlhnâmin an that sa bok a. 23 Chuongchun, Reuben thlahai ramri chin chu Jordan le a kam po po chu a nih. Hieng khawpuihai le khawtehai hi Reuben thlahai ta dinga an sûngkuo zir ang peia rochana an ruot chu a nih. 24 Gad thlahai chu an sûngkuo zir ang peiin Mosien ram a lo pêk a. 25 An ramri chu Jazer khuo le Gilead rama khawpui po po le Amon thlahai ram zâtve, Raba khaw depa um Aroer khuo chen; 26 Hesbona inthoka Ramat-mitzpe le Betonim chen; Mahanaim-a inthoka Debir ramri chen; 27 ruom tieng chu Bet-haram hai, Bet-nimra hai, Sukot hai, Zafon hai, Hesbona lal Sihon ram la sem lo, Jordan sak tienga a ram, Galili dil chen chu a nih. 28 Hienghai hi, a khawpui le a khawtehai po po leh, Gad thlahai ta dinga an sûngkuo zir peia an rochan dinga an ruot chu a nih. 29 Mosien Manase hnam zâtve, Manase thlahai laia a zâtve ta dinga an sûngkuo zir ang peia ram a lo pêk chu hieng ang hin a nih. 30 An ramri chu Mahanaim-a inthokin Basan ram po po, Basan ram lal Oga ram po po le Basan rama Jair khawpui khaw sawmruk leh; 31 Gilead ram zâtve le Basan ram lal Oga rama Astarot Edrei khuo hai leh; chuong chu Manase naupa Makira thla, Makira naupahai a zâtvehai ta dinga an sûngkuo zir ang peia an rochana ruot chu a nih. 32 Hienghai hi a nih Moab phai, Jeriko zawn, Jordan râl sak tieng Mosien an rochan dinga a lo sem chu. 33 Levi chihai ruok chu Mosien rochan ding a pêk ve nawh. An kuoma a lo hril tah ang khan, LALPA Israel Pathien chu an rochan a ni lem.
Joshua 14
1 Thiempu Eleazar le Nuna naupa Josua le Israel pahnam tina luhaiin Israel thlahai kuoma an rochan dinga Kanan ram an sempêk dàn chu hieng ang hin a nih. 2 Mosie kuoma LALPAN thu a lo pêk tah angin, hnam kuohai rochan ding seng chu thum vawrin an sem a. 3 Mosie chun hnam hni le hnam zâtve ta dingin Jordan suo tiengah rochan a lo pêk ta a, Levi chihai ruok chu anni lai chun rochan ding a pêk ve nawh. 4 Josefa nauhai chu hnam hniin an hung um ta a, chu chu Manase le Efraim an nih. Khawpuia umhmun khuorna ding le khaw kawla an ran tlatna ding hmun ti chauh naw chu Levi chihai chun rochan an nei ve nawh. 5 LALPAN thu Mosie a pêk ang tak khan Israel thlahai chun ram chu an insem a nih. 6 Chun, Juda thlahai chu Gilgal khuoah Josua kuomah an fe a. Keniz mi, Jefune naupa Kaleb chun a kuomah, "Kades-Barnea LALPAN Pathien mi Mosie kuoma eini pahni chungchang a hril kha i hriet a. 7 LALPA siehlaw Mosien Kades-barnea inthoka ram enthla dinga a mi tir khan kum sawmli mi ka ni ta a, ka lungril char chu a kuomah ka hril a. 8 Amiruokchu, ka fepui ka unau danghai khan mipui lungril an sukzam a, kei ruok chun LALPA ka Pathien chu lungril takin ka pom tlat a. 9 Kha ni khan inkhâm meuin Mosie chun ka kuomah, 'LALPA ka Pathien chu lungril taka i zui leiin, i kea i sir ram taphot chu kumkhuoa nang le i nauhai rochan ni ngei ngei a tih' tiin a mi hril a. 10 "Ngai ta, hi thu hi Mosie kuoma a hril hnungin, thlalèra Israelhai an invàk sûng po po khan LALPA chun thu a tiem angin, kum sawmli le panga damin a mi la hla a, tu hin kum sawmriet pangaa upa ka lo ni ta hi. 11 Chuong sa khom chun, Mosien a mi tir suok ni ang khan voisun khom hin ka la hrât zing a, râl beia suok ding khomin kha hma ang bok khan thahrui ka la nei zing a nih. 12 Kha nia LALPAN pêk a mi tiem, hi tlângram hi tu hin mi pe ta la. Nang khoma kha tuma i hriet ang ngei khan, an khawpuihai chu Anakhai chêngna, kul ropui taka inhuon khup a ni kha. Amiruokchu, aman a ti angin, LALPA thangpuinain anni chu hnot suok ka tih" a ta. 13 Josua chun Jefune naupa Kaleb chu mal a sawm a, Hebron khuo chu a rochanah a pêk a. 14 Chuongchun, Keniz mi Jefune naupa Kaleb chun LALPA, Israel Pathien chu lungril taka a zui tlat leiin, chu nia inthok chun Hebron khuo chu a rochan a hung ni tah a nih. 15 Hebron chu Anak mihai laia mi ropui tak Arba hming chawiin Kiriat Arba ti a ni hlak. Chu taka inthok chun a ram chu indona laka inthokin a hung ralmuong ta a.
Joshua 15
1 An sûngkuo zir ang peia Juda thlahai chanpuola ruot chu Edom ramri chen le sim tawp rawta Zin thlalêr chen a nih. 2 Sim tienga an ramri chin chu Tuipui Thi sim tienga litengsawl a na, 3 chu taka inthok chun Ainuvet Kawn (Akrabim) ah a tan tung a, Zin thlalèrah fe peiin Kades-barnea sim tieng a va tan a. Chu zoah Hezron fe thlengin Addar-ah a kai a, Karka a hêl kuol a. 4 Chu zoa chun Azmon tieng fein Aigupta ruomah a lût a, tuifinrietah a tawp a ni. Chu chu sim tienga an ramri chin ding chu a nih. 5 Sak tieng ramri chu Jordan vadung suo, Tuipui Thi chen a nih. 6 Hmar tieng ramri chu Jordan vadung suoa intanin Bet Hogla-ah a kai tung a, Bet Araba hmar tieng a pan pei a, Reuben naupa Bohan lungphun tieng a kai tung a, 7 Akor ruoma inthokin Debirah a fe tung a, hmar tieng inherin Gilgalah a lût a, chu chu sim tieng panga ruom Adumim Kawn epa um a nih. Chu taka inthoka fe peiin Ensemes tuikhurah a tan a, Enrogelah a suok a. 8 Ramri chu Hinom ruomah fe tungin Jebu-hai ram sìr sim tieng, Jerusalem chu fe thlengin a kai tung a, Hinom thlang tieng ruom bula um tlâng sîpa chun a kai a, hmar tieng Refaim ruom tawp chen a fe a. 9 Tlâng sîpa inthok chun ramri chu Neftoa tuikhurah a fe thla a, Efron tlânga khawpuihai a va paw a, chu taka inthok chun Bala (Kiriat Jearim) tieng a kawi thla a. 10 Chu zoah tlâk tieng inherin Bala-a inthokin Seir tlâng a pan a, Jearim tlâng (Kesalon) hmar tieng pangpêr hrawin, Bet Semes ah a fe thlâk a, Timna a tan tlang a. 11 Chu taka inthok chun Ekron hmar tieng pangpêr chu hrawin Sikeron tieng a'n her a, Bala tlâng a hraw a, Jabneel a tlung a, tuifinrietah a tawp. 12 Thlang tieng ramri chu Mediterranean Tuipui kam zar zar a nih. Chuong ang chu an sûngkuo zir ang peia Juda thlahai ramri huom sûng chu a nih. 13 A kuoma LALPAN thu a pêk angin, Josua chun Jefune naupa Kaleb chu Juda thlahai lai chun chanpuol a siempêk a, chu chu Kiriat Arba, Hebron an ti bok chu a nih. Arba chu Anak pu a nih. 14 Kaleb chun Anak naupasal pathum Sesai, Ahiman le Talmai hai chu Hebrona inthokin a hnot suok a. 15 Chu taka inthok chun Debir khuo, kha hmaa Kiriat Sefer tia an ko hlaka mihai chu a rûn a. 16 Kaleb chun, "Hi khuo latu tu chu ka naunu Aksa inneitir ka tih" a ta. 17 Kaleb unaupa Kenaz, chu naupa Otniel chun a lâk a, Kaleb chun a naunu Aksa chu a'n neitir ta a. 18 Otniel inah Aksa a hung inlawi chun, a pa kuoma ram hni dingin a pasal chu a'n fui a. A sabengtung chunga inthoka Aksa a hung tum chun Kaleb-in, "Iem ka thawpêk ding che?" tiin a lo indon a. 19 Ama chun, "I ditsakna vochuom ka hni a nih. Sim tieng ram i mi pêk ta si hin chu tuikhur khom mi pe sa ve rawh" a ta. Chuongchun, tuikhur chuon chung le tuikhur chuon hnuoi chu a pêk sa a. 20 An sûngkuo zir ang peia Juda thlahai rochan chu hieng ang hin a nih: 21 Edom ramri hrùl, sim tawp monga Juda hnamhai khawpui chang chu Kabzel, Eder, Jagur, 22 Kina, Dimona, Adada, 23 Kedes, Hazor, Itnan, 24 Zip, Telem, Bealot, 25 Hazor Hadata, Keriot Hezron (chu chu Hazor), 26 Amam, Sema, Molada, 27 Hazar Gada, Hesmon, Bet Pelet, 28 Hazar Shual, Beerseba, Biziothia, 29 Bala, Iim, Ezem, 30 Eltolad, Kesil, Horma, 31 Ziklak, Madmana, Sansana, 32 Lebaot, Silhim, Ain le Rimon, a rêngin khaw sawmhni pakuo le an khawperhai an nih. 33 Thlang tieng tlâng thuta khuohai chu: Estaol, Zora, Asna, 34 Zanoa, En Ganim, Tapua, Enam, 35 Jarmut, Adulam, Soko, Azeka, 36 Saraim, Adithaim le Gedera (Gederothaim), khaw lien sawm le pali le an khawperhai; 37 Zenan, Hadasha, Migdal, Gad, 38 Dilean, Mizpa, Joktheel, 39 Lakis, Bozkat, Eglon, 40 Kabon, Lahmas, Kitlis, 41 Gederot, Beth Dagon, Naama le Makeda, khaw lien sawm le paruk le an khawperhai; 42 Libna, Ether, Asan, 43 Ipta, Asna, Nezib, 44 Keila, Akzib le Maresa, khaw lien pakuo le an khawperhai; 45 Ekron le a sevela lobuk le khawper hai: 46 Ekron thlang tieng chu Asdod hnaia mi po po le an khawper hai; 47 Asdod khaw sevela lobuk le khawper hai; Gaza le a sevela lobuk le khawper hai, Aigupta Ruom chen le Mediterranean Tuipui kam chenin a nih. 48 Chun, tlâng ram tieng chu Samir, Jatir, Soko, 49 Dana, Kiriat Sana (chu chu Debir), 50 Anab, Estemo, Anim, 51 Gosen, Holon, le Gilo, khaw lien sawm pakhat le an khawperhai; 52 Arab, Duma, Esan, 53 Janim, Bet Tapua, Afeka, 54 Humta, Kiriat Arba (chu chu Hebron) le Zior, khaw lien pakuo le an khawperhai; 55 Maon, Karmel, Zip, Jutta, 56 Jezreel, Jokdeam, Zanoa, 57 Kain, Gibea le Timna, khaw lien sawm le an khawperhai; 58 Halhul, Bet Zur, Gedor, 59 Marat, Beth Anot le Eltekon, khaw lien paruk le an khawperhai; 60 Kiriat Baal (chu chu Kiriat Jearim) le Raba, khaw lien pahni le an khawperhai a nih. 61 Thlalèr tieng chu Bet Araba, Midin, Sekaka, 62 Nibsan, Chi Khawpui le En Gedi, khaw lien paruk le an khawperhai a nih. 63 Juda hnamhai chun Jerusalema um Jebuhai chu an hlu suok vong naw a, tu chen hin Jebuhai chu Judahai leh an la chêng hmunkhat zing a nih.
Joshua 16
1 Josefa thlahai chanpuol chu Jeriko zawn, Jordan vadunga inthoka thlalèr hnai tieng, sak tieng Jeriko tuihmunah a suok a, Jerikoa inthok chun tlâng ramah Bethel (chu chu Luz) chenin a kai tung a, 2 Bethela inthok chun Atarot-a Ark-hai ram a fe thleng a, 3 chu taka inthok chun Jaflet-hai ram tieng panin thlang tieng an her thla a, Bet Horon chuonhnuoi chen a fe a, chu zoah Gezer tieng a fe a, tuifinrietah a suok a. 4 Chu po chu Manase le Efraim, Josefa thlahai chanpuol chu a nih. 5 An sûngkuo zir peia Efraim thlahai ramri chu hieng ang hi a nih: sak tienga an chanpuol ramri chu Astarot Adar-a inthokin Bet Horon chuonchungah, 6 tuifinriet chen a fe a. Chu taka inthok chun Mikmethat hmar tieng fein, Tanat Silo panin sak tieng an her a, Janoa chu a tan tlang a. 7 Janoat-a inthok chun Atarot le Naara-ah a fe thlak a, Jeriko a hraw a, Jordan vadungah a suok a. 8 Tapua-a inthokin ramri chu thlang tieng Kana vadung ruom a zui a, tuifinrietah a suok a. Chu chu an sûngkuo zir ang peia Efraim thlahai chanpuol ram chu a nih. 9 Chun, Manase thlahai chanpuol sûnga Efraim thlahai chanpuol dinga ruot hrang khawpuihai le an khawperhai khom chu a thang sa bok a nih. 10 Chun, Gezer-a um Kanan mihai chu an hnot suok vong naw leiin, tu chen hin Kanan mihai chu sinthawa sor lui dingin Efraim mihai lai an la um a nih.
Joshua 17
1 Manase thlahai chanpuol chu hieng hi a nih. Manase chu Josefa nau lutîr a na, Manase nau lutîr chu Makir a na, Gilead mihai thlatu bul a nih. Makir chu mi râl hrât a ni leiin Gilead le Basan ram a nei a. 2 A chanpuol chu Manase thlahaiin an insem a, chuonghai chu Abiezer, Helek, Asriel, Sekem, Hefer le Semida hai an nih. Anni hi Josefa naupa Manase thla pasalhai chu an nih. 3 Manase naupa chu Makir, Makir naupa chu Gilead, Gilead naupa chu Hefer an nih. Hefer naupa Zelofehad chun nau nuhmei ngot a nei a, chuonghai chu Mahla, Noa, Hogla, Milka le Tirza an nih. 4 Anni chu thiempu Eleazar le Nuna naupa Josua le hotuhai kuoma chun an fe a, "Kan unauhai lai rochan mi pe ve dingin LALPA chun Mosie thu a pêk a nih" an ta. Chuongchun, LALPA thupêk angin Josua chun anni chu an pa unauhai lai chun chanpuol a pêk ve ta a. 5 Jordan râla mi Gilead le Basan ram bâka Manase thlahai chan chu biel sawm a nih; 6 pasal ang boka an naunuhaiin chanpuol an nei ve leiin Gilead ram chu Manase thla danghai chun an chang tah a nih. 7 Manase thlahai ramri chu Aserhai ramria inthoka Mikmetha le Sekem sak tieng inkâr a nih. Chu zoah Entapua chènghai huom sa dingin sim tieng a fe a. 8 Tapua sevela ram chu Manase thlahaiin an chang a, ramria um Tapua khawpui ruok chu Efraim thlahai ta a nih. 9 Ramri chu Kana vadungteah a fe thlâk a. Vadungte sim tienga khuohai chu Manase rama um ni sienkhom Efraim thlahaiin an chang a. Manase-hai ramri chu vadungte hmar tieng fein Mediterranean Tuipuiah a suok a. 10 Sim tieng Efraim-hai an um a, hmar tieng Manase-hai an um a, thlang tienga an ramri chu tuifinriet a nih. Aser hnamhai chu hmar thlangah an um a, Isakar hnamhai chu hmar sak tieng an um bok a. 11 Isakar le Aser ram hluo sûnga um Bet Shan le Ibleam le an sevela khuohai le Dor, Endor, Tanak, Megido le an se vela khuohai chu Manase thlahaiin an chang a. 12 Nisienlakhom, Kanan mihai chun um lui an tum tlat leiin Manase thlahai chun chuong khawpuia umhai chu an hnot suok thei naw a. 13 Israel thlahai an hung hrât hnung ruok chun anni rawi chu sinthawa sor dingin an inumtir a, an hnot suok fai vong ta nawh. 14 Chun, Josefa thlahai chun Josua kuomah, "Keini hnam hi LALPAN nasa takin mal a mi sawm a, kan tam tak êm êm vei leh, ieng tiziea rochung ding chanpuol khat le hmun khat chauh i mi ruotpêk bîk am a na?" an ta. 15 Josua chun an kuomah, "Chuonga in tam a, Efraim tlâng ram hi in ta dinga an chèp taluo a ni chun Periz-hai le Refaim-hai ram ngaw dâm khi umna dingin hang thiek ro chu" a ta. 16 Josefa thlahai chun, "Tlâng ram hi a'n chêp taluo deu a nih, phaia Kanan mi chênghai hlak chun thîr tawlailir an nei a, Beth-sean khawpuia umhai le Jezreel phai ruom le a sevel khuohai chun thîr tawlailir an nei fur bîk a nih" an ta. 17 Josua chun Josefa sûngkuo, Manase le Efraim thlahai kuoma chun, "In tam hle a, hrât khom in hrât bok a, chan khat ringot chu nei naw ti niu. 18 Tlângram khi in ta ding nîng a ta, ram ngawpui khom ni sien thiek unla, in thiek phâk chin chin chu in ta nîng a tih. Kanan mihai chun thîr tawlailir neiin hrât hle hai sienkhom, in la hnot suok vong ding annawm" a ta.
Joshua 18
1 Israel thlahai po po chu an rêngin Silo khuoah an intuokkhawm a, chu taka chun Intuokna Puon in an zar a. 2 A ram chu an thu hnuoiah um ta sienkhom Israel thlahai laia hnam sarihai chun an chanpuol an la chang hri nawh. 3 Josua chun Israelhai kuomah, "LALPA in pi le puhai Pathienin a pêk ta chêu ram hi ieng chen am hluo loin in la nghâk ding a na? 4 Hnam tina mi pathum seng hung thlang suok unla, a ram va fang vel dingin tir suok ka ta, an ram hluo ding seng chanchin hung ziek an ta, chu zoah ka kuomah hung kîr nawk an tih. 5 A ram chu hmun sariah thè phot in ta, Juda thlahai chu sim tienga an chanpuolah um an ta, Josefa sûngkuohai chu hmar tienga an chanpuolah um an tih. 6 Ram chu hmun sariah thè unla, chu chu ziekin mi hung pe unla, hi taka hin LALPA ei Pathien hmaah thum lo vawrpêk ka ti chêu. 7 Levihai ruok chun nangni lai chan an nei ve naw a, LALPA thiempu nina sin hi an chanpuol a nih. Chun, Gad thlahai, Reuben thlahai le Manase hnam zâtve hai ruok chu Jordan râl sak tieng LALPA siehlaw Mosien an chanpuol seng a lo pêk ta kha" a ta. 8 Ram entu le a um dàn ziek thlatu dinghai an inthok suok lai chun Josuan, "Fe unla, ram chu va en chieng unla, a um dàn ziek thlain ka kuomah hung kîr nawk unla, Silo hmuna hin LALPA hmaah thum lo vawrpêk ka ti chêu" tiin thu a'n cha a. 9 Mihai chu an fe a, ram chu an va fang a, hmun sariah an the a, lekhabuah a khuo po po chu an ziek thlâk a, an riebûk Silo-ah chun an hung kîr nawk a. 10 Silo-a chun Josuan LALPA hmaah thum a lo vawrpêk a, chu taka chun an hnam inthe dàn ang peiin ram chu a sem a. 11 An sûngkuo zir ang peia ram sem dinga thum an vawr chu Benjamin thlahai chungah a tla hmasa tak a, an ramri chin chu Juda thlahai le Josefa thlahai inkâr a nih. 12 Hmar tieng panga an ramri chu Jordan vadungah a'n tan a, ramri chu Jeriko sîr hmar tieng a fe tung a, chu taka inthok chun thlang tieng panin tlâng ramah a fe tung pei a, ramri tawpna chu Bet-aven thlalèr a nih. 13 Chu taka inthok chun Luz (Bethel) sim tieng pangpèrah a fe a, chu taka inthok chun Bet Horon tlâng chuonhnuoia um Atarot Adar tlângah a fe thlâk a. 14 Bet Horon sim tieng tlâng bula inthokin thlang tieng pangah sim tieng panin a fe kuol a, Juda thlahai khawpui Kiriat-Baal (Kiriat-jearim) ah a tawp a, chu chu thlang tienga an ramri chu a nih. 15 Sim tieng ramri chu Kiriat Jearim thlang tieng kotsuoa inthokin a'n tan a, Neftoa tuikhurah a hung suok a. 16 Ramri chu Refaim Ruom hmar tieng, Ben Hinom ruom ep tlâng thuta chun a liem thla a, Jebuhai khawpui sim tieng pangpèr zuiin Hinom ruomah a fe thlâk a, En Rogel a zu sun a. 17 Chu taka inthok chun hmar tieng a kawi a, En Semes tieng a fe a, Adumim Kawn epa um Gelilot chen a tlung a, chu taka inthok chun Reuben naupa Bohan Lungphun a zuk sun a. 18 Bet Araba hmar tieng pangpèr zuiin Araba-ah a fe thlâk a. 19 Chu taka inthok chun Bet Hogla hmar tieng pangpèr a zui thlâk a, sim tienga Jordan vadung suo, Tuipui Thi hmar tieng litengsawlah a tawp a. Hi hi sim tieng ramri chu a nih. 20 Sak tieng panga ramri chu Jordan vadung a nih. Chuonghai chu an sûngkuo zir ang peia Benjamin thlahai chanpuol kil tina huoltu ramri chu a nih. 21 Benjamin thlahaiin an sûngkuo zir ang peia khuo an hluohai chu Jeriko, Bet-holga, Emek-keziz, 22 Bet-Araba, Zemaraim, Bethel; 23 Avim, Para, Ofra, 24 Kefar-Amoni, Ofni le Geba, khaw sawmpahni le an khawperhai; 25 Gibeon, Rama le Berot, 26 Mizpa, Kefira le Moza, 27 Rekem, Irpel le Tarala, 28 Zela, Haelep le Jebuhai khawpui (Jerusalem), Gibea le Kiriat, khawpui sawmpali le an khawperhai an nih. Chuonghai chu Benjamin sûngkuo ta dinga rochan chu a nih.
Joshua 19
1 An thum vawr voi hnina chu Simeon thlahai le sûngkuohai chungah a tla a. An chanpuol chu Judahai ram sûngah a thang a. 2 Chuonghai chu Beersheba (Sheba), Molada, 3 Hazar Shual, Bala, Ezem, 4 Eltolad, Bethul, Horma, 5 Ziklak, Bet Markabot, Hazar Susan, 6 Bet Lebaot le Saruhen, khaw sawmpathum le an khawperhai dam; 7 Ain, Rimon, Ether le Asan, khaw li le an khawperhai le 8 hieng khuohai sevela khawpui po po, sim tieng rama Balat-Ber chenin. Chuonghai chu an sûngkuo zir peia Simeon thlahai chanpuol chu a nih. 9 Simeon thlahai chanpuol chu Juda thlahai chana mi a nih, an mamaw bâka lien an rochung leiin. Chuongchun, Simeon thlahai chun Judahai chan sûnga mi chanpuol chu an dong a nih. 10 Thum vawr voi thumna chu Zebulun hnam le sûngkuohai chungah a tla a. An chanpuol ramri chu Sarid chen a nih. 11 Thlang tieng panin Marala a pan a, Dabeset a sir a, Jokneam kawla varuom chen a tlung a. 12 Sarid-a inthokin sak tieng, nisa suokna tieng a'n her a, Kislot Tabor ram a tlung a, Daberat le Jafia chen a fe a. 13 Chu taka inthok chun sak tieng pan peiin Gat Hefer le Et Kazin-ah a fe a, Rimon-ah a hung suok a, Nea tieng a pan a. 14 Chu taka inthok chun ramri chu Hanathon hmar tieng panin an her kuol a, Ifta El ruomah a tawp a. 15 Hi bâka hin Katat, Nahalal, Simron, Idala le Bethlehem khuohai khom a thang sa. A rêngin khuo sawmpahni le an khawperhai an nih. 16 Chuonghai chu Zebulun hnam le sûngkuohai chanpuol khuohai le an khawperhai chu a nih. 17 Thum vawr voi lina chu Isakar hnam le sûngkuohai chungah a tla a. 18 An ramri chin chu Jezrel, Kesulot, Sunem; 19 Hafaraim, Sion, Anaharat, 20 Rabit, Kision, Ebez; 21 Remet, Enganim, Enhada le Bet Pazez a nih. 22 A ramri chun Tabor, Sahazuma le Bet Semes a tawk a, Jordan vadungah a tawp a, arêngin khaw sawmparuk le an khawperhai an nih. 23 Chuong khawpuihai le an khawperhai chu Isakar hnam le sûngkuohai chanpuol chu a nih. 24 Thum vawr voi ngana chu Aser hnam le sûngkuohai chungah a tla a. 25 An ram huop chin chu Helkat, Hali, Beten, Aksaf, 26 Alamelek, Amad le Misal an nih. Thlang tieng ramri chun Karmel le Sihor Libnat a zu tlung a. 27 Chu taka inthok chun sak tieng Bet Dagon tieng inherin Zebulun le Ifta El ruom fe thlengin hmar tieng Bet Emek le Neiel tieng a fe a, voi tieng pangah Kabul a fe thleng a. 28 Fe peiin Abdon, Rehob, Hamon le Kana sirin Sidon Lien chen a fe a. 29 Chu taka inthok chun ramri chu Rama tieng a'n her kîr a, kula inhuon Tura khuo a sir a, Hosa tieng a'n her a, Akzib bielah Mediterranean Tuipui a sun a, 30 Uma, Afek le Rehob a sir bok a. Arengin khaw sawmhni le pahni le an khawperhai an nih. 31 Chuonghai chu Aser hnam le sûngkuohai chanpuol khuohai le an khawperhai chu a nih. 32 Thum vawr voi rukna chu Nafthali hnam le sûngkuohai chungah a tla a. 33 An ramri chu Helep-a inthokin Zananmim-a saisaw thingkung lienah, Adaminekeb le Jamnia fe thlenga Nakum chen va tlungin, Jordan vadungah a tawp a. 34 Chu taka inthok chun ramri chu thlang tieng inherin Aznot Tabor-ah a fe a, chu taka inthok chun Hukok chen a fe a. Sim tieng Zebulun leh an inri a, thlang tieng Aser leh an inri a, sak tieng Jordan leh an inri bok. 35 Kula inhuon khuohai chu Zidim, Zer, Hamat, Rakat, Kineret, 36 Adama, Rama, Hazor, 37 Kedes, Edrei, En Hazor, 38 Iron, Migdal El, Horem, Bet Anat le Bet Semes a nih. An khaw hluo chu arêngin khuo sawmpakuo le an khawperhai a nih. 39 Chuonghai chu Nafthali hnam le sûngkuohai chanpuol khuohai le an khawperhai chu a nih. 40 Thum vawr voi sarina chu Dan hnam le sûngkuohai chungah a tla a. 41 An chanpuol ram huop sùng chu Zorah, Eshtaol, Ir Semes, 42 Salabin, Aijalon, Ithla, 43 Elon, Timna, Ekron, 44 Elteke, Gibethon, Balat, 45 Jehud, Bene Berak, Gath Rimon, 46 Mejarkon le Rakon bakah Jopa khuo sevela ram po po a nih. 47 Dan thlahai hin nuom elin an ram chu an hluo thei naw leiin Lesem khuo an hang rûn a, an lâk a, kawlhnâma an sukbohmang hnung chun an hluo a, an pu Dan hming chawiin Lesem chu Dan an inbûk a. 48 Chuonghai chu Dan hnam le sûngkuohai chanpuol khuohai le an khawperhai chu a nih. 49 Chuongchun, an chanpuol seng ding chu insema an ramri ding an thè fel hnung chun Israel thlahai chun Nuna naupa Josua chu anni lai chanpuol an pêk ve a. 50 LALPA thupêk angin, Efraimhai tlâng rama a khaw dit Timnat Sera chu an pêk a, chu taka chun khawpui a siem a, a um ta a. 51 Chuonghai po chu a nih Silo hmuna LALPA hmaa Intuokna Puon in kotah thum vawr a, thiempu Eleazar hai, Nuna naupa Josua hai le Israel thlahai laia hotuhaiin ram an lo sem dân chu. Chuong ang chun ram insem chu an zo tah a nih.
Joshua 20
1 Chun, LALPA chun Josua a biek a, 2 "Mosie hmanga ka hril ta chêu ang khan, tu khom tum lawk lei ni loa tuol that palh chu thisen phuba la tumtu laka a him theina dingin, 3 a tuol tlânna ding khawpui ruotpêk dingin Israelhai chu hril rawh. 4 Chuong khawpui laia a ienga khom chun tlân a ta, khawpui lûtna kotkhàrah va ngîr a ta, chu taka khaw upahai hrieta chun a chanchin intlun a ta, anni chun khaw sûngah thuoi lût an ta, anni lai a chêng ve theina dingin a umna ding ruotpêk an tih. 5 Thisen phubalatu dingin a hung hnot a ni khomin a kutah an lo pêk ding a ni nawh, a tuolbawm chu a hmaa theidana nei loa pangpala a that a ni leiin. 6 Mipui rorêltuhai hmaa ngîra a chungthu rèl a ni hma le chuong laia chu khuoa thiempu chu a thi hma khat chun, chu khuoa chun a um zing ding a nih. Chu zoah a hung tlân suoksan khuoa chun ama ina ngei kîr nawk thei a tih ti hril rawh" a ta. 7 Chuongchun, Galili biel tlângrama Naftali-hai khuo Kedes dâm, tlâng rama Efraim-hai khuo Sekem dâm, tlâng rama Juda-hai khuo Kiriat Arba (Hebron) dâm chu an ruot a. 8 Jordan râl sak tieng chun Reuben-hai biela thlalèr tlâng zawla um Bezer dâm, Gilead biela Gad-hai khuo Ramot dâm le Basan biela Manase-hai khuo Golan dâm chu an ruot bok a. 9 Israel thlahai laia mi amanih anni laia um hnam dang mi amanih tu khom tum reng lei ni loa pangpala tuol thattu chu rorêltuhaiin a chungthu an rêl hma khat thisen phubalatu laka a him theina dingin, chuong khuo ruota hai chun a tuol tlàn thei a nih.
Joshua 21
1 Thiempu Eleazar le Nuna naupa Josua le Israel thlahai laia hnam tin luhai kuoma chun Levi chia mi sûngkuo luhai chu an fe a. 2 Kanan rama Silo khuoah chun, "LALPAN Mosie hmangin kan umna ding khawpuihai le kan ran tlatna ding dai vela hlobet hmunhai mi pe dingin thu a lo pêk a nih" tiin an va hril a. 3 Chuongchun, LALPA thupêk angin, Israel thlahai chun an chanpuola inthokin hieng khuohai le a dâi vêlhai chu Levi chihai an pêk a: 4 A sûngkuo kuoa insemna dinga an thum vawr chu Kohat chungah a tla hmasa tak a. Levi hnama mi thiempu Aron thlahai chu Juda hnam le Simeon hnam le Benjamin hnam hai chanpuola mi khaw sawm le khaw thum an pêk a. 5 Kohat thla a danghai po chun Efraim hnam, Dan hnam le Manase hnam zâtve chanpuola inthokin khaw sawm an chang a. 6 Gerson thlahai chun Isakar hnam, Aser hnam, Nafthali hnam le Basana Manase hnam zâtve hai chanpuola mi khaw sawm le khaw thum an chang a. 7 Merari thlaa sûngkuohaiin Reuben, Gad le Zebulun hnamhai chanpuola inthokin khaw sawm le khaw hnih an chang a. 8 LALPAN thu Mosie a pêk tah angin, chuong khuohai le a sevela ran tlatna hmunhai chu Israel thlahaiin an chanpuola inthokin Levi hnamhai ta dingin an lo pêk a nih. 9 An thum vawr chu Levi chi, Kohat hnama mi Aron thlahai chunga chun a tla hmasa tak leiin, 10 hieng khuohai hi Juda hnam le Simeon hnam chanpuola inthokin an pêk a: 11 Judai tlângrama Anak pu Arba hming chawi khuo Kiriat Arba (Hebron an ti bok) le a dâi vel chu an pêk a. 12 A khaw sevèla lo hmunhai le khawperhai ruok chu Jefune naupa Kaleb rochan dingin an pêk a. 13 Aron thla thiempuhai chu tuol that palhai tlânna dinga inhumhimna khuo an ruot Hebron khuo bâkah Libna, 14 Jatir, Estemoa, 15 Holon, Debir, 16 Ain, Jita le Bet Semes khuohai le ran tlatna ding a dai vel, a rêngin khaw kuo chu Juda le Simeon thlahai chanpuola inthokin an pêk a nih. 17 Benjamin hnam chanpuola inthokin khaw li- Gibeon, Geba, 18 Anathot le Almon- hai chu ran tlatna hmun leh an pêk bok a. 19 Aron thla thiempuhai ta dinga khuo le a dai vela ran tlatna hmun an pêk po po chu khaw sawm le khaw thum a nih. 20 Levi chi, Kohat thla danghai po chu Efraim hnam chanpuola inthokin khuo an pêk a. 21 Chuonghai chu Efraim tlângrama tuol thathai tlànna dinga inhumhimna khuoa ruot Sekem, Gezer, 22 Kibzaim le Bet Horon khuohai le a dâi vêl ran tlatna hmun, arêngin khaw li a nih. 23 Chun, Dan hnama inthokin Elteke, Gibethon, 24 Aijalon le Gat Rimon, khaw li le a dâi vêla ran tlatna hmun an pêk bok a. 25 Manase hnam zâtvea inthokin Tanak le Gat Rimon, khaw hni le a dai vela ran tlatna hmun chu an pêk bok a nih. 26 Hieng khaw sawm le a dai vela ran tlatna hmunhai chu Kohat thla danghai ta dinga pêk a nih. 27 Levi chia mi Gerson hnamhai chu Manase hnam zâtvea inthokin tuol thathai tlànna dinga inhumhimna khuo an ruot Basan rama Golan khuo le Be Estara, khaw hnihai le a dai vel ran tlatna hmun chu an pêk a. 28 Isakar hnama inthokin Kishion, Daberat, 29 Jarmut le En Ganim, khaw li le a dai vela ran tlatna hmun chu an pêk a. 30 Aser hnama inthokin Misal, Abdon, 31 Helka le Rehob, khaw li le a dai vela ran tlatna hmun chu an pêk a. 32 Naftali hnama inthokin Galili biela inthoka tuol thathai tlânna ding inhumhimna khuo an ruot Kedes bakah Hamot Dor le Kartan, khaw thum le a dai vela ran tlatna hmun chu an pêk bok a. 33 Gerson hnam kuoma khuo le a dai vela ran tlatna hmun an pêk zât po chu khaw sawm le khaw thum a nih. 34 Levi chia mi Merari thlahai ta dinga an pêk po chu: Zebulun hnama inthokin Jokneam, Karta, 35 Dimna le Nahalal, khaw li le a dai vela ran tlatna hmun hai; 36 Reuben hnama inthokin Bezer, Jahaz, 37 Kedemot le Mephat, khaw li le a dai vela ran tlatna hmun hai; 38 Gad hnama inthokin Gilead biela tuol thathai tlânna dinga inhumhimna khuo an ruot Ramot, Mahanaim, 39 Hesbon le Jazer, khaw li le a dai vela ran tlatna hmun hai chu a nih. 40 Chuonghai chu Levi chia mi Merari thlahai chang chu a na, a rêngin khaw sawm le khaw hni a nih. 41 Israel thlahai ram sûnga Levi chihaiin khuo le a dai vela ran tlatna hmun an hluo po po chu khaw sawmli le khaw riet a nih. 42 Hieng khaw tina hin, a khaw lai khuoa khom, a dai velah ran tlatna hmun a um vong a nih. 43 Chuongchun, an pi le pua inthoka Israel thlahai kuoma LALPAN inkhâm meua pêk a tiem ram chu an hluo a, umhmun an khuor ta a. 44 LALPAN an thlatuhai kuoma inkhâm meua a lo tiem tah angin, hmun tinah muongna a pêk a, an hmèlmahai chu an kutah a pêk leiin anni hmaa thang thei tu khom an um nawh. 45 LALPAN Israel sûngkuo ta dinga thil tha a lo tiemhai po po chu a thlawn hrim um loin a hung tlung kim vong a nih.
Joshua 22
1 Josua chun Reuben hnam, Gad hnam le Manase hnam zâtve hai chu a ko a, 2 an kuomah, "LALPA siehlaw Mosien thu a pêk taphot chu in zawm pei a, ka thupêkhai khom in zawm pei a, 3 hun sawt taka inthok khan voisun ni chen hin in unauhai thlathlam loin LALPA in Pathienin thaw dinga a ti chêu chu in hlen pei a. 4 Tu hin LALPA in Pathienin a lo tiem tah angin, in unauhai khomin muongna an lo chang ve tah leiin LALPA siehlaw Mosien Jordan râla in chanpuol dinga ram a lo pêk tah cheua chun in puon in tieng kîr nawk ta ro. 5 Amiruokchu, LALPA in Pathien chu hmangai a, a lampui po po hraw a, a thupêkhai chu zawm a, ama chu chel tlat a, lungril po po le thlarau po poa a rong in bawl zing theina dingin LALPA siehlaw Mosien dàn thu a pêkhai chêu kha fimkhur takin kengkaw tlat ro" a ta. 6 Josuan anni chu mal a sawm a, a'n fetir a, an in tieng an kîr nawk ta a. 7 Manase hnam zâtve chanpuol chu Basan ramah Mosien ram a lo pêk tah a, an chanpuol zâtve dang chu Jordan râl thlang tieng an unauhai lai Josuan ram a pêk a. 8 In tieng a'n kîrtir tawm chun Josuan, "In puon in tieng ran ruol tam tak leh, tangkaruo le rangkachak, dâr le thîr le silfèn tam tak leh hnienghnâr takin kîr nawk ta unla, in hmèlmahai laka in râllâkhai hi in unauhai leh insem tlâng ro" tiin malsawmnain a'n thla a. 9 Chuongchun, Reuben thla hai, Gad thla hai le Manase hnam zâtve hai chun Israel thlahai chu Kanan rama Silo khuoa chun màksanin, Mosie kuoma LALPA thupêk angina an ram chan Gilead ram tieng chun an kîr nawk ta a. 10 Kanan ram Jordan thlang tienga um Gelilot hmun an hung tlung chun, Reuben thla hai, Gad thla hai le Manase hnam zâtve hai chun vadung kamah maichâm ropui le langsàr tak el an siem a. 11 Kanan ram bul tak, Jordan thlang tieng, Israel thlahai rama um Gelilot hmunah Reuben thla hai, Gad thla hai le Manase hnam zâtve haiin maichâm an siem ti thu chu Israel mi danghai kuoma chun an hung hril a. 12 Israel pung khawmhaiin an lo an hriet chun, anni chu do dingin Silo khuoah an hung tlân khawm a. 13 Thiempu Eleazar naupa Finehas chu Israel thlahai chun Reuben thla hai, Gad thla hai le Manase hnam zâtve hai umna Gilead rama chun an tir a. 14 Ama ruol chun Israel hnam tina lu tak nina chel seng mi sawm an tir sa bok a. 15 Reuben thla hai, Gad thla hai le Manase hnam zâtve hai kuomah Gilead rama chun an fe a, an kuomah, 16 "LALPA mi pungkhawmhai po poin, 'Hieng el hin ieng tin am Israel Pathien laka in ringna chu a'n phet ding a na? Iengtin am LALPA chu nghatsana helin, nangni ta dingin maichâm chu in insiem el a na? 17 Peor-a an thil suol thaw hman kha a huntawk ta vei leh! LALPA mihai chungah hripui an leng hiela chu, tu chen khom hin kha taka ei bawsietna kha ei la tlèng fai zo naw a ni si a. 18 Tu hin LALPA chu in nghatsan nawk an ta naw maw? Voisun hin LALPA lakah in hel chun, zînga hin Israel sûngkuo chungah lungsen a tih. 19 In ram hluo hi a porche a ni chun, LALPA ram sûng, LALPA biekbûk umnaah hung um unla, ram chu ei intlâng el ding a nih. Amiruokchu, LALPA kan Pathien maichâm ti lo maichâm dang hrim hrim siem zawngin LALPA lakah hel naw unla, keini lakah hel bok naw ro. 20 Zera naupa Akan-in hluihlawn thila thupêk a bawsiet lei khan Israel mipui po po chungah lungsenna a tla a ni naw maw? A suolna kha ama chauin a thipui naw kha' an ti a nih" tiin an hril a. 21 Reuben thla hai, Gad thla hai le Manase hnam zâtve hai chun Israel hnam tin luhai kuoma chun, 22 "LALPA ropui chu LALPA Pathien a nih. LALPA ropui, LALPA Pathien chun a hriet. Israelhai khomin hre raw hai se. Hi kan thilthaw hi LALPA laka helna le bawsietna a ni chun, voisun hin mi hlà dêr naw ro. 23 LALPA nghatsan tuma keini ta dinga pumraw inthawina amanih, bu le bâl thilhlân amanih le inremna thilhlân inhlànna dinga maichâm kan insiem a ni chun LALPA ngeiin kan chungthu ngaituo raw se. 24 A nih, mi hlà teu naw raw se! Nakie hin in thlahaiin kan thlahai kuomah, 'Nangni hin LALPA, Israelhai Pathien hi in hmang phâk vena ding iem a um a? 25 Nangni Reuben thlahai le Gad thlahai, LALPAN nangni le keini ramri dingin Jordan hi a siem a na, LALPAA hin chanpuol in nei ve hrim hrim nawh' la hung ti hlauh rawi an ta, kan thlahai chu LALPA ti nachang hre loin siem pal an tih ti inlauna leia fimkhur thu hlaah hi thil hi kan thaw a nih. 26 Hi maichâm kan siem hi pumraw thilhlân inhlànna ding amanih le inthawina ding amania kan siem a ni nawh. 27 Chuong nêk hmanin, nangni le keini chun LALPA chu a hmun thienghlima ngei chawibiekin, pumraw thilhlân le inthawina thilhlânhai chu ei inhlàn lem hlak a nizie eini le ei thlahai inkâra inchikna dinga kan thaw a nih. Chuongchun, nakie hunah in thlahaiin kan thlahai kuomah, 'LALPA-ah chan ieng khom in nei ve nawh' an la hung ti nawna ding a nih. 28 Hi thil hi a hung tlung pal hlauh a ni khomin, kan thlahai chun, 'En ta u, ei thlatuhai khan LALPA maichâm ang ang an siem hi. Hi maichâm hi pumraw thil inhlànna ding le inthawina inhlànna dinga an siem a ni nawh; nangni le keini inkâra hrepuitu dinga an siem a nih' an la hung ti thei ding thil ngaituoa kan thaw a ni lem. 29 LALPA chungah helin, LALPA chu voisun hin nghatsan nawng kan ta, a biekbûk hmaa LALPA ei Pathien maichâm ti ngot naw chu pumraw thilhlân le inthawina thilhlân dang dang hai inhlànna dingin maichâm dang siem naw top kan tih" an ta. 30 Thiempu Finehas le a hungpui Israel hnam tin luhaiin Reuben thla hai, Gad thla hai le Manase thla chanve hai thukhawchang an hriet chun an lawm hle a. 31 Thiempu Eleazar naupa Finehas chun Reuben thla hai, Gad thla hai le Manase thla hai kuoma chun, "LALPA lakah in lo hel nawzie le LALPA chu voisun hin ei kuomah a um ti ka hriet ta a, LALPA khomin Israelhai a hrem naw ding a ni chuh" a ta. 32 An inbiek zo chun thiempu Eleazar naupa Finehas le hotuhai chu Reuben le Gad thla hai umna Gilead-a inthok chun Kanan ram tieng an kîr nawk a, Israelhai kuomah an thu hawn chu an ripawt a. 33 An ripawt an hriet chun an lawm hle a, Pathien an inpâk a, Reuben le Gad thla hai umna hang rùn a, sukchimit vong ding ti thu hrim an hril ri ta nawh. 34 Reuben le Gad thlahai chun maichâm hmingah Ed an inbûk a, chu chu 'LALPA chu Pathien a nizie eini inkâra hrepuitu a nih' tìna a nih.
Joshua 23
1 LALPAN Israelhai chu an kawl le kienga hmèlmahai laka inthoka sawt rei muongna a pêk hnung chun Josua khom hung upain a tar ta hle a. 2 Josua chun Israel upa hai, thuoitu hai, rorêltu hai le hotu hai chu a ko khawm a, an kuomah, "Ka upa tain ka kum khom a lo tam ta hle a. 3 LALPA in Pathienin hieng laia hnamhai chunga nangni leia a thaw dânhai kha in hmu a, LALPA in Pathien chun ama ngeiin a dopêk chêu a ni kha. 4 Sak tieng Jordan vadung le thlang tieng Tuipui Lien chen inkâra chêng hnam ei hne tahai le ei la tukdol lohai umna ram chenin in ram chanpuola dingin ka ruot fel vong tah kha hre zing ro. 5 Anni chu in hmaa inthokin LALPA in Pathien ngei chun hnot suok vong a ta, in mithmu ngeiah nam dok tawl a ta, LALPA in Pathienin a tiem chêu ang khan an ram chu hluong in tih. 6 "Chuleiin, hrât takin um unla, Mosie dàn lekhabua chuong po po hi voi tieng amanih chang tieng amanih in pêtsan nawna dingin fimkhur takin zawm ro. 7 Nangni laia hnam la umhai leh hin inpolsop naw ro; an pathien hminghai lam naw unla, an pathien hming salin inkhâm naw unla, an rong bawl naw unla, an hmaah bokkhup bok naw ro. 8 Tuta chena in um ang hin, LALPA chu chel nghet tlat ro. 9 LALPA chun in hmaa hnam ropui le hrât tak tak hai a hnotsuokpêk chêu a, nangni hmaa thang thei voisun ni chen hin tu khom an um nawh. 10 A tiem tah angin LALPA chun in hmèlmahai a dopui chêu leiin nangni laia mi pakhat khomin a sâng tel in hnot zâm el a ni khah. 11 Chuleiin, LALPA in Pathien hi hmangai dingin fimkhur ro. 12 "Amiruokchu, LALPA chu in nghatsan a, hieng hnam tam tak, nangni laia la umhai leh hin inkeizap a, nuhmei pasala in innei tuo a, in inkoppui vai chun, 13 LALPA in Pathienin in hmaah hieng hnamhai hi hnotsuokpêk ta naw ni chêu ti hre chieng ro. LALPA in Pathienin a pêk chêu ram tha taka inthoka a sukchimit vong hma khat chu anni chu in ta dinga bil le châng, in ruongzâng ta dinga vuokna hmol, le in mit ta dinga hling hung ni lem an tih ti chieng takin hre ro. 14 "Tu hin leilung dàn angin kei chu ka liem ve ding a ni tah. LALPA in Pathienin in chungchâng thua thil tha a tiemhai po po a tlung kim naw pakhat khom a um nawh ti lungril le ngaituona po poin in hriet. A tiem taphot chu a hung tlung kim vong a, pakhat khom inkhêl a um nawh. 15 Amiruokchu, LALPA in Pathienin thil tha a tiemhai po po a hung tlung kim tah ang bok hin, LALPA in Pathienin hi ram tha tak a pêk cheua inthoka a sukbohmang vong hma khat chêu chun LALPAN thil tha lo in chunga hung tlung thei a hrilhai po po chêu khom kha la hung intlungtir a tih. 16 LALPA in Pathienin a thuthlung zawm dinga thu a pêk chêu chu bawse a, ama chu fesan a, pathien danghai rong bawl a, an hmaah in kûn vai chun, LALPA lungsenna chu in chungah inling a ta, ram tha tak a pêk cheua inthok hin sukbohmang nghal a ti chêu" a ta.
Joshua 24
1 Josua chun Israel hnam po po chu Sekemah a ko khawm a, Israel upahai, thuoituhai, rorêltuhai le hotuhai chu a'n kotir vong a, Pathien hmaa chun an hung inlang a. 2 Josua chun mi po po kuomah, "Hieng hin LALPA, Israel Pathien chun a hril: 'Tiena tlânga in thlatuhai, Abraham le Nahor pa Tera chen kha, Vadungpui khêl tieng an um a, pathien dang an biek hlak a. 3 Amiruokchu, in pu Abraham chu a umna Vadungpui khêla inthokin ka thuoi suok a, Kanan ram sûng po po-ah ka thuoi a, chi thla tam tak ka pêk a, Isak khom ka pêk a ni kha. 4 Isak-a inthokin Jakob le Esau ka pêk nawk a. Seir tlângram chu Esau chanpuol dingin ka pêk a, Jakob le a nauhai ruok chu Aigupta ramah an fe thla a. 5 "'Chun, Mosie le Aron ka tir a, Aigupta ram chu thil mak thawa ka hrem zo hnungin ka thuoi suok chêu a. 6 Aigupta rama inthoka ka thuoi suok chêu hnungin tuipui in va tlung a, Aigupta mihai chun in thlatuhai chu tawlailir le sakor chung chuong mihai leh Tuipui Sen chenin an hung hnot a. 7 Anni chun thangpuitu dingin LALPA an ko a, Aigupta mihai le nangni inkâra chun thimpui ka'n tlâktir a; chun, anni chu tuipuiin ka'n tuomtir a, a chim pil ta vong a. Aigupta mihai chunga ka thaw po po chu mit ngeiin in hmu vong a ni kha. Chu zoah thlalerah hun sawt tak in khawsa a. 8 " 'Chun, Jordan sak tienga um Amor mihai ramah ka thuoi tlung chêu a. An lo do chêu a, sienkhom in kutah ka pêk tawl a. In mithmua ngei ka sukbohmang tawl a, an ram ka lakpêk a. 9 Moab lal Zipor naupa Balak-in a do ding lai chêu khan tongsie inphurtu ding cheuin Beor naupa Balaam chu a ko a. 10 Amiruokchu, Balaam thu chu ka ngaithlâkpêk naw a, nangni mal a sawm ta lem hlauh chêu a, a kuta inthokin ka sansuok chêu a ni kha. 11 "'Chu zoah Jordan in kàn a, Jeriko in hung tlung a. Jeriko khuohai chun an lo do chêu a, chuong ang bokin Amor mi hai, Periz mi hai, Kanan mi hai, Hit mi hai, Girgas mi hai, Hiv mi hai le Jebu mi hai chun an do chêu a, sienkhom in kutah ka pêk tawl vong a. 12 In hmaah khuoingal hon ka tir a, in hmaah anni chu an lo hnot hmang a, Amor lal pahnihai ngei khom kha, in kawlhnâm le in thalngul leia zâm an ni nawh. 13 Chuongchun, in thaw sawl thak lo ram le nangni bawl ni dêr lo khawpuihai ka pêk chêu a, chu taka chun in um a; in chìng sawl khom ni lo grêp huon le oliv huona mi in fâk a ni hi' tiin. 14 Josua chun a hril pei a. "Chuleiin, LALPA chu ti unla, titakzet le indik takin a rong bawl unla, in thlatuhaiin Vadungpui râl le Aiguptaa an biek hlak pathienhai kha pei hawn vong unla, LALPA rong chauh bawl ro. 15 LALPA rongbawl hi tha lo awma hrie in um a ni chun, tu rong am in bawl ding, Vadung râla in pi le puhaiin an rong an bawl hlak pathienhai rong am, annawleh tuta in umna Amorhai rama an pathienhai rong lem am in bawl ding ti voisun hin thlang ro. Kei le ka sûnghai ruok hin chu LALPA rong a nih kan bawl ding" a ta. 16 Mipui chun, "LALPA Pathien màksana pathien danghai rong kan bawl chu thil hnai lo a nih. 17 LALPA kan Pathien ngei chu annawm keini le kan thlatuhai Aigupta bawia inthoka mi thuoi suok a, kan mithmu ngeia thilmak nasa tak thaw a, kan inzin sûng po po le lampuia hnam tam tak kan pal tlanghai laka khom mi huolhimtu chu. 18 LALPA chun kan hmaah hnam po po, chu rama um Amor-hai ngei khom chu, a hnot suok vong a nih. Chuleiin, keini khomin LALPA rong a nih kan bawl ding; ama chu kan Pathien a ni si a" tiin an don a. 19 Josua chun mipui kuomah, "LALPA rong chu in bawl thei ngùt dim maw! Ama chu Pathien thienghlim a na; ama chu Pathien thîkthu sie a nih. In helna le in suolnahai ngaidam naw nih. 20 LALPA chu nghatsan a, ram dang mi pathienhai rong in bawl vai chun, in chunga a that zing lai hin hung ngha lêt thut a ta, in chungah sietna intlunin sukbohmang a ti chêu" a ta. 21 Mipuihai ruok chun Josua kuomah, "Ni lo e, LALPA rong a nih kan bawl ding chu" an ta. 22 Josua chun, "LALPA rongbawl inthlang lem thua hrepuitu chu nangni ngei hi in nih" a ta. Mipui chun, "Ni e, hrepuitu kan nih" tiin an don a. 23 Josua chun, "Chuong a ni leh tu hin ram dang mi pathien umhai po po chu inthiel fai vong unla, LALPA, Israel Pathien kuoma chun in lungrilhai pe ro" a ta. 24 Mipuihai chun, "LALPA kan Pathien rong bawl kan ta, a thu zawm pei kan tih" an ta. 25 Chu ni chun mipuihai ta dingin Josua chun thuthlung a siem a, Sekema chun an zawm ding thupêk le dânhai chu a pêk a. 26 Hieng thupêkhai hi Josua chun Pathien Dânbu-ah a ziek thlâk a. Chun, lung lien tak a lâk a, LALPA hmun thienghlim bul saisaw kung hnuoia chun a phun a. 27 Mipui kuoma chun, "En ta u, hi lung hi ei thu mi hrepuitu ni raw se. LALPAN ei kuoma thu a hril po po kha hi lung hin a hriet vong a. LALPA lakah in ringum naw chun hi lung hi nangni kâra hrepuitua ngîr ding chu a nih" a ta. 28 Chu zoah Josua chun mipuihai chu anni chanpuol ram sengah a'n kîrtir a. 29 Chu hnunga chun Nuna naupa Josua, LALPA siehlaw chu kum za le sawm mi niin a thi a. 30 Gaza tlâng hmar tieng pang, Efraim tlâng rama ama chanpuol ramri sûng Timnat-sera hmuna chun an phùm a. 31 Josua dam sûng po le ama nêka dam sawt upahai, Israelhai ta dinga iengkim LALPAN a thawpêk dàn tonhriettuhai an la dam sûng po chun Israelhai chun LALPA rong an bawl hlak a. 32 Chun, Israel thlahaiin Aigupta rama inthoka Josefa ru an hung hawn tung chu Sekem khuoa hmun, Sekem pa Hamor nauhaia inthoka Jakobin tangka zaa ram a'n chawka chun an phùm a, chu hmun chu Josefa thlahai rochanin a hung um ta a nih. 33 Aron naupa Eleazar khom chu a thi a, Efraim tlâng rama ama puola hmun an pêk, a naupa Finehas rochung tlânga chun an phum a.
Judges 1
1 Josua thi hnung chun Israelhaiin LALPA kuomah, "Kan ta dinga Kanan mihai do dinga inthok hmasatu tak ding chu tu hnam am nîng a ta?" tiin an indon a. 2 LALPA chun, "Juda thlahai inthok suok hmasa tak raw se, a kutah ram chu ka pèk tah" a ta. 3 Juda thlahai chun an unau Simeon thlahai kuomah, "LALPAN a mi pèk rama chun Kanan mihai mi hang dopui unla, nangni khom in ram chanpuola um mihai chu dopui vèng kan ti cheu" an ta, chuongchun Simeon thlahai chun an fepui a. 4 Judahai chun an hang do a, Kanan mihai le Periz mihai chu LALPAN an kutah a pèk a, Bezek khuoah mi sîng khat an that a. 5 Kanan mihai le Periz mihai chu an tukdol lai chun Adoni-Bezek khom an hang hmu a, an bei a, 6 a tlân suok a, sienkhom an hnot zui a, an man a, a kutpui le kepui an tanpèk a. 7 Adoni-Bezek chun, "Lal sawmsari kutpui le kepui ka tanpèkhaiin ka dawkân hnuoiah ka bu mal tla an rût hlak a, ka thaw ang charin Pathienin a mi thungrul ve a ni tah hi" a ta. Ama chu Jerusalemah an thuoi a, chu taka chun a thi a. 8 Juda thlahai chun Jerusalem an hang bei a, an lâk a, khawpui chu kawlhnâmin an sàm a, an raw bok a. 9 Chu hnung chun tlâng ram le sim tieng le tlâk tieng pang tlâng thuta um Kanan mihai chu bei dingin Juda thlahai chu an fe thla a. 10 Hebron (Kiriat Arba an ti hlak bok) a Kanan mihai chu an va bei a, Sesai hai, Ahiman hai le Talmai hai chu an that a. 11 Chu taka inthok chun Debir khuo, kha hmaa Kiriat Sefer an ti hlak chu an va rûn a. 12 Kaleb chun, "Kiriat Sefer beia latú tù chu ka naunu a nuhmei dingin pêng ka tih" a ta. 13 Kaleb sangpa Kenaz naupa Othniel chun a lâk a, Kaleb chun a naunu Aksa chu nuhmeiah an neitir a. 14 Ni khat chu a pasal Othniel kuomah Aksa chu a hung a, a pa kuoma ram hni bel dingin a pasal chun a lo infui a. Chun, a sabengtung chunga inthoka Aksa a hung tum chun Kaleb-in, "Iem ka thawpèk thei ding che?" tiin a lo indon a. 15 Ama chun, "Thil hni che ka nuom a nih. Sim tieng ram i mi pèk ta si hin chu tuikhur khom hi mi pe sa law law rawh" a ta. Kaleb chun tuikhur chuonchung le tuikhur chuonhnuoi chu a pèk a. 16 Ken mi Mosie tarpupa thlahai chu Tûm khawpuia inthok chun Juda thlahai leh sim tienga Judai ram thlaler, Arad kawla chun an inson tung a. 17 Chun, Juda thlahai chu an unau Simeon thlahai leh an inthok suok a, Zefat khuoa um Kanan mihai chu an hang bei a, an khawpui an suksiet vong a. Chuleiin chu khawpui hminga chun Hormaa an inbûk a. 18 Juda thlahai chun Gaza le Askelon le Ekron khawpui, mania rambung nei seng chu an lâk bok a. 19 LALPA chu Judahai kuomah a um a, tlângrama chênghai chu an hnot hmang vong a, phairuoma chênghai ruok chun thîr tawlailir an nei leiin an hnot suok thei nawh. 20 Mosien thu a lo tiem tah angin, Hebron khuo chu Kaleb an pêk a, chu taka mi Anak naupa pathumhai chu a hnot suok a. 21 Benjamin thlahai ruok chun Jerusalem hluotu Jebu-hai chu an hnot suok naw leiin, Jebu-hai le Benjamin thlahai chu tu chen hin Jerusalemah an la chêng hmunkhat ta zing a nih. 22 Josefa sûngkuohai khom Bethel bei dingin an inthok suok a, anni chu LALPAN a umpui a. 23 Josefa sûngkuohai chun enthlatu ding Bethela chun mi an tir a (Bethel hming hmasa chu Luz a nih). 24 Enthlatuhai chun khaw sûnga inthoka hung suok mi pakhat hi an hmu a, a kuomah, "Khawpui sûng lûtna mi hril la, i chungah tha takin thawng kan tih" an ta. 25 Khawpui sûng lûtna chu a hril a, chuongchun kawlhnâmin khuo chu an bei a, chu mipa le a sûnghai ti chauh naw chu tu khom damin an hlà nawh. 26 Chu mipa chu Hit-hai ramah a lût a, khuo a siem a, a khaw hmingah 'Luz' a'n bûk a, tu chen hin chu hming chu a la put a nih. 27 Khuo hieng Bet San hai, Tanak hai, Dor hai, Ibleam hai, Megido hai le an khawpera chèng Kanan mihai chun a ramah um lui an tum tlat leiin Manase hnamhai chun an hnot suok tawl nawh. 28 Israelhai an hung hrât hnung khomin Kanan mihai chu sinthawa sor dingin an inumtir a, an hnot suok fai vong ta nawh. 29 Efraim hnamhai chun Gezer khuoa Kanan mihai chu an hnot suok naw a, Gezer khuoa chun anni lai an chèng ve ta lem a nih. 30 Zebulun hnamhai khomin Kitron le Nahalol khuoa Kanan mihai chu an hnot suok bik bok nawh; Kanan mihai chu sinthawa sor dingin anni lai an um ta zing a nih. 31 Aser hnamhai chun hieng Ako, Sidon, Ahlab, Akzib, Helba, Afek le Rehob khuoa umhai chu an hnot suok nawh; 32 hieng lei hin Aser hnamhai chu Kanan mihai lai an um ta lem a nih. 33 Naftalia hnamhai chun Bet-semes khuo le Bet-anat khuoa umhai chu an hnot suok nawh; chu rama um Kanan mihai lai chun an chèng ve a, Bet-Semes le Bet-Anat khuoa umhai chu sinthawa sorah an hmang ta lem a nih. 34 Amor mihai chun Dan hnamhai chu tlângram tieng an hnot tom vong a, phairuom tienga an hung tlâk thlàk an phal nawh. 35 Heres tlâng le Aijalon le Salbim khuoa hai chun Amor mihai chun thang an khaw nghet tlat a; amiruokchu Josefa sûngkuo an hung hrât pei hnung chun sinthawa sor dingin an hung hmang tah a nih. 36 Amorhai ramri chu Ainuvet Kawn (Akrabbim) a inthoka Sela le a khêl ram chen a nih.
Judges 2
1 LALPA vântirko chu Gilgal khuoa inthokin Bokim khuoah a hang fe a, an kuomah, " Aigupta rama inthokin ka thuoi suok cheu a, in pi le puhai kuoma inkhâm meua pêk ka tiem rama chun ka thuoi lût cheu a. Ka hril tah ang khan, in kuoma ka thuthlung kha bawse naw top ka tih. 2 Hi rama umhai leh hin thuthlung siem lo ding le an maichâmhai sukchimpèk vong dingin thu ka pêk cheu a, sienkhom ka thupêk in zawm nawh. Ieng leia hieng thil hi in thaw am a na? 3 Chuleiin, tuta inthok hin anni chu hnot suokpèk ta nawng ka ti cheu. In nàka suntu hling hung nîng an ta, an pathienhai chu in ta dingin châng nîng an tih" a ta. 4 LALPA vântirkoin chuong thuhai a hril zo chun Israel mipui chu inring takin an tap a. 5 Chu hmun hminga chun 'Bokim'b an inbûk a. Chu hmuna chun LALPA kuomah inthawina an inhlàn a. 6 Josuan mipuihai an tìntir hnung chun Israel thlahai chu mi tin mani chanpuol seng ram chu hluo dingin an fe dar a. 7 Josua dam sûng po le ama nèka dam sawt upahai, Israelhai ta dinga iengkim LALPAN a thawpêk dàn hretuhai an la dam sûng po chun mipuihai chun LALPA rong an bawl hlak a. 8 Nuna naupa Josua, LALPA siehlaw chu kum za le kum sawm miin a thi a. 9 Gaza tlâng hmar tieng pang Efraim tlâng rama chun ama chanpuol ramri sûng Timnat-Heres khuoah an phûm a. 10 Chuong suonhai po po khom chu an thlatuhai kuomah an fe zo ta a; chuonghai hnunga chun LALPA hre lo le Israelhai ta dinga a thilthawhai hre bok lo suon dang an hung um a. 11 Israel thlahai chun LALPA mithmuah thil suol an thaw a, Baal rong chu an bawl el ta a. 12 LALPA, an thlatuhai Pathien, Aigupta rama inthoka thuoi suoktu kha an nghatsan a, pathien dang, an kawl le kienga umhai pathien laia mi chu an zui a, chibai an bûk a. 13 LALPA chu nghatsan a, Baal le Astoretc hai rong an bawl leiin Pathien lungsenna chu an chok tho a. 14 Chuongchun, LALPA chu Israelhai chungah a lungsen a, anni rok hlaktu kuta chun pe suokin, an kawl le kienga um, an hmèlmahai kuoma chun a zor a, an hmèlmahai chu an ngam thei ta naw a. 15 LALPAN inkhâm meua a lo hril tah angin, râl do dinga an fèna taphotah LALPA kut chu anni chunga chun a se tieng zawngin a tla pei a, namen loin an beidong a. 16 Chuongchun, LALPAN rorêltuhai a ruotpêk a, chuonghai chun roktuhai kuta inthokin an hung san suok a. 17 Chuong sa khom chun rorèltuhai thu chu zawm nuom loin, pathien danghai lakah an uire a, anni chu an biek lem a, an thlatuhaiin LALPA thupêk an pom le zawm hlak ang khan thaw loin inrang takin an pètsan tah a nih. 18 An ta dinga rorêltu LALPAN a siempêk taphot kuoma chun LALPA chu a um a, nêksawrtu le sukrimsituhai hnuoia an inrûm pha leh LALPAN a lunginsiet tawl tlat si leiin, rorêltu dam sûng po chun an hmèlmahai kuta inthokin a san suok pei hlak a. 19 Amiruokchu, rorèltu a thi pha leh mipui an hnungtol nawk a, an thlatuhai nèka nasa lemin pathien danghai rong bawlin chibai an bûk a, an thil suol thaw chîng le lulul chu an ma chuong bok nawh. 20 Chuleiin, LALPA lung chu Israelhai chungah a sen ta hle a, "Hi hnamhai hin an thlatuhai kuoma thu ka pêk, ka thuthlung chu an bawsiet a, ka thu khom an ngâithlàk ta naw leiin, 21 keikhomin tuta inthok chu Josua thi hmaa ka hnot suok tah hnamhai ti bâk kha chu hnot suokpêk ta naw nîng. 22 Hieng Israel thlahai hin an thlàtuhaiin LALPA dàn an hraw ang khan an hraw ve ding le ding naw fiena dingin anni chu hmang tawl lem ka tih" a ta. 23 Chuleiin LALPAN chuong hnamhai chu Josua kutah pea hnot suok vong nghal el loin, a ramah a la'n umtir zing tawl a nih.
Judges 3
1 Kanan rama um Israelhai laia mi râl la do ngai dèr lohai fiena dingin LALPAN hnam thenkhat a rama chun a'n umtir a. 2 Israel thla suon thar, tuta hmaa indo dàn ieng khom la hre ngai dèr lohaiin râl bei dàn an inchûk theina ding chaua anni chu a'n umtir an nih. 3 Chuonghai chu Filistinhai lal panga hai, Kanan mihai po po, Sidon mi hai le Lebanon tlâng ram Baal-Hermon tlânga inthoka Hamat kawn chena inzar Hiv mihai chu an nih. 4 LALPAN Mosie hmanga an thlàtuhai kuoma thu a lo pèkhai kha Israelhaiin an zawm ding le ding naw hrietna ding le fiena dinga a'n umtir a nih. 5 Israel thlahai chu Hit mihai, Amor mihai, Periz mihai, Hiv mihai le Jebu mihai lai chun an um a. 6 Chuongchun, an innei pol a, an pathienhai rong an bawl a. 7 Israel thlahai chun LALPA mithmuah thil suol an thaw a, LALPA an Pathien chu an theinghil a, Baal le Astoret hai rong an bawl a. 8 Chuongchun, LALPA chu Israelhai chungah a lungsen ta hle a, anni chu Mesopotamia hmar thlang tieng ram lal Kushan-Risathaim kutah a zor a, a hnuoia chun kum riet an um a. 9 Israel thlahai chun LALPA an ko charin LALPA chun Israel thlahai chu sandamtu a hung siempêk a, chu mi chun a hung sandam a, ama chu Kaleb sangpa Kenaz naupa Othniel a nih. 10 LALPA thlarau chu a chungah a hung tlung a, Israelhai ro a rêlpêk a, râl bei dingin a'n thok suok a, LALPAN Mesopotamia ram lal Kusan-Rishathaim chu a kutah a pèk a, a hne a. 11 Chuongchun, ram chu Othniel a thi chenin kum sawmli sùng a ralmuong tah a nih. 12 Israel thlahai chun LALPA mithmuah thil suol an thaw nawk a. Chuonga thil suol an thaw lei chun LALPAN Moab lal Eglon chu anni nèka hrâtin a sie a. 13 Ama chun Amon mihai le Amalek mihai chu a'n pun khawm a, Israel thlahai chu an bei a, Tûm khawpuid chu an hluo a. 14 Israelhai chu Moab lal Eglon thu hnuoiah kum sawm le kum riet an um a. 15 Israel thlahai chun LALPA an ko nawk a, sandamtu dingin LALPAN Benjamin hnama mi Gera naupa Ehud, voikawlong chu a siempèk a, ama chu Israel thlahai chun Moab lal Eglon kuoma pêk ding sie an inchawitir a. 16 Ehud chun kawlhnâm ngei ton, tong chen vela sei a sut a, chu chu a malpui chang tieng puon hnuoiah a taivon sa a. 17 Moab lal Eglon chu sie a pêk a, ama chu mi thau tak el a nih. 18 Sie a pêk zo chun sie chawituhai leh an kîr nawk nghal a. 19 Sienkhom, ama ruok chu Gilgal khaw bula pathien lem lung an kerna hmuna inthok chun a kîr nawk a, "E khai, lalpa, thurûk hril ding che ka nei a nih" a ta. Lal chun, "To thiep ro khai" a ta, a bula ngîr po po chun an suoksan ta vong a. 20 Nipui chànga a chawl hadamna pindan chunghnunga ama khât chaua thung lal chu a va pan hnai a, "Pathienin i kuoma hril ding thu a mi'n cha a nih" a ta, lal chu a thungnaa inthok chun a hung tho a. 21 Ehud chun a kut voi tiengin a malpui chang tienga a kawlhnâm pai chu a phawi a, lal phinga chun a sun rak a. 22 A chemha chen a tlum a, a kawlhnâm chu a thau chun a hnaw ping a, kawlhnâm chu a phawi suok naw leiin a hnung tieng chen a dawt tlang a. 23 Ehud chu a suok a, pindan kot chu a khâr a, a kal tlat a. 24 A suok hnung chun a siehlawhai chu an hung a, pindan chu a lo inkal leiin thlan sukdeina pindanah lal chu a van thier ni dingin an ring a. 25 Sawt tak an nghâk hnung khoma pindan kotkhâr chu a hong ta si naw leiin chabi an lâk a, an hong a, an lalpa chu tuongah thi sain a lo inhlum dèr el a. 26 Chuonga an nghâk sùng chun Ehud chu a lo tlân hmang a, lung milem an serna hmun chu a pêl a, Seira-ah a tlân lût a. 27 Chu hmun a tlung phing leh, Efraim tlâng rama chun a tawtawrawt a mût a, Israel thlahai chu tlânga inthokin a kuomah an hung thla a, aman hma a thuoi a. 28 "Mi zui ro, in hmèlma Moab mihai chu LALPAN in kutah a pêk an tah" a ta, chuongchun an zui thlàk a, Moab panna Jordan kai chu an lâk vong a, tu khom an inkâitir phal nawh. 29 Chu ni chun Moab mi, mi hrât le awmkhau ngot khom sîngkhat vel an that a, tu khom a tlân suok hrim an um nawh. 30 Chu nia inthok chun Moab-hai chu Israelhai lakah an tlawm ta a, a ram khom kum sawmriet sung ralmuongin a um tah a nih. 31 Ehud zoa chun Anat naupa Samgar a hung inlang a, ama chun bawng hawlna thîr zum ringotin Filisitin mi zaruk a sun hlum a. Ama khom hi Israelhai san suoktu a nih.
Judges 4
1 Ehud thi hnungin Israel thlahai chun LALPA mithmuah thil suol an thaw nawk ta a. 2 Chuongchun, LALPA chun Hazora Kanan lal Jabin kutah anni chu a zor a. A sipai kawmandar chu Sisera a na, ama chu Haroset Hagoyim-a um a nih. 3 Ama chun thîr tawlailir zakuo a nei a, kum sawmhni sûng top Israel thlahai chu rawng taka a nêksawr leiin thangpuitu dingin LALPA an ko a. 4 Chuong laia Israelhai thuoitu chu Lapidot nuhmei, zawlnei Debora a nih. 5 Ama chun Rama le Bethel khaw inkàra Debora Tûm thing hmuna chun rorêlna hmun a'n din a, chu taka chun Israel thlahai chu a kuomah an ro inrêltir dingin an fe hlak a. 6 Ama chun Kedes-Naftali rama inthokin Abinoam naupa Barak chu a'n cha a, "LALPA, Israelhai Pathienin, 'Naftali thlahai le Zebulun thlahai laia mi sîng khat thuoi la, Tabor tlângah hang fe rawh. 7 Kison vadungah Jabin sipai kawmandar Sisera chu a tawlailir le a rawihai leh hung tir lût ka tih; chun anni chu ka pêk che' a ti a nih"tiin. 8 Barak chun a kuomah, "I mi fepui ding a ni chun fèng ka ta, i mi fepui naw ding a ni ruok chun fe naw nîng" a ta. 9 Debora chun, "A tha annawm, fepui mol ka ti che. Amiruokchu, i thilthaw vel dàn lei hin, hming thatna chu chang naw ti nih, LALPA chun Sisera chu nuhmei kutah a pêk lem ding a ni si a" a ta. Chuongchun, Debora chu Barak leh Kedesh-ah a fe a. 10 Chu taka chun Zebulun thlahai le Naftali thlahai chu an incha khawm a, mi sîng khat thuoiin Barak chu a'n thok suok a, Debora khom a fe ve a. 11 Chun, Ken mi Heber chu Ken mi bok, Mosie tarpupa Hobab thlahai laia inthokin a lo um hrang a, Kedes khaw kawl Zananima saisuo thing bula chun puon in a va kei a. 12 Abinoama naupa Barak chu Tabor tlângah a kâi ti Sisera an hril chun, 13 a thîr tawlailir zakuo le a kuoma um, Haroset Hagoyim-a um a sipaihai popo chu Kison vadunga chun a thuoi khawm a. 14 Chu phing leh Debora chun Barak kuomah, "Khai leh, inthok suok ta raw leh. Voisun hi LALPAN i kuta Sisera a pêk ni che a ni hi. I hmathuoitu chu LALPA a ni naw am a ni?" a ta. Chuongchun, Barak chu Tabor tlânga inthok chun a tum thla a, mi sîng khatin an zui a. 15 Barakin hma a nor phei lai chun Sisera tawlailirhai le a sipaihai po po chu LALPAN kawlhnâmin a tukdol vong a, Sisera chu a tawlailira inthokin a tum a, kein a tlân hmang ta dai a. 16 Barak chun tawlailirhai le sipaihai chu Jentailhai ram Haroset Hagoyim chen a hnot a, Sisera sipai po po chu kawlhnâmin a that a, dama hlà pakhat khom a nei nawh. 17 Sisera ruok chu Ken mi, Heber nuhmei Jael puon ina chun a tlân lût a. Hazor lal Jabin le Ken mi Heber sûnghai chu inrem zinga um an nih. 18 Jael chu Sisera hmuok dingin a hung suok a, a kuomah, "Ka lalpa, hung lût rawh, ti der naw rawh" a ta. Chuongchun, puon in sûnga chun a zui lût a, ama chun puon a'n khum a. 19 Sisera chun, "Lunginsiet takin tui mi hung pe raw khai, ka dang a châr êm el" a ta. Ama chun bawngnene siena bawm a hong a, a'n dawntir a, puon an khum nawk a. 20 Sisera chun, "Puon in kotkhàra khan ngîr la, 'Hi taka hin mi an um am?' tia an hung indon che chun, 'An um nawh' lo ti pei rawh" a ta. 21 Nisienlakhom, Heber nuhmei Jael chun puon in thlungna hèmkil hmol zum le tubo chu a lâk a, damtein a pan phei a, sawl êm êma a in lai chu a bekah hèmkil zum chun a hem tlang a, hnuoiah a hem bùr a, a thi ta a. 22 Barak chun Sisera chu a hung hnot pei a, lo hmuok dingin Jael chu a va suok a, a kuomah, "Hung raw khai, i mi zawngpa chu lo inhmutir ka ti che" a ta. Chuongchun a zui lût a, Sisera chu a bekah hèmkil inbûr ngura a thi saa lo zâl chu a hmu a. 23 Chu ni chun Israel thlahai chun Kanan lal Jabin chungah hnena an chang a. 24 Kanan lal Jabin chu an suksiet dèr hma khat chu Israelhai chun thâ an inthla hrim hrim nawh.
Judges 5
1 Chuongchun, chu ni chun Debora le Abinoam naupa Barak chun hi hla hi an sak a: 2 "LALPA chu inpâkin um raw se!Israel hotuhaiin hma an thuoi a, Inhawk takin mipuiin an zui. 3 "Lalhai, lo ngaithla unla, Hotuhai, in na lo sit ro; LALPA chu zâiin chawi ka ta, LALPA, Israel Pathien kuomah, Rimawi ka rem ding a nih. 4 "Aw LALPA, Seir tlâng pêl a, Edoma inthok i hung suok ni khan, Hnuoi chu inthinin, vân a tè a, Sumin ruo an sûrtir chur chur. 5 Sinaia khan LALPA hmaah, Tlânghai chu an inthin dur dur, LALPA, Israel Pathien hmaah. 6 "Anat naupa Samgar dam laiin, Jael dam lai ni ngeia chun, Lamlienhai chu rausana umin, Khuolzinhan lam kawi an hraw. 7 Israel rama khuohai chu, Hluo loin an ram zo a, An ram zo, an ram zo ie, Kei Debora ka chêt hma chun, Kei Israel ram nu ngei hi, Ka hung chêt ve hmà khat chu. 8 Pathien dang an biek charin, Kotsuoah râlin an hung nang. Israel mi sâng sawmli lai, Fei le phaw chawi an um nawh. 9 Israel thuoiituhai ka lainat ngei, Tlawmngaia zuituhai khom chu:LALPA chu inpâkin um raw se. 10 "Sabengtung vâr chunga chuong, Thungna innema inthunghai le, Nangni kea lawn pawl khomin, 11 Thal kâptuhai ri hriet phâk lona, Tuikhura an zâihla sak ri chu, In rêngin lo ngaithla ro khai:LALPA thil fel thaw thu inzawtin, Israel rama LALPA mi huoisenhan, Hnena an chang thu an hril a ni chu!"Chuongchun LALPA mipuihai chu, Kotsuoah inhawr khawmin, 12 "Debora har rawh, har rawh!Zâi hla remin hma thuoi rawh; Aw nang Barak, Abinoam naupa, Hung thoin hma hung thuoi la, Manhai chu salah thuoi rawh"Tiin an khêk dur dur a. 13 "Mi dang la um pohai chu, An thuoituhai leh an hung thla, Mi hrât tak mi beipui dingin, LALPA mihai an hung chim thla. 14 Amalek zungzàmhai chu, Efraim-a inthokin an hung a, Benjamin mihan an hung zui. Makir-a inthokin hotuhai an hung, Zebulun-a inthokin ziektuhai. 15 Isakar hotuhan Debora an zui, Isakar a hung, Barak khom a hung, Varuomah an zui thla pei. "Reuben khawzawla ruok chu, Lung awp inkâiin an um. 16 Ieng dinga ramriekhai lai, Ran chingtuhai rawl ringot, Ngaithla dinga in um am?A nih, Reuben biela mihai chu, Lungawp inkâiin an um. 17 "Jordan râl Gilead bielah, Gad hnamhai an um tok tok; Dan-hai hlakin long an nghâk a, An riebûk tuipui kamah, Aser-hai an inthung tok tok. 18 "Zebulun hnamhai ruok chun, Thi huomin thang an lâk a, Naftali-hai khomin thi an huom, An chêngna phul hmun sàngah. 19 "Lalhai an hung, an indopui, Tanak hmun Megido tuikhurah, Kanan lalhai leh an indo, Sienkhom tangka le râllâk, Ieng khom hawn kîr an nei nawh. 20 Vâna arasihai chenin, An lampuia inthok chun, Sisera chu an hung do a. 21 Vadung hlun Kison ngei chun, Anni chu a lèn hmang tah. Aw ka thlarau, hma tieng panin, Hrât takin kal chawi pei rawh! 22 Chu zoah sakor tlàn ri chu, A thûmin a thûm dur dur a, Sakor hrâthai an tlân puot puot. 23 Vântirko chun hieng hin a hril:Meroze chu tongsie inphur ro, A sûnga chènghai po po khom, LALPA chu thangpui lo a, LALPAN mi hrât a beinaah, A hung inthok nuom naw leiin. 24 "Puon ina chêng nu po po lai, Ken mi Heber nuhmei Jael chu, Nu vângnei chungchuong a nih. 25 Sisera'n tui a hni a, Bawngnene a lo pêk a, Mi tha no ngei ela chun, Bawngnene khal a lo pêk. 26 Puon in hèmkil a lâk a, Chang tieng tubo a chawi a, Sisera lu a hem hawp a, A bekah a hem tlang pùr. 27 A ke bulah a bok ruop a, Chu chun thiin an hlum ruou. 28 "A nu'n zawngdaikal awngah, Sisera hung kîr ding a lo thlîr a, 'Iem a ta a tawlailir a hung kîr intak?Ieng leia a muongchang am a na?'Tiin a'n don vel ruoi a. 29 Anni laia nu var tak chun, Ama zawna siem bok chu, Hril nonin a lo don a: 30 'Râllâk sum insem khop ding, Nunghâk pahni bêk hawn ding, Sisera râllâk ding puon ze mawi, Rong chi hrang hranga chei, Rîng bât ding puon zep mawi, An hmu naw lei amani ding maw?' 31 "Chuong ang tak chun aw LALPA, I hmèlma po po chu ram raw se!Nangma hmangaituhai ruok chu, Ropui taka hung suok hlak, Zîng nisa angin var raw se!"tiin. Chuongchun, a ram chu kum sawmli sûng râlmuongin a um a.
Judges 6
1 Chuongchun, Israel thlahai chun LALPA mithmuah thil suol an lo thaw nawk ta a, LALPA chun Midianhai kutah kum sari a pêk suok a. 2 Midianhaiin an suknomnat nasa êm leiin Israelhai chun tlâng kak kâra hai, pûka hai le kula hai chun hmun an khuor a. 3 Israelhaiin thlai an chìng charin Midianhai amanih, Amalekhai amanih le sak tieng mi tuhai amaniin an hung rûn zie a. 4 An rama chun an inkul a, Gaza chenin an thlaihai an suksiet a, Israel rama thil to rêng rêng le an beram hai, bawng hai le sabengtung hai chenin hlà hrim an nei nawh. 5 An ran ruol le puon inhai leh khàu hon ang elin an hung phul a, anni le an sanghawngseihai chu tiem sèng ruol khom an ni nawh; a ram chu sukram dingin an hung rûn hlak a nih. 6 Chuonga Midianhaiin an sukrethei êm leiin Israelhai chun thangpuitu dingin LALPA an ko a. 7 Midianhai leia Israelhaiin LALPA an ko nawk chun an kuomah zawlnei a hung tir a. 8 Zawlnei chun, "LALPA, Israelhai Pathien chun hieng hin a tih: 'Aigupta bawia inthokin ka thuoi suok cheu a, 9 Aiguptahai kuta inthok hnûk thlain, a nêksawrtu cheu po po kuta inthoka san suokin, anni chu in hmaah ka hnot suok a, an ram ka pêk cheu a. 10 'Kei hi LALPA in Pathien chu ka na, hieng in umna ram neitu Amor mihai pathien hi be naw ro' ka ti a, sienkhom ka thu in pom si nawh' a tih" tiin a hril a. 11 Chun, LALPA vântirko chu Ofra khuoah a fe a, Abiezar mi, Joasa saisuo thing bula chun a thung a, Joasa naupa Gideon chun Midianhai hmu thei lo dingin grep sawrna khura chun bu a lo chìl a. 12 LALPA vântirko chu a kuomah a hung inlàr a, "Nang mi hrât le huoisen, LALPA chu i kuomah a um" a ta. 13 Gideon chun, "Aw pu, LALPA kan kuomah a um si chun, iengtiziea hienga kan chunga thil a tlung si am a na? Kan thlatuhai khan LALPAN Aiguptaa inthokin a mi thuoi suok thu an hril chânga a thil mak thaw an mi hril zozàihai kha khaw lam iem a chang zo an ta a? Tu hin chu LALPAN a mi nghatsan dèr ta a, Midianhai kutah a mi pêk an ta hi" a ta. 14 LALPA chu ama tieng a hung ngha a, a kuomah, "I hrâtna hin fe la, Israelhai chu Midianhai kuta inthokin va san suok rawh. Ka tir che an naw maw?" a ta. 15 Gideon chun, "Ieng tin am Israelhai chu sandam thei telul ka ta? Kan sûngkuo hi Manase thlahai lai khom a che thei naw tak kan ni a, kei hlak hi ka unauhai laia a chîn tak ka ni nawk bok si" a ta. 16 LALPA chun, "I kuomah ka um ding annawm; Midianhai chu a ruolin hem thlu vong i tih" a ta. 17 Gideon chun, "I mit ka tlung ta rau rau si hin chu, a mi betu hi nang ngei i nih ti hrietna ding inchikna mi pe rawh. 18 I hmaa ka thil inhlân ding chawia ka hung kîr hma khat chu hi taka hin lunginsiet takin mi lo la umpêk zing rawh" a ta. LALPA chun, "I hung kîr nawk hma khat chu lo nghâk ka ti che" a ta. 19 Gideon chu inah a lût a, kèl te le beiphit kilogram sawm, chol thang loin a hung buotsai a. A sa chu leipupah a sie a, sa tui hâng chu bela hung chawiin, saisuo thing hnuoia chun a hung inhlàn a. 20 Vântirko chun a kuomah, "Sa le chol thang lo bei kha la la, hi lung chunga hin sie la, a tui hâng ruok kha chu bun thla rawh" a ta. 21 Chuong ang chun a thaw a. LALPA vântirko chun a hmol chawi lai hmorin sa le chol thang lo bei chu a hang tawk a, lunga inthok chun mei a hung suok a, sa le chol thang lo bei chu a kâng ral ta vong a. Chun, LALPA vântirko chu a bo ta dai a. 22 LALPA vântirko a nih ti Gideon-in a hung hriet chun, "Aw, LALPA Chunghnungtak, hlak chu hmaisana ngei LALPA vântirko ka hmu a lo ni zinga!" a ta. 23 LALPA chun a kuomah, "Thlamuong takin um rawh. Ti naw rawh; thi naw ti nih" a ta. 24 Chu hmuna chun Gideon-in LALPA ta dingin maichâm a siem a, Jehova Shalom a'n bûk a, chu chu tu chen hin Abiezar mihai khuo Ofra-ah a la um zing. 25 Chu zân vèk chun LALPAN a kuomah, "I pa bawngchal le bawngchal dang kum sari mi chu kei la, i pa Baal maichâm sukchim vong la, a sîra Asera lem thing hi phûr thlu bok rawh. 26 Hi hmun sânga hin LALPA i Pathien ta dingin maichâm nghet tak indin la, Asera lem thing i phûr thlùk kha hmangin bawngchal pahnina chu pumraw thilhlânah inhlàn rawh" a ta. 27 Gideon chun a siehlaw sawm thuoiin LALPAN a hril ang tak chun a thaw a. A sûnghai le a khaw mihai chu a ti leiin sûna nèkin zânah a thaw lem a. 28 A khaw mihai zîng tieng an hung tho chun, Baal maichâm chu sukchimin a lo um a, a bula Asera lem thing khom phûr thlûkin a um bok a, maichâm bawl thar hlol chunga chun bawngchal pahnina chu inhlànin an hmu a. 29 "Tu thaw tak am an ta ding maw?" an inti sup sup a. Fîmkhur taka an hang dap vel hnung chun, "Joas naupa Gideon thaw a lo ni zing annawm!" an ti ta a. 30 A khaw mihai chun Joas kuomah, "I naupa hung thuoi suok rawh. Baal maichâm a sukchim a, a bula Asera lem thing a phûr thlûk leiin a thi ngei ding a nih" an ta. 31 Joas chun ama hung khingtuhai po po kuoma chun, "Baal chu in tan ding a ni maw? Ama chu in hum tum a ni? Tu khom a tantu taphot chu zîng tieng la la hin sukhlum ding a nih. Baal chu pathien a ni takzet chun, a maichâm sukchimtu chu aman khing raw se" a ta. 32 'Baal-in khing raw se' a ti leiin chu ni chun Gideon hming lemah 'Jerub-Baal' tiin an inbûk a, Baal maichâm a suksiet leiin. 33 Chun, Midian hai, Amalek hai le khaw sak tieng mihai chu thangruolin Jordan an hung kàn a, Jezreel phairuomah an inkul a. 34 LALPA Thlarau chu Gideon chungah a hung tlung a, a hnung zuitu ding Abiezar mihai ko khawmna dingin tawtawrawt a hang mût a. 35 Manase-hai kuomah mi an intlàntir a, anni khom chun an hung pan khawm a. Aser-hai, Zebulun-hai le Naftali-hai khom a'n cha khawm a, anni khomin an hung fin a. 36 Gideon chun Pathien kuomah, "I hril tah anga ka kuta Israelhai hi i sandam ding a ni chun, 37 ngai ta, hrizawlah beram hmul sieng ka ta, beram hmula chun daidaw a lo um a, a vela hnuoi po po chu a hul vong si chun, i hril angin, keima kut hmangin Israelhai hi i sandam ding a nih ti hre thei ka tih" a ta. 38 Chuong ang chun a lo um ngei a, zîngkàr inhma takin a tho a, beram hmul a hang sawr chun tui no khat zet a sawr suok el ta a. 39 Chun, Gideon chun Pathien kuomah, "Ka chungah lungsen naw rawh. Voi khat bêk hang hril nawk ka tih. Lunginsiet takin voi khat chau bèk beram hmulin mi la'n fietir nawk rawh. Tuta tum hin chu beram hmul chauh hul sien, hnuoi chu daidawin hu dup thung raw se" a ta. 40 Chuong ang tak chun Pathienin chu zân chun a hung thaw a, beram hmul chauh chu a lo hul a, hnuoi chung chu daidawin a hu dup ta thung a.
Judges 7
1 Zîngkàr chun Jerub-Baal (chu chu Gideon) le a mihai chu Harod tuikhur bula chun an inkul a. Midianhai chu an umnaa inthoka hmar tieng ruom More tlâng thuta chun an inkul ve a. 2 LALPA chun Gideon kuomah, "I kuta Midianhai ka pêk ding che a ni si chun mi i hau taluo. Chuong naw chun Israelhaiin, 'Keini kut ngeia insandam kan nih' mi tikhum hlauh rawi an tih. 3 Chuleiin, mipuihai hriet ngeiah, 'Tu khom ti le inthin taphot chu Gilead tlânga inthok hin kîr nawk raw hai se' tiin puong rawh" a ta. Chuongchun, mi sîng hni le sâng hnih an kîr a, sîng khat an la um a. 4 Sienkhom, LALPA chun Gideon kuomah, "Mi an la tam taluo rop. Vadungah thuoi thla vong la, keiin thlierpêk ka ti che. Keiin, i kuoma hung ding ka ti po hung an ta, hung lo ding ka ti po kîr nawk raw se" a ta. 5 Gideon chun a mihai chu vadungah a thuoi thlâk a. Chu taka chun LALPAN, ui anga leia tui a lieka liek taphot chu sie hran la; kûna thingthia tui dît taphot hai chu sie hrang bok rawh" a ta. 6 Kut phaa mi tui a lieka liek mi zathum an um a, mi dang po chu kûna thingthia tui dît vong an nih. 7 Chuongchun, LALPAN Gideon kuomah, "Mi zathum, kuta tui luoka liekhai po kha hmangin ka sandam ding cheu a na, Midianhai hi i kutah ka pêk ding a nih. Mi dang po po chu an in tieng inkîrtir nawk vong rawh" a ta. 8 Gideon chun Israel mi zathum ti chauh naw chu an in tieng a tirkîr vong a, tawtawrawt le fâk ding an chawihai ruok chu mi zathum chun an kol a. Midianhai chu an hnuoi ruoma chun an inkul a. 9 Chu zân chun LALPAN Gideon kuomah, "Tho la, an inkulna hmunah tum thla rawh, anni chu i kutah ka pêk ding a nih. 10 Amiruokchu, zu fe i ti chun i siehlaw Pura le hin an inkulnaa chun zu fe phot unla; 11 chuongchun an thu hril hrieng i ta, chu chun i kut sukhrât a ta, an inkulna chu zu bei ngam nghal i tih" a ta. Chuongchun, a siehlaw Pura le chun an inkulna tontira râl vênghai umna chu an zuk tlung a. 12 Midian hai, Amalek hai le khaw sak mihai chu ruoma chun khau intam ang topin an lo um khup el a, an sanghawngsei ringot khom tiem sèng lo tuipui kama tieu anga tam an nih. 13 Gideon a zuk tlung lai chun mi pakhat hin a ruolpa chu a mang a lo hril a: "Ngai ta, mang ka lo nei a, barli bei tlang hi Midianhai kula hin a hung inhlum thla a, puon inah a'n hlum lût a, a del chim a, a del pêr vong el a" a ta. 14 A ruolpa chun, "Chu chu Israel mi Joas naupa Gideon kawlhnâm naw chu thil dang ni naw nih. Pathienin Midianhai le an sipaihai po po hi a kutah a pêk tah a ni chuh" a ta. 15 Mang le a hrilfiena thu Gideon-in a hriet chun Pathien a chawibiek a. Israelhai inkulna hmun tieng chun a kîr nawk a, "Tho ro le khai, LALPAN Midian sipaihai chu in kutah a pêk tah a nih" a ta. 16 Chuongchun, mi za thum chu pawl thumin a siem a, an rêng chun tawtawrawt le bêl ruok, a sûnga meiser sie sa chu a pêk seng a. 17 Ama chun an kuomah, "Mi en unla, ka thaw ang ang hin in thaw ve pei ding a nih. Kul hmatawng tak ka tlung pha leh, ka thaw ang angin hung thaw seng ro. 18 Kei le ka kuoma um po poin tawtawrawt kan mût pha leh, kil tina inthok khomin tawtawrawt lo mût ve unla, 'LALPA ta ding le Gideon ta dingin' tiin khêk seng ro" a ta. 19 Gideon le a kuoma um mi zahai chun zân ril hma thet, diuti an inthlàk zo charin an kul tlâng chu an tlung a, an tawtawrawt chu an mût a, an bel chawi chu an vuok koi a. 20 An pawl danghai khom chun tawtawrawt an mût a, an bèl chawi chu an vuok koi a, voi tiengin meiser an chawi a, chang tiengin tawtawrawt an chawi a, "LALPA le Gideon kawlhnâm" tiin an khèk dur dur a. 21 Hmêlmahai bûk huol tuok chun mani hmun sengah an ngîr a, Midianhai chu thlabàra khêkin an tlànsie hum hum a. 22 Tawtawrawt za thum chu an hang mût tuor tuor a, kul sûnga umhai chu LALPAN anni le anni kawlhnâmin a'n sattir a. Sipaihai chu Zerera tieng Bet-Sita chena tlân an um a, Tabat bula Abel Mehola ramri chen tlân tlung an um bok a. 23 Israel thlâ Naftali hai, Asera hai le Manase hai chu an biel senga inthok chun Midianhai hnot dingin an hung pung khawm a. 24 Gideon chun Efraim tlâng ram po poah, "Hung thla unla, Midianhai hi hung bei unla, Jordan vadung le Beth-bara va dung an kàn ding lo inchàn ro" tiin thu a thon a, mi a'n tlântir a. Chuongchun, Efraimhai chu an hung pung khawm a, Bet-Bara chenin Jordan vadung suka an lo inchân a. 25 Midian lal pahnih, Oreb le Zeeb chu an man a, Oreb chu Oreb lung hmunah an that a, Zeeb chu Zeeb grèp sawrna khurah an that bok a. Midianhai chu an hnot a, Oreb le Zeeb lu an lâk chu Jordan vadung râla um Gideon kuoma chun an hung chawi a.
Judges 8
1 Chun, Efraim-hai chun Gideon kuomah, "Iengtiziea hienga hi i mi thaw am a na? Midianhai i do ding khan ieng dinga i mi ko ve naw am a na?" an ta, an suosal nasa hle a. 2 Ama chun, "Nangni thilthaw le hrilkhi chun ka thilthaw ve hi ieng khom a ni nawh. Abiezar-hai grèp hmin lo lai nèkin Efraim-hai grèp lo hmai chu a tha lem dai an naw maw? 3 LALPA chun Midianhai lal Oreb le Zeeb hai chu in kutah a'n hlàn a. Nangni leh iem tekhi tlâk ka nih?" a ta. Chu phing leh an lungsen chu a rè tah a. 4 Gideon le a kuoma mi za thumhai chun Jordan vadung an zuk tlung a, an kàn a, chàu ta hle hai sienkhom Midianhai chu an hnot pei a. 5 Sukot khuoa mihai kuoma chun, "Ka sipaihai lunginsiet takin beipèr pe ro khai. An chau ta hlea chu Midianhai lal Zeba le Zalmuna hai chu ka la hnotpui pei tum si a" a ta. 6 Sukota khaw hotuhai ruok chun, "Zeba le Zalmuna hai chu i kuta um an ni ta'm a ni? Ieng leiin am i sipaihai chu bei kan pêk ding?" an ta. 7 Gideon chun, "Aw leh, chu lei tak chun, LALPAN Zeba le Zalmuna hai ka kuta a mi pêk pha chu thlalèr hling le dai hlinghai chun in taksa la sun thlèr neng nung ka tih" a ta. 8 Chu taka inthok chun Peniel-ah a hang fe a, a hni ngai bok chu a hang hni a, sienkhom Sukot mihai ang bokin an lo don a. 9 Chuongchun, Penielhai kuoma chun, "Hnena changa ka hung kîr nawk pha leh hi kul hi hung sukchim ka tih" tiin a hril bok a. 10 Zeba le Zalmuna chu Karkor-ah an sipai sîngkhat le sângnga leh an inkul a, chuonghai chu khaw sak sipai hunghai laia la dam um sun chu an nih, kawlhnâm chawi mi nuoi khat le sîng hni chu an thi ta si a. 11 Noba le Jogbeha sak tienga um ran vêngtuhai hraw hlak lam hluia chun fein, Gideon chun inring lawk dêr loa lo um sipaihai chu a hang bei thut a. 12 Midianhai lal pahnih, Zeba le Zalmuna hai chu an tlànsie a, sienkhom a hnot a, a man ve ve a, an sipaihai po po chu a tukdol vong a. 13 Joas naupa Gideon chu indonaa inthok chun Heres kawnah a hung kîr thla a. 14 Sukot mi tlangval pakhat chu a man a, thu an don a, Sukot khuoa an hotuhai le upahai hming chu an ziektir vong a, an rêngin sawmsari le pasari an nih. 15 Chun, Sukot mihai kuoma chun a hang fe a, "Zeba le Zalmuna hi en ta u, hieng mihai hi annawm, 'Zeba le Zalmuna hai i kuta um ta ang ziezànga i mi chauhai beipèr kan hang pêkna san ding kan hriet nawh!' tia in mi ti-elna hai kha!" a ta. 16 A khaw upahai chu a man a, Sukot mihai mithmuah thlalèr hling le dai hlingin a hrem a. 17 Chun, Peniel khaw kul chu a sukchim a, a khaw mihai chu a that a. 18 Gideon chun Zeba le Zalmuna kuomah, "Tabor tlânga in mi thathai kha mi ieng ang mi am an ni a?" tiin a'n don a. Anni chun, "Nangma ang char, lal nau hmèl put vong an nih" an ta. 19 Gideon chun, "Khanghai kha ka unauhai, ka nu sula inthoka pieng ve ngei an ni kha. An hringna lo hlà chu ni unla, LALPA hring zing hmingin, in hringna ka hlà ve awm vei leh!" a ta. 20 A nau upa tak Jether kuoma chun, "That tawl raw leh" a ta. Jether chu naupang a la ni leiin a ti a, a kawlhnâm a phawi ngam naw a. 21 Zeba le Zalmuna chun, "Nang kha hung la, mi hung that ta la; pa le pa chu ei inbei ding annawm" an ta. Gideon chu a tho a, Zeba le Zalmuna chu a that a, an sanghawngsei nghawngor khom a lâkpèk a. 22 Chuongchun, mihai chun Gideon kuomah, "Midianhai lakah i mi san suok leiin kan chungah nangin ro rêl ta rawh, i nauhai le i tuhai chen khom rorêltuah um raw hai se" an ta. 23 Gideon ruok chun, "In chungah ro rêl naw nîng, ka nauhai khomin rêl naw ni hai; LALPAN in chungah ro rêl lem a tih" a ta. 24 Gideon bokin an kuomah, "Thil pakhat ruok chu hni cheu ka nuom: mi tinin in râllâk nabe mi pe seng ro" a ta. (Ismael thlahai chun rangkachak nabe be an ching hrim a nih. ) 25 Anni chun, "Pe mol kan ti che" an ta, puon an pha a, mi tinin an râllâk nabe chu an dêng khawm ta seng a. 26 Rangkachak nabe a hni an pêk khawm po po rikzie chu kilogram sawmhni vang a na, chu taka chun Midian lalhaiin incheina man tam an be le or hai, khaidiet an hli hai, puon senduk an silhai, sanghawngsei rînga an inortirhai chu tiem sa lo a nih. 27 Chuong rangkachaka inthok chun Gideon-in thiempu zakuo Efod a siem a, a umna khuo Ofra-ah a sie a, chu chu Israel mihai chun an biek a, an Pathien lakah uire phanain an hmang a, Gideon le a sûngkuohai ta dinga châng a hung inchang ta a. 28 Chuong ang chun Midianhai chu Israel thlahai hmaah tukdolin an um a, an lu an ling nawk thei ta ngai nawh. Gideon dam sûng chun ram chu kum sawm li sûng ralmuongin a um a. 29 Chun, Joas naupa Gideon chu a ina um dingin a kîr nawk a. 30 Nuhmei a hau leiin nau pasal khom sawmsari a nei a. 31 A hmei, Sekema um khomin nau pasal a nei a, a hming chu Abimelek a nih. 32 Joas naupa Gideon chu tar kuna damin a thi a, chuongchun Abiezar mihai khuo Ofra-a chun a pa Joas thlànah an phum ve ta a. 33 Gideon a thi charin Israel thlahai chu Baal lakah uirein, Baal-Berit chu pathienah an biek el ta a. 34 Israel thlahai chun sîr tina um an hmèlmahai po po laka san suoktu LALPA an Pathien chu an hriet zui ta naw a, 35 Israelhai ta dinga theitawp suoa thil tha po po thawtu Jerub-Baal sûngkuohai chunga khom ngilneina an insuo zui chuong tah bok nawh.
Judges 9
1 Jerub-Baal naupa Abimelek chu Sekem khuoa a nu tahai kuomah a fe a, a puhai sûngkuo po po kuomah chun, 2 "Sekem mihai kuomah, 'Jerub-Baal nauhai po po mi sawmsarihaiin in chunga ro an rêl am tha in ti lem an naw leh mi pakhat chauin?' ti indon ro. Kei hi in thisen inzompui ka nih ti hre zing bok ro" a ta. 3 A nu tahai chun Sekem khuoa mi po po hrietah chuong thu chu an hril a, "Ama hi kan unaupa a nih" an ti lei chun Abimelek chu zui nuomna lungril an hung put ta a. 4 Baal-Berit tempula inthokin tangka shekel sawmsari an pêk a, chu chun mi hmangna bo le tawrot tak tak a ruoi a, chuonghai chun a hnung an zui a. 5 Chun, Ofra khuoa a pa inah a fe a, Jerub-Baal nauhai, ama unauhai ngei sawmsari chu lung pakhat chungah a that vong a. An mi tlum tak Jotham ruok chu a lo inbi hmang leiin a him a. 6 Chuongchun, Sekem khuo le Beth Milo khuoa mi po po chu Sekem lungphun bula saisuo thing lien hnuoia chun an hung a, Abimelek chu lalah an siem a. 7 Chu thu Jothamin a lo hriet chun Gerizim tlâng sîpah a hang ngîr a, rawl inring taka khêkin, "Nangni Sekem khuoa mihai, ka thu hi ngaithla unla, Pathienin nangni thu khom ngaithlàng a tih. 8 Voi khat chu lal thlang tumin thing po po an pung khawm a. Oliv thing kuoma chun, 'Kan lalah nang thang rawh' an ta. 9 Oliv thing chun, 'Pathien le mihriemhai ka chawimawi thei phàna tak ka thau hi suoksanin thing chunga lalah ka um ding maw?" a lo tipèk a. 10 Thinghai chun theichang kuomah, 'An leh, nang hung la, kan lalah hung thang el rawh' an ta. 11 Theichang chun, 'Ka ra thlum tak le inhnik tak hi suoksanin thing chunga lalah ka um ding maw?" a lo ti pêk nawk a. 12 Thinghai chun grèp kung kuomah, 'Chuong an leh nang hung la, kan lalah hung thang el rawh' an ta. 13 Grèp kung chun, 'Pathienhai le mihriemhai suklawmtu ka uoiin hi suoksanin thing chunga lalah ka thang ding maw?' a lo tipèk nawk pei a. 14 A tawpah thinghai chun hling kuomah, 'Hung la, kan lalah hung thang el rawh' an ta. 15 Hling chun, 'Lala hriek nàl in mi nuom takzet chun ka buk hnuoia hin hung ro, in ni naw ruok chun ka buk hlinga inthokin mei hung suok a ta, chu chun Lebanon sidar thing chen khom kâng fai vong a tih' a ta. 16 "Tu hin ka thu hi ngaithla ro. Lal dinga Abimelek in thlang khan indik tak le ti tak zeta in thaw a ni? In chunga Gideon-in a thawpêk cheu ang phuin, ama hriet zingna le inzàna dingin a naupa Jerub-Baal le a sûngkuohai chungah ieng am in thaw ve a? 17 Midianhai kuta inthoka san suok ding cheuin ka pa khan a hringna chàn huomin in ta dingin a lo bei a nih ti hre zing ro. 18 Voisun ruok hin chu ka pa sûngkuohai chungah helin, lungphêk pakhat chungah a nau pasal sawmsarihai chu that sienkhom, in unaupa a ni lei ringotin a bawinu naupa Abimelek chu Sekem khaw mihai chunga lalah in lo siem ta hi. 19 Tuta Gideon le a sûngkuohai chunga in thaw hi indik tak le titakzeta in thaw a ni chun, Abimelek chunga hin in lung awi sien, ama khom nangni chungah a lung awi raw se. 20 Chuong chu a ni si naw chun, Abimeleka inthoka mei suok chun Sekem le Bet Milo mihai po po hi kâng hmang sien, chu chu a ni si naw leh Sekem le Bet Milo mihaia inthoka mei suok chun Abimelek chu kâng hmang ve thung raw se" a ta. 21 Jotham chun a unaupa Abimelek chu a ti leiin Beer-ah a tlân a, chu taka chun a um ta zing a. 22 Abimelek chu Israelhai chungah kum thum a'n lal a. 23 Pathienin Abimelek le Sekem khaw mihai inkârah thlarau suol a'n tlâktir a, a khaw mihai chu Abimelek chungah dawhain an che a. 24 Jerub-Baal nauhai sawmsari rawng taka Abimelekin a that leia a chunga le a unauhai that dinga a kut lo sukhrâttu Sekem khaw mihai chungah phuba lâk a ni theina dinga chuong thilhai chu Pathienin a thaw a nih. 25 Chuongchun, ama khingtu Sekem khaw mihai chun mi a hung taphot lambuna lo suomtu dingin tlâng sîpa chun mi an sie a, chu thu chu Abimelek kuomah an hril a. 26 Ebed naupa Gaal chu a unauhai leh an hung inthok a, Sekem khuoah an lût a, Sekem khaw mihai chun an lo inhnempui hle a. 27 Chun, grèp huonah an fe a, an lo a, an chîl a, an pathien tempula chun kût an hmang a. 28 Faa an dawn lai chun Ebed naupa Gaal chun, "Tu am a na Abimelek in ti chu? Sekem khom chu tu am a na, chuonga a hnuoia ei hang kûn el ding chu? Jerub-Baal naupa an naw maw? Zebul hi a kaiza vêngtu a ni naw am a ni? Sekem pa Hamor mihai rong bawl lem ro. Ieng leiin am Abimelek rong chu ei bawl ding? 29 Hieng mihai hi ka thu hnuoia um ni hai sien chu aw, Abimelek kuomah, 'I sipai po po leh hung inthok rawh' ting ka ta, ka lo intlawm vong el ding a ni si a" a ta. 30 A khaw rorêltua um Zebul-in Ebed naupa Gaal thu hril a lo hriet chun a lung a sen hle a. 31 Arûkin Abimelek kuomah mi a tir a, "Ebed naupa Gaal le a unauhai chu Sekemah an hung a, a khaw mihai i laka helpui tumin an infuipor a nih. 32 Chuleiin, i mihai leh a zân a zànin hung unla, phûlah lo inchàn ro. 33 Zîng tieng nisa suok charin khuo chu hung bei unla, Gaal le a mihaiin do ding chea an hung suok pha leh i nuom ang angin lo thaw tawl rawh" tiin thu a'n cha a. 34 Chuongchun, Abimelek le a sipai po po chu a zân a zànin an hung inthok a, pawl lia inthein Sekema chun arûkin thanghmun an khaw a. 35 An lo inchàn rûkna hmuna inthoka Abimelek le a sipaihai an hung suok lai tak chun Ebed naupa Gaal chu a fe suok a, khawpui lûtna kotpuia chun a ngîr a. 36 Gaal-in anni rawi a hmu chun Zebul kuomah, "En ta, tlâng sîpa inthokin mipui an hung chim thla a ni saw" a ta. Zebul chun, "Tlâng hlim saw mihriem i sawn mei mei a ni chu" a ta. 37 Gaal chun, "En hman rawh, ram lailung taka inthokin mipui an hung suok saw! Pawl khat lem chu ai en thiem ruol, saisuo bul tienga inthokin an hung saw" a ta. 38 Zebul chun a kuomah, "Kha hmaa, 'Tu'm a na Abimelek, a rong kan bawl ding chu?' tia i'n hrosa pùng púng kha iem umzie a nei a? Hienghai hi nuizat bûra i hmanghai kha an ni naw am a ni? Suok la, va'n beipui tawl raw leh" a ta. 39 Chuongchun, Gaal chun Sekem mipuihai chu a ko suok a, Abimelek le chun an inbei ta a. 40 Abimelek chun Gaal chu khawpui kot bul chen chun a hung hnot a, mi tam tak hliemin an tlu a. 41 Abimelek chu Aruma khuoah a'n kul a, Zebul chun Gaal le a unauhai chu Sekema inthok chun a hnot suok a. 42 A zînga chun Sekem mipui chu phûlah an fe a, chu thu chu Abimelek an hril a. 43 A mihai a thuoi a, pawl thumin a the a, phûla chun arûkin a'n chântir a. Mipui an hung suok a hmu chun an lo bei a. 44 Abimelek le a pawlhai chu a hmatawnga thangin khawpui lûtna kotpui chen chun an hung hnot a, pawl hni danghai chun phûla hunghai chu an lo bei a, an lo that tawl a. 45 Abimelekin khawpui chu sunnithlàkin a bei a, a lâk a, a sûnga mihai chu a that a, khawpui chu a suksiet vong a, chi a phulkhum a. 46 Sekem kula um po poin chu thu an lo hriet chun El-Berit tempula kulbingah an tlàn lût vong a. 47 Chu taka chun an inbeng khawm ti Abimelekin a lo hriet a. 48 Chuongchun, a mihai le chun Zalmon tlâng a kai a, hrei a chawi a, thing kau a sât thlàk a, a put a. A mihai kuoma chun, "Inhmaw ro, ka thaw ang hin thing kau sât unla, put seng ro" a ta. 49 A mihai po po chun thingkau an sât thlak a, an put seng a, a hnung chu an zui a, kulbing vela chun an thing kau put chu an bum khawm a, an raw a, Sekem kula um po po chu an raw hlum a, nuhmei le pasal an rêngin sâng khat lai an nih. 50 Chu zoah Abimelek chu Thebez khuoah a fe a, a'n huol a, a lâk a. 51 A khaw sûnga chun kulbing a um a, chu taka chun a khaw mi po po, a nuhmei a pasalin, an tlàn lût a, kot an inkal khum a, kulbing sânga chun an lawn kai a. 52 Abimelek chun kulbing sâng chu a hang bei a. 53 Kulbing chu raw dinga a kotpui tieng a pan lai chun nuhmei pakhatin a lu chungah bu rawtna lung a zuk thlàk a, a lu a dèng koi a. 54 Râlthuom chawitu tlangval chu a ko nghal a, "I kawlhnâm kha phawi la, mi sun hlum rawh, 'Nuhmeiin a that a nih' an mi ti nawna dingin" tiin thu a pêk a. Tlangval chun a sun tlang pop a, a thi ta a. 55 Israelhaiin Abimelek a thi tah ti an hmu chun mani in tieng an kîr ta seng a. 56 Abimelekin a unauhai sawmsari thata a pa chungah ritlona a'n suona lakah chuong ang chun Pathienin a thungrul a nih. 57 Sekem mihai khom an rìtlona po po leiin Pathienin a thungrul a, Jerub-Baal naupa Jotham tongsie inphur chu an chungah a hung tla tah a nih.
Judges 10
1 Abimelek hnunga chun Israelhai san suok dingin Isakar hnama mi Dodo naupa Pua, Pua naupa Tola chu a hung suok a, Efraim tlângram Samir khuoah a um a. 2 Kum sawmhni le kum thum Israelhai chungah ro a rêl hnungin a thi a, Samir khuoah an phûm a. 3 Chu hnung chun Gilead mi Jaira a hung suok a, kum sawmhni le kum hni sûng Israel chungah ro a rêl a. 4 Ama chun nau pasal sawm thum, sabengtung tuoi sawm thum chunga chuong hlak mi a nei a, Gilead rama khaw sawm thum chungah ro an rêl a, chuonghai chu tu chen hin Havot-Jair (Jaira khuo) ti an la ni vong. 5 Jaira chu a thi a, Kamon khuoah an phûm a. 6 Israel thlahai chun LALPA mithmuah thil suol an lo thaw nawk ta a. LALPA chu nghatsana a rong bawl ta loin, Baal dâm, Astoret dâm, Aramhai pathien dâm, Sidonhai pathien dâm, Moabhai pathien dâm, Amonhai pathien dâm, Filistinhai pathien rong dâm chu an bawl ta lem a. 7 Chuleiin, an chungah Pathien a lungsen hle a, Filistin-hai le Amon-hai kutah a zor a. 8 Chu kum chun an hung hnè bàn a, an sirsop nasa hle a. Kum sawm le kum riet sûng chu Jordan râl Gilead biel Amor mihai rama chèng Israel thlahai po po chu an nêksawr a. 9 Chun, Amon-hai chun thlang tienga um Juda hai, Benjamin hai le Efraim sûngkuohai chu do dingin Jordan an kàn a, Israelhai chu nasa takin an lungzing a. 10 Chu phing leh Israel thlahai chun, "Kan Pathien kan lo nghatsan a, Baal rong dâm kan lo bawl tàk leiin i chungah thil suol kan lo thaw a nih" tiin LALPA an ko a. 11 LALPA chun Israel thlahai kuomah, "Aigupta mi hai, Amor mi hai, Amon mi hai, Filistin mi hai, 12 Sidon mi hai, Amalek mi hai, le Moan mi haiin an nêksawr cheua in mi ko khan an kuta inthokin ka san suok hlak naw cheu am a ni? 13 Sienkhom mi nghatsanin pathien danghai rong in bawl a, chuleiin, san suok ta nawng ka ti cheu. 14 In thlang lem pathienhai kuoma chun fe unla, anni chu ko khêk ta unla! In lungzing pha leh annin hung san suok cheu raw hai se chu!" a ta. 15 Nisienlakhom, Israel thlahai chun LALPA kuomah, "Thil suol kan lo thaw tah a na, kan chungah tha i ti ang angin thaw la, amiruokchu tu hin chu mi san suok lul rawh" tiin an ngên tâl a. 16 Chuongchun, hnam dang pathien an kolhai po po chu an sie hmang vong a, Pathien rong an bawl a, Israelhai rimsikna chu a tosan sawt thei nawh. 17 Chuonga Amon mihai inràlthuoma Gilead rama an inkul lai chun Israel thlahai khom pung khawmin Mizpa-ah an inkul a. 18 Chun, Gilead rama an hotuhai chu an inrawn khawm a, "Amon mihai bei hmasatu tak chu Gilead rama umhai lu takah um raw se" an ta.
Judges 11
1 Gilead mi Jeftha chu mi hrât tak le huoisen tak a na, a pa hming chu Gilead a na, a nu chu nawchizor a nih. 2 Gilead nuhmei chun nau pasal dang khom a nei a, an hung puitling chun Jeftha kuomah, "Nang chu mi dang nau i ni leiin kan pa ro thuah chan nei ve naw ti nih" an ta, ina inthokin an hnot suok a. 3 Chuongchun, Jeftha chu a unauhai kuoma inthok chun a suok a, Tob ramah umhmun a khuor a, chu taka chun mi tawrot ruol rawia neiin, a hnung an zui a. 4 Chun, hieng hi a hung ni a. 5 A hnunga Amon mihai le Israel thlahai an hung indo phing leh Gilead upahai chu Tob rama chun Jeftha kuomah an fe a, 6 "Hung la, Amon mihai ei do theina dingin, mi hung inrawi rawh" tiin an ko a. 7 Jeftha chun an kuomah, "In mi theida a, ka pa ina inthokin in mi hnot suok a ni naw maw? Iengti dàna tuta buoina in tuok phinga ka kuoma in hung?" a ta. 8 Gilead upahai chun a kuomah, "Ieng po khom lo ni ta sien, chu lei tak chun i kuomah tu hin kan hung tlu lût a ni hi. Amonhai mi beipui dingin hung la, Gilead rama chênghai po po hotuah siem kan ti che" an ta. 9 Jeftha chun, "Amon mihai do dingin mi thuoi kîr ni ta inla, LALPAN anni chu ka kutah mi pe ta ang sien, hotuah in mi siem takzet ding maw?" a ta. 10 Gilead-a upahai chun, "LALPA chu eini inkâra hrepuitu a nih, i thu ang angin thaw ngei ngei kan tih" an ta. 11 Chuongchun, Jeftha chun Gilead upahai chu a zui a, mipuihai chun an lu tak le an chunga kawmandar-ah an siem a; Jeftha chun an inkâra thu po po chu Mizpa khuoa chun LALPA hmaah iengkim a hril non nawk vong a. 12 Chu zoa chun Amon lal kuomah, "I theida zawng iem kan thaw a, kan ram bei dinga i hung inthok el hi?" tia indon dingin Jeftha chun palai a tir a. 13 Amon lal chun Jeftha palai kuomah, "Aiguptaa inthoka Israel thlahai an hung tung lai khan Arnon vadunga inthoka Jabok vadung le Jordan vadung chena mi ka ram an mi lâkpèk lei a nih. Chu chu ieng khom hril buoi ta loin hung pe kîr nawk raw hai se" tiin thu a lo incha a. 14 Jeftha chun Amon lal kuomah palai a tir nawk a, hi thu hi a thon a: 15 "Hieng hin Jeftha chun a hril: 'Israel thlahaiin Moab-hai ram amanih, Amon-hai ram amanih an lâkpèk nawh. 16 Aigupta rama inthoka an hung suok khan Tuipui Sen le thlaler ram pal tlangin Kadesh chen an hung a. 17 Chu taka inthok chun Edom lal kuomah, 'I ram hraw tlang mi phalpèk rawh' tia hni dingin palai an tir a, sienkhom Edom lal chun a lo ngaithlâk nuom naw a. Moab lal kuoma khom palai an tir a, sienkhom a remti naw a. Chu lei chun Israelhai chu Kadesh-ah an um ta zing a. 18 " 'Chu zoah thlalèr ram chu fe thlengin, Edom le Moab ram chu an hêl kuol a, Moab ram sak tieng an fe a, Arnon vadung râl tieng umhmun an khuor a. Moab ram an lût hrim hrim nawh, Arnon vadung chu Moab ramri bul a ni chauh a nih. 19 " 'Chu taka inthok chun Amor lal, Hesbon khuoa um Sihon kuomah, 'Kan ram tieng kan pan theina dingin i ram kan hraw tlang mi phalpèk hram rawh' tiin palai an tir a. 20 Sihon chun a ram hraw tlang dingin Israelhai chu a ringhla leiin a mihai po po a khawm a, Jahaz-ah an inkul a, Israelhai an lo bei a. 21 " 'LALPA, Israel Pathien chun Sihon le a mihai po po chu Israelhai kutah a pêk a, an hne a, chu rama um Amor mihai ram po po chu an lâk vong a, 22 Arnon vadunga inthoka Jabok vadung chen le thlalèra inthoka Jordan vadung chenin an nei ta vong a ni kha. 23 " 'LALPA, Israelhai Pathien chun ama mi Israelhai hmaah Amorhai chu a hnot suok a ni leiin, nangin lâkpèk theina ding thu iem i nei a? 24 In pathien Kemos-in i puol dinga a ruotpêk che chu i nei el naw ding maw? Chuong ang bok chun, LALPA kan Pathienin a mi pêk chu kan hluo ding a nih. 25 Moab lal Zipor naupa Balak nèkin i hrât lem am a ni? Ama chun Israelhai chokbuoiin a do hlak am a ni? 26 Hesbon le a khawper hai, Aroer le a khawper hai, Arnon ramri depa khuoa hai kum zathum zet Israelhai an um lai khan ieng dinga la kîr loa lo la um zing am i na? 27 Chuleiin, i poi ieng khom ka tawk nawh; nangin mi bei i nuom leiin ka poi i tawk lem a ni hi. LALPA, Roreltu chun tuhin Israelhai le Amon thlahai kâra thu chu ngaituo raw se' a tih" tiin. 28 Nisienlakhom, Amon lal chun Jeftha thucha chu a lo ngaithlâk nuom nawh. 29 Chun, LALPA Thlarau chu Jeftha chungah a hung tlung a. Gilead le Manase-hai ram chu kânin, Gilead-a Mizpa chu a fe thleng a, chu taka inthok chun Amon mihai chu bei dingin hma a nor pei a. 30 Jeftha chun LALPA kuomah, "Amon thlahai hi ka kutah i mi pêk takzet chun, 31 Amonhai laka hnena changa in tieng kan lawi nia ka in kotkhàra inthoka hung suok hmasa tak chu LALPA ta ding nîng a ta, LALPA ta dinga pumraw thilhlânah inhlàn ka tih" tiin thu a'n khâm a. 32 Jeftha chun Amon mihai chu a do a, LALPAN anni chu a kutah a pêk a. 33 Aroer-a inthoka Minit vel chen le Abel Keramim chenin, khaw sawmhni a sukram vong a, Israelhai chun Amon mihai chu an tukdol ta dêr a. 34 Jeftha chun a khuo Mizpa a hung tlung a. Chun, ngai ta, a naunu chun khuongte leh lâmin a lo hmuok a! Ama chu a nau nei sun a na, ama chauh naw chu nau pasal amanih nau nuhmei amani dang a nei nawh. 35 A naunu a hei hmu chun a silfèn a keithlèr a, "E khai, Bawinu, i mi sukbeidongin i mi va hang sukrimsi ngei de aw! LALPA kuomah ka lo inkhâm ta laklaw a, sût nawk thei ka ni ta bok si nawh" a ti vong vong a. 36 A naunu chun, "Pa, LALPA kuomah bau i lo phong ta si chun, LALPAN i hmèlma Amon mihai chunga phuba a lâkpèk ta bok si che leiin, i baua thu suok angin iengkim ka chungah i thaw ding annawm. 37 Amiruokchu, thil pakhat char mi phalpèk rawh. Thla hni sûng tlângrama khin keimain hang rol hmang ka ta, ka ruolhai leh ka nunghâkna hi hang sûn kan tih, pasal nei ngai lo ding ka ni si a" a ta. 38 A pa chun, "Fe mol rawh" a ta. Thla hni sûng thang dingin a'n fetir a, an suok a, ama le a ruolhai chun a nunghâkna chu an hang sûn a. 39 Thla hni zoah a pa kuom tieng a hung kîr nawk a, a lo inkhâm tah ang chun a chungah a pa chun a thaw a. Nunghâk thienglàm a nih. 40 Hi taka inthok hin Israel nunghâkhai chun kum tin ni li sûng fe suoka Gilead mi Jeftha naunu sùn chu thaw dânah an lo nei tah a nih.
Judges 12
1 Efraimhai chu an pung khawm a, Jordan vadung chu Zafon-ah an kài phei a, Jeftha kuoma chun, "Ieng dinga Amon thlahai bei dinga i hung phei lai khan i kuoma hung ve dinga i mi fiel naw hrim hrim am a na? I in leh kan raw ding che a nih" an ta. 2 Jeftha chun, "Kei le ka mipuihaiin Amonhai hi thei tawp suoin kan do a, nangni khom kan incha cheu a, sienkhom an kuta inthokin tu khomin in mi hung san suok nawh. 3 In mi hung san naw ding a nih ti ka hmu chieng phing leh thi ngamin ka thang a, Amon thlahai bei dingin ramri kânin ka hung a, LALPAN an chungah hnena a mi pêk a nih. Chu chu ni siin, ieng dinga mi bei dinga voisun hin in hung inthok am a na?" a ta. 4 Chuongchun, Jeftha chun Gilead mihai chu a khawm a, Efraimhai chu a bei a. Efraimhai chun Gilead mihai chu, "Nangni Gilead ruol, Efraim le Manase hnama inthoka tlân hmang ruol mei mei" an ti hlak leiin Gilead mihai chun Efraim mihai chu an that teu el a. 5 Gilead mihai chun Efraimhai ram dep Jordan vadung kaia mi hung taphot chu an lo man a. Efraim mi tlân hmanghai chun, "Hung kai kan ti aw" an ti zàtin, "Efraim mi in ni am?" an lo ti pei a. Anni chun, "Kan ni nawh" an ti leh, 6 "An leh, 'Shibboleth' hang ti ta" an ta, anni chun an lam chieng thiem naw leiin 'Sibolet' an ti nawk hlak a. A lam thiem naw po chu an lo man a, Jordan vadung kaia chun an that pei a. Chu tum chun Efraim mi sîngli le sânghni an that a. 7 Jeftha chun Israelhai chungah kum ruk ro a rêl a. Chuongchun, Gilead mi Jeftha chu a thi a, Gilead rama khaw pakhatah an phûm a. 8 Jeftha thi hnungin Bethlehem khaw mi Ibzan chun Israelhai chu a hung inrawi a. 9 Ama chun naupa sawmthum le naunu sawmthum a nei a. A naunuhai chu anni pahnam sûnga mi ni lo pasalah a'n neitir vong a, a naupahai khom chu anni pahnam sûnga mi ni lo vong nuhmeiah a'n neitir vong bok a. Ibzan chun Israelhai chu kum sari a thuoi a. 10 Ibzan chu a thi a, Bethlehemah an phûm a. 11 Ama hnungin Zebulun mi Elon chun Israelhai chu kum sawm a thuoi nawk a. 12 A thi chun Zebulun ram Aijalon-ah an phûm a. 13 Ama hnung chun Pirathon khuoa mi Hilel naupa Abdon chun Israelhai a hung thuoi nawk a. 14 Ama chun naupa sawmli le tupa sawmthum, sabengtung tuoi sawmsari chunga chuong hlak, a nei a, Israelhai chungah kum riet ro a rêl a. 15 Pirathon mi, Hilel naupa Abdon chu a thi a, Efraim ram, Amalek mihai tlângrama Pirathon khuoa chun an phûm a.
Judges 13
1 Israel thlahai chun LALPA mithmuin thil suol an lo thaw nawk ta a, LALPAN Filistinhai kutah kum sawmli a'n umtir a. 2 Chun, Zora khuoah Dan hnama mi pakhat a um a, a hming chu Manoa a nih. A nuhmei chu a ching leiin nau boin an um zing a. 3 LALPA vântirko chu nuhmei kuoma chun a hung inlàr a, a kuomah, "Ngai ta, i ching a, nau i la pai ngai naw a, sienkhom inrai i ta, nau pasal nei i tih. 4 Chuleiin, fìmkhur raw khai. Uoiin le zu hrim hrim dawn naw la, fâk thieng lo thil hrim hrim fa bok naw rawh. 5 A nih, inrai i ta, nau pasal i nei ding a ni si a. A lua chun sam vawna hmangruo hrim hrim i hmang ding a ni nawh, chu naupang chu sula a um laia inthoka Pathien ta dinga ser hrang Nazarit mif a ni ding a ni si a; ama chun Filistinhai kuta inthoka Israelhai san suokna chu hung tan a tih" a ta. 6 Chuongchun, nuhmei chun a pasal kuomah, "Pathien mi, mi pakhat ka kuomah a hung a, a hmèl chu vântirko hmèl anga inzaum a na, a hungna hmun ka'n don naw a, a hming khom a mi hril bok nawh. 7 Ama chun ka kuomah, 'Ngai ta, inrai i ta, nau pasal nei i tih. Uoiin le zu hrim hrim dawn naw la, fâk thieng lo hrim hrim fa bok naw rawh. Naupang chu sula a um laia inthoka Pathien ta dinga ser hrang Nazarit mi a ni ding a ni si a' tiin a mi hril a" a ta. 8 Manoa chu LALPA kuomah a tongtai a, "Aw LALPA, lunginsiet takin Pathien mi i hung tir kha ka kuomah hung tir nawk la, naupang hung pieng ding chu ieng tin am kan enkol ding ti mi hung inchûktir raw se" tiin a hni a. 9 Manoa thil hni chu Pathienin a lo ngaithlâk a, a nuhmei chu phûla a thung laiin a kuomah Pathien vântirko a hung inlàr nawk a, a pasal Manoa ruok chu a kuomah a um ve naw a. 10 Nuhmei chu inhmaw takin a tlân a, a pasal a va hril a, "Ngai ta, ni khat laia ka kuoma inlâr kha a hung inlàr nawk ta ie" a ta. 11 Manoa chu a tho a, a nuhmei chu a zui a, chu mi kuom chu a va tlung a, a kuomah, "Nang hi i ni maw nuhmei kuoma thu hriltu chu?" a ta. Ama chun, "Ni e" a ta. 12 Manoa chun, "I thu anga a hung tlung pha, naupang zawm ding le thaw ding thilhai chu iem ni tàng a ta?" tiin a'n don a. 13 LALPA vântirko chun, "I nuhmei kuoma ka hril ta po po ang khan thaw raw se. 14 Grèp hruia inthoka suok hrim hrim a fâk ding a ni naw a, uoiin amani zu amani le fàk thieng lo hrim hrim dawnin a fâk ding a ni bok nawh. Thu ka pêk ta po po kha vong tha raw se" a ta. 15 Chun, Manoa chun LALPA vântirko kuomah, "Lunginsiet takin i ta dinga kèl tuoi ka buotsai zo chenin mi la um pêk hràm la tiin ka thlo che a nih" a ta. 16 LALPA vântirko chun, "In mi la thlo tàng a ni khomin i bu chu fa naw nîng. Pumraw thilhlân i buotsai tum a ni chun LALPA kuomah inhlàn lem rawh" a ta (Manoa chun LALPA vântirko a nih ti a hriet si nawh). 17 Manoa chun, LALPA vântirko kuoma chun, "I thuhrilhai hi a hung tlung kim pha kan chawimawi theina ding chein i hming mi hril thei i tim?" a ta. 18 LALPA vântirko chun, "Ieng dinga ka hming i mi'n don am a na? I hriet thiem phâk ruol ding a ni nawh" a ta. 19 Manoa chun kèl tuoi chu a lâk a, bu le bâl thilhlân leh lungpui chunga chun LALPA ta dingin a'n hlàn a. Vântirko chun thil mak tak a thaw a, Manoa le a nuhmei chun an thlir zing a. 20 Maichâma inthoka meichok vân tienga a fe tung lai chun LALPA vântirko chu meichoka chun a kai tung a. Manoa le a nuhmeiin chu chu an hmuin hnuoiah an bokkhup a. 21 LALPA vântirko chu a hung inlang nawk ta naw phing leh Manoa le a nuhmei chun LALPA vântirko a nih ti an hriet chauh a nih. 22 Manoa chun a nuhmei kuomah, "Pathien ei hmu ta si a, ei thi ngei ngei ding a nih" a ta. 23 A nuhmei chun, "LALPAN a mi sukhlum ding ni sien, ei pumraw thilhlàn le bu le bâl thilhlànhai kha pom naw ni a, hieng thil po po hi mi'n hmutirin mi hril bok naw nih" a ta. 24 Nuhmei chun nau pasal a nei a, a hmingah Samson an sak a. Naupang chu a hung seilien a, LALPAN mal a sawm a. 25 Chun, Zora le Estaol inkâra um Mahane-Dan hmuna chun ama chu LALPA Thlarauin a hung chok tho tan ta a.
Judges 14
1 Samson chu Timna khuoah a zu fe a, Filistin nunghâk pakhat a zu hmu a. 2 In tieng a hung inlawi chun a nu le pa kuomah, "Timna khuoah Filistin nunghâk pakhat ka hmu a, ka nuhmei dingin zu thuoi ro" a ta. 3 A nu le pa chun, "Ei sûngkuo le ei chipuihai lai hin i lung kuoi zawng nunghâk i hmu dêr naw am a ni, chuonga ser tan lo Filistinhai lai nuhmei ding i zu zong el ta chu?" an ta. Samson chun, "Mi thuoipêk el ro, ka'n koppui thei chi ding tak a nih" a ta. 4 (Chuong laia Israelhai chunga rorêltu chu Filistinhai an na, anni le an intauh thei dàn remchàng chu zonga chu thil chu LALPAN a thaw a nih ti chu a nu le pain an hriet si nawh. ) 5 Chuongchun, Samson chu a nu le pa leh Timna khuoah an zu fe a. Timnaa grèp huon an tlung tawmin sakeibaknei vânglaiin a lo inrûm khum thut a. 6 Samson chunga chun LALPA Thlarau thilthawtheina a hung tlung a, hriemhrei ieng khom chawi naw sienkhom, kut lawng ringotin sakeibaknei chu kèl te ang elin a pot nawi a, sienkhom a thilthaw chu a nu le pa a hril nawh. 7 Chun, an zu tlung a, nunghâk chu Samsonin a'n biekpui a, a dit hle a. 8 Iemani chen hnungah nunghâk chu nei dingin an zu fe nawk a, sakeibaknei ruong chu en dingin Samson chu a pêt vak a, a ruonga chun khuoiin bu an lo sep a, khuoizu khom a lo um a. 9 Khuoizu chu a lâk a, a fe nawk a, lawn malamin a fâk pei a, a nu le pa a hnot phâk chun anni khom a then a pêk a, an fàk a, sienkhom sakeibaknei ruonga inthoka khuoizu chu a làk a nih ti a hril tawl nawh. 10 Chun, a pa chun nunghâk chu a zu hmu a, chu taka chun Samsonin ruoi a the a, chu chu moneitu tlangvàlhai thaw dàn hlak hrim a nih. 11 Samson an hmu charin a tawiawmtu ding mi sawmthum an hung thuoipêk nghal a. 12 Chun, Samson chun an kuomah, "Tu hin thu khirh ka'n don ding cheu a nih. Ruoi the hun ni sari sûnga a donna in mi hril thei chun puon zâi inhmi thle sawmthum le silfên sawmthum pêng ka ti cheu. 13 A donna in mi hril thei naw chun puon thle sawmthum le silfên sawmthum in mi pêk ding a nih" a ta. Anni chun, "Thu khirh chu mi hang hril ta la, lo ngaithlàng kan tih" an ta. 14 Ama chun, " A fatua inthoka fâk ding suok, Hrât taka inthoka thil thlum suok"a ta. Ni thum sûngin an don thei nawh. 15 A ni linaa chun Samson nuhmei kuomah, "Hi thu khirh hi mi hrilfie dingin i pasal hi thlût rawh, chuong naw chun nang le i pahai sûngkuo hi kan raw hlum el ding cheu a nih. Mi rok dingin a ni maw hi taka hin in mi fiel?" an ta. 16 Samson nuhmei chun tap pumin a zuot a, "I mi lo theida hle a ni hi tie! I mi lo hmangai tak tak naw top hih. Ka chipuihai hlak thu khirh i'n don a, kei hlak a hrilfiena khom i mi hril si nawh" a ta. Ama chun, "La to ta, ka nu le pa khom la hril loin nang ka hril ding che maw?" a ta. 17 Ruoi the hun ni sari sûng chun a hmaah tapin a thlût ngat ngat leiin a ni sarina chun a hril ta a, ama chun thu khirh umzie chu a chipuihai kuomah a hril sawng a. 18 A ni sarina nisa tlâk hma chun a khaw mihai chun a kuomah, "Khuoizu nêka thlum lem iem a na? Sakeibaknei neka hrât lem iem a na?" an ta. Samson chun an kuomah, "Ka bawng la hi hnuoi inletah sor naw inla chu, Ka thu khirh hre suok teu naw ti niu"a tipêk tawl a. 19 Chun, LALPA Thlarau chu Samson chungah thilthawtheinain a hung inlang a. Askelon-ah a fe thlâk a, mi sawmthum a that a, an thuom a hlippêk a, thu khirh hrilfietuhai kuoma chun silfênhai chu a pêk a, lungsen êrin a pa in tieng chun a kîr nawk ta a. 20 Samson nuhmei chu inneinaa Samsonin thiena a hmang kuomah an lo pêk lem el ta a.
Judges 15
1 Chu hnung, bu sîk hun lai hin Samson chun kêl tuoi keiin a nuhmei zu kan dingin a fe a. "Ka nuhmei pindanah ka lût ding a nih" a ta, sienkhom a tarpu chun a phal naw a. 2 "I theida hle nia ka hriet leiin i ruolpa ka lo pêk el an tah. A sangnu hi ama nêkin a hmèl a tha lem naw maw? A aiin nei lem el rawh" a ta. 3 Samson chun an kuomah, "Tuta tum hin chu Filistinhai poi tawk khom ni lang mi dem thei ta naw ni hai" a ta. 4 Chuongchun a suok a, sihal zathum a va man khawm a, a kop peiin an mei a suizom a, meiser a siem a, an meia chun a khit de a. 5 Meiser chu a raw chok a, sihalhai chu bu hmunah a'n suo a, buphal le bu la ngîrhai chu, an oliv huon le grèp huon chenin, a kâng ta dur dur a. 6 "Tu thaw am a na?" ti Filistinhaiin an indon chun, "Timna khuoa mi pakhat mâkpa Samson thaw a nih; a tarpuin a nuhmei a lâkpêk a, a ruolpa a lo pêk lei a nih" an ta. Filistinhai chun an pafain an hang raw hlum a. 7 Samson chun an kuomah, "Hienga in thaw si hin chu phuba ka lâk hma chun chawl naw nîng" a ta 8 Anni chu a bei a, a that teu a, a fe thlâk a, Etam lungpuia pûka chun a um a. 9 Filistinhai chu an inthok tung a, Judai rama chun an hang inkul a, Lehi hmun chen an inzar phei a. 10 Judai rama mihai chun, "Ieng leia keini mi bei dinga in hung inthok am a na?" an ta. Anni chun, "Samson man dinga hung inthok kan nih; kan chunga a thaw ang chara thaw ve kan tum a nih" an ta. 11 Chu phing leh Juda mi sângthum chu Etam lungpuia chun an zu fe a, Samson kuomah, "Filistinhai hi eini chunga rorêltu an nih ti i hriet naw maw? Kan chungah ieng top am a na i thaw ta hi?" an ta. Ama chun, "Ka chunga an thaw ang charin an chungah ka thaw ve a ni kha" a ta. 12 Anni chun, "Khuop a, Filistinhai kuta inhlàn ding chein kan hung a nih" an ta. Samson chun, "Nangni chun mi sukhlum lo dingin ka kuomah inkhâm phot ro" a ta. 13 Anni chun, "Sukhlum lo e, sienkhom khuop kan ti che a, an kutah kan pêk ding che a nih, that chu that teu nawng kan ti che" an ta. Chuongchun, hruol thar pahniin an khuop a, lungpui kaw kàra inthok chun an hung thuoi suok a. 14 Lehi hmun an tlung chun Filistinhaiin an lo tuok a, an khèk dur dur a. LALPA Thlarau chu Samson chungah thilthawtheinain a hung tlung a, a bân an zemna hrui hruol chu ziza zâi, meia raw angin a kuta inthok chun a hung til thla tak tak a. 15 Sabengtung khâk ru tharlam a hmu a, a lâk a, chu chun mi sângkhat a vuok hlum a. 16 Samson chun, "Sabengtung khâk ru hmangin, Sabengtungin ka siem tawl a, Sabengtung khâk ru hmangin, Mi sângkhat ka vuok hlum"a ta. 17 A hril zo chun sabengtung ru chu a dehawn a; chu hmun chu Ramat Lehi (Khâk ru Tlâng) tiin an inbûk a. 18 Samson chu a dang a châr êm leiin, "Nangin i siehlaw kut hi hmangin ropui takin i mi san suok a. Tu hin dangchâra thiin sertan lohai kutah ka lût el dim a ni?" tiin LALPA a ko a. 19 Lehi hmuna khur chu a hung kak phut a, chu taka chun tui a hung inchik suok a. Samson chun a dawn a, a tha ngai putin a hung har nawk ta a. Chu tui hnar hmun chu En Hakore an inbûk a, Lehi hmunah a la um zing. 20 Filistinhai vânglaiin Samson chun Israelhai chu kum sawmhni a thuoi a nih.
Judges 16
1 Samson chu Gaza khuoah a fe a, nawchizor a hmu a, a kuomah zân khat riek dingin a lût a. 2 "Hi taka hin Samson a hung" tiin Gaza mihai chu an hril a. Chuongchun, an inhuol a, khawpui kul kotpui bula chun zân khuoin an inchàn a. "Khawfingchatah ei that ding a nih" an ta, to tokin an inchàn thup a. 3 Samson chu zân ril chenin a zâl a, chu zoah a tho a, khawpui kul kotpui ban pahni chu a chel a, a kotkhâr le a kalna pumin a phawi dok a, a put a, Hebron zawn tlâng sîp chen a put tung a. 4 Chu hnung iemani chena chun Sorek ruoma nunghâk pakhat a hming Delila chu a ngaizawng a. 5 Filistinhai rorêltuhai chu nunghâk kuomah an fe a, "Ama hi thahne a, khuopa kan soisak theina dingin a hràtna rùk hriet tumin zawr la, tangka shekel sângkhat le zakhat seng pêng kan ti che" an ta. 6 Chuongchun, Delila chun Samson kuomah, "I hrât vieuna san thurûk mi hril rawh. Ieng tin am soisak dingin khuop thei kan ti che a?" tiin a'n don a. 7 Samson chun, "Hrui tharlam pasari, la tawl loin mi khuop unla, mi dang ang bokin hung hrât naw el ka tih" a ta. 8 Filistinhai rorêltuhai chun hrui thar hlok, la vuoi lo chu an hung chawi a, chu chun a khuop a. 9 Pindan sûng rila chun inchàn rûktu ding mi a sie a. "Samson tho rawh, Filistinhaiin an hung bei ding che a nih" a ta. Amiruokchu, meiin hrui zâi a kàng chat ang elin a khuopna hruihai chu a'n tan hmok hmok el a. A hrâtna san chu hriet suok a ni nawh. 10 Delila chun Samson kuomah, "I mi hlèm a, nuizat bûrah i mi siem a nih. Tu hin ieng anga khuop thei di'm i na ti mi hril ta raw leh" a ta. 11 Ama chun, "Hruol thar la hmang ngai dèr loin nghet takin mi zem la, mi dang ang bokin che thei naw el ka tih" a ta. 12 Chuongchun, Delila chun hruol thar a lâk a, chu chun a zem bur a. Pindan sûng rila inchàn rûktuhai hrieta chun, "Samson tho rawh, Filistinhaiin an hung bei ding che a nih" a ta. Sienkhom, a kuta khuopna hruol chu patzâi ang elin a'n tan hmier hmier a. 13 Delila chun Samson kuomah, "Tu chen hin mi hlemin nuizat bûrah i mi la siem zing a nih. Khuop thei i ni dàn mi hril ta raw leh" a ta. Samson chun, "Ka sam hi hmun saria phierin puon khawngnaa pat zâi leh zep sain ta khum inla a ni el annawm" a ta. 14 A sam chu puon kola chun tomkilin nghet takin a kil de a. Chu zoah, "Samson, Filisitnhaiin an hung bei tum che" tiin a ko a. A hung thanghar a, puonbu kil dena le a puonbu chop chun a kei thlong ta vong a. 15 Delila chun Samson kuomah, "Ieng khom mi hril nuom si loin ieng tin am 'Ka hmangai che' dam i mi ti chu? Hi hi voi thum zet nuizat bûra i mi siemna a ni ta a, i hràtna rùk san hlak i mi hril nuom top bok si nawh" a ta. 16 A nghok hlum vang chenin sûn le zân a mor ngat ngat a. 17 Chuongchun, iengkim a hril ta a. "Ka lua hin bakchep hrim hrim hmang a la ni ngai naw a, ka nu sula ka um laia inthoka Pathien ta dinga ser hrang Nazarit mia siem ka ni a, ka sam hi vaw ta inla chu ka hrâtna hi bo vong a ta, mi dang ang boka hrât naw hung nîng ka tih" a ta. 18 Iengkim a hril ta vong ti Delila'n a hriet chun Filistinhai rorêltuhai chu, "Iengkim a mi hril ta leiin hung nawk phot el ro" tiin a'n cha a. Filistinhai rorêltuhai chu sum chawiin an hung a. 19 Delila chun Samson chu a malpui inkhamtirin a'n intir a, mi pakhat a ko a, a sam phier sari chu a'n chep thlâktir vong a, a thuin a hung siem thei tan a, a hrâtna chun a zamsan ta si. 20 Ama chun, "Samson, Filistinhaiin an hung bei tum che" a ta, a in lai chu a hung har a, "Ni dang ang bokin intâl suok nawk el ka tih" tiin a'n ngaituo a, sienkhom LALPAN a màksan tah ti hrim a hriet si nawh. 21 Chuongchun, Filistinhai chun an man a, a mit an khel dok a, Gaza tieng an thuoi thlâk a, dâr kol an inbuntir a, lung ina chun bu an inrawttir a. 22 Sienkhom, a lu an vaw kol hnung chun a sam chu a hung inthang tan nawk a. 23 Filistinhai rorèltuhai chu an pathien Dagong kuoma inthawina ropui tak inhlân ding le insukhlim dingin an pung khawm a, "Ei Pathienin ei hmèlma Samson ei kutah a mi pêk tah annawm" an ta. 24 Mipuiin an hang hmu chun, "Kan pathienin kan hmèlmapa, Kan ram mi sukrampêktu, Kan mihai tam tak suomtu chu, Kan kutah a mi pêk ta si"tiin an pathien chu an inpàk a. 25 An hung phùr zuol deu hnung chun, "Ennuom dingin Samson hung thuoi suok ro" tiin an khêk a. Samson chu an ko suok a, ban le ban inkârah an inngìrtir a, ennuomah an siem a. 26 Samson chun a kuta keitu siehlaw kuomah, "Hi in dotu banpui hi ka them phâk theinaah mi sie rawh, banpuia ka'n nghai theina dingin" a ta. 27 Chu tempula chun nuhmei le pasalin an sip hmur a, Filistinhai laia mi lien po po khom an kim hle a; Samson ennuoma thlîrtu chu a sawng chunga ngot khom nuhmei le pasal mi sângthum lai an um. 28 Samson chun LALPA a ko a, "Aw LALPA Chunghnungtak, lunginsiet takin mi hre zing la, aw Pathien, ka mit khing hni phuba hi Filistinhai chungah tum khata ka lâk vong theina dingin voi khat bêk mi hung sukhrât nawk rawh" tiin a tongtai a. 29 Samson chun a lailunga tempul dotu sûtpui pahni chu a hang them a, a kut chang tieng chun sûtpui pakhat, a kut voi tiengin sûtpui dang chu a nam a. 30 Samson chun, "Filistinhai hi hang thi chil ka tih" a ta, a theina po poin a nam a, a sûnga rorêltuhai le mipuihai chunga chun tempul chu a hung chim thla ta hum hum a. A dam laia a sukhlum nèkin a thi chilhai chu an tam lem. 31 A unauhai le a pa sûnghai po po chu a ruong la dingin an hung thlàk a, an làk a, an zawn tung a, Zora le Eshtaol inkâra a pa Manoa an phûmna hmuna chun an phùm a. Kum sawmhni sûng Israelhai a thuoi a nih.
Judges 17
1 Efraim tlâng rama inthoka hung mi pakhat a um a, a hming chu Mika a nih. 2 Ama chun a nu kuomah "Tangka shekel sângkhat le zakhat an inrukpêk che a, nang khomin ka hriet ngeiah tongsie i'n phur a. Kha tangka kha keiin ka kol a, ka lâk a ni kha" a ta. A nu chun, "Ka naupa, LALPAN mal sawm che raw se" a ta. 3 A nu kuoma tangka sângkhat le zakhat a hung pêkkîr ni chun a nuin, "Hi tangka hi keima kut ngeiin ka naupa puola milem siemna ding le milema sung dingin LALPA kuomah ka'n hlàn a; chuleiin, ka pêkkîr nawk ding che a nih" a ta. 4 Chuong ang chun tangka chu a nu kuomah a pêk a, a nu chun tangka shekel zahni chu a lâk a, tangkaruo sertu kuomah a pêk a, ama chun milemah a lo siem a, milemah a sung bok a, Mika inah a sie a. 5 Mika chun pathien in a bawl a, chu taka chun Efod le milem a siemhai chu a sie a, a naupa pakhat chu thiempuah a sie bok a. 6 Chuong lai chun Israel ramah lal an la um naw a, mi tinin mani tha tizawng zawngin an thaw seng a. 7 Judai ram Bethlehemah Levi chia mi tlangvàl pakhat, Judahai laia khawsa hlak a um a. 8 Ama chun umna ding hmun dang zongin Bethlehem a suoksan a. Chuonga a'n vâknaa chun Efraim tlângrama Mika in chu a va tlung a. 9 Mika chun, "Khaw laia inthoka hung am i na?" a ta, ama chun "Judai ram Bethlehema inthoka hung Levi chia mi ka na, umna ding ka zong a nih" a ta. 10 Mika chun, "Ka kuomah um ve el la, ka pa le thiempuah thang la, i fâk le dawn le i silfênhai ka tum bâkah kum khatah tangka shekel sawm pêng ka ti che" a ta. 11 Levi chia mi tlangval chun a remti a, chuongchun a naupahai laia pakhat ve angin a um ta a. 12 Mika chun Levi chia mi chu thiempuah a sie a, a inah a'n umtir ta a. 13 Mika chun a kuomah, "Tu zet hin chu Levi chia mi ngei thiempu ka nei ta a, LALPAN mi sukhmuingil a tih" a ta.
Judges 18
1 Chuong lai chun Israel ramah lal an la um naw a. Chun, Dan hnamin Israel thlahai laia an chanpuol ding ram chu an la rochung ve naw leiin ram hluo ding an zong zing a. 2 Danhai chun Zora le Estaol-a inthokin ram enthla ding le thlithlài dingin pahnam tin aiawa mi pasaltha panga an tir suok a, an kuomah, "Ram va thlithlài ro" tiin an hril a. Anni chu Efraim tlâng rama Mika ina chun an fe a, zân khat an riek a. 3 Mika in an tlung tawm chun Levi tlangvàl rawl ri chu an hriet a, ina chun an lût a, "Tuin am hi taka hin a hung thuoi che a? Hi hmuna hin iem i thaw a? Ieng leia hi taka um am i na?" tiin an indon a. 4 Ama chun a chunga Mika thil thawpêkhai chu hrilin, "A thiempua a mi ruoi a nih" a ta. 5 Anni chun, "Chuong a ni leh, kan inzinna hi kan tluong ding le ding naw Pathien mi rawnpêk rawh" an ta. 6 Ama chun, "Thlamuong takin fe ro. In fena ding chu LALPAN a hrietpui cheu" a ta. 7 Mi pangahai chu an suok a, Laish khuo an tlung a, chuong mihai chu Sidon mihai ang bokin, tu khom inringhla lo le thlamuong taka khawsa an nih ti an hmu a. An ramin tlâksam a nei naw a, anni khom an hnienghnâr hle a. 8 Chuongchun, Zora le Estaol khuoa an unauhai kuom tieng chun an kîr nawk a, an unauhai chun "In ram thlithlai chu ieng ang am a na?" tiin an lo indon a. 9 Anni chun, "Thaw ro, hang bei ei tiu. A ram chu kan hang hmu ngei a, a tha khop el. Hi taka inthung mum el loin inrang takin inthok suok unla, a ram chu hang la ro. 10 In hang tlung pha chun ralmuong taka um mihai le LALPAN a pêk ta cheu ram lien tak chu hang hmung in ta; tlâksam hrim an nei nawna ram a nih" an ta. 11 Chuongchun, Zora le Estaol khuoa inthok chun Dan hnama mi râlthuom chawi mi zaruk an suok a. 12 An kai tung a, Judai ram Kiriat-Jearim khaw kawlah umhmun an khuor a, chu chu tu chen hin Mahane Dan ti a la ni zing. 13 Chu taka inthok chun Efraim tlâng ramah an kai tung a, Mika in chu an tlung a. 14 Enthlatu Laish khuoa hang fe mi pangahai chun an unauhai kuomah, "Hi laia in pakhata hin efod dâm, pathien hrang hrang milem dâm, milem ker dâm a sunga sung dâm a um ti in hriet am? Chuleiin, ieng tin am thaw inla tha in ring a?" an ta. 15 Chu hmuna inthok chun an kawi a, Levi chia mi tlangvàl umna Mika in chu an va tlung a, a chanchin dâm an indon a. 16 Dan thlaa mi râlthuom chawi mi zaruk ruol chu kul kotkhâr bulah an ngîr a. 17 Kul kotkhâr bula thiempu le râlthuom chawihai an ngîr lai chun ram enthlaa fe mi pangahai chu in sûngah an lût a, milem ker dâm, efod dâm, pathien lem dang dang le milem sung chop dâm chu an lâk a. 18 Chuonga Mika inah lût a, a milem ker chop hai, efod hai, milem dang dang le milem sung chop hai an lâk lai thiempuin a hmu chun, "Ieng am a na in thaw ta kha?" a ta. 19 Anni chun, "To la, lo tong ve naw rawh. Kan kuomah hung ve la, kan pa le thiempuah um rawh. I ta dingin insûng pakhat chaua thiempua um am Israel laia hnam khat thiempua um a tha lem?" an ta. 20 Chu phing leh thiempu chu a lawm hle a. Efod le chu ina pathien lemhai le milem ker hai chu a chawi a, anni lai chun a thang ve ta a. 21 Chuongchun an naupang chik te te hai, an ranhai le an thil neihai chu hmasomin an fe suok a. 22 Mika ina inthoka hla fe an phâk hnung chun Mika tuolbawmhai chu an pung khawm a, Dan thlahai chu an va hnot phâk a. 23 Dan thlahai chu an hei ko khêk a, anni chu an hung ngha kîr a. Mika kuoma chun, "Ieng lungril am i put a, kan mihai inbei dinga i hang ko khêk ngam hrim hrim chu?" an ta. 24 Ama chun, "Ka pathien siemhai in lâk a, ka thiempu in fepui dai a, ieng am nei ka nei ta a? Ieng ti kongin am 'Ieng lungril am i puta? dam chu in mi ti hrim hrim chu?" a ta. 25 Dana thlahai chun a kuomah, "Keini lai hin tong mei mei naw raw khai, chuong naw chun mi lungturûk kut tuor hlauh rawi i ta, i sûnghai leh in hringna chân pha rawi in tih" an ta. 26 Dana thlahai chu an fe a, Mika chun hang bei ngam ruol nia a hriet naw leiin in tieng a kîr nawk ta a. 27 Mika milem siemhai le a thiempu chu an fepui a, Laish khuo, ralmuong taka umhai kuom chu an hang tlung a, kawlhnâmin an that a, an khuo chu an rawpêk a. 28 Sidona inthokin a hlat êm leiin hung san suoktu ding tu khom an nei naw a, an se velah sûngkuo laina hnai tu khom an nei bok si nawh. An khawpui chu Bet Rehob bul ruoma um a nih. 29 Dan thlahai chun khuo chu an bawl tha a, an hluo a. Israel naupa, an thlatu Dan hming chawiin Laish khawpui chu Dan tiin an inbûk a. 30 Dan thlahai chun milem siem chop chu anni ta dingin an indin a, Mosie naupa Gersom naupa Jonathan le a naupahai chu, ram chu miin an lâk hma khat chun, Dan chihai thiempuah an um ta a. 31 Chuongchun, Mika siem chop milem chu chu taka chun a um zing a, Intuokna Puon in, Pathien in ruok chu Silo khuoah a um zing a.
Judges 19
1 Israel rama lal an la um naw laiin Levi chia mi pakhat, Efraim tlâng ram kilkhawra um chun Judai ram Bethlehema mi hmei a nei a. 2 A hmei chun a uiresan a, a pa in Judai ram Bethlehemah a tlânsan a, chu taka chun thla li zet a um ta a. 3 Thuoi kîr nawk dinga thlêm tumin a pasal chu a'n thok suok a, a siehlaw le sabengtung pahni a thuoi a. A hmei chun a pa inah a lo thuoi lût a, a pain a hmu chun a lo lawm hle a. 4 A hmei pa, a tarpu chun a kuoma châm dingin a thlo a, a ina chun riekin ni thum sûng fain an dawn tlâng a. 5 A ni lina tûk chun inhma takin an tho a, fe tumin an insiem a, sienkhom a tarpu chun a mâkpa kuomah, "Fain la'n sukhar phot unla, chu zoah in fe ding annawm" a ta. 6 An pahni chun thungin, fain an dawn tlâng a. Chu zoah a tarpu chun, "Voi zân chu la riek unla, la chawl hadam ro" a ta. 7 Suok tumin a hang thoa chu a tarpuin cham nawk dinga a thlo tlat leiin chu zân chun an la riek nawk a. 8 A ni ngana tùka fe tuma a hang inthok khom chûn a tarpu chun, "La hang insukhar phot unla, zân tieng ni nemah suok lem ro" a ta. Chuongchun, an pahni chun bu an fâk tlâng nawk ta a. 9 Chu pa chu a hmei le a siehlaw leh a hang inthok suok lai chun, a tarpu chun, "En ta, khuo an hnu el ding an ta a, voi zân chu la riek nawk phot el ro, nisa khom a tla ding a ni ta hi. La châm inla, hlim takin um ro. Zîng inhma takin tho in ta, in fe el ding annawm" a ta. 10 Sienkhom, zân dang la hang riek nawk chu a nuom naw leiin Jebuhai khuo Jerusalem tieng panin a hmei leh thuomhnaw phurtu sabengtunghai le chun a suok a. 11 Jebuhai khawpui Jerusalem kawl an tlung chun nisa a tla têp ta a. A siehlaw chun, "Thaw ro, Jebuhai khawpuia hin lût ei ta, riek el ei tiu" tiin a rot a. 12 A pu chun, "Ni lo e, Israel mihai umna ni lo, hnam dang mi khawpuia chun lût lul lo e; Gibea khuo tieng pan pei lem ei tiu 13 Thaw ro, Gibea an naw leh Rama khuo ban tumin fe pei ei ta, a pakhat lem lemah ei riek ding a nih" a ta. 14 Chuongchun, an fe pei a, Benjaminhai khuo Gilbea kawl an tlung chun nisa a tla a. 15 Chu taka chun riek dingin an lût a, khawpui tuolzawla chun an inthung a, sienkhom an ina riek dinga fiel tu khom an um nawh. 16 Chu zân tieng chun Efraim tlâng rama inthoka hung, Benjaminhai khuo Gibea hung khawsa putar pakhat lo fe chu a hung inlawi a. 17 A hang ngha vel chun khawpui tuolzawla khuolzin inthung a hmu a, "Khaw laia inthoka hung am in na? Khaw tienga fe ding am in ni a?" tiin putar chun a'n don a. 18 Mikhuol chun, "Judai ram Bethlehema inthoka Efraim tlâng ram kilkhawr, kan umna pana inzin kan nih. Judai ram Bethlehemah ka zu'n zin a, tuhin LALPA ina fe tum kan na, tu khom a mi'n tlungtu kan hmu naw a nih. 19 Kan sabengtunghai fâk ding bupawl le ran bu kan nei a, kei le i bawinu le i siehlaw tlangval fâk ding le dawn ding bu le uoiin a um bok a, chuong tieng zawnga chu ieng khom tlâksam kan nei nawh" a ta. 20 Putar chun, "Thlamuong takin um ro, in mamaw po po chu keiman tum vong ka tih; khawlaia ruok chu riek lul naw ro" a ta. 21 Chuongchun, a inah a thuoi lût a, an sabengtunghai chu bu a pêk a; a mikhuolhai ke a sawppêk a, fain an dawn a. 22 Chuonga hlim le lawm taka an um lai chun a khuoa mi lût-inle le suol turuhaih chun a in chu an hung inhuol a, a kotkhâr chu an hung chum dot dot a, putar kuoma chun, "I mikhuolpa kha hung thuoi suok rawh, kan lo pawl theina dingin" an ta. 23 In neitupa chu a va suok a, an kuomah, "Ruolhai, chuong chu ni lo e, chuong ang êm chun suol lul lo e. Hi mi hi ka mikhuol a na, hieng anga thil inzakum thlâk chu thaw lul naw ro. 24 Ngai ta u, hi taka hin ka naunu nunghâk le ka mikhuolpa hmei an um a, anni chu hung thuoi suok ka ta, hmang inla, in ti ang angin thaw ro. Hi pa chunga ruok hin chu chuong ang thil inzakum chu thaw lul naw ro" a ta. 25 Nisienlakhom, mi suolhai chun a thu chu an ngaithlâkpèk nuom nawh. Chu phing leh mi chun a hmei chu mihai kuoma chun a thuoi a, an lo pawl a, khawvar hma khat chu zânkhuoin an soisak hrep a, khuo a var charin an fesan a. 26 Khuo a var phing leh nuhmei chu an infetir a, a hotupa tlungna in kotkhâr bula chun a thalin a tlu thlor a, khaw var hnung chenin a zâl ta zing a. 27 A hotupa zîng tho chun fe suok dingin kot a hang hong a, kot bula chun a hmei chu zangthala tlu let dèrin a hmu a. 28 Ama chun, "Tho raw leh, fe nawk tàng ei tih" a ta, sienkhom a hung don ta hrim hrim nawh. Chuongchun, a sabengtung chunga chun a hlang kai a, a tho a, a khuo tieng pan chun a suok ta a. 29 In a tlung chun chemte a lâk a, a hmei chu a kut le ke a tan bong vong a, hmun sawm le hmun hniin a chan nawi a, Israel ram po poa chun a thon dar a. 30 A hmu taphot chun, "Israel thlahai Aigupta rama inthoka an hung suoka inthokin hieng anga thil thaw hrim hrim hi hmu le hriet a la ni ngai nawh. Ngaituo unla, inrawn tlâng unla, iem kan thaw ding mi hril ro" an ti vong a.
Judges 20
1 Chuongchun, Israel thlahai po po chu inthuruolin an inthok suok a, Dan khuoa inthoka Beer-Seba khuo chen le Gilead rama mi po po chu Mizpa khuoa chun LALPA hmaah an hung pung khawm a. 2 Israel thlahai laia chihnam po po le an lukhâituhai chu Pathien mihai inkhawmnaa chun an thang a, râlthuom chawi sipai ngot khom nuoi li an nih. 3 (Benjaminhai chun Mizpa-ah Israel thlahai an pung khawm ti an lo hriet a. ) Israel thlahai chun, "Ieng leia hieng ang ritlona hi hung um am a na ti mi hril rawh" tiin thu bulbâl an indon a. 4 A nuhmei an thatpêk, Levi chia mi chun, "Benjamin chihai umna Gibea-ah riek dingin ka hmei leh kan va lût a. 5 Gibea mihai chun an mi hung bei a, zânah an mi hung inhuol a, mi that an tum a, ka hmei chu an pawngsuol hrep a, a thi ta a. 6 Ka hmei ruong chu ka hung phur a, a taksa chu ka chan nawi a, Israel thlahai ram hluo po poah ka thon dar a nih, Israel rama hin thil tirdakum le inzakum thlâk tak chu an lo thaw ta si a. 7 Nangni Israel thlahai hin in rêngin ngaituo unla, in ngaidân le remti dàn chu hrilin thu tlûkna siem ro" a ta. 8 Mipuihai chun thukhat chelin, "Tu khom mani in tieng inlawi nawng ei ta, tu khomin mani khuo tieng kîr bok nawng ei tiu. 9 Gibea-hai ei thaw dàn ding chu hieng hi nìng a tih: Thum vawr ei ta, chuong ang pei chun thawng ei tih. 10 Israelhai chunga thil indik lo tak an thaw ang peia thaw ve dinga Gibea khuoa Benjaminhai ei hang beinaa mipui fâk ding buoipuitu ding mi zaah sawm, mi sângah za, mi sîngah sâng thlang suok ei tiu" an ta. 11 Chuongchun, Israel thlahai po po chu thukhat chelin khawpui bei ding chun an insèk khawm a. 12 Israel thlahai chun Benjamin hnam umna taphotah mi an tir a, "Nangni lai hieng anga tuolthatna râpthlâk tak a hung um el ta hi ieng tizie am a na? 13 Gibea khuoa mi rilohai chu kan sukhlum dingin kan kutah hung pe suok unla, Israel rama inthokin chuong ang ritlona chu inthiel fai kan tih" an ta. Amiruokchu, Benjamin hnamhai chun an unau Israel thlahai thu chu an bengkhon nuom nawh. 14 Chuongchun, Benjamin thlahai chu Israel thlahai do dingin an khawpuihaia inthok chun Gibea khuoah an lût ta hum hum a. 15 Gibea mi huoisen thlang suok za sari bâkah an chêngna khuohaia inthokin kawlhnâm chawi râl do mi sînghni le sângruk chu Benjamin thlahai chun an khawm nghal a. 16 Chuonghai lai chun voikawlong thlang suok bìk ngat mi zasari an thang a, an rêng chun saihli per thiem, sam zâi tiet khom per thel lo vong an nih. 17 Israel mihai chu, Benjamin mihai tiem sa loin, kawlhnâm chawi, indo mi ngot khom nuoi li an nih. 18 Israel mihai chu Bethel-ah an hang fe a, Benjamin thlahai chu bei dingin a tu hnam am fe hmasàng an ta ti thu indonin Pathien an rawn a, LALPA chun "Judahai fe hmasa raw se" a ta. 19 A zînga chun Israel mihai chu an tho a, Gibea khuo huolin an inkul a. 20 Israel thlahai chu Benjamin thlahai bei ding chun an suok a, thanghmun an khaw a. 21 Benjamin thlahai chu Gibea-a inthok chun an hung suok a, chu ni chun Israel mihai chu sînghni le sânghni an lo that a. 22 Sienkhom, Israel thlahai chu an infui phûr a, an bei tan nia an beina hmuna inthok bok chun bei dingin thang an khaw nawk a. 23 Israel mihai chu an hang fe a, LALPA hmaah zân tieng chen an tap a, "Kan unau Benjaminhai do dingin kan inthok dok nawk ding am a ni?" tiin an hang rawn a, LALPA chun "Hang bei nawk ro" a ta 24 A ni hnina chun Israel mihai chun Benjamin thlahai chu an hang pan hnai a. 25 Benjamin thlahai chun bei dingin Gibea khuoa inthokin an hung suok ve a, Israel thlahai laia mi sîngkhat le sângriet, kawlhnâm chawi mi ngot chu, an that nawk a. 26 Chuongchun, Israel thlahai le mipui po po chu Bethelah an hang fe a, LALPA hmaah an inthung a, an tap a, zân tieng chen bu an nghei a, LALPA kuomah pumraw thilhlân le inremna thilhlâna inthawina an hang nei a. 27 Israelhai chun LALPA chu an rawn a (Chuong lai chun LALPA Thuthlung Bawm chu chu hmuna chun a um a, 28 Aron naupa Eleazar, Eleazar naupa Finehas chun rong a bawl a). Finehas chun, "Kan unau Benjamin thlahai chu kan hang bei nawk ding am a ni? an naw leh kan tawpsan lem ding?" tiin LALPA chu a'n don a. LALPA chun, "Hang bei nawk inla, zînga chu in kutah pe tâng ka tih" a ta. 29 Chun, Israelhai chun Gibea khaw kawla arûka inchàntu ding mi an sie a. 30 Israel mihai chu Benjamin thlahai bei dingin a ni thum ni chun an inthok suok nawk a, a hma ang bokin thanghmun an khaw a. 31 Lo bei dingin Benjamin thlahai chu khawpuia inthokin an hung suok a, ni dang ang bokin mihai chu beiin an lo that a, Bethel khaw pan tungna le Gibea khaw panna lama phula chun mi sawmthum an that a. 32 Benjamin thlahai chun, "A hmaa ang bok khan ei intlawm nawk tah ie" an ta. Chuonga an hril lai chun Israel thlahaiin, "Intawl kîr ei ta, khawpuia inthokin lamlien tieng zawr dok ei tiu" an ta. 33 Israelhai po po chu an umna hmuna inthokin an intawl kîr a, Baal Tamar-ah thang an khaw a; chu phing leh a rûka lo inchàntuhai kha an inchànna hmun Gibea thlang tienga inthokin an hung suok a. 34 Israel mihai laia mi huoisen thlang khawm sîngkhatin Gibea khawpui chu an bei thut a, an indo nasa êm leiin Benjamin thlahai chun an tlawm têp a nih ti hmèl khom an hriet chang nawh. 35 Israel mihai hmaa chun LALPAN Benjamin thlahai chu a sukhlum teu a, chu nia Israel mihaiin Benjamin thla an that po po chu kawlhnâm chawi ngot khom sînghni le sângnga le zakhat an nih. 36 Benjamin thlahai chun an tlawm tah ti an inhmai nawh. An hmaa Israelhai an hnung tol kha Gibea bula inchàntu an lo sie rùkhai an ring lei a ni si a. 37 A rûka inchàntuhai chun Gibea chu an bei thut a, an inzar dar a, a khaw pumpui chu kawlhnâmin an suosàm a 38 A rûka inchàntuhai khan mei an inkhûk chara Israel mi danghai khan hung nor lêt dinga inremsiem an na, 39 mei an inkhûk charin an hung bei lêt tah a nih. Benjaminhai chun Israelhai chu beiin, mi sawmthum vel lai an that hman leiin, "A hmaa ang bokin ei hne nawk an tah" an ti hman hrim a. 40 Nisienlakhom, khawpuia inthoka mei khu a hung suok phing leh Benjaminhai chu an hang ngha kîr a, khawpui pumpui khu chun vân tieng a pan tung ngut ngut el a. 41 Chu phing leh Israelhai chun an hung hnot kîr a, Benjaminhai chu an thlabâr hle a, sietnàn a tlâk buok a nih ti an inhmai nawh. 42 Israelhai hmaa chun thlaler tieng panin an tlân sie a, sienkhom tlân hmang ngaina a um naw a, khawpuia inthoka hung hnottuhai khan chu taka chun an sukhlum a. 43 Benjamin mihai chu an inhuol a, an hnot a, ni suokna tienga chawlna hmun, Gibea dep tieng chun an hnot phàk a. 44 Benjamin mihai chu mi sîngkhat le sângriet an that a, chuonghai chu mi hrât le huoisen vong an nih. 45 Anni rawi chu an intawl pei a, thlalèr tieng Rimon lungpui tieng chun an tlànsie a, mi sângnga chu lamlien dungah an that a, Gidom chenin an hnot ngat ngat a, mi sânghni an that a. 46 Chu ni chun Benjamin mi kawlhnâm chawi ngot khom sînghni le sângnga an that a, an rêng chun mi hrât le huoisen vong an nih. 47 Mi zaruk ruok chu thlaler tieng Rimon lungpuiah an tlânsie a, Rimon lungpuia chun thla li an um a. 48 Israelhai chu Benjamin mihai chungah an tuong nawk a, an khawpui sûnga mi an hmu taphot chu, an ranhai chenin kawlhnâmin an sât hlum pei a, chu bakah khuo an hmu taphot chu an raw pei bok a nih.
Judges 21
1 Israel mihai chun Mizpa khuoah, "Benjaminhai nuhmei dingin tu khomin mani naunuhai pêk lo hrim hrim ding" tiin thu an inkhâm a. 2 Chun, mipui chu Bethelah an fe a, Pathien hmaah zân tieng chen an inthung a, inring takin an tap a. 3 "Aw LALPA, Israelhai Pathien, iengti leia Israelhai lai hieng thil hi a hung um a, voisun hin Israel thlahai hi hnam khat an kim ta naw am a na?" ti chu an tap hla a nih. 4 A zînga chun mipuihai chu inhma takin an tho a, chu taka chun maichâm an siem a, pumraw thilhlân le inremna thilhlân an inhlàn a. 5 Chun, Israel thlahai chun, "Israel thlahai pungkhawmnaa LALPA hmaa hung inlang ve lohai chu tuhai am nîng an ta?" tiin an indon a. Kha hma khan Mizpa khuoah LALPA hmaa hung inlang naw taphot chu sukhlum ngei ding tia khûn taka thu an lo inkham ta tlat si lei a nih. 6 Israelhai chu an unau Benjaminhai chungchânga chun an insìr a, "Voisun hi Israel hnamhai lai hnam khat chu sâtthlâk an ni ta si a, 7 a la um sunhai ta dingin an nuhmei ding ieng tin am ei ngaituo ta ding a na? Ei naunuhai hlak nuhmeia inneitir dêr lo dingin thu ei lo inkhâm ta bok si a" an ta. 8 Chun, anni chun, "Israel thlahai Mizpaa an pungkhawmnaa LALPA hmaa hung inlang ve lohai chu tuhai am nîng an ta?" ti an hang indon chun Jabes Gilead-a mihai chu pungkhawmnaah an hung inlang nawh ti an hmu suok a. 9 Mipui an hang intiem chun Jabes Gilead-a mihai an thang ve nawh ti an hmu suok chauh a nih. 10 Pungkhawmhai chun mi huoisen thlang khawm ngot sîngkhat le sânghni an tir a, "Fe unla, Jabes-Gilead rama umhai chu nuhmei le naupang chikte chenin kawlhnâmin va sât hlum vong ro. 11 An thaw dàn ding thu an pêk chu hieng ang hi a nih: pasal po po le nuhmei, pasal zalpui taphot chu sukhlum vong ding. 12 Chun, Jabes-Gilead hmuna chun pasal la pawl ngai dêr lo nunghâk zali an hmu a, chuonghai chu an umna Silo khuoah an hung thuoi a, chu chu Kanan ram a nih. 13 Chun, pungkhawmhai po po chun mi an tir a Rimon lungpuia chun Benjaminhai chu an va'n biekpui a, inremna thu an puong a. 14 Chu phing leh Jabes-Gilead rama nunghâk an manhai chu an pèk a, chu sa khom chun an la'n dai naw a. 15 Israel hnam lai LALPAN indaidanna a siem tak leiin mipuihai chu Benjaminhai chungchang thua chun an insìr a nih. 16 Pungkhawm laia upahai chun, "A la damhai nuhmei ding hi ieng tin am thaw tâng ei ta, Benjaminhai laia an nuhmeihai hlak chu sukbohmang an ni ta si a? 17 Benjamin hnam hi sukmanga a um nawna dingin Benjamin thla la um sunhai hi ieng tin am thla ei inneitir thei ding a na? 18 Ei naunuhai hlak nuhmeiah ei inneitir thei si naw a" an ta. Israel thlahai chun, tu khom Benjaminhai nuhmei dinga mani naunu inneitir taphot chu tongsie phur dingin an lo inkhàm ta si a. 19 Chun, anni bok chun, "Ngai ta u, Bethel hmar tieng, Bethela inthoka Sekem tieng fena lamlien sak tienga Lebon sim tienga um Silo khuoah kum tin LALPA ta dingin kût a um hlak kha. 20 Benjamin thlahai kuoma chun, 'Va fe unla, grèp hmunah lo inchàn unla, 21 lo en zing unla, lâmnaa thang dinga Silo khuoa nunghâkhai an hung suok pha leh grèp huona inthokin hung suok unla, Silo nunghâkhai chu mani nuhmei ding seng man unla, Benjaminhai ram tieng fepui ro. 22 An pahai amanih an tàhai amanih an hung pha leh an kuomah, 'Lunginsiet ro khai. Indonaa khan an nuhmei ding ei lo manpêk si naw a, nangni hlakin in lo pêk bok si nawh, lo pe ni inla chu, thiem naw in hlaw ding a ni bok si a' kan lo ti ding a nih" tiin thu an pêk a. 23 Benjamin thlahai chun chuong ang chun an thaw a, lâma hunghai chu anni zât seng nuhmei dingin an man a, an fe hmangpui a, an ram tieng an thuoi a, an khawpuihai cheiin an hluo nawk a. 24 Chu taka inthok chun Israel thlahai chu mani chi chi le mani hnam hnamin an intêl hrang a, anni ram sengah an kîr nawk ta a. 25 Chuong lai chun Israelhai lai lal an la um naw a, mi tinin mani tha ti zawng zawngin an thaw el a nih.
Ruth 1
1 Rorêltuhaiin ro an rêl laiin a ramah tàm a tla a. Judai ram Bethlehema inthokin mi pakhat chu a nuhmei le a naupa pahnihai thuoiin Moab ramah iemani chen um dingin a fe a. 2 Pasal hming chu Elimelek a na, a nuhmei hming chu Naomi a na, a naupa pahnihai chu Mahlon le Kilion an na, Judai ram Bethlehema Efrat mi an nih. Moab rama chun an fe a, chu taka chun an um ta zing a. 3 Naomi pasal Elimelek chu a thi a, a naupa pahnihai le chauh an um ta a. 4 A naupahai chun Moab mi nuhmeiin an nei a, pakhat hming chu Orpa a na, pakhat hming chu Ruthi a nih. Chu taka chun kum sawm vel an um hman a. 5 Chun, Mahlon le Kilion khom chu an thi ve ve a, Naomi chu pasal bo le nau bo a hung ni ta a. 6 LALPAN a mihai hung kanin fâk ding a pêk nawk tah ti Moab rama inthoka a lo hriet chun, Naomi le a mohai chu in tienga kîr nawk dingin an insiem a. 7 A mo pahnihai leh an umna chu suoksanin Judai ram panin an suok a. 8 A nakie deu chun Naomi'n a mo pahnihai kuomah, "In nuhai in tieng ve ve panin kîr nawk ta ro. Ka chunga le in pasal thi tahai chunga lunginsietna in inlangtir ang bok khan LALPA khomin in chungah ngilnei takin thaw ve raw se. 9 LALPA chun hadam taka in khawsakna ding pasal dang pe cheu raw se" a ta. Chuongchun, inthena dingin an infawp ngawi ngawi a, inring takin an tap a. 10 An pahni chun, "Fe nawng kan tih, i kìrna ding i chipuihai kuoma chun hung ve lem kan tih" an ta. 11 Naomi ruok chun, "Ka naunuhai, kîr lem el ro. Ieng leiin am in mi zui ding a na? In pasal ding nau dang ka la pai thei ding am a ni? 12 Ka naunuhai, kìr el lem ro, pasal dang nei dingin ka upa taluo tah. Ka ta dinga beiseium khom lo ni ta hrim sien, voizân hin pasal neiin nau khom lo nei ni ta lang, 13 an puitling chenin pasal nei loin in nghâk el ding maw? Ni lo e, ka naunuhai, chu chu ni thei naw nih. LALPA kut ka chunga tla hi nangni chan nèkin a kha lem a nih" a ta. 14 Chuongchun an tap nawk rak a. Orpa chun a tarpi chu inthena dingin a fawp a, Ruthi ruok chun a kuo tlat a. 15 Naomi chun, "Ngai ta, i mo chanpui chu a chihai kuom tieng le a pathienhai kuom tieng a kîr nawk a, nang khom ama ruolin kîr nawk el rawh" a ta. 16 Ruthi ruok chun, "Nangma the ding che le nang zui loa kîr ding chun mi ti ta lul naw raw khai. I fena taphotah hung ka ta, i riekna taphotah riek ka ta, i chihai chu ka chihai nîng an ta, i Pathien chu ka Pathien nîng a tih. 17 I thinaa chun thing ka ta, chu taka chun an mi phum ve el ding a nih. Nang le kei hi thina chauh naw thil dangin a mi the ding chun, ieng anga nasa khomin LALPAN a law law mi law el raw se" a ta. 18 Ruthi chun zui a tum tlat ti Naomi'n a hriet phing leh a ti zui ta naw a. 19 Chuongchun, an pahni chun Bethlehem an tlung chenin an fe pei a. Bethlehem an tlung chun anni leiin a khawnawtin an phul a, nuhmeihai chun, "Hi hi Naomi kha a ni naw maw?" an ti sup sup a. 20 Ama chun, "Naomi mi ti ta naw ro, Mara mi ti ta lem ro, LALPA chun ka hringnun hi kha takin a siem ta si a. 21 Sûng kimin ka fe suok a, kut ruokin LALPAN a mi hung thuoi kîr a. LALPA chun a mi sukrinum a, Iengkimthawthei chun ka chungah vangduoina a'n tlâktir a, ieng leiin am Naomi in mi la ti zing ding?" a ta. 22 Chuong ang chun Naomi chu Moab rama inthokin a mo Ruthi, Moab mi le chun barli an sìk tan laiin Bethlehemah a hung tlung tah a nih.
Ruth 2
1 Naomi chun a pasal sûnghai, Elimelek thlaa mi, pa neinung tak el laichin pakhat a nei a, a hming chu Boaza a nih. 2 Chun, Moab mi Ruthi chun Naomi kuomah, "Loah fèng ka ta, mi lo lunginsiettu tuhai bu lâk hmai va zong ka tih" a ta. Naomi chun, " Fe ta la, ka naunu" a ta. 3 Chuongchun a fe a, Elimelek thlaa mi Boaza loa ngei chun a va fe fûk hlauh el a, bu sîktuhai lâk hmai chu an hnunga chun a rût khawm a. 4 Chu lai tak chun Bethlehema inthokin Boaza chu a hung tlung a, "LALPA chu in kuomah um raw se" tiin bu sîktuhai chu a chibai a. Anni chun, "LALPAN mal sawm che raw se" tiin an bûk lèt a. 5 Boaza chun sinthawhai inrawitu kuoma chun, "Hi nu hi khaw lai nunghâk am a na?" a ta. 6 Ama chun, "Moab mi Naomi le hung an nih. 7 'In bu lâk hmai mi'n khawmtir ro. Buphal an lâk khawm zona hmun hmunah hung dap pei ka tih' a ta, a fe a, deihlimah sawt naw te a chawl met ti lo chu zîng tienga inthok khan tu chen hin ngûk takin a thaw ngar ngar a nih" a ta. 8 Boaza chun Ruthi kuomah, "Ka naunu, ngai ta, mi dang loa chu bu hnung zongin fe naw la, hi loa inthok hin inson naw la, ka siehlaw nunghâkhai hnung hi zui zing rawh. 9 An bu sîk hi en zing la, nunghâkhai hnunga hin sui pei la, tlangvàlhai hin ieng khom law lo ding chein thu ka pêk hieu an tah. I dang a châr pha leh tui bela tlangvàlhai tui chawi sa hi i dawn hlak ding a nih" a ta. 10 Ruthi chu a kûn a, hnuoi sikin a bokkhup a, a kuomah, "Kei hi hnam dang mi ni bok si, nangin mi ngaiven nuom a, i mit tlunga i mi sie el hi ieng tizie am a na?" a ta. 11 Boaza chun, "I pasal thia inthoka i pi chunga i thilthaw po pohai le i nu le pa le i piengna ram mâksana kha hmaa i mi hriet ngai lohai kuoma chêng dinga i hung dàn thu po po miin an mi hril a. 12 LALPAN i thilthaw po po chu rul sien la che, a thla hnuoi i hung bèl, LALPA, Israelhai Pathien chun i that man chu pe teu raw se che" a ta. 13 Ruthi chun, "Pu, i ditsak hlaw zinga um ka nuom. I siehlaw laia pakhat tluk khom hi ka ni naw lai zingin, i siehlaw hi ngilnei taka bein i sukthlamuong si a" a ta. 14 Sunbu fâk huna chun Baoza'n a kuomah, "Hung la, bei hung fa la, uoiin thûra hin inchie ve rawh" a ta. Bu sîktuhai le an ot tlâng lai chun beipèr a pêk a, a khop tawk a fâk hnung khom chun fâk seng lo a la um ta rop a. 15 Bu hnung zong dinga a tho hnung chun Boaza chun a mihai kuomah, "Buphal inkhawmtuhai laia a'n khawm ve khomin hal naw ro 16 Chun, buphal têla mihai khom pot suokin mâksanpêk unla, inkhawm pei sien, hal naw ro" tiin thu a pêk a. 17 Chuongchun, loa bu lâk hmai chu zân tieng chenin a zong a, a lâk khawmhai chu a vuok a, kilogram sawm lai a tling a. 18 Bu chu in tieng a phur a, a tarpi chun a bu zong khawm chu a lo hmu a, chun suna a bei fâk bâng chu a phor a, a pêk a. 19 A tarpi chun, "Voisun khan tuhai lo am bu hnung i zong a? A lo ngaisaktu che chu malsawmin um raw se" a ta. Ama chun a lo fèna chu a hril a, "Voisuna ka fèna lo neitupa hming chu Boaza a nih" a ta. 20 Naomi chun a monu kuomah, "LALPA, la dam lai le thi ta hai chunga a lunginsietna chuoi loa inlangtirtu chun ama chu mal sawm raw se" a ta. Naomi bok chun, "Chu mi chu kan sûngkuo inhnaipui, kan laibung bul a nih" a ta. 21 Moab mi Ruthi chun, "A lo ni ngei chu tie! 'Ka buhai an sìk zo hma khat ka sinthawtuhai lai hin thang ve zing rawh' a mi ti nghe nghe a nih" a ta. 22 Naomi chun a monu Ruthi kuomah, "Ka naunu, lo danga chu an lo tawk pal el thei che leiin, a siehlaw nunghâkhai lai chun um la, i ta dingin thang a tih" a ta. 23 Chuongchun, barli le huit an sìk zo chenin Boaza siehlaw nunghâkhai lai chauh chun bu hnung zongin a fe hlak a, a tarpi kuoma chun a um a.
Ruth 3
1 Ni khat chu a tarpi Naomi chun Ruthi kuomah, "Ka naunu, i ta dinga tha khawsakna ding zongpêk che hi ka thaw ding a ni naw am a ni? 2 Kan laibungpa Boaza, a siehlawhai laia sin i va thawna kha a um an naw maw? Ngai ta, zâna hin a hrizawlah barli a zâp fai ding a nih. 3 Insil fai la, rimtui innàl la, i thuom tha tak hâk la, hrizawla chun zu fe la, faa a dawn zo hma chun i um a nih ti inhriettir naw rawh. 4 A zâl pha leh a zàlna hmun chu inchik la, a ke tienga puon chu hawk la, a ke bula chun zâl la, i thaw ding chu lo hril a ti che" a ta. 5 Ruthi chun, "I ti ang tak chun thawng ka tih" a ta. 6 Chuongchun, hrizawla chun a fe a, a tarpi hril ang charin iengkim a thaw a. 7 Faa a dawn zo chun Boaza chu a hlim hle a, bu vùm sira chun a zâl ta a. Ruthi chun damten a va pan a, a ke tienga puon chu a hawk a, a zâl ve ta a. 8 Zân thangah Boaza chu thil iengin amanih a chok har a. A hang inher chun a ke bulah nuhmei a lo zâl zing el a. 9 Ama chun "Tu'm i na?" a ta. Nuhmei chun, "I siehlaw Ruthi ka nih. Mi'n tlantu ding laichin bul i ni leiin i siehlaw hi i puon mi'n zawnpui ve rawh" a ta. 10 Ama chun, "Ka naunu, LALPAN mal sawm che raw se. Mi rethei amanih hausa amanih tlangvàl i zui naw leia a hmaa i mi suklawmna nèk daiin voizàna ngilneina i hung inlangtir hin a mi suklawm a nih. 11 Chuleiin, ka naunu, ti naw rawh, i hni po po chu thawpêk ka ti che. Hi khuoa mi po po hin nu inzaum tak i nih ti an hriet. 12 Amiruokchu, i laichin hnai ni lang khom, keima nêka laichin hnai lem intlantu ding che a um a, zînga hin a'n tlan nuom che leh a tha nîng a ta, intlan a ti che a. 13 A'n tlan nuom naw che a ni ruok chun, LALPA hring zing hmingin thu ka tiem che a, keiin intlan ngei ngei ka ti che. Zîng tieng chenin hi taka hin zâl rawh" a ta. 14 Chuongchun, a ke bula chun zîng tieng chen a zâl a, sienkhom tu khomin an hriet thei hmain a tho a, "Hrizawla hin nuhmei a hung ti tu khomin hre naw raw hai se" a ta. 15 Boaza chun, "I silpuon kha hlîp la, hung daw rawh" a ta, barli kilogram sawmhni ding lai a sungpèk a, a'n phurtir a, khuo tieng chun a kîr ta a. 16 In a tlung chun a tarpiin, "Ka naunu, iem i zu chang a?" a lo ta. Ama chun a chunga thil a lo thaw dàn po po chu a hril a. 17 "Hi, kilogram sawmhni ding lai barli a mi pêk a, 'I tarpi kuomah kut ruokin i kîr ding a ni nawh' a mi ti a nih" a ta. 18 A tarpi chun, "Ka naunu, ieng tin am thil a hung um ding i hriet hma chun nghâk ringot el rawh; voisun hin chu thil chu a sukfel hma chun chu pa chu a to mei mei teu awm si nawh" a ta.
Ruth 4
1 Chuongchun, Boaza chu kul kotkhàra chun a hang fe a, chu taka chun a thung a, a laichin bul, a chungchang thu a hril kha a hung a, Boaza chun, "E khai, unaupa, hi taka hin hung la, la hung inthung vak rawh" a ta. Chuongchun a hung a, a hung inthung a. 2 Boaza chun a khaw upa mi sawm a hung thuoihai kuoma chun, "Hi taka hin inthung ei tiu khai" a ta, a ti ang chun an inthung a. 3 Chun, a laichin hnai, an sûngkuo ro intlantu ding kuoma chun, "Naomi kha Moab rama inthokin a hung kîr nawk a, ei unaupa Elimelek ram kha zor a tum a. 4 Chuleiin, hi taka inthunghai le upahai mithmua ngei hin ram chu inchaw rawh. I'n tlan nuom chun intlan la, i'n tlan nuom naw chun ka hrietah mi hril rawh. Nang naw chu tu khom intlantu ding awm an um naw a, kei hi i dota intlantu ding chu ka nih ti inhriettir che tûlin ka hriet" a ta. Ama chun, "Intlan ka tih" a ta. 5 Boaza chun, "Naomi-a inthoka ram i'n chawk nia inthokin pasal chân tah, Moab mi Ruthi laka mithi hming re loa a ro hluotu ding an um pei theina dingin ama chu i'n tlan sa bok ding a nih" a ta. 6 A laichin bul chun, "Keima ta ding chun intlan thei naw ning, ka'n tlan chun keima ro hluotu ding tieng sukkhawhlo rawi ka tih. Intlantu ka nina ai chu nangin chang el rawh, kei chun intlan thei naw ning" a ta. 7 In le lo le ro an inchawk le intlan chànga neitu nina hming inthleng felna dinga tiena inthoka Israelhai thaw dàn chu, a zortuin pheikhok a hlîp a, a changtu kutah a pêk a, chu chu an thil inchawk le inthleng an namnghet dàn a nih. 8 Chuong ang chun a laichin bul chun Boaza kuomah, "Nangman i ta dingin intlan el lem rawh" a ta, a pheikhok chu a hlip a, a pêk a. 9 Boaza chun upahai le mipui po po hmaah, "Voisun hin in rêngin Elimelek thil nei po po le Kilion le Mahlon thil nei po po Naomi kuta inthoka ka'n chawk a nih ti a mi hrepuituhai in nih. 10 Chu chauh chu ni loin, mithi chu a hming re loa rohluotu siempêk ding le mithi chu a unauhai lai le a umna hmun kul kotkhàra a hming a bo nawna dingin, Moab nuhmei Ruthi, Mahlon nuhmei chu ka nuhmei dingin ka'n chawk bok a, chu chu voisun hin nangni hi mi hrepuitu in nih" a ta. 11 Chun, kul kotkhàra mipui po po le upahai chun, "Hrepuitu kan nih. Rachel le Lea, Israel sûngkuo indintu pahnihai ang bok khan i ina nuhmei hung lût chu LALPAN siem ve sien la, Ephrat-a hin ngîrhmun neiin, Bethlehema hin hmingthang takin hung um raw se. 12 LALPAN hi nunghâk laka chi thla a la'n dinpêk ding che lei hin i sûngkuo chu Tamar-in Juda laka a hring Perez ang kha hung ni raw se" an ta. 13 Chuongchun, Boaza chun Ruthi chu a thuoi a, a nuhmei a hung ni ta a, LALPAN nau a'n paitir a, nau pasal a nei a. 14 Nuhmeihai chun Noami kuomah, "Voisun ni chena laichin hnai sansuoktu tlasam loa inumtirtu che LALPA chu inpâkin um sien la, Israelhai lai hin i tupa chu a hming hung inthang raw se. 15 Ama chu i hringna tungdingtu ding le i tar tienga chawmtu che hung ni bok raw se. I mo, nangma hmangaitu che, nau pasal pasari nèka i ta dinga hlu lem chun, ama chu a hringpêk ta si che a" an ta. 16 Naomi chun naute chu a lâk a, a mal chungah a pom a, a enkol a. 17 An tuolbawm nuhmeihai chun, "Naomi'n nau pasal a nei" an ta, a hmingah Obed an sak a. Ama chu Davida pa Jessai thlatu a nih. 18 Perez sûngkuo inthla sawng dân chu: Perez-in Hezron a hring a; 19 Hezron chun Rama a hring a; Rama chun Aminadab a hring a; 20 Aminadab chun Nason a hring a; Nason chun Salmon a hring a; 21 Salmon chun Boaza a hring a; Boaza chun Obed a hring a, 22 Obed chun Jesai a hring a; Jesai chu Davida pa a nih.
1 Samuel 1
1 Efraim tlâng ram Ramathaim- zofim khuoah mi pakhat a hming Elkana a um a, ama chu Jehoram naupa a na, ama chu Elihu naupa a na, ama chu Tohu naupa a na, ama chu Efraim mi Zufa naupa a nih. 2 Elkana chun nuhmei pahni a nei a, pakhat chu Hana a na, pakhat chu Penina a nih. Penina chun nau a nei a, Hana ruok chun a nei ve nawh. 3 Iengkim LALPA chawibiek ding le a hmaa inthawina inhlàn dingin Elkana chu an khuoa inthokin Silo khuoah kum tinin a hang fe zie hlak a, chu taka chun thiempu Eli naupa Hofni le Finehas hai chun thiempu sin an thaw a. 4 Inthawina an inhlàn ding pha Elkana chun a nuhmei Penina le a naupa le naunu hai chan ding seng sa iemani zât a sem hlak a. 5 Hana ruok chu a hmangai a, LALPAN a sul a khâr hri bok leh, chan hni a siempèk bîk zie hlak a. 6 LALPAN a sul a khâr lei chun a khingpuinu chun a lung khei zawng ding tak thawin a suklungsen hlak a. 7 Kum tin kum tin elin LALPA ina Hana a fe zâtin a khingpuinu chun elsènin a suktap a, bu a nghei pha hiel hlak a. 8 Elkana chun, "Hana, ieng dinga i tap am? Iem a ta bu i fâk naw? Iem a ta i lung a hnuol? Naupa sawm nêk khomin i ta dingin ka hlu lem naw maw?" tiin a thlêm hlak a. 9 Tum khat chu Silo-a an fàk an dawn zoin Hana chu a tho a. Chuong lai chun thiempu Eli chu LALPA tempul kotkhàr ban bula thungnaah a'n thung a. 10 Beidong le lungril na taka tap hlop hlop pumin Hana chu LALPA kuomah a tongtai a. 11 LALPA kuomah, "Iengkim LALPA, i bawinu rinum tuor hi zuk thlîr la, hre zing rawh. I bawinu hi theinghil loa nau pasal i pêk chun, a dam sûng po po LALPA ta dingin pe suok ka ta, a lu khom vaw ni ngai hrim hrim naw nih" tiin inkhàm meuin thu a tiem a. 12 Chuonga a tongtai mel mel laia a hmùr inphu chu thiempu Eli chun a lo thlîr zing a. 13 Hana chu lungril takin a tongtai a, ri nei si loin a hmùr a'n phu sep sep a. 14 Eli chun zu inrui sawnin, "Ieng chen am inruiin i um zing ding a na? I uoiin sie hmang raw khai" a ta. 15 Hana chun, "K'an rui naw ie, Pu, nu lungril rimsi tawpkhawk ka ni hi. Zu amanih uoiin amanih ka dawn nawh; LALPA hmaah ka lungril ka phor suok lem a nih. 16 I siehlaw hi nuhmei rilo angah mi sie naw rawh; ka lungrila sip liem ka lungngaina le beidongna hai ka phor suok lem a nih" tiin a don a. 17 Eli chun, "Lungmuong takin fe ta rawh, LALPA, Israelhai Pathien chun i hni ang tak chu hung pe raw se che" a ta. 18 Ama chun, "I bawinu hin i mit tlung ngei raw se" a ta. Chuongchun, nuhmei chu a fe a, bu a fâk a, lungngai hmèl a put zing ta naw a. 19 A zînga chun inhma takin an tho a, LALPA an chawibiek a, an khuo Rama tieng an kîr nawk a. Elkana chun a nuhmei a pawl a, LALPAN ama nu chu a hriet zing a. 20 Chuongchun, Hana chun nau a pai a, nau pasal a nei a, "LALPA kuoma ka hni suok a nih" a ta, a hmingah Samuel a sak a. 21 Chun, LALPA hmaa kum tina pumraw inthawina an nei hlak ang le a thu intiemkamna hlen dingin a sûnghai thuoiin Elkana chu Silo-ah a hang fe a. 22 Hi tum hin Hana ruok chu a hang fe ve nawh. A pasal kuomah, "Naupang hin nene a nghei pha le chauh ama thuoiin LALPA hmaah hang inhlàn ka ta, chu taka chun ama chu um zing tâng a tih" a ta. 23 A pasal Elkana chun, "Tha i ti ang tak chun thaw rawh. Nene nêk i'n bàntir chenin hi taka hin um rawh; LALPAN i thu chu sukpuitlingpêk ngei raw se che" a ta. Chuongchun, naupangin nene nêk a bàn hma khat chu Hana chu inah a um a, a naupa chu a enkol a. 24 Nene nêk a bàn chun naupang dawng tak la ni sien khom a nu Hana chun bawngchal kum thum mi keiin, beiphit kilogram sawm le uoiin savun pèng khat chawi bokin Silo khuoa LALPA inah a fepui a. 25 Bawngchal chu an that a, naupang chu Eli kuomah an thuoi a. 26 Nuhmei chun, "Pu, i hringna sâlin ka hril, kei hi i bula hi hmuna ngîra LALPA kuoma tongtai nu ngei kha ka nih. 27 Hi naupang hi hniin ka tongtai a, ka hni ang takin LALPAN a mi pêk a. 28 Tuhin keikhomin LALPA kuomah naupang hi ka hung inhlàn a, a dam sûnga LALPA ta dinga pêk suok a nih" a ta. Chu taka chun Samuel chu LALPA rongbawlin a um ta a.
1 Samuel 2
1 Chun, Hana chu hieng hin a tongtai a:"LALPA-ah ka lungril a hlim a, LALPAN ka ki a chawisâng a, Hmèlmahai lakah ka uong thei ta a, A sandamnaa chun ka lawm a nih. 2 LALPA anga thienghlim an um nawh, Nangma ang tu khom an um nawh, Ei Pathien ang Lungpui an um nawh. 3 Uongthuong takin tong zing naw la, Tong chaltlai hmang ta naw rawh, Iengkim hretu chu LALPA Pathien a nih, Mi tin thilthaw a bûk vong hlak. 4 Râlhrâthai thalngul a suktliek a, Mi hrât nawhai chu a sukhrât a, 5 Khophai chu bu zongin an inhlaw a, Phingtâmhai tlai takin an um a; Nu chingin nau 'sal sari a hring a, Nau hau nuin a sùn hmang zo tah. 6 LALPAN a sukhlum a, a sukhring a, Thlânah a hnûk lût a, a kei tho a; 7 A sukpasie a, a sukhausa bok a, A suktlawm a, a chawisâng bok a. 8 Pasie chu pilvuta inthok a lâk suok a, Rethei chu êk dûra inthok a chawisâng a; Ama chu milien lai a'n thangtir a, Chawimawina lalthungpha a'n hluotir. Leilung nghatsan chu LALPA ta a na, A chungah khawvel hi a'n nghat a. 9 A mi thienghlimhai kè a vêngpèk a, Mi rilohai chu thimah a hmet dei. Tha hrât hi dingchangna a ni nawh, 10 LALPA dotu chu inchek vong an ta, Vân a'nthokin inrûm khum a ta, LALPAN kawl kil chen ro rêl a tih. A ruot lal chu sukhrât a ta, A hriek nâl ki chu chawimawi a tih"tiin. 11 Chun, Elkana chu a chêngna khuo Rama tieng a kîr nawk a, naupang chun thiempu Eli hnuoiah LALPA rong a bawl a. 12 Eli naupahai chu an rilo hle a, LALPA inzàna hrim an nei nawh. 13 Mipuihai laka an lo thaw dàn chu, miin inthawina inhlàn a, a sa an suong lai chun thiempu siehlaw chu sa thurna thir kut zum thum nei chawiin hung a ta, 14 sa suongna bêl bau lien amanih, bêl dawt nei amanih, bêl khei nei amanih le bêl ieng chi khom ni sien zuk sun a ta, sa a lâk suok suok chu thiempu ta dingin a lâk hlak a. Silo-a LALPA kuoma thil inhlàna hung Israelhai po po chungah chuong ang chun an lo thaw hlak a. 15 Chu bâkah, a thauhai an raw hmain thiempu siehlaw chu inthawina inhlàntu kuomah hungin, "Thiempu em hmin ding sa mi hung pe rawh, i sa suong hi fa naw nih, a sel chau a nih a dit" tiin a hung hril a. 16 Chun, inthawituin, "A thau hi hang raw phot ei ta, a dang chu i dit zât zât i lâk ding a nih" a ti pha leh siehlaw chun, "Ni lo e, i mi pêk nghal ding a nih. I mi pêk naw chun ka lâk lui tho ding a nih" a ti hlak a. 17 Hienga LALPA kuoma thilhlàn inza naw taka an lo thaw hlak lei hin tlangvàlhai suolna chu LALPA mithmua chun thil theidaum tak a nih. 18 Amiruokchu, Samuel chu naupang te khom ni sien, puon zâi inhmia siem thiempu zakuo efod chu hâkin LALPA hmaah rong a bawl a. 19 Chu bâka chun a nuin zakuo fuol a thuipèk a, kum tin pumraw inthawina inhlàn dinga a pasal le Silo-a an fe zâtin a chawipèk hlak a. 20 Eli chun Elkana le a nuhmei chu mal a sawm a, "LALPA ta dinga thilhlân in inhlàn hi a'n hlàntu nuhmei thlaa inthokin LALPAN rul cheu raw se" a ta, chuongchun in tieng an kîr nawk ta a. 21 LALPA chun Hana chu a kan a, nau a pai a, naupa pathum le naunu pahni a nei a. Chun, naupang Samuel chu LALPA hmaa chun a hung seilien pei a. 22 Eli chu a hung upa ta hle a, Israel mihai po po chunga a nauhai thilthaw po po le Intuokna Puon in kotkhâr bula rongbawltu nuhmeihai an zàlpui hlak thu dâm chu a hriet a. 23 Chuongchun, an kuomah, "Ieng leia hieng ang thil hi in thaw am a na? Hieng mihai po po baua inthok hin in thil rilo thawhai ka lo hriet vong a nih. 24 Hieng ding hi a ni nawh, ka nauhai! Pathien mihai laia in chanchin an hril thang hi a tha naw tieng vong a nih. 25 Mi pakhat chungah mi dangin thil suol a thaw chun Pathienin an chungthu a rêl thei a, amiruokchu, LALPA chungah miin thil suol a thaw ruok chun tuin am a chungthu hrilpêk tàng a ta?" a ta. Chuong sa khom chun a nauhai chun an pa zilhauna chu an poisa chuong nawh, LALPA chun sukhlum dingin a lo ruot tawl ta si a. 26 Naupang Samuel ruok chu a hung inthang lien deu deu a, Pathien le mihriemhai ditsak a hlaw a. 27 Chun, Eli kuomah Pathien mi a hung a, a kuomah, "LALPA chun hieng ang hin a tih: 'Aigupta rama Faraw bawia in um lai khan in thlatuhai kuomah ka hung inlàr hlak a ni naw am a ni? 28 In thlatu chu Israel hnam po po laia inthoka ka thlang suok, ka maichâmah fe a, rimtui raw a, ka hmaah thiempu zakuo hâk a, ka thiempu ni dinga ka ruot a ni naw am a ni? In thlatuhai chu Israel mihaiin meia pumraw thilhlân an inhlàn po po kha ka pêk a ni naw am a ni? 29 Ieng leiin am ka umnaa inhlàn dinga ka ruot ka kuoma inthawinahai le ka puola thilhlânhai chu chèksol a, kei nêka i nauhai chawimawi lem a, nangni insukthauna dinga ka mi Israelhai inthawinaa a sa tha tha in hmang am a na? 30 "Chuleiin, LALPA, Israelhai Pathien chun hieng hin a puong a nih: 'Keiin i sûnghai le i pa sûnghai chu kumkhuoin ka hmaah um an tih lo ti lang khom, nangni chu um top naw ti niu. Mi chawimawitu taphot chu chawimawi ka ta, mi hmusittu taphot chu hmusit ka tih. 31 Ngai ta, i hrâtna le i pa sûnghai hrâtna ka sât thlàk hun a hung tlung vak ding a na, in sûngkuoa mi tar kûna dam hrim hrim um naw ti niu. 32 Hi ka chèngna ina hin buoina tlung a ta, Israel mihai ruok chu malsawm ka ta, inhnarin la thlîr vong vong in ta, i insûnga ruok chu tar kûna dam tu khom um naw ni hai. 33 Chun, ka maichâma inthoka ka sukbohmang nawhai chu i mitthli suktlatu le i lungril suklungngaitu ding chaua hlà nîng an ta, i ina inthoka pieng taphot chu an vânglai takin thi pei an tih. 34 " 'Chun, i naupahai pahnih, Hofni le Finehas hai chunga thil hung tlung ding hi i ta dingin inchikna nîng a tih, an pahniin ni khat sûngin an thi ve ve ding a nih. 35 Ka lungril le ngaituona anga ka rongbawltu ding keiman thiempu ringum indin ka ta, a sûngkuo khom indin nghet ka ta, ka hriek nâl hmaa chun rong bawl zing tâng a tih. 36 Chun, hieng hi nîng a ta, i sûngkuo la dam sun po po chu tangka le bei hlek hniin invâk an ta, a hmaa chun kûn an ta, 'Fâk ding ka hmu theina dingin thiempu sin ieng amani bêk mi'n thawtir raw khai' tiin la hnîng an tih' a ti a nih" a ta.
1 Samuel 3
1 Naupang Samuelin Eli hnuoia LALPA rong a bawl lai chun LALPA thu a tlung inkhàt hle a, inlàrna khom a hung tlung zen zen nawh. 2 Chuong lai chun Eli mit chu a chàu tàk leiin khuo a hmu mumal thei ta naw a, a zâlna hmun pangngaia chun a zâl a. 3 LALPA tempula PathienThuthlung Bawm bula chun Samuel chu a zàl a. Chun, Pathien khawnvar khom an la that hman hmain, 4 LALPA chun Samuel a ko a. Samuel chun, "Hi taka hin ka um?" a ta. 5 Eli kuomah a va tlân vat a, "I mi ko maw? Hi taka hin ka um" a ta. Ama chun, "Ka ko naw che, va zâl nawk ta rawh" a ta. Chuongchun a fe a, a zâl nawk ta a. 6 LALPA chun Samuel chu a ko nawk a. Samuel chu a tho a, Eli kuomah a fe a, "I mi ko maw? Hi taka hin ka um" a ta. Eli chun, "Ka naupa, ka ko naw che. Fe la, va zâl nawk ta rawh" a ta. 7 Chuong lai chun Samuel chun LALPA a la hriet ve naw a, LALPA thu chu a kuoma puong a la ni bok nawh. 8 LALPA chun Samuel chu a ko nawk a, chu chu a ko voi thumna a nih. Samuel chu a tho a, Eli kuomah a fe a, "I mi ko maw? Hi taka hin ka um" a va ti nawk a. Chu phing leh naupang chu LALPAN a ko a nih ti Eli chun a hriet ta a. 9 Eli chun Samuel kuomah, "Fe la, va zâl nawk ta rawh. A ko nawk che chun, 'LALPA, thu chu hril rawh, i siehlaw hin a ngaithlàk ie' ti rawh" a ta. Samuel chu a khuma chun a va zâl nawk a. 10 LALPA chu a hung a, a bula chun a ngîr a, a hmaa ang bok khan, "Samuel, Samuel" tiin a ko nawk a. Samuel chun, "Thu chu hril rawh, i siehlaw hin a ngaithlâk ie" a ta. 11 LALPA chun Samuel kuomah, "Ngai ta, Israel rama a hre taphothai na khel ngei ngei ding thil ka thaw ding a nih. 12 Chu huna chun Eli kuoma a sûngkuo chungchâng thua thaw dinga ka thil hril po po chu a bula inthoka a tawp chenin ka hlen ding a nih. 13 A nauhaiin thil suol thaw a, Pathien an sukmuolphozie hre zing sia a khap naw leia an sûngkuo chungthu kumkhuoa dinga ka rêl chu ama khom ka hril tah. 14 'Eli sûngkuo bawsietna chu inthawina amanih thilhlân amania sukre thei ni ta naw nih' tiin ka lo inkhàm ta si a" a ta. 15 Samuel chu zîng tieng chen a in a, LALPA in kotkhârhai chu a hong a. Inlàrna a hmu chu Eliin hrieng a tih ti Samuel chun a tithawng hle a. 16 Amiruokchu, Eli chun a hung pan a, "Ka naupa Samuel" tiin a hung ko a. Samuel chun, "Hi taka hin ka um" a ta. 17 Eli chun, "Ieng thil am LALPA chun a hril che a? Ka lakah ieng khom ip naw rawh. I kuoma a hril po po chu ka lakah ip i nei chun i chungah Pathienin a nat thei ang tawpin thaw raw se" a ta. 18 Chuongchun, Samuel chun iengkim chu ip nei dêr loin a hril a. Eli chun, "LALPA a na, tha a ti ang peiin thaw raw se" a ta. 19 Samuel chu a hung inthang lien pei a, a kuomah LALPA a um a, a hril hrim hrim chu a sukdik pei a. 20 Dan-a inthoka Beersheba chena Israel mihai po po chun Samuel chu LALPA zawlnei indik a ni takzet ti an hung hriet tah vong a. 21 LALPA chu Silo-a chun a'n làr zui pei a, Samuel kuomah a thu a puong hlak a. Samuel thu chu Israel mihai po po lai a hung inthang suok ta a.
1 Samuel 4
1 Chuong lai chun Israelhai chu Filistin mihai do dingin an inthok suok a, Israelhai chu Ebenezer-ah an inkul a, Filistinhai chu Afek-ah an inkul bok a. 2 Filistinhai chun Israelhai chu an hung bei a, an hne a, indona hmuna chun mi sângli lai an that a. 3 An inkulnaa Israel sipaihai an hung kîr chun an upahaiin, "Ieng leiin am voisun hin Filistinhai hmaah LALPAN a mi suktlawm am nîng a ta? Thaw ro, eini leh fe a, ei hmèlmahai kuta inthoka mi san suoktu dingin Silo-a inthokin LALPA Thuthlung Bawm hang làng ei tiu khai, " an ta. 4 Chuongchun, Silo-ah mi an tir a, chu taka cherubim chunga inthung Iengkim LALPA Thuthlung Bawm chu an va làk a, Eli naupa Hofni le Finehas hai khomin bawm chu an hung zui ve a. 5 An inkulna hmuna Thuthlung Bawm a hung tlung chun hnuoi nghor hning hiel khopin Israelhai chu an khêk dur dur a. 6 An khêk ri Filistinhaiin an lo hriet chun, "Hebrai mihai inkulnaa an khêk dur dur chu ieng tizie am an ta le? an ta. An inkulnaah LALPA Thuthlung Bawm a hung tlung ti an hriet chun an ti hle a. 7 "An inkulnaah Pathien a hung a ni chu! Ei chung a pik ie! Kha hma khan hieng thil hi a la um ngai nawh. 8 Ei chung a pik ie! Chuong ang Pathien kut hrâta inthok chun tuin am mi san suok tàng a ta? Chuong ang Pathienhai chu an nih thlalèra hri chi tinrênga Aigupta mihai sukhlumtu kha! 9 Aw nangni Filistin mihai, huoisen takin um ro. Insukpasal ro, chuong naw chun in thu hnuoia an um ang bok khan an thu hnuoiah um ve rawi in tih. Insukpasal unla, bei pei ro" an ta. 10 Chuongchun, Filistin mihai chun an hung bei a, Israelhai chu an intlawm a, an inkulna tieng an tlânsie a, an that teu a, Israel sipai sîngthum an thi a. 11 Chun, Pathien Bawm chu an lâkpèk a, Eli naupahai Hofni le Finehas chu an that bok a. 12 Chu ni chun Benjamin thlaa mi pakhat chu a zakuo inek nung le a luah pilvut kai nuoiin indona hmuna inthok chun Silo a tlân tlung a. 13 A va tlung chun Eli chun lam sîra a thungnaa inthokin a lo thlîr zing a, a lungrila a tithawngpui tak chu Pathien bawm a nih. Khuo a hung tlung a, chanchin a hang hril chun a khuoin an khêk ta chèl chûl el a. 14 An khêk ri Eli-in a lo hriet chun, "Ieng leia an khêk chêl chûl am a na?" a ta. Chu mi chun inhmaw takin Eli kuom tieng a pan a, thil chinchàng chu a va hril a. 15 Eli chu kum sawmkuo pariet mi a ni ta a, a mitin khuo a hmu dukdak thei ta nawh. 16 A kuoma chun, "Indona hmuna inthoka hung ka na, voisun ni ngeia hung tlânsie ka nih" a ta. Eli chun, "Ka naupa, ieng tin am thil a um a?" a ta. 17 Chanchin hung intluntu chun, "Filistinhai hmaah Israelhai an tlânsie a, mi tam tak an thi a, i nauhai Hofni le Finehas khom an thi a, Pathien Bawm khom an lâkpèk" a ta. 18 Pathien Bawm thu a hril charin kotkhàr bula thungnaa inthung Eli chu a thalin a tlu a, a ring a del tliek a, a thi ta a; ama chu a tar tain a'n thazo ta si nawh. Israelhai chungah kum sawmli ro a rêl hman a nih. 19 Chun, a mo, Finehas nuhmei chun nau a pai a, a nau nei hun a hnai ta hle a. Pathien Bawm an lâkpèk thu le a tarpu le a pasal thi thu a hang hriet chun a nau hase a'n tan nghal a, nau a nei a, a na chu a tuor zo ta naw a. 20 A chat thla tawmin nau domtu nuhmei chun, "Beidong naw rawh, nau pasal i nei ta hi" a ta. Nisienlakhom, a don ta naw a, a ngaisak ta bok nawh. 21 Thuthlung Bawm an lâkpèk a, a tarpu le a pasal an thi ta bok lei chun, "Ropuinain Israel a suoksan tah" tiin nau domtu chun naute hmingah Ikabod a sak a. 22 Ama chun, "Thuthlung Bawm an lâkpèk leiin ropuina chun Israel a suoksan tah" a ti a nih.
1 Samuel 5
1 Filistinhai chun Pathien Bawm chu an lâk a, Ebenezer-a inthokin Asdod khuoah an fepui a. 2 Bawm chu an pathien Dagon tempulah an zawn lût a, Dagon lem sîra chun an sie a. 3 A zing inhma taka Asdod khuohai an tho chun LALPA Bawm hmaa chun Dagon chu a hmaia hnuoi sikin a lo tlu dèr a. Dagon chu an làk a, a umna pàngngàia bok an sie nawk a. 4 A zìngah an tho chun Dagon chu LALPA Bawm hmaa a hmaia hnuoi sika zâl chu an hmu nawk a. A lu le a bânhai chu a tliek vong a, a bonghai chu kotkhàr bulah an inhlum rum a, a pum chauh chu a um ta a. 5 Hi lei hin Dagon thiempuhai le Dagon be dinga Asdod tempula hung tukhomin tu chen hin tempul kotkhàr bul chu an la sir ngam nawh. 6 Asdod le a se vela umhai chungah LALPA kut chu nasa takin a tla a, an chungah sietna a tlung a, pânsie an invoi a. a 7 Asdod khuoa mihaiin chuong thil chu an hmuin, "Israelhai Pathien Bawm chu eini kuomah um zing naw raw se, ei chunga le ei pathien chunga a kut thlàk a na êm el" an ta. 8 Chuongchun, Filistin lalhai po po chu an ko khawm a, "Israelhai Pathien Bawm chu ieng tin am thaw tàng ei ta?" an ta. Anni chun, "Israelhai Pathien Bawm chu Gath khuoah va fepui ro" tiin an lo hril a, chuongchun Pathien Bawm chu an fepui ta a. 9 Gath khuoa Bawm an son hnung chun LALPA kut chu a khawpui chungah a tla a, thlabàrin an chi-ai a. A khaw mihai chu a chin a lienin pânsiein a hrem a. 10 Chuongchun, Pathien Bawm chu Ekron tieng an thon a. Pathien Bawmin Ekron khuo a lût tawm chun, "Ei ni le ei mipuihai sukhlumtu dingin Israelhai Pathien Bawm an hung zawn kîr ie" tiin an khèk a. 11 Chuongchun, Filistin lalhai po po chu an ko khawm a, an kuomah, "Keini le kan mihai a mi sukhlum nawna dingin Israelhai Pathien Bawm hi thon hmang unla, a umna ngaia bok kîr nawk raw se" an ta. 12 LALPA kut chu a rik hle a, thi inl